
Capitolul l 



m primit botezul focului la Fleurus, în ziua de 1 iulie 1690. 
Armata regelui era sub conducerea mareşalului duce de 
Luxembourg 1 . Acest mare căpitan, de statură mijlocie şi cu un 
chip mai degrabă respingător, avea două lucruri care băteau la ochi, 
deopotrivăde ascuţite, o cocoaşă enormă în spinare şi o minte ageră, de 
unde îi venea geniul militar. Domnul de Waldeck 2 , adversarul său în 
fruntea trupelor Imperiului, cu osul pieptului mai umflat şi şira spinării mai 
ţeapănă, ar fi putut cîştiga poate reputaţia de bun general dacă nu s-ar fi 
înfruntat în chip statornic cu oameni mai buni decît el. 

1 Frangois-Henri de Montmorency-Bouteville, duce de Luxembourg (1628 — 1695), 
mareşal al Franţei. A repurtat victorii la Saint-Denis, Fleurus (1690), Steinkerque (1692) şi 
Neerwinden (1693). 

2 Georg-Friederich, conte apoi prinţ (1682) de Waldeck, feldmareşal — din 1664 — şi om 
politic german, şef al diplomaţiei din Brandenburg, între 1651 şi 1658 ; contribuie îa 
victoria de la Saint-Gotthard (1664) şi la apărarea Vienei împotriva turcilor (1683), dar este 
învins la Fleurus de către francezi (1690). 






















Eram un coconaşde şaptesprezece ani şi ardeam de dorinţa să cuceresc 
gloria împreună cu dragonii marchizului de Pomponnehn rîndurile cărora 
intrasem la imboldul fratelui meu Cyriaque, stegarul escadronului. 

Iluziile mele despre plăcerile războiului au durat pînă în ajunul bătăliei. 
Era plăcut să dai iama prin bogatelecîmpii din Hainaut, unde fetele blonde 
şi trandafirii nu aveau faţă de noi decît zîmbete şi unde, pentru a ni se 
deschide pofta, înghiontirăm cîteva trupe de cercetare ale cavaleriei 
hanovriene şi spaniole. învăţasem să mînuiesc sabia. Eram destul de 
îndemînatic şi nu-mi pot aminti fără să mă cutremur de ochii holbaţi ai 
acelui lungan deşelat şi negricios, primul căruia i-am înfipt vîrful săbiei în 
beregată. 

Lupta a început la ora opt dimineaţa, pe o vreme nespus de frumoasă. 
Puzderie de păsărele aninate în copaci ciripeau de-ţi împuiau urechile. Cînd 
am auzit trîmbiţa de încălecat şi tobele de adunare, m-am simţit în al nouă¬ 
lea cer. La prima şarjă, domnul de Gournay, care comanda cavaleria, fu 
ucis la zece paşi lîngă mine. Ghiulelele artilieriei duşmane făceau găuri 
mari în rîndurile dragonilor. Caii se poticneau, cădeau peste cap ; cavalerii 
se prăbuşeau la pămînt în zăngănit de fiare. Am fost nevoiţi să ne repliem 
înainte de a-i putea ataca pe aceia care ne pricinuiau atîtea pierderi. 

în timpul acestei nefericite cavalcade, simţisem o durere ascuţită în 
braţul stîng. Coborînd de pe cal, am văzut că mîneca era pătată de sînge. Mi 
se obloji rana, care nu era prea gravă. 

Pe cînd aripa stîngă a trupelor sale, din care făceam şi noi parte, 
pierdea astfel lupta, domnul de Luxembourg străpunse centrul şi aripa 
stîngă ale domnului de Waldeck. Mă urcai din nou în şa şi dădui furios din 
pinteni ca sa-mi înfig sabia în cei puşi pe fugă. Deodată, în plin galop, calul 
meu, atins în bot de un glonţ, se prăbuşeşte. Izbit de-un copac, îmi pierd 
cunoştinţa. 

Cînd mi-am revenit în fire, aveam braţul drept rupt, piciorul drept 
aşişderea, şi păsărelele nu mai cîntau. Tropotul cailor se îndepărtase. 
Nefiind în stare să mă mişc, am rămas cam vreun ceas sub acel copac, care 
era un plop. în sfîrşit oamenii îşi dădură seama că nu eram chiar mort de 
tot. Am fost dus sub acoperişul unei case de ţară, unde un chirurg mă luă 
în grijă. Bravul om îi tot dădea într-una să-mi taie piciorul. M-am împotrivit 
şi am cerut să fie chemat fratele meu. Dar o ghiulea îl scurtase de cap şi i-1 
azvîrlise într-o baltă atît de adîncă încît n-a mai putut fi găsit. Această 
stranie urgie avu drept efect salvareapiciorului meu, discipolul lui Hipocrate 
socotind că era destul pentru familia mea să fi pierdut un cap. 

îl iubeam cu duioşie pe fratele meu Cyriaque, cu patru ani mai mare 
decît mine, şi pe care natura îl înzestrase cu toate darurile. Sfîrşitul lui 
timpuriu mă lovi ca o bîtă în ceafă. Cu toate acestea, nu ajunsesem la 


1 Simon Arnaud, marchiz de Pomponne (1618 — 1699), diplomat, ministru al Afacerilor 
Străine sub domnia lui Ludovic al XlV-lea. 











capătul necazurilor şi, în vreme ce armata regelui aduna noi lauri, eu eram 
nevoit să mă tîngui pe culcuşul meu sărăcăcios din paie de orz. 

în această stare de plîns am avut totuşi o clipă de îmbărbătare. în ziua 
care urmă aceleia cînd fusesem atît de crunt lovit, mareşalul de 
Luxembourg a venit la căpătîiul meu să-mi spună cîteva vorbe bune. Acest 
erou, care băga spaima în duşmanii săi, se lăuda că era temut şi de 
doamne, deşi primea din partea lor mai multe răni decît le pricinuia el. 
După ce mă felicită pentru bravură şi lăudă purtarea vitejească a bietului 
Cyriaque, îmi spuse că la vîrsta mea vigoarea sîngelui vindeca repede toate 
rănile, că nu după multă vreme mă voi pune din nou pe picioare şi ca, 
neputînd intra în slujba regelui înainte de a mă întrema cu totul, n-aveam 
decît să intru în slujba femeilor frumoase, promiţătoare de plăceri care nu 
depindeau decît de mine să fie mai puţin periculoase. 

— E-he! te invidiez, tinere, şi aş vrea să fac ceva care să-ţi poarte 
noroc... Pipăie-mi cocoaşa. 

O tăcere se aşternu printre ofiţerii din suita sa. De cînd se ştiau, nu se 
găsise nimeni, în nici o împrejurare, care să îndrăznească a face aluzie la 
beteşugul său, de teamă să nu-i stîrnească mînia. în clipa aceea eram cu 
atît mai fîstîcit cu cît mareşalul şedea cu spatele întors la mine şi rîdea. 

— Ei, ce mai aştepţi? Pipăie-mă, prietene. 

Mi-am îndreptat braţul sting şi l-am atins. Sub tunica strimtă, croită 
înadins, ghebul ascuţit era tare ca piatra. Mareşalul rise iarăşi. 

— De-acum încolo, Fortunat, dacă norocul nu-ţi întovărăşeşte faptele, e 
numai pentru că nu vei fi ştiut să-l apuci de păr. Marte şi Venus sînt făcuţi 
să se înţeleagă. 

N-aş fl crezut niciodată ca un om atît de mare să aibă o fire atît de 
şugubeaţă. Eram prea puţin înaintat învîrstă şi deci nu învăţasem că 
amorul şi aventurile pot tulbura pînă şi minţile cele mai zdravene. 

Armata victorioasă îşi aşeză tabăra pentru cinci zile ca să-şi îngroape 
morţii, timp în care prizonierii şi răniţii au fost trimişi la Dinant şi la 
Philippeville. Chirurgul fu de părere că nu eram în stare să fac parte din 
convoi. Aşa că rămăsei pe loc încă trei săptămîni, împreună cu alţi schilozi 
ca mine, să număr zilele şi să blestem tot ce ţinea de Imperiu. 

în sfîrşit, cortegiul nostru de şontorogi, flancaţi de o escortă formată din 
şase dragoni, ei înşişi mai mult sau mai puţin burduşiţi de pansamente, 
porni la drum. Cum o brodi oare bătrinul ofiţer, un veteran de la 
Turckheim, care primise misiunea să ne aducă în Franţa? La două leghe de 
Namur, am fost încercuiţi de o trupă de călăreţi şvabi, care desigur iubeau 
tovărăşia oamenilor, căci, plictisiţi să se tot războiască, se întorceau acasă 
şi voiră să ne ia cu ei. Astfel petrecui toamna şi iarna la Schwâbisch- 
Gmiind, orăşel posomorit la poalele unor munţi sălbatici. Cînd veni 
primăvara, braţele şi picioarele mi se lipiseră la loc, şi cunoşteam destul de 
bine limba aspră din partea locului pentru a şti să întreb pe unde s-apuc 
drumul. Lipsindu-i pe paznici de tovărăşia mea, ajunsei în Palatinat, care 








era ocupat de garnizoanele regelui. Acolo mă aştepta un spectacol 
îngrozitor. Cu cincisprezece ani mai înainte, două oraşe şi douăzeci şi cinci 
de sate din acest înfloritor ţinut fuseseră rase de pe faţa pămîntului din 
ordinul marelui nostru monarh. înaintea ultimei campanii, armata ducelui 
de Boufflers dăduse din nou foc pretutindeni. Castelul din Heidelberg nu 
mai era decît un morman de ziduri înnegrite. Din burgurile pe care le 
străbăteam nu mai rămăsese decît cenuşă şi nenorociţii care nu se 
hotărîseră la timp să-şi părăsească pămîntul natal îşi adăposteau zdrenţele 
în colibe făcute din trunchiuri de copaci lipite grosolan unele de altele. 
Rarele case rămase în picioare erau locuite de bădărani în uniformă care îşi 
scuturau pipele printre ruine.. 

Ajunsei la Paris scîrbit de o glorie cîştigată cu preţul atîtor nenorociri, 
împlinisem optsprezece ani. După ce varsă şiroaie de lacrimi pentru sfîrşitul 
tragic al primului său născut, tatăl meu se opri scurt, îşi şterse 
fluxullacrimal cu batista lui mare pentru prizat tutun, apoi, încruntîndu-şi 
sprinceana, îmi pipăi braţele şi picioare le,mă puse să înaintez şi să merg 
de-a îndărătelea. 

— Domnul fie lăudat! îşi exprima în sfîrşit părerea. Nu şchioapeţi şi deci 
nimic nu te împiedică să porţi numele nostru cu cinste. Optsprezece ani 
este o vîrstă mult prea fragedă ca să-ţi cumpăr regimentul Dauphin-Cava- 
lerie, despre care am auzit c-ar fi de vînzare, dar sînt gata să-ţi ofer o slujbă 
de port-stindard. 

îi mulţumii pentru buna sa intenţie şi îi răspunsei că dorinţa de a nu 
vedea cum i se stinge neamul era prea adînc înrădăcinată în mine ca să 
reiau calea armelor înainte de a-1 înzestra cu moştenitori. Auzind aceasta, 
începu din nou să smiorcăie şi mă strinse la pieptul său, fără să-i treacă o 
clipă prin minte că grija de a-i adăuga noi ramuri la arborele său genealogic 
era un simplu pretext spre a-mi feri preţiosul trup să fie expus în chip 
nesăbuit labiciul glonţului şi la şuierul ghiulelei. 

Tatăl meu, Benigne-Auguste-Urbain, marchiz de la Pree de la Fleur, se 
trăgea dintr-o veche familie din Sancerre, care număra nu mai puţin de 
două şiruri de cîte opt strămoşi nobili. Căsătorit cu o fată bogată, Mărie de 
Posanges, fiica primului preşedinte al Camerei de Conturi din Bourgogne, o 
părăsise a doua zi după nuntă ca să-şi încerce ascuţişul spadei în Franche- 
Comte, apoi în Ţările-de-Jos, sub comanda prinţului de Qonde, în fruntea 
unui regiment de cavalerie uşoară. La Senneffe, greutatea calului ucis sub 
el îi rupsese în trei locuri piciorul sting, care rămase mult scurtat; : de unde 
îi venise şi spaima cînd auzise că fusesem victima unei nenorociri asemănă¬ 
toare, deoarece şchiopătatul îl silise să părăsească armata. Un an după 
naşterea mea, mama muri de friguri. Văduvul nu mai vru să se însoare, aşa 
că fratele meu şi cu mine am fost crescuţi de dădace pe cît de tinere, pe atît 
de drăgălaşe şi care se schimbau adesea, fără ca neprihana noastră să 
bănuiască motivul. 

L-am văzut, mereu pe tata mişcîndu-se cu o demnitate majestuoasă, 
ajutat de un baston lung cu măciulie de fildeş, împodobita cu un dragon de 
panglici stacojii. Se ţinea bine, avea un obraz proaspăt, încadrat de o bogata 
perucă buclată, ochii scăpărători, cravata de dantelăde o albeaţă 
nemaipomenită, şi nu pot uita acel minunat tricorn, galonat cu aur şi tivit 
cu pene de struţ,care-1 făcea atît de plăcut la vedere. 

— Aşadar, Fortunat, - îmi spuse el după ce mă îmbrăţişă, în ziua cînd 
mă întorsesem din Germania - te gîndeşti la căsnicie. E un lucru lăudabil, 
care mă bucură foarte. Vom începe de îndată să căutăm o domnişoară 
demnă de tine. 

Protestai. După părerea mea, treaba nu cerea un zor prea mare, mai 
întîi aveam nevoie să iau puţin aer de curte, deoarece situaţia mea de 
militar în campanie, pe deasupra lipsit luni de zile de folosinţa unui braţ şi 
a unui picior, mă ţinuse departe de plăcerile vîrstei. Pe scurt, înainte de a- 
mi pune juvăţul de gît, înţelegeam să-mi fac de cap. 

— Nu-i destul, dragă tată, să mă însor la douăzeci de ani? îţi cer să-mi 
faci hatîrul şi să-mi dai acest răgaz. Oare-i mult doi anişori? 

Prinse să rîdă. 

— Ţi-1 acord, fiule. Nu mi-ar sta bine să mă împotrivesc, tocmai eu, care 
de felul meu n-am fost uşă de biserică. E bine ca tinereţea să zboare din 
floare înfloare pînă învaţă să se ferească de făpturile frumoase. Maică-ta era 
un model de virtute. Măcar de-ar fi plămădite toate din acelaşi aluat! 

Şi astfel, cu binecuvîntarea sa, am început să duc viaţa plăcută a unui 
gentilom de neam bun, nu mai puţin priceput la jocul de cărţi şi la jocul cu 
mingea, cît la reverenţe curtenitoare şi isprăvi galante. Tatăl meu, în ce-1 
priveşte, deşi abia atinsese vîrstă de cincizeci de ani, se rînduise de cîtăva 
vreme, încredinţînd grija casei unei intendente, înaintată în vîrstă şi foarte 
mustăcioasă, o rudă îndepărtată răspunzînd la numele de Apollonie de 
Beloeil, dintr-o festă a soartei, căci jur pe Jupiter că nu se înrudea cu cel 
mai frumos dintre zei şi că era zbanghie de ochiul drept. 

Deşi alesese calea de a se ţine departe de ispitele care ne vin, din 
imboldurile amoroase, gîndindu-se că i se apropie sfîrşitul, dar poate şi din 
neputinţele firii, totuşi marchizul Benigne-Auguste nu dispreţuia deloc 
binefacerile acestei lumi, şi o dovedea în chip ciudat prininteresul faţă de 
treburile băneşti. în tinereţe îl pasionase matematica, pe care o considera 
regina ştiinţelor, şi din care nu păstrase, împreună cu un cult pentru 
ilustrul Pierre de FermaEdecît gustul mai puţin nobil de a număra şi a 
înmulţi sacii cu bani. Mama îi adusese ca zestre cincizeci de mii de livre 
rentă, pe care le fructificase mai ales făcîndu-se părtaş cu traficanţii de 
„afaceri extraordinare" care făceau negoţ cu slujbe. Asociat, pe de altă parte, 
la Compania pentru Guineea, care practica negoţul cu negri pe coastele 
Africii, părea că n-are altă grijă decît acea de a-şi spori averea. Fără să ducă 


1 Pierre de Fermat (1601 — 1665), matematician ; descoperă, împreună cu Pascal, 
calculul probabilităţilor. 

















o viaţă ruinătoare de mare senior, înţelegea totuşi să-şi ştirbească din cînd 
în cînd averea dînd, în anumite ocazii, mese de cîte cincizeci de tacîmuri, cu 
acompaniament de muzici şi, plăcîndu-i brelanul şi birlicul, se ducea 
bucuros prin tripouri cînd nu bătea cărţile la domiciliu. 

Aş fi nerecunoscător să spun că aveam să mă plîng de el, deoarece, în 
fiecare săptămînă, îmi dădea o pungă destul de durdulie, atrăgîndu-mi doar 
atenţia să nu-i risipesc banii în treburi uşuratice. La care îl întrebai într-o 
bună zi, pe nepusă masă, dacă el crede că viaţa şade sub alt semn decît al 
uşurinţei. Mă privi cu asprime şi, încetînd să mă tutuiască, aşa cum făcea 
de cîte ori voia să fie solemn, îmi spuse : 

— Aţi căzut în doaga filozofiei, Fortunat? Iată un lucru care nu este 
deloc potrivit cu vîrstă şi rangul domniei-voastre. Feriţi-vă să uitaţi că nici 
ludovicul francez, nici florinul olandez, nici dublonul spaniol nu se găsesc 
pe toate drumurile. 

într-adevăr, nu m-am ferit să fiu uşuratic în acea vreme cînd nume ca 
Steinkerque şi Neerwinden îşi adăugau petalele la cunua de lauri a 
mareşalului de Luxembourg şi cînd căderea oraşului Namur în mîinile 
Majestăţii Sale inspira domnului Despreaux^ele mai muşcătoare versuri 
născute de Muza sa pedestră. 

Cîteva zile după ce se anunţase la Paris victoria de la Steinkerque, într- 
o sîmbătă din luna august 1692, mi s-a întîmplat un lucru care avea să 
tulbure adînc viaţa mea frivolă şi de care m-aş fi lipsit mai curînd decît de 
pîine. în felul cum îşi orînduise viaţa, tatăl meu marchizul, care lăsa să i se 
spună cînd la Pree, cînd la Fleur, îşi deschidea casa mai ales nobililor de 
teapa lui, vreau să spun acelora cu care se vîra în afacerile extraordinare, 
sub privirea plină de îngăduinţă a controlorului general al Finanţelor, Louis 
Phelypeaux, conte de Pontchartrain. Acest înalt personaj, de altfel cam 
scund, era văzut adesea în casa noastră, unde uimea pe toată lumea prin 
graţia manierelor şi strălucirea conversaţiei. 

Deci, în acea seară după Steinkerque, tata dădu un mare ospăţ urmat 
de bal, unde vreo treizeci de oaspeţi, bărbaţi şi femei, alcătuiau o adunare 
strălucitoare sub policandrele şi sfeşnicele în care ardeau zeci de luminări. 
Dar poate ar fi mai bine să povestesc mai întîi pe scurt ceea ce mi s-a 
întîmplat de la întoarcerea mea din Germania. Am spus mai înainte că cea 
mai mare parte din timp mi-am petrecut-o în distracţii, în afară de jocuri şi 
vînătoare, la ce altceva m-aş fi putut gîndi decît să-mi dau ochii peste cap, 
să cochetez, să suspin, să spun verzi şi uscate în scopuri destul de clare şi 
fără să-mi angajez vreodată inima? Aşa am şi făcut, ca un cocoşel sigur de 
succese, crezînd nu numai că toate plăcerile îmi erau la îndemînă, dar că 
ele mi se cuveneau din porunca unor puteri supreme. Regula mea de 
proastă purtare, o mărturisesc spre ruşinea mea, era că nu trebuie să fi 


1 Nicolas Boileau-Despreaux (1636 — 1711), poet şi critic, vestit pentru spiritul său 
muşcător, cu care atacă emfaza, pedanteria şi preţiozitatea. Bun prieten cu Moliere şi cu 
Racine. 

cuviincios cu doamnele decît atunci cînd nu poţi fi necuviincios. Aşa-i 

tinereţea. 

» 

Să mă întorc la seara de care am pomenit. Contele de Pontchartrain 
trebuia să vină şi el. Tata ştia din experienţă că o masă bună îi dispune de 
obicei pe oameni să plece cu îngăduinţă urechea la afacerile de bani, şi 
tocmai avea una pe care voia s-o supună controlorului general. Bineînţeles, 
era vorba de o „afacere extraordinară" şi, la drept vorbind, de crearea unei 
noi slujbe, pentru care şi vorbise cu vestitul perceptor Poisson de 
Bourvalais. Cum de s-a putut oare să nu se gîndească nimeni, pînă în ziua 
aceea, la instituirea unui post public conferind celor carevoiau să-l cumpere 
pe bani grei şi sunători, titlul şi funcţia de inspector al cîrciumarilor, 
hangiilor şi misiţilor de case mobilate? Nu era oare o lipsă care trebuia înlă¬ 
turată, tocmai acum cînd vistieria regală avea nevoie de atîţia bani pentru 
nevoile războiului? Bourvalais fiind gata să aprobe decretul, tata, ca om 
care „îşi dădea avizul", primea nu numai un comision substanţial, dar şi un 
beneficiu proporţional cu participarea sa la afacere. 

Cu o zi mai înainte îmi vorbise în treacăt despre ideea pe care o socotea 
cea mai ingenioasă din lume. Era pentru prima dată cînd îmi încredinţa o 
asemenea taină. într-adevăr, nu mă credea destul de copt la minte pentru 
afacerile serioase şi aştepta din partea mea să fac mai ales pe băiatul 
drăguţ şi spiritual şi, într-un fel sau altul, să-mi pun în valoare calităţile 
pentru a-i întregi meritele. 

— Fă-te plăcut, Fortunat, îmi spuse el într-o bună zi, fă-te plăcut şi 

multe ti se vor ierta. 

» 

(Tocmai fusesem bătut marţ la jocul de cărţi şi mîrîise cînd i se adusese 
nota de plată.) 

— Ca să iubesc mult? răspunsei pe un ton uşuratec. 

— Ca să fii iubit mult, fiule. 

La urma urmelor, pentru el nu eram decît o piesă pe tabla lui de şah. 

Să trec la fapte. Recepţia care, în principiu, era dată pentru sărbătorirea 
victoriei de la Steinkerque, începu la ora opt seara. Căleşti grele huruind pe 
lespezile curţii aduseseră dinaintea palatului nostru oameni însemnaţi, 
printre care contele şi contesa de Beauvallon, baronul şi baroneasa de 
Puycastaing, spilcuitul marchiz de la Morliere, de trei ori văduv şi în 
căutarea unei a patra victime doldora de bani, vicontele şi vicontesa de 
Basseville, don Diego de Zuniga y Tovar, hidalgo de viţă veche, Stephanie de 
Valbert du Coudray şi fiicele sale gemene, Emmeline şi Catherine, escortate 
de domnul conte, soţul şi tatăl lor, deosebit de urît, omidă în jurul căreia 
zburau aceşti trei fluturaşi. Trec peste plevuşcă, dartrebuie să spun totuşi 
că majoritatea comesenilor noştri se bucurau de reputaţia unor speculanţi 
şi traficanţi de vază. 

Toată ziua, o căldură apăsătoare sufocase oraşul şi mai întîrzia încă pe 
străzi din care se ridicau miasme nesuferite. Din fericire, mirosurile aduse 

de invitatele noastre în decolteurile lor erau mai binevoitoare, moda 
timpului impunînd săpunul veneţian şi cremele de faţă cu vanilie. 

S-a chefuit straşnic pînă la ora unsprezece înainte de miezul nopţii. N- 
aş putea să înşir tot ce s-a mîncat şi s-a băut, doar că ospăţul a fost 
îndestulat cu şase feluri de bucate. Tata, pus pe şotii, ticluise năzdrăvănia 
de a servi un clapon întreg de Mâine fiecărei doamne şi o găinuşă de Bresse 
fiecărui conviv aparţinînd sexului tare. Şedeam între domnişoarele de 
Valbert du Coudray, şi îmi amintesc că una din ele m-a întrebat cu un aer 
nevinovat, şi bătînd iute din pleoape, după ce se putea deosebi un clapon 
fript de o găinuşă care fusese supusă aceluiaşi tratament. Nu m-am lăsat 
mai prejos şi am răspuns fără să stau prea mult pe gînduri : claponul avînd 
carnea mai tare şi găinuşa mai delicată, şeful nostru bucătar se gîndise că, 
mîncînd-o, doamnele vor căpăta mai multă vigoare, şi domnii vor mai lăsa 
ceva din asprimea lor. Domnişoarele pufniră în acelaşi timp într-un rîs 
ştrengăresc, şi cea care mă întrebase mă felicită pentru iscusinţa 
imaginaţiei mele. Ridicai atunci paharul subţire cu picior, în care spumega 
un vin voios pe Champagne ce scotea singur dopul, şi continuai că acest vin 
din via Saint-Pierre, pregătit cu grijă de călugării benedictini din Pieriy, 
lîngă Epernay, şi care pe atunci se lua la întrecere cu nectarul de 
Hautvillers, îmbina forţa şi suavitatea, în aşa fel încît putea fi consumat 
deopotrivă de cele două sexe. 

— După cîte văd, domnule, spuse cu gravitate cealaltă soră geamănă, 
nu te numeri printre acei zănatici pe care îi poţi lua pe neaşteptate. 

Din nou, amîndouă izbucniră în rîs. La prima vedere, cum făceau 
mereu cu schimbul, erau două persoane de temut şi, în ciuda anilor, 
imaginea lor încîntătoare mi-a rămas proaspătă în minte. După toată 
înfăţişarea lor erau leite. Aveau acelaşi chip, acelaşi fel de a-şi ţine semeţ 
capul, acelaşi glas, acelaşi port ; şi, pentru a fi şi mai greu de deosebit, 
aceaşi îmbrăcăminte. A face portretul uneia însemna a desena portretul 
celeilalte. 

— Emmeline şi Catherine, două nume care vă vin de minune, care sînt 
ca parfumul pentru flori, am început săle spun plecîndu-mă într-o 
reverenţă foarte bine studiată. 

j 

Şi nu ştiu care mi-a răspuns cu un rîs şiret : 

— Nu vă mai osteniţi degeaba. Ni se spune simplu Line şi Trine. 

— îmi îngăduiţi şi mie acelaşi lucru? 

— Mai mult chiar, domnule, nu vom suferi să faceţi altfel, cu condiţia 
ca totuşi, chemîndu-ne pe nume, să nu greşiţi căreia din noi vă adresaţi. 

Aici era încurcătura. Cum s-o deosebeşti pe Line , de Trine? Mai rîdeau 
încă, şi rîsul lor uguitor avea exact aceeaşi notă. Gît dură ospăţul, m-am 
uitat mereu, pe rînd, de la dreapta la stîngă, la aceste două mici prigorii 
ciripitoare, şi nedumerirea mea creştea neîncetat. Aveau acelaşi păr de 
culoarea griului copt, pieptănat în bucle suprapuse după moda ducesei de 

Fontanges^ceeaşi pieliţă străvezie a obrazului, asemenea crinului şi tran¬ 
dafirului, aceiaşi ochi, uşor migdalaţi, de un albastru ce da în violet, şi dinţi 
fără cusur, albi ca miezul migdalei, mici şi înşiruiţi desăvîrşit, buzele 
ademenitoare, urechile micuţe, nasul uşor cîrn, prevestind o impertinenţă 
la pîndă. Plăcute forme le unduiau asemenea corsajul albastru ca zorile şi 
fustele lor erau împodobite cu aceleaşi broderii de argint. Care era Line? 
Care era Trine? Căreia să-i arăt ardoarea cînd, privind-o pe una, o vedeam 
pe cealaltă? 

Prins în joc, cucerit, tulburat, m-am hotărît să limpezesc misterul. Le- 
am întrebat prin ce festă a soartei nu avusesem încă fericirea să le întîlnesc, 
deşi, după întoarcerea mea din Germania, părinţii lor ne făcuseră de mai 
multe ori onoarea de a veni în vizită. Line sau Trine mă încunoştiinţă că, 
împlinind optsprezece ani, tocmai ieşiseră de la călugăriţe şi, chiar în ziua 
aceea, îşi făceau intrarea în lume. Le-am mărturisit că eram în al nouălea 
cer deoarece casei noastre îi fusese hărăzită o asemenea cinste. Ele se 
porniră pe acelaşi rîs din gîtlej, care îmi provocă o ciudată senzaţie de gol în 
coşul pieptului, şiLine sau Trine declară că eram mult prea politicos pentru 
a fi sincer, meritul lor fiind o nimica toată pe lîngă acela pe care îl 
cucerisem vărsîndu-mi vitejeşte sîngele în slujba regelui. 

Acest schimb de politeţuri era de bun augur şi se prelungi şi după 
masă, cînd invitaţii se risipiră prin saloane şi galerii. Pe loc, lumea se 
împărţi în două clanuri, unul alcătuit din jucători hotărîţi să-şi piardă şi ul¬ 
tima lăscaie la cărţi, celălalt preferind tentaţiilor de la masa verde, vorbele 
şoptite prin colţuri, după înfruntarea la dans, după strîngerile grăitoare de 
mină şi după privirile pline de înţeles. 

în ce mă priveşte, parc-aş fi fost măgarul lui Buridan, descumpănit 
între ciutură şi mertic. Vorbeam cu Line? îi surîdeam Trinei? Erau 
nedesluşit amestecate în sucirile, răsucirile, salturile şi piruetele pe care le 
făceam dansînd gigă şi sarabandă, gavotă şi menuet. Crezînd că i-am sur¬ 
prins o privire duioasă, întrebai aleasa de moment, tocmai cînd făcea un 
pas mărunt. 

— Fiică a lui Marte sau a lui Venus, eşti Line. 

— Ai pierdut! Mi se spune Trine. 

— De data asta nu mă mai tragi pe sfoară. Dansezi cu atîta siguranţă, 
încît se vede că te tragi din Terpsihora, Trine, 

— Eu sînt Line. 

îmi pierdeam minţile. Nu mai ştiam pe ce lume mă aflu. Zadarnic 
căutam, acel semn între semne care să mă scoată dintr-o situaţie pe cît de 
crudă, pe atît de absurdă. După miezul nopţii, întîmplarea îmi veni în 
ajutor. Ţopăiam, ridicînd piciorul, apoi învîrtindu-mă pe loc, şi vedeam 
foarte aproape de al meu, îmbujorat de o însufleţire drăgăstoasă şi 


1 Marie-Angelique, ducesă de Fontanges (1661 — 1681), favorită a lui Ludovic al XTV-lea. 

încremenit într-o dulce zeflemea, un obraz pe care se împleteau toate 
farmecele. 

— Cine sînt eu, domnule la Fleur? 

— Trine. 

— Minunat! Ostaş viteaz, ai descoperit în sfîrşit nodul problemei? 

Nu descoperisem nimic, dar siguranţa de sine este totdeauna răsplătită. 
Aşa că spusei la întîmplare ; 

— Se vede destul de uşor. 

— Da, răspunse frumoasa. Aşezat cum e sub urechea stingă, al meu se 
lasă văzut destul de lesne, dar e nevoie de ochi buni pentru a-1 descoperi pe 
cel al Linei, la încheietura lobului urechii drepte. 

Trăgeam cu ochiul, fără să las să se vadă, la urechea stingă a celei cu 
care dansam şi desluşii acel corpus delicti : era o foarte mică aluniţă. 

— Acum n-ai să te mai înşeli, adăugă Trine schiţînd un zîmbet ceresc. 

Vrînd să mă încredinţez, puţin după aceea, mă înclinai dinaintea 
exactei imagini a celei pe care tocmai o lăsasem. Urechea dreaptă a 
domnişoarei ascundea într-adevăr o aluniţă aproape de nevăzut. 

— Dacă vei tăgădui că eşti Line, îi şoptii, atunci nici eu nu sînt fiul 
tatălui meu. 

— Vrei deci să-l mîhneşti de moarte pe admirabilul gentilom care se 
lăuda pînă acum că ar fi părintele dumitale, răspunse ea ridicînd graţios 
sprinceana, căci iată-te bastard şi-mi pare tare rău pentru dumneata. Eu 
sînt Trine. 

Am protestat. 

— Ei lasă! ar trebui să ai urechea dreaptă la fel de mare ca a unui 
elefant pentru a-ţi ascunde negul, negul acesta micuţ care îţi spune 
numele. Simt cum mi se taie picioarele numai la gîndul că mi-aş putea lipi 
buzele de el. 

— Ce tot îndrugi acolo, domnule desfrînat? Sora mea are negul la 
dreapta. 

M-am simţit ca o curcă plouată. Băteam pasul pe loc. Care din ele 
minţea? Să cred oare că cele două fete erau înţelese ca şmecherii de bilei 
să-şi bată joc, să-i tragă pe sfoară şi să-i năucească pe purtătorii de 
pantaloni? Nu mă învoiam să mă dau bătut. 

— Bagă-ţi bine în cap, domnişoară de Valbert du Coudray, îi spusei, că, 
Line, ori Trine, în ce mă priveşte vei bate orice rivală de pe lume, pentru 
totdeauna unită şi nedesluşită de dublura dumitale, în ciuda unei fărimiţe 
de bob de cafea care se tot plimbă de colo-colo. Vai mie! două perfecţiuni 
egale nu pot fi decît trase la sorţi. 

Fata se revoltă. 

— Vrei prin asta să dai a înţelege, domnule, că vom fi puse la loterie? 

Dacă s-ar putea face aşa ceva, mi-aş vinde şi hainele de pe mine ca să 
cumpăr toate biletele. 

Făcu o strîmbătură care lăsa să se întrevadă o oarecare mulţumire. 

— Eşti cumva turc? 

Rîse şi, întorcîndu-şi capul, văzu imensa perucă a lui Diego de Zuniga y 
Tovar înclinîndu-se în faţa ei, în timp ce viorile atacau primele măsuri ale 
unui menuet. Se îndepărtează de mine lîngă frumosul hidalgo, cu obrazul 
întunecat de maur şi ochi scînteitori sub nişte sprîncene stufoase şi 
tuciurii. Totuşi, norocul mă ajută. Pe o banchetă alăturată stă, agiţîndu-şi 
evantaiul, o făptură încîntătoare într-o rochie de vară foarte decoltată, cu 
rîuri de panglici de culoarea frunzelor uscate. Prin strălucirea obrazului, a 
ochilor albaştri-violet, dar ceva mai amplă în şolduri şi în piept, seamănă în 
chip ciudat, într-o maturitate triumfătoare, cu cele două graţii cu care mi- 
am încrucişat spada. Este mama lor, al cărei surîs încremenit pe buze mă 
atrage cum face oglinda cu ciocîrlia. Trecerea vremii împlineşte frumuseţea 
femeii. Pierzînd frăgezimea bobocului, ea capătă suculenţa fructului. Aşa şi 
cu Stephanie de Valbert du Coudray, căreia îi ofer braţul să deschidă 
menuetul cu mine. Ea primeşte cu cea mai mare bunăvoinţă. Răspîndeşte 
un parfum discret. Dansează cu o nobilă siguranţă care îi subliniază 
farmecul majestuos, din faldurile rochiei ieşind vîrful cîte unui picior 
delicat, încălţat cu un pantof de mătase stacojie cu ape aurii, pe care 
străluceşte o cataramă de email. Zîmbetul ei neclintit lasă să se întrevadă 
scăpărarea dinţilor albi. După ce menuetul se isprăveşte, suspină: 

—Mă simt puţin cam obosită, domnule de la Fleur. Vrei să-mi dovedeşti 
prietenia dumitale făcînd puţină conversaţie? 

îmi place această invitaţie care creează o uşoară intimitate. Ne aşezăm 
unul lîngă altul. 

— Oh! spune ea, suspinînd iarăşi, îţi mulţumesc pentru bunele 
maniere, dar să nu te crezi cumva obligat să-mi juri pe mîntuirea sufletului 
dumitale că ţi-a făcut aceeaşi plăcere să dansezi cu mine, ca şi cu fiicele 
mele. V-am văzut împreună adineauri şi era mai mare dragul să vă 
privească cineva. Ce vîrstă ai? 

— Douăzeci de ani, doamnă. 

— Ele au optsprezece. Tinereţea trebuie să tragă latinereţe. 

Protestez că pare mai degrabă sora lor decît mama. Ea gîngureşte în 
spatele evantaiului. Mă cred obligat să întăresc spunînd că o fată neflind 
decît făgăduiala femeii, un bărbat de gust poate prefera opera terminată, 
schiţei. Ea îşi închide evantaiul şi mă bate cu el peste degete. 

— Lasă, tinere domn, nu te mai cheltui în cuvinte. Vorbeşte-mi mai bine 
despre fetele mele. 

Dar pleoapele i se zbat, ascunzînd cu greu o vie sclipire a ochilor. La 
dracu dacă ochii aceştia au renunţat la ceva! 

îi fac pe voie. O întreb despre fetele ei şi mai ales despre aşezarea 
aluniţelor. 

— Fetele astea nu se cuminţesc deloc. Află, frumosul meu domn, că 
aceste pretinse fantezii ale naturii nu sînt decît nişte „muşte", simple 





benghiuri făcute din mătase, dintr-acelea care se pun în dosul urechilor şi 
care se numesc... 

— Obraznice? 

— Alea se pun pe nas. 

— Pătimaşe? 

— Alea se pun la coada ochiului. 

— Bune de sărutat? 

— în colţul gurii! Potoleşte-te, tinere domn. 

— Mă dau bătut. 

— Bine faci. Cele din dosul urechii n-au încă nici un nume. Line şi 
Trine au ambiţia să creeze o nouă modă. Au hotărît să le numească 
mincinoase. 

— Un nume bine ales. Dar, fără aceste aluniţe providenţiale, cum poţi 
deosebi pe Line de Trine? 

— Asta mă tot întreb şi eu de cînd le-am născut. Nu se deosebesc decît 
prin fire. 

— Lămuriţi-mă şi pe mine. 

—Trine este mai romantică, mai înclinată spre sentimentalism, poate 
ceva mai tandră. Line este mai spontană, mai înţepătoare. Şi încă trebuie să 
ţii seama de dispoziţia în care se află în acel moment. 

— îţi vine să-ţi iei lumea-n cap, 

— Ai răbdare! Trine are mai multă minte, cînd n-o ia razna. Line mai 
multă fantezie, cînd nu declară dintr-o dată că vrea să se călugărească. 
Dintre oratorii vestiţi, Line îl preferă pe domnul de Meaux 1 pentru vocea lui 
plăcută, Trine pe părintele Bourdaloue 2 întrucît, predicînd cu ochii închişi, 
ea pretinde că le vorbeşte îngerilor. 

— Ah! doamnă, văd eu bine că pentru a dezlega enigma ar trebui să fiu 
mahomedan. 

Ia o atitudine înţepată, gata să se supere. 

— Ce înţelegi prin asta, domnule de la Fleur? 

— Ei! unui discipol al profetului nu i-ar fi oare îngăduit să se 
căsătorească cu amîndouă? 

Contesa îşi sumeţi bărbia. 

— Ce ruşine! ce obraz are să-mi spună una ca asta! Uite ce-i, eşti un 
băiat rău. 

îi surprind totuşi o undă de maliţie în ochi, în vreme ce spune mai 
departe : 

— Deşi astăzi le-ai văzut pe fetele mele pentru prima dată, ai şi început 
să vorbeşti despre ele ca un păgîn. 

Cred că-mi este îngăduit să păstrez tonul şăgalnic. 

— Este o calomnie, doamnă, sau atunci n-am izbutit să mă fac înţeles. 
Intenţiile mele sînt curate. 


% 


1 Bossuet. Vezi nota ele la pag. 370. 

2 Louis Bourdaloue (1832 — 1704), predicator din ordinul iezuiţilor. 

— Dacă nu cumva spui minciuni din vîrful buzelor, va trebui totuşi să 
alegi. 

— Cum să fac asta, doamne sfinte, dacă nimeni nu poate deosebi pe 
Line de Trine? 

— Bietul de el! în ce viespar a intrat! Eu însă îţi vreau binele, Fortunat, 
şi ţi-o voi dovedi, însă cu condiţia de a-i intra pe sub piele contelui, tatăl lor. 
Este un om groaznic, îţi atrag atenţia, care nu-i poate suferi pe ademenitori, 
şi la nevoie mînuieşte sabia cu iscusinţă. în afară de asta, află că 
prenumele lui este Athanase, din grecescul athanatos, adică nemuritor. De 
flecare dată cînd are vreo pricină şi cînd îşi salută adversarul cu arma, nu 
scapă prilejul să spună, cu o mare tristeţe în glas,: „Pe cît este de adevărat 
că mă numesc Athanase, n-ai nici o putere asupra mea, prietene, şi-mi pare 
rău că va trebui să te trimit pe tărîmul lui Pluton". Aşa i-a împins pe lumea 
cealaltă pe toţi cei care au avut nesăbuinţa de a-1 provoca. După cum vezi, 
poţi începe să tremuri, drăgălaşule, dacă n-ai cugetul curat. 

—Uitaţi, doamnă, că mă numesc Fortunat, ceea ce ar putea să mă facă 
la fel de invulnerabil ca şi soţul dumneavoastră, 

— Lasă semeţia. Ţi-am mai spus că îmi placi. Este de ajuns să nu-i 
displaci lui. Uite-1 , tocmai se apropie de noi. 

Am mai pomenit despre contele Athanase de Valbert du Coudray că era 
urît. Cuvîntul este prea palid. Avea părul şi sprîncenele ca de cerneală, era 
slab ca o libarcă, galben ca o gutuie, mă depăşea cu un cap şi ceva şi, adus 
uşor de spate, şi-l mişca pe-al său înainte la flecare pas, aşa cum fac 
picioroangele. 

Se opreşte în faţa noastră şi îşi drege glasul tuşind gros. Mă înclin 
smerit. 

—îl cunoşti desigur, dragul meu, pe moştenitorul casei, tînărul de la 
Pree de la Fleur, care s-a luptat vitejeşte în Flandra? gîngureşte contesa. 

—Cum să nu-1 cunosc? tună contele cu un glas cavernos. Doar nu 
venim aici pentru prima dată. La Pree si cu mine am făcut multe treburi 
bune împreună şi dacă n-am avut încă prilejui să constat că fiul este croit 
din aceeaşi stofă ca şi tatăl, văd însă că nu-şi pierde timpul degeaba lîngă 
tine să-şi pună în lumină meritele. 

Tonul este neplăcut, caută să fie aşa, şi personajul îmi inspiră de la 
prima vedere o antipatie pronunţată. Contesa începe din nou să-şi vînture 
evantaiul. 

—Şi izbuteşte, dragul meu conte, izbuteşte de minune, răspunde ea 
nepăsătoare. Judecind după mărturisirile făcute, sînt gata să cred că va 
vătăma multe inimi care nu vor şti să se apere. 

Ea ride şi contele se întunecă. 

—Aţi şi ajuns la mărturisiri? spune el cu şi mai mare arţag. Iată un 
voinic care ştie să înainteze repede. 

Lucrurile par să fi. început prost şi socot că este timpul să intru în 
arenă. 

— Domnule, îi spun, tinereţea îşi îngăduie să aibă stîngăcii şi nu mă 
pot lăuda că, la vîrsta mea, am ajuns să ammintea coaptă pe care n-o 
capeţi decît cu trecerea anilor. Totuşi, atîta timp cit am vorbit cu doamna, 
nu cred să fi depăşit limitele celei mai stricte bune-cuviinţe. 

— Sper pentru dumneata, îmi răspunde el pe un ton aproape 
ameninţător. Deci despre ce vorbeaţi? 

Greu e să-i intri în voie! Nu-i nimic. Să-i dau înainte linguşindu-1 cu un 
aer nevinovat. 

— Ei bine, domnule, cu tot respectul pe care vi-1 port, vorbeam despre 
nemaipomenita asemănare dintre fiicele dumneavoastră gemene, care mi¬ 
au acordat favoarea cîtorva paşi de dans, şi o întrebam pe doamna, mama 
lor, dacă îi este cu putinţă pînă şi domniei-sale să le deosebească una de 
alta. A aduce pe lume o frumuseţe desăvîrşită este un mare privilegiu. Dar a 
crea două în acelaşi timp, a oferi unei lumi, în care frumosul este mult mai 
puţin răspîndit decît urîtul, două modele pline de o graţie mai frumoasă 
decît însăşi frumuseţea, cum a spus nemuritorul nostru fabulist, nu este 
oare o faptă cu mult mai rară şi mai preţioasă decît să tragi valetul de 
cupă? Şi, într-adevăr, mă gîndeam că a fost nevoie de îmbinarea a două 
naturi nu mai puţin excepţionale pentru a se dobîndi acest rezultat fără 
pereche. 

Linguşeala cîştigă totdeauna. Sprîncenele întunecate ale contelui încep 
să freamăte şi cîteva creţuri prind să i se sape pe frunte. Mă întreb dacă n-o 
să explodeze, dar aproape îndată chipul i se destinde. 

— Vorbeşti cinstit, domnule, declară el. Desigur, fetele mele, Emmeline 
şi Catherine sînt demne de un prinţ şi, fără îndoială, asta va fi soarta care 
le aşteaptă. Dacă împreuni viţa de vie cu un ulm tînăr, nu uneşti însă 
trandafirul cu ciulinul. 

Cu toate că această profesiune de credinţă îmi pare destul de comică 
ieşind din gura unei făpturi cu un fizic atît de dizgraţios, aprob din cap şi 
am impresia că surprind în acelaşi timp în ochii lui o flăcăruie fugară, în 
care se citeşte trufie amestecată cu viclenie. 

— Fereşte-te să uiţi asta, tinere. 

Şi adresîndu-se soţiei lui, spuse : 

— Plecăm peste un sfert de ceas, draga mea. Pînă atunci nu te sfii să-i 
faci puţină morală acestui băiat, căci s-ar putea să aibă nevoie. 

Un surîs nedesluşit se întinde pe buzele contesei. Sînt mult mai 
cărnoase decît cele ale fetelor ei. După plecarea cocostîrcului aud că mi se 
şopteşte la ureche : 

— Să faci morală unui băiat de douăzeci de ani! Ce idee! mai degrabă 
mi-ar plăcea să-ţi spun fără ocol că demnul meu soţ şi stăpîn a fost la 
vremea lui un vestit ştrengar, care nici acum nu se sfieşte să alerge după 
fuste. 

Vorbeşte şi mai încet. 

— Mîine pleacă, singur, să-şi vadă moşiile. Drum bun şi călătorie 
sprîncenată! Nu te lăsa dus de aerele pe care şi le dă. Neamul vostru e la fel 
de bun ca şi al nostru şi, după cîte se spune, tatăl dumitale este destul de 
înstărit. 

Ridic din umeri de moştenitor care habar n-are de asemenea treburi. 

— Aşa-i, continuă ea. Ei bine, află că pe contele de Valbert du Coudray 
nu-1 interesează decît un singur lucru pe lume : banul. Deci nu te poate 
socoti o partidă de dispreţuit. Fiicele sale fac parte din capitalul lui, asta-i 
tot... Nu spui o vorbă... Am greşit în privinţa intenţiilor pe care le ai? 

Line şi Trine! Cu un ceas mai înainte nici prin cap nu-mi trecea să mă 
însor. Ideea bruscă de a strînge în braţe una din făpturile acelea 
încîntătoare îmi aprinse creierii. 

— Doamnă... 

Tulburarea mea nu-i scapă şi profită de ea. îmi spune într-un suspin : 

— Ah! tinereţe! în sfîrşit, te înţeleg. Desigur că voi fi foarte mîhnită să 
mă despart de aceste două stele, de luminile vieţii mele, dar o mamă trebuie 
să se gîndească la fericirea copiilor ei, nu la a sa proprie. îţi vreau binele, 
Fortunat, ţi-o repet, şi ţi-o voi dovedi pe loc. Oricît de binevoitoare aş fi faţă 
de dumneata, va trebui să alegi, să te pronunţi între Line şi Trine, şi pentru 
asta trebuie mai înainte sa le cunoşti, sau mai degrabă să le recunoşti. 
Soţul meu va lipsi de acasă vreo zece zile. Vino să mă vezi poimîine, pe 
înserat. Este ora cînd fetele mele cîntă împreună cu mine. Eu la clavecin şi 
ele din vocea lor minunată. Te poftesc să vii astfel în fiecare zi, la aceeaşi 
oră, pînă cînd se întoarce sălbaticul meu. Dacă, după o săptămînă întreagă 
de arii sentimentale, nu vei fi în stare săalegi, înseamnă că situaţia 
dumitale este fără ieşire. Primeşti? 

Viaţa mea va fi prea scurtă pentru a vă aduce toate binecuvîntările pe 
care le meritaţi, doamnă, 

— Nu mă mai peria şi prezintă-te poimîine la întîlnire. Pînă atunci, 
tăcere şi discreţie. Ai să nimereşti cu siguranţă. A treia casă după terenul 
de „jeu de paume'^din insulă. Adio! 

îşi însoţeşte scurtul salut din cap cu un zîmbet încîntător şi dispare. Ce 
femeie admirabilă şi încă din toate punctele de vedere! ... Ce te-a apucat, 
Fortunat? Dar cu Line şi Trine cum rămîne? Ţi-ai pierdut capul? Tocmai cu 
mama lor, neruşinatule! 

Nici prin minte nu-mi trecea că această discuţie în scopuri aparent 
morale avea să fie începutul vieţii mele pline de peripeţii. 


1 Joc în care se bate mingea cu o rachetă ; asemănător cu oină. Se juca pe un teren în 
aer liber, sau acoperit. 

pollonie de Beloeil clătină din cap şi scoase un rîset care semăna 
cu un nechezat. 


— Fortunat, ţi-ai înnodat cravata anapoda. Parc-ai fi un 
ţigan. Ai de gînd să te plimbi prin oraş costumat în halul ăsta? 

Aruncai o privire în oglinda mare, aşezată deasupra căminului, apoi, 
lipindu-mi un deget de buze, îi trimisei verişoarei o sărutare. 

— Află, nobilă doamnă, că mi-am înnodat cravata ă la Steinkerque, ceea 
ce înseamnă că este cum nu se poate mai la modă. N-ai văzut alaltăieri, la 
serata dată de onorabilul meu tată? Toţi invitaţii aveau cravata legată 
aiurea, cu un capăt atîrnînd mai sus şi altul mai jos, şi toate femeile 
frumoase îi aplaudau. 

Apollonie ridică din umeri. 

— Şi-atunci, fiindcă mareşalul de Luxembourg a dormit un ceas mai 
mult decît Wilhelm ăla de Orania, dracu' să-l ia, şi abia a avut vreme să-şi 
azvîrle cravata în jurul gîtului, - toată casa regală urmîndu-i exemplul - 
înainte de a-1 scărmăna pe blestematul de olandez, înseamnă că de acum 
înainte lumea bună să se ia la întrecere cu hamalii? 

— Dragă verişoară, moda nu se discută, fiindcă se bizuie pe capriciu. 
Chiar dacă nu rezistă decît o singură dimineaţă, pentru un bărbat de neam, 
important este s-o urmeze în dimineaţa aceea. 

— Şi în ziua cînd mareşalul de Luxembourg nu va avea timp să-şi tragă 
nădragii, ce-o să facă domnul cu cravata ă la Steinkerque, bărbatul de 
neam mare? 

— îşi va lungi cămaşa, îi răspunsei, străduindu-mă să nu pufnesc în 
rîs. 

Apollonie de Beloeil, vară de-a doua cu răposata mea mamă, era o 
femeie vajnică, bună de gură şi mereu cu o vorbă de haz pe buze. Slabă şi 
vioaie ca o nevăstuică, avînd acelaşi bot ascuţit, se învîrtea toată ziua prin 
casă, în clinchetul lanţului de chei, şi muştruluia slujnicele cu autoritatea 
unui sergent major. Se măritase la douăzeci de ani cu un căpitan din 
regimentul Royal-Champagne, dar, trei luni mai tîrziu, o ghiulea îi răpise 
eroul, în 1667, dinaintea oraşului Lille. Mi-a povestit împrejurările acestui 
trist eveniment cînd a preluat sarcina de intendenţă, ca să-i cunosc şi eu 
taina. 

— Vrei să mă crezi sau nu, verişorule, dar, cînd am primit vestea 
nenorocirii mele, de emoţie am început să privesc chiorîş. 

— îl iubeai mult pe căpitan. 

— Viaţa noastră conjugală a fost scurtă. A plecat cu regimentul la 
cincisprezece zile după căsătorie, dar mă iubea la nebunie şi mi-a dat cele 
mai duioase dovezi. O! e-adevărat că ochiul meu drept începuse s-o ia puţin 
razna, dar Matthieu - cum îl chema - zicea că tocmai asta i-a plăcut mai 
întîi la mine, fiindcă îmi dădea o înfăţişare ieşită din comun. Din nefericire, 
după moartea lui meteahna s-a înrăutăţit, şi-apoi a început să-mi crească 
perii ăştia nesuferiţi sub nas, pentru a-mi întregi portretul. îţi spun toate 
astea, vere, să nu te sperii de mustaţa şi de ochii mei zbanghii. 

O lacrimă i se prelinse pe obraz. Atunci am îmbrăţişat-o din toată 
inima. I-am spus că e cea mai scumpă verişoară din lume şi ea a rîs printre 
lacrimi. De atunci încolo am încheiat un pact de amiciţie şi îmi lua deschis 
apărarea cînd tata mă dojenea pentru vreo prostie a tinereţii. 

— Benigne, prietene, nu eşti deloc blajin cu un biet orfan, lipsit de 
dragostea de mamă. Ai obrazul să juri că la vîrsta lui nu erai mai rău decît 
el? 

Marchizul amuţea. 

— Bine, continuă Apollonie, dar dacă nutreşti dorinţa vinovată de a 
seduce o frumoasă cu o cravată bună, păi atunci, dacă izbuteşti, cum arăţi 
ca un fante jigărit, înseamnă că nu poate fi vorba decît cel mult de-o 
chioară. 

— Deci nu va fi vorba de-o frumoasă, ci află, doamnă, că ţelul meu este 
mult mai anevoios. Nu-i vorba de-o frumoasă, ci de două. 

— Dumnezeule! ... Vrei să treci drept un monstru desfrînat şi pervers! 
...Ei bine, nu te cred. Te lauzi, Fortunat, te lauzi... 

O luă la fugă, zguduită de rîs. Clinchetul cheilor se pierdu în spatele 
uşii. Ah, ce femeie bună şi îndatoritoare era Apollonie de Beloeil! 

— între timp, clipa fatală sosise. Aşa cum pusesem la cale, urma să-i 
fac o vizită mamei superbelor fete. Cu o zi în urmă l-am întrebat pe tata ce 
părere avea despre familia Valbert du Coudray şi spusele sale nu aveau 
darul să mă liniştească în privinţa celor ce gîndeam să fac. După părerea 
lui, contele Athanase aparţinea acelei categorii de indivizi care nu se dau în 
lături de la nimic. Se trăgea dintr-o familie nobilă din Picardia şi, atît cît se 
ştia, averea lui era destul de mare, dar felul în care o păstra şi o rotunjea 
dădea naştere la critici sau, cel puţin, la bănuieli. Pe contesă, toată lumea o 
socotea complicea lui şi deci o vîra în aceeaşi cofă. Se vorbea mai ales de o 
poveste cu un contracciu general de biruri care, la o vînătoare, ar fi fost 
surprins de soţ îmbrăţişînd-o pe furiş pe frumoasa Stephanie. Ar fi putut să 
fie doar o întîmplare nefericită, dacă domnul conte n-ar fi sosit la timp, 
însoţit de un om al legii care aşternuse amănuntele pricinii într-un proces- 
verbal. Nimeni nu ştia în ce fel fusese înăbuşită povestea, dar, şase luni mai 
tîrziu, soţul ultragiat cumpărase un somptuos palat în insula Notre-Dame, 
cu o sumă pe care nimeni n-ar fi crezut că o poate avea la îndemînă. 



L-am întrebat pe tata de ce, ştiind cine era, nu se temea să primească 
în casă o pereche cu reputaţie atît de dubioasă. 

— Ei, fiule, mi-a răspuns el după ce luă din tabachere puţin tutun 
spaniol de prizat, dacă oamenii nu şi-ar deschide uşile decît sufletelor bune 
şi nepătate, saloanele ar rămînea goale. Şi-apoi, acest de Valbert o fi poate o 
canalie învechită în rele, dar n-a fost prins niciodată eu mina în sac. 
Adulmecă de departe afacerile bănoase şi este ascultat de toţi traficanţii. 
Am avut cîteva cîştiguri grase datorită lui. 

— Şi despre fetele lui, dragă tată, ce crezi? 

Făcu cu ochiul. 

— Ah! ah! Fortunat. Inima ţi-a fost străpunsă de la prima încrucişare a 
spadelor? ... Hai, nu te mai încrunta. Te înţeleg. Domnişoarele au o graţie, 
un farmec, un foc... Dar nu ştiu mai mult decît ştii tu în legătură cu ele. 
Alaltăieri le-am văzut pentru prima dată şi nu ştiu despre ele altceva decît 
ce mi-a spus tatăl lor pe cînd îl felicitam pentru îndoita mîndreţe! Abia au 
ieşit din pension şi nu umblă niciodată una fără alta. Asta-i va încurca mult 
pe viitorii curtezani. Te-ai hotărî oare să-ţi încerci norocul? Dacă-i aşa, te 
pun în gardă. Nu-i nimic mai periculos decît jivinele astea. 

— Cred că glumeşti. 

— Deloc, şi ca să-ţi fac plăcere, îţi voi spune că domnişoarele despre 
care vorbim sînt deocamdată în afară de orice bănuială. Chiar dacă, 
indiferent de situaţia ei în lume, femeia este, ca toţi urmaşii primilor 
oamenii, alcătuită dintr-un trup şi dintr-un suflet, apoi tocmai trupul, adică 
partea materială, animală a firii ei, predomină. De ce? Fiindcă are darul de 
a captiva, de a-1 reţine pe bărbat prin atracţii, exterioare. Nu vei putea iubi 
o femeie pentru sufletul ei bun, pe care nu-1 vei cunoaşte niciodată, ci 
pentru trupul ei frumos, care ştie să-ţi deştepte simţurile. Este o prostie să 
spui că ochii sînt oglinda sufletului. Nu există ceva mai mincinos pe lume 
decît ochii femeilor. 

— Tată, te-ai uitat bine la ochii Linei şi ai Trinei? 

— Ai şi ajuns să le spui pe numele mici? Da, fiule, am remarcat ochii 
acestor domnişoare. Sînt foarte frumoşi, de altfel ca şi aceia ai mamei lor. 
Vreau să-ţi mai spun doar că pe cît ochii femeii sînt mai frumoşi, pe atît 
trebuie să nu le dai crezare, căci toropesc judecata bărbatului. Nu eşti 
simţitor decît la strălucirea lor, la amăgitoarea lor blîndeţe, la o sfîrşeală 
picurată cu meşteşug, şi uiţi că, în spatele acestei îmbietoare aparenţe, stă 
la pîndă o făptură ce cunoaşte toate vicleniile, gata la orice cruzime şi care 
se scaldă în minciună ca peştele în apă. 

— Este cu putinţă, tată, să crezi că Line şi Trine ar fi în stare de 
asemenea răutăti? 

— Nu cred nimic. Mă tem doar pentru tine şi-aş vrea să te feresc de 
vreun pas greşit. Mama ta - fîe-i ţărîna uşoară! - era o femeie sfîntă şi 
demnă. Rămîne de văzut dacă domnişoarele de Valbert du Coudray vor da 
dovadă de virtute. Sînt frumoase, dar frumuseţea prea sigură de ea este de 


obicei un prost sfătuitor... De fapt, nici nu mi-ai spus de ce îmi ceri părerea 
despre aceste fermecătoare făpturi şi, dac-ai fost înhăţat, care din ele te-a 
prins în undiţă? 

— Nici eu nu ştiu. Sînt aidoma, la fel, identice din cap pînă-n picioare şi 
toate sinonimele care exprimă asemănarea n-ar fi de ajuns spre a spune cît 
de mult seamănă una cu alta. 

— Hmm! Dar, fiule, ştii bine că bigamia este interzisă prin lege şi 
bănuiesc că te vei mulţumi să te însori, doar cu una din ele. 

— Mi-ai da binecuvîntarea, tată? 

— Ţi-am spus ce cred despre părinţi. Contele de Valbert du Coudray 
este poate un ticălos, dar pe de altă parte poate doar un om dibaci poate fi 
un escroc de meserie, dar şi doar instrumentul unei netrebnice care-1 
învîrte pe degete. Stau deci la îndoială, dar, presupunînd că este în joc 
fericirea ta, o împotrivire netă din partea mea mi s-ar părea nelalocul ei. în 
plus, să nu uităm că, în afară de consimţămîntul meu, va trebui să-l capeţi 
şi pe acela al tatălui alesei. 

— Dacă îl am pe-al tău, tată, pot îndrăzni să sper orice. 

— Hmm! ţi-ai cam dat drumul la vale... Păstrează-ţi sîngele rece, 
Fortunat, dacă nu vrei să te laşi tras pe sfoară şi nu uita că cea mai proastă 
femeie va fi totdeauna în stare să ducă de nas pe cel mai viclean dintre 
bărbaţi. 

Seara împînzea Parisul, o seară caldă şi apăsătoare, ameninţată de 
furtună. Palatul de Valbert era aşezat pe cheiul Bourbon. Hotărîsem să mă 
duc pe jos, fără să fiu însoţit de un lampagiu. Era doar ora şapte, dar 
cîrciumile şi ospătăriile îşi revărsau luminile galbene pe străzi, unde o 
mulţime de oameni ieşiseră la aer în faţa caselor. 

Dinaintea bisericii Saint-Louis-des-Jesuites, un vizitiu, rezemat de 
caleaşca şi ţinînd biciul în mînă, stătea de vorbă cu un purtător de litieră, 
al cărui tovarăş bea dintr-o sticlă. 

Am prins din zbor aceste vorbe : 

— Poţi să spui ce vrei, Boniface. Astăzi regatul este condus de papa cel 
negru, împreună cu părintele La Chaise 1 şi cu văduva cocoşatului. 

— Ia-o mai uşurel, Nicodeme, spuse omul cu sticla. Uită-te la dreapta. 

Un preot ieşea din biserică şi cobora treptele din faţa ei. Vizitiul îşi 
scoase cu respect tricornul. 

— Domnul să te aibă în pază, fiule! 

Saint-Louis era parohia noastră şi, după cuviinţă, în fiecare duminică îl 
însoţeam pe tata la biserică. Aici, cu cinci ani în urmă, îl auzisem pe 
părintele Bourdaloue rostind discursul funebru pentru prinţul de Conde, la 
o lună după al domnului de Meaux care făcuse să răsune bolţile catedralei 
Notre-Dame. Tatăl meu îl prefera pe modestul iezuit, solemnului episcop, 
fiind de aceeaşi părere cu Trine. Ciudat lucru, religia îmi aducea în minte 


1 Frangois La Chaise (1624 — 1709), iezuit, duhovnicul lui Ludovic al XlV-lea. Numele i-a 
rămas legat de cel mai mare cimitir din Paris, întemeiat pe locul grădinilor locuinţei sale. 





dulcea făptură a fetei! „Parcă vorbeşte îngerilor”, spunea ea, dac-ar fi s-o 
cred pe maică-sa. S-ar părea că Trine era mai înclinată spre poezie decît 
sora ei, Line. Oare pe ea o voi alege? 

Am vrut să ies în strada Nonnains d’Hyeres, luînd-o pe strada Pretres- 
Saint-Paul. Cerul se întuneca din ce în ce mai tare. Auzii un zgomot sacadat 
de paşi grei venind din strada Figuier. Era o patrulă de arcaşi de strajă. 
Abia am avut vreme să mă pitesc sub bolta unei porţi. Nu li se îngăduia 
nobililor să poarte sabie, noaptea, decît dacă erau însoţiţi de un lampagiu, 
pentru ca poliţaii să-i poată recunoaşte. 

După ce zbirii trecură mai departe, pornesc iarăşi la drum ca să ies în 
cheiul Celestins. Noaptea întunecase acum albastrul cerului, pe care 
sclipeau cîteva stele, şi, cu toate că luna nu se vedea, parcă aruncase peste 
el o pulbere fină, argintie. La dreapta, spre piaţa Greve, zăresc umbrele a 
vreo zece oameni, de unde venea şi larma unei încăierări, urmată curînd de 
zăngănitul săbiilor. Furtuna care şedea la pîndă încingea minţile oamenilor. 
Grăbesc pasul să trec podul Mărie între casele care-i mărgineau primele trei 
arcade. Ferestrele erau slab luminate. 

De mai multe ori mi se întîmplase să bat mingea pe terenul din insula 
Notre-Dame. „A treia casă după terenul de joc”, îmi spusese doamna 
Stephanie. Ajung în faţa palatului mîndru, cu ferestre înalte, apărate de 
gratii şi cu o poartă mare, deasupra căreia mi se păru că zăresc un 
mascaron, înfăţişînd un cap sculptat de faun. Nu aveam de ce să mai stau 
pe gînduri. Totuşi, fără voia mea, îmi aminteam de reţinerile tatii. Şi dacă, 
într-adevăr, contele şi contesa de Valbert erau nişte aventurieri, nişte 
oameni dubioşi, el un ticălos, şi ea o nemernică? Dar ce interes ar avea şi 
unul şi altul, unul sau celălalt, să-l atragă în cursă, să-si bată joc, în sfîrşit 
să-l vîre într-un pocinog pe un băiat de douăzeci de ani, de pe urma căruia 
puteau mai mult să spere decît să se teamă? în spatele meu fluviul curgea 
fără o dungă, fără un clipocit. Ridic ciocanul porţii şi zgomotul loviturii lui 
mi se păru că răsună în toată insula. 

Aştept o lungă clipă pînă ce se trage zăvorul. Un felinar se ridică pînă la 
înălţimea capului meu. în spatele felinarului, o privire neîncrezătoare 
scapără deasupra unui nas ascuţit lipit de un obraz pămîntiu. 

— Sînteţi domnul de la Pree? spuse omul cu jumătate de gură. 

Da, eu sînt. 

— Dacă vreţi să aveţi bunăvoinţa de a mă urma... Intru. Poarta se 

» » » 

închide cu toată greutatea. Mergînd în spatele omului, străbat o curte 
pardosită cu lespezi, în fundul căruia, la dreapta, urc trei trepte, apoi, după 
ce las în urmă o uşă cu geamuri, mă pomenesc în pragul unei scări în 
formă de potcoavă, mărginită de un parmalîc cu baluştri. 

— La primul cat, domnule. Trageţi de minerul clopoţelului. 

Omul dispăru în umbră. Ciudată primire. încep să urc scara. Cu toată 
străduinţa mea de a face cît mai puţin zgomot, paşii scîrţîie pe piatră. Nu 






sînt călăuzit decît de lumina slabă a unui singur felinar zidit în perete între 
parter şi primul palier. 

Ajuns aici, mă opresc şi încerc să mă conving că n-are nici un rost să 
fiu emoţionat, deşi inima îmi bate tare. Venisem să fac curte unor delicioase 
domnişoare, cu îngăduinţa şi în prezenţa mamei lor şi în scopurile cele mai 
cinstite. Vor cînta pentru a-mi face plăcere şi nu aveam nici un motiv să-l 
socot pe tatăl lor drept un ticălos, îmi recapăt sîngele rece. Trag de minerul 
clopoţelului, care de fapt era un cordon, gros, şi o sonerie ţîrîie în fundul 
casei. Zarurile sînt aruncate. 

Uşa se deschide, O slujnică tînără, cu fustă scurtă, se îndoaie într-o 
plecăciune adîncă. Ridicîndu-se, îşi dezvăluie obrajii ca nişte mere 
domneşti, un nas micuţ, şi cîrn şi o gură obraznică. 

— Domnul conte este aşteptat. 

Văd că îmi cunoaşte titlul, după cum portarul îmi ştia numele. Vizita 
mea nu este deloc tăinuită şi mă cam mir, deoarece contesa pretinsese că 
face lucrurile pe sub ascuns din cauza absenţei soţului. Probabil are o 
deplină încredere în discreţia slugilor ei. Ce-are a face? Ce-mi tot pun 
întrebări prosteşti? 

în anticamera unde am fost poftit, un imens candelabru de lemn aurit, 
atîrnat de tavan, luminează panourile zugrăvite în alb şi decorate cu motive 
florale şi rozete. Slujnica deschide o altă uşă şi dispare. Lungită pe un 
divan, între două gheridoane pe care se află sfeşnice cu mai multe braţe, o 
zăresc pe contesa de Valbert du Condray, într-o amplă rochie de casă 
trandafirie. La doi paşi de ea, un taburet îmbrăcat în damasc verde. într-un 
colţ al încăperii, un clavecin. 

— Apropie-te, prietene, îmi spune un glas frînt. Ah! am să-ţi dau nişte 
veşti proaste. E foarte adevărat că o nenorocire nu vine niciodată singură. 
Soţul meu trebuia să părăsească Parisul ieri. Nu ştiu ce l-a împiedicat, dar 
şi azi dimineaţă tot aici era. Tocmai cînd mă pregăteam să-ţi trimit un bilet 
spre a amîna vizita, amîndouî fetele mele - da, amîndouă deodată, asta-i 
soarta gemenelor - au fost apucate de o criză de friguri, nu ştiu de care, dar 
în orice caz dintre cele mai violente. Adineauri medicul le-a luat sînge, le-a 
dat o curăţenie şi mititelele sînt tare abătute. în zăpăceala mea am uitat să 
te vestesc. 

— Şi contele n-a plecat? 

— Acum sper că da. N-a venit la cină şi de dimineaţă mi-a spus că are 
de gînd să pornească la drum înainte de prînz. îl aşteaptă o mulţime de 
treburi, la moşii şi se arăta foarte nerăbdător să plece odată. 

întinde mîna s-o sărut. îmi apropii buzele într-un sărut fugar, dar ea 
prelungeşte strîngerea de mînă, insistă. Un inel cu blazon, pe care îl poartă 
în deget, îmi intră în carnea obrazului lăsînd o umbră albă pe care, 
ridicîndu-mi capul, o zăresc în oglinda de pe panoul din spatele ei. Nu-mi 
pot reţine un mic strigăt. 




— Iartă-mă, îmi spune ea. Sper că nu te-a durut. Dar nu sta în picioare. 
Adu mai aproape taburetul şi şezi aici, lingă mine, ca să te văd mai bine. 

Mă supun. îmi cuprinde capul în mîini şi mă ţintuieşte cu privirea. 

— Nu, spune ea, nu se va întîmpla nimic. 

Dîndu-mi drumul, îşi opreşte mîinile pe obrajii mei, mîngîindu-mă uşor. 

— Ah! suspină ea, trebuie să mă ierţi că sînt atît de nervoasă. Eşti încă 
prea tînăr pentru a înţelege disperarea unei femei care suferă de 
singurătate şi de neînţelegerea celor din jur. Ah! bărbaţii ăştia, care îţi jură 
iubire veşnică şi care, după ce se satură, nu se mai gîndesc decît să alerge 
după fuste! La vîrsta dumitale, mai ales dacă ai un suflet nobil, încă n-ai 
pierdut toată prospeţimea simţămintelor. De cînd te-am văzut Fortunat, mi- 
am dat seama că ai o inimă simţitoare. Să mă fi înşelat oare? 

— Doamnă... 

— Trebuie să ştiu mai multe despre dumneata. Vrei să-mi dai mîna, să- 
ti citesc viitorul? 

Lucrurile iau o întorsătură ciudată, dar cum să mă împotrivesc? îi dau 
mîna. Contesa o ia, o pipăie, o întinde, o cercetează. Făcînd acestea, se 
apleacă, rochia i se desface şi un parfum aţîţător îmi umple nările. Pe 
cuvîntul meu de nobil, fără să vreau descopăr că, în afară de rochie, nu mai 
are nimic pe ea. Şi iată că începe să-mi ghicească. 

— Linia vieţii este frumoasă. Ai să trăieşti mult, Fortunat. Doar dacă... 
Fereşte-te de dueluri, da, da, fereşte-te de dueluri. 

Rîde scurt, scrîşnit, ciudat. 

— Dar linia inimii... 

Glasul pare răguşit. îmi trage mîna, o aşază pe sîn şi o apasă uşor... Mi 
se înfîerbîntă creierii. 

— Fortunat, ascultă-mă... 

Line! Trine! Ajutor! încerc să-mi vin în fire. Vreau să-mi desprind mîna. 
Prea tîrziu! O uşă se deschide brusc şi un glas furios, în care recunosc 
timbrul cavernos al contelui, zguduie odaia. 

— Nu te sfii, tinere. Vrei să tin luminarea? 

* •> 

Ciuma să te ia! într-o clipă am mirosit uneltirea. Bănuielile tatălui meu 
erau îndreptăţite, Am căzut în cursa întinsă de frumoasa Stephanie, în 
înţelegere cu ticălosul ei soţ. Mă ridic dintr-o mişcare, cu mîna pe minerul 
săbiei. Sinistrul conte, rînjind şi dînd cu capul înainte, se apropie de mine. 
Stephanie, care se ridicase şi ea, încearcă să se aşeze între noi. 

— Te implor, Athanase. Nu te lăsa înşelat de aparente. Nu există nimic, 
dar absolut nimic, între mine şi acest domn, în afară de un nefericit 
concurs de împrejurări. 

O dă la o parte cu mîna. 

— Doamnă, treci la locul dumitale. 

Ea se dă îndărăt, îşi ascunde capul în mîini, se preface că plînge. Oh, 
înşelătoarele! Un naiv ar putea s-o creadă sinceră. Se prăvăleşte pe divan, 








făcînd pe îndurerata. Contele, stă înfipt dinaintea mea, şi răsuflarea lui 
puternică, de gornist, mă izbeşte în obraz. 

— Şi acum, domnule de la Pree de la Fleur, - de floarea mărului, se- 
nţelege - s-o luăm pe rînd. Dau peste dumneata, în casa mea, făcîndu-i 
curte nevesti-mi, care, printr-un nefericit concurs de împrejurări, sînt de 
acord... 

Face trei paşi spre doamna Stephanie, care continuă să scîncească. îi 
desface brutal rochia, care, aşa cum văzusem puţin prea tîrziu, reprezintă 
singurul ei veşmînt. Cu un gest de virtuoasă indignare, ea şi-o închide la 
loc. 

— ...care, printr-un nefericit concurs de împrejurări, cum spuneam, nu 
este mai îmbrăcată decît mama Eva înainte de păcat. Eşti de acord, 
domnule, că am toate motivele să-mi ies din fire şi, considerîndu-mă jignit, 
să-ţi cer socoteală. Iată despre ce, cu îngăduinţa dumitale, vom sta de 
vorbă. Fă bunătatea şi ia loc. 

Ciudat personaj! Unde vrea să ajungă? 

— Dar, domnule... 

Glasul, lui devine ameninţător, 

— Te-am poftit să şezi. 

împinge spre mine un fotoliu îmbrăcat în tapiserie şi mi-1 arată cu 
mina. Mă aşez, deci, şi el ia loc în faţa mea. 

— în cazul cînd nu ştii, te încunoştinţez că există o justiţie, tinere 
domn. Providenţa, care rînduieşte bine toate lucrurile, nu îngăduie ca soţii 
loviţi în onoarea lor să fie călcaţi în picioare fără să se poată răzbuna. în 
seara asta, aveam de gînd să cinez pe nepregătite cu doi dintre cei mai buni 
prieteni ai mei. Vin acasă cu amîndoi, îi las în anticameră, intru să-i dau de 
veste nevesti-mi şi, ce văd? Doamna, pentru care întreaga curte şi întreg 
oraşul ar fi jurat că-i o sfîntă, e pe cale să-mi pună coarne. Se cuvine ca 
nişte martori să facă dovada nefericirii mele. îngăduie-mi să-i chem de faţă. 

Cinismul lui mă lasă mut. Se năpusteşte spre uşa anticamerei. Văd 
cum intră doi vlăjgani întunecaţi, cu gesturi de spadasini şi sabia la şold. 
Tricornurile lor despică aerul într-un salut prea plecat, în vreme ce stăpînul 
casei începe să urle cu o voce schimbată, dramatică : 

— Domnilor, spre marea mea ruşine am surprins-o pe contesa de 
Valbert în plin exerciţiu de cochetărie cu domnişorul acesta. Judecaţi şi 
dumneavoastră. 

De data asta, cu un gest brutal, descoperă doar umerii albi ai soţiei lui, 
care se preface că păleşte la asemenea jignire şi aruncă spre noii-sosiţi o 
privire pierdută. 

— Domnilor, învinuirea pe care mi-o aduce soţul meu nu se întemeiază 
decît pe nălucirile unei minţi roase de gelozie. Jur pe conştiinţa mea că sînt 
neprihănită. 

Contele de Valbert rînjeşte iarăşi. 




— Domnii aceştia nu sînt orbi. în orice caz, doamnă, aş fi o gazdă rea 
lăsîndu-i să plece neospătaţi din pricina rătăcirii dumitale. Peste un ceas li 
se va servi cina. Du-te şi pregăteşte cele de trebuinţă. Te scutesc să iei parte 
la ce va urma. 

Contesa iese, cu chipul crispat şi bărbia sus. Contele se întoarce spre 
mine. 

— Acum am rămas între noi. 

Mă ridicasem la intrarea celor doi spadasini. îi prezintă. 

— Baronul de Malapart, cavalerul de Bourdaillae. Apoi, adresîndu-se lor 

— Prieteni, am nişte socoteli cu domnul. Făceţi-mi plăcerea şi aşteptaţi- 
mă alături. Voi isprăvi, repede. 

Cei doi dispar, fără să fi auzit cum le sună glasul. Nu încape nici o 
îndoială că sînt nişte martori cu simbrie. Iar contele crede că se va juca de- 
a şoarecele şi pisica. 

— Tinere, spune pe ton glacial, aş avea dreptul să te ucid. Flagrant 
delict de adulter. Nici un om de onoare nu m-ar putea învinui. 

Se plimbă în lung şi-n lat, vorbind, mai departe: 

— Nu sînt un ucigaş şi dacă, peste puţin, vei fi un om mort - nu se ştie 
nici cine va trăi, nici cine va muri - va fi din pricină că ştiu să lovesc mai 
bine decît dumneata. Totuşi, ţinînd seama de tinereţea dumitale şi de 
bunele relaţii pe care le-am avut mereu cu tatăl dumitale, al cărui unic 
moştenitor eşti, îţi ofer o şansă. N-ai decît s-o prinzi din zbor. Orice greşeală 
trebuie să-şi primească pedeapsa. Deci trebuie să fii pedepsit. în ce fel? Te 
Las pe dumneata să alegi. Să presupunem că îţi cruţ viaţa. Ce mi-ai da în 
schimb? Gîndeşte-te că eşti la cheremul meu. Poate ai auzit că sînt un 
foarte bun mînuitor al spadei. Cei doi gentilomi pe care i-ai văzut adineauri 
sînt încă şi mai pricepuţi decît mine. Mă tem pentru viaţa dumitale, la 
gîndul că te vei înfrunta nu numai cu mine, dar şi cu ei. 

Era timpul să ripostez. Acum ştiam cu cine aveam de-a face. Mă aflam 
într-o stare de inferioritate faţă de conte, care sta în picioare, îmbrîncesc 
deci fotoliul cu un gest atît de violent încît se răstoarnă. în acelaşi timp, 
prind din nou în mînă garda săbiei. 

— Trei împotriva unuia singur, domnule, şi îndrăzneşti să spui că nu 
eşti un ucigaş? 

Ridică din umeri. 

— Ai un sînge clocotitor, domnule de la Pree, eşti tînăr, dar m-ai înţeles 
greşit. Dacă ofensa pe care mi-ai făcut-o nu este plătită cu sîngele dumitale, 
nu-i oare firesc să fiu plătit cu altă monedă, şi de ce nu cu bani? O! n-am 
să fiu prea pretenţios. Ştiu bine că meriţi mai mult, dar mă mulţumesc să- 
mi iscăleşti un bilet de o sută de mii de livre şi îţi dau drumul. Tatăl 
dumitale este bogat şi nu ştiu ce n-ar fl în stare să facă pentru a-1 salva de 
la moarte pe unicul purtător al numelui, rămas în viaţă! 







Şi-a scos deci masca. Escrocul şi-a dezvăluit adevărata faţă. Cînd buna 
doamnă Stephanie îmi citea în palmă că aş face bine să mă feresc de 
încăierări, ştia ce spune şi îi pregătea calea pehlivanului ei. soţ. Fortunat, 
dragul meu, a sosit clipa cînd trebuie să dovedeşti, că un dragon din 
regimentul lui Pomponne nu se lasă prins în laţ de primul pungaş venit, 
chiar dacă poartă titlul de conte. 

îmi trag cu hotărîre sabia din teacă şi spun gingaş : 

— Domnule, am ales. Nu ştiu dacă blazonul dumneavoastră are o bară, 
dar cu regret constat că nu vă purtaţi ca un gentilom. Fireşte, în ciuda 
bănuielilor mele, vă stau la dispoziţie. 

O decepţie amară se citeşte pe faţa lui Athanase de Valbert du Coudray. 
Obrazul lui, de obicei gălbejit, devine împurpurat. Scrîşneşte din dinţi şi 
face o ultimă încercare de a salva cele o sută de mii de livre pe care crezuse 
că şi pusese mina. 

— Chibzuieşte bine, tinere! N-ai nici o şansă dintr-o sută să ieşi teafăr 
dintr-o ispravă în care nu deţii un rol frumos. 

— îl prefer pe-al meu, decît pe-al domniei-voastre, domnule. în gardă! 

în ochii lui, mai galbeni decît obrazul, ochi de behliţă sau de pisică 

sălbatică, izbucneşte furia animalului prins în capcană. 

— Nu ne putem încaieră aici, spuse el. Să mergem pînă la podul Mărie. 
Mîine voi porunci să se citească o slujbă pentru odihna sufletului dumitale. 

— Fiţi încredinţat că vă voi face acelaşi serviciu, în cazul, cînd norocul 
vă va fi potrivnic, domnule. 

Acest schimb de amabilităţi nu pare să fie pe gustul său. 

— în curînd vei regreta acest ton obraznic, cocoşelule. 

îmi arată uşa. Trec în anticameră, tot cu sabia în mină. La vederea mea, 
cei doi spadasini, care şedeau pe o banchetă, se ridică în picioare, ca pe 
arcuri. Mă aşez cu spatele la un perete şi îi fac să iasă înaintea mea. Fii 
atent la dreapta, fii atent la stingă, ultim vlăstar al familiei de la Pree de la 
Fleur! Pe scară, mă ţin la aceeaşi înălţime cu sinistrul Athanase. Poarta 
care dă spre chei se închide în urma noastră ca lespedea unui mormînt. 

Nici o adiere nu tulbura văzduhul, din ce în ce mai apăsător, şi nici o 
stea nu mai sclipea pe cerul ca funinginea : toate semnele unei furtuni gata 

să se dezlănţuie. 

» 

O tăcere deplină domnea peste insula care părea pustie. La colţul străzii 
Deux Ponts, contele de Valbert se opri sub un felinar care răspîndea în jur o 
lumină slabă. 

— Acum, să ne măsurăm, domnule, îmi spuse, şi roagă-te lui 
Dumnezeu pentru iertarea păcatelor. 

Se aşeză în poziţie de luptă, apoi făcu nişte pase în gol. Avea o mînă 
agilă şi se mişca iute. Poate era un scrimer mai bun decît mine şi datorită 
experienţei putea să mă înfrîngă. Uitase însă că necunoscute sînt căile 
cerului. Am parat prin cvartă două bote nereglementare şi, cum îşi căuta 
loc să treacă la un nou atac, un fulger, însoţit de un bubuit asurzitor de 

tunet, sfîşie norii şi un trăsnet căzu foarte aproape de noi, în fluviu. Luat pe 
nepregătite, făcu un pas în lături şi pe dată îl atacai. Se prăbuşi ca o paiaţă 
căreia i s-au tăiat sforile, pe cînd ploaia începea să cadă. 

în timpul acestui scurt asalt, cei doi spadasini cu simbrie, prezentaţi 
drept baronul de Malapart şi cavalerul de Bourdaillac, se ţinuseră cuminţi 
la cîţiva paşi de contele de Valbert. Terminînd cu acesta, mă aşteptam să-i 
văd cum tabără pe mine şi mă pregăteam să-mi vînd scump pielea, dar iată 
că-mi este dat să asist la un cu totul alt spectacol. Unul din ei, apropiindu- 
se de trupul întins pe jos, îşi pune un genunchi la pămînt ca să-l cerceteze. 

— Sabia i-a intrat drept în inimă, spuse el. Requiescat in pace! 
Felicitările mele, domnule. Nici eu n-aş fi dat o lovitură mai bună. 

Văd că-1 caută pe mort prin buzunare, apoi se scoală cu o pungă în 
mînă. 

— Nu ne socotiţi nişte mardeiaşi, spuse el mai departe. Avem nobila 
meserie de profesori de scrimă şi contele ne făgăduise o anumită, sumă, pe 
care urma să ne-o dea după ce vă ucidea. Era un om prea sigur de el. Ne-a 
spus să nu ne amestecăm decît dacă veţi opune o rezistenţă prea mare. 
Acum e mort. Noi n-avem nimic cu dumneavoastră şi de altfel clientul 
nostru n-a socotit că e nevoie să ne spună cum vă cheamă, dar moarte 
pentru moarte, ce e dat e dat... Trebuie să vă mărturisesc că sînt la fel de 
puţin baron, pe cît este colegul meu cavaler. Mă numesc Malapart şi el 
Bourdaillac, fără nici o particulă nobiliară, şi amîndoi sîntem de fel din 
Poitou. Dacă veţi avea vreodată nevoie de serviciile noastre, sala unde 
predăm arta scrimei se află pe strada Echarpe, peste drum de piaţa Royale. 
Sîntem bine cunoscuţi în meseria asta şi ciopîrţim şi noi cît putem mai 
bine. îşi încheie declaraţia cu un rîs sinistru, pe cînd cel de-al doilea 
spadasin atinse cadavrul cu vîrful cizmei. 

— Ce să facem cu omul ăsta? Să-l aruncăm în gîrlă? Pe o ploaie ca asta 
o să fie la fel de ud. 

Am protestat. 

— Să nu faceţi aşa ceva. Are drept la o groapă creştinească. 

— Puah! spuse Malapart. Sînteţi prea inimos, domnule. A vrut să vă 
omoare. Mă gîndeam şi eu aşa, să vă fac un serviciu. Doar nu l-aţi ucis 
chiar dumneavoastră? Dacă asta vă e voia, să-l lăsăm dar unde se află. 
Plouă cu găleata şi n-am chef să mă ud pînă la piele. Acum arcaşii de strajă 
se adăpostesc şi ei ca toată lumea. Ce-ar fi s-o ştergem? Sluga 
dumneavoastră! 

Se îndepărtară aproape fugind şi din nou, un fulger lumină cerul. Mă 
aplecai asupra mortului să-i închid ochii. Ploaia îi umpluse de lacrimi. 

ainele mele erau ude leoarcă şi tricornul părea o streaşină cînd, 

| după ce am luat-o la fugă, ba mergînd, ba alergînd, cu răsuflarea 
tăiată şi inima gata să-mi sară din piept, am ajuns acasă. Am mai 
avut puterea să urc cîte patru treptele scării şi să străbat la fel de iute 
salonul cel mare şi întunecat, după ce smulsesem o luminare din 
candelabrul aşezat pe o consolă, în anticameră. Atunci am auzit cum o 
pendulă bătea ora zece. M-am oprit să-mi trag sufletul şi am ridicat 
luminarea din care picura ceară caldă ce se răcea pe dosul mîinii mele. Un 
chip desfigurat, cu ochii holbaţi şi pielea înroşită de ploaie, mi-a apărut în 
oglinda în care se răsfrîngea o lumină tremurătoare. Omorîsem un om. 
Peste puţină vreme contesa de Valbert mă va denunţa învinuindu-mă de 
uciderea soţului ei. Pentru bani, Malapart şi Bourdaillac nu vor şovăi să-i 
întărească spusele. Cine m-ar crede dacă aş povesti că am fost nevoit să mă 
apăr? Ce dovezi aveam? Doar tata mă putea scoate din încurcătură. 

O geană de lumină ieşea de sub uşa odăii lui. Tocmai cînd mă 
pregăteam să ciocănesc, trăgînd cu urechea, mi-am dat seama - drace! doar 
nu visam - că tata murmura un cîntec. Aşa-i, nu mă înşelam. Cu doi ani în 
urmă, toată lumea cînta Jalea olandezilor, pe care încă o mai puteai auzi 
aproape pretutindeni: 


Of! ce chin şi ah! ce jale! 
Că de pe uscat şi mare, 
Ludovic ne-a alungat, 
Flintele şi-a descărcat. 
După lupta din Fleurus 
Tot norocul ni s-a dus. 


Am aşteptat să termine cupletul şi apoi am bătut. O voce, cu ton voios 
provocator, strigă: 

— Intră, olandez afurisit. 

Am intrat. Tata tocmai îşi scosese gherocul de mătase şi îşi desfăcea 
nodul cravatei de dantelă. Izbucni în rîs, apoi începu să declame: 

O, fiu! O, bucurie! Tu cinste-a vieţii mele! 

Tu sprijin scump al ţării în aste ceasuri grele. 




îl ştia pe de rost pe bătrînul Corneille, din care, la anumite ocazii, recita 
tirade întregi. Trecuse fără prea mare ceremonie de la un cîntecel la 
Horatiu 1 . 

j 

— Nu, continuă el, ştiu, uşuraticule, nu chiar mîine va fi ziua cînd îl vei 
scăpa pe Ludovic de blestematul Wilhelm de Orania. Trebuie să mă 
resemnez. Sper că, pînă una-alta, n-ai de gînd să ajungi un erou după 
modelul antic. Văd că, deşi ai făcut un început strălucit, alergi mai puţin 
după gloria în lupte, şi mai mult după graţiile femeilor. Pun prinsoare că 
mai adineauri una, dacă nu două, ţi s-a supus fără condiţii. 

Avea o straşnică bună dispoziţie şi curînd aflai şi pricina ei. 

— Destul! Fiecare vîrstă cu plăcerile ei, băiete. A ta cu dragostea, a mea 
cu tihna la gura sobei. Astă-seară am petrecut vreo două ceasuri într-o casă 
de joc cam deochiată, în schimb Plutus a fost cu mine. După ce am tras de 
trei ori la rînd un brelan de figuri, am avut cuminţenia să mă ridic de la 
masă cu un cîştig de douăzeci de mii de livre. Cum vezi, mă pregăteam să 
intru în aşternut cu sufletul împăcat şi bănuiesc că nu tocmai tu mă vei 
împiedica să gust o binemeritată odihnă. 

începu să-şi descheie nasturii jiletcii şi eu suflai în feştilă, deoarece 
odaia era luminată. Clipind din ochi, mă privi mai de aproape şi văzu în ce 
hal arătam. 

— A! ia te uită... dar de unde vii, băiete? Mototolit şi cu faţa alungită, 
parc-ai fi un căţeluş abia scos din apă. De ce nu te-ai adăpostit sub o 
streaşină pînă trecea potopul? Te-aş fi iertat chiar dacă intrai pentru o clipă 
la vreo mijlocitoare, mai degrabă decît să capeţi aprindere de plămîni. 
Femeile astea nu-s lipsite de omenie cînd le dai de înţeles că nu eşti un 
zgîrie-brînză. 

Văzîndu-1 atît de voios, mi-am venit în fire şi i-am spus pe nerăsuflate: 

— Tată, dacă nu mă ajuţi grabnic, sînt un om pierdut. Se încruntă, îşi 
puse mîinile pe umerii mei şi, privindu-mă drept în faţă, spuse liniştit: 

— Vino-ţi în fire, Fortunat. Cel mai de seamă lucru este că te văd viu şi 
teafăr. în rest, orice prostie ai fi făcut, sînt aici, şi ca s-o îndrept, şi ca să te 
muştruluiesc. Desmeticeşte-te! Ai avut ghinion la cărţi? Dac-ai pierdut, nu 
înseamnă că eşti pierdut. Cît? 

— Mai bine-aş fi pierdut o mie de pistoli! 

— Ei, fiu risipitor, mai domol! 

— N-am jucat, tată. L-am ucis în duel pe contele de Valbert du 
Coudray. 

Nu păru prea izbit de asemenea dezvăluire, aşa cum mă temeam. îmi 
şopti doar: 

— Povesteşte-mi! 


1 Corneille. Horaţiu, actul IV, scena 2. în romîneşte de Victor Eftimiu, în colaborare cu 
Fetru Manoliu. ESPLA. 1956. 

I-am povestit într-un suflet capcana întinsă de perfida contesă, 
naivitatea şi uimirea mea, ameninţările contelui, refuzul meu de a-i primi 
tîrgul, spadasinii plătiţi să-mi facă de petrecanie, duelul de pe chei, fulgerul 
care, ca prin minune, mi-a ajutat braţul... 

— Iartă-mă, tată, îi spusei la sfîrşitul istorisirii. însemna că nu-1 cunosc 
bine pe marchiz. Strigă aprig: 

— Dar n-am pentru ce să te iert. Imprudenţa nu e o greşeală, Te-ai 
purtat ca un zăpăuc, dar nu din partea ta a venit provocarea, şi i-ai ţinut 
piept cum ar fi făcut orice om de onoare. Ticălosul de Valbert şi-a primit 
plata pentru mîrşăvia lui. Doar pînă şi cerul s-a dovedit a fi de partea ta! 
Voi spune deci, ca bătrînul Horaţiu: 

„Eroul te înalţă mai sus de ucigaş; 

Te-a-mpins către greşeală a inimii căldură 1 ...” 

Admiţînd, bineînţeles, că e vorba de crimă şi de nelegiuire, ceea ce nu-i 
tocmai sigur. îşi frecă bărbia şi căzu o clipă pe gînduri. 

— Vezi tu, din nefericire nu trăim la Roma pe vremea regelui Tullus şi 
domnii noştri judecători nu glumesc cînd e la mijloc uciderea unui om. în 
cel mai bun caz, te vor trimite la Bastilia, unde vei mucezi pînă la moarte. 
Nu ne putem aştepta la nimic bun din partea văduvei. Tigroaica îţi va pune 
în spinare cele mai cumplite învinuiri şi chiar mîine mă voi pomeni cu un 
epistat de la poliţie, venit să te înhaţe. La vremea aceea însă te vei îndrepta 
în goana calului spre Nantes. 

— Spre Nantes, tată? 

— Da, unde vei ajunge în mai puţin de şase zile, chiar dacă pentru asta 
vor trebui să crape şase cai sub tine, şi acolo te vei îmbarca pe La 
Petulante, corabie înarmată de război, cu un deplasament de 250 de tone, 
înzestrată cu 24 de tunuri şi un echipaj de 90 de oameni. 

— Şi ce dracu’ să fac pe La Petulante? 

— Aş putea să-ţi răspund, smintitule, că, datorită ei, vei vedea multe 
meleaguri şi, oricum, e mai bine să-ţi ţii capul teafăr pe umeri, între cer şi 
mare, decît să rămîi fără el pe uscat. Spre a şti despre ce e vorba, trebuie 
să-ţi mai spun că La Petulante este un bastiment bine echipat, care face 
negoţ cu lemn de abanos, sau, altfel zis, cu negrii de pe coastele Africii, 
urmînd apoi să se îndrepte, cu toate pînzele sus, spre Santo Domingo. Ştii 
că am vîrît nişte bani în Compania pentru Guineea. La Petulante, care face 
parte din flota acesteia, va ridica ancora peste şase zile. Vezi de ce trebuie 
neapărat să ajungi la bordul ei cît mai repede cu putinţă. Vei sta departe 
optsprezece luni sau doi ani. Pînă atunci mă voi strădui ca povestea ta să 
fie îngropată, cu ajutorul puternicilor zilei. 

— Dar nu cunosc nimic din tainele navigaţiei. 


1 Corneille, Horaţiu, actul v, scena 3, id. De fapt aceste cuvinte sînt rostite de regele 
Tullus, nu de bătrînul Horaţiu. 





— Vei învăţa. îţi voi da o scrisoare pentru căpitanul Aubert Fulminet, 
stăpîn deplin al corăbiei şi care nu-şi poartă degeaba numele, căci i s-a dus 
faima de „fulminant" faţă de piraţi, regişori negri, curenţi şi maree. Ştie că 
sprijinul pe care îl aduc Companiei cere consideraţie, ceea ce te va face 
sacrosanct în ochii lui. Fiule, vei fi sublocotenent pe La Petulante, avînd şi 
sarcina de scriitor, adică vei ţine jurnalul de bord sub înalta oblăduire a 
domnului Fulminet, care te va învăţa şi meseria de marinar. 

Tata şi începuse să prevadă toate consecinţele noii stări pe care mi-o 
impunea în lume. 

— Nu vei putea călători sub numele tău adevărat. Ai nevoie de o 
acoperire. Prenumele tău este Fortunat şi pleci în căutarea norocului pe 
mare. Să nu mergem mai departe. Te vei numi Lafortune şi te sfătuiesc să 
nu-ţi păstrezi decît cel de-al treilea prenume, Felix: deci, noul tău nume va 
fî un îndoit purtător de noroc 1 . Numai căpitanul corăbiei va cunoaşte 
adevărata ta identitate. 

Se scărpină la tîmplă înainte de a rosti mai departe: 

— Germain te va însoţi pînă la Nantes. Este un om de încredere. A fost 
gonaci la ducele de Chaulnes înainte de a intra în slujba mea. E un bun 
călăreţ şi mînuieşte sabia la fel de bine cum suflă din corn. Chiar acum îi 
voi porunci să pună şeile pe cai. Veţi porni înainte de revărsatul zorilor. Tu 
du-te şi strînge-ţi cîteva lucruri, dar nu prea multe. Nu uita să-ţi iei 
pistoalele; drumurile sînt nesigure. întoarce-te aici de îndată ce vei fî 
echipat. 

Vorbea cu un desăvîrşit sînge rece şi perspectiva de a mă vedea plecat 
departe de casă pentru un răstimp destul de lung părea să nu-i clatine 
seninătatea. îmi aminteam cîte lacrimi vărsase la moartea primului său 
născut şi nepăsarea de acum mă uimea. 

Cînd, după un ceas, m-am înapoiat în odaia lui, l-am găsit în picioare, 
îmbrăcat în haine de ceremonie, cu bastonul în mînă, pe cap purtînd 
tricornul cu tiv de aur şi franjuri de pene de struţ, de sub care se revărsa 
imensa perucă cu bucle. Era foarte solemn. Întîi îmi strecură în mînă o 
pungă doldora de bani şi mă sfătui, ca măsură de prevedere, să-i împrăştii 
conţinutul în cingătoare şi în cizme. 

— Germain te aşteaptă în ogradă cu caii, spuse el. Chibzuind mai 
adînc, cred că-i mai bine pentru tine să porneşti la drum chiar acum. Cerul 
s-a înseninat. Veţi avea lumină pe drum. Adio, fiule, ia aminte, de cum ieşi 
pe porţile oraşului, nu te mai cheamă altfel decît Felix Lafortune. Ai grijă de 
tine. Sălbaticii, piraţii, fără să mai vorbim de barbarii de orice neam, de 
englezii şi olandezii aceia blestemaţi, o să-ţi dea de furcă. Mă voi ruga 
pentru tine, şi vara ta, Apollonie, s-a şi pus pe rugăciuni. Ţine bine minte 
că eşti ultimul vlăstar al familiei La Pree la Fleur. 

Vocea începu să-i tremure la rostirea ultimelor cuvinte. Mi-am dat 
seama că, pînă atunci, abia izbutise să se stăpînească. Ochii i se umeziseră. 


1 Fortunat (lat. Fortunatus) - Norocosul; Felix (lat.) - Fericitul. 




Tuşi, mă îmbrăţişă, coborî în urma mea pînă în ogradă. Cînd să mă urc în 
şa, mă bătu pe umăr: 

— Mai ales, bagă de seamă să nu te încurci cu vreo negresă. N-am 
nevoie de nepoţi tuciurii. Dar glasul era frînt şi rîsul silit. 

Dragul meu tată! îl iubeam la fel de mult cum mă iubea şi el pe mine şi 
gîndul îmi zbura la el pe drumul ce ducea la Nantes, spre care galopam 
împreună cu Germain, dînd fără milă pinteni bieţilor cai. Călărind cîte 
douăzeci de leghe pe zi, am ajuns la destinaţie în mai puţin de cinci zile. 
Aveam grijă să nu poposim decît după lăsarea nopţii, în hanul vreunui sat, 
de unde nu porneam decît odată cu răsăritul soarelui. Germain, un vlăjgan 
cu vreo cinci sau şase ani mai mare decît mine, era un tovarăş voios, căruia 
nu-i îngheţa măduva în oase. Mi-am dat cu adevărat seama de meritele sale 
cu prilejul singurei întîlniri neplăcute pe care-o avurăm, în apropiere de 
Ferte-Bernard unde, în vîrful unei coaste de deal, patru tîlhari de drumul 
mare, înarmaţi cu flinte, ne-au pus să ne culcăm cu burta la pămînt. L-am 
ucis pe unul cu un foc de pistol. Germain răpuse un altul, şi cei doi care 
mai rămăseseră, îşi luară picioarele la spinare. 

Eram frînt de şale la intrarea în Nantes, oraş murdar, cu uliţe înguste, 
aproape toate mărginite de case dărăpănate de lemn, ridicate pe piloţi. 
Merserăm cîtva timp pe malul unui ghiol, numit la Fosse. Sub hangarele de 
scînduri, bătute alandala unele lîngă altele, se desluşeau nişte dubasuri 
pîntecoase, dintr-acelea care slujesc la căratul sării sau la descărcatul 
corăbiilor. Pretutindeni, în duhoarea de seu amestecată cu păcură, se 
auzeau loviturile daltelor mînuite de călăfătuitori. în sfîrşit descopăr La 
Petulante, lîngă un braţ de mare. Hamali şi alţi salahori urcau şi coborau 
pasarela care o lega de ţărm, cărînd lăzi, butoaie şi saci. Un ofiţer, sprijinit 
într-un baston fin, cu măciulie de argint, fuma dintr-o pipă de argilă, lungă 
şi înnegrită, supraveghindu-i cu ochi atent. Lăsînd caii în paza lui Germain, 
mă apropiai de el şi-l întrebai dacă îl cunoaşte pe căpitanul Fulminet. 

— Nu cunosc pe altul în afară de mine, domnule, îmi răspunse după ce 
îşi scoase pipa din gură. 

îi întinsei scrisoarea tatii. îşi goli pipa şi o vîrî într-un buzunar al 
gherocului. Apoi citi scrisoarea şi se uită la mine cu mare curiozitate. 

— Fiţi binevenit, domnule. Nu vă pot ascunde că echipajul meu era 
complet. Mîine dis-de-dimineaţă ne întindem pînzele; dar mai e timp să vă 
trec pe rol. Abia diseară îl voi prezenta căpităniei portului. Nu prevăzusem 
decît un sublocotenent. Nu-i nimic. Cu cît îs mai mulţi nebuni, cu atît se 
rîde mai zdravăn. 

Adăugă, făcînd cu ochiul: 

— Deci, numele dumitale este Lafortune. Ai mai călătorit pe mare? 

— Nu, domnule căpitan, dar am slujit în armata regelui. Am fost rănit 
la Fleurus. 

— Asta mă linişteşte, deşi scrisoarea domnului marchiz, tatăl dumitale, 
era o garanţie îndestulătoare. Trebuie să-ţi spun că un fluşturatec care nu 




cunoaşte mirosul prafului de puşcă şi dă ochii peste cap la primul bubuit 
de tun, nu e binevenit pe La Petulante. îţi place rachia? 

Făcui o mutră nedumerită şi el clătină din cap. 

— îţi spun dinainte că cea pe care o am nu-i un sirop pentru copii, ci 
un rachiu făcut din trestie de zahăr, destul de tare, fabricat în insulele 
Americii şi căruia sălbaticii din partea locului îi spun tafia. Trebuie să-l 
gustăm, ca să mai prinzi curaj. Fă-mi plăcerea şi vino după mine. 

Mă urcai pe pasarelă, între hamalii cu spinarea încovoiată sub 
greutatea sacilor din care ieşea o aromă puternică, apoi ne suirăm pe scara 
punţii din spate şi căpitanul îmi deschise uşa cabinei sale, lăsîndu-mă să 
trec înainte. 

Era o încăpere strimtă, cu tavanul jos şi care primea lumina zilei doar 
printr-o deschizătură îngustă, pe unde n-ar fi putut trece trupul unui om. 
Un pat acoperit cu o blană de tigru, o masă cu astrolabul, busola şi cîteva 
cărţi sau registre, un taburet - alcătuiau întregul mobilier. Pe un perete era 
prinsă în ţinte proiecţia cilindrică a lui Mercator 1 . în spatele uşii, pe un 
rastel, se aflau o puşcă, o pereche de pistoale, o sabie şi un corn cu praf de 
puşcă. 

Era să trec cu vederea un cufăr mare de fier, bătut în nituri ascuţite, de 
unde Aubert Fulminet scoase solemn o sticlă şi două păhărele, pe care le 
umplu pînă la vîrf. Un miros puternic, care-ţi muta nasul din loc, de melasă 
şi zahăr ars, se răspîndi în încăpere. 

— în sănătatea dumitale, Felix Lafortune! spuse căpitanul. Deie 
Domnul să nu te-mbolnăveşti de bube rele, să nu-ţi pierzi dinţii de scorbut, 
să nu te înghită crud rechinii şi să nu te mănînce fiert canibalii, aşa cum a 
păţit-o bietul cavaler de la Tourasse, care a fost fript la frigare pe Coasta 
Dinţilor, că bine-i mai zice aşa. Da, domnule, fript şi mîncat pînă la ultimul 
oscior, în afară de piciorul stîng, care era de lemn. Pe cel adevărat îl 
pierduse în călătoria dinainte, într-o luptă cu un vas corsar. 

Se puse pe un rîs tunător şi îşi bău paharul dintr-o înghiţitură. Avui 
nesocotinţa să fac la fel şi era gata să mi se taie răsuflarea. Cum se goleau 
păhărelele, căpitanul Fulminet le umplea cu mare iuţeală de mînă. Eram 
nevoit să cad iarăşi în păcat. La fiecare probă, o dîră de foc îmi năpădea 
pieptul şi ochii îmi ieşeau din cap. Atunci o mînă se prăvăli pe umărul meu. 

— Sublocotenente Lafortune, să ştii că-mi placi. Există în dumneata o 
înduioşătoare strădanie de bunăvoinţă. Trebuie să mărturisesc, rachia asta 
nu e de prima mînă. Mie nu-mi place decît cea curată, aşa cum iese din 
alambic, dar pungaşul de plantator din Santo Domingo, de la care am 
cumpărat ultima balercă, are obiceiul nenorocit să-i dea tărie cu oleacă de 
pudră de muschetă. Eh! N-avem decît să ne obişnuim. Mai întîi trebuie să 


1 Gerhard Kremer, numit Mercator, matematician şi geograf flamand (1512 — 1594), 
creatorul unui nou sistem de alcătuire a hărţilor, după proiecţia cilindrică ce îi poartă 
numele, folosit în hărţile de navigaţie. 

înveţi să te ţii în viaţă rezistînd la oboseala primei călătorii, şi totul va merge 
ca pe roate. Nu-ţi ascund, trebuie să fii de fier ca să faci meseria asta. După 
cum văd însă, natura a fost destul de generoasă cu dumneata. Atunci, de ce 
să te duc cu zăhărelul? Negoţul cu negri nu e un zaiafet, şi, dacă te 
înspăimîntă răul de mare, mai bine rămîi pe uscat. Dacă, dimpotrivă, îţi 
place viaţa plină de primejdii, viaţa plină de surprize şi aventuri, care 
urmează după lungi săptămîni monotone pe mare, fără o adiere în pînze, 
atunci vei fi răsplătit din plin. 

I-am mulţumit pentru primirea deschisă. Mi-am amintit ce-mi spusese 
tata despre el, şi nu mi se părea prea „fulminant”. O corabie nu se poartă la 
fel cînd stă în port şi cînd se află în larg. Aşa şi cu comandantul navei La 
Petulante. Mă uitam la umerii săi laţi, la chipul tăbăcit ca o piele veche, la 
ochii poruncitori, verzi ca acvamarina. Toată fiinţa lui răspîndea dîrzenie. 
Era îmbrăcat elegant, într-un gheroc cafeniu cu brandeburguri, înspumat 
de o cravată de dantelă. 

— Fiindcă asta-i hotărîrea dumitale, urmă el pe un ton satisfăcut, 
instalează-te la bord. Simte-te ca acasă. La Petulante nu-i la fel de mare ca 
palatul din Versailles, dar ai să te obişnuieşti cu ea. Vei împărţi camera cu 
sublocotenentul Sosthene Goujet, un soldăţel vesel. Diseară, la ora şapte, 
să fii cu el pe punte, unde voi veni şi eu cu secundul meu şi ceilalţi 
locotenenţi, să dau citire instrucţiunilor de armament şi altor eventuale 
dispoziţii. 

Coborî pe punte şi eu pe cheu, pentru a-1 căuta pe bravul Germain, care 
îmi urcă bagajul la bord. Era mişcat că se desparte de fiul stăpînului său. 

— Domnul să vă aibă în pază! îmi spuse. Veţi vedea multe locuri 
frumoase şi nădăjduiesc să vă placă. 

îşi căuta cuvintele, mototolindu-şi pălăria cu amîndouă mîînile. Ar fi 
vrut să-mi spună o vorbă de îmbărbătare, acum, la despărţire, şi iată ce 
găsi: 

— La urma urmelor, corabia asta mătăhăloasă e făcută să umble pe 
mare, nici mai mult, nici mai puţin ca şi un cal uriaş de lemn. Mie-mi plac 
mai mult caii în carne şi oase, poate fiindcă am fost gonaci prin codri şi 
cîmpii, dar fiecare cu gustul său. 

Am rîs împreună cu el şi l-am urmărit cum se îndepărta pe cheu, cu 
fruntea plecată, între bieţii cai sfîrşiţi de goană, pe care-i ţinea de căpăstru. 

A doua zi în zori desfăşurarăm velele, împinşi de o briză bună de uscat, 
care ne-a ajutat să lăsăm curînd Paimboeuf la babord şi Saint-Nazaire la 
tribord. Oceanul îşi desfăşura în faţa mea nesfîrşita-i pînză verde, care avea 
să mă ducă pe Coasta Sclavilor şi în insulele Americii. Deasupra mea velele 
şuierau, biciuite de vînt. Sub tălpi, doar nişte scînduri fragile mă apărau de 
adîncurile abisului şi de furia valurilor. Cu opt zile în urmă, tata dăduse 
acea petrecere unde, spre nenorocul meu, le-am cunoscut pe Line şi Trine. 
Am avut prilejul să le fac curte, să stau în cumpănă faţă de farmecele lor 
atît de asemănătoare, să discut cu prefăcuta contesă de Valbert du Coudray 

despre locul şi însemnătatea „muştelor”. Sinistre glume! Line şi Trine erau 
oare înţelese cu contesa? Nu-mi venea să cred. îşi numiseră aluniţele: 
„mincinoase”. Trebuia să fi văzut în asta o prevestire? 

Oricum ar fi fost, era mai înţelept din partea mea să uit o întîmplare 
care îmi schimbase atît de brutal cursul vieţii. Dealtfel, ce-aş fi putut face 
altceva decît să mă obişnuiesc cu situaţia impusă de împrejurări? 

în seara din ajunul plecării, aşa cum se anunţase, la ordinul domnului 
Fulminet, căpitanul nostru, statul major al corăbiei ţinu sfat. Era alcătuit 
din domnul Justim Colinet, căpitan secund, din domnii Pigache (Zebedee) şi 
Dufourneau (Camille), locotenenţi, şi din sublocotenentul Goujet, despre 
care am pomenit mai sus. Dar mai bine să le fac portretul pe loc. 

Domnul Colinet, de felul lui din Saint-Malo, lung şi uscăţiv ca un 
mănunchi de vreascuri, cu faţa colţuroasă şi nas ascuţit, ochi galbeni 
iscoditori şi pielea tăbăcită a unui bătrîn lup de mare, făcuse mai multe 
campanii pe corăbiile regelui şi navigase pe nave de cursă lungă ca pilot cu 
schimbul. Avea vreo treizeci de ani. Din anul de captivitate petrecut în 
portul Plymouth, de unde evadase împreună cu domnul de Forbin, păstrase 
obiceiul de a-şi da acordul în orice problemă printr-un „Well! ” demn de cel 
mai flegmatic englez. 

Locotenentul Pigache era o pocitanie burduhoasă, cu pielea arsă de 
soare şi ochi boboşaţi. La doisprezece ani se îmbarcase ca mus pe la 
Charrnante Gabrielle şi, în cincisprezece ani de viaţă pe mare, fusese, rînd 
pe rînd, călăfătuitor, gabier, boţman 1 , sublocotenent, de la Pegu, mai 
departe de Indiile Orientale, pînă în insulele Malvinas din Marea Sudului. 
Ştia la fel de bine ca oricare să ţină cîrma pe furtună, ca şi pe mare calmă, 
chiar dacă, întrecînd măsura la băutură, abia se ţinea pe picioarele lui 
scurte, supus tangajului şi ruliului ca o luntre cu catargul sfărîmat. 

Pe cît domnul Pigache avea o fire veselă şi săritoare la nevoie, datorită 
incendiarei drojdii de trestie de zahăr, din care, de cîte ori debarca la Capul 
Francez, cumpăra de la un plantator cîte o balercă, pe care o păstra pentru 
uzul său personal, pe atît domnul Dufourneau, locotenent-secund, era un 
om înţepat şi arţăgos. Drept ca un par, cu privirea rece şi obrazul galben şi 
ciupit, se purta aspru cu oamenii din echipaj, împungîndu-i cu glas sec şi 
strident. Avea vreo douăzeci şi cinci de ani, era un admirabil corăbier, 
studiase la şcoala de hidrografie din Dieppe şi ştia să determine pe hartă 
punctul unde se afla corabia la fel de sigur ca însuşi căpitanul Fulminet. 
Nu era prea vorbăreţ şi bea cu moderaţie. La început l-am considerat 
incapabil de înflăcărare pe acest fiu de notar, care întorsese spatele breslei 
avocăţeşti ca să pornească la voia întîmplării pe mare. îl judecasem pripit. 

Mai rămîne sublocotenentul Goujet (Sosthene), care nu era cel mai 
puţin arătos din echipaj. Avea douăzeci de ani şi era potrivit de statură, 
blond, cu ochi albaştri şi o pieliţă de fată. Părea un fluşturatec, un filfizon, 
un coconaş, dar ori cît era el de parfumat, spilcuit, ondulat, umerii săi largi 


1 Sau nostrom - şef de echipaj. 









insuflau respect şi îţi zdrobea mina cînd ţi-o strîngea, căci avea nişte 
muşchi de fier. Se trăgea dintr-o familie de armatori din Nantes. încă din 
fragedă copilărie i se împuiaseră urechile cu isprăvile corsarilor şi ale 
fraţilor de pe Coastă. Nu visa decît să-i întreacă în faimă pe cumplitul 
Olonnois, care cucerise Maracaibo, pe cutezătorii căpitani Laurent şi Van 
Horn, care luaseră cu forţa Vera-Cruz, pe neîntrecutul galez Morgan care, 
vreme de cinci ani la rînd, a semănat groaza în Noua-Grenadă, a dărîmat 
turnul Santo Domingo, din Cartagena Indiilor, şi a devenit guvernator al 
insulei Jamaica. Nu-1 credeam în stare de asemenea fapte vitejeşti, judecind 
după spectacolul pe care mi-1 oferi în prima zi a traiului nostru împreună în 
hruba care ne ţinea loc de încăpere pe La Petulante. 

în dimineaţa aceea, pe cînd se gătea în faţa unui ciob de oglindă şi se 
bărbierea atent, îl auzii că ţipă pentru un micuţ punct negru ce-i apăruse 
pe o nară: 

— Ce oroare, Lafortune, îmi spuse cu o voce de bas, care contrasta cu 
înfăţişarea lui tinerească. De ce oare natura strică astfel armonia unui 
obraz plăcut? 

Extrase între două unghii obiectul mîniei sale şi adăugă: 

— Ah! ce noroc pe tine că nu eşti un băiat frumos! Nu puteam suferi o 
asemenea observaţie care-mi zgîria urechile şi îndată mi-am şi scos sabia. 

— O rană care-ţi va tăia obrazul în două ne poate pune repede pe picior 
de egalitate, îi răspunsei senin. 

Ridică din umeri şi izbucni în rîs: 

— Fii serios, domnule! Eşti iute la mînie şi cred că sîntem făcuţi să ne 
înţelegem mai degrabă decît să ne scoatem maţele. Fii pentru mine Enea, şi 
voi fî însoţitorul tău fidel. Dar mai întîi vîră-ţi sabia în teacă. Am început şi 
eu să rîd şi, din clipa aceea, am devenit cei mai buni prieteni de pe lume. 

Să mă întorc la adunarea statului nostru major. Aşa cum fusesem 
înştiinţat, căpitanul citi pentru început instrucţiunile de armament. Am 
rămas uluit cît de anapoda erau făcute. Recomandarea stăruitoare de a ne 
ruga lui Dumnezeu dimineaţa şi seara venea înaintea îngrijirilor în caz de 
colici, şi necesitatea de a-i pune pe negri să facă gargară cu oţet sau zeamă 
de lămîie, la care se adăuga un strop de rachiu, ca măsură preventivă 
împotriva scorbutului, venea după dispoziţiunile prevăzute în cazul morţii 
căpitanului, apoi a secundului său, apoi a celor doi locotenenţi care aveau 
dreptul, în această ordine ierarhică, să ia comanda navei. După moartea 
celui de-al doilea locotenent, soarta corăbiei noastre trecea în mîinile lui 
Sosthene Goujet, apoi, dacă eventual cadavrul acestuia din urmă avea să fie 
aruncat peste bord, în ale mele. 

Oricît mi s-ar fi părut cu neputinţă, perspectiva de a fi promovat, printr- 
o catastrofală serie de decese, stăpîn deplin al unei corăbii cu un 
deplasament de 250 de tone, îmi cam tulbura mintea. Căci, dacă un 
asemenea caz fusese considerat de Companie, demn să fie prevăzut, 
evident, el era previzibil. 







Totuşi Aubert Fulminet continuă recto temo 1 citirea celui de-al 16-lea 
articol, în termenii căruia eram obligaţi să ne conformăm celor de mai sus, 
şi care se termina prin această formulă edificatoare: 

„Vă dorim tuturor şi fiecăruia în parte, o călătorie bună şi ne rugăm lui 
Dumnezeu să vă aibă, pe unii şi pe ceilalţi, în sfînta şi mărita lui pază.” 

— Amin! îmi suflă la ureche colegul Goujet, păstrîndu-şi un chip de 
marmură. 

După care căpitanul trecu la ordinele privind rolul fiecăruia pe durata 
călătoriei, domnul Dufourneau, sub controlul şefului său, avînd delegaţie 
specială din partea Companiei pentru vinderea şi trocul mărfurilor 
încărcate. Apoi se întoarse spre mine. 

— Domnilor, spuse el, vă prezint un nou venit, sublocotenentul Felix 
Lafortune, care s-a bătut vitejeşte în armata regelui şi pe care dorinţa de a 
vedea lumea l-a împins să se îmbarce împreună cu noi. Pe rolul echipajului 
are postul de scrib, dar va lua parte şi la negoţ, ca adjunct al domnului 
Dufourneau. Pentru a-i ura bun venit, cu voia domniilor-voastre, să golim 
un şip în sănătatea acestui novice, faţă de care vă rog să vă purtaţi cum se 
cuvine. 

— Well! mormăi secundul. 

Păhărelele, umplute vîrf, se ciocniră cu clinchet, locotenentul Pigache îşi 
pocni limba de cerul gurii şi locotenentul Dufourneau, ridicînd un deget 
înmuiat în rachiu declară că, mîine, pînzele vor fî umflate de cel mai prielnic 
vînt. 

Aşa s-au petrecut lucrurile în dimineaţa aceea senină de sfîrşit de vară, 
cînd La Petulante, cu toate pînzele sus, părăsea Lumea Veche pentru a se 
îndrepta spre coaste îndepărtate. Nu aveam decît douăzeci de ani: vîrsta 
proiectelor, speranţelor, a visurilor şi iluziilor. în loc să cochetez prin 
saloane şi să colind tripourile sub binecuvîntarea unui tată îngăduitor, 
pornisem într-o aventură în care aveam să dau dovada că, deopotrivă cu 
tovarăşii mei căliţi, eram gata să înfrunt totul, să trec peste orice greutăţi. 

Sprijinit de copastie, vedeam cum se îndepărtează în urma noastră 
promontoriul Saint-Gildas, apoi, îndată după aceea, cum se estompează 
linia albăstrie a coastelor insulei Noinnoutier. Trăgeam cu nesaţ în piept 
aerul sărat, o beţie necunoscută îmi umfla pieptul. Mi se părea că renasc la 
o nouă viaţă, la o viaţă adevărată. în spatele meu, cineva tuşi în două 
rînduri, vrînd parcă să-şi vestească prezenţa. 

— Am onoarea să vă salut, domnule. Mă întorc şi văd un bărbat gras, 
cu faţa îmbujorată, în haine negre şi tricorn de piele. 

— Mă numesc Taillebois Joel, chirurg, născut la Paimpol, spuse el cu 
ton uşor solemn. Am patruzeci şi cinci de ani şi sînt decanul de vîrstă al 
acestei curse de şoareci. 

îmi întinde o mînă moale, pe care o strîng spunîndu-mi numele. 


1 Cu glas uniform (lat). 




\ / 



■ 




— Da, continuă el, ţinîndu-se de copastie, căci corabia începea să fie 
clătinată de o hulă puternică, mai bine să ştiţi fără zăbavă ce vă aşteaptă. 
La Petulante este plină de guzgani. De fiecare dată cînd ne-am întors din 
insule, am încercat s-o scap de animalele astea nesuferite, dîndu-le un 
amestec de leacuri în stare să ucidă o turmă de elefanţi. Dar zadarnic. 
Totdeauna scapă cîţiva şi ne tot întrebăm unde se ascund cei rămaşi în 
viaţă. Trebuie spus că, de îndată ce vîrîm sub punte încărcătura de 
sălbatici, bieţii negri, în lipsă de carne de om, înfulecă peste raţie carne de 
şobolan şi hoardele lor scad atunci în chip simţitor. Dar, vai! după ce îi 
debarcăm, lighioanele mustăcioase încep să mişune iarăşi. Fiţi atent să nu 
vă muşte, dacă ţineţi la preţiosul domniei-voastre hoit. 

Un glas gros, după care îl recunoscui pe căpitanul Fulminet, îl 
întrerupse: 

— Pun rămăşag că maimuţoiul ăsta bătrîn îşi recită cupletul despre 
şobolani. Ar fi mai bine să-şi recunoască vina, după frumoasa ispravă pe 
care a săvîrşit-o în ultima noastră călătorie. A pus la cale lăudabilul plan de 
a curăţa pe veci corabia de nedoriţii ei pensionari, cu ajutorul celei mai 
straşnice otrăvi pentru şoareci. Rezultatul: crescătoria noastră de guzgani a 
continuat să sporească şi să se înmulţească, în schimb douăzeci dintre cei 
mai frumoşi negri au pierit, victime ale otrăvii. Iată rodul îndeletnicirilor 
dumnealui. Du-te mai bine de-ţi pisează leacurile, dom'le lăudăros, şi nu ne 
mai împuia urechile cu aiurelile dumitale. 

Chirurgul se îndepărtă mormăind, pe cînd căpitanul se puse pe rîs, apoi 
adăugă: 

— Ei, oricum, are meritul că ucide ceva mai puţini oameni decît media 
celor din breasla lui... Acum, domnule Lafortune, ascultă la mine. Marea 
este frumoasă, deşi începe să se agite puţin. Nu te schimbi la faţă, ceea ce 
mă face să cred că ai stofă de marinar, dar n-ai timp de pierdut, trebuie să 
înveţi meseria. Mai întîi e nevoie să ştii să te urci pe catarge. 

îmi arătă pe loc cum să fac şi, în ziua aceea şi în următoarele zile, îmi 
dezvălui tainele navigaţiei cu pînze, începînd cu arborada. Am învăţat să 
deosebesc arborele trinchet, din faţă, de arborele artimon, din spate, primul 
purtînd - ca şi marele catarg - o velă inferioară, trinca, un gabier, un 
zburător şi o rîndunică trinchet, al doilea, avînd pe arboretul artimonului o 
rîndunică artimon, apoi un contragabier şi un zburător artimon, şi o randă. 
A trebuit să-mi întipăresc în minte că pe straiul catargului mare este 
învergată o velă triunghiulară, numită vela-straiul gabierului mare. în 
sfîrşit, mi-am vîrît în cap rolul velei pătrate, civadiera, de sub catargul 
bompres, ale cărei orificii, aşezate în colţurile de jos, permiteau scurgerea 
apei adunate. 

Pe urmele stăpînului corăbiei noastre, am cercetat toate părţile acesteia, 
răspunzînd întrebărilor pe care, după ce mă învăţase, mi le punea 
neîntrerupt, ex abrupto: 

— Ce este duneta, domnule Lafortune? 




— Este suprastructura aşezată deasupra punţii superioare şi care se 
întinde de la pupa la catargul artimon. 

— Ce este coverta? 

— Puntea superioară. 

— Ce este „sfînta-barbă” 1 ? 

— Despărţitura rezervată maistrului tunar şi care precedă depozitul de 
muniţii, sau pulberăria. 

Totuşi, cel mai mult m-a impresionat încăperea de sub punte, 
amenajată între cală şi covertă, unde aveau să fie îngrămădiţi cei trei sute 
de negri pe care urma să-i culegem de pe coasta Guineei. Nu măsura mai 
mult de cinci picioare înălţime şi, într-un spaţiu atît de redus, captivii 
adulţi nu puteau sta decît aşezaţi sau culcaţi. Această parte a navei fusese 
spălată la Nantes, cu mai multă grijă decît celelalte şi „parfumată”, cum se 
spunea, cu oţet. în ciuda acestor măsuri, era îmbibată cu un miros infect, 
de-a dreptul o miazmă de mormînt. L-am întrebat pe căpitan cum puteau 
nişte fiinţe omeneşti să rămînă în viaţă, luni de zile, într-o asemenea hrubă. 

— Ne-am resemnat să pierdem la fiecare călătorie un sfert din marfă, 
răspunse el. îţi dai seama că ar fi preferabil pentru Companie să ştie că 
oamenii ei ajung în insule vioi şi bine dispuşi, deoarece pierderea unui 
singur negrişor măreşte preţul de cumpărare fixat pentru fiecare cap de 
negru. Dar moartea şi viaţa stau în puterea nemărginită a lui Dumnezeu. 
Papa Martin al V-lea a proclamat, din amvonul bazilicii Sfîntul-Petru, că 
pămîntul aparţine lui Hristos şi că Vicarul său are dreptul să dispună de 
orice nu este sub stăpînirea creştinilor. Ca urmare, negoţul cu negri este un 
comerţ legitim, întrucît negrii sînt păgîni. 

Pentru a mă lămuri mai bine, îmi dădu o cărţulie legată în piele de viţel, 
care fusese pesemne cercetată de mulţi înaintea mea, deoarece nenumărate 
pagini erau murdărite şi aveau colţurile rupte. Titlul ei era „Făclia mării”. 

— Citeşte-o, îmi spuse el. în ea vei găsi principalele rute maritime, 
direcţia şi forţa curenţilor. Nu-i ca Biblia, dar din ea vei învăţa esenţialul. 

După opt zile, aveam capul călindar de tot vocabularul maritim, şi de 
noţiuni destul de încîlcite spre a duce drept la naufragiu cea mai bună 
corabie din lume. îmi făcusem doi prieteni la bord: locotenentul Pigache, 
care găsise în mine un ascultător docil al peripeţiilor vieţii sale pe toate 
mările globului, şi sublocotenentul Goujet, care hulea cînd se potolea vîntul 
şi mă întreba dacă, lăsînd la o parte culoarea, negresele aveau aceeaşi 
conformaţie ca şi femeile albe. învăţase la Nantes tot ceea ce un elev 
marinar trebuia să cunoască, dar niciodată nu înaintase mai mult de cîteva 
leghe în larg, pe nişte corăbii de pescuit. Plutea deci pentru prima dată, ca 
şi mine, spre coasta africană şi observam cu interes cum, pe zi ce trece, se 
gătea şi se îngrijea tot mai puţin. 

Cînd, după trei interminabile săptămîni de navigaţie liniştită, punctate 
de lungi intervale de calm plat, am zărit la orizont Capul Roca, era la fel de 


1 Saint-Barbe, sărbătorită la 4 decembrie, este patroana artileriei. 





ciufulit şi rufos ca orice gabier în cafas. Am făcut această observaţie cu glas 
tare şi cu duhul blîndeţii, şi-atunci mi-a răspuns, ridicînd din umeri: 

— Pentru marinar, în larg, ţinuta neglijentă este o cochetărie. Aşteaptă 
tu puţin (începusem să ne tutuim mai demult) să ajungem la Capul Francez 
şi-ai să vezi cum n-o să-mi precupeţesc osteneala să le dau gata pe 
doamnele creole cu eleganţa mea rafinată. 

Domnul Fulminet avusese dreptate vorbindu-mi despre monotonia 
călătoriei pe mare, cînd vîntul cade şi corabia pluteşte nemişcată, derizorie 
ladă de scînduri, pierdută între apă şi cer, parcă pe vecie uitată de 
Dumnezeu şi de oameni. Căpitanul, secundul şi locotenenţii trăgeau 
netulburaţi din pipele olandeze aşteptînd să se ridice vîntul. Eu şi cu 
Sosthene jucam şah, sau amestecam şi împărţeam cărţile, înjurîndu-ne ca 
nişte birjari, pentru a încerca să alungăm cumva melancolia care ne dădea 
tîrcoale. Spre a scăpa de ea, imaginaţia noastră supraexcitată de lipsa de 
lucru, chema furtuna, înfruntarea cu vreo corabie de piraţi sau cu o navă 
duşmană, în aşteptarea ciudatelor plăceri ale negoţului cu negri. 

Nici una din aceste distracţii nu avea să ne lipsească. 





Capitolul 4 



m lăsat ancora în apropierea clopotniţei mănăstirii Belem, la o 
leghe depărtare de oraşul Lisabona, căpitanul socotind absolut 
'necesar să împrospătăm proviziile de lemne şi de apă. Corsarii 
din Africa de Nord bîntuiau în jurul peninsulei. Ca să-i ocolim, prudenţa ne 
impunea să lungim itinerariul, îndreptîndu-ne spre insulele Madera şi 
Canare. 

încă de la plecarea noastră din Nantes, luîndu-mi în primire funcţia de 
scrib, sub controlul domnului Fulminet, care îmi dicta ce să scriu, 
începusem să ţin jurnalul de bord, în care, după ce, în primele rînduri 
scrise, implorasem milostivenia lui Dumnezeu, pomeneam fiecare nume 
punîndu-i în faţă un „domnul”, aşa cum fac şi acum. Din fericire, acest 
jurnal s-a păstrat şi azi îmi ajută la împrospătarea memoriei. Datorită lui 
sînt în măsură să notez de pildă că vameşii portughezi, neînduplecaţi în 
privinţa regulamentelor, ne-au impus trei zile de carantină. Domnul 
Fulminet, care nu-şi limita gusturile la rachiu, nu scăpă prilejul să cumpere 
un butoiaş cu vin de Porto pe care îl puse de îndată sub cheie, în camera 
lui. îmi amintesc şi de o petrecere veselă pe malul rîului Tajo, unde, în 
tovărăşia lui Sosthene, care îşi îmbrăcase iarăşi livreaua elegantă şi se 
parfumase cu esenţă de flori de lămîiţă, am mîncat nişte nemaiîntîlnite 
sardele fripte, stropite cu un vin alb înţepător, în care se îmbulzeau mii de 
băşicuţe şi pe care oamenii din partea locului îl numesc vinho verde. Şi nu 
le pot uita nici pe cele care mi-1 turnau, Dumnezeu să mă ierte! , cum nu 
pot uita nici graţia trupului lor, nici ochii focoşi peste care se zbăteau gene 
lungi şi negre, nici pielea lor aurie, catifelată. Of, tinereţe! 

Opt zile mai tîrziu, ridicarăm ancora odată cu ivirea zorilor şi pornirăm 
cu toate velele întinse spre vest-sud-vest. Abia ieşirăm din canal şi 
căpitanul, vrînd să inspecteze artileria de la bord împreună cu domnul 
Colinet, mă rugă să-i însoţesc. Aşa cum îmi spusese tata, om totdeauna 
bine informat, La Petulante dispunea de douăzeci şi patru de tunuri, în plus 
de patru mortiere cu proiectile de piatră, aşezate pe puntea din spate, şi 
patru flinte pe suporţi în gabiile catargelor. Mă obişnuisem să mă urc pe 
parîme, şi domnul Fulminet îmi făcu favoarea de a mă trimite singur în 
recunoaştere, la cuibul corbului de pe catargul mare. Ce nespusă plăcere să 
strîng în mîini cînepa noduroasă şi, căţărîndu-mă puţin cîte puţin pe tălpile 



agile, să domin mîndru corabia şi echipajul ei! Matelotul de veghe, un 
normand dezgheţat, Lamarche, îmi explică felul cum se mînuieşte flinta, 
care, datorită suportului, putea fi răsucită în jurul ei, combătînd un 
năvălitor la scurtă distanţă şi în toate direcţiile. Vîntul destul de puternic, 
repezindu-se în pînze, clătina catargul mare, făcîndu-1 să scîrţîie şi să 
urmeze toate oscilaţiile corăbiei. Vedeam cum prova despica marea ca un 
plug între doi snopi de spumă. Coasta portugheză dispăruse, îmi plăcea 
legănatul ritmat din gabie, gustul sărat al vîntului de pe buzele mele, 
mirosul mării răscolite în adîncuri, pe care îl simţeam mai puternic la 

înălţimea curăţată de duhoarea ce se ridica din cală. 

î » 

De pe puntea superioară de unde îl zăream, cu nasul în vînt, bine înfipt 
pe picioarele-i îndepărtate, căpitanul îmi strigă să cobor. M-am supus cu 
părere de rău şi am continuat, în urma paşilor lui, vizitarea bateriilor. Nava 
avea douăzeci şi opt de saborduri, dintre care patru erau prevăzute cu 
tunuri false de lemn; zece la babord şi zece la tribord purtau tunurile de 12 
livre 1 , iar două saborduri de vînătoare dădeau spre prova şi două spre 
puntea superioară. Toţi tunarii se aflau la posturile lor. Aveau pe cap berete 
albastre, o cingătoare de lînă roşie le strîngea mijlocul şi erau în picioarele 
goale. 

— Fiţi cu ochii în patru, băieţi, le spuse căpitanul, încă de la pornirea 
atacului, nu uitaţi că cea mai mică întîrziere a tragerilor ne poate costa 

viata. 

» 

— Well! întări secundul. 

Restul zilei se scurse fără nici un incident, dar în noaptea următoare, 
pe cînd dormeam cu pumnii strînşi la gură, Sosthene, care era de cart, 
trimise un matelot să mă trezească. Mă dusei după el pe puntea dunetei. 

— Nu m-ai fi iertat dacă nu-ţi arătam eclipsa de lună. Spectacolul este 
gratuit. 

în mijlocul cerului vibra o pulbere luminoasă. Luna plină începea să fie 
ronţăită de umbră în partea dreaptă. Marea era liniştită şi, curînd, vîntul 
căzu cu desăvîrşire. Nu se auzea decît clipocitul uşor al apei care se lovea 
de coca navei. Luna devenea din ce în ce mai mult ca un corn, 
luminozitatea era mai slabă. O adîncă tulburare mă năpădi şi aveam 
impresia că mi se taie răsuflarea. 

Chiar şi Sosthene, care nu era atît de simţitor ca să se tulbure prea 
repede, părea mişcat şi contempla fenomenul în tăcere. Abia după ce discul 
lunar, pe de-a întregul acoperit, s-a stins şi de pe cer şi din marea în care 
se reflecta, şi-a regăsit şi el vioiciunea. 

— De data asta, îmi spuse, a intrat la zdup. Să sperăm că va ieşi cu 
bine. 

O pulbere roşietică începu să mijească în jurul ei, pentru o frîntură de 
clipă, încingînd cu un nimb tremurător astrul pierit, apoi un fulger alb ţîşni 


1 Adică tunuri ale căror ghiulele cîntăreau 12 livre. 





din partea lui dreaptă, care se mistuise cea dinţii, şi veselul Sosthene îmi 
dădu un pumn în spinare de era cît pe ce să cad jos. 

— Se întoarce Phebe. Mi-am terminat cartul. Te las pe tine să-i spui 
vorbe dulci. 

Se duse clătinîndu-şi umerii. Am asistat la înceata înviere a lunii şi, 
cînd şi-a recăpătat deplina strălucire, m-am apropiat de timonier. Era un 
vlăjgan oacheş şi tăcut, care simţea probabil nevoia să spună ceva în 
această împrejurare, căci, după ce-şi trecu boţul de tutun dintr-o falcă în 
alta, îmi zise: 

— Grozavă eclipsă, domnule, e a doua pe care-o văd pe mare şi cerul să 
ne aibă în pază! 

îşi făcu semnul crucii, trînti un scuipat lung şi negricios în lumina 
galbenă a fanalului şi vorbi mai departe: 

— Să tot fie în curînd trei ani de cînd am văzut prima, lîngă insulele 
Mascarene. Pe vremea aia îmi făceam serviciul pe La Perle, o navă de linie 
de 120 de tone. Era pe la ora unsprezece înainte de miezul nopţii şi luna n- 
a fost mîncată decît pe trei sferturi. A doua zi în zori am fost atacaţi de un 
olandez. Prima salvă de tun ne-a rupt catargul bompres care, în cădere, îl 
ucise pe căpitanul nostru; a doua ne-a răpus cinci oameni. O cam băgasem 
pe mînecă. Din fericire, ne-a scos din încurcătură furtuna care ne-a aruncat 
pe nişte stînci, în faţa insulei Bourbon, unde am ajuns înotînd. Vedeţi dar, 
domnule, eclipsa nu vesteşte ceva bun. 

Nu cred în prevestirile rele. Şi astăzi încă refuz să fac o legătură între 
eclipsă şi ceea ce avea să ni se întîmple în dimineaţa următoare. Cu toate 
acestea sînt silit să recunosc că, pe la ora nouă, marea fiind foarte agitată, 
omul de veghe ne-a semnalat o corabie navigînd cu vîntul strîns. Domnul 
Fulminet, după ce o examină cu luneta, fu de părere că bastimentul din 
zare nu era lucru curat şi ordonă pe loc să ne pregătim de luptă. 

— Arborează un pavilion francez, îmi spuse el, dar îmi pun gîtul că n-a 
fost greeat la Nantes sau la Dunkerque! Uită-te, băiete, e mult prea înalt şi 
prea subţire. Nu m-aş mira să vină din Sale sau, mai degrabă, din Alger. 
Vom încerca să ne piardă urma, deşi e un velier mai bun decît al nostru. 
Dar, dacă nu izbutim şi trece la abordaj, îl vom primi cu cinste. 

Am luat luneta în cercul căreia se vedea limpede înşelătorul pavilion 
albastru cu o cruce albă. Căpitanul puse la gură portavocea şi strigă: 

— Tertarolati! 

Africanul înainta mereu spre noi. 

— Goujet! Lafortune! comandă mai departe domnul Fulminet. La 
tunuri! Toate gurile de foc să fie încărcate şi tunarii la posturile lor. 

Sosthene şi cu mine grăbirăm pasul. Meşterul tunar ne-o luase înainte. 
Fiecare om era în fata tunului său, cu fitilul în mînă. 

— Gata! strigă normandul de veghe. 

Căpitanul porunci să se coboare flintele de pe celelalte catarge, spre a fl 
aşezate pe puntea pupa. După ce luă toate măsurile, intră în camera lui să- 




şi încarce pistoalele. îi admiram sîngele rece, dar şi iscusinţa cu care 
manevra, îndreptînd corabia spre sud-est, ca să ne apropiem de coasta 
portugheză, unde ne puteam încrucişa cu o navă prietenă. 

Urmăritorul se apropia tot mai mult. După vreun ceas, era la o bătaie 
de puşcă şi ridica în mărul artimonului stindardul verde, bătut cu stelele de 
argint şi semiluna Profetului. Venea deci din Alger. 

Nu voi uita niciodată lecţia pe care mi-a dat-o în ziua aceea căpitanul 
corăbiei noastre. Marea era din ce în ce mai învolburată şi piraţii dădeau 
dovadă de mare curaj venind spre noi în aceste condiţii, cu toate velele 
întinse, în scopul de a trece la abordaj. Dar domnul Fulminet nu se lăsă 
păcălit. La ordinul său, cele două vele inferioare au fost învergate şi vîntul 
strîns în gabieri, pentru ca nava să poată da îndărăt. 

Eram încă prea nepriceput ca să pot înţelege fineţea acestei manevre, de 
a cărei oportunitate nu mi-am dat seama decît după aceea. Toţi oamenii 
noştri, cu arma în mînă şi sabia la centiron, şedeau în genunchi în spatele 
platbordului, spre a nu deveni nişte ţinte vii pentru atacator. Şedeam 
ghemuit în dosul cabestanului, în mîna dreaptă strîngeam crosa unui pistol 
şi în cea stîngă sabia scoasă din teacă. Sosthene era culcat pe burtă lîngă 
mine. 

Vasul algerian ajunsese la o bătaie de pistol, cînd lansă o bordee 1 , 
însoţită de o salvă de muschete. Cîteva straiuri se rupseră, nişte parîme 
căzură pe punte şi un matelot, care avusese proasta inspiraţie să ridice 
capul, se trezi cu el retezat de o ghiulea. 

îndată după aceea, urmînd instrucţiunile prealabile ale domnului 
Fulminet, toate tunurile noastre de la babord, mortierele şi flintele scuipară 
foc. Trinchetul corsarului se prăbuşi cu mare scrîşnet şi gancii zvîrliţi de 
necredincioşi scîrţîiră agăţîndu-se de bordajul nostru. 

Algerienii aceia erau nişte adevărate veveriţe. Vreo zece dintre ei ne şi 
săriseră în spate, dar puştile noastre îşi făcură meseria. Numai cîţiva piraţi, 
cu iataganul într-o mînă şi toporişca în cealaltă, rămaseră în viaţă. Stînd tot 
pe burtă, Sosthene apucase de glezne şi dăduse de-a berbeleacul un ticălos, 
apoi, sărind peste el, îl ţintui de podea cu vîrful săbiei. în ce mă priveşte, a 
fost de ajuns să apăs pe trăgaciul pistolului ca să trimit pe lumea cealaltă 
un al doilea tîlhar, înainte de a începe o explicaţie din sabie cu al treilea. 

Acesta era mai îndărătnic. Sărea la dreapta şi la stînga şi, de fiecare 
dată cînd se ferea în lături, mormăia printre dinţi: „Allah! ” Se prăbuşi 
dintr-o dată, cu ochii holbaţi şi un fir de sînge i se prelinse din nas. Blîndul 
locotenent Pigache îi sfărîmase ţeasta cu o lovitură de prăjină. 

Am mai avut vreme să văd un diavol tuciuriu tras în ţeapa săbiei 
căpitanului. Tocmai cînd un nou ciorchine de atacatori era gata să ne cadă 
în spate, La Petulante, prin manevra de care am pomenit mai sus, se eliberă 
de toate căngile ce se rupseră în acelaşi timp, cele două nave se îndepărtară 


1 Salva trasă în acelaşi timp de toate tunurile aşezate pe unul din bordurile navei. 

una de alta şi, împinşi de avîntul luat, discipolii lui Mahomed se prăbuşiră 
în valuri. 

în cîteva clipe ieşirăm din bătaia tunurilor şi ultimul episod al luptei l-a 
avut drept erou pe normandul de veghe care, dintr-o singură încărcătură de 
flintă, făcu bucăţi trei ticăloşi cu turban de pe puntea superioară a vasului 
lor. Isprava fu salutată cu urale. între timp, vîrtejul de vînt se prefăcu în 
furtună şi păgînii, destul de scărmănaţi şi aşa, renunţară la luptă. 

După ce se mistuiră în zare, domnul Fulminet făcu recensămîntul 
pierderilor noastre. în afara matelotului cu capul tăiat, mai aveam şase 
oameni cu răni uşoare. Pe loc ne dădurăm seama că domnul Colinet, 
secundul nostru, nu era nicăieri. în cele din urmă fu găsit în agonie, pe 
puntea din spate. Un glonţ îi străpunsese gîtul, dar la picioarele lui zăceau 
întinşi doi piraţi ucişi de mîna sa. Chirurgul voi să-l panseze, dar rana nu 
lăsa nici o urmă de speranţă. Domnul Colinet făcea mari sforţări să 
vorbească şi ne-am chinuit să citim pe buzele lui pătate de o spumă 
sîngerie cuvîntul pe care nu izbutea să-l rostească şi care reprezenta un 
adio resemnat la viaţa lui aventuroasă. Cuvîntul acela era: „Well! ” 

Furtuna dură pînă seara, cînd ne aruncarăm morţii în mare, după ce 
căpitanul citi la căpătîiul lor De profundis şi Recviemul, aşa cum e datina. 

După îndeplinirea acestei ceremonii, distracţiile căpătară frîu liber. Nu 
era o nimica toată că pusesem pe fugă şi pricinuisem pagube unui corsar 
din Alger, şi domnul Fulminet porunci să se împartă întregului echipaj o 
porţie dublă de rachiu. Pe ofiţeri, din care făceam şi eu parte, îi pofti la 
masa lui şi fu deosebit de darnic: claponi la frigare, limbi de bou fierte, 
salată de urzică blîndă - o raritate - pesmeţi înmuiaţi în rachiu, toate 
acestea stropite din belşug cu vin de Cahors. împinse dărnicia atît de 
departe, încît ne trase din butoiaşul cu preţiosul său vin de Porto, din care 
lua cu zgîrcenie, cîte un păhăruţ pentru fiecare. Acest diavol de om avea 
pare-se ochi pentru toate, căci mă felicită pentru felul cum folosisem fără 
greş pistolul şi îl lăudă pe Sosthene că ştia să ucidă chiar şi tîrîndu-se pe 
burtă. îl vesti apoi pe domnul Pigache, care devenise căpitan secund prin 
moartea nefericitului domn Colinet, că se simte tare ispitit să nu-i spună de 
acum înainte decît domnul „Prăjină”. 

— Nu vreau, domnilor, spuse în încheiere, ca domnul Dufourneau să 
mă socotească nedrept faţă de el. Trebuie să vă înfăţişez tot meritul de care 
a dat dovadă în executarea manevrei pe care i-am dat-o în sarcină. Datorită 
lui, corabia noastră a putut să se desprindă de pirat. 

Un zîmbet fugar contractă chipul nearătos al locotenentului, care era 
mai bun navigator decît degustător, căci dădu peste cap vinul din Porto 
dintr-o sorbitură. 

Domnul Fulminet ne lăsă liberi, înştiinţîndu-ne că, după Madera şi 
insula Palma, ne vom îndrepta spre arhipelagul Capului Verde, de unde 
vom merge drept spre capul Tangrin şi insulele Bananas. Acolo vom începe 
negoţul cu negri. După socotelile sale, aveam să ajungem la locul indicat 




peste o lună, dacă nu vom întîlni piedici în cale şi dacă vîntul ne va fi 
favorabil. 

Timp de o săptămînă vîntul a bătut din plin aproape fără oprire, ceea ce 
ne-a îngăduit să lăsăm departe în urma noastră cuibul de corsari din Sale. 
Sosthene căsca de-i pîrîiau fălcile tot scrutînd orizontul fără să descopere 
nici urmă de pînze, şi cînd i se întîmpla să zărească aripa vreunui rechin 
despicînd suprafaţa apei, era gata să dea alarma. Domnul Pigache ridica 
doar din umeri. în apropiere de Porto Santo am întîlnit în cale o turmă de 
caşaloţi. Monştrii aceştia, dintre care unii măsurau peste treizeci de 
picioare în lungime, stîrniră verva secundului. 

— Iată un vînat demn de domnia-voastră, domnule Goujet, spuse el 
pufăind din lulea. Trebuie doar să vă previn că aceste drăguţe animale, 
dacă lovesc o dată din coadă, pot să-ţi răstoarne o brigantină de parc-ar fi o 
simplă plută. 

Sosthene făcu o mutră scîrbită şi se refugie în camera lui să tragă un 
pui de somn. Fu trezit de o trîmbă de vînt destul de puternică să-l arunce 
jos din hamac, într-atît de tare se clătina corabia. Ne aflam la începutul lui 
octombrie care, la nord de tropice, este anotimpul furtunilor. în plină zi, 
doar în cîteva clipe, cerul devine negru ca smoala, marea se umflă în valuri 
mari cît casa, corabia scîrţîie din toate mădularele şi vîntul furios spintecă 
pînzele. Aceasta era situaţia în care ne aflam. 

Pluteam între insula Madera, acoperită de nori întunecoşi, şi Desertas, 
trei blestemate insuliţe fără picior de om, fără un copac, fără un smoc de 
iarbă, de care îmi voi aduce aminte cît voi trăi ca de nişte porţi ale iadului, 
îl văzui pe Sosthene apărînd deodată în faţa mea, cu un ochi umflat cît oul 
de porumbel, drept urmare a căderii sale. Căpitanul nu pierdu vremea, 
dădu ordin să se strîngă pînzele pe straiuri şi luă el însuşi cîrma în mîini. 
Domnul Pigache alerga de la un bord la altul, fără ca mersul său de raţă să 
se fi datorat consumului de rachiu. Domnul Dufourneau striga ordinele pe 
care Sosthene şi cu mine le transmiteam agăţîndu-ne de orice ne cădea în 
mînă ca să ne ţinem echilibrul. Un matelot fu măturat de un val, fără să i se 
poată da vreun ajutor, din pricina stării în care se afla marea. 

Furtuna bîntuia din plin. Era nevoie de întreaga experienţă a pilotului şi 
de disciplina echipajului pentru a evita ca La Petulante să fie tîrîtă spre 
Deşerta Grande şi să se sfărîme de coasta ei inospitalieră. 

Deşerta Grande, cu o lungime care nu depăşeşte cîteva leghe, pare să fi 
adunat în acest spaţiu restrîns tot ceea ce natura vulcanică oferă mai 
ameninţător pentru om. Ai zice că-i un enorm bloc de fier căzut brusc în 
valuri. Chiar la o distanţă bună şi pe o mare dezlănţuită, cum era cazul 
nostru, răspîndeşte un miros de sulf şi de metal de curînd răcit, care te 
îneacă. Mai întîi vezi o îngrămădeală de roci zgrunţuroase, ici şi colo 
sfărîmate în mormane de pietroaie, apoi zidul unei faleze înalte, brăzdată pe 
toată lungimea ei de straturi frînte, în culori trecînd de la galben ca lămîia 
la roşu-aprins, care sînt vechi revărsări de lavă. 




După Deşerta Grande, mai trebuia să scăpăm de Bugio, ultima insuliţă, 
al cărei profil colţuros te face să te gîndeşti la falca unui animal gigantic 
dinainte de potop. După ce în sfîrşit le depăşirăm, îl văzui pe chirurgul 
nostru, domnul Taillebois, care, de la începutul furtunii se ţinea strîns de 
catargul trinchet, cum îşi face cruci după cruci. Avea să-mi explice după 
aceea că, atunci cînd o navă este în primejdie, şobolanii ies din cală să se 
adăpostească sub punte, apoi chiar pe punte şi că, neputîndu-i strivi pe toţi 
cu tocul, prefera să fie devorat în aer liber. Dar, spunîndu-mi acestea, 
clipea ciudat din ochi. 

Furtuna mai ţinu încă două zile după ce depăşirăm insulele Desertas. 
De mai multe ori trombe de apă măturară corabia de la prova pînă la 
puntea din spate. Eram nevoiţi să ţinem piept valurilor şi biata corabie lua 
apă în chip îngrijorător. Cînd cerul s-a înseninat, membrii echipajului erau 
uzi pînă la piele. Ne schimbarăm cămeşile şi hainele, aşa încît, o zi întreagă 
ne plimbarăm pe punte în haine de sărbătoare. 

Opt zile mai tîrziu, cum intrasem în derivă spre est, în loc de insula 
Palma, zărirăm în fata noastră stînca insulei Tenerife încununată de un 
guler de zăpadă, din care se ridicau aburi. Corabia era obosită de furtună şi 
domnul Fulminet hotărî să ne oprim la Santa Cruz, unde să i se facă un 
nou greement. Au urmat două săptămîni încîntătoare, în timpul cărora 
domnul Pigache n-a umblat niciodată treaz, luîndu-şi drept acoperire şi 
justificare autoritatea domnului Taillebois care acorda vinului greu din 
partea locului, dintr-un soi grecesc din Monemvassia, remarcabile virtuţi 
diuretice şi tămăduitoare pentru bolile de stomac. Din prima seară, 
Sosthene cuceri cu bunele lui maniere, o ademenitoare mulatră, Consuela, 
a cărei soră, Juanita, nu s-a dovedit crudă faţă de mine. O căldură blîndă 
plutea sub palmieri, unde focoasele insulare ne răcoreau drăgăstos cu 
evantaiele şi cu îngheţate de portocale, pregătite de mîinile lor iscusite. 

Cînd a trebuit să părăsim această Capua pierdută în ocean, Sosthene îi 
jură Consuelei că o va lua în căsătorie la prima lui trecere pe acolo şi îi 
impuse să ţină la zi lista neruşinaţilor care, pînă atunci, vor avea 
îndrăzneala să-i ceară, dacă nu să-i şi obţină, favorurile, pentru a-şi 
împlînta la timpul cuvenit sabia în trupurile lor. Nu mă puteam lăsa mai 
prejos şi dădui aceleaşi dispoziţii Juanitei. Cele două surori, cu obrazul 
scăldat în lacrimi, după ce ne-au dăruit din sfintele moaşte ale Maicii- 
Domnului-de-Moarte-Blîndă, îşi fluturară batistele, dovedind cît de 
simţitoare erau, cînd La Petulante se îndepărtă de meleagul lor preafericit. 

Ajunserăm la jumătatea drumului între insulele Canare şi capul Blanco 
cînd se sărbători la bord botezul Tropicelor. Această ceremonie burlescă, 
tradiţională pe navele de comerţ şi pe vasele regelui, se făcea pentru cei care 
intrau pentru prima dată în zona tropicală. Doisprezece mateloţi din 
echipajul nostru, fără a-i mai pune la socoteală pe învăţăcei, se aflau în 

această situaţie. 

Ceremonia începu pe la ora prînzului, corabia stînd pe loc în mijlocul 
apelor liniştite. Deodată sună clopotul. Veteranii de pe La Petulante năvăliră 
pe punte şi îi prinseră pe novici, cărora le legară mîinile la spate. Nu mai 
rămînea decît să fie daţi la apă, adică, după ce li se trecea o frînghie pe sub 
umeri, erau ridicaţi la capătul vergii marelui catarg, apoi erau lăsaţi să cadă 
în apă de trei ori. Cei „daţi la apă” nu prea aveau de ce să fie supăraţi, 
deoarece, după această baie cu de-a sila, primeau o cană cu rachiu şi una 
cu vin de Tenerife. 

Unul dintre ei, totuşi, ne făcu o surpriză. După a doua cădere în apă, 
unde dispăru cu totul, frînghia cu care era legat se ridică fără el. Temîndu- 
se să nu se fi înecat, sau să nu fi fost înghiţit pe nesimţite de un rechin 
nevăzut, căpitanul ordonă să se lase la apă o barcă. După strigăte şi rîsete, 
se aşternu o tăcere grea. Doi mateloţi din barcă se aruncară în valuri. 
Trecură două minute. Tot echipajul era aplecat peste platbord, cînd, 
deodată, dinspre dunetă, răsună un strănut straşnic. Era înecatul nostru, 
cu părul zburlit, şiroind de apă, care, scăpînd din funie, făcuse înconjurul 
corăbiei înotînd sub apă, apoi se căţărase pe puntea pupei. în mijlocul 
aclamaţiilor, domnul Fulminet îi înmînă solemn un şip cu cel mai bun vin 
de Bordeaux, păstrat spre a fi servit la masa ofiţerilor în ocazii mari. 

Elevii erau trataţi cu mai multă omenie. Doar cu cămaşa pe ei, li se 
punea un coş în cap şi apoi se azvîrleau peste ei şase găleţi cu apă. 

Pentru a nu le ştirbi autoritatea, ofiţerii nu erau udaţi decît cu un pahar 
de apă turnat pe creştet. Singurii novici din statul-major care trebuiau să 
fie supuşi acestei cazne eram Sosthene şi cu mine. 

Naşul meu a fost veselul normand de veghe, care mă boteză „în numele 
tropicului şi a lemnului de Campeche”. 

Sosthene nu putea scăpa prilejul de a se deosebi de ceilalţi. După ce îşi 
primi raţia de apă pe cap, cînd i se întinse paharul cu rachiu, îşi vărsă 
singur alcoolul pe păr, spre indignarea călăfătuitorului care îl botezase. 

— învaţă, prietene, îi spuse el pe un ton doctoral, că rachiul produce 
asupra părului un efect la fel de binefăcător ca şi păcura asupra cocii navei. 
Este un minunat întăritor. 

— Risipa risipelor! spuse călăfătuitorul, un breton cam prostuţ, 
scărpinîndu-şi ceafa. 

După această petrecere, vîntul, favorabil timp de o săptămînă, ne 
împinse în dreptul insulelor Capului Verde. Se vede însă că domnul 
Fulminet calculase greşit longitudinea, fiindcă nu întîlnirăm nici una dintre 
ele. încă o săptămînă am guvernat cu vînt strîns, pînă într-o noapte cînd 
corabia dădu cu fundul de un banc de nisip. Din fericire, domnul 
Dufourneau era de cart. Nevoind să-l trezească pe căpitan, care dormea de 
puteai să tai lemne pe el, dădu îndată ordin să se lase la apă şalupa, 
împreună cu şase oameni, şi aruncă o ancoră - La Petulante intrînd între 
timp în mare. 










Dis-de-dimineaţă, domnul Fulminet tună şi fulgeră. Puse să se facă 
sondaje şi nu găsi dedesubt decît şase stînjeni. A fost o adevărată 
binecuvîntare cerească faptul că nava nu suferise totuşi nici o stricăciune, 
în jurul catargelor se roteau pescăruşi, vestind că pămîntul era aproape. 
Din toate părţile marea se izbea în valuri înspumate, scormonite din 
străfunduri. în sfîrşit, bunul domn Pigache luă loc în şalupă şi află o 
strîmtoare pe unde ieşirăm din impas. După cîteva zile, învăluiţi într-o 
ceaţă lăptoasă, descoperirăm capul Tangrin. Sierra Leone era în faţa 
noastră şi „lemnul de abanos” la îndemînă. Puteam începe să-l adunăm. 







51 


\Ti 







Capitolul 5 


a plecarea din Nantes, domnul Fulminet mă înştiinţase că în 
afara funcţiei de scriitor la bord, pe coasta Guineei aveam să-l 
>'^Vajut pe domnul Dufourneau la operaţiile comerciale. Aşezîndu-mă 
lingă locotenent în şalupa care avea să atingă prima coastele insulelor 
Bananas eram ros de curiozitate şi, dacă nu de teamă, cel puţin de 
nelinişte. Urma să fac primii paşi într-o lume necunoscută. Cum mă voi 
purta oare? 

Ancorasem cu o zi înainte, spre asfinţit, adîncimea mică a mării silindu- 
ne să rămînem la o bună bucată de coastă. Sosirea noastră nu trecu 
neobservată de indigeni, deoarece un foc mare fu aprins îndată pe mal şi 
întreţinut o mare parte din noapte. 

— Maimuţoii ăştia ne vestesc că au de vînzare lemn de abanos, îşi dădu 
cu părerea domnul Taillebois. Şi rosti mai departe, pe un ton grav: 

— Eşti un tînăr plin de merite, domnule Lafortune, şi îţi vreau binele. 
Iată de ce socot de datoria mea să te previn că trebuie să iei anumite 
măsuri de prevedere în această blestemată parte a lumii, dacă nutreşti 
gîndul lăudabil de a-1 păstra în viaţă pe fiul tatălui dumitale. Mai întîi, ai 
grijă să umbli totdeauna cu capul acoperit, şi la fel cu pieptul. Aici soarele 
nu glumeşte deloc cu cei cărora puţin le pasă de el, şi frigurile galbene te 
fac statuie de pe o zi pe alta. De te vei afla lingă cea mai mică băltoacă de 
apă stătută, fereşte-te deopotrivă de ţînţari. Frigurile palustre sînt o boală 
de nevindecat. Daca vreo negresă bine făcută îţi împunge spiritul animalic, 
fereşte-te să cazi în ispită, zicîndu-ţi că poate n-are suflet şi că boala 
napolitană bîntuie cu violenţă prin aceste meleaguri. în sfîrşit, fii moderat la 
băutură. Vinul îngreunează membrele, rachiul înceţoşează mintea, şi 
concluzia tuturor plăcerilor de pe lume se trage între patru scînduri. 

O voioşie ironică scînteia între pleoapele lui parcă tivite cu şuncă. Făcu 
o scurtă pauză, apoi continuă: 

— Nu pretind că mă ţin cu străşnicie de sfaturile pe care ţi le dau. Setea 
înăbuşă repede mustrările de cuget ale însetatului, carnea are slăbiciunile 
ei. Mă tem pentru dumneata să nu urmezi pilda domnului Dufourneau. Du- 
te cu Dumnezeu! 






Pilda domnului Dufourneau... Ce voia să spună? Locotenentul îmi părea 
un om care se ţine la o parte de plăcerile vieţii. Era doar cu trei ani mai 
mare decît mine, dar obrazul lui ciupit de vărsat îl făcea să pară cu zece ani 
mai bătrîn. De altfel nu era prea vorbăreţ, aşa că mă lăsasem repede 
păgubaş să afiu ce ciudăţenii ascundeau ochii lui cenuşii ca oţelul şi glasul 
tăios. 

în şalupa ce ne ducea spre coastă, împreună cu patru mateloţi voinici, 
care trăgeau la lopeţi în bună cadenţă, mă lămuri pe loc asupra relaţiilor pe 
care le vom lega cu băştinaşii. Observai că în felul său de-a fi se petrecea o 
schimbare. Pe cînd de obicei îşi păstra sîngele rece, părînd nu numai 
scorţos, dar chiar lipsit de simţire, acum prezenta toate semnele unei 
agitaţii nervoase, atingînd aproape pragul unui început de boală. Ciocănea 
nervos în marginea şalupei. Lăsa impresia că era gata să sară şi o flăcăruie 
insolită pîlpîia în ochii lui spălăciţi. 

— Domnule Lafortune, îmi spuse el, vei intra cu mine într-o lume cu 
moravuri foarte deosebite şi care nu seamănă întru nimic cu aceea pe care 
ai părăsit-o printr-o aberaţie de care m-am făcut şi eu vinovat şi pe care, de 
altfel, n-o regret deloc. Această lume este îngrozitoare şi totodată 
captivantă, capabilă de elanuri naive şi de barbarii rafinate. Oamenii de aici 
sînt după chipul şi asemănarea naturii: nu ştiu să-şi stăvilească pornirile. 
Aşa cum într-o clipită uragane, despre care habar n-avem în Europa, 
mătură ca pe nişte jucării de paie colibele acestor nenorociţi, rupînd sau 
smulgînd din rădăcini copaci înalţi de peste treizeci de picioare, în larma 
fulgerelor şi tunetelor, tot astfel negrul din Africa, pradă unei frenezii pe cît 
de bruşte pe atît de inexplicabile, ajunge în stare să facă cele mai cumplite 
excese. în ochii lui, viaţa nu valorează nimic, chiar şi a sa proprie, pe care o 
pierde cu aceeaşi inconştienţă cu care o transmite. Pentru el este o glumă, 
şi încă de mare haz, de pildă, să reteze dintr-o lovitură de sabie sau de 
topor capul unui trecător paşnic, care cască gura ca un prostălău la cerul 
senin. îmi vei apune că şi noi francezii, care ne fălim că am atins cel mai 
înalt grad de civilizaţie, nu ne sfiim deloc să ne ucidem semenii sub masca 
a ceea ce numim fără nici o noimă chestiuni de onoare. Singura diferenţă 
între aceşti negri blînzi şi noi este că noi ucidem oamenii cu forme. Ei nu 
văd necesitatea unor asemenea gingăşii, dar rezultatul este acelaşi. 

îmi aruncă o privire pe sub sprîncene şi, pentru o clipă, mă întrebai 
dacă nu cumva ştia ceva despre cearta mea nenorocită cu contele de 
Valbert, dar ce nălucire mai era şi asta? Spuse mai departe: 

— Da, domnule Lafortune, această lume neagră, dominată de tirani 
cruzi şi hrăpăreţi, rînd pe rînd blajini şi slugarnici, dar, ca şi supuşii lor, 
pungaşi, mincinoşi, beţivani şi desfrînaţi, îmi evocă în chip ciudat Edenul 
dinainte de săvîrşirea păcatului. Africanul nu cunoaşte ce numim noi delict, 
infracţiune, sau, creştineşte vorbind, păcat, ceea ce îi îngăduie să se facă 
vinovat de cele mai crunte fărădelegi, e cazul s-o spunem, într-o deplină 






nevinovăţie. Adaug că acest refuz deliberat de a accepta orice morală 
individuală sau colectivă are şi părţile sale bune. 

Rînji : 

— Vreau să spun prin asta că ne îngăduie astfel negoţul pe care îl 
practicăm cu binecuvîntarea Sfintei Biserici catolice. în ţara cuşcuşilor am 
văzut un soţ vînzîndu-şi nevasta pentru un clopoţel şi un altul 
mulţumindu-se cu o pipă. în regatul Juka, cu cît un om este mai bogat cu 
atît are mai multe neveste. Dacă o soţie adulteră îşi denunţă iubitul soţului, 
şi corupătorul devine proprietatea încornoratului, acesta, la prima ocazie, îl 
vinde traficanţilor. Astfel, nu puţine sînt cazurile cînd soţii îşi trimit 
nevestele să-i prindă în mrejele farmecelor lor pe cei mai frumoşi masculi 
din partea locului. Dacă nefericiţii se lasă ademeniţi, s-a zis cu libertatea 
lor. 

Ne apropiam de malul tivit cu cocotieri sub care se zăreau cîteva pilcuri 
de colibe. 

— Negresele astea sînt al dracului de atrăgătoare pentru cei pe care 
culoarea nu-i scîrbeşte. Mai ales pielea lor, dragul meu... 

Tuşi şi continuă : 

— Mă rog, nu-i deloc interzis să pui mina pe ea. Mai degrabă este chiar 
un lucru recomandabil, dacă vrei să fii sigur că nu eşti tras pe sfoară în 
privinţa mărfii şi bănuiesc că domnii membri ai Companiei nu vor putea 
decît să ne laude pentru grija arătată de noi. Trebuie să te înştiinţez totuşi 
că în Codul Negru, promulgat acum aproape şapte ani de gloriosul nostru 
suveran Ludovic, prin graţia lui Dumnezeu rege al Franţei si al Navarrei, 
concubinajul între albi şi persoane de culoare în stare de sclavie este pasibil 
de o amendă de 2 000 livre de zahăr. Cu tot respectul ce i-1 datorăm, 
domnul de Colbert a fost acela care a născocit această prostie, de care 
nimeni nu ţine seama. Se vede bine că acest om născut la Reims n-a pus 
niciodată piciorul pe pămîntul Africii. 

Această cuvîntare m-a uimit din cale-afară, dar n-am lăsat să se vadă 
nimic. Şalupa noastră scîrţîia pe nisipul presărat cu scoici si mai mulţi 
localnici în costumul lui Adam înaintau spre noi scoţînd strigăte, sărind în 
sus si făcînd mii de strîmbături. 

Cei patru maleloţi erau înarmaţi cu puşti şi toporişti. Doi dintre ei 
rămaseră să păzească şalupa, pe cînd ceilalţi doi puneau piciorul pe insulă 
împreună cu locotenentul şi cu mine, care purtam săbii şi pistoale. 

Ajunşi în dreptul nostru, negrii ne făcură mari plecăciuni, însoţite de 
vorbe de neînţeles pentru mine. Domnul Dufourneau le răspunse trăgînd 
mai întîi sabia din teacă şi, întinzînd braţul, o înclină cu vîrful la pămînt. 
Am crezut că fac bine imitîndu-1, dar tuciuriii se dădură înapoi 
înspăimîntaţi, apoi, după ce ne-am vîrît săbiile în teacă, începură să rîdă ca 
nişte copii cărora li s-a jucat o festă bună, repetînd necontenit: „Marabu! 
marabu! ” 

Locotenentul dădu din cap şi le făcu semn să meargă înaintea noastră. 
Hlizindu-se într-una şi ţopăind, ne-au condus pînă la o colibă. Cel mai 
bătrîn dintre ei intră înăuntru şi ieşi aproape pe îndată după aceea însoţit 
de „marabu”, un haidamac buzat şi cărunt, care purta înfăşurat în jurul 
mijlocului un şorţ de un verde ţipător şi pe pieptul păros, atîrnînd de un 
şnur, o amuletă de fildeş reprezentind miticul şarpe cu două capete. 

De obicei, prin partea locului, acest „marabu” este cel mai de vază om 
îndată după rege. O interminabilă discuţie, dusă într-o franceză stricată, 
începu între domnul Dufourneau şi importantul demnitar, care era şi 
„mumka”, adică vraciul satului, şi ţinea loc de samsar în vînzarea captivilor. 
Ne oferi vin de palmier într-o tigvă. Am avut nevoie de-o stacană bună de 
rachiu, tras dintr-un burduf cu care locotenentul avusese grijă să se 
înarmeze, pentru a scăpa de gustul rău ce-mi rămăsese în gură după 
băutura călduţă şi acrişoară. 

Tîrgul se încheia sub un pilc de bananieri unde ne aşezasem, cu 
picioarele încrucişate, direct pe pămîntul roşietic. „Marabu”-ul nu se sfîa să 
întindă mereu tigva spre a-i fi umplută cu rachiu, pe care îl dădea peste cap 
dintr-o înghiţitură. 

N-aş putea spune dacă tocmelile au durat un ceas, două, sau trei, dar 
pot afirma că „domnul marabu” era beat turtă cînd în sfîrşit se hotărî să 
bată din palme. Pe dată, unul dintre negrii care făceau roată în jurul nostru 
se ridică, pornind la fugă şi se înapoie cu o negresă de vreo treisprezece, 
paisprezece ani, goală aşa cum o adusese maică-sa pe lume şi care, la o 
poruncă, începu să se învîrtă, să-şi ridice braţele, să se lase pe vine, să se 
aplece, pentru a putea fi cîntărită din toate unghiurile. 

Stîrniţi de acest spectacol, negrii se întreceau în chiote, rîdeau, se 
înghionteau, scoteau ţipete ascuţite. Samsarul arătă că negresa mică era de 
sînge regesc şi deci, după „cutumă”, personal cerea pe ea nu mai puţin de 
trei bucăţi de stambă, tot atîtea şiraguri de mărgele şi şase măsuri de 
rachiu. Proprietarul sclavei avea desigur să ceară cel puţin de două ori mai 
mult faţă de acest preţ şi, pe deasupra, echivalentul greutăţii ei în carene de 
vită sărată. 

Domnul Dufourneau rupse negocierile declarînd că aceasta era plata 
pentru şase negri tineri şi vînjoşi. Am crezut că ochii samsarului aveau să-i 
sară din orbite de indignare, dar locotenentul îi umplu din nou tigva. Fără 
să clipească, omul o dădu pe gît, capul i se lăsă moale pe umăr şi se 
rostogoli la pămînt beat mort. 

După trei zile de discuţii aprige, domnul Dufourneau avea să obţină cei 
şase negri de care vorbise, şi în plus, negresa mică. Pînă atunci îl crezusem 
impermeabil la slăbiciunile omeneşti. Firea sa adevărată mi se dezvălui abia 
după încheierea definitivă a tîrgului. 

Adusese în şalupă obiectele destinate să fie date în schimbul mărfii 
omeneşti. în ciuda îndărătniciei sale, samsarul, după ce timp de trei zile 
băuse pe săturate, nu mai păstra decît palide urme de clarviziune. Fiindcă 




îşi menţinea pretenţiile cu încăpăţînare, în cele din urmă domnul 
Dufourneau primi să plătească preţul fixat pentru negresă, cu condiţia ca 
în el să fie cuprinşi şi cei şase negri, aceştia alcătuind alaiul cuvenit unei 
fete de sînge regesc şi nefîind plătiţi, din principiu, decît cu şase pipe 
olandeze. O altă tigvă de rachiu înlătură ultima rezistenţă a „marab”-ului. 

Deci, în cea de-a treia zi, domnul Taillebois, care rămăsese la bord două 
zile, ne-a însoţit pe uscat. Domnul Dufourneau, care îi cunoştea bine pe 
negri, avea de gînd să încheie tîrgul acum ori niciodată şi, în vederea eve¬ 
nimentului, chirurgul trebuia să fie gata pentru a examina ochii, gura, 
urechile şi, în chip general, toate părţile trupului „mărfurilor” care făceau 
obiectul negoţului. 

După ce principiul vînzării a fost stabilit, locotenentul scoase dintr-un 
buzunar o batistă din pînză de Cholet, fin brodată şi scrobită, spunînd că a 
fost făcută special pentru marchiza de Maintenon, însă o dăruia samsarului 
din pură prietenie şi fără să-i ceară nimic în schimb. Gestul îl incintă la 
culme pe „marabu” şi, cîştigînd teren, domnul Dufourneau vesti că medicul 
nostru va examina starea sănătăţii celor şase captivi şi a negresei. Pentru 
aceasta ceru să se pună la dispoziţia chirurgului o colibă. Moţăind din cap, 
samsarul arătă o nobilă indiferenţă şi domnul Taillebois se puse pe lucru, 
într-o colibă din apropiere. 

Eu făceam de gardă, împreună cu cei doi mateloţi înarmaţi, dinaintea 
uşii de trestie împletită, locotenentul avînd singurul calitatea de a rămîne 
cu chirurgul. Unul după altul, negrii intrau în colibă, de unde ieşeau 
aproape imediat. Se vedea cît de colo că erau bine făcuţi, tineri şi sănătoşi. 
Pe măsură ce isprăveau, mateloţii îi legau cu mîinile la spate. Nu-mi 
veneam în fire văzîndu-i cum primesc să devină sclavi, fără nici o 
împotrivire. Doi dintre ei, după ce au fost legaţi, s-au aşezat spate în spate 
şi au început să se gîdile în podul palmelor, rîzînd în hohote. într-adevăr 
erau ca nişte copii care, cum se vede, habar n-aveau de soarta ce-i aştepta. 

Veni şi rîndul negresei, care intră ultima. în ciuda vîrstei fragede, avea 
un trup bine format, cu sini obraznici, şolduri înguste, picioare lungi şi 
subţiri. Pielea ei de bronz, mată, vîrtoasă justifica entuziasmul domnului 
Dufourneau faţă de femeile din rasa ei. Chipul mi se păru mai puţin 
atrăgător, deşi buzele sale groase lăsau să se vadă nişte dinţi de o albeaţă 
strălucitoare. Avea fruntea joasă, nasul turtit şi ochii ei bulbucaţi, cu 
învelişul albăstriu, se învîrteau în orbite cu vădită spaimă. 

Abia dispăru în colibă şi chirurgul ieşi îndată. Trecu o bucată de vreme 
pînă ce, împingînd-o în faţa lui pe negresă, ieşi şi domnul Dufourneau. îşi 
recăpătase sîngele rece, presupunînd că şi-l pierduse vreodată. Rareori l-am 
văzut mai înţepat. Le indică mateloţilor să n-o lege şi pe negresă, apoi 
privirea sa de gheaţă se opri asupra mea. 

— Am zăbovit destul pe-această insulă, spuse el. Să plătim si să 
îmbarcăm marfa. 





56 






\Ti 


'N 




Vf 


Jll 


k -A 

s 


Trimise mateloţii să aducă de pe şalupă fleacurile, rachiul şi carnea 
sărată, care erau preţul a şapte fiinţe omeneşti alcătuite dintr-un trup şi un 
suflet, înmînă totul samsarului, căruia încă nu-i trecuseră aburii beţiei şi 
abia mai avea puterea să bîiguie cîte ceva. în sfîrşit, îndreptîndu-se spre 
mal, cu indigenii pe urmele noastre, îşi încarcă pistolul şi, răsucindu-se 
spre ei, trase în aer. Se împrăştiară pe dată ca vrăbiile, în vreme ce 
prizonierii noştri tremurau din toate mădularele. Negresa clănţănea din 
dinţi, dar locotenentul nici n-o băga în seamă. 

De îndată ce ne-am întors pe la Petulante, domnul Fulminet, mulţumit 
de tîrgul făcut, porunci să se desfăşoare pînzele, apoi domnul Taillebois se 
apucă să însemne sclavii cu iniţialele Companiei. Operaţia se făcea cu aju¬ 
torul unei lame subţiri de argint înroşită în foc. Partea pielii unde trebuia să 
fie aplicat însemnul era frecată cu seu, apoi acoperită cu o hîrtie grasă ori 
unsă cu ulei, pe care se aşternea metalul încins. Carnea sfîrîia şi se umfla, 
lăsînd o urmă de neşters. Unii urlau, alţii scrîşneau doar din dinţi, rotindu- 
şi ochii plini de furie. Nu mai rămînea decît să li se pună cătuşe la glezne şi 
să fie închişi sub punte. Negresa mică, scutită de fiare, a fost prima chiriaşă 
a părţii rezervate sclavelor, sub puntea din spate. 

După insulele Bananas, împinşi de un vînt prielnic, ne-am apropiat de 
Rio des Gallinas, numit aşa după puzderia de găini de pe malurile lui, din 
care băştinaşii dau o pereche sau chiar două pe un cuţit de trei parale, apoi 
de Coasta Bărbaţilor, populată de canibali care nu fac deosebire între 
carnea de om şi cea de vită, pentru amîndouă vocabularul lor dispunînd de 
un singur cuvînt. Domnul Taillebois mă încredinţa că preferau totuşi car¬ 
nea de vită din Anglia, pe care o socoteau mai condimentată decît cea 
olandeză. Coasta era mărginită de palmieri şi de latanieri. Vreo douăzeci 
dintre mateloţii noştri tăiară lemne, de care duceam mare lipsă, apăraţi de 
alţi douăzeci, înarmaţi pînă în dinţi şi care îşi ţineau puştile îndreptate spre 
tufişurile de mărăcini. 

Strînsul „lemnului de abanos” de pe Coasta Guineei este o treabă pe cît 
de plicticoasă, pe atît de anevoioasă şi n-aş putea spune în amănunţime tot 
ce ni s-a întîmplat. A durat aproape un an, răstimp în care a trebuit să ne 
oprim din cînd în cînd şi să facem rost nu numai de lemne şi apă, ci şi de 
orez şi dubleţi, nişte bostani mari, atît pentru hrana zilnică, cît şi ca provizii 
pentru lunga traversare pe care o aveam de înfruntat pînă în insulele 
Americii. 

între Gran Mesurade, Rio Sextos şi Capul celor Trei Vîrfuri am mai 
cumpărat vreo cinzeci de negri. Eram încă departe de a ne face suma, deşi 
trecuseră şase luni de cînd sosisem în largul insulelor Bananas. Domnul 
Fulminet, care nu trata direct decît afaceri importante, începea să-şi piardă 
răbdarea. în două rînduri zărisem, venind spre tribord sau din spatele 
nostru, nişte nave olandeze. De înfruntarea cu ele am scăpat doar datorită 
manevrelor iscusite ale căpitanului. Coasta de Aur era căutată mai cu 
seamă de corăbiile de negoţ engleze, la fel de primejdioase. în mai puţin de 

opt zile, doisprezece negri au murit de bube rele şi dizenterie. Negruţa din 
insulele Bananas avu aceeaşi soartă, şi domnul Dufourneau, fără măcar să 
clipească, privi cum cadavrul ei dispărea înghiţit de valuri. Şi el avea 
impresia că expediţia pornise prost: doar cinci negrese au putut fi cumpă¬ 
rate, dintre care numai două demne de interes. 

Nici confratele meu Sosthene nu se ferea să-şi verse amărăciunea, cel 
puţin de faţă cu mine. Alesese calea aventurii din pură plăcere şi socotea că 
drumul e prea sărac în peripeţii. Spre regretul său văzuse cum căpitanul 
pusese să se desfăşoare toate pînzele spre a ne îndepărta de corăbiile 
olandeze la bordul cărora se şi vedea trecut prin abordaj. într-o zi, pe cînd 
la Petulante plutea ca un dop amărît pe o mare calmă, ca de plumb topit, 
îmi spuse pe nepusă masă că nu se îmbarcase să deschidă prăvălie, ci să 
ducă o viaţă agitată şi că piraţii erau nişte oameni fericiţi care nu navigau 
decît pentru a se bate şi a face capturi. 

Peste cîteva zile avea să aibă parte de plăcerile pe care le căuta cu 
luminarea. Să fi fost pe Coasta Dinţilor, sau în ţara cuşcuşilor, sau mai 
degrabă în apropierea rîului Sfîntul-Andrei de tristă faimă, unde cu cîţiva 
ani mai înainte, întregul echipaj al unei corăbii olandeze fusese fript la 
frigare şi mîncat, de la căpitan pînă la ultimul mus? - nu mai ţin bine 
minte. în aceste trei locuri am răzbătut prin peripeţii similare, dar aceea pe 
care o voi povesti avea să le întreacă pe toate. 

Lăsasem ancora la oarecare distanţă de coasta apărată de un dublu şir 
de gherdapuri, de care valurile se spărgeau în jerbe înalte de spumă. Mai 
încolo se zărea o centură de lagune, acoperite de trestii şi manglieri, printre 
care se bălăceau bivoli. Familii întregi de elefanţi, purtînd în spinare ciudate 
păsări albe, străbăteau glodul alunecos şi, cîteodată, oglinda apei era spartă 
de botul enorm al unui hipopotam. 

Domnul Fulminet, care mai cumpărase negri prin partea locului, ştia că 
sub acest înveliş sălbatic, în spatele salbei de mlaştini, se întindea un tărîm 
de basm, acoperit cu manglieri, bananieri, cocotieri, curmali şi „arborii 
călătorului”, ale căror frunze late, îmbibate de apă, răcoresc omul pierdut în 
pădurea întinsă, în anotimpul secetos. Acolo zburau porumbei verzi şi 
papagali roşii ca para focului, păsări-muscă ale căror pene scînteiază ca 
gemele şi păsări-paradis gătite ca prinţesele pe scenă. Acolo îşi desfăceau 
corola flori uriaşe, al căror parfum ameţitor te trăgea la somn, şi altele pe 
care era de ajuns să le culegi ca să-ţi pierzi vederea dacă din nebăgare de 
seamă duceai apoi mîna la ochi. Se plătea opt drugi de fler pe cap de negru. 
Trebuia numai să te fereşti de corăbiile olandeze care mişunau prin aceste 
locuri familiare celor din breasla afurisitului Wilhelm de Orania. 

Şedeam în larg de o zi şi o noapte şi căpitanul tocmai se sfătuise cu 
secundul asupra hotărîrilor pe care urmau să le ia, cînd două pirogi lungi şi 
înguste apărură în spatele gherdapurilor. Le-am cercetat cu ocheanul. în 
flecare pirogă se aflau doisprezece negri, dintre care numai şase loveau apa 
cu pagaiele în cadenţă egală. în faţă, un al şaptelea, stînd în picioare ţeapăn 

ca o figură de prova, ţinea ridicat în mină un obiect. Abia ceva mai tîrziu am 
înţeles că era o secure. După aceea am văzut clar în prima pirogă un negru, 
în genunchi, cu capul aşezat pe bord ca pe un butuc. Apoi lama securii 
scînteie în soare şi reteză dintr-o lovitură capul nefericitului. Desprins de 
trup, capul însîngerat dispăru în valuri. 

Nu mi-am putut opri un strigăt de groază şi Sosthene, care era lîngă 
mine, mă întrebă ce se întîmplă. 

— Aşteaptă! îi spusei. 

Mişcîndu-mi ocheanul spre a doua pirogă, văzui aceeaşi cumplită 
execuţie. Atunci, fără să spun un cuvînt, întinsei instrumentul tovarăşului 
meu, care îl ţinu la ochi mai mult decît mine. De patru ori îl auzii cum 
fluieră uşor, ceea ce corespundea cu tot atîtea decapitări, apoi, sfîrşind de 
privit, îmi spuse ţuguindu-şi buzele: 

— Negri ăştia nu stau cu braţele încrucişate. Să fie oare un avertisment 
la soarta pe care sînt dispuşi să ne-o rezerve? 

Am luat din nou ocheanul urmărind şi eu încă patru decapitări, ceea ce 
ridica numărul victimelor la zece. Apoi călăul şi vîslaşii îşi muiară mîinile în 
sîngele care ţîşnea din gîturile retezate şi le ridicară spre cer urlînd din 
rărunchi. Nu le mai rămînea decît să arunce trupurile în apa care, de jur 
împrejur, era roşie şi agitată, deoarece rechinii, ale căror aripi spintecau 
suprafaţa ei, îşi disputau crunt prăzile. După aceea pirogile dispărură în 
dosul tufelor de trestie. 

Pe puntea dunetei, căpitanul asistase şi el la spectacol, în tovărăşia 
chirurgului. Veni la noi şi ne spuse: 

— Sper, tineri domni, că nu sînteţi prea mişcaţi de această mică 
ceremonie distractivă, care nu este o noutate pentru mine. O minte 
patronată de raţiune ar putea gîndi, sînt de acord cu domniile-voastre, că 
uşurinţa cu care aceşti blînzi negri le răpesc zilele semenilor lor, sau pri¬ 
mesc să le piardă ei înşişi, are în ea ceva cutremurător. Dar nu-i mai puţin 
adevărat că aceste populaţii primitive nu se conduc după raţiunea 
obişnuită, aproape toate actele vieţii lor fiind dictate de superstiţie. Aflaţi 
deci că aţi fost martorii interesaţi ai unui sacrificiu ritual. Presupun că aţi 
remarcat, prin lunetă, doi colţi de stîncă de care se izbesc valurile la mai 
puţin de o leghe de-aici. Ştiu că ei arată o pasă, singura prin care ne putem 
apropia de gurile fluviului din vecinătate, pentru a ajunge astfel în oraşul 
peste care domneşte puternicul rege Lolo, mare vînzător de sclavi dinaintea 
Celui de Sus. Spre a-1 îmblînzi pe zeul strîmtorii, pentru trecerea fără 
primejdii a corăbiei noastre, călăii de pe cele două pirogi, urmînd porunca 
regească, au jertfit zece dintre supuşii săi, cărora li s-a făcut prin aceasta o 
mare onoare. 

— Mi-a plăcut cu deosebire cum lovea cu securea primul călău, observă 
domnul Taillebois. Băiatul ăsta are o mînă sigură. Putea fi un bun chirurg. 

Ar fi poate prea mult să spun că aceste explicaţii m-au satisfăcut pe 
deplin; dar încă nu ajunsesem la capătul surprizelor. A doua zi de 

dimineaţă, o întreagă flotilă de pirogi, în total vreo şase, cred, se apropie de 
noi. Curînd ne înconjurară, şi băştinaşii care le ocupau începură să bată în 
coca navei cu beţe de bambus. Domnul Fulminet, în picioare pe puntea 
superioară, privea scena cu ochi nepăsători cînd, dintr-o pirogă, văd un 
negru burduhos, vag acoperit cu o zdreanţă de pînză roşie, în urechi 
purtînd cercei de aur, cum aruncă în direcţia căpitanului o statuetă de 
lemn negru reprezentînd un zeu. Aceasta atinse pieptul domnului Fulminet, 
care nici nu se clinti. Atunci, ţipînd ca vulturii de mare şi rîzînd cu gura 
pînă la urechi, negrii se căţărară la bord cu iuţeală de maimuţe. Omul cu 
cercei, care, din pricina burţii, nu era prea sprinten, fu ridicat pe umerii 
unui uriaş cu mutră prostănacă. Era primul ministru al regelui Lolo, înalt 
trimis al stăpînului său. îngăimă de îndată, într-un fel de engleză, că nava 
noastră era bine venită în apele care scăldau ţara sa şi că nu i-ar strica o 
duşcă de rachiu, deoarece simţea nevoia să se întremeze. Domnul Fulminet 
îndeplini pe loc o cerere atît de legitimă şi află că statueta azvîrlită spre el îl 
reprezenta pe zeul strîmtorii. 

— Zeul nu te-a vătămat, căpitane. E semn că ţi-e prieten. Ai văzut, 
regele Lolo i-a sacrificat zece negri ca să-l îmbuneze. Asta fiindcă stăpînul 
nostru este un mare înţelept. El dă zeilor înfometaţi atîtea capete cît pot 
mînca. 

După ce bău, neajutat de nimeni, o sticlă întreagă de rachiu, ministrul 
se declară satisfăcut şi ne spuse că va lăsa la bord un pilot, avînd sarcina 
să ne treacă a doua zi prin pasă. Odată ieşiţi din ea, va trebui să-l aşteptăm 
pe „mafuc”. Apoi dădu o poruncă scurtă. Negrii care, în timpul discuţiei sale 
cu căpitanul, se adunaseră roată în jurul lui, scărpinîndu-se, ţopăind şi 
făcînd tot soiul de strîmbături, săriră grabnic în pirogi. El se lăsă coborît pe 
umerii aceluiaşi uriaş. Flotila porni, alunecînd cu mare iuţeală şi, de fiecare 
dată cînd pagaiele spintecau apa albastră, oamenii răcneau din rărunchi 
„ho! ho! ” 

Acest „mafuc” era un fel de guvernator de provincie. A doua zi, ne 
aştepta, cum fusese vorba, după ieşirea din strîmtoare. Era un hojmalău cu 
umeri de gladiator. Chipul lui părea de o cruzime vicleană datorită dinţilor 
ieşiţi în afară. Purta doar un şorţ galben, tivit cu galon verde, şi, agăţată la 
brîu, o sabie fără teacă, terminată, pe partea netăioasă, printr-un cap de 
crocodil cu botul larg deschis. Se urcă la bord însoţit de un negru bătrîn, cu 
părul alb şi fruntea brăzdată, care arunca priviri înnebunite de groază în 
dreapta şi în stînga. 

— Căpitane, îi spuse domnului Fulminet, care nu aşteptase să i se 
ceară, ci îi şi dăduse un păhărel cu rachiu, ai chemat asupră-ţi bunăvoinţa 
Marelui Zeu, căci eşti bun şi viteaz şi meriţi toată cinstea. 

La aceste vorbe, punînd mîna pe spadă, zbură dintr-o lovitură capul 
bătrînului negru pe care îl adusese desigur în acest scop. 

Fără să clipească măcar, căpitanul dădu poruncă la doi mateloţi să 
arunce leşul în apă şi să spele puntea de sînge. în timp ce ordinul era 

îndeplinit, îl cercetam pe „mafuc”. Pe trăsăturile chipului său crunt aveam 
impresia că citesc singurul fel de admiraţie pe care sînt în stare să-l simtă 
aceşti sălbatici, admiraţia faţă de forţă. 

— Da, căpitane, continuă el, eşti viteaz şi bun, şi regele Lolo este foarte 
bucuros să te primească. 

între timp, la Petulante înainta lin pe apele fluviului, urmată de piroga 
„mafuc”-ului. Curînd zărirăm capitala regatului, care nu era altceva decît 
un sat mai mare, cu numeroase colibe de pămînt uscat şi cenuşiu, 
răspîndite pe sub cocotieri. Domnul Fulminet ordonă să se lase amîndouă 
ancorele pentru a pregăti o bună oprire, apoi puse să se arboreze toate 
pavilioanele şi să se încarce tunurile. Urmă o salvă de douăzeci şi una de 
lovituri. Cu fiecare detunătură, „mafuc”-ul îşi pierdea din semeţie, sărea în 
sus şi se vedea bine că tare-ar mai fi vrut să fugă unde vedea cu ochii, în 
ciuda zîmbetelor căpitanului care îşi fuma liniştit pipa. 

După terminarea canonadei, venind clipa să punem piciorul pe pămînt, 
se iscă o discuţie serioasă. „Mafuc”-ul ar fi vrut ca domnul Fulminet să 
debarce singur, după obiceiul din partea locului. Căpitanul însă îşi exprimă 
dorinţa de a fi însotit de cei doi sublocotenenţi ai săi, adică de Sosthene 
Goujet şi de mine. Celălalt se împotrivi, spunînd că dacă s-ar învoi, ar fi 
socotit un mesager necredincios, şi, astfel, ar fi ameninţat să i se taie capul. 
Deşi admise că această regretabilă ipoteză merita să fie luată în seamă, 
domnul Fulminet răspunse că, dacă era nevoit să plece fără să fi cumpărat 
nimic, din încăpăţînarea unui simplu emisar al regelui, tunurile sale puteau 
foarte bine să distrugă capitala din temelii şi să ucidă întreaga populaţie. 

Puţin cîte puţin, rezistenţa „mafuc”-ului slăbea. întrebă de ce bunul si 
viteazul căpitan ţinea morţiş să ia cu el doi însoţitori. Oare n-avea încredere 
în regele Lolo, care era omul cel mai viteaz şi cel mai bun, şi care nu-şi căl¬ 
case niciodată cuvîntul? 

— Da' de unde! replică domnel Fulminet, însă aceşti doi tineri, aici de 
faţă, se trag din ilustre familii ale Franţei. Ei au venit din ţara lor 
îndepărtată doar cu gîndul să-l cunoască pe regele Lolo, să-i admire operele 
şi să umple Europa de gloria şi măreţia lui. 

— Well! spuse „mafuc”-ul, care abia o rupea pe englezeşte şi care, 
pentru o clipă, îmi aminti de bietul secund al corăbiei, Justin Colinet, 
oaspete prematur al străfundurilor oceanului. Dar, căpitane, n-avem decît o 
singură litieră care să te poarte pînă la palatul regelui. Se cade ca doi tineri 
de neam mare să meargă pe jos? 

— Desigur, mafuc, mersul pe jos este un exerciţiu minunat. 

— Soarele-i abraş la ora asta, căpitane. 

— în ţara noastră-i şi mai rău. Furtuna dărîmă turnuri înalte cît cinci 
cocotieri puşi cap la cap. 

— Aşa să fie oare, căpitane? 

— îndrăzneşti să mă faci mincinos? 

Domnul Fulminet îşi duse mina la pistol şi „mafuc”-ul cedă. 

— Jură-mi cel puţin că-i vei povesti regelui Lolo tot ce mi-ai spus. 

— Tot, pe cuvîntul meu de marinar! 

Această dezbatere comică fusese urmărită cu mare nerăbdare şi sporit 
interes de către Sosthene care, la suspinul scos de învinsul „mafuc”, 
răspunse cu un „ura” răsunător. Spera să vadă o mulţime de minunăţii în 
vizita la regele Lolo şi aşteptările n-aveau să-i fie înşelate. 





Capitolul 6 


C oborîrăm în piroga „mafuc”-ului, domnul Fulminet părăsind 
ultimul puntea vasului său, după cuviinţă. Domnul Dufourneau, 
sprijinit cu coatele de copastie, făcea o mutră bosumflată. îi 
venea rîndul să debarce, împreună cu mărfurile care făceau obiectul 
trocului, abia după ce se va fi încheiat acordul între căpitan şi regele Lolo. 
Iar domnul Pigache, căpitan secund, ascultase drept ca un băţ, atît cît îi 
îngăduia burduhanul, recomandările laconice ale şefului său: 

— Să aveţi mereu tunurile încărcate şi să fiţi cu ochii în patru, domnule 
Prăjină. 

Pe feţele amîndurora se zugrăvi un rîs abia stăpînit, în vreme ce 
chirurgul îmi şopti la ureche: 

— Nu uita, domnule Lafortune. Fereşte-te de Venus cu pielea neagră. 
Pentru această împrejurare, domnul Fulminet se îmbrăcase cu 
costumul de gală, aşa cum îl văzusem la Nantes, pe cheiul Madeleine. îşi 
lăsase la bord bastonul cu măciulie de argint, dar purta sabia la şold şi 
vîrîse două pistoale în buzunarele gherocului. Mai puţin arătoşi la veşminte, 
Sosthene şi cu mine eram la fel de înarmaţi. 

Pe mal mişuna o mulţime de negri goi puşcă. Mai înainte ca piroga să fi 
atins pămîntul, vreo treizeci de zănateci săriră în apă, o împinseră pe uscat 
şi se năpustiră asupra căpitanului pe care îl aşezară într-o litieră acoperită 
cu frunze de palmier. Fără să zăbovească, patru vlăjgani prinseră braţele 
acesteia şi porniră în pas alergător. Sosthene şi cu mine nu eram trataţi cu 
mai puţină cinste, doar că pentru noi nu existau litiere, aşa cum ne vestise 
„mafuc”-ul. Ridicaţi în sus ca un fulg, fusesem instalaţi călare pe nişte 
umeri întunecaţi. Strigăte, care speram să fie de bun venit, răsunau în jurul 
nostru. De sub tricorn îmi picurau stropi mari de năduşeală. 

N-am vorbit încă despre căldura care domneşte la această latitudine. 
Ziua aceea era mai mult decît apăsătoare, de-a dreptul sufocantă. Mi se 
părea că trag foc pe nări şi mă întrebam cum oare negrul care îmi ţinea loc 
de cal - e-adevărat foarte zdravăn - putea alerga astfel cu o sută cincizeci de 
livre în spinare, căci nu eram un băiat pirpiriu. De altfel transpira şi el, 
nefericitul. Şiroaie de sudoare îi brăzdau pielea neagră, care răspîndea un 
miros acru. 



Sosthene, căţărat pe un negru la fel de bine legat ca şi al meu, părea în 
culmea încîntării. Striga: „di! di! ” ca un copil pe un cal de lemn; saluta 
triumfător cu tricornul în mînă, nepăsător la arşiţă. 

Ajunşi la poalele unei coline mici, negrul care mă purta şi care se 
aşezase în fruntea cortegiului, încetini pasul, urcă binişor costişa, şi, 
atingînd vîrful ei, mă lăsă pe pămînt, după care coborî în fugă. Armăsarul 
lui Sosthene făcu la fel. în sfîrşit apăru şi litiera din care căpitanul nostru 
fu scos cu multă grijă. Purtătorii săi coborîră şi ei în goană. 

Ramaserăm singuri pe movilă, care era o simplă dună de nisip, expusă 
din toate părţile la soare şi încercuită de gloata de africani, deveniţi deodată 
straniu de tăcuţi. Domnul Fulminet nu părea deloc tulburat de această 
situaţie. Cred chiar că un zîmbet uşor îi lumină chipul aspru cînd ne spuse 
cu glas scăzut: 

— Nu vă speriaţi, mieluşeilor, şi ţineţi-vă gura. Acum sînteţi supuşi 
probei de purificare. Dacă sînteţi mînaţi de simţăminte rele faţă de regele 
Lolo şi poporul său, zeul soarelui are să vă fulgere pe loc. Dacă, dimpotrivă, 
gîndurile voastre sînt curate, dacă sufletul vă este neprihănit, atunci o să vă 
cruţe şi veţi avea dreptul la toată cinstea. 

în tot cazul, locul era bine ales şi nu mai puţin ora prînzului, cînd 
discul solar arunca raze în stare să ucidă un om. Simţeam cum arsura lui 
nemiloasă îmi cădea drept în ceafă, ca un cuţit de ghilotină. într-o 
străfulgerare mi-au venit în minte chipurile încîntătoare ale celor două 
surori, Line şi Trine. Ce-ar fi spus dacă m-ar fi văzut înconjurat astfel de 
sălbatici fioroşi, gata să mă doboare şi să mă taie în bucăţele, la cel mai mic 
semn de slăbiciune? Ce-ar fi gîndit prefăcuta contesă de Valbert du 
Coudray, prin ale cărei uneltiri eram surghiunit în aceste locuri? Ar fi fost 
într-atît de nesimţitoare încît să nu verse o lacrimă, şi trupul ei încă 
îmbietor să nu fie zguduit de hohote de plîns? 

Asemenea reverii m-au făcut să pierd noţiunea timpului. Nişte strigăte 
puternice m-au readus la realitate. Erau scoase de sutele de negri care 
înconjurau colina. 

— S-a făcut, spuse domnul Fulminet. Răgetele astea vestesc purificarea 
noastră. 

— Era şi timpul, observă Sosthene. Sînt lac de apă şi simt că am slăbit 
cu trei livre. 

Jos, mulţimea se dădea la o parte pentru a face loc la şase personaje, 
îmbrăcate în lungi robe albe, care urcară pînă la noi şi ne făcură semne, 
ridicînd mîinile, lăsîndu-le în jos, curbîndu-se în plecăciuni adînci. Erau 
preoţii, care ne aduceau vestea cea bună. Neputînd să se facă înţeles printr- 
un limbaj articulat, domnul Fulminet îşi scoase punga, luă un pumn de 
monede de aur, apoi altul şi le azvîrli împrejur, după care aruncă şi punga. 
Meritau să fie văzuţi, preoţi şi credincioşi laolaltă, niger, nigra, 
mgrumtîrîndu-se pe burtă, ca găinile după grăunţe şi cărîndu-şi pumni 
unul altuia pentru un bănuţ. 










După ce încăierarea se termină, lăsînd la pămînt vreo zece schilozi, 
domnul Fulminet se întoarse la litieră, Sosthene şi cu mine la cei doi 
zdrahoni, din care unul - al meu - avea un ochi umflat. 

Puţin după aceea eram poftiţi în locuinţa regelui Lolo, nimic mai mult 
decît o colibă de bambus, a cărei pardoseală de pămînt bătut era acoperită, 
în semn de mare lux, cu rogojini de papură. Mici şopîrle galbene, ale căror 
lăbuţe înzestrate cu ventuze le îngăduiau să se mişte în orice poziţie, 
alergau pe partea vizibilă a grinzilor care susţineau acoperişul şi, dintr-o 
dată, vedeai cum scot limba nemăsurat de lungă pentru a prinde o muscă 
sau un ţînţar. în afară de cîteva ulcioare prin colţuri, mobilierul se reducea 
la un mare fotoliu tapisat, aşezat pe o estradă înaltă de vreo două picioare. 
Deşi rupt şi ponosit - se vedea cum iese umplutura prin mai multe găuri - 
asta nu-1 împiedica pe puternicul rege Lolo să stea înfipt în el, de unde 
domina turma asupra căreia avea drept de viaţă şi de moarte. 

Suveranul ne primi stînd pe tron. Curtea adunată în jurul său era 
alcătuită din „mambuc”, sau prinţul moştenitor, „macaye”, sau primul 
ministru, „mafuc” care nu părea prea în largul lui, şi o mulţime de alţi 
negri. Cu mare greutate îi puteam deosebi între ei. Mi se părea că au 
aceleaşi buze groase, acelaşi nas turtit, aceeaşi frunte teşită, aceleaşi urechi 
clăpăuge. După mine toţi aveau acelaşi păr creţ, aceiaşi dinţi lătăreţi şi albi, 
aceiaşi ochi ca nişte bile. Experienţa îl ferea pe domnul Fulminet să se 
înşele asupra lor, dar eu nu eram decît un biet ucenic în negoţul cu negri, 
aflat la începutul carierei. 

Dar să mă întorc la regele Lolo, care se lăfăia în fotoliu, luîndu-se drept 
regele Franţei. După modelul lui Ludovic cel Mare, avea pe cap o perucă 
enormă, cu trei valuri de bucle, făcută însă din cîlţi de in galben-roşcat. 
Fruntea lui era atît de teşită încît peruca îi cădea pe ochi. Calitatea lui de 
rege se vedea, pe de altă parte, şi după o mantie lungă şi stacojie, plină de 
pete de grăsime şi prinsă în jurul triplului şirag de guşi cu o agrafă de aur 
avînd forma unui cap de elefant. Acest simbol al suveranităţii, larg deschis 
în faţă, dezvăluia un trup obez şi, mai ales, un piept păros, năclăit de 
sudoare. în sfîrşit, avea nişte picioare lătăreţe, fără nici o încălţăminte, în 
schimb unghia mare de la piciorul drept era vopsită în roşu şi cea de la 
piciorul sting în albastru. 

Nu voi trece cu vederea un personaj important, aşezat în dreapta sa, la 
picioarele estradei, un mulatru provenit dintr-un corăbier englez, care, 
mîndru de obîrşia sa, îndeplinea sarcina de tălmaci. 

— Măria-ta, spuse domnul Fulminet de cum intră, îţi aduc urările de 
bine şi salutul regelui Franţei, care este cel mai mare domnitor din Europa, 
aşa cum eşti şi tu pe coasta Africii. 

Dragomanul traduse aceste vorbe stăpînului său, care răspunse 
răsucindu-şi furios ochii în cap şi arătîndu-ne pe rînd, cu un deget rotofei, 
cînd pe Sosthene, cînd pe mine. înainte de orice voia să ştie dacă intr- 
adevăr noi doi eram odrasle de neam regesc, demni să ne înfăţişăm 









dinaintea lui, aşa cum, auzise de la „mafuc” care, în caz că era prins cu 
minciuna, drept pedeapsă urma să piardă nasul, urechile, părţile nobile şi, 
în cele din urmă, viata. 

M-am uitat la „mafuc”. Chipul îi devenise cenuşiu. în clipa aceea, viaţa 
lui nu mai atîrna decît de un fir de aţă. Domnul Fulminet dădu din cap. 
Nobleţea noastră - dacă şedeai să-l asculţi - depăşea prin faimă şi vechime 
pe aceea a celor mai mari dintre cei mari, şi Majestatea Sa regele Ludovic ne 
alesese dintre toţi tocmai pentru a-i aduce regelui Lolo dovada unei preţuiri 
de care nu era demn nici un alt monarh. 

Regele Lolo se legănă în jilţ o clipă şi, după un mare efort de gîndire, 
spuse că „mafuc”-ul avea norocul să nu fi măsluit adevărul. îşi îngăduise 
totuşi să ne aducă în faţa regelui său, fără să-i fi cerut mai înainte părerea. 
Era scutit de pedeapsa cu moartea, rămînînd însă vinovat, de crima de 
lezmajestate, pentru care avea să primească cincizeci de lovituri cu 
ciomagul. 

„Mafuc”-ul se aruncă la picioarele tronului, mulţumindu-i regelui 
pentru marea sa îngăduinţă. Doi oameni îl ridicară şi nu după multă vreme 
se auziră de afară răcnetele-i înspăimîntătoare de pe urma ciomăgelii. 

După acest act de dreptate, întrevederea putea fi continuată prin 
mijlocirea dragomanului. Căpitanul află că cele douăzeci şi una de salve 
trase de noi primiseră încuviinţarea regelui Lolo, fiu prea-iubit al Marelui 
Zeu, şi că suveranul ardea de nerăbdare să afle ce daruri i se aduceau din 

Franţa. 

î 

Domnul Fulminet îl încredinţă că cele mai frumoase piese din mărfurile 
sale, adică mai multe sute de drugi de fier, numeroase baloturi de indian, 
percal şi zefir, coliere de granate şi alte bijuterii de sticlă colorată şi, în 
sfîrşit, cîteva balerci din rachiul cel mai curat erau sorocite Majestăţii-Sale 
Balaoacheşe. Peste toate, mai era însă un dar deosebit, de cel mai mare 
preţ, un dar care de cînd era lumea şi pămîntul nu se mai pomenise să-l fl 
primit vreodată un rege african. 

Căpitanul -ştia cu cine are de-a face. La fiecare cuvînt al său, tradus 
rînd pe rînd de dragoman, regele Lolo îşi ţuguia buzele lacome, un fir de 
salivă i se prelingea pe bărbie şi grohăia ca un purceluş. Auzind despre 
darul nemaipomenit, nu se mai putu stăpîni şi aruncă un scuipat care 
împroşcă picioarele primului său ministru. 

— Majestate, spuse solemn domnul Fulminet, regele Franţei, cînd îşi 
vizitează provinciile, are obiceiul să poarte un tricorn din blană de castor, 
tivit cu pene de ibis, brodat cu fir de aur în punct de Spania. M-am gîndit 
că nu eşti mai puţin demn decît el să porţi o asemenea podoabă. O vei primi 
deci. 

Urmă o bîlbîială întretăiată, pe care dragomanul o tălmăci drept 
manifestarea mulţumirii şi nerăbdării suveranului. Acesta dorea să intre în 
posesia nemaipomenitei pălării înainte de apusul soarelui şi întrebă cîţi 
sclavi erau preţul tuturor minunăţiilor. Căpitanul rosti cifra de trei sute. 

Regele protestă, spunînd că nu putea să dea mai mult decît cincizeci. Urmă 
o lungă tîrguială, care se încheie cu un acord asupra cifrei de două sute. 
Regele însă nu dispunea de un număr atît de ridicat de sclavi şi avea să 
facă pe meleaguri duşmane o expediţie, care putea dura cîteva săptămîni, 
spre a lua de acolo prizonieri. 

La încheierea tîrgului, căpitanul fu nevoit să bea o cupă de vin de 
palmier, care - aşa cum i se spusese cinstit - era amestecat cu o puternică 
otravă. Dacă nu murea, era dovedită buna lui credinţă. Bău cu mult curaj 
licoarea cu miros puturos şi regele Lolo rîse în hohote de farsa jucată 
oaspetelui său. Căpitanul francez merita prietenia Majestăţii Sale, care îi 
dădea încuviinţarea să construiască un „barracon”, unde vor fi închişi 
primii cincizeci de sclavi, în aşteptarea restului. 

în aceeaşi zi au fost descărcate mărfurile de pe la Petulante şi regele 
primi minunatul tricorn cu încîntarea cu care regele David a întîmpinat-o, 
zice-se, pe Batşeba. A doua zi, marangozii de pe corabie începură să ridice 
acel „barracon”, cu un etaj destinat ofiţerilor, la care se ajungea pe o scară 
exterioară, şi cu un parter unde aveau să fie ţinuţi sclavii. 

De îndată ce îşi isprăviră lucrul, domnii Dufourneau şi Taillebois luară 
oficial în primire transportul însumînd cei cincizeci de captivi şi, la invitaţia 
chirurgului, am asistat la vizita medicală. Am aflat că era de datoria lui să 
refuze fără discuţie negrii slăbănogi, cei înguşti în umeri, cei cu privirea 
pierdută şi înfăţişare nătîngă, prevestind o dispoziţie spre epilepsie. Domnul 
Taillebois era un meseriaş conştiincios. Verifica atent înălţimea sclavilor, 
care nu putea fi mai mică de cinci picioare şi jumătate, îi pipăia la pîntece şi 
la gîlci - hernia şi scrofuloza reprezentînd vicii ce aduceau după sine 
anularea vînzării. îi punea să tuşească, să scuipe, să alerge, să se caţere 
într-un cocotier, se îngrijora de o pată pe ochi sau de un dinte lipsă. 

— Lolo este cinstit, îmi spuse el, după ce petrecuse o zi întreagă cu 
asemenea ocupaţii. Toţi negrii lui par sănătoşi la trup şi la minte. 

Domnul Dufourneau era mai puţin mulţumit. între cele cincizeci de 
„bucăţi de abanos” nu se aflau decît două negrese, pe deasupra cu o liotă 
de negrişori în cîrcă, şi care nu corespundeau decît foarte pe departe 
canoanelor sale despre frumuseţea africană. Cum însă şederea noastră în 
capitala regelui Lolo urma să dureze mai mult de o lună, avea la îndemînă 
tot timpul necesar pentru satisfacerea gusturilor sale particulare. Ţin să 
păstrez însă discreţia cuvenită într-un asemenea domeniu şi mă voi limita 
să consemnez încă de pe acum o mărturisire pe care mi-a făcut-o ceva mai 
tîrziu, după ce de două zile ridicasem ancora îndreptîndu-ne spre Indiile 
Occidentale. 

în ziua aceea nu se simţea nici o adiere de vînt, corabia şedea 
nemişcată şi eu căscam ca o stridie pe covertă, aşteptînd să ni se umfle 
pînzele după bunul plac al cerului. Locotenentul, despre care am mai spus 
că era tăcut din fire, şedea alături de mine, cu ocheanul îndreptat în zare. 

După un timp se lăsă păgubaş să mai privească, ridică din umeri, suspină 
şi îmi spuse cu politeţea la care nu renunţa niciodată: 

— Domnule Lafortune, cu regret trebuie să-ţi aduc la cunoştinţă, în 
cazul cînd faptul ţi-a scăpat neobservat, că stăm pe cea mai liniştită mare şi 
nu ne este îngăduit să sperăm în bunăvoinţa zeului Eol faţă de noi. Atît cît 
se poate vedea cu luneta, nu se zăreşte nici o creastă de val, nici o pînză în 
depărtare, totul doarme, şi oastea, şi vîntul, şi Neptun, şi chiar dacă întreaga 
flotă a Angliei şi a Olandei - dracul să le ia pe amîndouă! - s-ar aduna la o 
jumătate de leghe de bula de semnalizare pe care am fost siliţi s-o ridicăm, 
ar fi cu neputinţă să ne ajungă din urmă. în clipe ca acestea, marinarul nă¬ 
pădit de melancolie, sau, dacă-ţi place mai mult, plin de fiere, adică o 
abundentă secreţie a bilei, încearcă nevoia de a limpezi viziunea 
deznădăjduită pe care o are, despre lume, printr-un mijloc sau altul. Cel 
mai simplu este băutura. Admirabilul nostru secund, domnul Pigache, şi 
chiar onorabilul domn Taillebois, în ciuda doctoralelor sale exortaţii despre 
cumpătare, fără a-1 uita pe domnul Fulminet în persoană, recurg la tafia, 
împotriva căreia n-am nici un argument hotărîtor, deşi alcoolul are cusurul 
de a îndobitoci după ce excită. Dar ce-ai spune de o bucată de ciocolată? 

Şi, cum îl priveam mirat, continuă: 

Da, ăsta-i leacul, panaceul meu, îndulcirea ce mi-o ofer. în curînd se fac 
opt ani de cînd, fugind fără regret de blestematele minute, copii şi alte 
hîrţoage din biroul de notar al tatălui meu, străbat mările şi oceanele, şi am 
ajuns la cea de-a treia mea experienţă în negoţul cu negri. în regescul oraş 
Blois, unde am văzut lumina zilei consumul de ciocolată, care se fabrică 
acolo şi care este cea mai bună din lume, a atins rangul unei adevărate 
instituţii. La vîrsta de şaisprezece ani, cînd vărsatul de vînt mi-a ciuruit 
obrazul - care, înainte de asta, arăta ca oricare altul - am luat hotărîrea să 
mă fac marinar, mai întîi întrucît nu puteam suferi slujba de notar, apoi 
întrucît încă din copilărie mi-a plăcut să vîslesc pe Loara şi, în cele din 
urmă, la gîndul că, pe meleaguri îndepărtate, domnişoarele cu pieliţa 
colorată vor privi cu mai multă îngăduinţă pielea mea ciupită de vărsat. M- 
am gîndit de asemenea că ciocolata, mult apreciată de fiicele de procurori şi 
alţi şmecheri, care se scălîmbăiau prin saloanele micii nobilimi a 
magistraţilor din Blois, putea provoca asupra indiencelor şi negreselor 
efecte hotărîtoare. Experienţa a dovedit justeţea socotelilor mele. Aşa că, la 
fiecare călătorie, îmi umplu cufărul cu douăzeci de livre de ciocolată, care e 
preţul a cel puţin patruzeci de negrese. 

Scoase din buzunar un pachet din care rupse o bucăţică, pe care mi-o 
întinse. Am ronţăit-o şi l-am felicitat. 

Să mă întorc la regele Lolo. Cei cincizeci de sclavi, însemnaţi cu fierul 
roşu şi încuiaţi în „barracon”, nu reprezentau decît un sfert din numărul 
prevăzut în acordul dintre el şi domnul Fulminet. Astfel, după cîteva zile, 
potentatul ne vesti că Marele Zeu îi poruncise tocmai la vreme să pornească 
război spre a pedepsi nişte triburi din meleagurile învecinate, care aţîţau 

împotriva lui, prin vrăji, zeii mărunţi cu capete de mistreţi. La această veste, 
năvalnicul Sosthene îmi declară pe un ton serios că, fiind de partea regelui 
Lolo, ar fi bucuros să-l urmeze în campanie şi mă întrebă dacă nu cumva 
doream şi eu să fac acelaşi lucru. îi răspunsei că doi oameni albi, pierduţi 
în mijlocul sutelor de negri pe picior de război, ar avea toate şansele să nu 
se mai întoarcă teferi şi că stomacul unui antropofag care îşi pileşte dinţii 
spre a fi mai ascuţiţi nu mi se părea un mormînt potrivit pentru un creştin. 

— Bine! îmi spuse el, înţepat. Credeam că-ţi face plăcere. 

A doua zi în zori, o hărmălaie îngrozitoare vestea evenimentul care urma 
să se producă, adică plecarea războinicilor. Regele Lolo ne poftise la 
ceremonia preliminară, care avea drept obiect implorarea bunăvoinţei Ma¬ 
relui Zeu asupra acţiunii sale. Se adunaseră vreo două sau trei sute de 
negri înarmaţi cu arcuri, sarbacane şi suliţe, pe obraji avînd pictate în alb 
semne magice menite să îngrozească duşmanul şi să le aducă izbînda. Ali¬ 
niaţi într-un şir, şase namile cu măşti hidoase, împodobite cu colţi de 
elefant, băteau într-un ritm îndrăcit în pielea bine întinsă peste nişte 
tamtamuri înguste şi lungi, şi războinicii le încercuiră într-un dans de 
luptă, cu armele ridicate în sus. Regele Lolo, purtînd pe cap o mască 
monstruoasă cu coarne şi ochi roşii, dansa şi el, învîrtindu-şi sabia ca pe-o 
morişcă. Nu mi-aş fi închipuit că negrul acesta burduhos putea fi atît de 
sprinten. Mai la o parte, femeile tribului băteau din palme. Din depărtare ai 
fi putut crede, că se îmbrăcaseră în haine de sărbătoare, în realitate, doar 
partea inferioară a trupului era acoperită, la unele cu şorţuri în culori 
ţipătoare, la altele cu o împletitură grosolană de liane şi frunze. Pe fruntea 
lor, pe obraji şi pe pieptul dezgolit se vedeau tăieturi proaspete, pictate în 
verde, roşu, galben şi albastru, iar părul lor cîlţos era împletit într-o 
mulţime de cozi subţiri, terminate cu papiote de aur şi argint. 

în timpul acesta, ritmul tamtamurilor devenea din ce în ce mai iute şi 
regele Lolo, în plin delir, rotindu-şi sabia în mină, se apropia tot mereu mai 
mult şi în chip primejdios de luptătorii săi. Deodată mi se păru că hăr¬ 
mălaia se înteţeşte. Regele scoase un răcnet furios, urmat de un „hîrşti” de 
secure. Sabia lui tăiase fulgerător capul dansatorului celui mai apropiat de 
el, întocmai ca pe un fruct dintr-un pom. 

Pe dată se auzi vuietul mulţimii şi, mai înainte ca trupul mutilat al 
victimei să se prăbuşească la pămînt, puternicul monarh, lăsînd arma din 
mină, îl prinse în braţe şi începu sa bea sîngele care ţîşnea din gîtul tăiat. 

încă de la sosirea mea pe această coastă blestemată am fost cutremurat 
de groază, dar scena la care luam parte le depăşea pe celelalte. Degeaba îmi 
spuneam că pentru regele Lolo şi pentru supuşii săi uciderea era un act la 
fel de firesc ca şi acela de a bea şi de a mînca, o barbarie atît de cumplită 
îmi întorceau însă stomacul pe dos. 

M-am uitat la Sosthene, care asistase la spectacol alături de mine. Avea 
o privire fixă şi îşi ţinea dinţii încleştaţi. 




t 


sT> 


69 











j> l 


k -A 

S 



— Ce zici, i-am şoptit la ureche, tot mai doreşti să-l urmezi pe regele 
Lolo? 

— De ce nu? mi-a răspuns el semeţ, cu ochii aţintiţi asupra regelui. 
Acesta, după ce bău lacom sîngele victimei, aruncă trupul fără cap şi îşi 
înfăţişă adunării fascinate chipul rînjit, mînjit cu chiaguri roşii. 

Un căruţ tras de zece negri se apropie. în el era o ladă lunguiaţă, în care 
fu vîrît cadavrul. Deasupra lăzii fu aşezat capul, atît de bine tăiat încît se 
ţinea într-un echilibru desăvîrşit pe soclul gîtului. Cei care băteau în 
tamtamuri încadrară căruţul şi porniră într-un soi de marş funebru, în trei 
timpi. în sfîrşit, se adună un cortegiu, care se îndreptă agale spre malul 
fluviului. îndată ajuns acolo, lada fu îmbarcată pe o pirogă şi scufundată 
dinaintea strîmtorii unde zeul îşi aştepta ofranda. 

în după-amiaza aceleiaşi zile, trupa regelui Lolo se puse în mişcare şi, 
din populaţia neagră, nu mai rămaseră la vatră decît femeile, copiii şi 
bătrînii, sub conducerea „mafuc”-ului cu trupul încă prea îndurerat de 
ciomăgeală spre a putea participa la expediţie. 

încă din prima zi, domnul Fulminet, căpitan prevăzător, dăduse 
instrucţiuni echipajului. El era de serviciu, o zi la bord, o zi pe uscat, făcînd 
schimb cu secundul său, domnul Pigache. La fel procedam şi eu cu 
Sosthene. Numai domnul Dufourneau, comisar al Companiei, rămînea să 
stea în permanenţă la „barracon”. Domnul Taillebois, aşa cum îi cerea 
meseria lui de chirurg, avea să locuiască într-o colibă învecinată, cu 
instrumentele şi leacurile lui. Vreo zece mateloţi înarmaţi aveau să-i pă¬ 
zească pe captivi, făcînd cu schimbul. 

în seara aceea, era rîndul lui Sosthene să rămînă pe uscat. A doua zi de 
dimineaţă, cînd am venit să preiau schimbul, dispăruse. Căpitanul, 
informat pe dată, se duse la „mafuc”, pentru ca împreună cu acesta să 
percheziţioneze toate colibele şi împrejurimile lor. Căutările au continuat 
pînă seara, fără nici un rezultat. Atunci, am crezut că e de datoria mea să 
dezvălui domnului Fulminet vorbele pe care mi le spusese colegul meu. Era 
limpede că îşi pusese în aplicare proiectul de a-1 urma pe regele Lolo. 
Căpitanul se înfurie. De bună seamă, băiatul ăsta îşi pierduse minţile, dacă 
pornise într-o aventură pe cît de primejdioasă, pe atît de absurdă. Fiindcă 
era fiul unuia dintre cei mai însemnaţi oameni ai Companiei, credea că 
totul îi este îngăduit. Ce explicaţie avea să dea el, căpitanul corăbiei la 
Petulante, foarte influentului domn Goujet-tatăl, dacă moştenitorul lui 
pierea în urma unei lovituri de suliţă între umeri, înainte de a fi pus la 
frigare pentru chiolhanul unei adunături de canibali? Va fi acuzat că n-a 
ştiut să se facă ascultat, şi lipsa de autoritate fiind, pentru un şef, o 
greşeală de neiertat, risca să piardă comanda vasului. Blestemaţi să fie toţi 
filfizonii ăştia, cărora li se năzare să navigheze şi nu visează decît răni şi 
cucuie, fără măcar să le treacă prin minte că pot deveni foarte bine primele 
victime ale nesupunerii lor! 




Am încercat să spun că omul nostru nu putea să fi ajuns prea departe 
şi eram dispus să iau comanda unui grup de zece mateloţi pentru a-1 
aduce înapoi viu sau mort. Domnul Fulminet răcni: 

— Şi în loc de unul, să am doisprezece ciopîrţiţi? Nu, domnule. 
Frigurile, dizenteria şi restul îmi vor decima îndeajuns echipajul şi dacă, 
printr-o minune, domnul Goujet scapă de soarta care îl aşteaptă, să ştii că 
prima mea grijă va fi să-l pun în lanţuri, spre a-1 învăţa să trăiască. 

După o săptămînă, Sosthene, reapăru, cu părul vîlvoi şi hainele în 
zdrenţe, înflăcărat şi zîmbăreţ. îmi explică îndată cum îi urmase la distanţă 
pe luptătorii regelui Lolo, hrănindu-se cu pesmeţi, din care luase cu el o 
mică provizie, şi bînd lapte de cocos. 

— închipuie-ţi, ca să mănînc ceva mai bine, în prima zi am ucis un soi 
de antilopă cu coarne mari, da, da, din care am şi tăiat două ciozvîrte. Din 
nefericire, carnea se strică repede pe aceste meleaguri binecuvîntate. A treia 
zi în zori regele Lolo a atacat un sat aflat într-un luminiş din inima pădurii. 
Tactica lui e simplă. Pune foc la toate colibele şi, pe măsură ce ocupanţii ies 
din bordeie, oamenii lui se aruncă asupra lor şi îi leagă fedeleş. Cei care 
încearcă să reziste sînt hăcuiţi, sau li se taie gîtul, sau li se scot maţele. Atît 
cît am putut vedea, unul singur a izbutit să fugă prin mijlocirea celorlalţi. 
Doi războinici de-ai lui Lolo au pornit în urmărirea lui şi, ce să vezi? 
Tîmpitul se îndreaptă glonţ spre locul în care mă aflam eu, în spatele unui 
copac gros, de unde urmăream spectacolul. Războinicii mă zăresc şi 
amîndoi îşi aruncă suliţele la un fir de păr de mine. Cu două focuri de pistol 
am scăpat de ticăloşi, dar după o asemenea păţanie nu-mi mai rămînea 
decît s-o iau la sănătoasa. Alerg, zbor, mă rătăcesc, devorat de toate soiurile 
de ţînţari mari cît un cal; eram la un pas să dau de procesiunea unor fur¬ 
nici carnivore, şi încă nu isprăvisem! O gorilă îmi sare în circă. O decapitez, 
după admirabilul mod al regelui Lolo. Văzînd eu mulţimea de şerpi, 
scolopendre şi alte insecte, despre care sînt îndreptăţit să cred că erau mai 
mult sau mai puţin veninoase, mă adăpostesc noaptea în scorbura unui 
copac, unde nu dorm decît cu un ochi. Cum m-a furat somnul, am fost 
trezit de un cinocefal prietenos, care mă căuta în cap, iar un al doilea îmi 
ronţăia ultimul pesmet. Mă cred cu desăvîrşire pierdut şi, înainte de a mă 
ruga Domnului pentru iertarea sufletului meu, îl implor pe bunul sfînt 
Antonie să mă ajute. Pe loc dă ascultare rugii mele, îmi regăsesc drumul, 
ajung pe malul fluviului şi... iată-mă. 

Sosthene mi-a istorisit peripeţiile goanei lui în „barracon” unde, de la 
dispariţia sa, rămăsesem în fiecare zi. La sfîrşitul povestirii, intră şi domnul 
Fulminet. Am crezut că avea să-şi justifice numele, izbucnind într-o furie 
oarbă. Nu-1 cunoşteam bine. Spuse cu răceală: 

— Ei bine, domnule, cred că ţi-a plăcut escapada. Dar îngăduie-mi să-ţi 
spun că răspund de viaţa ofiţerilor şi mateloţilor mei. Aşa că îţi voi arăta 
nemulţumirea mea şi te voi pune să plăteşti pentru asta. în alte vremuri, 
actul dumitale de indisciplină te-ar fi costat scump. Considerîndu-te mai 




degrabă nechibzuit decît vinovat, minat cum eşti de focul tinereţii, mă voi 
mulţumi să te pun în lanţuri şi aşa vei sta pînă în clipa cînd la Petulante va 
ridica ancora spre alte meleaguri. 

— Vă sînt profund îndatorat, răspunse Sosthene, înclinîndu-se. 

— Să nu mai faci una ca asta, continuă căpitanul. în caz de recidivă, 
mă voi vedea constrîns să te trimit la Nantes cu primul vas întîlnit în drum 
de înapoiere în Franţa. 

Bietul Sosthene fu pus în lanţuri de însuşi domnul Pigache, care în 
semn de îmbărbătare îi spuse că, pe o navă a regelui, ar fi fost socotit 
dezertor şi spînzurat pur şi simplu de o vergă, fără altă formalitate. Timp de 
trei săptămîni avea să mediteze într-o hrubă împuţită şi întunecată, alături 
de pulberărie, de unde nu ieşea să ia aer pe punte decît o jumătate de oră 
pe zi. Atunci i se scoteau lanţurile, nu numai spre a putea umbla liber, cît 
mai mult pentru a nu li se da mateloţilor prilejul să vadă un ofiţer într-o 
situaţie umilitoare. în ce mă priveşte, puteam să-l vizitez cînd voiam, ceea 
ce şi făceam. îşi purta necazul cu răbdare şi, cîteodată, văzîndu-mă, 
murmura cîntecul de jale al marchizei de Brinvilliers 1 : 

Dacă tot va fî să mor 
şi viaţa-o voi sfîrşi 
cu ştreangul de gît, 
astăzi voi mărturisi 
pe faţă, tuturor, 
cîte rele-am săvîrşit... 

N-am ce zice, nu prea i se părea că timpul trece repede. Mă hărţuia cu 
întrebările despre ce se petrece pe uscat şi îl blestema pe regele Lolo pentru 
încetineala cu care îi aducea pe cei două sute de captivi. 

— Din satul afurisit, pe care l-am văzut cum i-a dat foc, Lolo a adunat 
pe puţin cincizeci de oameni. Dar în alte părţi se prea poate să fi întîmpinat 
rezistenţă, negrii lui ostaşi să fi fost tăiaţi în bucăţele, şi învingătorii să fi 
pregătit din burdihanul lui o tocană grasă. Cîtă vreme are de gînd domnul 
Fulminet să-1 mai aştepte? 

Mă străduiam să-l fac a înţelege că regele Lolo nu era un începător şi 
deci ştia să dea lovituri sigure. 

— îţi dă mîna să vorbeşti, Felix, de două ori fericit, căci n-ai picioarele 
îngreunate de şase livre de fontă. în sfîrşit, mi-ar plăcea să te cred. Să 
trecem acum la cronica locală. 

I-am povestit cum, de la plecarea soţilor şi taţilor, în fiecare dimineaţă 
negresele din partea locului, după ce măcinau meiul, făceau ciudate 


1 Marie-Madelaine dAubray, marchiză de Brinvilliers (1630-1676), rămasă celebră 
pentru faptul că şi-a otrăvit părintele, fraţii şi soţul, spre a putea rămîne posesoare pe 
întreaga avere a familiei. A fost întemniţată, supusă torturilor, judecată, decapitată şi arsă 
în piaţa Greve. 













maimuţăreli. Adunate în faţa colibei Majestăţii Sale absente, cu gîndul că 
vor îndupleca soarta mimînd faptele războinicilor, dansau „fetişul”. Adică, 
aceste doamne se înarmau cu săbii de lemn şi simulau o luptă de pe urma 
căreia adesea rămîneau două sau trei victime mai mult sau mai puţin bui¬ 
măcite. Apoi dădeau fuga la pirogi, se urcau în ele şi se prefăceau că vîslesc, 
în timp ce altele, cu mistria în mînă, imitau zidarii construind o fortificaţie 
pentru apărarea comunităţii. 

în camera sa din „barracon”, domnul Fulminet îl primea cu regularitate 
pe „mafuc”, pe care îl îmbiba cu rachiu şi nu-1 lăsa să plece decît beat 
turtă. Domnul Dufourneau distribuia metodic raţii de ciocolată, după ce 
primea din partea domnului Taillebois asigurarea că beneficiarele dărniciei 
sale erau pe deplin sănătoase. 

Astfel se scurseră încă trei săptămîni, în răstimpul cărora zece mateloţi 
pieriră de friguri şi de pîntecăraie, boli specifice climei. în sfîrşit, vestit de 
un trimis care, la sosire, se prăbuşi ca solul lui Miltiade, apăru şi regele 
Lolo, în fruntea războinicilor care îi încadrau pe captivi. 

Era un spectacol sfîşietor, şi un om milos cu greu îl putea îndura fără 
să se revolte. Fiecare sclav avea gîtul prins într-o furcă de lemn, înţepenită 
cu un ţăruş de fier. Coada furcii se sprijinea pe umărul nefericitului care 
mergea în faţă, şi aşa mai departe, în grupuri de cîte treizeci. Războinicii 
însărcinaţi cu supravegherea cortegiului aveau în mîini nuiele de trestie, cu 
care biciuiau încîntaţi spinarea şi umerii prizonierilor, cînd aceştia se 
împleticeau sau se prăbuşeau sub jug. 

Domnul Fulminet îl primi pe regele Lolo în pragul „barracon”-ului şi, 
prin mijlocirea dragomanului, schimbă cu el inevitabilele palavre. Se 
cuvenea să fie felicitat pentru reuşita expediţiei. Spre a părea şi mai 
impunător, negrul cel gras avusese vreme să-şi pună pe cap tricornul cu 
pene. După spusele lui, nici un rege de pe tot cuprinsul Africii n-ar fi fost în 
stare să adune atît de mulţi captivi într-un timp atît de scurt. Căpitanul 
răspunse că, de asemenea, numai regele Lolo avusese cinstea să primească 
în dar nemaipomenita pălărie întru totul asemănătoare cu cea a regelui 

Franţei. 

î 

După aceste complimente reciproce, domnul Fulminet trecu la 
degustarea rachiului, faţă de care regele Lolo nu făcu nazuri. Urmă apoi 
numărătoarea sclavilor. Aşa cum se învoiseră, trebuiau să fie o sută 
cincizeci. După toate socotelile mai lipseau vreo patruzeci, deşi intraseră în 
numărătoare şi zece negrese, două negrese făcînd cît o „bucată de abanos”. 
Regele Lolo îndrăzni să spună că nu se putea măsura cantitatea cu 
calitatea, fiindcă cele zece negrese, foarte tinere şi bine făcute, vor aduce 
curînd pe lume patruzeci de negrişori şi, prin urmare, erau chit. Mai spuse 
că cinci dintre cei mai buni războinici ai săi pieriseră în luptă şi, pentru 
această pierdere ireparabilă era îndreptăţit să ceară pe deasupra o balercă 
de rachiu. Plictisit de tocmeală, domnul Fulminet capitulă, ascultînd 





părerea comună a domnilor Dufourneau şi Taillebois după care negresele în 
discuţie erau într-adevăr apte să procreeze. 

îmbarcaţi cîte zece pe şalupa noastră, captivii au fost deci transportaţi 
la bordul corăbiei şi înşiruiţi între arborele trinchet şi artimon, pentru a fî 
încă o dată examinaţi de domnul Taillebois, înainte de a fi marcaţi cu 
însemnul Companiei. După terminarea acestei duble operaţii, li se puneau 
fiare la picioare, fiind legaţi doi cîte doi, apoi erau rînduiţi sub punte. 
Chirurgul nostru nu fu prea mirat descoperind că mulţi dintre ei sufereau 
de un început de bube rele, lucru care le dădea mari mîncărimi. Regele Lolo 
ştia că erupţia, la începutul ei, poate fi mascată cu pudră de lapte proaspăt 
muls şi zeamă de lămîie, şi că pielea, frecată apoi cu ulei de palmier, capătă 
aparenţa unei epiderme sănătoase. Unii captivi gemeau şi scrîşneau din 
dinţi cînd erau examinaţi sau cînd li se puneau cătuşele. De cum se urcau 
pe punte, cădeau în genunchi, ţipau, hohoteau, de frică să nu fie gîtuiţi de 
albi, despre care credeau că băutura lor obişnuită este sîngele omenesc. 

După ce toate „bucăţile de abanos” au fost rînduite la locul cuvenit în 
pîntecele corăbiei, s-a încărcat şi hrana compusă din ignami, manioc, orez, 
smochine, banane, mei şi vreo treizeci de bărdace cu apă. Domnul Fulminet 
se zorea cu atît mai mult să desfăşoare pînzele cu cît vîntul sufla în direcţia 
bună. Regele Lolo, căruia îi plăceau distracţiile ar fi vrut să-l reţină la un 
spectacol de adio, despre care tălmaciul spunea că ar fi fost născocit de rod¬ 
nica imaginaţie a suveranului. Cei cinci războinici morţi în cursul expediţiei 
lăsau în urmă văduve a căror smerenie faţă de Marele Zeu părea din 
această pricină mai mult decît îndoielnică. Ele trebuiau să fie trimise cît 
mai degrabă alături de vitejii lor soţi. Pentru aceasta, urmau să fie unse cu 
miere, din cap pînă în picioare, şi legate de nişte copaci, numiţi „copacii 
ţînţarilor”. în nu mai puţin de două zile aceste blînde bîzîitoare sau alte 
insecte izbuteau să le devoreze, aducîndu-le în stadiul de schelete. 

Pentru a le salva pe nenorocite de cumplitele chinuri ce le aşteptau, 
căpitanul propuse să le cumpere. în ciuda lăcomiei sale, regele Lolo 
protestă, spunînd că asemenea faptă putea să abată asupra lui mînia 
Marelui Zeu. O ultimă sticlă de rachiu îl făcu să nu mai fie în stare de a 
continua discuţia. A fost coborît în pirogă, fără să mai ştie ce-i cu el, iar 
domnul Fulminet dădu ordin să se ridice ancora. 

e îndată ce vîntul de la uscat a început să umfle pînzele corăbiei, 
domnul Pigache îl eliberă pe Sosthene, care se duse glonţ în 
camera noastră comună spre a se primeni înainte de a se 


înfăţişa domnului Fulminet. Acesta, fără să facă vreo aluzie directă la 
încarcerarea sublocotenentului, îi spuse, pe un ton nici acru, nici dulce că 
arată bine şi ne oferi, lui şi mie, un pahar de Porto. 

— Acum, domnilor, adăugă el, va trebui să munciţi pe brînci şi fără 
răgaz. Vă previn că nu voi îngădui nici o abatere de la disciplină. Mişelul de 
Lolo mi-a dat patruzeci de ,,bucăţi” mai puţin. Adăugind la asta pierderile 
suferite de cînd am părăsit insulele Bananas, mai avem nevoie să 
cumpărăm încă cincizeci de „bucăţi” pentru a ne întregi încărcătura. 

După acest avertisment, ne-a lăsat liberi. Sosthene mă vesti că se urcă 
pe gabierul mare să facă puţin exerciţiu şi să ia o baie de cer. 

— Aveam impresia că prinsesem rugină şi că în vine nu-mi curgea decît 
zer. Dar paharul băut cu şeful m-a întremat. 

Izbucni în rîs şi începu să se caţere pe grijele 1 . M-am îndreptat spre 
puntea din faţă, unde m-am întîlnit cu domnul Pigache. Secundul pufăia 
din pipă şi se uita cum alergau în urma noastră cocotierii de pe mal. 
Văzîndu-mă, aruncă un scuipat gros în apă şi îmi spuse: 

— Oricît ţi s-ar părea de ciudat, dată fiind meseria pe care o fac, află, 
domnule Lafortune, că mie îmi sînt dragi negrii. Vezi dumneata, sînt nişte 
copii mari. Da, da, deşi cruzi, temători, superstiţioşi, vindicativi şi incapabili 
să deosebească binele de rău, toţi cei din rasa lor sînt copilăroşi. Pentru a 
deveni oameni maturi, copiii sînt instruiţi şi educaţi. De ce nu se 
procedează la fel şi cu negrii? Sînt convins că, dacă ne-am ocupa de ei, ar fi 
la fel de civilizaţi ca şi noi care, între paranteze fie spus, socotindu-i nişte 
vite, nu dăm dovadă că sîntem. 

Cele văzute la regele Lolo şi la supuşii lui nu mă îndemnau deloc să 
împărtăşesc vederile generoase ale domnului Pigache. Mi-am îngăduit să-i 
atrag atenţia că negoţul cu negri ar trebui desfiinţat, în cazul cînd aceştia s- 
ar putea bucura de binefacerile civilizaţiei. 


1 Grijea = treaptă de parîmă, fixată între două şarturi, pe care marinarii se urcă în 
arboradă. 





— Sper şi eu, îmi răspunse. Ştii, eu nu-s decît un negustor de ocazie. 
Mai există şi alte mărfuri de transport, în afara „lemnului de abanos”. în 
sprijinul a ceea ce aş putea numi „negrofilia” mea, dă-mi voie să-ţi po¬ 
vestesc o păţanie personală. Acum vreo trei ani, mă întorceam din Indiile 
Orientale la bordul unei nave de linie cu vele, de două sute de tone, la 
Vierge-sans-Macule. Văzusem tot felul de oameni ciudaţi pe acele meleaguri 
îndepărtate, mai ales în Pegu, al cărui suveran, temîndu-se să nu i se 
împuţineze populaţia, dăduse un ordin prin care toate femeile - în afară de 
nevestele miniştrilor şi de-a lui, erau un bun comun, la îndemîna primului 
trecător. Pierdurăm acolo zece mateloţi, care aveau mintea mai înceată şi 
sîngele mai iute decît ceilalţi. Ce să mai lungesc vorba, i-am lăsat în plata 
lor pe aceşti desfrînaţi, care se risipiseră ca potîrnichile, şi am pornit 
îndărăt, îmbarcînd condimente, mătăsuri şi lacuri chinezeşti. Un uragan 
ne-a cocoţat însă pe nişte recife, dinaintea coastei Madagascarului. Din cei 
şaizeci de oameni, cît număra echipajul, au scăpat doar trei, printre care şi 
eu. Pămîntul era roşietic şi nu părea prea ospitalier. Abia făcurăm vreo sută 
de paşi, cînd o bandă de negri ne înconjură strigînd: „Liberi! prieteni! liberi! 
prieteni! ” făcîndu-ne semne să-i urmăm. Ţipînd şi ţopăind ca nişte miei, 
ne-au dus într-un oraş cu colibe din pămînt bătut. Spre uimirea mea, am 
văzut acolo oameni albi, care se apropiau grabnic de noi. 

— Englezi? Francezi? Portughezi? mă întrebă unul dintre ei. 

De bună seamă originea noastră era greu de bănuit, deoarece furtuna 
ne despuiase aproape cu totul de veşminte. 

— Francezi, îi răspund eu. 

— Compatrioţi naufragiaţi, spuse solemn omul nostru, fiţi bineveniţi în 
patria oamenilor liberi. 

Cîteva clipe după aceea am fost primiţi de un alt compatriot, domnul 
Misson, gentilom din întîmplare şi prinţ de nimereală, fost ilustru hoţ de 
mare, devenit cu de la sine putere „Excelenţa-Sa Conducătorul” Republicii 
Libertalia. 

Acest Misson era un bărbat foarte chipeş, înalt de cel puţin cinci 
picioare şi jumătate, lat în umeri, cu ochii verzi şi păr cîrlionţat, roşu ca şi 
barba tăiată după moda regelui Henric al IV-lea. Curînd am aflat că avea 
vreo patruzeci de ani, cutreierase multă vreme marea Caraibilor şi prădase 
numeroase galioane spaniole înaite de a se hotărî să-şi caute norocul în 
celălalt capăt al lumii. Avea sub ordinele sale două nave cu borduri înalte, 
la Victoire şi le Bijou, cu trei sute de oameni fiecare. Cum vasele sale 
navigau pe lîngă arhipelagul Comore, se hotărî să jefuiască insula Anjuan. 
Pentru un tîlhar încercat cum era el, lucrul n-ar fi fost decît o bagatelă, 
dacă, după ce debarcă împreună cu cincizeci de oameni pe acest tărîm 
preafericit, n-ar fi devenit, fără voia lui, eroul unei aventuri galante. Pe 
malul unui rîuleţ, cîteva tinere negrese spălau rufe sub privirile alteia, care, 
stînd în picioare, cu trupul înfăşurat în voaluri vineţii şi galbene, părea că le 
supraveghează. 




Sosirea pe neaşteptate a unui pilc de oameni albi cu mutre fioroase, 
înarmaţi pînă-n dinţi şi comandaţi de un uriaş cu părul ca para focului, ar 
fi avut de ce să le înspăimînte pe întunecatele spălătorese. însă ele s-au 
mulţumit doar să rîdă, văzîndu-şi înainte de treabă, pe cînd domnişoara 
voalată înaintă spre Misson, cu un port atît de nobil, cu atîta graţie în mers, 
încît hoţul de mare îşi simţi inima străpunsă. 

Lucrurile s-au complicat cînd noul Ulise descoperi chipul acestei 
Nausicaa de abanos. Datorită încrucişărilor de sînge, femeile din Comore se 
numără printre cele mai frumoase din lume, şi aceea pe care Misson o 
admira, sora mai mică a reginei din Anjuan, era cea mai frumoasă dintre 
cele mai frumoase. 

Trec peste amănunte. Nu numai că insula Anjuan n-a mai fost jefuită, 
dar cumplitul Misson, zbirul Caraibilor, subjugat de graţie, se căsători cu 
domnişoara şi o aduse cu el în Madagascar, unde întemeie Libertalia. 

Mă primi cu toate onorurile. Făcuse din oraşul său, apărat de forturi şi 
de tunuri, o republică alcătuită din bărbaţi şi femei, toţi liberi şi egali în 
drepturi, care se numeau liberi: foşti hoţi de mare, ca şi el, francezi, englezi, 
olandezi, sau portughezi, negri şi negrese din Angola, eliberaţi prin 
capturarea unei corăbii engleze care făcea negoţ cu negri, bărbaţi şi femei 
din Comore, musulmane răpite de pe o navă de pelerini la Mecca. în afară 
de cele două corăbii ale sale, Excelenţa-Sa Conducătorul poseda o flotilă de 
mici nave cu pînze, ale căror echipaje erau formate jumătate din negri şi ju¬ 
mătate din albi. în Libertalia, banii şi produsele pămîntului aparţineau 
tuturor. Fostul hoţ de mare domnea paşnic peste o societate fraternă, fără 
bogaţi şi fără săraci, în care negrii, trataţi ca oamenii şi nu ca vitele, aveau 
dreptul la fericire, deopotrivă cu albii . 1 

L-am întrebat pe domnul Pigache de ce părăsise acest rai pămîntesc. 
îmi răspunse că, la o lună după ce se stabilise acolo, într-o zi băuse ceva 
mai mult din rachiul tare fabricat de localnici din zeamă de trestie de zahăr 
fermentată, şi zdrobise, fără rea intenţie, capul unui negru care băuse 
împreună cu el. Conştient că încălcase legea fraternităţii, după care se 
conducea Libertalia, fugise într-o barcă şi, după două zile petrecute în ape 
bîntuite de rechini, avusese norocul să fie zărit de un om de veghe şi fusese 
urcat la bordul unui vas al regelui ce se întorcea de pe coasta Coromandel. 

— De unde trag concluzia, tinere prieten, că negrii pot trăi foarte bine în 
armonie desăvîrşită şi egalitate de tratament cu albii. Nu mi-am iertat 
niciodată că l-am ucis pe acel biet negru din Libertalia. Omul care bea are 
mîna grea. Rachiul din Insula Roşie te duce uşor şi, în ziua aceea, întrecînd 
măsura, am găsit ce-am căutat. 


1 Istoric. La sfirşitul secolului al XVII-lea, oraşul Libertalia a fost atacat, de malgaşi, 
care l-au distrus şi i-au masacrat pe toţi locuitori. Misson, deşi ar fi putut sa scape cu fuga, 
pieri luptînd pe mare. (N. A.) 













Domnul Fulminet nu-şi punea asemenea probleme. Nu-1 frămînta 
egalitatea între rase. Nu-1 interesa decît să-şi termine misiunea cit mai 
repede şi în cele mai bune condiţii. Pînă atunci, la Petulante mai avea să 
navigheze încă o lună de-a lungul coastelor, de la un cap la altul, pînă în 
insula Principe. 

în această regiune, modul de a proceda era mereu acelaşi. Cînd lăsam 
ancora, o pirogă venea spre noi cu un misit, negru sau mulatru, care ne 
propunea o tranzacţie. Atunci, căpitanul îşi încărca şalupa, pe care o 
trimitea pe uscat cu domnul Dufourneau şi cu mine. 

Misiţii aceştia de culoare, veşnic guralivi, vorbind o franceză stricată, 
amestecată cu engleză şi portugheză, aveau uneori nişte pretenţii peste 
măsură de mari. în afară de rachiul fără de care nici un tîrg nu putea fi 
încheiat, cereau, după cum li se năzărea, inele, tabacheri de corn, cuţite, 
şiraguri de mărgele, fără să mai vorbesc de ilice brodate, albe şi negre, nici 
de faimoasele stămburi indiene, roşii sau albastre. Mărfurile date pentru 
obţinerea „lemnului de abanos” se numeau dachy. Ele trebuiau împărţite în 
trei loturi: unul pentru cel care începea tranzacţia, altul pentru stăpînul 
pirogii, şi al treilea pentru proprietarul captivilor. De asemenea se mai 
plăteau regilor, regişorilor sau şefilor locali, „cutumele” mari pentru 
ancorare şi liber trafic, iar unii, în afară de darurile în mărfuri, pretindeau 
şi un număr variabil de cauris, scoici mici care ţin locul de monezi. Uneori 
se pierdeau mai multe zile cu satisfacerea acestor pofte coalizate, primind în 
schimb doar trei sau patru negri, negrese sau negrişori. 

Este de la sine înţeles că misiţii se străduiau să-i tragă pe sfoară pe 
cumpărătorii de negri, deşi exista un mijloc de a le pune cinstea la 
încercare. Fiecare căpitan de corabie le dădea un bilet prin care făcea 
cunoscut dacă fusese sau nu mulţumit de serviciile lor. Cum ei nu ştiau să 
citească, arătau plini de încredere petecul de hîrtie care, în mintea lor, era 
menit să uşureze tîrgul. Astfel unul dintre ei, purtînd pitorescul nume de 
Lăcomilă, misitul Marelui Bassam, a avut îndrăzneala să-i arate domnului 
Fulminet un certificat de bune servicii destul de neobişnuit. Comandantul 
unei nave din Saint-Malo, la Prospere, consemnase că domnul Lăcomilă, 
numit aşa pe bună dreptate, nu numai că de două ori din trei propunea 
doar marfă de proastă calitate, dar cerea pentru captivii săi infinit mai mult 
decît valorau şi îşi sporea pretenţiile pe măsură ce tîrguiala se prelungea, în 
plus, încercase să vîndă mateloţilor, drept amulete, nişte figurine grosolane, 
despre care pretindea că ar fi fost sculptate din colţi de elefant, pe cînd în 
realitate, după părerea chirurgului corăbiei, ele erau făcute din oase de om. 

După ce citi bileţelul, domnul Fulminet îl întrebă rece cu cît vindea un 
schelet de om, întreg. Fără a-şi pierde cumpătul, Lăcomilă răspunse că 
operaţiile preliminare, constînd în sugrumarea captivului, apoi în a-i scoate 
de pe el pînă la ultima bucăţică de carne, justificau o sporire a preţului 
care, oricum, ar fi mai ridicat decît cel al unui bou viu. Indignat, căpitanul 

porunci să fie aruncat în apă, unde se bălăci cîtva timp pînă avea să fie 
pescuit de vîslaşii săi. 

îmi amintesc ultima oprire în insula Principe, de unde am îmbarcat 
cinci negri. Depozitele noastre erau pline. Puteam deci să ne îndreptăm 
pînzele spre insulele Americii. O navă era ancorată în golf, pe malul căruia 
creşteau palmieri şi nişte copaci foarte înalţi şi stufoşi, ca nişte umbrele. O 
salvă de şase lovituri de tun a fost trasă pentru a marca şi totodată a cinsti 
plecarea noastră. Era corabia Sîo Serrîo, din Lisabona, care venea din Bra¬ 
zilia. Mai înainte, domnul Fulminet stătuse de vorbă cu căpitanul ei şi 
făcuseră unele schimburi amicale: zahăr candel şi cafea, de care duceam 
lipsă, pe pipe olandeze, de care erau dornici portughezii, şi un butoiaş cu 
vin de Bordeaux. 

Astfel ne luarăm rămas bun deopotrivă de la uscat şi de la aceşti 
pitoreşti portughezi, pe jumătate trişti şi pe jumătate veseli, deoarece cîntau 
pe rînd melodii din ţara lor de-ţi rupeau sufletul, apoi izbucneau în rîs şi 
închinau în sănătatea papei. 

De îndată ce linia cenuşie prin care se mai bănuia încă insula Principe 
se pierdu la orizontul marin, domnul Fulminet adună conducerea corăbiei 
şi spuse: 

— Domnilor, am îndeplinit prima parte a misiunii noastre. A doua nu 
este mai puţin însemnată. Iată-ne în drum spre insula Santo Domingo. 
Pentru a ajunge acolo, cu ajutorul lui Dumnezeu, ne trebuie peste două 
luni. Avem două sute cincizeci şi şase de captivi. Mi-am luat obligaţia să-i 
duc la destinaţie vii şi teferi. Pentru asta e nevoie ca în tot timpul călătoriei 
să fie sănătoşi la minte şi la trup. Domnul Taillebois se va îngriji de 
trupurile lor, ceilalţi de rest. Cîţiva dintre negri aceştia înţeleg mai mult sau 
mai puţin franceza. îi vom folosi ca interpreţi pentru a-i convinge pe 
confraţii lor că la debarcare îi va aştepta o viaţă plină de bucurii. 

Domnul Fulminet era un conştiincios neguţător de negri, care nu 
neglija nici un amănunt pentru a-şi duce la bun sfîrşit treaba. în acest 
scop, fiecare dintre noi primi instrucţiuni deosebite. Noaptea, toţi captivii de 
sex bărbătesc, legaţi doi cîte doi de o bară de fier cu inele glisante, trebuiau 
să ocupe aceleaşi locuri sub punte pe tot timpul cît dura traversarea, în 
afara cazului cînd se isca vreo furtună. Porţia de aer o primeau prin 
tambuchii deschişi tot timpul şi în faţa cărora o santinelă făcea de gardă în 
permanenţă. Cartul era asigurat pe rînd de doi ofiţeri, pe de o parte domnul 
Pigache şi cu mine, pe de altă parte domnul Dufourneau şi sublocotenentul 
Goujet. Ziua, cînd negrii se urcau pe punte în grupuri de cîte patru, domnul 
Taillebois le examina starea sănătăţii. Orice bolnav suspect de o boală 
contagioasă urma să fie semnalat pe dată căpitanului şi, după gravitatea 
cazului, ori primea îngrijirile necesare stării sale, ori era aruncat în mare 
pentru a evita declararea unei epidemii. 

Nu voi uita primul meu cart împreună cu domnul Pigache, în vreme ce 
ne îndreptam spre nord-nord-vest, cu toate pînzele desfăşurate. Toată ziua 

fusese o căldură apăsătoare şi noaptea, cu cerul ei spuzit de stele, ne 
aducea în sfîrşit puţină răcoare. Din tambuchi se ridica mirosul înţepător al 
vitelor umane. 

— Ei, drăcia dracului! spuse secundul, ce mai put şi negrii ăştia! Cum 
or putea rezista? îţi vine să-ţi verşi maţele, nu altceva. 

Avea agăţată de centură o ploscă de rachiu. Trase un gît bun şi mi-o 
întinse. 

— Bea şi dumneata! E cel mai bun leac. 

Parcă, aveam un ghem în stomac, dar după ce trăsei o duşcă, m-am 
înviorat. 

— Ai auzit ce-a spus şeful, continuă el. Să nu crezi cumva că 
exagerează vorbind despre măsurile de precauţie pe care trebuie să le luăm. 
Nu dau mai mult de-o săptămînă pînă cînd cel puţin zece dintre captivii 
noştri se vor duce pe apa sîmbetei, fie că se trimit singuri pe lumea cealaltă, 
fie că bubele rele sau altă mizerie de boală africană le va face de petrecanie. 
Unii îşi înghit limba ca să moară sufocaţi. Alţii îşi sfărîmă capul lovindu-se 
de pereţii vasului. Mai rău este cînd se revoltă, fiindcă sîntem obligaţi să-i 
măturăm cu tunul şi cu flintele. Să fie sănătoşi la minte şi la trup! Haida- 
de! Pune-te în locul lor. Ce, nu sînt şi ei oameni ca şi noi? 

Domnul Pigache nu se înşela deloc. în şase zile, cinci dintre ei şi-au luat 
viaţa şi trei au pierit de dizenterie. Căldura nu se potolea şi vreme de două 
zile marea a fost pe deplin calmă. Zilele acestea au fost cele mai cumplite 
din toată călătoria. Degeaba ne străduiam să ocupăm mîinile şi mintea 
nefericiţilor negri, unii fiind puşi să împletească funii, alţii să frece şi să 
cureţe cu cărămidă scîndurile punţii false care le ţineau loc de pat noaptea. 
Stînd în genunchi, privirea le devenea ameninţătoare, şi lăsau deodată 
lucrul, ca şi cînd ar fi fost loviţi de paralizie. Iar dacă vreun matelot îi bătea 
pe umeri rîzînd, ca să-i scoată din această stare, mormăiau şi aruncau în 
jur priviri fioroase. Pînă şi cîntecele şi dansurile, care, de obicei, îi mai 
ajutau să uite soarta lor amărîtă, acum le făceau parcă în silă. 

Singurele clipe cînd izbuteau să se scuture de toropeală erau mesele, 
care li se aduceau la ora zece dimineaţa şi la patru după-amiaza. Cu ce 
lăcomie se năpusteau asupra gamelelor cu bob şi orez, ori cu făină de 
manioc sau de porumb, totul fiert cu apă la care, uneori, se adăugau porţii 
mici de carne sau de broască ţestoasă sărată! După ce îşi înghiţeau hrana 
într-o clipită, aruncau priviri de ucigaş vecinului care încă mai mînca. 

Cînd soarele începea să scapere spre asfinţit, coborau doi cîte doi în 
mormîntul lor de peste noapte, după ce erau percheziţionaţi, deoarece eră 
necesar să fim siguri că, atîta vreme cît stătuseră pe punte, nu furaseră nici 
un obiect care i-ar fi putut ajuta să-şi taie fiarele. 

Astfel se scurgeau zilele şi săptămînile, între mare şi cer, amîndouă 
părîndu-ni-se la fel de nesfîrşite. Mă străduiam să-mi desăvîrşesc 
cunoştinţele nautice cu domnul Pigache, care îmi declară curînd că nu mai 
avea ce să mă înveţe. îmi antrenam şi mîna, pe rînd la sabie şi spadă, cu 

prietenul Sosthene. Dimineaţa şi seara ne înfruntam pe punte şi îmi 
amintesc cum, într-o zi, asistînd la o serie de pase şi volte, care ne lăsaseră 
fără răsuflare şi uzi de năduşeală, domnul Dufourneau ne spuse, cu vocea 
sa de gheaţă: 

— Pe cuvînt de onoare, domnilor, nici dac-aţi fi piraţi şi v-aţi bate 
pentru partea cea mai bună din pradă, n-aţi face-o cu mai multă 
înverşunare ca acum. 

Sosthene îi răspunse, suav: 

— Domnule locotenent, trebuie să ne gîndim la toate. Cine ştie? Poate 
tocmai soarta asta ne este hărăzită. 

Veni şi Sfîntul-Ludovic, zi memorabilă între toate. în ajun, domnul 
Fulminet ne atrăsese atenţia că, pentru a celebra cum se cuvine onomastica 
regelui, echipajul va primi porţii duble, captivilor li se va da o hrană ceva 
mai bună ca de obicei, avînd dreptul, după cină, ca şi ceilalţi, la un deget de 
rachiu. Acest tratament neobişnuit risca totuşi să le stîrnească o oarecare 
tulburare. De îndată ce aveau să-şi isprăvească masa, fără să mai aşteptăm 
lăsarea serii, urmau să fie vîrîţi sub punte, îngăduindu-li-se astfel 
matelotilor să se distreze în voie. 

La rugăciunea de dimineaţă, pe care negrii o ascultau pe punte, şi care 
pentru ei nu însemna mai mult decît un bîzîit de cuvinte fără noimă, 
domnul Fulminet adăugă, pentru acel prilej, un vibrant „Salvum fac 
regem” 1 , urmat de un solemn Te Deum, punîndu-i pe toţi cei prezenţi să 
stea în genunchi, după cuviinţă, atunci cînd rosti versetul Te ergo 
quaesumus 2 . 

Ştia bine la ce putea să se aştepte din partea „pensionarilor” săi, aşa 
cum aveau s-o dovedească cele ce au urmat. Suplimentul de hrană 
produsese printre ei o oarecare agitaţie, dar împărţirea rachiului iscă multă 
gîlceavă şi schimburi de pumni. Părea că cele cîteva lovituri de bici, date în 
jur de boţman, să-i fi potolit. Domnul Fulminet trase apoi de mai multe ori 
cu pistolul în aer şi porunci să se ducă turma în ţarcul ei. 

Trebuie să arăt aici că, de obicei, după cină, captivii aveau o mică 
recreaţie, în care de cele mai multe ori dansau acompaniaţi de o muzică 
sălbatică. Timp de două sau trei ceasuri, unii băteau în nişte tigve goale, 
scoţînd sunete înfundate, alţii suflau în tije de bambus transformate în 
fluiere, stimulînd astfel o pereche formată dintr-un negru şi o negresă, 
aşezaţi unul în faţa altuia. La început, aceştia îşi răsuceau trupurile în 
toate felurile. Chipurile li se desfigurau de strîmbături care exprimau 
ameninţare sau semetie. încetul cu încetul însă, ritmul se accelera, 
spectatorii băteau din palme şi scoteau ţipete frenetice. Cu ochii ieşiţi din 
orbite şi spumă la gură, dansatorii frămîntau podeaua într-un ritm îndrăcit, 
mereu mai iute, răcnind ca nişte fiare, pînă cînd, frînţi de oboseală, într-un 
ultim horcăit, se prăbuşeau răpuşi, fiind înlocuiţi pe dată de alţii. 


1 Ţine-l sănătos pe rege (lat.). 

2 Pe tine te rugăm (lat.). 

Suprimarea dansurilor în ziua de Sfîntul-Ludovic nu putea fi socotită de 
ei decît ca o măsură nedreaptă şi mînia li se vedea cit de colo după felul 
cum îşi roteau ochii în cap, după cum mormăiau şi scrîşneau din dinţi. Dar 
cele patru mortiere de pe puntea din spate erau îndreptate spre ei şi vreo 
douăzeci de mateloţi înarmaţi îşi ţineau puştile aplecate în direcţia lor, în 
vreme ce eu împreună cu Sosthene verificam inelele de fier cu care li se 
încătuşau gleznele. Doi cîte doi, dispăreau prin gurile tambuchilor. 

Cînd ultimul chepeng s-a închis ca o gură de căpcăun, domnul 
Fulminet dădu semnalul începerii distracţiilor, poruncind să se aducă sticle 
de rachiu şi de vin de Cahors. Au avut loc lupte bretone între şase 
campioni, învingătorul primind drept premiu un scud de aur; exerciţii de tir 
cu puşca şi cu pistolul; muşii s-au jucat de-a baba-oarba şi de-a leapşa; s-a 
cîntat în gura mare Trăiască Henric al IV-lea. 

în mijlocul acestei larme, marea se potoli şi sosi ora cinei. Fuseseră puşi 
la frigare şase iezi, îmbarcaţi din insula Principe, şi, pe deasupra, zece 
purcei de lapte, pe care o scroafă luată din Franţa îi fătase cu opt zile îna¬ 
inte. Limbi de vacă, şunci, pesmeţi, pere exotice şi banane zaharisite 
completau ospăţul, despre care am toate motivele să cred că n-am uitat nici 
un amănunt. 

După benchetuială, distracţiile continuară şi, cînd se lăsă întunericul, 
la lumina opaiţelor, mateloţii se prinseră în dansuri pastorale. Unul dintre 
ei, bine ameţit, ceru căpitanului să urce pe punte cîteva negrese. Cererea 
nu avea în sine nimic extraordinar, căci femeile negre erau separate de 
bărbaţii de aceeaşi culoare, şi domnul Dufourneau, între alţii, nu se sfia să 
arate faţă de cele mai bine făcute un interes perseverent, în văzul tuturor. 
Domnul Fulminet refuză sec, pe considerentul că ziua regelui nu putea fi 
un pretext pentru desfrîu. 

Amatorii de frumuseţi africane se consolară de acest refuz bînd şi mai 
mult ponche. Era un fel de limonadă, făcută din doze variabile de lămîie, 
zahăr, mirodenii şi rachiu îndoit cu aqua simplex 1 . în împrejurarea de faţă 
nu se făcuse economie de rachiu. Astfel, mulţi dintre oamenii noştri, şi aşa 
destul de ameţiţi, începură curînd să se clatine şi să li se împleticească 
limba de băutură. Nimeni nu s-a mirat deci văzînd cum o santinelă de pază 
la unul din tambuchi, şi care băuse la cot cu ceilalţi, căzu deodată pe spate, 
cu copitele în sus. Noaptea era atît de senină încît mai toate opaiţele 
fuseseră lăsate să se stingă, fără a se aprinde altele. Rămăseseră doar 
cîteva căpătîie de fitil, ce sfîrîiau înainte de a se mistui. Vocea domnului 
Fulminet, care de cîtva timp se retrăsese în camera lui, răsună dinspre 
dunetă. 

— Destul, prieteni! Treceţi la hamacurile voastre. Mai e şi mîine o zi. 

Abia rostise ordinul şi a doua santinelă se prăbuşi în faţa tambuchiului 
unde şedea de pază. Răsunară urlete furioase. Trîntind chepengurile la o 
parte, negrii, înarmaţi cu drugii de fier din care izbutiseră să scape, năvăliră 


1 Apă chioară (lat). 





din toate părţile şi îi loviră în cap pe toţi membrii echipajului care le ţineau 
piept. Puseră mina pe puştile santinelelor, care fuseseră primele lor victime, 
apoi pe baionetele celor pe care îi doborau. Trezindu-se din beţie, mateloţii 
noştri fac faţă cum pot. Unii dintre ei, fără nici o armă, nu găsesc altceva 
mai bun decît să se caţere pe parîmele catargelor. Situaţia pare disperată, 
căci dacă domnii Fulminet şi Dufourneau, unul lîngă altul pe puntea 
dunetei, trag neîntrerupt focuri de pistol, nu pot în schimb să se slujească 
de tunuri, deoarece ghiulelele i-ar lovi deopotrivă şi pe albi, şi pe negri, 
încăieraţi cum sînt pe punte. 

Eu şi Sosthene, rezemaţi cu spinarea de bastingaj, unul la babord, 
celălalt la tribord, loveam cît puteam mai bine cu sabia şi cred că am trimis 
pe lumea cealaltă vreo trei sau patru captivi. Domnul Pigache, credincios 
vocaţiei sale şi în ciuda „negrofiliei” pe care o manifesta, pusese mîna pe o 
pîrghie de manevrat tunurile şi învîrtea în jurul său această armă 
improvizată destul de redutabilă. 

Oricît de înverşunată era rezistenţa noastră, ne pîndea primejdia să fim 
copleşiţi numeric. Şase dintre oamenii noştri muriseră şi vedeam cum negrii 
se caţără pe puntea din spate unde căpitanul şi domnul Dufourneau le 
spărgeau capetele metodic. Atunci mi-a venit o inspiraţie. Era limpede că, 
neputînd folosi mortierele, cu greu i-am fi putut dovedi pe năvălitori. 
Pătruns de acest gînd, încep să strig: 

— Eliberaţi puntea! Eliberaţi puntea! 

— Eliberaţi puntea! Vom trage în ei, tună la rîndul său prin portavoce 
domnul Fulminet. 

Echipajul înţelese. Continuînd să se apere ca nişte diavoli împieliţaţi, 
mateloţii, unii după alţii, încercau să-şi croiască drum printre agresori, fie 
pentru a se apropia de bord, fie pentru a se retrage pe puntea din spate. Doi 
tunari izbutiră destul de iute să ajungă la domnul Fulminet şi încărcară 
mortierele. Astfel, atunci cînd captivii, care se şi socoteau stăpîni pe 
corabie, au rămas singuri în mijlocul punţii superioare, o salvă aproape 
simultană a celor patru guri de foc a făcut tot atîtea găuri în grămada de 
negri. Cam în acelaşi timp, şeful echipajului izbuti să se strecoare în 
magazia de arme şi cîţiva oameni care îl urmaseră, înarmaţi cu puşti şi 
suliţe scurte, dădeau dovadă că nu-şi pierduseră mîna. 

O a doua salvă de mortiere izbuti să semene panică în rîndurile 
negrilor. Mulţi dintre ei se aruncară în mare. Alţii, înspăimîntaţi, temîndu- 
se de represalii, intrară la locul lor sub punte. în clipa aceasta domnul 
Pigache este victima unei lovituri nemeritate a soartei. Un negru, după ce se 
strecurase în cambuză 1 , revine pe punte cu două sticle din cea mai bună 
rachie şi le aruncă în capul secundului, care se prăbuşeşte, amestecîndu-şi 
sîngele cu tafia din Insule. 

Acesta avea să fie ultimul act al răzmeriţei. Doborîţi unul după altul de 
salvele bine trase, răsculaţii rămaşi în viaţă, care n-au putut încă să se 

refugieze sub punte, se aruncă în genunchi. Azvîrlind drugii de fier, frigările 
şi cuţitele, cer îndurare. Sub ameninţarea pistoalelor, sînt din nou puşi în 
lanţuri, marea înghite douăzeci şi cinci de cadavre, iar pe batanţii 
tambuchilor, închişi cu grijă, se pun cîte două lacăte. 

Era aproape miezul nopţii cînd ordinea a fost pe deplin restabilită la 
bord. De dimineaţă, am făcut bilanţul pierderilor echipajului. Opt mateloţi 
muriseră în timpul acţiunii. Nouă erau mai mult sau mai puţin grav răniţi. 
Viaţa domnului Pigache - ai cărui ochi, din fericire, scăpaseră teferi, deşi 
chipul său, brăzdat de crestături, era o rană vie - după cum spunea 
domnul Taillebois, nu era în pericol. 

Chirurgul nostru, om destul de cumpătat de obicei, bînd în chip 
excepţional peste puterile sale, se retrăsese devreme şi căzuse pe dată într- 
un somn de plumb. Abia cea de-a doua salvă a mortierelor l-a deşteptat din 
toropeală. Cît a mai căscat, cît s-a mai întins, cît s-a mai frecat la ochi - 
încăierarea s-a şi isprăvit. Nu-i mai rămînea decît să se apuce de lucru. 

Primul său pacient a fost tocmai domnul Pigache! Cu capul oblojit în 
feşi, ca o mumie, secundul primi cam acru observaţia după care, fiind rănit 
de cioburile de sticlă, leacul şi în acelaşi timp răul i-ar fi fost aduse prin 
stropirea concomitentă cu rachiu. 

— Află, domnule Taillebois, îşi dădu el cu părerea, că nectarul acesta 
nu e bun pentru uz extern, ci intern. 

Chirurgul admise acest punct de vedere, cu rezervele pe care ştiinţa 
senină are datoria să le îngăduie ignoranţei frivole. Cei nouă mateloţi răniţi 
aveau nevoie de îngrijirile sale. Cinci se stinseră în zilele următoare de 
infecţie cangrenoasă. 

Revolta cerea însă o pedeapsă menită să inspire o frică salutară celor 
care ar mai fi fost îndemnaţi s-o repete. Era necesar să se dea un exemplu. 

Domnul Fulminet nu era de felul lui un om crud. Interesele Companiei 
îi dictau comportarea, considerent pentru care menirea lui era să debarce la 
mal un număr cît mai mare de captivi. Nu făcea parte din acei neguţători de 
negri pentru care rebelii, fără deosebire, trebuie să fie stîlciţi în bătaie cu 
drugi de fler. Se mulţumea să-i lege pe punte, de mîini şi de picioare, şi- 
apoi, culcaţi pe burtă, să-i biciuiască pe trupul gol. Pentru ca pedeapsa să 
fie şi mai aspru simţită, şi fizic şi moral, pe de o parte regiunea mai 
cărnoasă a trupului lor era în prealabil crestată cu cuţitul, pe de altă parte, 
un matelot voinic, după ce începea treaba, era înlocuit de negri aleşi dintre 
cei mai vînjoşi şi care biciuiau din răsputeri victimele întinse pe jos, în 
dorinţa de a se pune în evidenţă. Atunci cînd căpitanul socotea că gîrbaciul 
îi umpluse îndeajuns de sînge pe cei pedepsiţi, rănile acestora erau frecate 
cu un amestec de praf de puşcă, lămîie şi saramură de ardei iute, totul 
pisat împreună cu un leac miraculos, meşteşugit de domnul Taillebois, care 
avea drept efect să prevină cangrena. îmi amintesc că aplicarea acestei 
pomezi îi făcea să urle cu mai multă convingere decît loviturile de bici. 



Acesta a fost tratamentul la care au fost supuşi cei şase negri, bănuiţi a 
fi capii revoltei, cărora, după aceea, li s-a tăiat pofta s-o mai ia de la capăt. 

Era să uit, din modestie, să menţionez aici omagiul pe care mi l-a adus 
domnul Fulminet, după ce pedepsiţii au fost duşi deoparte de tovarăşii lor 
de lanţuri. 

— Domnule, îmi spuse el, dumitale ţi-a venit cel dinţii ideea de a se 
elibera puntea, şi lucrul acesta a fost salvarea noastră. Nu numai că ai 
devenit un bun marinar, dar ai căpătat şi ochi de şef. Mergi tot aşa, şi vei 
ajunge departe. 

Ieşit din gura lui, elogiul avea greutate şi îmi dădu de gîndit. Ce voia să 
spună şi unde dracu puteam ajunge, eu care nu pornisem pe mare decît din 
constrîngere? 

Părăsisem insula Principe de peste două luni şi scorbutul ne mai răpise 
încă şase negri, cînd ţărmul insulelor Santo Dominguo şi Marie-Galante 
apăru învăluit în zori neguroase. Cîteva zile mai tîrziu ajunsesem în dreptul 
insulei Santo Dominguo şi schimbam semnale amicale cu VIntrepide, vas 
din Saint-Malo, care făcea negoţ cu negri şi se întorcea la portul său de 
înregistrare. Timpul, ameninţat de vijelie, ne-a silit să dăm tîrcoale o zi în¬ 
treagă pînă să ne apropiem de capul Francez, ţintă a călătoriei noastre, şi 
cînd la Petulante se prezentă dinaintea pasei, tocmai se lăsa noaptea. în 
ciuda unei salve de tun, pilotul nu dădea nici un semn de viaţă şi am fost 
nevoiţi să ne îndreptăm spre larg. în sfîrşit, a doua zi dimineaţă, potolindu- 
se briza mării, am izbutit să ne apropiem de coastă. După ce am mai 
descărcat gurile de foc din cîteva saborduri îl văzurăm pe pilot cum se apro¬ 
pie de noi într-o barcă. După puţin, aducîndu-i mulţumiri lui Dumnezeu, 
ancoram în rada portului. 

egeaba aveam stofă de marinar şi mă obşinuisem cu viaţa dură a 
navigatorului! Mă cuprinse o senzaţie stranie şi ameţitoare acum 
că nu mai eram nevoit să simt cum se clatină podeaua sub 
picioare, că nu mai trebuia să-mi feresc cu mina făcută streaşină ochii 
răniţi de unduirea neistovită a valurilor, că respiram, în locul aerului sărat 
care arde pielea, mireasma îmbătătoare răspîndită de florile de magnolia, 
palisandru şi jacaranda. 

Depăşisem toate piedicile, învinsesem natura şi oamenii care ne 
juraseră pierzania. Din cei două sute cincizeci şi şase de captivi plecaţi cu 
noi din insula Principe, două sute zece ajunseseră cu bine şi primeau, în 
„locuinţe” înconjurate de bananieri şi fistici, îngrijirile luminate ale 
domnului Taillebois. Colonii care aveau să-i cumpere nu vor fi traşi pe 
sfoară de aparenţe. Negrii erau îndopaţi şi gătiţi ca nişte orătănii. în fiecare 
zi erau conduşi la baie, li se râdeau capul şi barba, trupul le era frecat cu 
ulei de palmier. Arătau cu atît mai bine cu cît, dimineaţa şi seara, se 
înviorau cu un deget de rachiu. Erau „parfumaţi”, cum se spunea. 

Corăbiei noastre i se făcea o baie de întinerire în atelierele de carenaj. 
După ce fusese dezinfectată prin afumare, apoi spălată cu oţet, era unsă 
acum cu un amestec de seu şi gudron, care îi făcea coca perfect etanşă, 
pentru a putea continua drumul pe mare. Jumătate din echipaj, făcînd cu 
schimbul, după ordinul domnului Pigache, săvîrşea această muncă, pe cînd 
cealaltă jumătate cutreiera cîrciumile în care nu lipseau vinul şi tafia şi 
unde un matelot cinstit, plictisit după un an petrecut pe Coasta Sclavilor, 
era autorizat să descopere că nu toate femeile aveau pielea neagră. 

Eu, împreună cu prietenul Sesthene, mă înfruptam cu toată frenezia 
vîrstei din bunătăţile insulare. Mai întîi am lepădat mantalele cernite şi 
cizmele arse de sare, pentru a ne îmbrăca mai elegant. Şi în acest domeniu, 
ca şi în ce priveşte navigaţia, domnul Fulminet ne slujea drept călăuză şi 
exemplu. Cu sabia la şold, pe cap cu tricornul de sub care năvălea o imensă 
perucă buclată, avea un port mîndru în gherocul lui albastru ca guşa 
păunului, cu cravata de dantelă spumoasă peste jabou, sprijinit alene în 
bastonul cu măciulie de argint pe care nu-1 mai văzusem de la plecarea 
noastră din Nantes. Nici noi nu ne lăsam mai prejos la capitolul eleganţei, 

avînd în plus privilegiul tinereţii, graţie căreia cele mai dulci plăceri ale 
noastre începură odată cu vînzarea captivilor. 

Tîrgul avu loc în „savana” unde încărcătura noastră se răcorea de o 
săptămînă. El fusese anunţat atît prin afişe lipite pe uşile tavernelor, cît şi 
prin scrisori trimise personal tuturor plantatorilor bogaţi şi neguţătorilor de 
sclavi din regiune, deoarece domnul Fulminet ştia cu cine are de-a face. 

Nu era un simplu tîrg. Pentru amatori, însemna ceva între ceremonie 
mondenă şi chermesă. Era de bon ton să vezi şi să te faci văzut, fără să mai 
vorbim de faptul că a cumpăra mai mulţi sclavi, în văzul şi auzul tuturor, 
era comentat măgulitor de asistenţă. 

îmi amintesc de caleştile cu blazoane, conduse de vizitii negri îmbrăcaţi 
în livrea, foarte conştienţi de rolul lor, alături de care şedeau pe capră copii 
negri care, îndată ce se oprea trăsura, săreau să deschidă portierele şi le 
ajutau să coboare pe soţiile stăpînilor lor. Aceste doamne din nobilime, cu 
mişcări languroase, îmbrăcate în rochii uşoare, înflorate, îşi fereau pielea de 
culoarea chihlimbarului sub umbrele de mătase, pe cînd soţii lor, purtînd 
pe cap pălării de pai de Panama cu boruri largi, mergeau călare, împungînd 
caii cu cizmele lor încreţite, ca ale husarilor, pe care sclipeau pinteni de 
argint aurit. 

Burghezii, care se trăgeau din linie dreaptă din negustori de vite 
îmbogăţiţi, dacă nu practicaseră chiar ei înşişi această meserie, etalau un 
fast mai vulgar. Aveau degetele pline de inele şi lanţuri groase de aur se 
răsfăţau pe burţile lor umflate de oameni lacomi. Fiicele lor, uimitoare 
păsări colibri născute din aceşti obezi papagali de bilei, ne interesau ceva 
mai mult. Pielea subţire, talia suplă, şoldurile unduitoare nu însemnau cele 
mai mici farmece ale lor. Nu am cunoscut femei care să ştie mai bine decît 
aceste tulburătoare creole jocul pleoapelor bătînd peste ochi de catifea 
întunecată, rostogolirea unui rîs din gîtlej care semăna cu uguitul 
porumbeilor, ridicarea, ca din nebăgare de seamă, a unui colţ de fustă care, 
în valuri de dantele, lăsa să se întrezărească delicate glezne. Mergînd 
aproape totdeauna două cîte două, ţinîndu-se de umăr şi şuşotind, se 
prefăceau că nu văd pe nimeni şi îţi aruncau pe sub sprîncene cîte o privire 
fugară, totodată chemare şi făgăduială. 

Aşa erau între toate Eponine şi Valerie Cazenave de Saint-Lary, fiicele 
unui bogat plantator din Limbe, cărora le-am fost prezentaţi, Sosthene şi cu 
mine, de către admirabilul domn Fulminet. 

Urmăream deci vînzarea la licitaţie, dusă de căpitanul nostru, sprijinit 
de maestrul Taillebois şi de un strigător cu simbrie. Din cei două sute zece 
captivi ai noştri, doar o sută nouăzeci erau scoşi la vînzare, deoarece 
guvernatorul şi ofiţerii săi ne luaseră douăzeci dintre ei, cu titlul de 
„cutumă”. Negri şi negrişori, negrese şi negruţe, şedeau cu toţii acolo, 
expuşi ca vitele la iarmaroc, goi, tăcuţi, cu gura căscată sau cu ochii 
holbaţi, resemnaţi faţă de un viitor asemănător cu trecutul, din clipa în 
care, încetînd să mai fie nişte fiinţe, deveniseră lucruri. 


Pentru coloni, obişnuiţi cu această paradă inumană, spectacolul era 
ceva firesc. Nu acelaşi lucru însă se întîmpla şi cu mine. Strigătorul, plătit 
pentru a lăuda marfa, anunţa cu voce de motan călcat pe coadă preţul 
fiecărei bucăţi, care era zece mii de livre de zahăr, pentru un „mascul 
mare”, şi şase mii pentru o „femelă mare”. Avea rolul să scoată în evidenţă, 
la unii înfăţişarea cinstită şi hotărîtă, calitatea muşchilor care însemna o 
garanţie pentru aptitudinea faţă de muncile agricole, la celelalte dinţii 
strălucitori, pieptul tare, şoldurile mănoase în stare să aducă pe lume o 
droaie de copii. 

Cumpărătorii posibili nu se lăsau convinşi cu uşurinţă. Contraziceau 
spusele strigătorului, se certau pe o pretinsă pată în ochi sau pe un neg 
prost plasat, îl luau deoparte pe chirurg. Voiau să se încredinţeze singuri, 
încercînd şi pipăind aceste trupuri de vînzare împotriva oricărui bun-simţ, 
că masculul sau femela merita din plin cantitatea de zahăr. Parcă mai aud 
încă vocea groasă a unui colon cu obraji dolofani şi roşii care, după ce ciu¬ 
pise şi gîdilase fără ruşine o superbă negresă îngrozită de asemenea 
comportare, declară în cele din urmă, în mijlocul hohotelor de rîs, că, la 
drept vorbind, n-avea nici o dovadă dacă această fată este stearpă sau nu. 

Augustin Cazenave de Saint-Lary, fiu al unui negustor de vite, de felul 
lui din Bearn şi care, după ce se îmbogăţise, adăugase numelui său plebeu 
denumirea satului natal, părea mai puţin grosolan. Avea mii de acri de 
pămînt bun, de pe care nu numai că recolta bumbac şi cafea, dar pe care 
mai ales creştea din belşug trestia de zahăr, prelucrată tot de el singur în 
rafinăriile şi fabricile sale. Sclavii lui se numărau cu sutele. Numai acasă la 
el treburile gospodăreşti erau făcute de douăzeci de negri şi negrese. 

De cum a început vînzarea, îndată l-am şi remarcat pe acest bărbat 
înalt şi uscăţiv, cu pielea arsă de soare, ochii albaştri ca oţelul şi nasul 
ascuţit. Domnul Fulminet îi strînsese mîna cordial. în timpul licitatei nu 
deschise gura şi nici nu verifică de tactu 1 , ca ceilalţi plantatori, calitatea 
bucăţilor scoase la vînzare. Cînd vreuna îi convenea, se mulţumea să ridice 
degetul arătător în semn că dă mai mult şi, în cele din urmă, o lua. 
Cumpără astfel cinci băieţi şi cinci fetiţe pe douăsprezece mii de livre. 

Mai puţin sensibl decît mine la ceea ce era revoltător pentru mintea 
omenească în acest tîrg de carne în suferinţă, Sosthene îşi concentrase 
toată atenţia asupra frumoaselor creole gătite în haine de sărbătoare şi, mai 
cu seamă, asupra celor tinere. Două domnişoare în rochii de muselină roz- 
pal, sub umbrelele de aceeaşi culoare, şi care semănau ca două picături de 
apă, îl predispuseră dintru început la un torent de lirism. 

— Hotărît nu, îmi spuse el, nu mi-aş fi închipuit să pot vedea într-o 
bună zi asemenea minuni. Te rog, uită-te mai bine la ele şi începe de la ce 
au mai nobil, capul: părul lucios, ca pana corbului, cu buclişoare după 
moda englezească, ochii albaştri, năsucul la fel de obraznic ca şi gura, 
bărbia tocmai atît cît trebuie de rotundă ca să nu fie ascuţită şi care 

dovedeşte tinereţe capricioasă, în plin avînt. Dar pieliţa obrajilor! Nici leşia 
anemică a crinului, nici dulceaţa de miere a trandafirului, ci robusteţea 
plină de sevă a fructului copt la soarele acestei insule de basm, între 
sapotier şi caisă. Dar restul! ah! restul, frate Felix: fermecătoarea curbă a 
umerilor, dulcea rotunjire a corsajului şi mijlocul tras prin inel. Ah! 
blestemate să fie croitoresele astea care, lungind rochiile peste măsură, ne 
împiedică să privim şi alte splendori! 

— Ai înnebunit, Sosthene? îi spun, dîndu-i un cot în coaste. Dar păru 
că nici nu simte lovitura. 

— Dacă n-am făcut-o încă, îmi răspunse, s-ar putea s-o fac. Poate chiar 
am şi înnebunit, pentru că văd dublu. Ciupeşte-mă, Lafortune. 

L-am ciupit rău, răsucindu-i o bucată din pielea braţului. De data asta, 
scoase un ţipăt. 

— Ai! ... Totuşi sînt două. Deci nu visez. 

— Prietene, asta se cheamă că-s gemene. 

Se scarpină în cap. 

— Nu mai spune! Natura face deci minuni în insulele Americii, căci 
rareori ţi-e dat să vezi capodopere umblînd perechi-perechi. Dacă ai ochi 
destul de buni, vei observa că, pe deasupra, mai au şi o „muscă” pe tîmpla 
stîngă, o „muscă” numită, dacă nu mă înşel, ă la Conty ? 

— Muscă sau aluniţă? 

L-am întrebat cu o voce atît de sugrumată, încît, în ciuda exaltării, 
Sosthene mă privi neliniştit. 

— Nu te simţi bine? Pînă la urmă te-au zăpăcit mai rău decît pe mine. 
Doar n-ai căpiat? 

— Fii liniştit. Mă lasă rece ca piatra. 

— Nu s-ar zice. 

La drept vorbind, în mintea mea chipurile celor două graţioase creole se 
preschimbaseră în chipurile celor două surori, Emmeline şi Catherine de 
Valbert du Coudray. Line şi Trine! Zburasem înapoi, acasă; dansam cu ele, 
pe rînd, gavotă şi menuet; mi se părea c-o deosebesc pe Line de Trine 
printr-un benghi viclean; eram tras pe sfoară de tinerele cochete; mama lor, 
perfida contesă Stephanie, mă ruga să le fac o vizită a doua zi. Din pricina 
lor am fost nevoit să-mi părăsesc patria, mă aflam acum la capătul 
pămîntului şi cele două frumoase, asemănătoare cu celelalte, lăudate de 
naivul meu tovarăş, îmi apăreau ca faţa dublă şi ameninţătoare a fatalităţii. 

— Cred, am spus trezindu-mă din visare, că nişte domnişoare atît de 
puţin deosebite una de alta riscă să ridice probleme pretendenţilor şi, în 
asemenea caz, cel mai cuminte lucru este să stai la o parte. 

— Nu cumva te temi de ele? se miră el rîzînd. 

— Ba da. 

îmi dădu un pumn în spinare. 




89 






+ jtr 





— Atunci te-ai prins, amice, sau cum s-ar spune te-ai înamorat lulea. 
Viaţa e frumoasă. Una pentru tine, una pentru mine. Cum să fim geloşi, 
cînd sînt leite? 

După ce vînzarea se termină, domnul Fulminet ne făcu semn să ne 
apropiem. 

— Domnii mei, ne spuse el, prietenul meu, Augustin Cazenave de Saint- 
Laiy, m-a rugat să vă prezint. Mîine seară dă un mare bal la plantaţia lui 
din Acul, la patru leghe de aici, pentru a sărbători cei optsprezece ani ai 
fiicelor lui, şi ar fi fericit să vă vadă acolo. L-am asigurat că sînteţi băieţi 
simpatici şi buni dansatori. 

Fiicele sale, Eponine şi Valerie, erau tocmai minunile despre care 
Sosthene îmi tot împuiase urechile de un ceas încoace. Ne făcură reverenţe 
după cuviinţă, la care adăugară ochiade ucigătoare, pe cînd prietenul meu, 
secîndu-i brusc limbuţia, se bîlbîi, roşi pînă în vîrful urechilor, îşi scoase 
tricornul de emoţie şi se împletici cînd făcu la rîndul său o plecăciune. 

Sosthene părea ceva mai fluşturatec a doua zi, pe drumul spre Acul, pe 
care călăream cizmă lîngă cizmă, cocoţaţi pe nişte gloabe deşelate, luate cu 
chirie la un preţ usturător. Spunea că nu închisese ochii toată noaptea, tot 
socotind şi iar socotind în capul său înfierbîntat farmecele divine ale celor 
două surori, Eponine şi Valerie. Caraghiosul minţea din vîrful buzelor, 
fiindcă locuia în hanul La Marinarul Vesel într-o odaie învecinată cu a mea, 
şi ceasuri întregi îi auzisem sforăiturile prin zidul subţire care ne despărţea. 
De altfel somnul mi-ar fi pierit şi fără asemenea muzică, deoarece suceam şi 
răsuceam în minte împrejurările aventurii mele cu Line şi Trine, sublime şi 
odioase meştere ale nenorocirilor mele. Aducîndu-mi în faţa ochilor nişte 
făpturi atît de ciudat croite după asemănarea lor, cerul nu-mi trimitea oare 
un solemn avertisment să mă feresc de ispită? 

Sosthene nu se gîndea decît cum să cadă în ea mai repede şi ţesea 
visuri aurite. 

— Felix, ia gîndeşte-te o clipă. Ar trebui să fii orb, cum mi-e teamă că 
eşti, şi nătîng, cum nu ţi-aş dori să fii, pentru a pune la îndoială că am 
făcut cea mai grozavă impresie asupra celor două nimfe. Ai văzut tu 
vreodată priviri mai atrăgătoare, mai languroase, răsuflarea mai iute 
dovedind tulburarea de care au fost cuprinse la vederea noastră? Crezi că, 
în insula asta pierdută, le e dat să vadă des flăcăi atît de bine făcuţi ca noi 
şi atît de plăcuţi la înfăţişare? S-au aprins, ţi-o spun eu. Mai mult, se 
topesc, se usucă pe picioare. Ce mai la deal, la vale, am cîştigat partida. Pe 
care-o vrei? Pe Eponine, sau pe Valerie? N-am să mă cert pentru un 
prenume, singurul punct prin care se deosebesc. Am putea să le tragem la 

sorti. 

» 

— Nebunule! Eşti nebun de legat! 

Scos din fire, îşi împunse din neatenţie calul, care se cabră şi era cît pe 
ce să-l azvîrle din scări. 

— Prăpăd! zise el recăpătîndu-şi echilibrul, nici don Quijote nu şi-ar fi 
luat o asemenea mîrţoagă. Ascultă-mă pe mine. Dacă nebunie înseamnă a 
dori să duci în faţa altarului o fată de optsprezece ani, frumoasă cît toate 
zînele laolaltă, zglobie cît toate huriile din raiul lui Allah, pe deasupra 
bogată să-nvineţească de invidie pînă şi regele tuturor Spaniilor aşezat pe 
galioanele lui, în sfîrşit o perlă cum nu găseşti una la o sută de mii în toate 
seraiurile sultanilor prezenţi, trecuţi şi viitori, atunci nu mă dau în lături să 
fiu nebun de legat şi declar că nu eşti bun decît să fii paznic de temniţă şi 
să te-nsori cu fata temnicerului. 

Am izbucnit în rîs. 

— Te şi gîndeşti la nuntă? Minunat. Trebuia s-o spui de la început. 
Ridic obiecţii: dar marea? dar aventura? 

— Aşa le-ncurci tu pe toate, mormăi el. Întîi să ne însurăm. Al nostru-i 
paradisul. După aia o să vedem dacă sîntem într-adevăr făcuţi pentru 
infern. 

Ardeam să-i dezvălui amăgirea încercată cu Line şi Trine. însemna să 
mă demasc, să mărturisesc pe faţă că nu mă numeam Felix Lafortune, ci 
Fortunat-Richard-Felix de la Pree de la Fleur. Era fiu de burghez şi poate s- 
ar fi supărat că-i ascunsesem pînă acum cine sînt. Prietenia noastră s-ar fi 
putut răci. M-am mulţumit să oftez: 

— Ce-o fi, să fie! 

Şi, de data asta cu voie, dădu pinteni calului, care necheză de durere şi 
porni în galop. 


Casa „cea mare” a domnului Augustin Cazenave, care îşi zicea de Saint- 
Laiy, era construită pe vîrful unei movile, de unde se vedea marea, şi 
înconjurată de banani, jujubi şi lămîi. Ajungeai sus pe un drumeag îngust 
de pămînt moale şi roşietic, deasupra căruia desimea vegetaţiei alcătuia o 
boltă de verdeaţă. O pasăre colibri zburătăci pe aproape şi se ascunse în 
frunziş. Coruri de papagali se înfruntau cîrîind în falset. Pe o ramură joasă, 
o maimuţică cu chip de procuror ursuz ronţăia o banană. O luă la fugă 
ţipînd, după ce aruncă, ghiduşă, coaja fructului în capul lui Sosthene. 
Prietenul meu trase o înjurătură. 

— Am ajuns, îi spusei. Fereşte-te să nu-ţi dai în petic. 

într-adevăr, ajunsesem. Drumul dădea într-un luminiş întins, în 
mijlocul căruia apărea casa plantatorului. Era o construcţie mare de lemn, 
văruită toată în alb, a cărei faţadă părea destul de impunătoare cu 
frontonul în stil antic, coloanele canelate şi cerdacul cu grilaj care o 
înconjura. Ziua era pe sfîrşite. Toate ferestrele erau încă de pe acum 
luminate, apărînd ca nişte dreptunghiuri limpezi şi, pe balustrada galeriei, 
ca şi pe marginea acoperişului, tremurau flăcărui aşezate în boluri de sticlă 
de toate culorile. 

Nu eram primii veniţi, deoarece mai multe lectici, căleşti sau trăsurele 
staţionau în spaţiul presărat cu nisip care ţinea loc de curte de onoare. în 

mijlocul acesteia, o fîntînă arteziană ţîşnea într-un bazin încercuit şi el cu o 
ghirlandă luminoasă. Hamurile cailor clopoţeau; vizitii negri, toţi îmbrăcaţi 
în livrele cu nasturi auriţi, şedeau la sfat cu voce joasă şi îşi dădeau drumul 
în rîsete puternice pe care le înăbuşeau în palme. La marginea casei, 
orhidee şi nalbe îşi legănau încet, în adierea brizei, petalele albe şi roşii. 

Abia am descălecat şi doi negri îmbrăcaţi din cap pînă în picioare în alb, 
care făceau de strajă de-o parte şi de alta intrării, dădură fuga să ne ia caii 
şi să-i ducă la grajd. Un al treilea, care purta în jurul gîtului un colan de 
argint, la fel ca aprozii de la Camera regelui, se frînse în două dinaintea 
noastră. Era majordomul Agamemnon, care îşi rosti numele şi funcţiile şi 
ne rugă să-l urmăm. 

Am mers docili în urma lui. Ne-a poftit să intrăm într-o încăpere de 
proporţii impunătoare, plină de candelabre şi de aplice în care erau înfipte 
sute de luminări, a căror lumină se reflecta la nesfîrşit în oglinzile înalte cu 
rame aurite şi în lemnul lustruit cu grijă al bufetelor de teck şi scrinurilor 
de abanos marchetate cu sidef. Despicînd asistenţa cu demnitate, ajunse şi 
se înclină respectuos în faţa unei doamne grase cu obrazul arămiu şi ochi 
negri arzători, apoi îi anunţă, mîndru: 

— Doamnă Stăpînă, au sosit domnii ofiţeri, 

— Mucho gusto, caballeros 1 , spuse doamna. 

Şi, întorcîndu-se cu un zîmbet încîntat spre domnul Fulminet, care 
şedea alături de ea, ne întinse mîna să i-o sărutăm, pe cînd şoptea în 
spatele evantaiului: 

— Bonitos 2 ! 

Oricît de îndatoritoare era primirea ce ni se făcea, cuvintele mi se 
păreau cam ciudate. Căpitanul începu să ne explice, sub privirea înduioşată 
a doamnei, că senorita Soledad-Pilar-Concepcion de Mora, cea de-a şasea 
fiică a unui colon din Vera Cruz, cînd împlinise vîrsta de douăzeci de ani, îşi 
părăsise ţara de baştină, Mexicul, la bordul unei nave aparţinînd Majestăţii 
Sale Catolice, pentru a se duce în Spania unde urma să se mărite cu un văr 
al său, judecător din Badajoz. în largul mării Caraibilor, bastimentul pe 
care se îmbarcase, în ciuda faptului că purta numele prezumţios de 
l’Invincible şi era înzestrat cu patruzeci şi opt de tunuri, se lăsase capturat 
de un corsar din Dieppe. Acesta, urmărit la rîndul său de ghinion, rătăci 
drumul şi, prins de o cumplită furtună, se scufundă în largul coastei Santo 
Dominguo. Cum a izbutit Soledad-Pilar-Concepcion, agăţată de o epavă şi 
azvîrlită la ţărm, să fie descoperită printre mulţimea stîncilor, pe jumătate 
despuiată şi pe jumătate moartă, de către Augustin Cazenave, pe atunci în 
vîrstă de douăzeci şi cinci de ani şi foarte chipeş, n-ar fi putut spune nici ea 
însăşi. Oricum, tînărul o duse pe naufragiată în casa tatălui său, unde a 
fost readusă la viată. Gratia înduioşetoare a unei tinereţi nefericite se 
îmbina la ea cu focul spaniolelor născute sub soarele mexican. Nu-1 văzuse 


1 încintată, domnilor (spân.). 

2 Ce chipeşi! (spân.). 

niciodată pe vărul corregidor şi nu-i păsa deloc de el. Cu toată împotrivirea 
bătrînului Cazenave, fostul negustor de vite, care, avînd un singur fiu, cedă 
în cele din urmă, romanţioasa Soledad se căsători cu salvatorul ei. Nici 
după douăzeci de ani de căsnicie nu vorbea franţuzeşte decît cu foarte mare 
aproximaţie. 

în vreme ce domnul Fulminet ne spunea această istorioară morală, 
eroina ei sublinia povestirea cu suspine în stare să-ţi frîngă inima şi cu 
exclamaţii pline de extaz: Muy bien l \ Dar, caramba 2 \ pentru ea, sau pentru 
muchachas 3 veniseră oare aceşti tineri caballeros? Ce dracu puneau la cale 
cele două turturele? 

Eponine şi Valerie, una la dreapta şi alta la stingă tatălui lor, tocmai se 
apropiau, mai radioase şi mai fermecătoare ca niciodată în rochiile lor 
galben-deschis, al căror decolteu adine lăsa să se zărească, ceva mai mult 
decît cu două zile înainte, şi linia armonioasă a umerilor şi începutul 
arcuirii pieptului. Văzînd acestea, Sosthene o fi înghiţit desigur în sec, 
deoarece fu cuprins de un pîrdalnic acces de tuse şi se făcu roşu ca un rac 
scos de la fiert, ceea ce avu drept efect imediat să provoace domnişoarelor o 
stare de voioşie. 

— Nu mai e nevoie de prezentări, spuse plantatorul. Domnilor, nu vă 
rămîne decît să deschideţi balul cu fetele mele. Doar dacă, adăugă el 
ridicînd o sprinceană de parcă abia atunci îi venise în minte ideea, doar 
dacă nu cumva căpitanul Fulminet va uza de întîietatea datorată gradului 
şi va face primii paşi cu mama fetelor... 

Doamna Soledad dădu din umeri şi îşi lovi uşor soţul peste obraz cu 
evantaiul. Orchestra începu să cînte. Era alcătuită din două viori, un 
violoncel şi un flaut, care făceau cît un taraf de curte de conac, deşi 
muzicanţii aveau nişte mutre dubioase. (Dar, pentru a-i face să ţopăie pe 
colonii din Santo Dominguo, ei înşişi de toate neamurile, nu era interzis să 
fi tăiat pungi cu galbeni, sau chiar şi gîturi, de cealaltă parte a mării, sau să 
fi fost hoţ de mare). 

Primul dans a fost un menuet. L-am condus cu Valerie, urmată de sora 
ei şi de Sosthene. Cel puţin partenera mea se dădea drept Valerie, căci n- 
aveam cum s-o deosebesc de Eponine. Aventura mea cu Line şi Trine se 
reînnoda, cu deosebirea totuşi că nu aveam de ales şi că trebuia să mă 
feresc a-i face concurenţă lui Sosthene. Nimic mai uşor la prima vedere. Nu 
puteam fi geloşi unul pe altul, cum remarcase el pe bună dreptate, întrucît 
aceleaşi frumuseţi ni se ofereau cu generozitate. 

Curînd de altfel, totul se şterse pentru mine. Un fel de pînză se aşezase 
între lumea dimprejur şi perechea pe care o alcătuiam cu Valerie. Dădusem 
uitării viaţa mea trecută: dragonii lui Pomponne, Fleurus, Paris, tata, şi 
Line şi Trine, pieptul străpuns al contelui de Valbert, atacul piraţilor 


1 Foarte bine (spân.). 

2 La naiba (spân.). 

3 Copile (spân.). 

algerieni, Africa, negrii masacraţi pe la Pelulante şi marea nemărgintă sub 
cerul de cuptor. Din tot ceea ce fusesem, din tot ceea ce dorisem, nimic nu 
mai însemna ceva în ochii mei. Nu voiam decît să opresc din zbor această 
noapte caldă, această muzică, aceste lumini ce se învîrteau în jurul meu şi, 
mai ales, această mică mină care fremăta în a mea, aceşti ochi care păreau 
că se topesc în ai mei, şi această răsuflare uşoară care se strecura printre 
nişte buze despre care n-aş fi ştiut să spun dacă exprimau provocare sau, 
făgăduinţă, şi acest parfum delicat răspîndit de un trup ale cărui mlădieri 
prevesteau înfocare. 

Eram cucerit. A fost de-ajuns un menuet şi, după menuet, o gavotă. Aş 
fi dansat toată noaptea. Timpul nu mai exista. Fără îndoială, îmi pierdusem 
capul şi cel mai bun semn al dispariţiei raţiunii este că, după aceste dan¬ 
suri şi încă altele, deşi nu schimbasem nici un cuvînt cu cea pe care o 
strîngeam în braţe, eram pătruns de simţămîntul că între noi se stabilise o 
înţelegere tainică şi profundă, pe deasupra cuvintelor, şi că această înţele¬ 
gere putea să dureze toată viaţa. 

Muzicanţii făcură o pauză. Stăpînul casei, urcîndu-se pe o mică 
estradă, agită un clopoţel şi ne vesti că un foc de artificii va fi tras în 
grădină. Oaspeţii aplaudară şi sclavii începură să aducă tăvi pline de tarte 
cu fructe, plăcinte cu miere, prăjituri cu migdale, pahare cu tafia, cupe cu 
vin de soc şi siropuri de portocale. Atenţia mi-a fost atrasă puţin de 
cuvintele domnului Cazenave. Am vrut apoi să vorbesc cu Valerie. 
Dispăruse. în locul ei, dinaintea mea aveam chipul rotofei, cu pomeţii uşor 
îmbujoraţi, al domnului Taillebois, luminat de un zîmbet jovial. 

— Felicitările mele băiete. Frumoasă pereche, dragă Pollux, dar şi cea 
alcătuită de Castor al dumitale cu surioara nu era mai prejos, sînt dator s-o 
recunosc. Părerea mea e să nu încurcaţi cumva persoanele, că s-ar putea să 
iasă tărăboi. în sănătatea dumitale! 

Luă din zbor un pahar de tafia pe care îl dădu peste cap dintr-o 
sorbitură. 

— Lăudabil! continuă el. Ah! ştiu, nu fac bine să mă las pradă acestei 
porniri nefericite, dar la vîrsta mea, neputîndu-i aduce omagii lui Venus, 
sînt bune şi micile compensaţii din partea lui Bachus. Esenţial este nu atît 
să ocoleşti greşelile, cît să le recunoşti. 

L-am privit fără să-l văd. 

— Drace! spuse mai departe, vorbele mele de bătrîn măscărici pocăit 
nu-ţi ţin nici de cald, nici de rece. Mînzul vrea să scoată fum pe nări. Toate 
cele bune! 

Se îndepărtă şi începui să-mi caut frumoasa. Zadarnic. Desigur arătam 
destul de plouat, căci, dînd nas în nas cu Sosthene, văzui că izbucneşte în 
rîs. 

— Ce mutră ai, inimioară! Atunci, şi fata ta şi-a luat zborul? 

— Doar dacă n-o fi căzut în vreo trapă. 

— Ce perfidă! 






Tu însă pari să te împaci destul de bine cu situaţia asta. 

— Eu! Află, dacă vrei să ştii, că Eponine m-a adus în stare de larvă, de 
stafie, sau zombi, cum se zice pe-aici. Şi mai exact încă, abia am prins-o în 
braţe că m-am prefăcut în stană de piatră. Pluteam între cer şi pămînt, 
aveam limba paralizată şi nu mi-am putut descleşta dinţii. 

Suspină şi încheie: 

— Cu toate acestea, e a mea. 

— Lămureşte-mă. 

— Cu neputinţă. 

Nebunia lui semăna atît de bine cu a mea, încît n-am stăruit. Primele 
petarde făcură explozie. Am urmărit împreună cu el valul mulţimii care 
ieşea în curte, răsucind capul la dreapta şi la stînga, în speranţa că o voi 
descoperi pe Valerie. Noaptea spuzită de stele era înmiresmată de 
parfumuri nenumărate, dulcege şi totodată iuţi, care îmi sporeau 
descumpănirea. Degeaba încercasem să mă resemnez, să-mi repet că un 
bărbat cu judecată se fereşte să făptuiască de două ori aceeaşi prostie şi că 
cine s-a fript cu ciorbă suflă şi-n iaurt. O altă voce îmi spunea că nu se 
putea face nici o comparaţie între Line şi Trine, pe de o parte, şi Eponine şi 
Valerie, pe de alta. Primele, domnişoare de familie bună, fuseseră formate la 
şcoala unei destrăbălate, deprinsă cu toate capcanele şi şmecheriile 
cochetăriei, temuta Stephanie, mama lor. Nemernicul conte de Valbert, tatăl 
lor, urzise o maşinaţie diabolică, în bună înţelegere cu soţia lui, avînd drept 
scop să-mi stoarcă o sută de mii de livre, ca răscumpărare. Dimpotrivă, 
Eponine şi Valerie au fost desigur crescute de mama lor de sînge spaniol în 
spirit religios şi în cultul onoarei, şi tatăl, de-ar fi să-l judecăm doar după 
purtarea lui cu prilejul vînzării de sclavi, fiu al unui negustor de vite, dar 
rafinat prin avere, ar merita ca oricare altul particula nobiliară abuziv 
adăugată numelui său. Valerie nu era „de neam”. Ei şi? Oare fiicele marilor 
seniori nu se căsătoreau cu bogătaşi ipso facto 1 curăţaţi de originea lor 
umilă? Marchizul Benigne-Augustin-Urbain de la Preec de la Fleur, 
respectabilul autor al zilelor mele, spunea, ca majoritatea celor interesaţi 
deopotrivă cu el în „afacerile extraordinare”, că banii n-au miros. Cu 
siguranţă, Valerie avea o zestre frumoasă, şi banii grei şi sunători spală cu 
apă şi cu săpun şi o ţărancă şi un ţăran. 

La asemenea lucruri mă gîndeam cînd o jerbă de artificii pocni în 
văzduh, împrăştiind petalele unei imense flori galbene-aurii. Spectatorii 

scoaseră un murmur de admiraţie. 

» 

— Am avut dreptate, îmi strecură la ureche glasul lui Sosthene. Iată-le. 

Eponine şi Valerie, ţinîndu-se graţios de mijloc, apăruseră intr-adevăr 
în cadrul uşii. Motivul absenţei lor bătea oricui la ochi. Pur şi simplu, din 
cochetărie, îşi schimbaseră rochiile. Ţesătura uşoară, care acum le învăluia 
formele fermecătoare, era de o nuanţă din cel mai gingaş verde ca migdala. 
Această culoare le şedea la fel de bine ca şi rozul „bonbon” şi galbenul, de 


1 Prin însuşi acest fapt (lat.). 






lămîie. Sosthene observă îndată că se îmbrăcau în culori în stare să excite 


papilele gustative ale unui bărbat cumsecade, căruia îi plăceau dulciurile. 
Mă grăbesc să spun că în cursul acelei seri au mai dispărut încă de două 
ori, pentru a se îmbrăca în roşu-cireşiu şi bleu ca drajeurile. 

Ne apropiarăm de ele şi, înainte de a le ajunge, o întrebare tulburătoare 
şi totodată nelalocul ei îmi veni pe buze: 

— Care este Valerie, şi care Eponine? 

în brusca lumină ceţoasă a unui foc de artifcii, îl văzui pe Sosthene cum 
pălise. 

— Care? şopti el. 

— Singura noastră salvare este să ne încredem în ele, spusei. Ia-o 
înainte. 

Porni primul, dar cînd ajunse în faţa lor, pe cînd eu mă aflam la cîţiva 
paşi în urma lui, nici una nu păru să-i arate un interes deosebit. Viclenele 
stăteau una lingă alta, fără să mişte nici măcar un deget. Era cu neputinţă 
să le deosebeşti: păreau două monezi marcate cu aceeaşi pecete, genele lor 
băteau în acelaşi ritm şi pe buze aveau acelaşi zîmbet încremenit. 

Să fi fost doar o copilărie din partea lor, un simplu amuzament feminin? 
Decît să fii dus de nas, mai bine să tai în carne vie fără să mai stai pe 
gînduri. Făcui deci, la întîmplare, o plecăciune adîncă celei care se afla în 
fata mea. 

— Sublimă Valerie, îi spun, care ai fi fără seamăn în toate, dacă sora 
dumitale nu s-ar bucura de aceleaşi privilegii ale naturii, ştii, am început să 
mă tem să nu vă răpească un hoţ de mare, şi tocmai mă întrebam dacă 
după asta ar mai merita să trăieşti. 

Domnişoara rîse dezvelindu-şi toţi dinţii. 

— Trăieşte, domnule, ţi-o poruncesc, şi în ce priveşte răpirea, fii pe 
pace. Nu sîntem chiar atît de dezarmate cît ţi se pare. Ne pricepem foarte 
bine să călărim în galop şi avem mereu la căpătîiul patului un pistol 
încărcat, de care ştim să ne slujim la fel de bine ca si de sabie. Pentru 
tîlharii care îţi tulbură închipuirea mai avem în afară de asta şi o altă armă, 
un mijloc de apărare obişnuit în Mexic, pe care mama noastră ne-a învăţat 
cum să-l folosim. E de-ajuns să-ţi îngrijeşti unghiile, aşa încît să fie 
întotdeauna cu vîrf şi ascuţite ca un brici. Dacă vreun prost crescut începe 
să ne îndruge verzi şi uscate, nimic mai uşor decît să-i scoatem un ochi. 
Dacă insistă, îl pierde şi pe-al doilea. Priveşte. 

îmi întinse mina dreaptă, pe care o cercetai ţinînd-o într-a mea. Avea 
cele mai frumoase degete din lume, lungi, subţiri, terminate cu unghii 
ascuţite ca vîrfurile de suliţă. 

— Arată-le şi pe-ale tale, îi spuse surorii sale. Bănuita Eponine se 
supuse şi Sosthene, clătinînd din cap, zise încetişor: 

— Nu mă puteţi face să cred vreodată că nişte lucruri atît de 
fermecătoare ar fi în stare să săvîrşească nişte acte atît de crude. 



— Nu te bizui pe asta, îi răspunse ea drăgălaş. într-o ţară cum este a 
noastră, în care bărbaţii, şi-aşa aprigi prin temperament, sînt atraşi mai 
mult decît trebuie de tafia amestecată cu praf de puşcă, cel mai bun mijloc 
de apărare al femeilor este să atace. De altfel, sora mea şi cu mine nu ne 
îndepărtăm niciodată una de alta mai mult de cîţiva paşi, aşa încît să ne 
putem ajuta la nevoie. 

— Fiţi încredinţate, spuse Sosthene cu fermitate, că mai bine mă las 
tăiat în bucăţele ca şi carnea pentru tocătură decît să vă văd suferind cea 
mai mică jignire. 

— O să vedem noi, răspunse aceeaşi. 

Apoi, adresîndu-mi-se: 

— Şi dumneata, domnule Lafortune, ai aceleaşi porniri lăudabile? 

— Să mor în clipa asta, dacă vă îndoiţi de ele, domnişoară. 

— în cazul acesta, spuse cea în care mă lăudam c-am recunoscut-o pe 
Valerie, nu văd ce ne-ar împiedica să facem acum o mică plimbare. 

Mă luă hotărîtă de braţ, pe cînd sora ei, făcînd acelaşi lucru cu 
Sosthene, ne arătă drumul. Focul de artificii nu încetase să umple cerul cu 
flori nemaipomenite, care se desfăceau în mănunchiuri şi cădeau 
prefăcîndu-se în pulbere luminoasă. Trecurăm printre grupurile de oaspeţi, 
împărţiţi perechi-perechi. Din cînd în cînd se auzeau nişte ţipete de femei, 
despre care puteai crede, cum vrei, fie că admirau spectacolul, fie că 
dovedeau emoţia fată de anumite libertăţi favorizate de întuneric. 

Curînd părăsirăm ograda presărată cu nisip şi intrarăm sub bolta 
copacilor, unde se simţea parfumul puternic al magnoliilor. Apropierea de 
trupul fetei, al cărei pas era potrivit după al meu, mă ameţi de-a binelea. 

— Nu eşti prea vorbăreţ, spuse ea după cîtva timp. Nădăjduiam să-mi 
faci curte, după moda de la Paris. 

Ce înţelegea prin asta? 

— Of! Valerie, oftai eu, să-ţi spun că frumuseţea dumitale îl face pe om 
să-i piară graiul? 

— Bine, şopti ea strîngîndu-mă de braţ. Continuă. Am prins-o de mînă. 

— Atunci lasă-mă să-mi recapăt inspiraţia. 

I-am apropiat mîna de gura mea, dar ea şi-a retras-o iute. 

— Ţi-am acordat o plimbare, şi nimic mai mult. Fii atent la unghii dac-o 
iei prea repede. 

Am simţit pe obraz cinci mici împunsături ascuţite. 

— Gîndeşte-te că, dac-aş fi apăsat mai tare, acum ai fl fost desfigurat. 

— N-ai înţeles, Valerie, că de la primul dans am devenit sclavul 
dumitale? 

Rîse. 

— Avem destui sclavi pe-aici. Lămureşte-mă despre felul cum ai căzut 
în sclavie. 

— M-am simţit al dumitale de la prima privire, de la primii paşi. 

— Te înflăcărezi prea repede. Şi dacă nu sînt Valerie? Şi dacă nu cu 
mine, ci cu sora mea ai dansat adineauri? N-aş fi îndreptăţită să cred că, 
trecînd fără deosebire de la una la alta, nu eşti decît un uşuratic înrăit? 

Spunea adevărul? Să mă fi înşelat? Dar nu mai puteam da îndărăt. 

— Nu, Valerie, inima mea nu s-a înşelat. 

Rîse iarăşi. Un strigăt scurt, semănînd cu ţipătul unei rîndunele, se 
auzi nu departe, ca o chemare. Fata tresări. 

— E sora mea! Nu te mişca. Mă întorc într-o clipă. Fără a putea s-o 
reţin, îşi desprinse braţul de al meu şi dispăru într-un foşnet de mătase. 
Ajunsesem la un fel de răspîntie, de unde porneau ca nişte raze mai multe 
poteci care, întretăindu-se, alcătuiau probabil un adevărat labirint. Pe unde 
o luase? Nu cumva cele două surori se înţeleseseră să se distreze pe 
socoteala noastră? Deasupra mea, cerul era scăldat într-o lumină lăptoasă, 
dar frunzişul stufos nu te lăsa să vezi decît la cîţiva paşi. Singurele zgomote 
care ajungeau pînă la mine erau foşnetul frunzelor tulburate de vînt şi, în 
răstimpuri, şuierul artificiilor care despicau văzduhul. 

Am aşteptat astfel, cu inima bătîndă, cîteva minute. Apoi răsunară 
rîsete zglobii şi, aproape îndată, o voce în care mi se păru că desluşesc o 
undă de batjocură, spuse în spatele meu: 

— Ce-i asta? îmi întorci spatele? Nu e politicos din partea dumitale. 

Şi începu să-mi explice, într-un ciripit întretăiat de alte rîsete, că sora 
ei, împiedicîndu-se de o rădăcină de copac, căzuse cît era de lungă şi fusese 
gata să-şi strice rochia cea frumoasă de n-ar fi fost braţul vînjos al lui 
Sosthene, care o ajutase la timp. 

— Ai fi avut aceeaşi prezenţă de spirit, domnule Lafortune? 

I-am sărutat mina. De data aceasta n-a mai protestat şi, încurajat de 
acest prim succes, am atras-o spre mine şi am strîns-o în braţe. Ea se 
desprinse fără să se mai folosească de unghii. 

— Nu fii atît de focos, amice. Dac-aş ceda pe loc capriciului dumitale, 
ce-ai crede despre mine? 

— Că îmi faci favoarea de a nu mă dispreţui. 

— Mare nebun mai eşti. 

Datorită nu ştiu cărei tremurări din glasul ei, am crezut că rezistenţa îi 
slăbise şi am reînnoit încercarea. M-a respins iarăşi. 

— Dacă ai mina prea indiscretă, domnule sublocotenent, a mea va 
deveni iute şi, în plus, sora mea e la cîţiva paşi în urmă. Douăzeci de unghii 
înfipte în obrazul dumitale ar putea să-ţi compromită cariera de curtezan. 

Eponine - era oare Eponine? - apăru intr-adevăr cu Sosthene. Se 
apropie de sora ei, o prinse de mîini şi, cu trupul dat pe spate, începură să 
se învîrtă, din ce în ce mai repede, ţipînd uşurel de plăcere. 

Se opriră din joacă, gîfîind. Cum am mai fi putut s-o deosebim pe 
Eponine de Valerie cînd, învîrtindu-se, se amestecaseră mai mult ca 
oricînd? în cele din urmă ne-am dat seama că erau ferm hotărîte să nu ne 




l 




98 












Vf 


jii 


t ii 


^ ) * 



îngăduie acest lucru, deoarece una din ele strigă cu glas înspăimîntat, în 
care se putea bănui şi un dram de afectare: 

— Domnilor ofiţeri, ne-aţi făcut să ne pierdem capul. Focul de artificii s- 
a terminat şi toată lumea va intra în casă. Nu ne putem înapoia cu voi. Aţi 
avea de înfruntat nu mai puţin de şase neplăceri. Pe curînd, şi mai ales nu 
vă grăbiţi. Veţi găsi uşor drumul. Marinarii ştiu să se conducă după stele. 

încă o cascadă de rîsete şi, ţinîndu-se de mină, dispărură în întuneric. 

Am rupt tăcerea grea care se lăsase deodată. 

— Dragul meu, sînt nişte fete cam ciudate. 

— Adorabile! spuse Sosthene. M-am hotărît. înainte ca la Petulante să 
ridice ancora spre a se înapoia în Franţa, îmi prezint cererea în căsătorie şi 
mă însor. 

— Cu care? 

Colegul meu se scarpină în cap. 

— Să examinăm problema. Din punct de vedere fizic, nu există nici o 
deosebire între una şi cealaltă. Fără discuţie, în ce priveşte caracterul, 
temperamentul, care au importanţa lor, mi se pare că una din ele este mai 
îngăduitoare decît cealaltă, mai puţin ursuză. Să fie oare Eponine, sau 
Valerie? Să zicem că Eponine mi-ar fi făcut jocul. Primise mai înainte s-o 
sărut pe gît fără prea multe fasoane. Vrînd să profit de avantaj, am strîns-o 
în braţe. Atunci a scos ţipătul acela - un ţipăt ciudat, pe legea mea, de 
parcă voia să imite o pasăre - care a făcut-o pe sora ei să alerge la ea. 

— Deci nu se împiedicase de-o rădăcină? 

— Asta a pretins după aceea, cînd s-a prefăcut că i se înmoaie 
picioarele. Bine! Apare presupusa Valerie şi peste puţin, chiar pe locul 
acesta, încep să se învîrtă. Pe urmă, prima sau a doua a rămas cu mine? în 
orice caz, a fost cu neputinţă să reiau discuţia de unde o lăsasem, îndată 
am şi fost ameninţat cu unghiile pe obraz. 

— Fără umbră de îndoială. Ele se învîrtesc şi noi sîntem titirezi... în 
concluzie? 

— însurătoarea mai mult ca ori cînd. Urmăreşte-mi raţionamentul. O 
cer pe Eponine tatălui plantator. Este limpede că se vor hotărî între ele care 
să fie soţia mea şi, în orice caz, eu nu voi pricepe nimic. Dar ce importanţă 
are pavilionul? Voi fi ales, înţelegi? Asta-i lucrul cel mai important. 

Era un raţionament cam şubred. începeam să mă simt foarte 
nedumerit. 




/ 




99 






\Ti 






r r 


j* t 


k -A 

s 


f Â> 


'A 


Capitolul 9 


/^^^^rebuia să ne întoarcem la „casa mare”. De la răspîntia unde 

i I domnişoarele ne lăsaseră pradă gîndurilor, patru sau cinci poteci 
duceau în tot atîtea direcţii. Pe care să mergem? Cumpăneam 
între două. Am ales-o, bineînţeles, pe cea rea. Crîngul în care am rătăcit 
peste o jumătate de oră devenea din ce în ce mai des. Pînă la urmă ne-am 
întors de unde pornisem pentru a regăsi răspîntia şi, luînd-o pe poteca cea 
bună, în cîteva minute am ajuns la casa cu toate ferestrele aprinse în 
întunericul nopţii. 

Balul tocmai se oprise pentru o scurtă pauză şi intrarea noastră n-a 
trecut neobservată. în jurul celor două surori, îmbrăcate de data asta în 
rochiile roşii, roia un grup de admiratori din colonie. Toţi păreau să aibă 
cam aceeaşi vîrstă ca şi noi şi se arătau foarte curtenitori. Mi-a venit ideea 
să-i număr. Erau şase: exact cifra încurcăturilor cu care fusesem 
ameninţaţi. 

— Credeam că ofiţerii din marina comercială sînt mult mai atraşi de 
dans, exclamă una din cele două frumoase, la vederea noastră. V-aţi 
aventurat cumva spre satul unde trăiesc sclavii noştri negri? Tot făcînd 
negoţ cu „lemn de abanos” nu mai sînteţi poate atraşi decît de frumuseţea 
neagră. Phui! Grăbiţi-vă să-l liniştiţi pe căpitanul vostru, care era cît pe ce 
să vă şteargă de pe rolul echipajului ca dezertori. 

Toţi cei din partea locului făcură haz. La cîţiva paşi de noi se afla 
domnul Fulminet care, auzind gălăgia, ne făcu un semn prietenos. 
Orchestra începu să cînte un rigaudon. 

— Am căpăta iertare, domnişoarelor, dacă v-am cere acest dans? 

— Vai de mine! răspunse Valerie - sau Eponine? - Să readuci mieii 
rătăciţi pe calea cea bună este o faptă pioasă. 

Prinzîndu-ne fiecare fata de mijloc, am început dansul cu pas sigur şi 
curînd am remarcat priviri ostile aţintite asupra noastră. 

— Ce vi s-a întîmplat? mă întrebă partenera mea. Cred că ghicesc, dar 
aţi fost prea delicaţi, nu trebuia sa aşteptaţi atîta pînă să veniţi după noi. 

— Am să fiu sincer, Valerie. Delicateţea se datorează în bună măsură 
unei determinări imperfecte a punctelor cardinale. 

Ea pufni în rîs, apoi, străduindu-se să pară serioasă, spuse, înfigîndu-şi 
privirile intr-ale mele: 

— După ce-ai recunoscut că sînt Valerie? 

— Nu-mi pune la îndoială sinceritatea: după bătăile inimii mele. 

— Iată nişte bătăi tare isteţe, domnule Lafortune. îşi înfipse uşor 
unghiile în podul palmei mele şi continuă mai în şoaptă: 

— Dacă ai unele intenţii în ce mă priveşte, trebuie să-mi spui care. 

întrebarea mă lua pe nepregătite, dar mă aflam sub farmecele fetei şi 
nu puteam da înapoi. 

— Toate, am zis plin de avînt, începînd cu cele mai oneste. 

— E bine spus, răspunse ea domol, dar mama m-a învăţat să mă feresc 
întotdeauna de oamenii care ştiu să vorbească frumos. 

Rigaudon -ul nu este un dans prea propice efuziunilor sentimentele şi, 
dacă mi se întîmplă doar foarte rar să pierd simţul ridicolului, apropierea de 
această făptură încîntătoare mă scotea din minţi. 

— O, Valerie, i-am spus cu glas gîtuit, cum să te conving cît de alese 

sînt intenţiile mele? 

î 

Iarăşi i-am simţit unghiile şi, privind dinadins în altă parte, şopti: 

— Tare-aş vrea să te cred, domnule ofiţer, dar pînă la noi ordine va 
trebui să-ţi supraveghezi nu numai gesturile şi cuvintele, dar şi drumurile 
pe care le faci. Oamenilor de pe aici le sare ţandăra repede, sînt geloşi ca 
nişte tigri şi cred că au drepturi chiar şi asupra lucrurilor ce nu intră în 
posesiunea lor, cînd le doresc. Mîine după-amiază mă voi duce la Capul 
Francez împreună cu sora mea. Vom trece călare prin faţa hanului unde 
locuiţi. Şi dumneata, şi prietenul dumitale fiţi cu băgare de seamă şi gata să 
veniţi după noi la promontoriul înşelătoarei. Şi-acum, nici un cuvînt mai 
mult. Prudenţă şi discreţie. Spre a nu stîrni bănuieli, astă-seară nu mai 
dansăm împreună. Ai înţeles? 

— La ordinele dumitale. 

Dansul se terminase. M-am înclinat dinaintea ei. Cu buzele încremenite 
într-un zîmbet fascinant, îmi şopti: 

— Buenas noches. Hasta mariana . 1 

Era aproape ora trei dimineaţa cînd m-am pomenit călărind împreună 
cu Sosthene pe drumul peste care pluteau miresme de balsam. Colegul meu 
era în al nouălea cer şi făcea tot felul de comentarii despre seara pe care o 
avusese. Cele două surori desigur se înţeleseseră între ele, căci presupusa 
Eponine îi spusese aceleaşi vorbe pe care le auzisem şi eu din gura Valeriei. 
Ca şi mine, primise şi el sfatul de a nu mai dansa cu ea după rigaudon. 
Amîndurora ni se dăduse întîlnire a doua zi la promontoriul înşelătoarei. 

— Aşa că iată-ne ajunşi gemeni, spuse el ridicîndu-se în scări. 

îmi mărturisi că remarcase şi el privirile întunecate ale admiratorilor 
din partea locului, în timpul cît dansasem cu cele două fete. 

— Crezi că voinicii ăştia sînt chiar atît de periculoşi pe cît lăsau ele să 
se înţeleagă, dragul meu Felix? 


1 Noapte bună. Pe mîine (spân.). 

— Şi crezi tu, dragul meu Sosthene, că sîntem în stare să-i punem la 
respect? 

— Ar trebui să-i întrebi pe piraţii algerieni pe care i-am trimis pe lumea 
cealaltă după acea blestemată eclipsă de lună. 

— Allah să-i primească în paradisul lui! Şi începu să cînte cît îl ţinea 
gura. 

De dimineaţă, domnul Fulminet îmi ceru să-l însoţesc în vizita pe care 
avea s-o facă unui plantator care cumpărase zece sclavi pe nişte baloturi de 
băcan şi de indigo. Plantaţia se afla la două leghe depărtare de Capul Fran¬ 
cez şi şedeam ca pe ghimpi cînd, pe la ora prînzului, căpitanul discuta pe 
îndelete despre numărul butoaielor de umplut. Plantatorul contesta 
clauzele prevăzute cu ocazia vînzării. Vedeam că domnul Fulminet era gata 
să se supere. Furios cum eram, îmi scosei pe jumătate sabia din teacă şi o 
vîrîi la loc fără un cuvînt. Omul se crezu ameninţat? în orice caz, capitulă 
pe dată şi ne pofti chiar să luăm masa cu el. Tremuram de teamă ca nu 
cumva căpitanul să primească, deoarece riscam să nu mă mai pot duce la 
întîlnirea cu Valerie. Din fericire spuse că nu putea să întîrzie, căci trebuia 
să fie cît mai grabnic pe puntea vasului său pentru a supraveghea lucrările 
de carenarea corăbiei. Plantatorul, care se făcuse numai miere şi zahăr, 
stărui să acceptăm cel puţin o gustare care să ne ţină la drum. 

— Bine, spune domnul Fulminet. 

Discuţia avusese loc într-o magazie lungă, făcută din scînduri, unde - 
în compartimente separate prin pereţi tot de scînduri - erau depozitate, 
împreună cu plantele colorante, vanilie şi tutun, într-un ciudat amestec de 
mirosuri. Tocmai ieşeam din magazie pentru a ne îndrepta spre casa 
stăpînului, la vreo sută de paşi depărtare, cînd nişte urlete ne ţintuiră 
locului dinaintea unei colibe de vălătuci, acoperită cu frunze de palmier. 

— Ce se întîmplă? întrebă căpitanul. 

Plantatorul ridică din umeri. 

— Palatul justiţiei. Vreţi să vedeţi? 

Dădu la o parte perdeaua de liane care ţinea loc de uşă şi văzurăm un 
negru în genunchi, cu mîinile legate la spate. Avea jumătate din obraz 
năclăit de sînge. în faţa lui, un mulatru înalt ştergea un cuţit mare pe o 
cîrpă. 

— Vi-1 prezint pe Martin, vătaful meu devotat, spuse plantatorul. Vede 
tot, ştie să se facă respectat şi ţine să taie el însuşi urechile răufăcătorilor. 
Lucru pe care tocmai l-a isprăvit cu omul ăsta care a furat un sac de 
bumbac. Costul: o ureche. în caz de recidivă, o pierde şi pe-a doua. 

— Nu socotiţi că pedeapsa este mult prea mare faţă de greşeală? 
observă Fulminet. 

Omul păru mirat de asemenea remarcă. 

— Socot că păcătuim mai mult prin îngăduinţă decît prin severitate cu 

animalele astea. Gînditi-vă că olandezii taie nasul sau le scot dinţii doar 

pentru că sug o trestie de zahăr din recoltă. Iar englezii folosesc o altă 
mutilare, de care se tem cel mai mult nătărăii ăştia care nu visează decît să 
se joace de-a vita cu două spinări. Pe vremea cînd trăia tatăl meu, hoţilor li 
se tăia mina dreaptă; dar asta însemna să-ţi ştirbeşti capitalul. 

Ceva mai departe am întîlnit şase negri cu spinările încovoiate sub saci 
grei de cafea. îi supraveghea tot un mulatru. îşi salută stăpînul şi, desigur 
pentru a-şi dovedi zelul, pocni din biciul care se încolăci în jurul gleznelor 
sclavului, din imediata lui apropiere. Nenorocitul se prăbuşi. O nouă 
lovitură de bici, însoţită de o ploaie de înjurături, îl puse pe picioare, 
gemînd din rărunchi. A treia lovitură îl făcu să-şi reia drumul. 

Spectacolele de acest fel nu erau menite să-mi stîrnească pofta de 
mîncare. Abia m-am atins de pateul de vînat din care gazda noastră a ţinut 
morţiş să gustăm şi care răspîndea o miroznă tămîioasă de pasăre 
sălbatică. Abia după un pahar de tafia mi-a revenit şi mie inima la loc. 

Pe drumul de întoarcere, nu m-am putut opri să nu-i împărtăşesc 
domnului Fulminet indignarea mea faţă de pedeapsa aplicată nefericitului 
hoţ de bumbac. Dădu din cap. 

— Eşti tînăr, dragă Lafortune. Credeam totuşi că cele văzute în Africa ţi- 
au stăvilit valurile de sensibilitate. Plantatorul pe care l-ai văzut adineaori 
nu este mai rău decît altul. N-aş fi deloc mirat să fie un tată de familie 
model. Negrul ştie că, dacă fură, va suferi o grea pedeapsă corporală. Deşi 
ştie, îşi ia riscul, dar dacă pedeapsa ar fi mai uşoară, ar lua-o de la capăt în 
fiecare zi. Acestea fiind spuse, înţeleg că cei mai mîndri dintre ei, uneori 
foşti şefi de trib, căzuţi în sclavie din greşeală sau pe neaşteptate, evadează 
şi fug în munţii şi pădurile insulei, unde alcătuiesc adevărate bande de 
desperados 1 . Cel mai bun lucru este să nu-i întîlneşti în cale dacă nu vrei 
să suferi cele mai crunte maltratări, printre care şi aceea de a fi pus la 
frigare. Li se spune scăpaţi. Cei mai fioroşi, alături de locuitorii de pe 
Coasta Dinţilor, aparţin triburilor mandingo. Domnul Cazenave tocmai îmi 
povestea ieri că, nu demult, l-au răpit pe fiul unui plantator, un copil de 
doisprezece ani, pe care l-au mîncat liniştiţi pînă la ultima bucăţică. E- 
adevărat că dacă se lasă prinşi sînt traşi pe roată de vii. Homo homini 
lupus 2 ,- din păcate! 

Explicaţia aceasta nu mă mulţumea. Aveam un răspuns gata pregătit. 

— Domnule căpitan, nu cumva negoţul cu negri se află la originea 
tuturor acestor grozăvii? 

— Poate, tînărul meu prieten, deşi aceşti mandingo şi alţi mîncători de 
oameni n-au făcut decît să transporte la Santo Dominguo şi în alte părţi 
obiceiurile din blîndele lor ţări! Oricum, negoţul cu negri furnizează coloniei 
muncitorii de care are nevoie pentru a fi rodnic exploatată. Menirea noastră 
este să-i creştinăm, să-i civilizăm pe aceşti muncitori, destul de leneşi din 
fire. 


1 în context: răufăcători (spân.). 

2 Omul este lup pentru om (lat.). 

— Cu ajutorul biciului? 

— Gîrbaciul, domnule moralist, n-a ucis vreodată pe cineva din marină 
unde se recomandă să fie folosit şi, dac-ai putut constata că mateloţii de pe 
la Petulanie n-au fost niciodată supuşi unor asemenea lovituri, aceasta se 
datorează faptului că, poate, căpitanul lor este un nebun bătrîn care, la 
vîrsta dumitale, se indigna, cu tot atît de puţin discernămînt sau, dacă-ţi 
place mai mult, cu tot atîta generozitate ca şi dumneata. 

îşi îmboldi calul, care începuse să meargă mai încet, şi continuă: 

— Ce-ar fi să discutăm despre un subiect mai plăcut? Seara trecută mi 
s-a părut că domnişoarele Cazenave au făcut asupra dumitale, ca şi asupra 
colegului dumitale, năzdrăvanul Sosthene, o impresie dintre cele mai pu¬ 
ternice. 

Nu m-am putut opri să nu mă roşesc ca un prost. 

— Oh! nu te necăji. Admiraţia voastră ar fi putut cădea asupra unor 
obiecte mai puţin demne decît acestea. Dă-mi voie să-ţi atrag doar atenţia 
să nu intri cu uşurinţă într-o aventură pe care o văd fără ieşire. Familia 
Cazenave este una dintre cele mai cu vază în Santo Domingo. Tatăl este 
foarte atent; mama, de sînge spaniol, este în stare să scoată ochii unor 
curtezani prea îndrăzneţi. Trebuie să mai adaug că peste două săptămîni 
vom ridica ancora. Crede-mă deci, sfatul meu este să nu treceti mai 
departe, ci să vă opriţi la oftaturi. Mulţumiţi-vă să le faceţi o curte discretă, 
păstraţi distanţele. Suspinele lasă amintiri plăcute. Pasiunile duse pînă la 
capăt, cînd nu se termină cu o legătură legitimă, nu lasă adesea în urma lor 
decît amărăciune şi ură. 

Domnul Fulminet nu înceta să mă uimească. Acest marinar cutezător, 
totdeauna stăpîn pe sine, pe care îl văzusem comandînd manevrele pe nava 
sa cu siguranţa unui bătrîn lup de mare, riscîndu-şi viaţa în lupta cu 
corsarii din Alger, dovedindu-1 pe îngrozitorul rege Lolo, pedepsindu-1 pe 
Sosthene pentru escapada lui în pădure fără a-1 umili, înăbuşind revolta 
sclavilor fără a-i spînzura pe instigatori, în sfîrşit acest om cu judecată era 
şi un om de inimă. îndeplinind cît putea mai bine sarcinile impuse de o 
meserie pe care şi-o alesese, dar ale cărei servituţi şi nedreptăţi le cunoştea, 
nu era deloc orb la cutezanţele nesocotite ale pasiunii care nu se vrea 
constrînsă. Chiar în această clipă se străduia să mă împiedice a face un 

lucru de ale cărui consecinţe se temea. Puteai avea încredere în el. M-am 

î 

hotărît să-mi deschid inima. Totuşi, pentru a nu-1 alarma, i-am vorbit pe un 
ton firesc. 

— Domnule căpitan, dar dacă Sosthene şi cu mine am nutri cele mai 
bune intenţii de pe pămînt? Gemenele sînt de o frumuseţe în stare să 
justifice orice nebunie, chiar şi-aceea de a le lua de neveste. Domnul 
Fulminet începu să rîdă. 

— Fără îndoială, prietene, fără îndoială. Sînt de acord cu dumneata că 
arzătoarea frumuseţe creolă lasă adesea în urmă frumuseţea rece din 
Europa. Are un nu ştiu ce, o graţie mlădioasă, ceva galeş, mă rog, nu ştiu 

ce promisiuni de voluptate - despre care mă voi feri să spun că sînt ţinute 
întotdeauna - care au sucit capul multor marinari debarcaţi în Insule. Dacă 
vrei, să lăsăm la o parte cazul prietenului dumitale, căruia de altfel îi voi 
face aceleaşi rezerve asupra fondului, şi să ne ocupăm de-al dumitale. Ai 
uitat oare, domnule sublocotenent, că adevăratul dumitale nume - buna 
mea ţinere de minte a reţinut chiar şi toate prenumele - este Fortunat- 
Richard-Felix de la Pree de la Fleur? Ai uitat că tatăl dumitale este marchiz 
şi mă tem că n-ar privi cu ochi buni o mezalianţă între fiul său şi o 
domnişoară de Saint-Lary de a cărui particulă nobiliară nu se poate lăsa 
înhătat decît un nătărău? 

— îi voi răspunde că dragostea are raţiunile ei. 

— Nu sînt sigur că va fi de acord cu ele. Să trecem peste asta. Domnule 
Lafortune, eşti înscris pe rolul echipajului meu. în această calitate, ai 
obligaţia să te întorci la Nantes cu corabia pe care am cinstea s-o comand, 
îmi vei îngădui să adaug că am ştiut să-ţi apreciez meritele şi că am nevoie 
de dumneata. 

— Mulţumesc, domnule, i-am spus eu. Iertaţi-mă că insist asupra unui 
lucru, absolut din pură curiozitate. Să presupunem că, trecînd peste toate 
obiecţiile, cer mîna uneia din domnişoarele Cazenave, o obţin şi îmi pun 
juvăţul de gît. în acest caz, n-aş putea s-o iau cu mine pe la Petulante, pe 
soţia mea legitimă? 

Căpitanul clătină din cap. 

— N-ai decît să-ţi laşi imaginaţia să zburde. Peste cincisprezece zile ne 
vom afla în largul mării. La vîrsta dumitale e mai bine să nu-ţi făureşti prea 
multe himere. Pînă la urmă sînt în stare să te înghită de viu. 

Apoi, schimbînd tonul: 

— Să ne întoarcem la lucrurile serioase. Mîine corabia noastră va fi 
gata. Domnul Pigache, care a rămas la bord de la sosire pentru a 
supraveghea operaţiile de curăţire şi vopsire, are şi el dreptul să se 
destindă. Începînd de poimîine vei dormi deci la bord, împreună cu sublo¬ 
cotenentul Goujet, ceea ce bineînţeles nu vă va împiedica să coborîţi pe 
uscat în timpul zilei, cu condiţia ca unul din voi doi să rămînă de serviciu. 

— La ordinele domniei-voastre, domnule. 

Neavînd aceeaşi direcţie, ne-am despărţit la o încrucişare de drumuri. 
Abia dispăru căpitanul în spatele unui boschet de manghieri, că şi dădui 
pinteni calului care o porni în galop. 

Era tocmai ora două cînd am sărit din şa în faţa hanului La Marinarul 
vesel. După tremurul unei perdele mi-am dat seama că Sosthene şedea de 
pîndă la fereastra din camera lui. M-am dus degrabă la el şi i-am povestit 
discuţia pe care o avusesem cu domnul Fulminet, ferindu-mă să-i repet 
reflecţiile căpitanului cu privire la originea mea nobilă. Ridică din umeri. 

— Ştii, şeful, cam exagerează. Să trecem peste serviciul de noapte la 
bord, deşi mă întreb dacă nu cumva se ascunde aici vreun şiretlic pentru a 
ne împiedica orice întîlnire nocturnă. Dar, în ce priveşte faptul de a te pune 

în gardă asupra unei căsătorii cu o creolă, aici, da, protestez. Ipocritul ăsta 
a omis să te informeze că acum vreo zece ani s-a însurat şi el cu o creolă, 
chiar aşa, fata unui plantator din Martinica, pe care a adus-o la Nantes, şi 
îi face cîte un copil de fiecare dată cînd se întoarce din Insule, de teamă să 
nu-1 părăsească în lipsă. Acest părinte al Virtuţii are cinci plozi. Cu grija lor 
pe cap, îţi dai seama că doamna Fulminet nu mai are timp să se gîndcască 
la prostii. O cunosc. Părinţii mei sînt în vizită cu ea. E o femeie frumoasă, 
deşi cam prea durdulie pentru gustul meu, şi care probabil are şi cîteva 
picături de sînge negru în vine. Mai ales are nişte ochi, să scoale un om din 
morţi. De bună seamă nu-i ca Valerie, nici ca Eponine. 

Urmă un schimb de cuvinte din ce în ce mai înflăcărate despre aceste 
zeiţe. De la prima femeie pînă astăzi, nu s-au văzut frumuseţi mai 
desăvîrşite pe scoarţa pămîntului. Seamănă trăsătură cu trăsătură, fiindcă 
desăvîrşirea lor odată atinsă nu mai putea fi depăşită. Nec plus ultra! 1 
întrebare: vor accepta să părăsească insula, după nuntă? Sosthene jură pe 
capul tatălui său că, din dragoste pentru Eponine, este în stare să se facă 
plantator. Nu mi-e greu să-mi dau seama că, de îndată ce mă voi întoarce la 
Paris, Stephanie de Valbert va avea grijă să fiu întemniţat la Bastilia. S-a zis 
cu mine. Mă fac şi eu plantator. Meseria e brăţară de aur, mai ales cînd 
socrul se numeşte Augustin Cazenave de Saint-Lary. Bogăţie şi dragoste! 
Viaţa e frumoasă. Plutim în sfere eterice unde domneşte o fericire veşnică. 

Sosthene, deşi o luase razna, continua să scruteze strada. Deodată se 
uită la ceas, o ceapă mare de argint emailat, şi se schimbă la faţă. 

— E ora patru. Ce-ar fi să nu mai vină? 

— Nu le mai vedea pe toate în negru. 

— Ia gîndeşte-te. Sînt bogate, foarte bogate, sînt curtate, adulate de 
lumea cea mai de vază, din punct de vedere bănesc. E-adevărat că averea 
tatălui meu nu este cu nimic mai prejos decît a negustorilor ăştia de zahăr. 
Ar fi trebuit să i-o spun de la început Eponinei, pentru a-i dovedi că nu sînt 
un coate-goale care aleargă după zestre. Domnişoarele acestea cărora toţi le 
cîntă osanale, nu văd în ofiţerii în trecere pe-aici decît prilejul unei distracţii 
fără urmări. De pildă, le dau întîlnire şi ele nu vin. 

Devine alb la faţă. îl bat prieteneşte pe umăr. 

— N-ai înţeles nimic. 

— Am înţeles că sîntem nişte nătărăi. 

— Ba deloc. Poate am brodat prea mult în jurul interpretărilor. Ascultă 
aici. Despre fetele astea din Insule s-a dus vestea că au sîngele clocotitor. 
Poate că ale noastre nu sînt atît de mironosiţe cît au vrut să pară la 
început. Poate nu aşteaptă din partea noastră să le luăm de neveste, ci doar 
să aibă o aventură, o aventură cu nişte marionete, cum trebuie să ne vadă 
ele şi care îşi iau tălpăşiţa după ce fac două-trei piruete. Nevăzut, ne¬ 
cunoscut! 

— Şi povestea cu unghiile? 


1 Dincolo de care nu se mai poate (lat). 

— Semn de temperament, dar şi praf aruncat în ochi. O fată de 
optsprezece ani, oricît ar fi de înfocată, n-o să-ţi cadă în braţe chiar în clipa 
cînd vrei tu. încă din prima seară au făcut ce-au făcut şi-au rămas singure 
cu noi, ba ne-au şi dat întîlnire pe astăzi, atrăgîndu-ne atenţia să fim 
discreţi. Te sfătuiesc să nu te plîngi. 

— Pînă atunci, nici urmă de Eponine în zare. 

— Lasă-mă să-ţi explic. Cred c-am dibuit dedesubtul. Să revedem 
evenimentele în ordine. Ieri seară au dispărut în mai multe rînduri. 

— Ca să-şi schimbe rochiile. 

— în pădure? Mare naiv mai eşti. Toată seara n-au făcut decît să se 
schimbe între ele, trecînd de la tine la mine. Nici unul din noi nu era în 
stare să ştie cu care din ele are de-a face. Nu uita că între surori gemene 
partida trebuie să fie totdeauna egală. Ei bine, închipuie-ţi că n-au fost în 
stare să aleagă între Felix Lafortune şi Sosthene Goujet. Atunci se hotărăsc 
să ne acorde graţiile fără deosebire şi unuia şi altuia, ceea ce, evident, 
exclude căsătoria, dar nu şi plăcerea. 

Sosthene rămase cu gura căscată. 

— Da ştiu că-ţi merge mintea! spuse el. Lucruri dintr-astea nu le vezi la 
Nantes. 

Şi, făcînd o mutră deznădăjduită: 

— Dar dacă am dat peste nişte cochete de la care nu vom obţine nimic- 
nimic? 

— în cazul ăsta înseamnă c-am oftat zadarnic, dar suspinele lasă 
amintiri plăcute, mi-a spus domnul Fulminet. 

Sosthene, descumpănit, cu faţa alungită, părăsise postul de pîndî, cînd 
un nechezat se auzi în stradă. Alerg la fereastră şi ridic repede perdeaua. Le 
văd pe Eponine şi pe Valerie Cazenave, ţinîndu-şi capul sumeţit în sus, că¬ 
lare pe nişte sprintene iepe roaibe. Bineînţeles nu se opriră şi priveau drept 
înaintea ochilor. Iar pricina nechezatului vestitor nu era greu de bănuit. 
Probabil una din călăreţe îşi rănise la bot iapa, care se cabră înainte dea 
porni iarăşi într-un trap rapid. 

îl opresc pe Sosthene, care voia să se aplece peste fereastră, amintindu- 
i că ni se recomandase să fim discreţi. Domnişoarele ne doreau binele, după 
cum se vedea. Trebuia să nu le compromitem şi să pornim după un oare¬ 
care timp, ajungîndu-le din urmă la locul întîlnirii. Bietul Sosthene! Nu mai 
ştia pe ce lume se află. Scăpărînd scîntei din ochi şi cu fruntea încreţită, era 
însăşi imaginea buimăcelii. 


Din culmea entuziasmului, colegul meu căzuse într-o dispoziţie 
sumbră, care îl ţinu tot drumul de la Capul Francez pînă la promontoriul 
înşelătoarei. începu prin a-mi spune că însuşi numele locului de întîlnire te 
făcea să te gîndeşti că Eponine şi Valerie îşi băteau joc de noi. Mai bine 
informat decît el despre topografia insulei, l-am încunoştinţat că acel vîrf se 
numea astfel pentru că era înconjurat de recife, ale căror colţuri nu ieşeau 

din mare decît pe timp de furtună. Nu părea convins, starea lui mă 
neliniştea şi l-am întrebat dacă nu cumva are febră, îmi răspunse în 
batjocură. 

— Am avut febră. Tu m-ai scăpat de ea, dar mă întreb dacă eşti un 
medic demn de încredere. în orice caz nu peste mult timp vom şti care este 
adevărul şi mă întreb de ce acum cînd am ieşit din oraş n-o luăm la galop? 

îşi împunse mîrţoaga, care o porni în pas greoi, fără să depăşească 
mersul unui măgăruş. 

— Nu-i nimic de făcut cu gloaba asta, murmură el, după ce l-am ajuns 
din urmă, fără să-mi grăbesc calul. 

— Mai bine admiră priveliştea din jur, l-am sfătuit. O să-ţi potolească 
nervii. 

— Nu sînt un prieten al naturii, îmi răspunse el, acru. Nu făcea bine, 
deoarece ţinutul pe care îl străbăteam, în ciuda vegetaţiei exuberante, nu 
avea caracterul apăsător al pămîntului african. Sub cerul străveziu, de 
aceeaşi culoare ca şi ochii celor două surori, Eponine şi Valerie, am mers 
mai întîi de-a lungul unor plantaţii de trestie de zahăr. Trestiile erau lungi 
şi, la adierea brizei, se loveau între ele, ca nişte săbii. Tufele de bambus 
pîrîiau ca şi catargele unei corăbii. Apoi defilară copăcei de cacao cu fructe 
purpurii, tamarini care răspîndeau o aromă puternică, smochini din nordul 
Africii cu frunzele ca nişte rachete pline de ţepi duşmănoşi. în sfîrşit, după 
o movilă, apăru marea, la fel de albastră ca şi cerul şi, după lunga centură 
de stînci acoperite de spuma valurilor, promontoriul înşelătoarei. La capătul 
lui, cele două iepe erau legate de un copac cu trunchiul răsucit de vîntul 
mării. Alături străluceau două pete de culori vii - rochiile Eponinei şi 
Valeriei, portocalii ca penele cocoşului de munte. 

— Iată-le, îmi spuse Sosthene, cu glas frînt. 

Am fost nevoiţi să descălecăm, din pricina sfărîmăturilor de stînci de 
care s-ar fi putut poticni caii noştri jigăriţi. Ţinîndu-i de hăţ ne apropiarăm 
de cele două fete, care izbucniră în rîs. 

— Unde-aţi găsit animalele astea de jug, domnilor ofiţeri? spuse una din 

ele. 

Apoi continuă cu o strîmbătură deloc măgulitoare în ce ne privea: 

— E adevărat că nu sînteţi dragoni, ci doar marinari, şi deci n-aveţi 
misiunea să tăiaţi cu săbiile infanteria engleză. 

Cum de-am putut scăpa momentul şi n-am protestat spunînd că 
slujisem în regimentul de dragoni al marchizului de Pomponne, că la 
Fleurus, sub comanda mareşalului de Luxembourg, am fost rănit la mînă şi 
la picior, şi am fost chiar invitat de marele om să-i pun mîna pe cocoaşă? 
Sosthene însă ştia, din gura domnului Fulminet, că mă bătusem în armata 
regelui şi nimic mai mult, şi nu voiam să mă cunoască sub alt nume decît 
Lafortune. 

De altfel dragul Sosthene părea să-şi fi regăsit, dintr-o dată ardoarea, şi 
replică pe nerăsuflate că arma marinarului fiind şi sabia de abordaj, el nu 

era cel de pe urmă care s-o ia în mînă şi să zboare capetele dintr-o singură 
lovitură. 

Domnişoarele scoaseră un strigăt de admiraţie. Sosthene le stîrnise 
pofta şi acum voiau să ştie totul, ne cereau să le facem o cronică 
amănunţită a faptelor noastre de vitejie. A fost rugat să se aşeze între ele. 
Eponine s-o fi făcut? Nu-mi rămînea decît să mă aşez şi eu alături de 
cealaltă. 

Sosthene nu putea să piardă o asemenea ocazie de a-şi pune meritele în 
evidenţă. începu prin a spune povestea cu piratul algerian pe care îl dăduse 
peste cap apucîndu-1 de glezne pentru a-i înfige apoi vîrful săbiei în piept. 
Această faptă de arme iscă rîsete şi aplauze. Recunosc, prietenul meu a 
avut onestitatea să arate că, în acelaşi timp, eu doborîsem un păgîn cu un 
foc de pistol. Acest act suscită însă mai puţin entuziasm, cu atît mai mult 
cu cît, istorisind următoarea mea explicaţie pe calea săbiei cu 
necredinciosul la timp ucis de domnul Pigache, povestitorul a lăsat să se 
vadă că, de fapt, avusesem nevoie de acesta din urmă pentru a scăpa de 
atacatorul meu. 

Cele două surori nu mai aveau ochi decît pentru Sosthene. Sosise deci 
timpul să trec la acţiune. La urma urmelor, n-aş putea vorbi despre 
campania din Flandra, fără să-mi scot masca? Cea alături de care şedeam 
se hotărî în sfîrşit să se întoarcă spre mine. 

— Acum e rîndul dumitale, domnule Lafortune. 

— Cu mare plăcere, am spus eu, modest. îngăduiţi-mi mai întîi să 
răspund la împunsătura de adineauri privind dragonii faţă de care mi se 
pare că aveţi mai multă consideraţie decît faţă de marinari. 

Ele protestară într-un singur glas. 

— Am fost dragon, spusei eu mai departe. 

— Oh! exclamară ele. 

— Dragon al lui Pomponne. 


— Ah! 


Ţineam să nu-mi cheltuiesc repede efectele şi am făcut o pauză. 

— Dar povesteşte-ne odată! 

— Să nu ne ascunzi nimic! 

Vorbeau în acelaşi timp, arzînd de nerăbdare. Am dat drumul vorbelor, 
care au răsunat ca un oracol: 

— Am luptat la Fleurus. 

Acum eu eram acela care le reţinea întreaga atenţie. Sosthene, el însuşi 
uluit de cele auzite, mă privea, cu sprîncenele ridicate. Sigur de auditoriul 
meu, pe un ton neutru, aproape rece şi care contrasta cu ardoarea cole¬ 
gului, am început să povestesc prima noastră şarjă sub focul artileriei 
inamice, ale cărei ghiulele culcau la pămînt şiruri întregi de dragoni, şi de 
unde am scăpat doar cu o mică zgîrietură la braţul drept. 

Eponine şi Valerie gîfîiau. Am pomenit cum s-a desfăşurat a doua şarjă, 
cea a victoriei, unde nu ne mai rămăsese decît să hăcuim duşmanul care o 

luase la fugă. Am lăsat să se vadă că mi-am făcut datoria pînă în clipa cînd 
calul meu a fost ucis sub mine şi m-am pomenit trîntit la pămînt, cu braţul 
şi piciorul rupte în mai multe locuri. 

— Vai de mine! făcu vecina mea, cu glas tremurat. Şi cîţi duşmani ai 
tăiat cu sabia? 

— Cîţiva. Doi, trei, patru, mai ştiu şi eu? După bătălie şi după ce ai fost 
cusut la loc, ca mine, e mai bine să uiţi. Singurul pe care îl ţin minte este 
un lungan spaniol, căruia i-am înfipt sabia în beregată tocmai cînd şi-o 
ridicase pe-a sa deasupra capului strigînd: Hombre 1 ! 

— Să nu povesteşti vreodată asta mamei, îmi şopti ea la ureche, ca şi 
cum senora Soledad ar fi putut s-o audă. 

— Şi de ce ai părăsit armata? 

— Pentru că mai întîi a trebuit să-mi cîrpesc braţul şi piciorul, fată 
frumoasă. Şi-apoi, voiam să văd lumea. Bănuiam că, la foarte mare 
depărtare de Franţa, peste mări şi oceane, voi descoperi cele mai răpitoare 
făpturi care au fost vreodată create pentru fericirea bărbaţilor. 

Cea despre care credeam că este Valerie îmi dărui un zîmbet plin de 
făgăduinţe. Atunci m-am crezut îndreptăţit să-i iau mîna, să i-o strîng într- 
a mea, şi ea nu şi-o trase îndărăt. 

Acest mărunt gest de intimitare nu-i scăpă lui Sosthene, care înţelese 
necesitatea de a relua cîrma în mîinile sale şi se năpusti spre Africa. Pentru 
că fetele se arătau lacome după poveşti de groază, ei bine, regele Lolo şi 
ceata lui furnizau bogate provizii. începu deci să plouă cu lovituri de bîtă 
aducătoare de moarte, să zboare capetele sub sabia oacheşului tiran, pe 
care nu uitase, mai înainte, să-l picteze în culori în stare să-ţi ridice părul 
măciucă. Nu lăsă la o parte, deşi nu fusese martor, nici chinurile la care au 
fost supuse cele cinci negrese unse cu miere şi devorate de ţînţari, nici 
sacrificiul ritual adus zeului strîmtorii, înaintea plecării războinicilor la 
vînătoarea de sclavi. 

Nu prea ţinea seama de cronologie, dar ştiuse să-şi conducă barca în 
chip abil, pentru că ajunse astfel la partea care credea că va fi hotărîtoare, 
aceea privind fuga lui nebună în pădure, pe urmele regelui Lolo. 

Preambulul său, admirabil ca stil şi compoziţie, a fost întrerupt de mici 
strigăte scoase deopotrivă de Eponine şi de Valerie. Am avut toate motivele 
să mă supăr cînd aceasta din urmă, în culmea emoţiei, îşi ascunse obrazul 
în mîini deoarece pierdeam astfel mîna pe care o strîngeam cu înfocare. 

Pînă în acest moment, spusele lui fuseseră grosso modo conforme cu 
adevărul istoric, după cele ce-mi mărturisise. Din clipa în care se aduse 
singur în scenă - ca un erou antic în pădurea fără margini, unde rădăcinile 
ieşite la suprafaţă ale unor uriaşi arbori de capoc seamănă în chip straniu 
cu şerpii care mişună printre ele, unde plantele, la fel de carnivore ca şi 
furnicile, digeră fără deosebire un fluture sau o pasăre-muscă - îşi dădu 
frîu liber imaginaţiei. Astfel gorila decapitată deveni o familie întreagă din 


1 în traducere literală: omule; foarte adesea folosit ca interjecţie (spân.). 

această speţă, executată doar din cîteva lovituri de sabie. Inofensivul 
cinocefal, care îl căutase de pureci în timpul somnului, suferi acelaşi 
tratament, capul lui tăiat fără milă rămînind agăţat între două ramuri ale 
unui copac, de unde sîngele picurase multă vreme peste florile stacojii. 

Surorile Cazenave erau captivate. Pieptul le tresărea sub bătăile repezi 
ale inimii. Mătasea rochiilor portocalii foşnea, mototolită de unghii. 
Sosthene înţelese că, pentru a-şi desăvîrşi izbînda, trebuia să mai lase 
sabia să vorbească. Cei doi luptători ai regelui Lolo, trimişi în urmărirea lui 
fuseseră, după cum îmi povestise la întoarcere, ucişi cu focurile de pistol. 
Dar armele de foc nu prea erau, după cum se vede, pe gustul acestor 
domnişoare. Unde-i opreliştea? Pistolul va fi îndepărtat. Suliţele aruncate 
de sălbatici şuieră pe lingă urechile lui. Fără teamă, îşi aşteaptă adversarii 
furioşi. Ceva mai mult, le iese înainte. De două ori la rînd sabia îşi 
îndeplineşte misiunea, capetele se rostogolesc pe pămînt, unde pe dată sînt 
năpădite de insectele înfometate. 

Uf! Sosthene se cheltuise într-atît, încît trebui să-şi şteargă fruntea 
năduşită. Dar îşi atinsese ţelul. Eponine şi Valerie scoteau suspine adinei şi 
nu ştiu care din ele rosti această frază neaşteptată: 

— Ce viată frumoasă duceţi voi! 

Sentinţa aceasta ne punea la egalitate şi mă liniştea - deşi aveam 
sentimentul că, datorită reticenţelor mele, jucasem mai corect decît 
Sosthene cu felul său de a apăsa pe coarda sensibilă. Ce-are a face? 
Rezultatul era obţinut, şi colegul meu, cu o îndrăzneală de care nu l-aş fi 
crezut în stare, se grăbea să exploateze situaţia. O luă în braţe pe vecina sa 
din stingă şi - miracol! - ea nu se răzvrăti împotriva acestei libertăţi. 
Chipurile lor se apropiară unul de altul şi iată-le topindu-se într-un lung 
sărut. 

Nu puteam rămîne mai prejos, este de la sine înţeles, îndată o prinsei în 
braţe pe cea căreia îi strînsesem mai înainte mina fără să se supere. Nici ea 
nu se apără mai mult. O, fericire! O, beţie fără seamăn! 

— Ah! Valerie, suspinai. 

— Eu sînt Eponine, spuse ea cu un zîmbet ceresc, dar ce importanţă 
are asta? 

Puţin îmi păsa! într-adevăr, ce importantă putea să aibă? 

Cît timp ramaserăm astfel la promontoriul înşelătoarei, primind 
mărturiile celui mai tandru interes pe care îl inspiram frumoaselor creole? 
Un ceas, poate. Valerie, cîştigată acum de Sosthene, se ridică prima, sora ei 
urmînd-o pe loc. 

— Ne aşteaptă un drum lung, spuse ea cu mîhnire în glas. 

Apoi, cu o lucire năstruşnică în priviri: 

— Mîine, la aceeaşi oră, ne vom întîlni la promontoriul Limonadei. 

Ne explicară drumul pe unde puteam ajunge la locul acestei noi întîlniri 
şi săriră iute în şa. 














— Nu porniţi de-aici decît peste o jumătate de oră. Iar dacă socotiţi că 
ne veţi putea ajunge din urmă cu dîrloagele voastre, nu vă temeţi, nici chiar 
un dragon n-ar izbuti. 

Rîseră deopotrivă si iepele lor începură să urce movila la pas. 

Cînd dispărură din privirile noastre, îl întrebai pe Sosthene cum mai 
stătea cu proiectele de viitor. îmi răspunse aproape arţăgos: 

— Vezi-ti de treburile tale! 

» 

Nu înţelegeam deloc această bruscă posomorală. Se supărase oare 
fiindcă Eponine a lui se prefăcuse în Valerie? N-am insistat şi, cum timpul 
de graţie acordat de drăguţele noastre se scursese, pe cînd încîlecam, mă 
bătu prieteneşte pe umăr. 

— A noastră-i lumea, Felix! 

Şi, pînă cînd sosirăm la han, cîntă tot timpul aproape fără întrerupere. 

A doua zi ne-am dus la promontoriul Limonadei, căruia i se spunea 
astfel deoarece, ca să ajungi la el, trebuia să treci prin mai multe plantaţii 
de lămîi. Eponine şi Valerie, de bună seamă dintr-o lăudabilă dorinţă de a fi 
în armonie cu decorul, erau îmbrăcate în aceleaşi rochii decoltate, de un 
galben ca lămîia, pe care le văzusem cu două zile în urmă, la bal. Erau cu 
atît mai mult pe placul nostru, cu cît lăsau să li se vadă pielea de chilimbar 
cu mai mare generozitate decît rochiile lor portocalii. Întîi m-am gîndit că 
amănuntul nu putea să le fi scăpat. Vedeam o oarecare premeditare în 
avantajul nostru. A trebuit să-mi schimb repede gîndul. 

în ziua aceea soarele arunca suliţe de foc. Fetele se aşezară în iarba 
fragedă, la umbra unui tamarin. Tot timpul drumului, Sosthene îşi 
îmboldise calul din genunchi şi din pinteni cu asemenea furie încît m-am 
văzut nevoit să-l îndemn la moderaţie. 

— Călăule, la ce ţi-ar sluji să crape gloaba asta nefericită şi, pe 
deasupra, şi-a mea, fiindcă sînt silit să te urmez? 

Nu voia să plece urechea la nimic şi, după o cavalcadă nebună, am 
ajuns lac de apă. 

Ca şi în ajun, de îndată ce ne văzură, Eponine si Valerie au început să 
rîdă, clar numai de Sosthene. într-adevăr, la cîţiva paşi de ele, acesta se 
înclină ceremonios, cu tricornul în mînă, făcînd o adevărată reverenţă de 
curte şi, scoţîndu-şi sabia, îşi aşeză pălăria în vîrful ei spre a o agăţa de o 
ramură. După care salută din nou cu arma. Atunci se auzi un glas suav. 

— Nu ne temem de sabia dumitale, domnule. Avem şi noi cu ce ne 
apăra. 

Şi învîrti în aer o trestie cu măciulie de argint, prelungită cu o cravaşa 
de piele. 

— Piele de leu de mare, dacă nu vă supăraţi, cea mai tare care există. 
Vrei să încerci? 

— Dacă asta vă face plăcere. 

Blînda copilă nu aşteptă să i se spună a doua oară. Se ridică dintr-o 
dată şi, cu toată puterea, lovi braţul care mai ţinea încă sabia. 

Sosthene făcu o strîmbătură de durere, dar, arborînd un zîmbet 
prietenos, spuse liniştit: 

— Şi oamenii mai vorbesc despre moliciunea creolă! Această primire 
straşnică nu-1 făcu să uite emoţiile dulci pe care le încercase la 
promontoriul înşelătoarei. Şi, astfel, vru să-şi îmbrăţişeze amazoana. Dar ea 
se desprinse din braţele lui, se dădu un pas înapoi şi spuse: 

— Să nu facem geloşi! 

La rîndul lui, braţul stîng îşi primi partea şuierîndă şi contondentă. 

De data asta, colegul meu avea de ce să fie puţin descumpănit. Găsi 
totuşi cuvîntul potrivit, şi căzu în genunchi. 

— Mă predau, spuse el. 

— Te iert, îi răspunse fata, pe chipul căreia se putea citi plăcerea. Poţi 
să te ridici. 

Pînă atunci mă ţinusem la o parte, fiind redus la rolul de figurant. Am 
înţeles însă că venise momentul să redresez situaţia. Cu o zi înainte, 
cîştigasem partida prin prestigiul curajului fizic şi al aventurii. Trezisem ad¬ 
miraţia care se îndreaptă în chip firesc către actele de bravură sau de curaj. 
Acum trebuia să schimbăm metoda şi să recurgem la cuvinte vesele care 
provoacă rîsul şi buna dispoziţie. Totdeauna femeile au mai degrabă 
slăbiciune fată de cei care le amuză, chiar dacă nu-i stimează, decît fată de 
cei pe care îi stimează şi care le plictisesc. Şi Sosthene părea că înţelesese 
acest lucru, după pozna cu tricornul care, din nefericire, se întorsese în 
dauna sa. 

Era necesar să-i vin în ajutor. Ceea ce am făcut, declarînd pe un ton 
glumeţ că orice s-ar întîmpla, chiar dacă ne-ar snopi din bătaie, vom rămîne 
în veci îndatoraţi lor. Cea care asistase, fără măcar să clipească, la 
demonstraţia surorii sale, spuse atunci: 

— Vrei s-o imit pe Valerie? 

Deci, era Eponine! Presimţeam eu. Mi se dăduse confirmarea. 

— La Paris, i-am spus, femeile se mulţumesc să lovească cu evantaiul. 

— în cazul acesta, te-am iertat. Se ridică dintr-o mişcare. 

— S-o lăsăm pe sora mea să-şi termine cearta cu prietenul dumitale, 
vrei? şi să facem cîţiva paşi împreună. Ai să-mi vorbeşti despre Paris. 

I-am oferit un braţ şi ea mi l-a luat. Eram copleşit. 

— Cu ce să începem? Cu rochiile? 

— Cu rochiile. 

Mergeam pe malul mării şi, în toată viaţa mea plină de evenimente, n- 
am cunoscut poate clipe mai încîntătoare. Vremea se îmblînzise. O briză 
uşoară ne mîngîia obrajii. Marea, albastră şi nesflrşită, era calmă şi dantele 
fine de spumă se topeau la picioarele noastre. 

în cei doi ani de viaţă frivolă, după întoarcerea mea din Germania, nu 
trecusem nepăsător pe lîngă toaletele frumoaselor făpturi care se arătaseră 

bune cu mine. E bine să faci complimente femeilor pentru exteriorul lor, 
spre a obţine cheia lucrurilor pe care le ascund. 

— Am să-ţi spun mai întîi, dragă Eponine, că femeile din Paris ar putea 
lua cîteva lecţii de la cele din Insule. 

— Ce fel de lecţii? 

— De culoare. Ştiţi jocul culorilor şi nu neglijaţi nici una. E-adevărat că 
şi soarele vă îndeamnă la asta. La Paris, unde soarele-rege este mai 
statornic decît cel de pe cer, culoarea se schimbă cu fiecare anotimp, moda 
o impune şi le interzice pe celelalte. Dacă în iunie îmbraci aceeaşi culoare 
ca şi în aprilie, toată lumea te va arăta cu degetul. 

— Ce modă rea, care te împiedică să fii verde dimineaţa, bleu la prînz şi 
roz seara. 

— Asta pentru că moda, la Paris, se bucură de o putere absolută, draga 
mea. Gîndeşte-te, în fiecare lună, două păpuşi de mărime naturală, 
îmbrăcate de croitoresele reginei, sînt trimise la Londra, chiar şi pe timp de 
război. Li se spune Pandora-cea-Mare, celei care poartă toaleta de la curte, 
şi Pandora-cea-Mică, celei care poartă rochia de oraş. 

— Vorbeşte-mi despre Pandora-cea-Mare. 

Aici m-am cam încurcat puţin, trecînd de la fusta garnisită cu volane şi 
de la corsajul împodobit cu brandeburguri, la mînecile numite Amadis, 
încheiate cu mulţi nasturi spre cot, prelungite cu pliseuri şi cu volănaşe de 
dantelă; de la funduliţele jupoanelor, care nu prea mai erau la modă, la 
rochiile decoltate de iarnă, cu palatină de blană şi manşon. 

— Noi nu avem iarnă, aici, spuse cu melancolie Eponine. 

— Prefacerile prin care trece mantoul nu te interesează deci decît de 
formă, continuai cu autoritate. Cînd am plecat din Paris, mantoul era o 
haină foarte amplă, în majoritatea cazurilor făcută din satin gros sau din 
catifea dublată cu satin. Ai muri de căldură sub el. Cum să-l regreţi cînd 
vezi umeri descoperiţi, ca ai dumitale? N-ar fi o crimă să-i acoperi? 

— Taci. 

Era încîntată. Cunoaşterea, aproximativă, pe care o aveam despre 
costumul femeiesc o uluia de bună seamă. Braţul ei, uneori, se strîngea 
uşor de braţul meu. După ce trecurăm de o ridicătură de teren, mi-am dat 
seama că Sosthene şi Valerie nu se mai vedeau şi deci puteam profita de 
situaţie. Spre surprinderea mea, Eponine se arătă mai puţin îngăduitoare 
decît cu o zi înainte. Încercînd să-mi apropii buzele de un umăr mai 
îmbătător decît toate parfumurile Arabiei, mă împinse, nu fără să freamăte. 

— Fii cuminte. Sora mea nu-i aici. 

Ce însemnau oare aceste cuvinte stranii? Pe cînd mie mi se părea că 
lipsa surorii ne-ar fi putut îngădui o mai mare intimitate, de ce se întîmpla 
invers? Spre a limpezi această enigmă ar fi trebuit, fără îndoială, să consult, 
prin mijlocirea unui astrolog, constelaţia Gemenilor. 

Fără să mă dau bătut, am întrebat-o dacă i se întîmplă să poarte un 
laisse toutfaire 1 . 

— E ceva neruşinat? mă întrebă ea cu mînie. 

Şi am simţit cinci unghii ascuţite înfîgîndu-se în încheietura mîinii. 

— La ce te duce gîndul? am continuat cu acelaşi ton. Este un mic, un 
foarte mic şorţuleţ care vine pînă deasupra genunchilor şi completează 
rochiile decoltate de vară. Anul trecut se purta mai ales cel bleu cu floricele 
roşii. 

— Dumnezeule! strigă ca. Am văzut unul la nevasta guvernatorului, îl 
pusese la slujba de Sfîntul-Ludovic şi-am rîs toate de ea ca nişte nebune. 
Laisse tout fairel Trebuie să ştii că nobila doamnă este foarte urîtă şi că 
nimeni nu vrea să-i facă nimic, lucru care o jigneşte de moarte. 

Acest val de voioşie mă îndemnă s-o sărut iarăşi pe umăr, şi ea nu 
protestă decît foarte uşor. 

Cunoştinţele mele în zorzonele începeau să fie pe sfîrşite cînd Eponine 
îmi spuse, încruntîndu-şi sprinceana: 

— Dacă te arăţi atît de bine informat despre podoabele doamnelor, 
înseamnă că nu prea eşti uşă de biserică, domnule Lafortune. 

— înseamnă doar, i-am răspuns, că am fost primit în societate. 

îşi desprinse braţul de sub al meu. 

— Mi se pare că îmi ascunzi ceva. Nu cumva eşti gentilom? 

— Tatăl meu este un om de finanţe. Financiarii sînt primiţi 
pretutindeni. 

Chibzui o clipă, apoi continuă: 

— De ce te-ai făcut marinar? 

— Ţi-am spus ieri. Am fost grav rănit pe cîmpul de luptă şi voiam să văd 
lumea. 

— Azi la Santo Dominguo, mîine în altă parte. Eşti ca pasărea pe 
rămurea. 

Suspină. 

— Nu prinzi rădăcini nicăieri. Acum, să ne întoarcem. Sora mea o fi 
neliniştită. 

Grăbi pasul şi curînd îi zărirăm pe Sosthene şi pe Valerie care veneau în 
întîmpinarea noastră. 

— Ne întrebam dacă n-aţi fost răpiţi de vreo şalupă, spuse Valerie. Ştii, 
domnule Lafortune, că un corsar francez a adus ieri în port o navă 
englezească cu treizeci de tunuri, pe care a prins-o în apropiere de 
Jamaica? Se pare că o corabie mare sub pavilion englez bîntuie prin 
împrejurimi, în scopul de a redobîndi captura şi de a scufunda vasul corsar, 
pe deasupra. 

Mă izbi faptul că Sosthene părea în al nouălea cer. 


1 în traducere literală: nu-ţi pese orice ţi-arface (fr.). 

— I-am spus prietenului dumitale, continuă Valerie, adresîndu-se mie, 
că nu ne putem vedea nici mîine, nici poimîine, ci abia peste trei zile. El o 
să-ţi spună locul şi ora. Sîntem în întîrziere. Adios\ 

Eponine îşi apăsă pe buze un deget pe care apoi îl îndreptă spre mine. 
Apoi amîndouă începură să alerge spre roaibele lor. 

n următoarele două zile, Sosthene, care şedea acum la bord 
împreună cu mine, nu voi să coboare pe uscat. Din moment ce n-o 

/JJ putea întîlni pe Valerie, Santo Dominguo nu mai prezenta nici o 
atracţie pentru el. După instrucţiunile domnului Fulminet, serviciul de zi 
trebuia asigurat de către unul din noi, pe rînd. De îndată ce am pus piciorul 
pe punte i-am atras atenţia prietenului meu că din pricina acestei obligaţii 
întîlnirile noastre cu domnişoarele Cazenave deveneau problematice. 

— Oricum nu poate fi vorba să lipsim de la următoarea, care de altfel se 
va petrece noaptea, îmi răspunse el. 

Şi, pe loc îl rugă pe domnul Pigache să ne înlocuiască pentru cîteva ore 
în seara aceea, explicîndu-i că e în joc cinstea şi viaţa lui. 

— Drace! răspunse locotenentul rîzînd, foloseşti cuvinte mari. Haideţi, 
băieţi, lucrurile trebuie bine făcute. La vîrsta voastră aveţi dreptul să nu vă 
culcaţi o dată cu găinile. Fetele de pe-aici au o fire vulcanică şi într-adevăr 
aţi fi dezonoraţi dacă nu le-aţi onora pînă în zori. Nici nu vă aştept mai 
înainte, voinicilor. 

Abia după ce i-am mulţumit secundului, Sosthene mi-a dezvăluit că 
întîlnirea noastră era fixată pentru ora zece seara, la răspîntia din 
apropierea „casei celei mari" de unde, în seara balului, după ce fusesem 
lăsaţi acolo de Eponine şi Valerie, am pornit-o şi ne-am rătăcit în crîng. 
Spre a ne feri de asemenea necazuri Valerie avea să agaţe de ramuri, din loc 
în loc, nişte bucăţi de pînză albă. 

— Ia te uită! i-am spus, după cît se vede ai înaintat bine. 

— Dar tu? 

Felul abrupt în care îmi fusese pusă întrebarea nu m-a făcut să-mi 
pierd cumpătul. I-am mărturisit că Eponine era, ca şi sora ei, cea mai 
graţioasă făptură de pe pămînt, dar, chibzuind mai bine, nu-i pretindeam 
să-mi acorde decît favoruri în care nu intra în joc viitorul. 

— Aii! făcu el cu un aer absent. 

Nu mi se părea prea dispus la confidenţe mai amănunţite şi atunci am 
stăruit. 

— Cît de departe ai ajuns, Sosthene? Sîntem sau nu prieteni? 

Acest dialog avea drept scenă coverta şi, la doi paşi lîngă noi, un 
matelot îşi fuma pipa. 

— Vino cu mine, îmi spuse. 

Şi mă duse în odaia noastră comună, unde îmi povesti pe un ton 
pătimaş discuţia pe care o avusese în ajun cu Valerie. Era fără leac, era 
mort de îndrăgostit. Nu mai încerca să lupte împotriva unui simţămînt atît 
de puternic şi se hotărîse să împingă lucrurile pînă la capătul lor logic, 
căsătoria. 

Văzîndu-mă gata să răspund, mă rugă să nu-1 întrerup şi continuă. 
Fără îndoială, frumuseţea celor două surori îl uluise pe dată şi fusese atît 
de nebun încît îmi declarase că, semănînd leit una cu alta, era gata să se 
însoare cu oricare din ele. Eroare! în ajun avusese revelaţia, la promontoriul 
Limonadei, cînd Valerie îl lovise de două ori cu cravaşa împletită din pielea 
unui monstru marin. 

— îţi place să fii bătut... 

Nu mi-am putut stăvili vorbele, dar lui nu-i ardea de glumă. îmi aruncă 
o privire chiorîşă şi continuă ca şi cum nu m-ar fi auzit. După ce Eponine şi 
cu mine ne-am îndepărtat, Valerie se aşezase iarăşi, potrivindu-şi cu grijă 
rochia în jurul ei, ca o corolă, rochia ei galbenă ca lămîia. Astfel, aşezîndu- 
se la rîndul lui, nu putea decît să se ţină la o oarecare distanţă, care nu 
îngăduia nici o posibilitate de atingere între ei, şi rămase mut, tulburat, un 
timp destul de lung, fără să ştie din ce capăt să reia firul conversaţiei. 
Tăcerea a fost ruptă de Valerie. Spera să nu-1 fi supărat şi nu trebuia să i-o 
ia în nume de rău că avusese mina cam grea. Cînd i se întîmpla să aducă 
astfel la ordine vreo slugă de culoare („sclavii ăştia sînt aşa de nepăsători, 
aşa de leneşi, dumneata nici nu poţi să-ţi dai seama! ”) trebuia s-o facă cu 
oarecare forţă, pentru a fi luată în serios. Urmase un rîs cît se poate de fi¬ 
resc şi vocea i se îndulci cînd îi declară pretendentului ei că povestirile din 
ajun o mişcaseră atît de mult, încît le visase şi noaptea. 

Atunci îşi recapătă stăpînirea de sine, şi îi spuse că se simţea prea 
fericit dacă îi făcuse loc în gîndurile ei, în vreme ce ea îi umplea toate 
gîndurile lui. îl privea în ochi, cu o expresie de aşteptare şi curiozitate, de 
parcă ar fi vrut să citească în el, aşa că îi dezvălui intenţiile. 

— I-am spus cît de bogată este familia mea şi că sînt unicul fiu la 
părinţi, i-am jurat că, dac-ar primi să fie soţia mea, mă voi supune tuturor 
dorinţelor ei, fie că va vrea să trăiască la Santo Dominguo, sau în Franţa. 
La sfîrşit am întrebat-o dacă îmi dă voie să-i vorbesc tatălui ei. 

— Şi ţi-a dat voie? Oftă. 

— Da şi nu... Mi-a luat o mină în mîinile ei, m-a strîns uşor, apoi m-a 
întrebat ce sentiment nutreşti tu faţă de sora ei. 

— Şi ce i-ai răspuns? 

— Că nu puteam să mă pronunţ asupra acestui lucru, şi ea a spus: 
„Păcat! ” Mi-am reînnoit cererea. Părea nehotărîtă, şi totodată încîntată. în 
cele din urmă mi-a mărturisit că ea şi sora ei erau, dacă nu logodite oficial, 
cei puţin făgăduite încă din copilărie fiilor unor plantatori prieteni cu 
părinţii lor. Se temea ca nu cumva ruperea unei înţelegeri atît de vechi să 

nu creeze o situaţie cu atît mai delicată cu cît familiile aveau interese 
comune. M-am împotrivit spunînd că în inimile nobile dragostea are 
întîietate faţă de josnicele motive materiale şi că singura problemă care mă 
frămîntă este pe cine îl preferă ea, pe mine, sau pe prietenul din copilărie. A 
şovăit o clipă. 

Am simţit cum îi tremură mîna într-a mea, şi mi s-a aruncat în braţe. 

— Trebuie să te felicit? 

— Nu te grăbi. Cît a durat îmbrăţişarea mi s-a părut că învinsesem 
toate greutăţile şi eram cel mai fericit om din lume. Dar am fost nevoit să 
revin pe pămînt. Valerie mi-a spus că înainte de toate trebuia să vorbească 
singură cu tatăl ei. îmi va pleda cauza, cauza noastră, invocînd drepturile 
dragostei împărtăşite. La viitoarea noastră întîlnire voi şti ce-mi rămîne de 
făcut. 

— Ceea ce mă intrigă pe mine, i-am spus lui Sosthene care rămăsese cu 
privirile pierdute, este acel „păcat! ” în legătură cu sentimentele mele faţă de 
sora ei. 

— Nimic mai limpede. Dacă ai fi vrut şi tu să te însori cu Eponine, ar fi 
putut pleda amîndouă, Valerie s-ar fi simţit ajutată, susţinută. Nu uita că 
ele fac totdeauna front comun. 

— Crede-mă că regret. 

După această discuţie cu inima deschisă, prietenul meu m-a prevenit 
că simte o mare nevoie de singurătate şi nu va părăsi corabia decît în ziua 
cînd i se va hotărî soarta. N-am aşteptat să-mi spună de două ori şi mi-am 
pus în gînd să petrec cele două zile pe care le aveam la îndemînă explorînd 
resursele Capului Francez. Să fim înţeleşi. Dacă intenţiile mele nu mergeau 
pînă într-acolo încît să vreau a-mi lega viaţa de cea a Eponinei, nu însemna 
că tînjeam mai puţin după suspinele lăudate de domnul Fulminet şi care, 
chiar dacă excludeau dăruirea, nu erau totuşi mai puţin dulci. Nu voiam să 
stric perspectiva lor fericită prin deşănţate purtări grosolane, la care te 
îndemna fără să vrei moliciunea climei. 

în ce-1 priveşte, domnul Dufourneau nu îşi făcea asemenea scrupule, 
îmi aminteam categorica sa profesiune de credinţă făcută în insulele 
Bananas, despre Venus cea neagră. Acum nu avea alte încurcături decît că 
nu ştia pe cine să aleagă mai degrabă. Or, în prima din aceste două zile în 
care Sosthene îmi lăsă deplină libertate de mişcare, domnul Dufourneau se 
întoarse la bord pentru a face noi provizii de ciocolată, şi am luat şalupa 
împreună cu el. în timp ce vîslaşii trăgeau la lopeţi, îmi mărturisi că 
lăcomia negreselor întrecea orice imaginaţie şi se temea că nu va fi în 
măsură să le satisfacă pofta nesăţioasă pînă în ziua cînd vom ridica ancora. 

— Am adus cu mine douăzeci de livre, ca de obicei, îmi spuse. Aşa cum 
stau lucrurile, la viitoarea cursă va trebui să iau dublu. Cu toate acestea, 
dacă o jumătate de livră ţi-ar fi de folos, cu mutrişoara dumitale cred că nu 
vei avea de întîmpinat nici o dificultate. 

Am refuzat această ofertă generoasă. Continuă, făcînd cu ochiul: 

— Mi s-a spus că ai fi insensibil la farmecele lemnului de abanos. E o 
chestiune de gust şi cred că îţi vei schimba gîndurile. Ia seama că există 
ceva încă şi mai bun: mulatrele. Aspasia, Lais, cele mai mari curtezane din 
antichitate ar păli în faţa însuşirilor acestor diavoliţe. Dar ciocolata nu le e 
de ajuns. Brăţări, coliere, cercei şi aur, dacă nu te superi, fără să mai 
vorbim de nervul războiului, mă rog, pretenţiile lor nu cunosc nici o limită. 
Mai sînt şi fetele acelea pe care domnul de Colbert le-a scos din Ilopilal 
General 1 pentru a popula Insulele şi care nu-s deloc modele de virtute. Nici 
de frumuseţe, din nefericire. Dumneata ţinteşti mai sus, ştiu, dar ai să-i 
îngădui unuia mai bătrîn să te pună în gardă. V-aţi putut da seama că n- 
am fost invitat la Cazenave. Cine-i el? Băiatul unui măcelar care acum îşi 
pune guler tare! Se pare că nu sînt demn să fiu primit în casa acestui înalt 
personaj din pricina proastelor mele relaţii. Nevastă-sa, o matroană 
mironosiţă, se teme fără îndoială să nu-i răpesc fiicele. Sînt nişte minuni ale 
naturii, de acord, dar şi nişte draci de copii, şi de temut cu aerele lor de 
falsă cuminţenie. N-au decît optsprezece ani, dar pînă acum patru fîrţîngăi 
s-au bătut în duel pentru ochii lor frumoşi. Rezultatul: un mort şi un 
schilod. Ia-o mai domol, Lafortune; înaintează cu prudenţa unui indian. 

Ajunsesem la cheu. Cu pălării de pai trase pe ochi, cîţiva negri, întinşi 
cît erau de lungi, dormeau ca nişte preafericiţi, descoperindu-şi cu 
nevinovăţie buricul. îmbrăcate în stămburi uşoare, nişte negrese 
sporovăiau. în jurul părului lor creţ îşi înfăşuraseră mai multe batiste 
colorate, care semănau cu bonetele lansate la modă de ducesa de 
Fontanges, adaptate pe alt continent. Toate erau în picioarele goale. 

Una dintre ele se apropie de domnul Dufourneau, unduindu-şi şoldurile 
şi spunîndu-i în grai stricat: 

— Dom căptan alb, tu pretin drăguţ, tu guşti plăceri, io ronţi-ronţi 
şocolat. 

Locotenentul o bătu pe obraz. 

— Altă dată, Araminta. Acum am treabă. Ea se bosumflă şi el trecu mai 
departe. 

— E o fată bună, îmi spuse, dar ar trebui să ştie că plăcerea constă în 
varietate. Araminta, da, aşa e numele ei. Stăpînii lor le pun tot felul de 
nume încîntătoare. Pentru bărbaţi, antichitatea greacă sau romană consti¬ 
tuie o sursă bogată. Paris, Menelaos, Ahile, Neoptolem, toată Iliada e luată 
la rînd. Femeilor li se dau mai ales numele eroinelor din piese de teatru sau 
din romane. Marii noştri autori ar rămîne uimiţi să vadă cum arată văcsuite 
preţioasele şi prinţesele lor. 

Locotenentul Dufourneau, atît de rece şi măsurat la bord, era acum 
destins şi prietenos. îl simţeai în elementul său, reintrat în posesiunea 


1 în secolul al XVII-lea creşterea îngrijorătoare a numărului de declasaţi din Paris a dus 
la crearea acestui Hopital General (1606 — 1657), care a fost desfiinţat la începutul 
Revoluţiei Franceze. 





120 








\*> 

+Yi( 


x 


jii 


k ij 







f Â> 



demnităţii lui de bărbat, datorită acestor făpturi piuitoare care îl asasinau 
cu zîmbete provocatoare fără să le pese de obrazul lui ingrat. 

Mă duse la hanul unde stătea, a cărui firmă La bunul colon, se legăna 
scîrţîind deasupra uşii şi reprezenta un alb care întindea unui negru, aşezat 
în genunchi dinaintea lui, o ramură de măslin. O orchestră, alcătuită din 
două tobe în care se bătea cu mîna, o bariza, adică o vioară cu patru coarde 
ciupite de executant ca o mandolină, şi un fel de şasiu de lemn cu clopoţei, 
numit magoyo - făcea un zgomot infernal. Ameţiţi de tafia, vreo zece 
mateloţi dansau ca nişte apucaţi chica, strîngînd talia unor negrese ale 
căror avantaje posterioare se legănau ca valurile pe vreme de furtună. Un 
mulatru bine legat, buzat, cu ochi boboşaţi şi urechi clăpăuge, spăla nişte 
pahare într-o copaie. La vederea noastră începu să rîdă cu gura pînă la 
urechi. 

— Domnu' ofiţer îmi aduce un client? 

— Nu, Ovidiu, îi răspunse domnul Dufourneau. Sublocotenentul 
Lafortune este un băiat destul de drăguţ, aşa încît n-are nevoie de serviciile 
tale. Dă-ne doar de băut din cea mai bună drojdie pe care o ai. înţeles? Ală¬ 
turi, desigur. 

Alături, însemna în tripoli, căci deşi jocul era interzis în insulă, aflai de 
la colegul meu că la Capul Francez, existau vreo zece case de joc 
clandestine. Autorităţile închideau ochii, atîta vreme cît nu se isca vreun 
scandal, încăierare sau gălăgie care să tulbure liniştea nopţii. 

După ce am străbătut un lung coridor întunecos, am pătruns în 
templul hazardului. în jurul cîtorva mese acoperite cu postav verde plin de 
pete de grăsime, nişte plantatori cu pălării mari, cîţiva oameni cu vază, sau 
care se pretindeau aşa, purtînd tricornuri, marinari în trecere şi alţi vlăjgani 
cu mutre dubioase jucau faraon, biribi, şeptic sau dă-decarul. Scuzi din 
Franţa, dubloni din Spania, guinee din Anglia, gurde (moneda din partea 
locului) se adunau în mormane repede pierdute şi făceau acel plăcut 
zgomot de lichid care contribuie şi el la beţia jucătorului. Momentele de 
tăcere bruscă erau urmate de o ploaie de înjurături. Cei care pierdeau îşi 
înecau ghinionul în pahare de rachiu pline ochi, servite de două tinere 
negrese abundent decoltate. 

Ovidiu îşi lăsase copaia şi venise să ne toarne de băut cu mîna lui. 
După ce umplu paharele se aplecă la urechea domnului Dufourneau şi îi 
vorbi destul de mult timp. 

— Bine, Ovidiu, spuse locotenentul. Fă cum te pricepi mai bine. 

Mulatrul ieşi. în vreme ce-i vorbea superiorului meu ierarhic, îl văzusem 
pe acesta schimbîndu-se la faţă. 

— Ei, drăcie! ei, fir-ar să fie! şoptea el, bătînd darabana cu degetele pe 
masa la care ne aşezasem, ceva mai departe de jucători. 

în sfîrşit se hotărî să-mi spună şi mie ceea ce aflase. 

— Am să-ti vorbesc foarte încet, Lafortune. Deschide-ti bine urechile. E 
vorba de o poveste gravă. Noaptea trecută, unul din cei mai buni mateloţi ai 

noştri, gabierul Lamarche, a ucis un plantator care îl curăţase de toţi banii, 
şi pe care l-a acuzat că trişase. L-a pîndit la ieşirea din această speluncă şi 
l-a făcut chiseliţă în port. Probabil era beat. Oricum, a fost ucis un om şi 
guvernatorul din Santo Dominguo nu glumeşte cu criminalii. Dacă-1 prind, 
va fi spînzurat. Ţine seama că victima se bucură de cea mai proastă 
reputaţie: un adevărat client al galerelor, pe jumătate escroc, pe jumătate 
pirat, care, pentru nişte fleacuri de greşeli şi-a omorît în bătaie mai mulţi 
sclavi, un nemernic care a dat de furcă tuturor vecinilor, dar care a ieşit 
totdeauna basma curată pentru că a ştiut cum să-i ungă pe slujbaşii 
administraţiei. Acest gen de canalie îl găseşti cu duiumul în Insule, unde 
drojdia societăţii află un teren ideal pentru a-şi face de cap în linişte. Deci, 
iată cine era mortul. E aproape sigur că a trişat, deci şi-a primit plata, fără 
să mai vorbim de cea pe care avea s-o ia pe lumea cealaltă. Bine! Dar ce 
facem cu gabierul nostru? îl lăsăm să fie spînzurat? Nu, şi-aici intervine 
Ovidiu. Nici el nu e un sfînt. E un fost sclav, făcut vătaf. Stăpînul lui i-a 
făgăduit să-l elibereze prin testament. Stăpînul moare. Funcţiile pe care le-a 
avut Ovidiu i-au îngăduit să strîngă de-o parte ceva bani cu care şi-a 
deschis hanul ăsta. El a avut ideea să-i pună o asemenea firmă şi se pare 
că „bunul colon” pictat pe ea aduce întrucîtva cu fostul lui stăpîn. Oricum, 
e un semn mişcător de recunoştinţă. Ovidiu este un şmecher. Nu numai că 
a adăugat curînd la circiumă ceea ce vezi aici, dar mai face şi alte lucruri, 
printre care ascunderea unor lucruri furate nu-i cel mai neînsemnat şi... 

Domnul Dufourneau se întrerupse, plimbîndu-şi privirile de-a lungul 
sălii unde zăngănitul banilor continua să se împletească cu înjurăturile şi 
pumnii izbiţi în mese. îmi vorbi şi mai încet: 

— Ai auzit vorbindu-se de negrii scăpaţi? 

— Da, sînt cei care au fugit din robie şi trăiesc ascunşi prin munţi sau 
alte locuri ferite. 

— Ei bine, Ovidiu are de-a face cu ei, închipuie-ţi. Face schimb de 
mărfuri, le dă de veste cînd află că se pregăteşte o expediţie pentru a-i 
prinde. în oarecare măsură este omul lor de încredere. Da, te vei întreba 
cum de-a putut comite imprudenţa de a mă pune la curent cu treburile lui 
ilicite. O, din pură întîmplare, cînd am trecut penultima dată pe-aici cu 
ocazia vînzării de negri şi în condiţii asemănătoare cu cele de azi. Un 
matelot de-al nostru, desigur luat de băutură, omorîse un vătaf alb pe care 
îl prinsese biciuind o negresă plină de vino-ncoace. Trebuie să-ţi spun că 
fata îi făcea ochi dulci marinarului şi vătaful era gelos pe el. Ucigaşul se 
refugiase la Ovidiu, care mă înştiinţează. De felul meu sînt indulgent cu cri¬ 
mele săvîrşite din patimă amoroasă. Dumneata ai sta cu braţele încrucişate 
dacă o femeie cu care te iubeşti ar fi biciuită în faţa dumitale? îl întreb pe 
Ovidiu dacă ştie vreo cale de salvare pentru omul nostru, făcîndu-1 să scape 
de tribunal. îmi răspunde că poate să-l treacă la scăpaţi care, dacă-s 
înştiinţaţi de un om sigur, îl vor primi bucuroşi pe un alb care a omorît un 
alt alb din pricina unei femei negre. Aşa am şi făcut. Ce s-a ales de 




/ 


sT> 


122 


i 












tf 


Jl I 


t ii 







matelotul meu la scăpaţi? Este o altă poveste, dar iată că aventura se 
repetă, şi Ovidiu vine să mă prevină că e dispus să facă şi pentru al doilea 
ce a făcut pentru primul. După cum ţi-ai dat seama, l-am încurajat să 
meargă mai departe. 

Ridică din umeri, îşi bău rachiul dintr-o înghiţitură şi îmi propuse să-mi 
încerc norocul la biribi. Ne-am aşezat la o masă. într-o jumătate de ceas, el 
a pierdut douăzeci de pistoli, eu am cîştigat patruzeci şi ne-am hotărît să ne 
oprim aici. Voiam să-i înapoiez suma pierdută. îmi spuse că ar însemna să-l 
jignesc. 

— Nu stărui, dragă băiete. Am să te duc la Ulise unde îmi vei da de 
băut. 

Ulise era patronul unei cîrciumi şi mai ordinare decît Bunul colon. Ne¬ 
am dus apoi la Rozalia, fostă pensionară la Hopital General, unde veneau 
cele de teapa ei care încercară zadarnic să ne stîrnească. 

— Nu dau nici măcar o negresă pentru zece prăpădite dintr-astea îmi 
spuse locotenentul care, uitîndu-se la ceas, observă că venise tocmai ora 
unei anume Cleomena şi mă lăsă baltă. 

Capul începea să mi se învîrtă, din pricina rachiului. M-am înapoiat pe 
corabie, unde l-am găsit pe Sosthene sprijinit cu coatele de copastie, privind 
fix înaintea ochilor. Am socotit de bună-cuviinţă să-i respect dispoziţia 
taciturnă. 

A doua zi, renunţînd să mai cutreier amăgitoarele locuri zise de plăcere, 
am făcut o lungă plimbare călare în împrejurimile oraşului. Degeaba mă 
străduiam să admir natura luxuriantă, îmi lipsea o tovărăşie, şi am 
descoperit nu fără strîngere de inimă că îmi lipsea tocmai Eponine. Aş fi fost 
foarte mirat dacă vreo pithie de la tropice mi-ar fi prezis atunci că în 
această insulă încîntătoare aveam să gust ultimele clipe de fericire. 

Veni şi cea de-a treia zi, mult aşteptată de Sosthene. Prietenul meu se 
plimba neîncetat pe punte, de la trinchet la artimon şi, spre sfîrşitul după- 
amiezii, îl văzui nu fără uimire urcîndu-se în mărul gabierului mare, unde 
rămase timp destul, de îndelungat. 

— Ce dracu' ai căutat acolo sus? l-am întrebat cînd a coborît din vîrful 
prăjinii. 

— Voiam să văd dacă se zăreşte golful Acul, îmi spuse el, cu chipul 
iluminat de o speranţă plină de voioşie. Nu l-am văzut însă decît pe domnul 
Pigache care vine spre noi cu şalupa. Deci vom putea pleca. 

Bunul domn Pigache era într-o admirabilă dispoziţie, din puternicul 
motiv că omul care îl aproviziona de obicei îi adusese o balercă plină cu 
neîntrecutul rachiu curat din trestie de zahăr, păstrat pentru uzul său 
personal, pe care o mîngîia ca pe o fiinţă adorată. Preţiosul obiect a trebuit 
să fie urcat la bord cu mii de precauţii, care ne-au făcut să întîrziem şi 
Sosthene tropăia de nerăbdare. 

în sfîrşit iată-ne călărind. Soarele stacojiu se scufunda într-o mare 
indigo şi o noapte înmiresmată de esenţe preţioase ne învăluia. Caii noştri 

înaintau cam încet, dar nu-i zoream, întrucît ne calculasem bine timpul. 
Lui Sosthene nu i se auzea gura. în ruptul capului nu i-aş fi tulburat 
gîndurile. Ce răspuns avea să-i dea Valerie? îmi simţeam inima strînsă ca 
într-o gheară de nelinişte, dar refuzam să văd în acesta o prevestire rea. 
Dacă răspunsul era negativ, cum va trece prietenul meu prin această 
încercare, în starea de exaltare în care se afla? 

Luna plină se şi ridicase în înaltul cerului cînd am sosit la poalele 
movilei pe care trebuia s-o urcăm pentru a ajunge la „casa cea mare”. Pe la 
jumătatea urcuşului, sub frunzişul des, ne luarăm caii de căpăstru spre a-i 
feri să necheze, ceea ce ar fi dat de ştire celor din casă. Razele lunii, 
strecurîndu-se printre frunze, făceau pe pămîntul roşcat mici pete de 
argint. 

în afara serilor cînd dădeau petreceri, Augustin şi Soledad Cazenave se 
culcau oare odată cu găinile? Era abia ora nouă şi jumătate, şi nici o 
lumină nu licărea la ferestrele casei lor. înconjurarăm luminişul în inima 
căruia se afla locuinţa, avînd grijă să nu scîrţîie prea tare nisipul sub tălpile 
noastre. La începutul drumeagului pe care mersesem cu Eponine şi Valerie 
în seara balului, Sosthene descoperi fără greutate o fîşie de voal alb, care 
părea smuls dintr-un văl de mireasă. Văzu în el o aluzie delicată a fetei, dar 
şi o prevestire bună. 

Am numărat şase asemenea puncte de reper ingenioase, potrivit aşezate 
pînă la locul de întîlnire, unde ne-am pus pe aşteptat. Sosthene se tot 
învîrtea în jurul răspîntiei, ca un leu în cuşcă. Am pomenit oare mai înainte 
de orologiul încastrat în mijlocul frontonului casei? în ciuda depărtării, am 
auzit desluşit zece bătăi răsunînd în tăcerea desăvîrşită a nopţii. Sosthene 
se opri din mersul lui de fiară nerăbdătoare. 

— Au întîrziat spuse el. 

Nu trecu un minut şi frumoasele noastre apărură într-un foşnet de 
mătăsuri. Atît cît ne puteam da seama la lumina palidă a lunii, purtau nişte 
rochii de un gri-deschis, peste care îşi puseseră o pelerină neagră cu 
capişon plisat. îndată Valerie se aruncă în braţele lui Sosthene, pe cînd 
Eponine se limită să-mi întindă o mină pe care am acoperit-o de sărutări şi 
pe care şi-o retrase iute. 

— Trebuie să ştii, domnule, spuse ea cu o voce ascuţită, că nu mă aflu 
aici decît pentru a-mi însoţi sora şi nu pentru a adăuga o nouă victimă listei 
dumitale de cuceriri. Din nefericire, eşti un om uşuratic, ceea ce nu 
ştirbeşte cu nimic meritele dumitale, sînt de acord, dar o fată cuminte nu 

trebuie să se încreadă în ele. Prietenul dumitale are o inimă mai simţitoare. 

» 

Ştie mai bine decît dumneata să răspundă bătăilor ei. Nu se dă îndărăt în 
faţa unor mari hotărîri, pentru a obţine sufragiul celei pe care o iubeşte, şi 
Valerie îi aduce o veste care... Dar, mai bine ascultă ce vorbesc, fiindcă te va 
interesa, şi pe dumneata. Se auzi vocea lui Sosthene, care tremura uşor. 

— Valerie, am deci dreptul să sper? Fata suspină. 

— Soarta dumitale va depinde de bărbăţia de care vei da dovadă, 
scumpe prietene. 

O prinse în braţe, o ridică în sus şi începu să se învîrtă cu ea, ca un 
adevărat nebun ce era. 

— în cazul ăsta, vei fi nevasta mea. 

— Mai întîi dă-mi drumul, răspunse ea destul de sec, şi lasă-mă să-ţi 
explic. Nu-i un lucru chiar atît de simplu. 

0 lăsă pe pămînt şi ea începu explicaţia. Cu două zile în urmă a încercat 
să-l înduplece pe tatăl ei, omul cel mai sincer din lume, cel mai îngăduitor, 
cel mai hotărît să le facă fericite pe fiicele lui, cărora nu le refuzase nimic. 
Nu-i ascunse cele două întîlniri cu Sosthene, simţămîntul născut grabnic 
între ei, dorinţa lor comună de a-şi uni vieţile. în sfîrşit vorbise şi despre 
averea armatorului din Nantes, ceea ce dovedea că pretendentul ei nu era 
un coate-goale care alerga după zestre, lucrul putînd fi lesne confirmat de 
căpitanul Fulminet. 

Făcu o pauză. 

— Valerie, spuse Sosthene, mă faci să fierb de nerăbdare. Ce a răspuns 
tatăl dumitale? 

Ea clătină din cap, îi puse o mînă pe umăr şi îl privi în ochi. 

— Te-am prevenit. Amîndouă avem încă din copilărie nişte novios 1 , cum 
zice mama, şi pot chiar să-ţi spun cum îi cheamă. Unul este Gilles Dugain 
şi celălalt Zacharie Pioux. Tata m-a ascultat cu mare blîndeţe şi nu mi-a 
făcut nici o mustrare. A spus doar că, dacă aş fi fost liberă de orice 
promisiune, ar fi ţinut bucuros seama de cererea dumitale. Din nefericire, 
şi-a dat cuvîntul şi socoate să nu şi-l poate lua înapoi. 

— Deci totul e pierdut? strigă Sosthene. Şi pretinzi că tatăl vostru n-are 
altă grijă decît fericirea fiicelor lui? Ascultă-mă. închiriez o corabie, te 
răpesc, şi ne căsătorim în Guadelupa, ajungem în Franţa şi dracu' să mă ia 
dacă bunul Cazenave, auzind aici pe insulă că fata lui este cea mai fericită 
femeie, n-o să ne trimită bine-cuvîntarea. 

Valerie îl mîngîie uşor pe obraz şi spuse mai departe: 

— Ai o imaginaţie bogată, Sosthene, dar te duce cam prea departe. Nu 
protesta! De altfel este şi ceea ce îmi place la dumneata. Să presupunem 
însă că sînt de acord cu planul dumitale. Un corsar englez, olandez, sau, 
mai rău încă, un pirat, se ia după coaja dumitale de nucă şi te înhaţă. Te 
pune în lanţuri, şi cere familiei să te răscumpere. Dar ce se întîmplă cu 
biata Valerie? Nici nu îndrăznesc să mă gîndesc. Nu, nu-i o cale prin care 
să mă legi de dumneata. Slavă Domnului! există şi alta mai eficace. 

Sosthene îi prinse mîinile într-ale lui. 

— Care? 

— Credeam că ai înţeles, continuă ea cu acelaşi ton egal. Cel mai bun 
mijloc de a trece peste o piedică este de a o înlătura. îl cunosc pe tata. Este 


1 Logodnici (spân.). 

inutil să te împotriveşti oricăreia dintre hotărîrile lui, odată ce-a luat-o. Este 
un om bun, dar încăpăţînat ca un catîr. Or, m-a lăsat să înţeleg limpede că 
n-are nimic împotriva dumitale, singura piedică în ochii lui fiind Zacharie. 

— Zacharie? 

— Da, Zacharie Pioux este acel novio al meu despre care ţi-am vorbit, al 
surorii mele fiind Gilles Dugain. Niciodată nu l-am iubit pe Zacharie, care 
nu este pentru mine decît un camarad. N-aş putea face cu el decît o căsă¬ 
torie de convenienţă. M-am dus deci să-i spun ce se petrece în inima mea şi 
să-i cer să renunţe la mine. 

— Valerie, spuse Sosthene sărutîndu-i pe rînd mîinile, eşti cea mai 
minunată făptură din cîte există pe pămînt şi toată viaţa mea nu va fi de 
ajuns să ţi-o repet într-una. Numai dumneata puteai găsi o soluţie pe cît de 
radicală, pe atît de curajoasă. Cum a primit lucrurile acel novio? 

— Rău. Zacharie are mintea înfierbîntată. Tatăl lui s-a ocupat multă 
vreme de jaful pe mare, din care şi-a făcut averea, şi fiul i-a moştenit firea 
crudă. Pe scurt, Zacharie vrea să te omoare. 

— N-are decît să vină! spuse Sosthene ridicînd din umeri. 

— Tocmai că şi vine, continuă Valerie. Mi-a declarat că unul din voi - 
vreau să spun dumneata sau el - este de prisos, că se simte ofensat şi că 
neînţelegerea dintre voi nu poate fi curmată decît cu ajutorul armelor. 

— Unde şi cînd, dacă nu te superi? 

— Acum şi aici. Aşteaptă la capătul drumeagului să-i fac semn în cazul 
cînd îţi menţii părerea că mă vrei de nevastă. 

— Mi-o menţin, spuse Sostene scoţîndu-şi sabia. 

Un rîs zeflemitor şi totodată sardonic însoţi această declaraţie şi, pe loc, 
gîndul îmi zbură la duelul cu contele de Valbert, la consecinţele lui 
dezastruoase pentru mine, din pricina celor două surori, Line şi Trine. 
Situaţia prezentă avea asemănări tulburătoare cu cealaltă şi neliniştea pe 
care o simţeam mă îndemnă să intervin. 

j 

— Sosthene, îi spun, acum nu judeci la rece şi o chestiune ca asta nu 
se rezolvă în pripă. Dacă înţeleg bine, această aventură trebuie să se 
termine cu moarte de om. 

— Şi cum ai vrea, dom'le să se termine? îmi răspunse el luîndu-mă de 
sus în glumă. 

— De la început las la o parte ipoteza unei soluţii în defavoarea ta, i-am 
spus eu, ceea ce m-ar obliga să te răzbun. Dar, dacă îţi trimiţi rivalul pe 
lumea cealaltă, cam care crezi tu că va fi urmarea? Vei fi urmărit, arestat, 
condamnat - şi mi s-a spus că guvernatorul insulei, spre a ţine în frîu o 
populaţie prea neastîmpărată, ar fi fără milă în cazurile de moarte violentă. 

— Nu domnule, spuse sec Valerie. Voi depune mărturie că prietenul 
dumitale era în legitimă apărare, că a fost provocat, atacat, şi îndrăznesc să 
cred că mărturia dumitale o va sprijini pe-a mea. 

Eponine, care pînă acum nu deschisese gura, nu vru să se lase mai 
prejos şi se amestecă şi ea în vorbă, cu tonul cel mai firesc. 

— înţeleg, domnule Lafortune, spuse ea, că simţi o oarecare strîngere de 
inimă văzîndu-te scos în afara unei lupte devenită inevitabilă din pricina 
duioaselor simţăminte pe care sora mea a avut fericirea să i le inspire 
prietenului dumitale. Dar îngăduie-mi să observ că nu depindea decît de 
dumneata să fii parte activă, dacă pot zice aşa, în acest conflict însă dorinţa 
ce arde să se vadă împlinită printr-o legătură legitimă nu se naşte la co¬ 
mandă. De altfel, fii liniştit. Vei intra în joc: Gilles, acel novio al meu despre 
care ai aflat şi care nu este mai potolit decît Zacharie, va asista la duel. A 
fost cam indispus de avansurile pe care mi le-ai făcut în seara balului. Ştie 
că am fost împreună la înşelătoare şi la Limonadă, şi vrea şi el să-ţi ceară 
socoteală cu mai multă furie decît Zacharie, deoarece înclină că creadă că 
intenţiile dumitale faţă de mine erau mai puţin curate. 

Mi se urcă sîngele la cap. 

— De minune! spusei, iată, dragul meu Sosthene, nişte copile 
primejdioase. Acum pot să-ţi împărtăşesc ce mi-a mărturisit domnul 
Dufourneau, care cunoaşte foarte bine această drăgălaşă lume exotică. 
Nevinovatele noastre mai au pînă acum pe conştiinţă un mort; şi un 
schilod, care au păţit-o bătîndu-se pentru ochii lor frumoşi. După cum se 
vede, ne-au hărăzit şi nouă aceeaşi soartă. Socot că ai înţeles şi deci o vei 
lăsa pe Valerie a ta în braţele irascibilului negustor de vite, îi vei face o 
plecăciune adîncă şi vei porni împreună cu mine în căutarea unei frumoase 
mai blînde. 

Sosthene nu avu timp să-i răspundă, căci o voce se auzi în spatele 
fetelor. 

— Domnilor sublocotenenţi, sîntem la ordinele dumneavoastră. 

Doi voinici laţi în umeri şi care erau amîndoi cu un cap mai înalţi decît 
mine, apărură din drumeagul la colţul căruia atîrna de o ramură voalul 
neprihănit. 

— Ne faceţi să aşteptăm prea mult, frumoaselor, spuse un glas mai 
aspru, care era al celui de-al doilea novio. Ne-am gîndit că domnii ăştia ar 
putea fi grăbiţi. 

Două rîsete răutăcioase subliniară această provocare făţişă. N-am uitat 
nici azi cele două chipuri viclene, pe care, în lumina prăfuită a lunii pline, 
se putea citi ură şi sălbăticie. Fiecare din adversarii noştri avea în mînă o 
sabie de căsăpit, cu tăişul lat şi scurt. Am înţeles pe dată că vom avea de-a 
face cu adversari de temut. 

începutul a fost mai fulgerător decît mi-am putut închipui. Abia 
avusesem vreme să-mi scot sabia din teacă şi cel mai voinic din cei doi 
insulari se şi năpusti asupra mea. în clipa aceea m-am felicitat pentru 
exerciţiile cu sabia de abordaj pe care le făcusem împreună cu Sosthene pe 
puntea corăbiei noastre. Cunoşteam toate şiretlicurile. După ce îmi dădu 
orbeşte o cumplită lovitură, pe care am parat-o cu sabia, omul începu să se 
învîrtă cu iuţeală în cel mai bun stil al regelui Lolo, şi ar fi fost în stare să- 
mi zboare capul la cîţiva paşi, dacă n-aş fi avut prezenţa de spirit de a mă 

arunca înainte. Am simţit deasupra capului şuierul oţelului tăind aerul, dar 
adversarul meu mă atacase cu asemenea violenţă încît îşi pierduse 
echilibrul. N-am avut decît să-mi întind sabia, în care se înfipse ca un pui 
în frigare. 

Se prăbuşi fără un geamăt. A trebuit să-mi proptesc piciorul în el spre 
a-mi putea scoate sabia şi a sări în ajutorul lui Sosthene. Dar era prea 
tîrziu. Auzisem un horcăit urmat de un gîlgîit îngrozitor. Vai! colegul meu 
zăcea la pămînt. Nu ştiuse, ca mine, să evite atacul ucigaşului şi sîngele îi 
ţîşnea în valuri din beregata tăiată. Şi iată că ucigaşul lui se năpusteşte 
asupra mea, cu sabia întinsă, gura strîmbată într-un rînjet sălbatic şi 
strigînd: 

— Dacă tu crezi, marinar nenorocit, că-mi voi lăsa pielea în sabia ta, 
cum s-a întîmplat cu Gilles, te înşeli amarnic. Mai bine fă-ţi rugăciunea. 
Nimeni nu se poate lăuda pînă acum că l-a zgîriat măcar pe Zacharie Pioux, 
şi îţi făgăduiesc că nu vei fi primul. 

N-aveam ce să-i răspund acestui descreierat. Toată atenţia mea, 
înzecită de voinţa fermă de a-mi răzbuna prietenul, era concentrată asupra 
celor mai mici gesturi ale lui, spre a-i strica jocul şi a-mi plasa lovitura. 
Bădăranul era pe cît de iute, pe atît de voinic. Astfel încît la atacul său 
brutal era gata să-mi scape sabia din mină, încă de la începutul luptei. 

Noaptea era apăsătoare. Pe chipul schimonosit a batjocură am văzut 
picuri de sudoare. Cea mai bună tactică era să-l sicii, pentru a-1 obosi. Am 
început să sar la dreapta şi la stingă, să mă dau îndărăt, să mă învîrt în 
jurul răspîntiei, limitîndu-mă să fac pe grozavul, îndemnîndu-mi astfel 

adversarul să nu mă creadă în stare să iau iniţiativa. Făcusem o socoteală 

» 

bună, întru cît, puţin cîte puţin, înaintînd mereu spre mine, Zacharie Pioux 
căpăta încredere în sine şi, convins că mă lichidează, mă umplea de 
înjurături care sfîrşiră prin a-i clătina stăpînirea de sine. 

Cîte minute a durat acest dans al morţii? N-aş putea spune, căci 
pierdusem noţiunea timpului. Sudoarea picura din ce în ce mai mult de pe 
fruntea omului, îi curgea pe obraji, i se prelingea în bărbie. De două ori 
rămase descoperit şi aş fi putut prinde prilejul de a-1 scoate din luptă. Dar 
gîtlejul însîngerat al lui Sosthene îmi poruncea să mă port la fel cu acest 
mizerabil. în sfîrşit, săvîrşi greşeala pe care o aşteptam. Vru să repete, în 
felul său, lovitura care i-a adus o tristă faimă baronului de Jarnac, în 
duelul cu domnul de La Chîtaigneraie. L-am provocat ţinînd dinadins garda 
sus. Se aplecă spre a-mi da o lovitură cumplită şi care, dacă n-aş fi 
prevăzut-o, mi-ar fi despicat fără greş tendoanele genunchiului drept. Nu 
mă nimeri, fiindcă am sărit repede în lături, şi sabia mea îi străpunse gîtul, 
ieşind prin ceafă. 

îşi primise răsplata şi îi venise şi lui rîndul să horcăie. Am alergat la 
Sosthene, am îngenuncheat lingă el. Nu murise, dar asta nu însemna că 
mai avea mult de trăit. Aproape tot sîngele i se scursese prin cumplita rană, 
o spumă roşietică îi acoperea buzele şi faţa lui palidă ca ceara vestea 

apropierea sfîrşitului. I-am pus o mînă pe fruntea care începuse să se 
răcească. Se străduia zadarnic să rostească ceva, dar ochii i se dădură 
peste cap mai înainte ca vreun sunet să-i iasă din gură. Nu-mi mai rămînea 
decît să-i închid pleoapele şi, îndeplinind această pioasă îndatorire, un 
hohot de plîns mi se opri în gît. 

O tăcere înspăimîntătoare se aşternu în urma înjurăturilor şi 
zgomotului de arme încrucişate. Cele două vinovate de această dramă erau 
la doi paşi de mine, strînse una într-alta, ca nişte vrăbii înfrigurate, şi mă 
priveau, cu ochii holbaţi de spaimă. Mă cuprinse o furie oarbă. 

— Bravo, domnişoarelor, le-am spus cu voce de gheaţă, cred că sînteţi 
mîndre de opera dumneavoastră. Iată trei oameni morţi, victime ale crudei 
voastre frivolităţi. Ce mai aşteptaţi? De ce nu începeţi să dansaţi şi să vă 
învîrtiţi, cum aveţi obiceiul, în jurul cadavrelor astea, ca nişte făpturi fără 
inimă şi fără minte ce sînteţi? Dar mai bine nu, pieriţi grabnic din ochii mei, 
că altfel nu mai răspund de mine. 

Nu lăsasem din mînă sabia plină de sînge. Amîndouă scoaseră parcă 
acelaşi ţipăt şi o luară la fugă. 

ni rămas singur dinaintea celor trei morţi şi, pe cînd în faţa a doi 
adversari hotărîţi deopotrivă să mă ucidă, n-am avut nici măcar o 
clipă de slăbiciune, acum însă clănţăneam din dinţi. Cel care ar fi 
trebuit să fie victimă devenise, apărîndu-se din răsputeri, călău. Cine însă 
ar fi putut crede acest lucru, cînd toate aparenţele mă învinuiau? Curînd 
surorile Cazenave aveau să dea alarma, să asmuţească întreaga plantaţie 
împotriva mea. Urmărit, hăituit ca o fiară sălbatică, prins, aruncat în 
temniţă, voi fi tîrît în faţa tribunalului, voi avea să dau seama pentru două 
omoruri, şi deznodămîntul era lesne de prevăzut. Mai multe leghe mă 
despărţeau de la Pelulante, şi chiar dacă izbuteam să ajung pe corabie, 
domnul Fulminet, în ciuda prieteniei pe care o avea faţă de mine, va fi 
obligat să mă predea. 

Deodată m-a fulgerat gîndul că fusesem foarte imprudent lăsîndu-le să 
fugă pe cele două mizerabile cochete, ale căror capricii perverse erau pricina 
nenorocirii mele. N-ar fi fost mai bine să le fi astupat gura cu hainele de pe 
ele, să le fi legat fedeleş, să le fi răstignit de un copac ţinîndu-le sub 
ameninţarea săbiei, pentru a fi cîştigat timp să fug? Ah! bine ne-au mai 
îmbrobodit fetele astea, pe Sosthene şi pe mine! Prietenul meu cel mai drag 
zăcea acum pe pămîntul rece, într-o baltă de sînge. Singura mea cale de 
salvare era să mă îndepărtez cît mai mult de plantaţia lui Cazenave şi să mă 
ascund intr-un loc sigur. Dar ce adăpost puteam găsi pe insula asta, unde 
nu eram decît un străin în trecere? 

O faţă lată, buzată şi hlizită îmi apăru deodată în minte, cea a 
mulatrului Ovidiu, patronul cîrciumii La bunul colon. Nu urma doar să 
ascundă la scăpaţi un ucigaş ca mine, pe gabierul Lamarche, acelaşi care a 
ucis frumuşel trei păgîni dintr-un singur foc de flintă, între Lisabona şi 
insulele Desertas? 

Am pornit-o glonţ pe drumeagul unde se mistuiseră cele două surori. 
Trebuia să le prind din urmă pe aceste împieliţate şi, printr-un mijloc 
oarecare, să le împiedic a face rău, exact atîta timp cît aveam nevoie să 
dispar. Fugeam ca un nebun şi frunzele mă loveau peste faţă, crengile mă 
biciuiau. 

N-am alergat prea departe. Abia făcusem jumătate din drum şi am fost 
silit să mă opresc. Eponine şi Valerie erau în faţa mea, una din cele două 
surori aplecată asupra celeilalte care, stînd pe pămînt, gemea şi îşi freca un 


picior. Cea care sta în picioare se ridică, se întoarse spre mine şi se trase 
înapoi, cu amîndouă mîinile ridicate înainte, într-un gest de apărare. 

— Nu te atinge de mine, spuse ea. Din cauza dumitale Valerie şi-a 
răsucit glezna. Nu mai poate să meargă. Dacă ai fi un bărbat politicos ai 
duce-o pînă acasă. 

— Ca să mă denunţi pentru vina de a fi ucis două brute care voiau să 
mă omoare? 

Mai aveam încă multe de învăţat despre aceste făpturi drăgălaşe. 
Eponine, Eponine a mea, ale cărei sărutări mi se păruseră atît de dulci, 
continuă cu glas aspru: 

— Morţii nu mai suferă. Dar Valerie suferă din vina dumitale şi are 
nevoie grabnic de îngrijiri. Dacă o duci pînă acasă, nu numai că îţi 
făgăduiesc să nu deschid gura despre cele întîmplate în noaptea asta, dar 
abia mîine voi trimite o sclavă de-a noastră la răspîntie, pasă-mi-te să caute 
o batistă de dantelă la care ţin şi pe care voi zice c-am pierdut-o plimbîndu- 
mă pe acolo. Toată lumea va socoti că ea a descoperit rodul faptelor 
dumitale. în ce ne priveşte, n-am auzit nimic, nu ştim nimic. 

Tonul lipsit de orice emoţie cu care fuseseră rostite aceste cuvinte mă 
lăsă fără grai. Moartea celor trei bărbaţi, de care era direct răspunzătoare, 
avea pentru sensibila Eponine mai puţină însemnătate decît glezna sclintită 
a surorii sale. Dar n-aveam de ales. Era mai bine să-mi iau riscul, luîndu- 
mi în acelaşi timp măsuri de siguranţă. 

— Jură-mi, îi spun, pe mama dumitale că te vei ţine de cuvînt. 

Ridică din umeri. 

— Unde ţi-e capul? Nu înţelegi că este în interesul nostru să nu fim 
amestecate în povestea asta? Nu ne-a văzut nimeni ieşind din casă, nu ne 
va vedea nici intrînd. Vom spune că Valerie şi-a scrîntit piciorul făcînd un 
pas greşit în odaia ei. 

— Jură! 

— Dacă ţii atît de mult, jur. 

— Pe capul mamei dumitale. 

— Pe capul mamei mele. 

— Şi sora dumitale trebuie să jure. 

— Jur, murmură Valerie, gemînd într-una. 

O ridicai în braţe şi ea mi le trecu îndată pe-ale sale în jurul gîtului. 
Ciudată poveste! Dacă, un ceas mai înainte, aş fi ţinut astfel strîns la piept 
şi oarecum în puterile mele această încîntătoare creolă, m-aş fi socotit cel 
mai norocos dintre muritori. Dar acum, cînd simţeam pe ceafă mîinile ei 
reci, cînd parfumul ei suav şi totodată pătrunzător îmi umplea nările, nu 
încercam faţă de ea decît dispreţ şi scîrbă. Tot mai gemea uşor. Mergeam cu 
paşi mari, dorind să scap cît mai repede de asemenea povară, şi Eponine se 
ţinea după mine. 

în sfîrşit „casa cea mare” apăru albă toată în lumina lunii. Am lăsat-o 
pe Valerie în faţa uşii şi ea se sprijini de sora ei ca să poată merge 
şchiopătînd. 

— Mulţumesc, domnule, spuse rece Eponine. Crede-mă că regret cele 
întîmplate. 

Acesta a fost singurul discurs funebru pentru Sosthene şi cei doi 
no vio s. 

Ce să-i răspund acestei inconştiente? Nimic. I-am întors spatele, ca să 
cobor în goană panta movilei. Calul meu şi-al lui Sosthene şedeau liniştiţi, 
aşa cum îi lăsasem. L-am dezlegat pe-al meu, apoi, gîndindu-mă mai bine, 
i-am dat drumul şi tovarăşului lui. Putea să se ducă unde dorea. 

Ajuns la capătul costişei pe care, din prudenţă, o coborîsem la pas, am 
dat pinteni calului. Este nevoie să mai spun ce gînduri mă frămîntau? Nu 
se scursese nici măcar un ceas de cînd străbătusem acelaşi drum în sens 
invers, împreună cu Sosthene care tăcea, dar care avea inima plină de 
speranţă. în acest scurt răstimp, soarta mea îşi schimbase faţa. Cu peste 
un an în urmă şi în împrejurări tragic analoge, mă aflam expus aceloraşi 
primejdii, dar de data asta nu mă mai puteam bizui pe sprijinul unui tată. 
Ce făcea el oare în clipa asta, dragul marchiz despre care n-aveam nici o 
veste de cînd îl părăsisem? Se gîndea oare la fiul lui şi la neamul său care 
era ameninţat să rămînă fără urmaşi din pricina unei absenţe atît de 
prelungite, ce lasă frîu liber celor mai sumbre presupuneri? Ce făcea oare 
verişoara Apollonie care, în orice ocazie, lua atît de vajnic partea drăguţului 
ei văr? Mi-am stăvilit o lacrimă. Nu era momentul nici să visez, nici să mă 
înduioşez, ci să lupt pentru viaţă. 

Am ajuns să văd primele case din Capul Francez. Mi-am lăsat din nou 
calul la pas. în spatele meu aud un zgomot de galop. Vor şi pune mina pe 
mine? Nu era decît calul lui Sosthene, care desigur nu se împăca cu sin¬ 
gurătatea şi, ajuns în dreptul nostru, îşi potrivi mersul după al calului meu. 

Hanul La Marinarul vesel era la fel de întunecat ca şi celelalte case ale 
oraşului pustiu unde, din loc în loc, un felinar lumina slab cîte un colţ de 
stradă. Nici vorbă să scol din somn sclavul de la grajd. După ce am legat 
caii de un belciug fixat în perete, m-am îndreptat în grabă spre hanul 
Bunului colon. O geană de lumină se strecura pe sub uşă. Mi-am lipit 
urechea de un canat. Ultimii clienţi desigur plecaseră, deoarece nu auzeam 
nici un zgomot. Am bătut de două ori. Lumina se stinse. Am mai bătut o 
dată şi uşa se întredeschise scîrţîind. Am recunoscut glasul lui Ovidiu. 

— Tu eşti, Polidor? 

— Nu, prietene, îi răspund, sublocotenentul Lafortune, pe care l-ai 

văzut alaltăieri cu domnul Dufourneau. Am să-ti vorbesc. 

» 

— Intrati, domnule ofiţer. 

închise uşa pe întuneric, apoi aprinse un fitil vîrît într-o sticlă şi îi văzui 
dinţii albi strălucind pe faţa cîrnă. 

— La porunca dumneavoastră. 

— Ovidiu, am ucis doi oameni albi: pe Gilles Dugain şi pe Zacharie 
Pioux. înainte de asta, ultimul l-a ucis pe-un prieten de-al meu şi amîndoi 
voiau să-mi facă şi mie de petrecanie. 

Fata i se lăţi într-un rîs hohotitor. 

» ? 

— Bine aţi făcut, domnule ofiţer. Au rămas doi ticăloşi mai puţin. Nici 
un om din oraş nu-i înghiţea. Erau nişte oameni răi, care-i biciuiau pe 
negrii lor pînă-i omorau în bătaie. Atunci, vreţi şi dumneavoastră să vă 
duceţi la scăpaţi? 

— Ai priceput, Ovidiu. Mai am vreme? 

— Tocmai îl aştept pe Polidor. Este şeful unei bande din savana Gropii, 
un om care nu se lasă tras pe sfoară. I-am trimis vorbă pentru matelotul 
dumneavoastră. O să plecaţi împreună cu ei. La scăpaţi trebuie doar să 
staţi deoparte, fiindcă-s foarte iuţi la mînie, pot zice chiar un pic sălbatici. 
Ce să-i faci? Viaţa în savană nu-i uşoară. Cel mai bine pentru 
dumneavoastră ar fi să nu prindeţi rădăcini pe-acolo şi s-o ştergeţi cît mai 
curînd la spanioli sau la englezi: în Cuba, în Jamaica, în Porto-Rico, unde 
doriţi. 

I-am strecurat în mînă cîtiva bani de aur. 

— Domnul ofiţer e prea bun. 

— Viaţa mea n-are preţ, şi tu mi-o salvezi. Ai ceva de scris? 

— Cînd eram argat ţineam socotelile plantaţiei. 

— Adu-mi aici tot ce-mi trebuie. îţi voi încredinţa o scrisoare pe care i-o 
vei da mîine locotenentului Dufourneau. 

— Domnul locotenent este în odaia lui. Vreţi să-l scol? Poate nici nu 

» 

doarme, căci nu e singur şi nu şi-o pierde timpul degeaba. 

Rîse din nou, îmi aduse călimara şi pana şi începui scrisoarea. Era 
scurtă. După ce povesteam cele întîmplate, îl rugam pe domnul Dufourneau 
să-mi ţină partea în faţa căpitanului Fulminet, pe care declaram că eram 
îndurerat să-l părăsesc, singura mea grijă fiind să-l scutesc, ca şi pe mine 
de altfel, de orice încurcătură cu guvernul insulei. 

în timp ce scriam, Ovidiu sta în picioare lîngă mine, cu braţele 
atîrnînde. Am împăturit hîrtia pe care o strecură iute între cămaşă şi piele. 

— Acum, spuse el, cu îngăduinţa domnului ofiţer, am să-l caut pe 
matroz. Polidor trebuie să vină îndată. 

Se întoarse cu normandul meu, care rămase cu gura căscată cînd mă 
văzu. 

— Aoleu! domnule Lafortune, ati venit să mă înhăţaţi? 

— Fii pe pace, Lamarche. Am intrat amîndoi în aceeaşi încurcătură, şi 
tu şi eu. Mă aflu aici doar spre a te însoţi la scăpaţi. 

— Nu e cu putinţă! 

— Asta-i adevărul curat, gabier. Vei afla totul mai tîrziu. 

Ovidiu umplu trei pahare cu tafia şi închină în sănătatea mea. Tocmai 
sorbeam încet lichidul aspru cînd cineva bătu rar, de trei ori, la uşă. Era 
negrul Polidor care, văzîndu-mă, fu cît pe ce s-o ia la fugă. Ovidiu îl ţinu 

spunîndu-i ceva într-o limbă păsărească, un amestec de cuvinte scîlciate 
franţuzeşti, spaniole şi fărîme de dialecte africane, cu care nu mă 
obişnuisem încă. 

Trebuie să spun că la prima vedere Polidor n-avea nimic comun cu 
blînzii negri inofensivi, cu care te poţi întîlni fără teamă într-o margine de 
pădure. Făcea parte din neamul acelor sîngeroşi mandingo, care nu s-au 
putut lepăda de untul obicei de a-şi mînca semenii. Pot fi recunoscuţi după 
dinţii pe care şi-i pilesc cu grijă pentru a-i face mai ascuţiţi. Polidor era un 
găligan vînjos, înalt, şi îmbrăcat doar cu o cămaşă şi un pantalon 
zdrenţăros. Avea un cuţit agăţat de curea, într-o teacă de piele. Pe măsură 
ce Ovidiu îi tot explica, cheltuindu-se în gesturi, vedeam cum i se desfac 
buzele într-o strîmbătură îngrozitoare, lăsînd să i se vadă dinţii. în sfîrşit, 
începu să ţopăie pe loc, îşi înclină de cîteva ori în faţa mea capul creţ şi îmi 
spuse: 

— Io pretin bun la dom oficer. 

După care dialogul dintre el şi Ovidiu continuă, şi acesta din urmă mă 
înştiinţa că Polidor era în al nouălea cer de bucurie că-i poate ajuta pe doi 
oameni albi, care, ucigînd alţi oameni albi, ţineau desigur, ca şi el, să-şi 
mărească numărul trofeelor. 

Fără să discut acest punct de vedere personal, l-am bătut prieteneşte pe 
umăr pe căpcăun şi i-am întins sticla începută de tafîa pe care o goli dintr-o 
sorbitură, de-am crezut c-o să-i iasă ochii din cap, apoi scoase un oftat 
mare. 

între timp, observaţia lui despre viitoarele fapte de care mă credea în 
stare îşi făcea drum în mintea mea. Lumea scăpaţilor, fraţii lui, nu era un 
loc tihnit. Desigur nu mă puteam gîndi cu sînge rece la perspectiva de a 
rămîne mai mult de cîteva zile în savană, în mijlocul sălbaticilor care trăiau 
din jafuri, dădeau foc plantaţiilor şi săvîrşeau cu plăcere atrocităţi în care 
intra şi antropofagia. Şi iată că mă revedeam la promontoriul Limonadei şi o 
auzeam pe Valerie vorbindu-mi despre acel corsar francez care capturase şi 
adusese în port o navă engleză cu treizeci de tunuri. Imaginaţia mea broda 
pe acest dat plin de făgăduinţe. Ştiam ce se petrecea într-un asemenea caz. 
Dragul domn Pigache îmi împuiase urechile cu astfel de poveşti. Căpitanul 
corsar nu lăsa decît un detaşament din echipajul său la bordul vasului 
capturat, în vreme ce-i negocia vînzarea. De ce n-aş încerca, împreună cu 
Polidor şi scăpaţii săi, să capturez la rîndul meu corabia engleză? Datorită 
lecţiilor domnului Fulminet, ajunsesem să fiu un navigator destul de bun 
pentru a lua comanda unei fregate. Lamarche, matelot excelent, putea să-i 
înveţe pe negri manevrele. Le voi cere acestora din urmă să-i cruţe pe 
mateloţii francezi rămaşi pe corabie. Vor trebui doar să-i împiedice a se 
împotrivi acţiunii noastre, pentru a-mi îngădui apoi să-i înrolez pe cei care 
se învoiau să mă urmeze. Nu vedeam nici o piedică să mă port la fel şi cu 
prizonierii englezi, adică aşa cum făceau căpitanii hoţi de mare, care nu le 
cereau marinarilor decît să ştie manevrele, fără să le pese de ţara unde 

văzuseră lumina zilei. Astfel, echipajul meu alb va fi egal în număr cu 
echipajul meu negru şi, la nevoie, va şti să pună scăpaţii cu botul pe labe 
dacă vor deveni prea turbulenţi. 

Toate aceste gînduri care se buluceau în mintea mea iscară deodată un 
altul, legat de domnul Pigache şi de amintirea discuţiei pe care o avusesem 
cu el pe puntea corăbiei, puţin după ce părăsisem meleagurile regelui Lolo. 
îmi vorbise despre „negrofilia” sa şi despre republica Libertalia, unde negrii 
trăiau pe picior de egalitate cu albii şi unde echipajele corăbiilor erau 
bicolore. L-am întrebat atunci dacă, după părerea lui, negoţul cu negri n-ar 
trebui desfiinţat, şi el mi-a răspuns, cu un accent plin de convingere, care 
mă tulburase: „Sper şi eu”. Aceste nobile cuvinte treceau cu mult peste 
capul unui proaspăt sublocotenent, chiar dacă în mintea lui fusese înaintat 
la gradul de comandant al unei nave cu treizeci de tunuri. Ele puteau 
purcede de la suverani, regi şi prinţi, care aveau în grijă cîrmuirea unor 
imperii. Dar nu puteam fi în oarecare măsură precursorul, cel care, dînd 
imbold marii mişcări de eliberare a negrilor, va fi ridicat de oamenii 
viitorului la rangul celor care aduc cinste speciei umane prin revolta lor 
împotriva asupririi? Luasem parte la vînzarea captivilor noştri. Afişele 
vorbeau despre ea că este făcută în numele Regelui, al Legii şi al Dreptăţii. 
Ei bine, să zicem numai în numele Dreptăţii - care ar trebui s-o ia înainte 
Regelui şi Legii, îndemnîndu-1 pe unul s-o abroge pe cealaltă - de ce nu m- 
aş ridica împotriva negoţului cu negri şi împotriva vînătorilor de negri? 
După ce aş deveni stăpînul primei corăbii care împarte dreptatea, voi 
captura prin abordaj instrumentele unui trafic ruşinos, îi voi elibera pe 
sclavi şi-i voi readuce pe pămîntul african. După modelul republicii 
Libertalia, aceştia vor constitui în Africa o republică liberă. Va fi instaurată 
o nouă Atena la umbra cocotierilor. 

Eram încă la vîrsta cînd baţi cîmpii şi treceam uşor peste piedicile pe 
care o lume în slujba nedreptăţii nu se va da la o parte să le ridice împotriva 
mea. Dar libertatea şi chiar viaţa mea erau legate de izbînda acestei 
îndrăzneţe încercări. Nu mai puteam da îndărăt. 

Mai rămînea să-i conving pe ciudaţii auxiliari pe care soarta mi-i 
dăruise. I-am înfăţişat pe dată planul lui Ovidiu, făcînd să reiasă de la 
început că, fiind un prieten al negrilor, am visat întotdeauna la 
emanciparea lor. Primul pas de făcut era capturarea navei. Polidor va fi mai 
întîi credinciosul meu locotenent, apoi va comanda el însuşi un alt vas, pe 
care îl vom captura mai pe urmă. Aceste două succese le vor pregăti pe 
celelalte. într-un viitor apropiat, vedeam o întreagă escadră, o întreagă flotă, 
ale cărei echipaje, formate din negri, vor impune, prin vitejia lor, mîndrelor 
naţiuni ale Europei, abolirea sclaviei. 

Negrii au o imaginaţie bogată şi trebuia să mă strădui să le-o înflăcărez. 
Polidor mă ascultase cu gura căscată, cu ochii lui mari învîrtindu-i-se în 
orbite şi, judecind după atitudinea lui, fără să înţeleagă prea bine decît ju¬ 
mătate din ceea ce spuneam. Mă bizuiam pe Ovidiu pentru a-1 lămuri. 




/ 


sT> 


135 


HI 






'N 






Vf 


J> 1 


\ A 

s 








Mulatrul nu mi-a înşelat aşteptările. Cît timp am vorbit, l-am văzut de mai 
multe ori cum se bătea peste şolduri, cu chipul iluminat de o încîntare 
crescîndă, apoi cum prinse să sară pe loc ca o maimuţă grasă. 

— Ce zici, Ovidiu? l-am întrebat, îmi luă mîinile şi mi le sărută cu foc. 

— Ah! domnule ofiţer, strigă el, veţi fi salvatorul negrilor. O să vă 
punem pe altare. 

— Nu cer atît de mult. Aşa cum ţi-am spus, nu vreau decît să slujesc 
dreptatea şi îi poţi spune lui Polidor că, dacă primeşte propunerea mea, 
într-o bună zi va deveni rege în Africa. 

— Rege! repetă Ovidiu extaziat. 

Am înţeles că în ce-1 priveşte cîştigasem partida. îi revenea s-o cîştige şi 
el, la rîndul lui, cu Polidor, ceea ce şi începu îndată. Vorbea cu o 
repeziciune ameţitoare, da din mîini şi îşi întrerupea din cînd în cînd 
torentul de cuvinte cu hohote de rîs. 

în timpul acesta îl cercetam pe scăpat. La început ascultase într-un fel 
de uluire, cu chipul încremenit, lipsit de orice expresie. Apoi se însufleţi 
încetul cu încetul, o lucire îi licări în ochi, buzele groase începură să tre¬ 
mure şi fu zguduit şi el de rîs. în sfîrşit, rosti cîteva cuvinte de neînţeles şi 
Ovidiu se întoarse spre mine cu o privire satisfăcută. 

— Primeşte, spuse el. 

Agitaţia lui Polidor mă făcuse să înţeleg mai înainte de a mi se spune. 
Arătîndu-şi mai departe dinţii piliţi, într-un rictus feroce, căpcăunul mă 
privea ţintă, ca şi cum ar fi fost gata să mă mănînce şi alesese cu ce parte a 
trupului meu să-şi înceapă ospăţul. Totuşi se mulţumi să mă convingă de 
devotamentul său fată de cauza mea în termeni ciudaţi: 

— Io rege! Io rege! ha! ha! Io pretin dom ofîcer. Io rege mare tăiat mult 
căpăţîn. 

Deci se şi vedea investit cu puteri regale, ceea ce în mintea lui însemna 
că se va bucura de privilegiul fundamental de a putea cosi capete cu 
nemiluita. Mă întrebam dacă o profesiune de credinţă atît de categorică nu 
l-ar fi descurajat pînă şi pe bunul domn Pigache, oricît de simţitor ar fi fost 
la nedreptatea de care suferea rasa neagră. Dar, la rîndul lui, imitîndu-1 pe 
Ovidiu, scăpatul îmi săruta mîinile, ţopăia de bucurie şi rîdea cu gura pînă 
la urechi. Era cucerit. 

— Acum, spuse patronul Bunului colon, cred că n-ar trebui să mai 
zăboviţi. De aici pînă la Groapă aveţi de făcut şapte leghe. 

— încă o vorbă, Ovidiu, am spus eu, pe cînd „regele” proaspăt uns îşi 
continua dansul barbar. Trebuie să acţionăm repede şi să nu lăsăm nimic 
la voia întîmplării, dacă vrem să cîştigăm. Pînă ne ducem în savană, pînă îi 
punem pe oameni la curent, pînă ne întoarcem - ar trece trei zile. înainte de 
a ajunge la abordaj, trebuie să ştim cîţi mateloţi ocupă corabia engleză. Te 
duci şi te interesezi. 

— Da, domnule ofiţer. Nava se numeşte Victorious. Caraghios nume 
pentru o captură! Am văzut-o în port cu corsarul care o aducea, unul din 
Saint-Malo, dar nobil, cu numele du Fresne sau du Chesne. 

— Bine! Fii atent, vom trece la acţiune noaptea, să zicem la ora unu. E 
momentul cel mai prielnic, cînd ofiţerul de cart abia se mai poate lupta cu 
somnul. De cîţi oameni dispune Polidor? 

— De vreo cincizeci. 

— Vei aduna, fără să dai de bănuit, bărcile necesare pentru a 
transporta toţi aceşti oameni la bordul Victoriosului. Lopeţile trebuie 
învelite în cîrpe, ca să nu se audă nici un zgomot cînd lovesc apa. Bărcile 
vor fi legate într-un loc cît mai propice, pe care îl vei alege tu, aşa încît să 
nu fie descoperite înainte de a le folosi. Noi vom sosi la ora unu noaptea în 
faţa hanului tău. Vei sta în dosul uşii să pîndeşti cînd venim şi ne vei 
conduce în port. 

— La ordinele dumneavoastră, domnule ofiţer. Vă dau un sfat. Ar fi bine 
să luaţi nişte cai şi să vă duceţi călare la savana Gropii. Polidor vine 
totdeauna pe jos, ţine la oboseală, dar şapte leghe, oricum, e drum lung. 

— Am lăsat doi cai în fată la Marinarul vesel. Vom trece să-i luăm, unul 
pentru Lamarche şi cu mine, altul pentru Polidor. 

— Care o să-l poarte pe diavol în şa, spuse Ovidiu în glumă, că doar se- 
nţeleg de minune. 

Ce mai noapte a fost şi-atunci, din ce în ce mai înăbuşitoare şi umedă, 
prevestind furtună! Era întuneric beznă. Ca un negru arhanghel al iadului, 
Polidor ne deschidea drumul, care abia se zărea în umbra deasă. în spatele 
meu, matelotul, care se vede nu încălecase niciodată în viaţa lui pe un cal, 
mă ţinea cu amîndouă braţele de mijloc, regretînd probabil coşul gabiei. Din 
cînd în cînd îmi şoptea cîte ceva la ureche: 

— Şefule, credeţi c-o scoatem la capăt? 

— Gabier, mai bine roagă-te. 

— între noi fie zis, tuciuriul ăsta vă inspiră încredere? N-are dinţi de om 
cumsecade. 

— Dar cum vrei să-i aibă? Doar mănîncă oameni! 

— Încîntat de-aşa tovărăşie. 

— N-avem de ales. Ceilalţi din banda lui sînt poate şi mai răi. Bagă-ţi 
bine în minte, nu trebuie să arăţi că ţi-e teamă de ei, ci dimpotrivă, să le vîri 
lor frica-n oase. 

— înţeles. Luasem cu mine sabia de abordaj în ziua cînd l-am pocnit pe 
trişorul ăla. O mai am şi-acum şi ştiu să mă slujesc de ea. 

— Nu totdeauna cu bună-ştiinţă, din nefericire pentru tine. 

— Puneţi-vă în locul meu. L-am văzut pe nemernic cum scotea o carte 
din manşetă. Un as de pică. Mi-a ras dintr-o dată toţi pitacii. Am văzut roşu 
dinaintea ochilor. Şi-apoi tafia asta a lor te face să-ţi pierzi minţile. 

— Mai bine-i trînteai o mamă de bătaie să te tină minte toată viata şi-ti 
luai banii înapoi. Dar să lăsăm asta. Cînd vom ajunge la scăpaţi să nu te 



137 






f A> 



dezlipeşti nici un pas de mine. Nu cred că Polidor are de gînd să ne pună la 
frigare, dar paza bună trece primejdia rea. în doi ne putem apăra mai bine. 

Drumul nu era decît o potecă desfundată, plină de hîrtoape. Caii se 
poticneau şi am fost nevoiţi să-i lăsăm la pas. După ce am mers mai multe 
ceasuri pe drum de şes, în marea tăcere a nopţii, îmi amintesc că am ajuns 
la un rîu, de firul căruia ne-am tinut cîtăva vreme înainte de a-1 trece 
printr-un vad. Apa ne ajungea pînă la genunchi. Abia ieşisem la mal şi, cînd 
s-o apucăm printre aracii înalţi ai unei plantaţii de cafea, pe care am simţit- 
o după miros, se porni o furtună straşnică. Aproape fără întrerupere norii 
erau zguduiţi de bubuituri furioase. în acelaşi timp începu să plouă cu 
găleata şi, în cîteva clipe, eram uzi pînă la piele. 

La primul tunet, Polidor îşi opri calul. Ştiam că negrilor le era îngrozitor 
de frică de trăsnete, şi al nostru nu călca regula. Am descălecat şi l-am 
văzut clănţănind din dinţi şi ghemuit sub burta calului pe care şiroia apa. 
M-am străduit zadarnic să-l fac să înţeleagă că nu-i deloc apărat şi era mai 
bine să ne continuăm drumul pînă vom găsi un adăpost sigur. Căpcăunul 
cu statură de uriaş devenise mic, ca Degeţel din poveste, mort de frică. La 
lumina unui mănunchi de fulgere i-am zărit faţa pămîntie şi ochii 
înspăimîntaţi. 

Nu se învoi să-şi părăsească adăpostul precar decît după ce vacarmul 
celest încetă şi în văzduhul răcorit nu se mai auzea decît darabana unei ploi 
de durată. Puţin după aceea terenul deveni şi mai accidentat, în faţa noas¬ 
tră se arcuiau spinări de dealuri şi, cînd începu să se crape de ziuă, 
intrarăm într-o trecătoare cu pereţi înalţi. Nu mai puteam înainta decît pe 
jos, ţinîndu-ne caii de căpăstru, din pricina vegetaţiei stufoase, alcătuită în 
mare parte din ienuperi şi opunţia. Deodată, doi diavoli mari şi negri, cu 
trupuri costelive acoperite de zdrenţe, ţîşniră în faţa noastră, unul înarmat 
cu o muschetă veche, altul cu un cuţit de casap. Păreau că vor să se năpus¬ 
tească asupra noastră cu gîndurile cele mai duşmănoase, dar Polidor ridică 
braţele strigînd: 

— Ei albi bun, pretin la scăpaţi. 

Cei doi se opriră locului, cu chipul brusc încremenit, apoi, ca împinşi de 
un resort, începură să se bîţîie de bucurie, ridicîndu-şi în sus armele şi 
scotînd sunete nearticulate. 

Foarte aproape de noi, pe jumătate ascunsă de o îngrămădeală de 
arbuşti, se deschidea o grotă naturală care era vizuina bandei. Un foc de 
lemne, deasupra căruia fumega un ceaun, ardea în faţa intrării. Ploaia se 
oprise. Cerul spălat de furtuna nocturnă era albastru ca floarea de 
ghinţură. Ieşind din peşteră unul după altul, negrii îşi sărbătoreau şeful. 
Ovidiu nu mă minţise. Curînd în jurul nostru se adunară vreo cincizeci, şi 
Polidor începu să le vorbească pe limba lui. Ascultau cu smerenie. Expresia 
nedumerită cu care i-a înzestrat natura se prefăcu într-o aţîţare apropiată 
de frenezie. Rînjeau, se răsuceau, îşi dădeau cu cotul şi îmi aruncau pe 

furiş nişte priviri despre care mă puteam întreba dacă nu traduceau o poftă 
abia reţinută de antropofagi înfometaţi. 

Alături de mine, Lamarche părea că adoptase această interpretare şi îşi 
ţinea mîna pe minerul săbiei, gata să-şi vîndă scump pielea. Dar Polidor îmi 
puse pe umăr o mînă prietenească şi rosti cu ton solemn: 

— Ei pretini, io rege! 

La care toţi scăpaţii strigară: 

— Trăiască rege! 

Apoi doi dintre ei îl ridicară pe umeri pe viitorul suveran, alţi doi îmi 
făcură şi mie aceeaşi cinste şi, cîteva minute în şir, n-au fost decît bătăi din 
palme, cîntece sălbatice şi ţipete, pe cînd purtătorii noştri se învîrteau 
alergînd în jurul focului. 

Am petrecut două zile la scăpaţi care m-au înconjurat cu toate atenţiile 
cuvenite unui oaspete de seamă. N-am avut să mă plîng decît de pişcăturile 
ţînţarilor care bîzîiau în roiuri pe mlaştinile învecinate. în dimineaţa primei 
zile, o echipă de vînători aduse un porc mistreţ. După ce îl tăiară în două 
pentru a-i scoate măruntaiele, l-au pus la fript aşa cum fac vînătorii, adică 
străpuns de o frigare, sprijinită pe două crăcane mici. Animalul cîntărea 
vreo două sute de livre. Mi s-a servit, într-o tigvă, o halcă uriaşă stropită cu 
o zeamă piperată, care este un sos făcut dintr-un amestec de grăsime, ardei 
iute şi zeamă de lămîie. M-a ars cerul gurii pînă seara. 

A doua zi a fost închinată pregătirilor necesare expediţiei. Armamentul 
bandei era heteroclit. Vreo doisprezece oameni se făleau cu nişte muschete 
antice şi nişte flinte portative, mai mult sau mai puţin utilizabile, din cauza 
lipsei de muniţii. Alţii îşi ascuţeau cu răbdare pe pietre cuţitele lor de 
casapi, sau pur şi simplu nişte satire. Cei mai puţin favorizaţi nu 
dispuneau decît de nişte reteveie dintr-un lemn tare ca fierul. I-am spus lui 
Polidor că aceştia din urmă vor fi cei mai indicaţi să-i reducă la tăcere pe 
ocupanţii corăbiei Victorious, pentru că puteau să le dea la cap fără să-i 
omoare. Păru mirat de asemenea clemenţă şi cu greu l-am făcut să admită 
obligaţia de a cruţa viaţa mateloţilor cu experienţă, care vor asigura 
manevra corăbiei şi îi vor învăţa pe scăpaţi meseria de marinar. 

înainte de a porni la drum, în după-amiaza celei de-a doua zile, am 
ţinut un consiliu de război, la care luară parte cei doi locotenenţi ai lui 
Polidor. Unul se numea Canga si celălalt Yaya. Canga, a cărui piele neagră 
bătea spre galben, era mai înalt chiar decît şeful său, şi pe faţa lui turtită, 
brăzdată de la tîmple pînă la gît de lungi cicatrice paralele, se putea citi 
cruzime. Faţa lui Yaya, neagră ca tuciul şi brăzdată de tăieturi oblice, 
vestea mai degrabă viclenie. Primul era de fel din Capul Mesurade, meleag 
vestit al antropofagiei, pe cînd cel de-al doilea se trăgea din rasa 
mîncătorilor de cîini, aranda. 

Lamarche, care, urmîndu-mi sfatul, şedea tot timpul lîngă mine, asista 
şi el la colocviu, clar restul bandei primise poruncă să se ţină la o parte. 
Avea să treacă printr-o oarecare emoţie. Polidor începuse într-adevăr să 

explice cum se va desfăşura atacul corăbiei Victorious. Canga şi Yaya, 
împinşi de temperament spre soluţii radicale, nu puteau vedea decît un 
masacru al întregului echipaj. Era o grea sarcină pentru Polidor să-i facă să 
înţeleagă, aşa cum si el însuşi înţelesese destul de greu, că nişte albi pot 
scăpa de la moarte fie şi din motive mai convingătoare. Or, negrii din Santo 
Dominguo n-au pierdut obiceiul african de a-şi întări spusele cu ceea ce 
lingviştii numesc cuvinte imitative. Aşa făcea şi Polidor, care la un foc de 
puşcă adăuga neapărat un bum, la o lovitură de bîtă un bim, la un pocnet 
de bici un harş-harş, fără să mai vorbim de buf care însoţeşte o cădere, nici 
de bîldîbîc nedespărţit de o alunecare. 

Această cascadă de onomatopee, punctate de o gesticulaţie delirantă, îl 
înfricoşa pe gabier. Cum nu înţelegea nici o boabă din jargonul creol, îşi vîrî 
în cap că bum şi bim însemnau tot atîtea ameninţări faţă de preţioasa lui 
existentă. 

— N-am să mă dau bătut, şefule, îmi strecură el la ureche. 

Şi îşi scoase sabia din teacă. 

Polidor, care îşi terminase discursul, îl privi uluit. Fără îndoială, 
povestea ar fi luat o întorsătură rea dacă nu i-aş fi poruncit gabierului să-şi 
vîre arma la loc, adăugind pentru urechile scăpaţilor. 

— El bun matelot, şi el ştie face bim bim. 

Cei trei negri pufniră în rîs, în timp ce gabierul meu, ruşinat, îşi vîra 
sabia în teacă, cu obrajii în flăcări. 

La puţină vreme după aceea, coloana se punea în mişcare, în capul ei 
Polidor călărea ţanţoş împreună cu mine, iar Canga şi Yaya încheiau 
marşul. 

Calculasem bine timpul de care aveam nevoie să ajungem la Capul 
Francez. Noaptea senină, peste care plutea o imensă lună roşie, ne înlesnea 
acţiunea. Am ajuns în faţa Bunului colon aproape la douăsprezece şi 
jumătate noaptea. Aşa cum ne înţelesesem, Ovidiu şedea la pîndă. Mă 
informă îndată că detaşamentul de la bordul Victoriosului nu era alcătuit 
decît din doisprezece mateloţi. 

— N-o să vă dea prea mult de furcă, domnule ofiţer, cu atît mai mult cu 

cît nava este ancorată la o bună distantă de corsar. Ati venit tocmai la tanc. 

» î î 

Mîine era să fie predată unui grup de plantatori, care au cumpărat-o pentru 
negoţul lor şi printre care am aflat că se numără şi bunul dumneavoastră 
prieten, domnul Cazenave. 

Această veste mă făcu să-mi sară inima din piept. Iată cum puteam să- 
mi iau revanşa. 

L-am bătut pe umăr pe Polidor. 

— Nainte, pretine! 

Nu trebuia doar să mă obişnuiesc a le vorbi scăpaţilor pe limba lor? 

m ticluit lucrurile de minune. Ovidiu a făcut o treabă bună. Şase 
bărci erau pitite sub rădăcinile cocîrjate ale paletuvierilor de pe 
'malul unui golf mic din apropierea portului. în ele s-au urcat fără 
zgomot cei cincizeci şi doi de scăpaţi, Lamarche şi cu mine. într-adevăr era 
un spectacol ciudat. La lumina pudrată a lunii, negrii se împingeau şi se 
îngrămădeau nouă cîte nouă în bărcile înguste, fără să scoată un cuvînt! 
Unul dintre ei, făcînd un pas greşit, căzu în apă, de unde ieşi îndată, şi bîta 
lui Canga îi readuse cu străşnicie la ordine pe cei care rîdeau. 

Ovidiu nu uitase să înfăşoare lopeţile în cîrpe, aşa cum îi cerusem. 
Intrau în apa liniştită ca într-o baie de ulei. Singurul lucru care îmi dădea 
de gîndit erau bărcile prea încărcate, date pe mîna unor vîslaşi lipsiţi de 
experienţă, care puteau să le răstoarne în orice clipă. 

Luasem comanda flotilei, aşezîndu-mă în barca din faţă împreună cu 
Polidor, Lamarche, care nu voia să se despartă de mine, şi şapte dintre cei 
mai buni scăpaţi. Canga şi Yaya comandau următoarele două bărci. Trei, 
printre care a noastră, urmau să atace Victoriosul la babord, şi altele trei, 
cu cei doi locotenenţi, la tribord. 

Nu voiam să mă gîndesc cît de îndrăzneaţă era această operaţiune, nici, 
mai ales, la urmările ei, în cazul unui succes pe care refuzam să-l pun sub 
semnul îndoielii. Procedam cu sînge rece, concentrat cu totul în jurul celor 
ce aveau să se întîmple. Pentru prima dată săvîrşeam ceva ca şef. Eram pe 
deplin conştient de răspunderea care apăsa pe umerii mei. Trebuia să 
acţionăm repede şi fără zgomot. Victoriosul se zărea acum limpede, 
ambosat în două ancore, departe de bătaia tunurilor corsarului, care era o 
caravelă din Dunkerque, uşor de recunoscut după greement 1 şi după cum 
se ţinea pe apă, deşi căpitanul său era din Saint-Malo, după spusele lui 
Ovidiu. Ceva mai departe vedeam arborada 2 fină a corăbiei noastre, la 
Pelulante, care în curînd avea să-şi întindă pînzele spre Nantes - vai, fără 
mine! Gîndul mi se întoarse la domnul Dufourneau. Oare Ovidiu îi înmînase 
mesajul meu? Mulatrul nu-mi spusese nici o vorbă. E drept că si eu 
uitasem să-l întreb despre lucrul acesta care îmi şedea pe inimă. Cum va 


1 Totalitatea arborilor, vergelor, velelor şi manevrelor unei nave eu pînze. 

2 Totalitatea arborilor (catargelor), cu vergele lor. 








socoti purtarea mea căpitanul Fulminet? Dar acum zarurile erau aruncate. 
Fie ce-o fi! 

în afara fanalului mare de la pupa, care lucea slab, nici o lumină nu 
trăda un semn de viaţă pe masa întunecată şi înaltă a Victoriosului. Nu mi- 
am putut stăvili un tremur cînd barca noastră se lovi de coca lui 
burduhoasă. Eu am azvîrlit primul ganci, Lamarche îmi urmă pilda şi 
scăpaţii se căţărară în urma noastră pe punte. 

Nu mi-aş fi închipuit niciodată să fie atît de uşor să pui mina pe o 
corabie. Numai doi oameni şedeau de veghe, sau, mai bine zis, dormeau 
iepureşte, unul la timonă, altul pe puntea din faţă. L-am doborît pe primul 
lovindu-1 în ceafă cu minerul săbiei. Canga îşi roti reteveiul pregătindu-i 
aceeaşi soartă celui de-al doilea. Nouă mateloţi erau cufundaţi într-un 
somn fără vise, în dormitorul lor. A fost de ajuns să-i dăm jos din hamacuri 
pentru a le spune că din temniceri se prefăcuseră în prizonieri. Nouă şi cu 
doi, unsprezece. Unde era al doisprezecelea? Acesta, amator de băuturi tari, 
avusese nefericita idee de a forţa uşa cambuzei ca să şterpelească o sticlă 
de tafia. Tocmai ieşea printr-un tambuchi să se urce pe punte şi să guste, 
pasă-mi-te în pace, sub bolta cerului înstelat, rodul găinăriei sale, cînd 
dădu nas în nas cu Yaya, care pretinse, după aceea, ca luase drept armă 
fatala sticlă. Oricum ar fî fost, cuţitul lui de casap ţîşni ca un fulger, 
retezînd capul nefericitului care întregea duzina de oameni, singura victimă 
din abordajul nostru. 

Nu ne rămăseseră mai mult de patru ceasuri din noapte pentru a ieşi în 
larg şi a fî departe de orice primejdie. Dacă, înainte de ivirea zorilor, nu 
lăsam Capul Francez la cîteva leghe în spatele nostru, corsarul, foarte pro¬ 
babil sprijinit de la Pelulante, va porni pe urmele noastre şi nu aveam prea 
multe şanse să scăpăm de el, cu un echipaj cum era al meu. Scăpaţii şi 
începuseră să se vînture de colo pînă colo pe navă, scoţînd strigăte gutu¬ 
rale. Dacă nu izbuteam pe loc să-i ţin în mînă, partida era dinainte 
pierdută. 

Am reuşit să-l conving pe Polidor despre necesitatea de a-i aduna pe 
toţi, în vreme ce eu voi face pregătirile pentru ridicarea ancorei. Dar cum să 
pornim? Vîntul nu bătea aproape deloc şi pentru a desfăşura pînzele pe 
verge era nevoie de mateloţi adevăraţi. N-aveam decît o singură soluţie: cei 
unsprezece prizonieri trebuiau să se învoiască să lucreze sub comanda mea. 

Echipajele navelor corsare, ca şi ale celor ce se ocupau de negoţul cu 
negri, n-au fost niciodată alcătuite din sfinţi. Nu există ca vreunul dintre 
aceşti navigatori să nu aibă pe conştiinţă o încăierare terminată cu uciderea 
unui om, sau altă încălcare a legii şi a moralei de toate zilele. 

I-am cerut lui Lamarche să mă urmeze, cu sabia în mînă. Polidor, 
Canga şi Yaya se ţineau în urma noastră, gata să înăbuşe orice încercare de 
răzvrătire. Am tras zăvorul de la uşa camerei unde erau închişi cei unspre¬ 
zece şi am intrat înăuntru, cu pistolul în mînă. Un felinar afumat, agăţat de 
tavan, răspîndea o lumină firavă în această hrubă unde, la prima privire 









aruncată, am avut marea surpriză de a nu vedea pe nimeni. Ah! corsarii 
noştri ştiau să se împrăştie ca potîrnichile şi aveau poate în căpăţînile lor 

tari mai multă filozofie decît toată cabala lui Aristotel! Nu se lăsau doborîti 

î 

de valurile vieţii, cunoscînd nestatornicia norocului şi zicala „după ploaie, 
vreme bună”. Nu-i vedeam deci şi, totuşi, erau acolo. 

Avusesem ideea năstruşnică de a-i trezi brusc, şi bieţii oameni nu-şi 
făcuseră somnul. O sănătoasă apreciere a evenimentelor îi îndemnase să-şi 
reia poziţia de „culcat” în hamacuri. Unii dintre ei încropiseră chiar un 
puternic cor de sforăituri. 

Am izbucnit în rîs. în spatele meu, şefii scăpaţilor îmi ţinură isonul. Nu¬ 
mi mai rămînea decît să-i readuc pe neînfricaţii adormiţi la sentimentul 
disciplinei. 

— Drepţi! strigai eu după vechea formulă a tuturor armatelor de uscat 
şi de pe mare. 

Am însoţit această comandă cu un foc de pistol tras în direcţia 
tavanului. 

Bravii oameni! într-o clipită erau în picioare, buimăciţi, frecîndu-se la 
ochi şi înjurînd ca nişte apucaţi. 

— Linişte! am continuat, cu pistolul îndreptat spre ei. Am început să le 
vorbesc astfel: 

— Aţi înţeles prea bine, domnilor, că am fi putut să vă ucidem. Sîntem 
cinci contra unu. Dacă mai răsuflaţi încă este pentru că am nevoie de voi şi 
sper că ne vom înţelege. Nu depinde decît de bunăvoinţa voastră să vă con¬ 
tinuaţi serviciul la bordul acestei nave. Doar că veţi asculta de un alt 

? » 

comandant. în privinţa celor care au de gînd să refuze, trebuie să-i previn 
cinstit că fără zăbavă vor fi aruncaţi rechinilor ca hrană, cu o ghiulea de 
picioare. Care dintre voi este mai mare în grad? 

— Eu, spuse un diavol înalt, cu o claie de păr roşie ca para focului, 
făcînd un pas înainte. 

— Cum te cheamă şi ce serviciu îndeplineai la bord? 

— Sînt Matineu Grosbois, botman. 

* •> 

— Mai sînt cu tine şi alţi meşteri? 

— Doi, domnule căpitan: Jacques Dufour, maistru cîrmaci zis şi 
„Manilla”, fiindcă a vîslit doi ani pe galerele regelui înainte de a-şi lua 
tălpăşiţa. 

Arătă cu degetul un bărbat cam blond, scund şi îndesat, cu mutră de 
vulpe şi ochi de purceluş înfundaţi în orbite. 

— Şi Onesime Caille, maistru velier, zis „Rupe-Cuie”, fiindcă taie o caia 
în dinţi, fără sforţare. 

Acesta era un haidamac brunet, pe jumătate pleşuv, cu muşchi 
puternici sub tricoul vărgat. 

Am aflat cu bucurie că restul detaşamentului cuprindea trei gabieri, doi 
tunari, un timonier, un bucătar şi un călăfătuitor. I-am anunţat că solda 
tuturor va fi dublată şi, în afară de aceasta, vor avea dreptul să-şi ia partea 

lor din capturi. în concluzie, cei care preferau să hrănească peştii din golf 
n-aveau decît s-o spună pe loc. 

— Pe legea mea, domnule, spuse Grosbois, dacă nu ne faceţi făgăduieli 
gogonate şi, ca urmare, n-o să fim plătiţi în monedă calpă, vă puteţi bizui pe 
mine şi pe băieţii mei, fără nici o grijă. 

Un mîrîit de aprobare se făcu auzit şi eu am continuat grabnic: 

— N-o să vă căiţi, prieteni, şi, pentru a ne pecetlui înţelegerea, vă dau 
fiecăruia cîte cinci pistoli. 

— Ura! strigară cei unsprezece. 

Am trecut îndată la distribuire, binecuvîntîndu-1 în cugetul meu pe 
excelentul domn Dufourneau care îmi înlesnise generozitatea, datorită celor 
patruzeci de pistoli cîştigaţi la Ovidiu. 

— Şi-acum, am spus după ce am isprăvit, vom ridica ancora. Dacă 
vîntul binevoieşte să sufle în pînze, atunci înainte de ivirea zorilor vom fi 
destul de departe spre a nu putea fi ajunşi din urmă. 

Mi-am pus o mină pe umărul lui Lamarche. 

— Vă prezint un neîntrecut gabier. îl veţi judeca văzîndu-1 la treabă. 
Nici el nu ştie ce-i frica şi cu toţii împreună vom face lucruri mari. Veţi afla 
mai multe mîine. Acum, toată lumea la manevre! 

în vreme ce oamenii apucau fie o haină, fie un centiron, Grosbois se 
apropie de mine să-mi spună ceva la ureche. 

— O vorbă, căpitane. Puteţi să-mi spuneţi şi mie ce caută la bord negri 
ăştia care ne-au sărit în circă? 

— I-am angajat să facă parte din echipaj, boţman. Anunţă-ţi oamenii că 
trebuie să-i înveţe meseria sub controlul tău. 

î 

Grosbois căscă ochii mari de uimire. 

— Credeţi că nişte negri... 

— Destul cu întrebările. Vei înţelege, cînd va sosi momentul. 

— La ordinele dumneavoastră, căpitane, dar trebuie să vă spun că în 
cală avem douăzeci şi cinci de englezoi prizonieri, tot ce-a mai rămas dintr- 
un echipaj de nouăzeci de oameni. Cum s-ar spune, i-am scărmănat bine. 

— Ne vor fi de folos. O să mă ocup de ei mîine. De bună seamă, 
Grosbois îşi înţelegea din ce în ce mai puţin căpitanul pe care soarta i-1 
impusese. M-am întors spre Polidor şi, arătîndu-i pe cei unsprezece cu un 
gest larg, i-am spus: 

— Toţi mateloţi pretini, pornesc corabia. Tu, Canga şi Yaya spune la 
scăpaţi. 

Rîzînd şi arătîndu-şi din nou dinţii, cei trei negri se supuseră. Grosbois 
şi începuse să dea ordine, iar oamenii se şi căţăraseră pe grijele. 

Era aproape ora două noaptea cînd se porni briza de uscat. Am 
poruncit să se dezafurcheze şi vasul se urni spre nord-nord-vest, cu toate 
pînzele desfăşurate, în direcţia insulelor Bahamas. Cînd se crăpă de ziuă, 
Capul Francez era departe în urma noastră. Pe la ora prînzului am trecut 
pe lîngă insula Tortue, şi un vîrtej de vînt, stăvilit apoi de înseninarea 

cerului, ne-a făcut să ne schimbăm direcţia, luînd-o spre Canalul Vîntului 1 , 
situat între insulele Santo Dominguo şi Cuba. Am trimis după cei douăzeci 
şi cinci de englezi, prizonieri în cală. Din fericire, vorbeam destul de bine 
limba lor. La început le-am ţinut acelaşi discurs care, noaptea, primise atît 
de repede asentimentul francezilor. Toţi ofiţerii lor fuseseră ucişi în 
încăierarea cu corsarul, în afară de căpitan care era reţinut la bordul navei 
învingătoare. 

După un scurt sfat între ei, un vlăjgan la fel de roşcovan ca şi Grosbois 
mi-a comunicat acordul lor. Se numea David, era maistru tunar şi mă 
înştiinţa că Victorious are în pîntecele sale destule ghiulele şi butoaie cu 
praf de puşcă pentru a scufunda o întreagă escadră. înţepat, l-am corectat 
că Victorious încetase să mai existe şi nava de sub comanda mea se va 
numi de acum înainte le Fulminant. (Numele, omagiu celui care mă învăţase 
abecedarul navigaţiei, îmi trecu tocmai atunci prin minte.) 

— The scheme promises well 2 , răspunse flegmatic englezul. 

Da, povestea începea bine. Prin alăturarea supuşilor blestematului 
Wilhelm de Orania aveam sub ordinele mele un echipaj de treizeci si şapte 
de albi, care îmi îngăduiau să-i ţin la respect pe cei cincizeci şi doi de negri. 

Mai rămînea să le dezvălui acestor franco-englezi marele meu proiect 
pentru eliberarea oamenilor de culoare şi misiunea pe care o avea, din 
propria mea voinţă, le Fulminant, primul vînător al neguţătorilor de negri. 
Evident, o vorbire întemeiată doar pe principii de umanitate nu era potrivită 
pentru aceşti oameni care trecuseră prin multe. Mateloţi pe nave cu borduri 
înalte, pînă mai alaltăieri în slujba suveranilor lor respectivi, ieri pe corăbii 
de comerţ, mîine poate hoţi de mare, cum să-i faci să priceapă că negrul 
este la fel cu albul şi că voiam să ridic naţiunile civilizate împotriva 
negoţului cu negri? 

M-am gîndit că cel mai cuminte lucru era să-i aduc încetul cu încetul 
pe ei înşişi la această idee. Gabierul Lamarche şi tunarul-şef David, pe care 
avusesem grijă să-i pun la curent, le arătară deci compatrioţilor lor că negrii 
de la bord, formînd majoritatea şi fiind nezdruncinaţi în hotărîrea lor, care 
este şi a mea, funcţia noastră va consta în esenţă să vînăm navele care 
făceau negoţ cu negri, fie că veneau din Africa încărcate cu „lemn de 
abanos”, fie că se întorceau în Europa pline cu mărfuri din Insule. în primul 
caz, îi vom elibera pe captivi, debarcîndu-i în locurile cele mai propice, cu 
precădere în Jamaica, în munţii căreia se refugiaseră numeroşi scăpaţi, în 
al doilea caz, vom pune mîna pe încărcătură şi valoarea acesteia, 
preschimbată în bani solizi, va fi echitabil împărţită între membrii 
echipajului. 

Indiferenţa cu care au fost primite aceste explicaţii n-ar fi trebuit să mă 
mire. Francezi ca şi englezi, le păsa mai puţin de calitatea adversarului, 


1 Strîmtoarea Windword. 

2 Ticluirea e plina de făgăduinţe (engl.). 

decît de profitul pe care aveau să-l obţină de pe urma capturilor. Poate nici 
nu prea luau în serios vestea că ne vom limita atacurile la navele 
transportînd negri. Nu era doar o himeră să pretinzi a deosebi o corabie 
care făcea trafic cu negri, de o navă de comerţ cu încărcătură nevinovată, 
dar totuşi înzestrată cu tunuri, sau chiar de un vas pirat? 

Oricum, sarcina mea de căpetenie, şi de a cărei reuşită depindea tot 
restul, consta în a face astfel încît albii şi negrii să trăiască în bună 
înţelegere. în acest scop, după ce vorbisem cu Polidor, am atribuit misiunea 
de a-i instrui pe scăpaţi celor mai capabili dintre albi în a-i învăţa 
manevrele. 

Aceşti oameni în afara legii care, de luni de zile, dacă nu chiar de ani 
întregi, trăiau în păduri ca fiarele sălbatice, dovediră de îndată multă 
bunăvoinţă în săvîrşirea unei munci noi pentru ei. îi vedeam cum aleargă 
pe verge, cum se caţără pe arbori cu o voioşie contagioasă. Cambuza era 
bine chivernisită cu merinde: carne sărată, orez, boabe de porumb, nuci de 
cocos, ciorchini de banane. Raţiile erau distribuite fără zgîrcenie şi puteam 
face o reconfortantă paralelă între foamea veşnic neastîmpărată a captivilor 
de pe la Pelulante şi pofta sănătoasă a negrilor noştri liberi. 

Am navigat timp de o săptămînă în marea Caraibilor, fără să se fî 
produs nici un incident. Nu voiam să cad în vreo ispită. înainte de a mă 
lansa în marea aventură, era necesar să-mi ţin oamenii strîns în mînă, 
pentru a nu trece la acţiune decît sigur de reuşită. 

Prilejul s-a prezentat la două zile după ce depăşirăm capul Carcasse, 
vîrful cel mai de vest al insulei Santo Dominguo. Lamarche, de la postul său 
de veghe, mi-a semnalat sub vînt o navă care arbora pavilion spaniol. După 
părerea gabierului meu, avea toate aparenţele unei corăbii care făcea trafic 
cu negri. Am hotărît pe dată să-mi încerc norocul. 

în curînd aveam să aflu că era vorba de nava Santo Francisco de Asis 
venind din La Coruna şi îndreptîndu-se spre Nombre de Dios. în toată 
cariera mea de marinar, n-am avut o întîlnire pe mare mai plină de 
neprevăzut. 

Cercetînd-o cu luneta, am constatat de îndată că nu încerca să facă nici 
o manevră ca să iasă din calea noastră. Aşa că ne apropiarăm repede de ea. 
Am pus să se tragă o salvă de tun, virînd în acelaşi timp cu murele la 
babord 1 pentru a-i tăia calea, căci venea cu vînt de pupa. 

Pe măsură ce vedeam în lunetă cum se măreşte greementul ei, luam 
măsuri. Cu o arboradă mai puţin bogată decît le Fulminant, dar, dacă 
judecai după numărul sabordurilor, avînd aproape tot atîtea tunuri, 
dispunea de mijloace destule pentru a purta cu noi o luptă egală. Astfel, 
îndată ce am ajuns la distanţa potrivită, am comandat să se descarce 
tunurile. Salva i-a retezat arboretul gabierului mare şi i-a rupt arborele 


1 Expresie care arată că nava primea vîntul din stingă. 

artimon. Aveam prilejul să-mi fac o idee înaltă despre destoinicia tunarilor 
mei englezi comandaţi de maşter David. 

Mă aşteptam la o ripostă, şi oamenii mei se grăbeau să încarce din nou 
tunurile, cînd am avut surpriza de a-1 vedea pe spaniol cum îşi coboară 
pavilionul. Era cu putinţă să se predea fără luptă? Din prudenţă, am dat 
ordin albilor şi negrilor să stea ascunşi, cu armele în mînă, pînă în clipa 
abordajului, pentru a se ţine la adăpost de salvele muschetelor. 

Pentru mine marea problemă era să ştiu cum aveau să se comporte 
scăpaţii. Avusesem grijă să le reamintesc, prin intermediul lui Polidor, că 
trebuiau să cruţe viata oricărui adversar care ridica braţele în sus. Dar, 
puşi în faţa unor albi ajunşi la mîna lor, vor şti să-şi înfrîneze instinctele 
sîngeroase? 

Am trecut la abordaj şi mirarea mea deveni uluire. Nu numai că nu 
eram primiţi cu nici un foc de armă, dar pe puntea lui Santo Francisco de 
Asis nu erau decît doisprezece oameni cu mutre răvăşite şi care ne priveau, 
cu ochii holbaţi, încremeniţi ca nişte statui, asemeni unor condamnaţi la 
moarte care se oferă, fără să clipească, securii călăului. 

Importanţa momentului era prezentă în mintea mea. De ceea ce avea să 
se întîmple depindea întărirea sau slăbirea autorităţii mele asupra 
echipajului. Astfel am vrut să pun primul piciorul la bordul ciudatului 
bastiment, sperînd prin aceasta să evit orice vărsare de sînge. 

în ciuda iuţelii, n-am fost decît al doilea. Canga, uriaşul scăpat, mi-a 
luat-o înainte şi, cu o singură lovitură de măciucă, crăpă capul primului 
spaniol întîlnit în cale. Rău a făcut, căci un al doilea îşi scoase îndată 
pistolul de la brîu şi i-1 descarcă în mutră. Uriaşul se prăbuşi. A fost 
semnalul masacrului. în cîteva clipe, scăpaţii mei îi exterminară pe toţi 
supuşii Majestăţii Sale Catolice, cu excepţia unuia singur, pitit după 
arborele mare şi pe care îl apăram cu trupul meu. Dar ei se şi îngrămădeau 
în tambuchi căutînd noi victime. 

— Muchas gracias, senior 1 , spuse cel pe care îl salvasem, scoţîndu-şi 
pălăria cu boruri largi, împodobită cu o pană de papagal galbenă şi roşie. 
Soy el cirujano. 

Oricît de slabe erau noţiunile mele de spaniolă, am înţeles că aveam de- 
a face cu chirurgul de la bord, un Taillebois de pe Santo Francisco de Asis, 
şi mi-am cerut scuze că nu-i puteam vorbi decît în franceză. îmi răspunse 
curtenitor că se născuse la Gerona, dintr-un tată castillan şi o mamă 
catalană, şi studiase timp de trei ani la ilustra Universitate din Montpellier. 
Astfel că putea să vorbească fără greutate limba mea maternă. Adăugă că se 
numeşte Antonio Montemor de Oca. 

Nişte ţipete ascuţite, care puteau fi la fel de bine semne de mînie sau 
gemete, ieşeau din adîncurile calei unde se înghesuiseră negrii mei, pe cînd 
albii cercetau coverta şi celelalte părţi ale navei. 


1 Foarte, mulţumesc, domnule (spân.). 

— Dacă trebuie să vă fiu recunoscător pentru că mi-aţi salvat viaţa, 
domnule, continuă chirurgul, fiţi la fel de bun cu mine şi spuneţi-mi de ce 
negrii domniei-voastre au masacrat într-un chip atît de sălbatic nişte 
oameni care îşi arătaseră limpede intenţia lor de a nu opune nici o 
rezistentă? 

I-am răspuns că masacrul se produsese împotriva voinţei mele şi că 
eram la fel de îndurerat ca şi el. 

Mi-a mulţumit încă o dată şi mi-a adus la cunoştinţă că spaniolii ucişi 
sub ochii mei erau, împreună cu el, tot ce mai rămăsese dintr-un echipaj de 
optzeci de oameni decimat de scorbut şi de febră pulridă. în privinţa 
captivilor pe care Santo Francisco de Asis trebuia să-i debarce în Noua- 
Grenadă, de la două sute, cît erau la plecarea din Africa, numărul lor 
scăzuse la vreo cincizeci, din pricina aceloraşi afecţiuni, la care se 
adăugaseră bubele rele, tenia şi boala din Siam, căreia spaniolii îi spun 
vomita negro. De altfel mureau încă zilnic, şi în flecare dimineaţă alte 
cadavre erau aruncate în mare. 

— E corabia morţii, domnule. 

Şi chirurgul, scoţîndu-şi pălăria cu mîna stîngă, se închină grav cu cea 
dreaptă. 

între timp, gălăgia care venea din cală creştea. Dintr-un tambuchi ieşi 
Polidor, cu gura strîmbată într-un rictus care îi dezveleai dinţii piliţi, ţinînd 
sub braţ un cadavru, pe care îl aruncă la picioarele mele ca pe-un balot. 
Totodată mă înştiinţa pe limba lui stricată că şi alţi prizonieri îşi dăduseră 
sufletul şi, spre a-i răzbuna, se cuvenea, să fie spînzurat şi ultimul spaniol. 
Zicînd acestea, îl arătă cu degetul pe nefericitul chirurg. Cu mare greutate 1- 
am făcut să priceapă că pe navă bîntuia ciuma şi numai acest senior, mare 
vrăjitor alb, era în stare să-l salveze, pe el şi pe fraţii lui, de o boală care nu 
se lipea decît de negii. După ce a înţeles, se potoli şi, smulgîndu-şi părul din 
cap, rugîndu-se şi implorînd, se aruncă la picioarele celui a cărui moarte o 
ceruse. 

Scăpaţii, care se urcau unul după altul, cu noi cadavre, rămîneau cu 
gura căscată văzîndu-1 pe şeful lor temut în genunchi dinaintea unui om 
alb. Polidor se ridică şi începu să turuie nişte vorbe care iscară spaima în 
ochii lor. 

Cîteva clipe după aceea, morţii din cală erau aruncaţi peste bord şi 
captivii rămaşi în viaţă, goi, jigăriţi, năuciţi, cu pielea cenuşie şi scorojită, se 
clătinau pe punte. Chirurgul dădu din cap. 

— Aţi fi bine inspirat dacă i-aţi arunca şi pe ei în apă. 

M-am mulţumit doar să-i transport în cala corăbiei mele. Cala tot cală 
rămîne, dar cel puţin nu mai şedeau în lanţuri. Cum, pe de altă parte, 
merindele mai mult sau mai puţin stricate de pe Santo Francisco de Asis 
păreau mai degrabă menite să taie pofta de mîncare, am hotărît să le las la 
bord şi toată prada noastră s-a redus la două butoaie cu vin de Alicante, 
zece cu praf de puşcă şi vreo sută de flinte şi muschete. Nu-mi mai rămînea 

decît să-i urmez sfatul chirurgului, care mă îmboldea să dau foc navei 
blestemate. 

Antonio Montemor de Oca şedea lingă mine pe duneta Fulminantului, în 
vreme ce toate tunurile de la babord au tras ghiulele înroşite în foc asupra 
corăbiei de negoţ cu negri, între timp părăsită de ocupanţi. Se lăsase 
noaptea şi multă vreme a ars pe mare ca o torţă gigantică, înainte de a se 
scufunda. Scăpaţii, încîntaţi de spectacol, au rîs, au ţopăit şi au bătut din 
palme pînă ce corabia s-a dus la fund. 

Am petrecut o parte din noaptea următoare stînd de vorbă cu senor 
Montemor de Oca. La scurt timp şi cu încuviinţarea sa i-am spus „sefior 
Antonio”. Era un bărbat de vreo patruzeci de ani, înalt şi slab, cu obrazul 
măsliniu şi ochi de cărbune. Purta mustaţă şi barbişon după moda spaniolă 
şi avea cele mai civilizate purtări. Am simţit dintr-o dată că ne simpatizăm. 

La început i-am explicat prin ce nenorociri cu totul independente de 
voinţa mea devenisem căpitan pe le Fulminant. L-am auzit de mai multe ori 
exclamînd Hombre şi nu ştiam ce înţeles să-i dau. Doream să-l fac să-mi 
împărtăşească vederile, deoarece, pe de o parte, ne lipsea un chirurg la 
bord, şi, pe de altă parte, dacă primea să îndeplinească această funcţie, aş 
fi avut şi eu un om pe măsura mea cu care să stau de vorbă. 

Cînd am isprăvit povestirea şi după un ultim Hombre, senor Antonio 
strîmbă din nas şi îmi spuse: 

— Ai pornit-o rău, domnule. în fond te-ai osîndit singur la piraterie. Şi 
ştii la fel de bine ca şi mine că piraţii îşi sfîrşesc cariera aninaţi de ştreang. 
Poţi accepta cu inima uşoară o soartă atît de neplăcută? 

Am protestat pe loc că nu eram de aceeaşi părere şi am trecut la partea 
a doua din expunerea mea. Existau oare două dreptăţi pe lume, împărţite 
după culoarea pielii? Cu ce drept omul alb îl aducea în sclavie pe omul 
negru şi îl trata ca pe un animal? în sfîrşit, cine putea afirma cu certitudine 
că Dumnezeu nu era negru? 

— Of! of! gemu senor Antonio. Am mers mai departe. 

— Nu sînt şi nici nu voi fi un hoţ de mare. Vreau numai să-i scot pe 
negri din sclavie şi nu voi ataca vreodată decît corăbii care fac negoţ cu 
negri. 

îl văd şi-acum pe spaniol cum s-a încruntat, m-a privit o clipă în tăcere, 
apoi s-a bătut peste şold. 

— Dacă înţeleg eu bine, căpitane, te-ai hotărît să inversezi termenii. 
După ideile dumitale generoase, negrii ar avea de-acum înainte dreptul să-i 
captureze pe albi, chiar să-i şi măcelărească, aşa cum nu s-au sfiit să facă 
cei din echipajul dumitale pe Santo Francisco. 

— Senor Antonio, am răspuns eu calm, îţi spun încă o dată că acel 
masacru a fost săvîrşit împotriva ordinelor mele formale. După cîte ştiu, 
colonii n-au făcut niciodată prea mare caz de viaţa negrilor, pe care îi socot 
nişte fiinţe inferioare. De ce nu crezi că cruzimea stăpînilor le poate stîrni 
sclavilor dorinţa de a se răzbuna? Nu pierd nădejdea că îi voi face pe scăpaţi 

să devină mai umani, că îi voi converti, dacă pot spune aşa, la religia 
omeniei. 

— Pe sfîntul Iacob, iată o religie care duce al dracului lipsă de sfinţi, 
darămite de martiri. Dă-mi voie să-ţi spun că nu pari croit să fii papă. 

— Cred că glumeşti, domnule doctor, şi greşeşti. N-am altă dorinţă decît 
să grăbesc instaurarea dreptăţii. Să nu mai existe nici tirani, nici sclavi, ci 
toţi oamenii din lumea asta să fie egali. 

— Bueno. Credeam că am de-a face cu un hoţ de mare, şi cînd colo 
descopăr un făuritor de vise găunoase. Eşti tînăr, căpitane, şi tinereţea are 
darul de-a se răzvrăti împotriva ideilor primite, ca şi cînd înaintea ei nu s-ar 
fi săvîrşit nici un lucru bun. Am făcut şi eu la fel, şi n-am de ce să mă laud 
pentru asta, nu, deloc. încă de pe vremea cînd studiam la Montpellier, mă 
pasiona cercetarea şi puneam sub semnul întrebării toate materiile de 
învăţămînt. Pe scurt, exercitîndu-mi profesia cu conştiinţă, ajunsesem mai 
ales la convingerea că practicarea fără discernămînt a luării de sînge era 
fatală pentru cea mai mare parte a pacienţilor, pe care îi aducea în stare de 
slăbiciune. Confraţii mei întru Hipocrate mă socoteau un nebun, cu atît mai 
periculos, cu cît bolnavii mei se vindecau mai des decît ai lor. într-o bună 
zi, ţinînd sfat cu mai mulţi dintre ei despre cazul unui înalt personaj aflat 
pe patul de moarte, am fost singurul de părere să nu i se ia sînge. Familia 
îmi cîntă în strună şi a doua zi bolnavul muri. Pe loc, bunii mei confraţi, 
coalizaţi împotriva mea, au răspîndit pretutindeni că cu eram răspunzător 
de această moarte. Nici cel mai mare medic din lume nu are putinţa să 
vindece un incurabil. Asta n-a împiedicat însă ruinarea reputaţiei mele. Un 
singur bolnav dus la groapă a făcut să fîe daţi uitării toţi cei pe care i-am 
vindecat. Eram pe punctul de a mă însura cu fîica unui corregidor 1 . 
Logodna a fost ruptă şi nu mi-a mai rămas altceva de făcut decît să mă 
îmbarc ca chirurg la bordul unei nave de comerţ, Sania Cruz, care a fost 
scufundată de un corsar englez în largul insulei Curacao. Am scăpat cu 
viaţă ca prin minune şi am continuat să mă vîntur pe mare cu Ave Măria, 
care s-a dus la fund ciocnindu-se de recife în rada lui Puerto Rico. Santo 
Francisco, neguţător de negri improvizat, căci spaniolii se ocupă rar cu 
asemenea comerţ, n-a avut o soartă mai fericită. Zece ani de navigaţie, trei 
corăbii pe fundul oceanului, dar iată-mă încă în viaţă. 

— Şi ai perseverat în ideea de a nu lua sînge? 

— Nu mi-am schimbat părerea. 

— Deci nu erai un om care făurea vise deşarte, ci un precursor. Nici eu 
n-am altă ambiţie şi mi-ar plăcea dacă ai rămîne alături de mine. Trebuie sa 
ştii însă că nu te voi reţine împotriva voinţei dumitale şi nici că aş avea 
intenţia să-ţi pretind bani pentru a-ţi răscumpăra libertatea. Sclavii pe care 
i-am salvat din lazaretul dumitale plutitor vor fi debarcaţi în Jamaica. Dacă 
doreşti, n-ai decît să debarci o dată cu ei. 


1 Judecător (spân.). 

— Mă voi gîndi, amigo 1 . 

După cîteva zile de la această discuţie, sclavii eliberaţi de pe Santo 
Francisco de Asis erau depuşi cu şalupa pe coasta de est a insulei Jamaica. 
Deşi li se dăduseră cele mai bune îngrijiri, încă zece dintre ei muriseră la 
bordul Fulminantului şi nu mai rămăseseră decît douăzeci, toţi arătînd 
destul de rău. Chirurgul îi însoţise pe uscat şi îi urasem mult noroc. Totuşi 
n-am fost mirat din cale-afară văzîndu-1 că se întoarce împreună cu cei doi 
mateloţi francezi care conduseseră şalupa. 

— Am izbutit oare să te conving? l-am întrebat, întîmpinîndu-1 pe 
punte. 

— Mi-ai stîrnit interesul, mi-a răspuns el zîmbind. în plus, am înţeles, 
cred, că aveţi nevoie de un chirurg. Şi-apoi, îmi place aventura. 

imp de cinci ani în şir, de la insulele Bahamas şi Santo Domingo, 
la Trinidad, şi de la golful Mexic la golful Campeche şi la Antilele 
Mici, le Fulminant îşi îndeplini fără răgaz misiunea întru 


apărarea dreptăţii. Nu exista nici o coastă a mării Caraibilor în largul căreia 
corăbiile care făceau negoţ cu negri şi grăbeau livrarea „lemnului de 
abanos", să nu se fi temut să zărească fluturînd pe arboretul artimonului 
pavilionul albastru cu cruce albă, pe care înlocuisem stema regală cu 
imaginea simbolică a unui om alb strîngînd mîna unui negru. 

Asta nu înseamnă că începutul meseriei mele de corsar, în slujba unei 
cauze pe care o socoteam legitimă în faţa lui Dumnezeu şi în faţa oamenilor, 
n-ar fi avut de întîmpinat greutăţi. Nu aveam un echipaj, ci trei, între care, 
pentru a-mi duce acţiunile la bun sfîrşit, era absolut necesar să domnească 
o anumită armonie. Acest rezultat era cu atît mai greu de obţinut, cu cît 
oamenii mei nu vorbeau toţi aceeaşi limbă. 

Oricît de nefiresc ar putea părea acest lucru, cei pe care izbutisem să-i 
îmblînzesc mai lesne erau englezii. Viaţa li se părea frumoasă, cu condiţia 
ca raţia de tafia să nu le fie prea măsurată. Pe de altă parte, îl înştiinţasem 
pe meşterul tunar David că folosirea gîrbaciului, foarte răspîndită pe navele 
ţării lor, va fi cu desăvîrşire interzisă pe le Fulminant, unde risca să iste 
agitaţie printre negri. 

— Spuneţi-le dumneavoastră personal băieţilor mei, mîrîise printre dinţi 
uriaşul roşcovan. 

I-am anunţat. Proclamaţia mea fu salutată cu un „ura! căpitane! ” 
unanim şi era cît pe ce să fiu purtat în triumf. 

Cei unsprezece francezi ai mei, lăsîndu-1 la o parte pe credinciosul 
Lamarche, devotat mie pe viaţă şi pe moarte, îmi dădeau ceva mai mult de 
furcă. Obişnuiţi cu luptele pe mare, în care, de nenumărate ori, îi avuseseră 
adversari pe englezi, la început au făcut mutre faţă de aceşti noi tovarăşi cu 
de-a sila. 

Am priceput repede că ostilitatea lor surdă, la care se adăugau şi aburii 
tafiei, ameninţa să degenereze în încăierare. Or, drept distracţie, dar şi din 
nevoia de a-şi cheltui forţele pe care nu aveau cum să şi le folosească 
îndeajuns, cînd vîntul se ferea prea multă vreme să ne umfle pînzele, 
corsarii mei aveau obiceiul să facă întreceri de lupte. La început englezii se 
limitară să urmărească spectacolul cu o indiferenţă mai mult sau mai puţin 

prefăcută. Apoi, înfierbîntîndu-se încetul cu încetul, începură să-i 
încurajeze pe combatanţi şi, în sfîrşit, făcură pariuri. 

Mi-a venit atunci ideea să organizez eu această petrecere a timpului. Le- 
am propus englezilor să ia parte la întîlniri, fiecare fiind liber să lupte sau 
nu, şi cel care îşi va învinge toţi adversarii avea să primească din partea 
mea cinci pistoli. Toţi acceptară cu entuziasm. Atrăsesem doar atenţia că 
meşterii, adică boţmanul Gros-bois, tunarul David, cîrmaciul Manilla şi 
maistrul velier Rupe-Cuie, nu puteau intra în competiţie, spre a nu-şi 
şubrezi autoritatea asupra oamenilor. 

Primul cîştigător a fost un galez înalt şi blond, păros ca un urs, care, 
după ce scoase din luptă doi francezi şi trei englezi, l-a învins în cele din 
urmă pe unul din Bayonne, negricios şi spătos. Un ceas şi mai bine s-au tot 
apucat de ceafă, s-au prăvălit la pămînt, şi-au răsucit trupurile, şi-au pus 
piedică. La capătul atîtor peripeţii, cînd concurentul nenorocos a atins 
podeaua cu amîndoi umerii fără a se putea desface din strînsoarea celuilalt, 
se ridică un val de aclamaţii. Am înmînat solemn învingătorului cei cinci 
pistoli şi, pentru a aduce un omagiu bărbăţiei celui învins, mi-am uşurat 
punga de încă doi pistoli. Au răsunat noi urale şi, cu începere din ziua 
aceea, atît francezii, cît şi englezii, precum şi scăpaţii nu mi-au spus altfel 
decît „căpitan Lafortune”. 

Ţinuţi la o parte de joc, scăpaţii asistaseră totuşi la lupte, agăţaţi de 
ţapapii 1 şi scoţînd strigăte frenetice de fiecare dată cînd, într-o întrecere, 
unul părea să fie mai tare. Am înţeles în clipa aceea că nu puteam fi pentru 
unii mumă şi pentru alţii ciumă şi, îndată după înmînarea recompenselor, 
i-am spus lui Polidor că, începînd de-a doua zi, aceia dintre oamenii lui 
cărora li se face poftă puteau să se înfrunte, în aceleaşi condiţii. Vestea 
stîrni delir printre scăpaţi şi am fost nevoit să le stăvilesc puţin avîntul, 
primele două lupte isprăvindu-se cu un nas stîlcit şi o ureche smulsă cu 

dinţii. 

î 

După această dublă serie de încercări ale puterii, am anunţat întregul 
echipaj că o întrecere asemănătoare va avea loc după fiecare capturare a 
unei corăbii de negoţ cu negri, albul şi negrul care vor ieşi învingători 
urmînd să capete o parte îndoită din pradă. Proclamaţia a fost bine primită 
şi, astfel, prin camaraderia legată cu ajutorul muşchilor, se statornici între 
cei care îl foloseau pe „yes” şi pe „oui” o fraternitate durabilă, întemeiată pe 
stimă reciprocă. Cu negrii a fost nevoie de mare cheltuială de vorbe pentru 
a-i face să renunţe la folosirea maxilarului, dar, cu toate acestea, a existat 
mereu - poate din nebăgare de scamă - cîte o nară ruptă, cîte un deget 
amputat, pînă chiar şi cîte o bucată de pulpă muşcată sălbatic, desprinsă şi 
înghiţită cît ai clipi din ochi, de altfel fără ca victima să se simtă ceva mai 
rău şi fără să-i poarte pică amatorului de carne proaspătă. 


1 Parimă întinsă dedesubtul unei vergi, care slujeşte gabierilor să-şi sprijine picioarele 
de ea, atunci cînd strîng sau desfăşoară velele. 

După atacul lipsit de glorie asupra corăbiei Sanlo Francisco de Asis, 
timp de peste o lună am navigat în volte de-a lungul coastelor Noii-Granade, 
fără să zărim alte bastimente decît o barchentină sub pavilion francez şi o 
brigantină spaniolă. Nu puteau fi purtătoare de negri şi, de altfel, de fiecare 
dată un gren de vînt le îndepărtă din calea noastră. Echipajul începea să fie 
cuprins de nerăbdare şi cum, în cală, bărdacele noastre începeau să se 
golească, am hotărît să facem plinul de apă în insula Aruba. Această insulă 
era o posesiune a Provinciilor Unite şi un centru vestit al negoţului cu negri. 
Lăsînd şalupa la apă, am debarcat cu treizeci de oameni, între care toţi 
francezii şi cîţiva englezi, într-un golf pustiu, mărginit de cocotieri. Polidor 
venise şi el cu noi, însoţit de zece negri - şi bine am făcut că le-am limitat 
numărul, în spatele perdelei de cocotieri, am descoperit într-adevăr o 
plantaţie, şi prima fiinţă care a ieşit din locuinţe a fost o femeie albă. Polidor 
se năpusti asupra ei. Trei oameni abia am izbutit a-1 împiedica să-i facă 
bucata. 

— Tu doar negrese, i-am spus, mîngîindu-i nasul cu vîrful pistolului. 

Făcu o plecăciune, dar ţipetele femeii dăduseră alarma. Un olandez, 
apărînd la rîndul lui înarmat cu o puşcă, ucise pe unul dintre scăpaţii 
noştri. Polidor îl decapită dintr-o lovitură de sabie, şi încă alţi şase coloni, 
care avuseseră nefericita idee de a încerca să se apere, avură aceeaşi 
soartă. 

De ce este nevoie ca cele mai bune intenţii să fie adeseori prost înţelese? 
Nici prin cap nu le trecu celor cîţiva sclavi, care tăiau trestii de zahăr pe un 
cîmp învecinat, că am fi putut să le aducem libertatea. La primul foc de 
puşcă, îşi luară picioarele la spinare şi nici unul dintre noi nu-şi dădu 
osteneala să-i urmărească. 

Spre a lăsa o amintire trainică a trecerii noastre pe acolo, am dat foc 
unor clădiri ale plantaţiei. Fiind construite din lemn, au ars cu voioşie, 
întru slava regelui Franţei, care, tocmai atunci, se războia cu olandezii. 
Operaţia fusese rodnică. Nu numai că ne umplusem toate bărdacele cu apă, 
dar am mai transportat la bord o mulţime de provizii: saci de porumb şi de 
cacao, butoaie cu zahăr brut, ciorchini de banane, peste zece porci şi toţi 
atîţia iezi, vreo sută de găini, fără să uităm balercile de tafla şi un butoiaş 
cu tutun de Maracaibo. 

Nu ne mai rămînea decît să tragem murele 1 pentru a prinde bine vîntul 
în vele. Cu siguranţă, descinderea noastră avea să fie grabnic semnalată în 
întreaga insulă, şi era mai prudent să ne luăm tălpăşiţa, pentru a ne feri ca, 
din vînători, să devenim vînat. Olandezii sînt marinari straşnici, ştiu să se 
bată şi e mai bine să n-ai de-a face cu ei cînd te ştii inferior în număr. 

în seara următoare, cum un vînt potrivnic ne împingea spre coastă, 
matelotul de veghe ne semnală la două sau trei leghe depărtare de noi, o 
corabie pîntecoasă, care încerca să ne ajungă din urmă. Aş fl vrut să mă 


1 Mură = manevră curentă care întinde spre prova coltul de jos al unei vele. In plus, 
formulă pentru a arăta poziţia velierului în rapori cu vîntul (v. şi nota de la pag. 207). 

îndepărtez de ea, dar degeaba am strîns vîntul în buline, deoarece pierdeam 
mereu din distanţă. După forma ei lătăreaţă, am desluşit curînd prin lunetă 

că era vorba de o navă olandeză cu cincizeci de tunuri. Partida se anunţa 

î 

primejdioasă şi am luat curînd toate măsurile utile. Prima consta în a turna 
tuturor oamenilor mei cîte un păhărel de tafîa spre a le da curaj; apoi, de pe 
puntea dunetei, de unde îmi ridicai paharul în sănătatea lor, le-am strigat 
atrăgîndu-le atenţia că nu se băteau nişte tunuri între ele, ci nişte bărbaţi 
curajoşi şi că, pentru a ne apăra mai bine, trebuia să atacăm. 

Cuvintele mele au fost primite cu un „ura! căpitane! ” şi comandai vînt 
de pupa spre inamic. Cînd am ajuns aproape în dreptul vasului, am 
observat că mergea cu murele la tribord şi, închipuindu-şi probabil că voi 
veni din acea parte, deplasase acolo mai multe tunuri. Am avut norocul să-i 
pot dejuca manevra sosind pe la pupa şi am tras prima bordee care l-a lovit 
de-a lungul şi i-a rupt funga gabierului mare. Verga şi pînza catargului 
căzură pe punte. Ni se răspunse cu aceeaşi politeţe, doborîndu-ni-se verga 
trinchetului şi o salvă de muschete trasă din plin îmi ucise trei scăpaţi. 

Nu eram atît de nebun încît să încerc abordajul unei corăbii cu bordul 
mai înalt decît al meu şi al cărei echipaj era cel puţin de două ori mai 
numeros. M-am mulţumit deci să trag o nouă salvă, care i-a provocat alte 
stricăciuni în arboradă, în vreme ce o ghiulea de-a sa îmi arunca fanalul în 
mare. 

Important pentru mine era să rezist pînă la lăsarea nopţii şi mă întreb 
încă şi acum de ce afurisitul acela de olandez n-a trecut la abordaj şi n-a 
încercat să-şi coboare oamenii la bordul nostru, profîtînd de avantajul său 
numeric. Fără îndoială voia să-şi cruţe echipajul şi spera să mă scufunde 
cu tunurile lui grele. Din fericire, mă pricepeam mai bine la manevre decît 
el, şi mă străduiam să-i prevăd bordeele. Deodată se lăsă noaptea, o noapte 
năclăioasă şi fără stele, din pricina căreia lupta se opri. 

Furtuna se porni în puterea nopţii şi ne împinse spre coasta Americii. 
Cînd se făcu ziuă, olandezul dispăruse şi, sub cerul înseninat, am putut 
face bilanţul pierderilor noastre. Erau mai serioase decît le socotisem la 
început. Dacă opera vie 1 a corăbiei nu suferise, în schimb greementul era 
destul de avariat şi avea să dea de furcă marangozilor noştri. Celor trei 
scăjiaţi ucişi din primul foc de muschete li se adăugaseră alţi patru. Doi 
dintre tunarii englezi muriseră la post, o ghiulea cu mitralii sfărîmînd 
sabordul în faţa căruia şedeau. Nouă morţi şi opt răniţi: nota era scumpă. 
Chirurgul nostru, oblojind rănile cu scamă şi alifii, punînd la loc braţe şi 
picioare, confecţionînd gutiere improvizate sub o ploaie de gemete şi 
înjurături, nu mai ştia unde i-e capul cu atîţia schilozi. Cînd noaptea se 
lăsă din nou, era rupt de oboseală. L-am întremat cu nişte vin de Alicante. 
După ce bău, îşi mîngîie barbişonul, scoase un oftat şi mă întrebă dacă 
citisem minunatele păţanii ale iscusitului hidalgo don Quijote de la 
Mancha. I-am răspuns că nu le cunoşteam prea bine... 


1 Partea navei care se află în apă (sub linia de plutire). 

155 

■ [£) W 




\Ti 




y 


i A 
1 / 







n 



— Iată un lucru regretabil, îmi răspunse el rîzînd, deoarece citindu-le în 
întregime ţi-ar fi de mare folos. Unul dintre capitolele cărţii, în care autorul 
- citez din memorie - vorbeşte despre lucruri pe care o să le vadă cine îl va 
citi sau o să le audă cine îl va asculta citit cu glas tare, mi se pare cu 
deosebire nimerit în cazul dumitale. La bordul lui Sanlo Francisco îmi luam 
porţia zilnică do nectar din această sublimă operă, din care bunii fraţi 
inchizitori s-ar putea inspira mai cu sîrg decît din breviarul lor. Ţin minte 
pe de rost pasaje întregi. Să ne întoarcem la acela care ţi se potriveşte ca o 
mănuşă. Don Quijote, dînd să iasă din Barcelona, stă de vorbă cu 
credinciosul său scutier Sancho, care spune că buna ursită e o muiere 
beată şi cu toane şi, colac peste pupăză, mai e şi oarbă, aşa că nici nu vede 
ce face şi nici nu ştie pe cine doboară şi pe cine înalţă. La care stăpînul său 
îi răspunde că nu se află nici o bună ursită pe lume şi că toate cele 
petrecute aici pe pămînt, bune-rele cum or fi fiind, nu pică ele la întîmplare, 
ci sînt hărăzite printr-o anume pronie cerească: de-aici vine şi vorba, pe 
care o tot auzi, cum că fiştecare e meşterul bunei lui ursite. Şi vestitul 
cavaler spune mai departe că tocmai prudenţa necesară i-a lipsit. Cred că 
prudenţa nu este nici calitatea dumitale cea mai de preţ, căpitane, şi ai de 
ce să te căleşti mai mult decît el, fiindcă o navă cu borduri înalte şi servită 
de vreo două sute de oameni dîrji, ca olandezul dumitale de ieri, este mai 
primejdioasă decît uriaşul Briareu, prefăcut în moară de vînt. 

— Senor Antonio, îi răspund eu, umplîndu-i iarăşi paharul, iartă-mă 
dacă-ţi spun că raţionamentul dumitale păcătuieşte prin lipsă de temei. 
Măreţele fapte ale lui Quijote al dumitale erau zidite pe himerele unui cuget 
bolnav, travestit în erou al absurdului de către un autor cu foarte mult 
spirit. în ce mă priveşte, vreau să fac în aşa fel încît lumea să le recunoască 
negrilor dreptul la libertate, ca şi albilor. Nu merg cu capul în nori. Mă lupt 
pentru carnea vie şi îndurerată a unei rase întregi, supusă împilării, şi 
pentru mine prudenţa ar fi acelaşi lucru cu laşitatea. Dumneata ai luptat 
împotriva prejudecăţii luării de sînge în medicină, pentru că ai socotit-o 
aducătoare de moarte. Eu vreau să lupt împotriva sîngerării care provoacă 
moartea unei sumedenii de fiinţe năpăstuite. 

— Nu te supăra, spuse blînd spaniolul. Departe de mine să pun la 
îndoială cît de admirabile sînt intenţiile dumitale. îti dăruiesc chiar 
încrederea mea din toată inima, dar mă îndoiesc că un bărbat, oricît de 
viteaz şi bine intenţionat ar fi, poate pretinde să se bată cu nişte regate 
puternice. Pentru suveranii noştri şi pentru neguţătorii lor, care îi slujesc 
mai puţin decît îşi slujesc propria lor cauză, sclavia este un izvor nesecat de 
îmbogăţire. Cum ai vrea să renunţe la ea şi ce crezi că poţi face împotriva 
lor? 

— Ceea ce fac rîurile mici, care pînă la urmă devin fluvii mari. Mă 
mulţumesc să fiu un rîu mic, pe care pluteşte o bărcuţă de hîrtie, aşteptînd 
ca fluviul cel mare să poarte o întreagă flotă de corăbii puternice... Dar 
acum, cel mai grabnic lucru mi se pare că este să ne reparăm corabia. 

— Ei, oftă chirurgul, cazul dumitale văd că este disperat şi sînt la fel de 
nebun ca şi dumneata dacă n-am debarcat în Jamaica. Mă tem că 
nevindecabila mea curiozitate faţă de oameni şi de evenimente ciudate mă 
va pierde! Dar să lăsăm vorba! pic de somn. Cerul să te binecuvînteze! 

Peste două zile am lăsat ancora în faţa unei insule necunoscute pe 
hărţile marine, numită San Benito. Era vizuina unor piraţi, dar n-aveam 
încotro. M-am mulţumit să cobor pe uscat un detaşament franco-englez de 
douăzeci de oameni aleşi pe sprinceană. în ciuda recomandărilor mele, tafia 
li se urcă la cap băieţilor şi o partidă de cărţi, ceva mai însufleţită, cu nişte 
portughezi se termină cu o încăierare care, ca prin minune, n-a lăsat în 
urma ei grav răniţi. Incorigibilul Lamarche a fost cauza gîlcevii, înveninate 
de avansurile pe care le făcea unei indience. Din fericire, încă înainte de 
bătaie, am putut face rost de vele, vergi şi chiar de un minunat fanai de 
pupa, luat de la epava unei fregate spaniole, cu care l-am înlocuit pe al 
nostru, aruncat în apă cu atîta nepăsare de către olandez. Marangozii se 
puseră pe lucru îndată şi, două zile mai tîrziu, puteam să ridic ancora. 

Norocul marinarilor este la fel de nestatornic ca şi elementul pe care 
trăiesc, dar toate abordajele se aseamănă între ele. Aşa că ar fi plicticos să 
povestesc în amănunţime toate capturile pe care le-am făcut de-a lungul 
celor cinci ani, şi care au fost în număr de treizeci şi cinci de nave, 
aparţinînd Angliei, Franţei, Olandei, Portugaliei şi Spaniei. Nici o singură 
dată nu m-am îndepărtat de la linia de conduită pe care mi-o trasasem la 
plecarea din Santo Dominguo şi care îmi impunea să nu vînez decît 
corăbiile care făceau negoţ cu negri. De mai multe ori, oprindu-mă să fac 
provizii de apă sau poposind în vreo radă cînd n-aveam să mă tem că voi 
isca focul bateriilor de coastă, mi s-a întîmplat să fiu invitat de căpitani- 
piraţi de a participa la expediţiile lor de jaf. Jur pe sănătatea mea că am 
refuzat totdeauna cu indignare propunerile acestor smintiţi. 

Destul de repede am pus la punct o tactică de luptă pe care n-am mai 
părăsit-o. De îndată ce mi se semnala o navă, foloseam metoda practicată 
de toate marinele din lume, în vreme de război: după ţara la care luneta 
mea îmi arăta că aparţine, arboram drapelul său, mă apropiam de ea cu 
toată nevinovăţia, dar fără să încetez s-o observ pînă în clipa cînd eram 
sigur sau nu că avea captivi la bord. De îndată ce nava era identificată, 
oricare ar fi fost ţara din care provenea, coboram pavilionul înşelător şi îl 
urcam pe-al meu, cel al eliberării negrilor. Restul nu mai era decît o afacere 
de rutină. 

în lipsa unor grave nenorociri, n-am fost scutit, bineînţeles, de surprize 
neplăcute. Ştiam din experienţă că echipajele navelor care făceau comerţ cu 
negri nu erau recrutate din mănăstiri. Pe corăbiile franceze erau chiar 
alcătuite în marea lor majoritate din indivizi fără căpătîi: cei înglobaţi sub 
numele de flamanzi, dar care puteau fi foarte bine de felul lor din 
Danemarca, Suedia sau Norvegia, cei care se dădeau drept portughezi, 
spanioli, sau italieni şi care, în realitate, văzînd lumina zilei în Provenţa, 

slujiseră pe galerele regelui înainte de a dezerta. Existau chiar şi oameni din 
nordul Africii, capturaţi de pe nave de corsari din Alger sau din Sale, lesne 
de remarcat prin mustăţile lor în furculiţă şi capetele rase ca în palmă, ca şi 
după felul lor deosebit de a-şi învîrti săbiile curbate, pe care le numesc 
iatagane. Toţi aceşti oameni ştiau să-şi vîndă scump pielea şi, cu asemenea 
adversari, izbînzile noastre nu se soldau fără pierderi. Yaya, secundul lui 
Polidor, a fost ucis ca şi Canga, încă din primul an, şi după ce a trecut şi al 
cincilea, din cei nouăzeci de oameni cîţi alcătuiseră primul meu echipaj, 
peste cincizeci pieriră fie în luptă, fie de boală. Problema era cum să-i 
înlocuiesc. N-o puteam face decît alegînd, dintre prizonierii eliberaţi de noi, 
pe cei mai dezgheţaţi şi mai voinici, care se învoiau să nu fie debarcaţi în 
Jamaica sau în altă parte. De ce oare supravieţuitorii echipajelor de pe 
navele pe care le atacam refuzau sistematic oferta pe care le-o făceam, de a 
sluji sub comanda mea? Poate pentru că scăpaţii mei îi speriau; dar poate 
şi pentru că, reputaţia mea de vînător de corăbii care vindeau negri 
ajungînd pînă la ei, vedeau în mine un monstru trimis de iad. în orice caz, 
în a douăzeci şi doua zi din luna august a anului 1699, din echipajul 
corăbiei le Fulminant nu mai făceau parte decît zece englezi şi opt francezi, 
în afară de mine, faţă de şaptezeci de negri sub ordinele neclintitului 
Polidor, care se purta faţă de ei ca un adevărat tiran african, cu deosebirea 
doar că nu mergea pînă într-acolo încît să le taie capetele. 

Nu-mi dădeam seama de primejdia unei atari situaţii. După atîtea 
greutăţi peste care trecusem împreună, după atîtea prăzi luate de la călăii 
rasei lor, echipajul meu negru avea toate motivele să mă asculte cu ochii 
închişi, îmi ţinusem făgăduielile. Produsul capturilor era împărţit în chip 
egal şi, cu excepţia perioadelor seci, în general de scurtă durată, cînd 
întîlneam rar cîte o corabie cu negri de vînzare, viaţa la bord era uşoară 
pentru toţi. Mă credeam îndreptăţit să socot că Polidor, cu al cărui limbaj 
stricat mă obişnuisem, nu se mai gîndea să devină căpitanul unei nave pe 
care, de altfel, din lipsa cunoştinţelor de navigaţie, n-ar fi fost în stare s-o 
conducă. Fără îndoială, în hanul vicleanului Ovidiu îi dădusem pe la nas 
că, datorită mie, va putea deveni rege în Africa. 

Dar trecuse atît de multă vreme de atunci! Cum mi-aş fi putut închipui 
că, în ciuda credulităţii sale de primitiv, se mai legăna încă pe asemenea 
vise? 

Mă înşelam, din nefericire! Greşeam de la A la Z, şi în această a 
douăzeci şi doua zi din luna august aveam să sorb pînă la fund pocalul de 
oţet şi fiere. 

Era pe la ora prînzului, un vînt bun ne împingea şi ţineam drumul spre 
nord-nord-est, cu toate pînzele desfăşurate. Tocmai consultasem 
barometrul, cînd, din cuibul corbului, Lamarche îmi strigă că zărea o pînză 
sub vînt. Am dat ordin îndată să fim pregătiţi pentru orice eventualitate. Or, 
cu opt zile în urmă, dinaintea insulei Antigua, atacasem o corabie engleză 
care făcea negoţ cu negri şi care se întorcea în Europa cu o încărcătură 

bogată. Aceasta cuprindea mai ales numeroase balerci cu rachiu şi îi 
recomandasem lui Polidor să-şi supravegheze oamenii care, în cazuri 
asemănătoare, se dovediseră cam înclinaţi să bea peste măsură. Nu ţinuse 
deloc seama de vorbele mele şi, de atunci, de dimineaţa pînă seara, corabia 
răsuna de cîntecele şi zbieretele celor şaptezeci de beţivani, printre care nici 
el nu se lăsa mai prejos. 

Nici un nor nu plutea pe cerul vioriu, soarele ardea, şi îmi amintesc că 
eram lac de năduşeală cînd, după două ceasuri de urmărire, am putut 
vedea bine cu luneta nava pe care o vînam. Aproape îndată, o ciudată 
emoţie mă cuprinse. într-adevăr, cu cît mă străduiam să văd mai bine 
greementul acestei nave, puntea din faţă, cele douăzeci şi patru de 
saborduri, pavilionul albastru cu cruce albă, în sfîrşit felul cum se ţinea pe 
apă, cu atît îmi dădeam seama că nici un bastiment de pe lume, după le 
Fulminant, nu mi-era mai cunoscut ca acesta. 

Cînd am ajuns în apropierea lui, la mai puţin de un sfert de leghe, 
impresia mea deveni certitudine. Dinaintea mea se afla la Pelulante şi, cu 
ochiul lipit de lentilă, mi se păru că ofiţerul pe care îl zăream la postul său, 
îndreptîndu-şi şi el luneta în direcţia mea, nu era altul decît prietenul meu, 
maestrul meu, în sfîrşit cel căruia îi datoram toată experienţa mea de 
marinar, dragul căpitan Fulminet. 

Pe loc am şi luat o hotărîre. Nici vorbă nu putea fi să atac la Pelulante. 
Am comandat volta în vînt 1 , declarînd că nu aveam de-a face cu nişte 
traficanţi de negri. 

în ziua aceea însă zeii erau împotriva mea. Pe covertă, rezemat de 
arborele trinchet, Polidor, pe trei sferturi beat, era la postul de observaţie. Şi 
el dispunea de o lunetă, ba chiar avea o întreagă colecţie de asemenea in¬ 
strumente, pe care le luase pe ascuns din capturile noastre, şi iată-1 că dă 
din umeri şi îl aud cum rînjeşte, apoi cum urlă deodată cu o bucurie 
sălbatică: 

— El vîndut negri, căpitan. La Pelulante dus la mine la Santo 
Dominguo. Şapte ani acu. Omor toţi la ei. 

Şi începu să ţopăie. 

Stranie, nefericită întîlnire! Nu mă puteam înşela: orice explicaţie era de 
prisos, cu un turbat de teapa acestuia. Singura mea salvare era să-mi afirm 
autoritatea. Am declarat deci pe un ton sec: 

— Te înşeli, Polidor. 

Şi am dat din nou ordinul de a ne întoarce cu prova în vînt. 

— Eu ochi bun, urlă atunci negrul, cu mînie. Mergem „dret”. Omor toţi 
la ei. 

Chirurgul şedea lîngă mine. îmi spuse la ureche: 

— Negrul dumitale s-a îmbătat, după cum vezi bine. Toţi albii sînt la 
tunuri. Nu-1 întărită împotriva dumitale, sau atunci ucide-1. Altfel nu văd 


1 întoarcerea unui velier, astfel încît prova să spintece vîntul. 






cum ai să scapi teafăr, şi nici eu, iar la viaţa mea am slăbiciunea să ţin 
mult. 

Am dat din cap. 

— Cred că ai dreptate, senor Antonio. 

Am coborît pe puntea superioară, m-am apropiat de scăpat şi, cu 
pistoletul în mină, i-am spus cu glas hotărît: 

— Polidor, eu sînt căpitanul, şi am fost totdeauna cinstit cu tine. îţi 
repet că nu vom ataca această navă. 

Ah! ce buză dispreţuitoare avea bruta, ce rîs rău îi dezvelea dinţii piliţi! 
îşi repezi pumnul, mă atinse în bărbie. M-am prăbuşit, scăpînd şi arma din 
mînă. într-o clipă doi negri s-au năpustit asupra mea. Ca prin ceaţă am mai 
putut auzi: 

— Căptan Lafortune trădător. Luat corabie, el spînzurat. închidem la el. 
Io, Polidor, căptan. 

Cîteva clipe după aceea eram pus în lanţuri şi azvîrlit în fundul calei. 

in situaţia de căpitan, comandînd o navă temută pe toate mările 
I xl calde între vechiul şi noul continent ca vînător nemilos al 
corăbiilor care făceau negoţ cu negri, căzusem deodată în aceea 
de prizonier pe care îl aştepta ştreangul. Fusese de ajuns pumnul unui 
beţivan pentru ca, redus la neputinţă, înghesuit între două bărdace cu apă, 
vestitul căpitan Lafortune abia să fie în stare, mişcîndu-şi lanţurile, să 
vîneze guzganii care ţopăiau în jurul său scoţînd mici chiţcăituri 
asemănătoare cu scîrtîitul ferăstrăului. 

Spaniolul chibzuise bine: ar fi trebuit să-l ucid pe Polidor la prima lui 
izbucnire. Deoarece stătusem o clipă mai mult pe gînduri, pierdusem totul. 

în halul în care mă aflam, ce mai puteam spera? Refuzam să mă dau 
bătut. Din cei cinci ani de aventuri neîntrerupte, de la capturarea navei 
Victorious la Capul Francez, învăţasem că descurajarea este semnul 
înfrîngerii. Privind-o la rece, situaţia se prezenta foarte limpede. Polidor va 
încerca să ia prin abordaj la Pelulante. David, împreună cu cei nouă englezi, 
Grosbois cu cei şapte francezi nu s-ar fi putut împotrivi, presupunînd că ar 
fi simţit acest imbold, celor şaptezeci de negri de două ori înfîerbîntaţi, şi de 
alcool, şi de gîndul că de acum înainte erau stăpîni deplini ai corăbiei. Chiar 
dacă s-ar opune din răsputeri, vor fi siliţi să ia parte la acţiune. Totuşi 
înclinam să cred că abuzul de rachiu făcut de răzvrătiţii mei de o săptămînă 
încoace nu constituia o pregătire ideală pentru a năvăli peste un echipaj atît 
de încercat cum era cel de pe la Pelulante. La acest neajuns se mai putea 
adăuga nu numai faptul că eu nu voi fi acolo spre a-i comanda, dar şi că 
Polidor nu se pricepea deloc la navigaţie, iar căpitanul Fulminet nu era un 
novice. 

Orice avea să se întîmple, nu puteam ieşi dintr-o crudă dilemă. 
Admiţînd că aş fi fost liber să aleg, trebuia să mă pronunţ între pierderea 
corăbiei le Fulminant şi a mea. Nu împlinisem încă treizeci de ani şi, cu 
toate că văzusem în jurul meu destule morţi violente, al căror instrument 
am fost nu o dată, iubeam viaţa. Doream s-o păstrez cît mai mult timp cu 
putinţă. O cumplită amărăciune mă cuprindea însă la gîndul că cei cinci 
ani ai mei de luptă pentru izbînda unei idei generoase nu slujiseră la nimic, 
că marele meu ţel de a-i elibera pe negri prin abolirea sclaviei n-a avut drept 

rezultat decît împrăştierea în insulele Americii a cîtorva mii de captivi care, 
poate, aveau să fie din nou puşi în lanţuri. 

Nu se scursese mai mult de un sfert de ceas între clipa cînd fusesem 
legat în cală şi începutul luptei. Totuşi niciodată o atît de scurtă aşteptare 
nu mi s-a părut mai lungă. Uşile şi tambuchii fuseseră închişi, nici un 
zgomot desluşit nu pătrundea pînă la mine, în afară de foşnetul surd al apei 
ce se lovea de cocă, încît bubuitul tunului care zgudui dintr-o dată toate 
mădularele corăbiei fu o adevărată uşurare pentru mine. Ce avea să facă 
iscusitul căpitan Fulminet? Amintirea chipului său aspru, în ciuda soartei 
cu totul de neinvidiat care mă aştepta, oricum s-ar fi terminat lupta, îmi 
dăruia, ca o luminiţă în bezna nopţii, o încredere smintită în capriciile 
soartei. 

Răspunsul nu întîrzie să sosească. La Pelulante trăgea prima bordee şi 
mi-am dat seama îndată că fusese bine îndreptată, deoarece am auzit 
deasupra capului un pîrîit prelung, urmat de căderea zgomotoasă a unei 
bucăţi grele de lemn. Din felul cum a fost zguduită corabia, nu putea fi 
vorba decît de catargul cel mare. Partida începea rău pentru îngîmfatul 
Polidor şi, în aceeaşi clipă, toată nesiguranţa mea se risipi. De ce să stau în 
cumpănă între o spînzurătoare sigură şi o încarcerare pe care prietenia 
fostului meu şef, cîntărind motivele purtării mele, va găsi poate cum s-o 
facă mai uşor de îndurat? îmi îndeplinisem misiunea pînă la capăt şi îmi 
jucasem rolul. Deschisesem calea. Alţii după mine puteau să ridice făclia pe 
care o scăpasem din mîinile-mi slabe şi să dobîndească, de data asta nu 
prin violenţă, ci prin putere de convingere, emanciparea unei rase obidite, al 
cărei prim apărător am fost eu. 

Sus, înfruntarea continua. Se trăgeau bordee după bordee. Am auzit 
iarăşi zgomotul unor vele prăbuşite şi al ghiulelelor care loveau opera 
moartă 1 . Cît timp a durat lupta de artilerie? Aveam să aflu mai tîrziu că mai 
puţin de un ceas se scursese între prima salvă şi abordaj. După tunuri, 
urmase un schimb de focuri de muschete. în sfîrşit ciocnirea celor două 
nave una de alta mă prăvăli pe o parte. Lupta intra în ultima ei fază. Cu 
urechea la pîndă, desluşeam şcîrţîitul gancilor, urletele furioase ale 
scăpaţilor, tropote, împuşcaturi. 

Urmă un timp de relativă tăcere şi îmi puteam da seama lesne ce se 
întîmplă. Oamenii mei săriseră pe la Pelulante şi se încăierau cu adversarul. 
Mă străduiam să definesc zgomotele mai mult sau mai puţin înăbuşite care 
treceau prin pereţii groşi de lemn: căderi de trupuri în apă, strigătul iute 
înăbuşit în gîtlej al unui om lovit de moarte, frecarea coastelor celor două 
nave, detunăturile seci ale flintelor şi pistoalelor. 

în sfîrşit totul amuţi. Aveam să ştiu ce soartă mi se hărăzise şi această 
ultimă aşteptare a fost poate cea mai grea pentru mine. Felurite imagini mi 
se perindau prin minte: Polidor rînjind înainte de a mă lovi, chibzuitul 
Antonio Montemor de Oca, mîngîindu-şi barbişonul, obrazul ars de soare al 


1 Partea din corpul unei nave care se află deasupra apei. 

englezului David, claia de păr roşu a boţmanului Grosbois, credinciosul 
meu Lamarehe; după veneau, martori ai unei alte vieţi care îşi prezenta 
nota de plată, căpitanul Fulminet bătîndu-mă pe umăr şi declarîndu-mi: 
„îmi placi, sublocotenente Lafortune! locotenenţii Pigache şi Dufourneau, 
chirurgul Taillebois, şi Sosthene, o! dragul meu Sosthene, căruia i-am 
închis ochii pe pămînt dominican şi pe care eram mult prea sigur că nu 
aveam să-i mai văd vreodată. 

Paşi trădînd un du-te-vino, voci în care nu recunoşteam timbrul răguşit 
şi totodată tărăgănat al scăpaţilor, ajungeau acum la urechile mele. Chiar 
deasupra mea, sub punte, se auzea un tropăit. Oare era bine să strig, 
pentru a-mi semnala prezenţa? Dar dacă, în locul foştilor mei tovarăşi de pe 
la Pelulante, voi vedea că se ivesc capetele rînjite ale celor ce voiau să mă 
spînzure? Dumnezeu cu mila! Am ţipat din rărunchi. Cineva coborî în 
goană treptele care duceau la cală. Uşa acesteia era zăvorită. Apoi uşa a 
fost spartă şi o voce cunoscută, ale cărei intonaţii nu le uitasem, răsună în 
întunecimea încărcată de miazme: 

— Există vreun prizonier pe-aici? 

— Sublocotenentul Felix Lafortune, domnule Dufourneau. 

— Pe toate trăsnetele din Brest! Ce dracu' faci în gaura asta de şoareci, 
băiete? 

— Trăiam cu speranţa că vei veni, locotenente. 

— De cinci ani! continuă el pe ton glumeţ. Dar e o beznă să-ţi vîri 
degetele în ochi. Hei, oameni buni! 

Un matelot coborî cu un felinar. Scos din lanţuri, am ieşit la lumină, în 
urma domnului Dufourneau, pe puntea corăbiei plină de catarge şi şarturi 
rupte. Dat fiind că cele două nave rămăseseră bord lingă bord, puteam 
vedea cum nişte mateloţi aruncau în mare cadavre de negri de pe puntea 
fostei mele corăbii, la Pelulante. Am întrebat cîti morţi au avut năvălitorii. 

— Phiu! făcu locotenentul, vreo patruzeci bătuţi pe muche. Pe cei 
rămaşi în viaţă i-am şi pus în lanţuri. Nostimi sălbatici! Ne-ar fi dat probabil 
mai mult de furcă dacă n-ar fi fost beţi morţi. Dar vorbeşte-mi despre 
dumneata. După ultimele ştiri, care datează de pe vremea lui Irod, erai 
amorezat lulea de una din gemenele Cazenave. Te duc la Ovidiu, cîştigi 
acolo patruzeci de pistoli şi, peste două zile, într-un crîng din apropierea 
locuinţei domnişoarelor se descoperă trei cadavre, ale celor doi amorezi din 
partea locului şi al nedezlipitului dumitale Sosthene, regretatul 
sublocotenent Goujet. Iar dumneata dispari fără să mai dai semne de viaţă. 
Ne-am gîndit, bineînţeles, că eşti amestecat în această poveste, dar 
gemenele au jurat că nu ştiu nimic şi misterul n-a putut fi limpezit. 

Aflam astfel că ipocritul Ovidiu nu îi dăduse domnului Dufouneau 
biletul pe care i-1 încredinţasem. Ar fi trebuit să bănuiesc. Locotenentul nu 
păru prea mirat de purtarea mulatrului. 

— Ce vrei, dragul meu? Pentru a cîştiga pe două tablouri, trebuie să 
joace cînd pe alb, cînd pe negru. Dumneata ai suportat cheltuielile jocului 

său dublu. Nu aveai nici o şansă! Cum ţi-a trecut prin minte să te îndoieşti 
de căpitanul Fulminet? în ruptul capului nu te-ar fi predat guvernatorului 
insulei. Un căpitan este stăpîn deplin la bordul său şi nu te-ai fi ales decît 
cu o întemniţare pe la Pelulante pînă la ridicarea ancorei. Acum poţi să-mi 
spui şi mie cu ce activităţi tenebroase te-ai ocupat de-ai putut ajunge să 
mori de urît în fundul calei, la cheremul unei bande de negri? 

Nu cunoştea într-adevăr campaniile duse de le Fulminant, sau se 
prefăcea că habar n-are de ele? 

— îngăduie-mi, i-am spus, să-mi deschid inima mai întîi în faţa 
căpitanului. 

Mă bătu pe umăr şi începu să rîdă. 

— Voia dumitale, tinere. 

Căpitanul Fulminet îşi cerceta captura, de pe puntea dunetei. Mă 
aşteptam din partea lui la mari demonstraţii, fără să-mi închipui totuşi că 
ele s-ar putea întoarce în favoarea mea. Dar nu vedeam decît nişte ochi 
pătrunzători aţintiţi asupra mea, mai degrabă plini de curiozitate, decît de 
iritare. Auzeam o voce cu inflexiuni ironice. 

— E nevoie oare să-ţi mărturisesc, domnule, că nu mai trăgeam 
nădejdea să pun mîna pe un sublocotenent despre care bănuiam a-şi fi luat 
singur un concediu nelimitat? 

Cu un gest, îl rugă pe domnul Dufourneau să se îndepărteze şi 
continuă pe un ton mai puţin degajat: 

— Te afli aici. N-are rost să facem prea multă vorbărie. Să trecem la 
lucrurile serioase. Domnule, îţi voi aduce la cunoştinţă unele împrejurări pe 
care nu le ştii, datorită cărora viaţa dumitale ar fi putut lua o altă în¬ 
torsătură şi care privesc viitorul dumitale. Dar mai întîi descarcă-ţi sacul cu 
năzbîtii. Vreau să aflu toate nebuniile pe care ai fost în stare să le faci de 
cînd ţi-ai luat nasul la purtare. Dufourneau te-a găsit în cătuşe. Deci erai 
împotriva planurilor acestor balaoacheşi îndrăciţi în care am tras ca în 
fasole. Pentru mine numai asta contează. Te ascult. 

Nu se schimbase. Era la fel de dîrz, calm, sigur pe autoritatea sa. 
Bănuiam că ştie mai multe despre mine decît lăsa să se vadă, dar eram 
hotărît să nu-i ascund nimic. Aşa că i-am turuit pe nerăsuflate toată 
odiseea mea, din seara fatală în care Sosthene îşi găsise moartea, pînă la 
cearta mea finală cu Polidor, fără să omit nici una din cele treizeci şi cinci 
de capturi, dintre care prima fusese cea a corăbiei Sanlo Francisco de Asis. 

Pe măsură ce înaintam în povestirea mea, ochii domnului Fulminet 
scăpărau tot mai tare, şi eram din ce în ce mai pătruns de sentimentul că 
nu mă socotea chiar atît de vinovat. 

— Sfinte Sisoe! exclamă el cînd mi-am terminat istorisirea, ai ştiut cum 
să-ţi umpli anii cei mai frumoşi. Eşti un bărbat straşnic. Cît pe ce să te 
invidiez, conte de la Pree de la Fleur. 

Şi, cum nu m-am putut stăpîni să nu tresar auzindu-1 că înşiră toate 
titlurile şi numele mele adevărate, îmi spuse: 

— Nu te necăji dacă îţi rostesc numele legal. Cunoşteam la fel de bine 
ca oricare altul toate isprăvile vestitului căpitan Lafortune. Află că el s-a 
pierdut pe undeva în marea Antilelor, la 25 de grade - grosso modo - 
latitudine nordică şi a încetat să mai existe, la fel ca şi sublocotenetul cu 
acelaşi nume, pe care am fost obligat să-l dau dispărut la prima mea 
întoarcere la Nantes. Numai doi oameni ştiu că acest pitoresc personaj, 
spaima căpitanilor de nave care fac negoţ cu negri, a fost salvat în chip 
miraculos de valurile nemiloase şi de ghiulele trase de la Petulante : domnul 
Dufourneau şi cu mine. Ei bine, da, prietene, căci bietul nostru Pigache, 
victima unei cumplite boli de piele pe care a luat-o a doua oară, complicată 
cu dizenterie, a trebuit să fie aruncat în apă între insulele Capului Verde şi 
Capul Palma, şi toată ştiinţa preacinstitului domn Taillebois nu l-a 
împiedicat să aibă aceeaşi soartă în largul insulei Principe. Tot echipajul 
nostru de pe vremea cînd slujeai sub comanda mea a fost în întregime 
împrospătat. Domnul Dufourneau şi cu mine ştim să tăcem ca mormîntul, 
aşa că nu trebuie să te temi de vreo indiscreţie. Nici să nu mai vorbim 
despre asta. Ego te absolvo 1 . 

Zicînd acestea, mă invită să trec împreună cu el pe la Petulante, pe a 
cărei covertă îl văzui pe învăţatul Antonio Monlemor de Oca ocupat să 
panseze un matelot. 

— Como esta Vd, senor? 2 îl întrebă domnul Fulminet. 

— Regular, căpitan 2 , răspunse spaniolul făcîndu-mi cu ochiul în 
trecerea pe lingă el. 

Şi domnul Fulminet mă lămuri: 

— De la moartea bunului domn Taillebois am rămas fără chirurg. Omul 
acesta a picat tocmai la ţanc, şi mă gîndesc să-l păstrez dacă îmi acceptă 
propunerea, deoarece îi sînt îndatorat pînă peste cap. 

— Cum aşa? 

— Află că, după ce te-a pus în lanţuri, căpetenia răzvrătiţilor dumitale a 
dat comanda de atac. Atunci acest hidalgo a coborît liniştit la baterii şi i-a 
îndemnat pe tunarii albi să tragă cît mai prost, ferind astfel la Petulante de 
orice avarie. 

— Şi l-au ascultat? 

— Ca un singur om. Nici unul dintre ei n-avea chef să lingă tălpile unui 
scăpat. Astfel, oamenii mei au putut să doboare, ca la exerciţiu, catargele de 
pe le Fulminant (îţi mulţumesc în treacăt pentru nume) încît atacatorul n-a 
mai putut face manevrele necesare, iar cel atacat, în loc să fugă, s-a 
apropiat de el. Cu totul năuciţi, bieţii negri şi-au aruncat totuşi ghearele de 
pisică 4 , Aşezasem cei mai buni trăgători ai mei în gabii şi pe punţi, de unde 
puteau lesne să ochească ţintele, la adăpost. Povestea n-a durat mult. Un 


1 Eu te ieri (lat.). 

2 Ce mai faceţi, domnule ? (spîn.). 

3 Potrivit, căpitane (spân.). 

4 Gauci, sau căngi de abordaj. 

adevărat masacru! Unii chiar au crezut că pot sări pe bătrîna la Petulante 
agăţîndu-se de parîme, dar au pierit în aer, între cele două corăbii, făcînd 
„buf’ drept în apă. în ce mă priveşte, am răpus cu un foc de pistol un soi de 
zdrahon care urla „moarte! moarte! ” fără să-i dea prin gînd că putea fi 
vorba de-a lui. Uite, tocmai este aruncat în apă. 

Doi mateloţi dădeau vînt unui trup, pe care l-am recunoscut; era al lui 
Polidor. 

— Acum, prietene, fă-mi plăcerea şi intră la mine, căci pentru a afla ce 
am să-ţi spun e mai bine să stai jos. 

Am intrat în odăiţa cunoscută, unde am regăsit blana de tigru, busola, 
proiecţia lui Mercator prinsă în perete. Puteam crede că mă întorsesem 
înapoi cu vreo şapte ani, la Nantes, pe braţul de mare unde era ancorată la 
Petulante. Ca şi atunci, domnul Fulminet scoase din cufărul său de fier o 
sticlă şi două păhărele, le umplu cu o rachie incendiară, pe care am dat-o 
peste cap fără să clipesc, întrucît aveam gîtlejul mai călit decît pe vremea 
îndepărtată a uceniciei mele în navigaţie. Atunci gazda umplu din nou 
paharele, mă pofti să stau pe blana de tigru şi îmi spuse: 

— Să ne întoarcem, cu voia dumitale, la împrejurările în care ai luat 
nepotrivita hotărîre de a-ţi uni soarta cu aceea a unei bande de sclavi 
răzvrătiţi. Trimiseseşi în chip legitim pe lumea cealaltă doi creoli care, după 
ce îl uciseseră pe nefericitul dumitale prieten, Sosthene Goujet, voiau să 
dea o dublă lovitură omorîndu-te şi pe dumneata. Aici începe greşeala în 
care ai avut proasta inspiraţie să stărui. Este inutil să-ţi repet că, dacă te-ai 
fi întors cuminte la bord, cum îţi dicta datoria dumitale de sublocotenent, 
te-aş fi acoperit, te-aş fi apărat împotriva oricărei revendicări pornite de la o 
autoritate altfel decît maritimă, cum îmi dicta datoria mea de căpitan. Am 
încercat zadarnic să descopăr unde te ascunzi. Ca să-ţi spun adevărat, 
coincidenţa între dispariţia dumitale şi misterioasa răpire a lui Victorious 
îmi cam trezise bănuieli, dar nu puteam rămîne prea multă vreme la Capul 
Francez. Cincisprezece zile mai tîrziu am fost nevoit să dau ordinul de 
ridicarea ancorei... Gîndeşte-te în ce încurcătură am fost pus la întoarcerea 
mea în Nantes. Tatăl dumitale mi te încredinţase. în ochii lui eram 

î 

răspunzător de orice întîmplare nefericită căreia puteai să-i cazi victimă, 
îndată ce am ajuns în biroul meu, i-am ticluit o scrisoare în cel mai frumos 
stil, deşi destul de neclară, prin care îi aduceam la cunoştinţă că viaţa de 
plăceri şi voluptăţi din Insule te-a făcut să-ţi pierzi capul şi să uiţi de toate, 
îi dădeam să înţeleagă că o frumoasă din partea locului jucase un rol 
însemnat în această poveste. Adăugam că, în ciuda celor spuse de mine, nu 
izbutisem să te conving a te îmbarca cu noi. E drept, explicaţia mea era cam 
trasă de păr, dar ştiam eu măcar dacă erai mort sau viu? Plutind în 
asemenea nesiguranţă, puteam să-i tai orice nădejde tatălui dumitale? De 
altfel trebuia să-mi imaginez că nu se va lăsa dus de o istorisire atît de 
întortocheată. Te iubeşte cu duioşie. N-avea nici o ştire despre dumneata de 
peste doi ani. Aşa că n-a stat mult pe gînduri. Cîteva zile mai tîrziu sosea la 

Nantes într-o superbă caleaşcă cu blazonul său şi îmi bătea la uşă. O 
doamnă, se pare o rudă, îl însoţea. 

— Doamna Apollonie de Beloeil, vara noastră. Domnul Fulminet bău o 
duşcă de rachiu şi spuse mai departe: 

— Of! prietene, prin ce clipe neplăcute am trecut atunci! Onorabilul 
dumitale tată mă hărţuia, mă năucea cu întrebările. Iar eu nu puteam să-i 
dau răspunsurile pe care le aştepta. Ba cine era creatura vicleană care te 
prinsese în mreje? Cel puţin era de neam bun, era bogată? Ba de ce, fiu 
nerecunoscător, nu mi-ai dat o scrisoare pentru el, în care să-i explici 
singur cum stau lucrurile? Mă strecuram cum puteam, îl asiguram că mi-ai 
vorbit mereu despre el cu dragoste şi respect. Dar el nu mă slăbea, ci, 
dimpotrivă, se încingea şi mai tare, iar în cele din urmă începu să strige: 
„Mărturiseşte odată, domnule, că ultimul vlăstar al familiei La Pree la Fleur 
s-a încurcat cu o negresă! ” M-am jurat că se înşală de la un cap la altul, 
„în cazul acesta, spune-mi adevărul. Oricît de îngrozitor mi s-ar părea, am 
dreptul să-l cunosc şi dumneata ai datoria să mi-1 spui.” Şi diavolul de om 
adăugă: „Nu depinde decît de sinceritatea dumitale să-ţi păstrezi postul de 
comandant al unei nave aparţinînd Companiei pentru Guineea, sau să fii 
concediat.” In cauda venenum 1 . Pune-te în locul meu. Să nu mai navighez! 
Mai bine să-mi zbor creierii pe loc! Nu-mi rămînea decît să înghit găluşca. 

— Şi i-aţi spus totul? 

— Tot ce ştiam şi care de fapt se reducea la prea puţine lucruri. Curtea 
pe care le-ai făcut-o domnişoarelor de Saint-Lary - din prudenţă m-am ferit 
să rostesc numele Cazenave, care prea mirosea a om de rînd —, cearta 
dumitale cu pretendenţii din insulă, duelul în patru, cei trei ucişi, fuga 
dumitale, străduinţele mele zadarnice de a te regăsi. Aici, vara dumitale a 
izbucnit în lacrimi, pe cînd tatăl a oftat doar: „E mai puţin grav decît mă 
temeam.” De altfel îşi luă îndată vorba înapoi şi îmi declară făţiş că mi te 
încredinţase bizuindu-se pe buna mea reputaţie şi, doar dacă nu eram un 
impostor, nu socotea că mi-am îndeplinit datoria. în consecinţă, trebuia să-i 
jur pe sănătatea mea că te voi aduce îndărăt, la nevoie chiar legat de mîini 
şi de picioare. Am jurat. „Bine, domnule, mi-a spus, am toate motivele să 
cred că eşti un om de onoare şi că te vei ţine de cuvînt. Contele Fortunat 
este unicul meu moştenitor. Cînd vei pune mîna pe el, să nu-i dai drumul 
pentru nimic în lume. Spune-i că, dacă întîrzie să mi se înfăţişeze, riscă să 
nu mă mai vadă pe lumea asta, căci anii încep să se adune apăsători pe 
umerii mei bătrîni. Mai spune-i că hotărîrile pripite nu duc la nimic bun şi 
că nu era de trebuinţă să fi plecat în pribegie, deoarece istoria lui nefericită 
cu contele de Valbert n-a avut urmări. Contesa nu l-a denunţat ca ucigaş al 
soţului ei, de care a fost destul de mulţumită c-a scăpat. N-are de dat nici o 
socoteală în faţa justiţiei. Este curat ca lacrima şi se poate întoarce cu capul 
sus.” 


1 Cu venin in coadă (lat.). 

Cum să nu pălesc la asemenea veste? Am simţit chiar nevoia să dau pe 
gît dintr-o sorbitură păhărelul de rachiu, ca să-mi vin în fire. Domnul 
Fulminet remarcase emoţia mea şi mă bătu cordial pe umăr. 

— îţi înţeleg tulburarea, domnule. Te-ai putea simţi zguduit şi pentru 
mai puţin decît atît. Dar asta nu-i totul. Tatăl dumitale plecă acasă luîndu- 
mi făgăduiala şi, şase luni mai tîrziu, după ce fu complet carenată la 
Petulante îşi ridică iarăşi pînzele. Trecuse multă vreme de cînd bîntuiai 
marea Caraibilor. Numele vestitului căpitan Lafortune ajunsese la urechile 
mele, cînd tocmai începusem tratativele obişnuite pe Coasta Sclavilor. Am 
făcut îndată o apropiere între el şi dumneata. Onoarea mea era în joc. Cu 
orice preţ trebuia să-i redau tatălui dumitale fiul pe care îl lăsasem să se 
smulgă din braţele lui iubitoare. De îndată ce am sosit în Santo Dominguo, 
am căutat să aflu mai multe despre aşa-numitele dumitale blestemăţii. 
Chiar atunci capturaseşi, cu o îndrăzneală nemaipomenită, doar la cîteva 
mile depărtare de Capul Francez, o navă-barc deplasînd trei sute de tone, 
înzestrată cu douăzeci şi şase de tunuri şi care, pe deasupra, se mai numea 
şi Saint-Louis. Toţi maimarii insulei îl blestemau de mama focului, să mă 
ierţi, pe afurisitul hoţ de mare, care avusese obrăznicia să atace o navă 
botezată cu numele preaiubitului nostru suveran. Am potrivit lucrurile în 
aşa fel încît la Petulante să plece mai repede. Cu riscul de a întîrzia sosirea 
ei în Franţa, eram hotărît să fac tot ce îmi stătea în putinţă să-ţi ies în cale 
şi să folosesc forţa pentru a te face să capitulezi şi să te capturez. în dorinţa 
mea de a ajunge aici, nu m-am dat în lături să sporesc numărul gurilor de 
foc, de la douăzeci şi patru la treizeci, cele şase tunuri suplimentare fiind 
aşezate la prova şi la pupa. în afară de asta, am angajat mateloţi de elită, 
care slujiseră multă vreme pe o navă-corsar scoasă din luptă. Se nimerise 
că tocmai atunci căpitanul ei, prieten cu mine, venise să-i ia pe cei invalizi. 

Din nefericire, nu mi-a zîmbit norocul. Zadarnic am schimbat direcţia 
şi, în loc să guvernez spre nord-nord-est, am virat cu vînt de pupa prin 
Canalul Vîntului, spre a cutreiera apele din largul insulei Jamaica, unde 
speram să te prind. Zadarnic, şi împotriva oricărei prudenţe, m-am 
încumetat s-o iau de-a curmezişul printre Antilele Mici şi Puerto Rico. După 
două luni de ocoluri fără nici un rezultat, m-am resemnat, cu moartea în 
suflet, să reiau calea spre Europa. Nu eram prea liniştit la gîndul primirii pe 
care avea să mi-o facă tatăl dumitale. Cum se va împăca oare cu vestea că, 
în ciuda făgăduielii mele, n-am izbutit să i te aduc acasă? Eram cu atît mai 
amărît de înfrîngerea mea, cu cît mă luase gura pe dinainte şi, pe Coasta 
Dinţilor, dădusem căpitanului unei nave de comerţ, care se înapoia în 
Franţa, un mesaj prin care îl înştiinţam pe marchizul de la Pree de la Fleur 
că eram pe urmele dumitale. 

De la Nantes, m-am dus drept la Paris, unde tatăl dumitale, în loc să-mi 
facă reproşuri, mă primi cu bucurie. Trebuie să-ţi spun că nu mai părea 
acelaşi om. Mergea anevoie, agăţîndu-şi mîinile tremurînde de baston. 
Obrajii supţi păreau ca de ceară şi, cu toate că îşi păstrase vioiciunea 

privirii, n-am mai regăsit în glasul lui acele izbucniri care m-au băgat în 
sperieţi pentru cariera mea în Companie. Nu păru prea mirat de lupta 
dumitale împotriva negoţului cu negri. După ce i-am povestit cele mai 
însemnate isprăvi pe care le-ai făcut, a început chiar să rîdă. 

„— Ah! zevzecul! zise el. Nici măcar nu i-a trecut prin minte că, 
distrugînd negoţul cu negri, îşi ştirbeşte din avere! Drept să spun, n-aş fi 
crezut niciodată că-1 va cuprinde pofta, să facă atîta tărăboi. Campania din 
Flandra părea să-l fi răcorit. Dar, la vîrsta lui, cu cît sîngele-i mai fierbinte, 
cu atît ai mai puţină minte. Mi-ai jurat că-1 vei aduce acasă, domnule 
Fulminet. Mă bizui pe dumneata că nu-ţi vei călca legămîntul, dar te 
implor, fă-o cît mai grabnic, dacă nu vrei să mă găsească în mormînt. Vezi, 
ai grijă să nu i se întîmple ceva rău copilului meu drag, şi să mi-1 aduci 
nevătămat.” 

Am plecat patru luni mai tîrziu, după ce îmi întărisem iarăşi echipajul. 
Pînă la urmă evenimentele s-au întors în folosul meu şi chiar mi-au întrecut 
aşteptările, deoarece te-am smuls din ghearele soartei funeste care părea să 
te aştepte. Ai să-ţi revezi tatăl. Spune-mi acum ce pot face să nu-mi păstrezi 
pică pentru că am pus capăt carierei dumitale de pirat sentimental? 

Dragul căpitan Fulminet! Aş fi vrut să-l îmbrăţişez, îşi umplu liniştit 
pipa, trase cîteva fumuri şi ascultă răbdător actele mele de justificare, pe 
care nici măcar nu încercă să le respingă. Nu avea nimic împotriva negrilor, 
cărora natura nu le dăduse pielea neagră pentru a fi batjocoriţi de ceilalţi. 
Admitea că însuşi principiul pe care se întemeia negoţul cu negri era 
inuman şi, în ce îl priveşte, se străduise totdeauna să îndulcească traiul 
captivilor. Se gîndea doar că toate orînduirile erau prost croite şi nu avea 
calitatea să reformeze un sistem social îngăduit de vicarul lui Cristos în 
persoană, Sanctitatea Sa papa Inocenţiu. 

— Dacă te-am înţeles bine, spuse el în încheiere, ai stofă de apostol. 
Dar istoria te-a învăţat poate că eroii unei credinţe îşi isprăvesc de obicei 
zilele sub cunună de martiri. Nu fii supărat pe mine că am vrut să te feresc 
de asemenea sfîrşit glorios. 

Vorbea la fel ca şi chirurgul spaniol. I-am mulţumit pentru mărinimie şi 
l-am întrebat ce soartă le hărăzise supravieţuitorilor din echipajul meu. 

— Mă aşteptam la această întrebare, răspunse el fără să clipească. în 
privinţa albilor, francezi sau englezi, nu e nici o greutate. Au avut 
drăgălăşenia să nu-mi atingă nici măcar un şart cu ghiulelele lor, şi o 
asemenea ispravă de neîndemînare voită merită să fie răsplătită cu o totală 
indulgenţă. I-am lăsat la bateriile lor. Intenţia mea este să le propun acum 
să ia locul mateloţilor mei ucişi de diavolii dumitale negri. Aceştia însă... 

— Domnule, i-am spus, dacă vreţi să nu vă zgîrciţi la bunătate, v-aş 
ruga să vă arătaţi faţă de ei la fel de mărinimos. Datorită lor şi celorlalţi fraţi 
de sînge, morţi în cursul luptelor, care n-au fost nişte bagatele, am eliberat 
în cinci ani aproape cinci mii de prizonieri. Nu-i aduceţi, tocmai pe ei, în 

umilitoarea condiţie de sclav, de care se credeau scăpaţi pentru totdeauna. 
Debarcaţi-i, liberi, pe coastele Africii. 

Domnul Fulminet dădu din cap. 

— Lucrul acesta ne-ar prelungi foarte mult călătoria şi ar întîrzia 
bucuria pe care tatăl dumitale ar avea-o revăzîndu-te. Dar, fie! 

Un ceas după aceea, oameni şi merinde treceau de pe le Fulminant pe la 
Petulante. Eu însumi am supravegheat transbordarea şi, după regulă, am 
părăsit ultimul puntea corăbiei, cu pistolul la cingătoare, sabia la şold şi 
jurnalul de bord sub braţ. 

Deoarece singurul punct asupra căruia domnul Fulminet s-a arătat 
neclintit a fost soarta acestui le Fulminant care vîrîse spaima în oasele atîtor 
căpitani de nave transportînd negri. îi propusesem să-l aducă la Nantes. Se 
împotrivise, întrucît, cu arborada distrusă şi un echipaj mult redus, spunea 
el, n-ar fi putut să se ţină după la Petulante. Cîteva bordee au fost de ajuns 
pentru a-1 trimite la fund şi nu fără melancolie am văzut cum se scufunda 
în valuri acest martor al unei încercări prin care avusesem ambiţia să 
instaurez ceva mai multă dreptate într-o lume care o călca în picioare. 

Urmarea călătoriei noastre avea să fie fără întîmplări deosebite. Trei 
luni mai tîrziu, cei douăzeci şi şapte de scăpaţi rămaşi în viaţă erau, spre 
uimirea lor, debarcaţi pe coasta Sierra Leone. îi însoţisem pe uscat spre a fi 
sigur de eliberarea lor. Cum dădeam să mă urc în şalupă, i-am văzut 
năvălind spre mine, închinîndu-se pînă la pămînt, sărutîndu-mi picioarele 
şi mîinile. Asta era răsplata mea. 

A doua zi din luna ianuarie 1700, cu toate pînzele sus, aşa cum 
pornisem în urmă cu şapte ani, şase luni şi trei zile, luînd la bordul său un 
tînăr sublocotenent proaspăt botezat Felix Lafortune, la Petulante intra pe 
canalul Nantes. 

Capitolul 15 


ingea. în afară de ceasurile de noapte, călărisem în galop 
^1 ^~y aproape fără oprire din Nantes şi răpusesem trei cai. Un al 
^patrulea, lăsîndu-se înşelat de polei, îşi frînsese două picioare. 
Mă pomenisem în mijlocul unui iaz îngheţat care, ca prin minune, într-atît 
de groasă era gheaţa, nu se rupse sub greutatea mea. Fulgi uşori şi răcoroşi 
îmi intrau în nări, în gură, în urechi şi îmi stînjeneau vederea. Mi se părea 
că galopez în vis. Pe cele două margini ale drumului, nişte fantome de 
copaci îşi întindeau scheletele de ramuri. Nici un suflet de om în satele prin 
care treceam şi unde pale de fum albăstriu se risipeau deasupra colibelor 
cu căciuli de omăt, ca nişte moşnegi. în ciuda mănuşilor de piele, nu-mi 
mai simţeam degetele înţepenite. Din pîntecele calului spetit se ridicau 
aburi. 

Cu şapte ani mai înainte, ca să fac drumul de la Paris la Nantes, au fost 
de ajuns cinci zile. Pe vremea asta cîinoasă, mi-au trebuit şapte pentru a 
străbate acelaşi drum la cale întoarsă. Pe la ora prînzului m-am oprit la 
Nogent-le-Rotrou în faţa unui han cu firma La cei trei magi. Calul de sub 
mine, al cincilea, se lăsă moale în genunchi, apoi se prăbuşi. Al şaselea a 
ţinut pînă la Limours, unde, într-o surpătură, un colţ de gheaţă îi rupse un 
jaret. Al şaptelea, un marocan nărăvaş, alb ca zăpada care ne învăluia, 
porni puşcă de îndată ce neaua încetă să mai cadă. 

Cît vedeam cu ochii de jur împrejur totul era de o albeaţă aproape fără 
culoare, de cristal şi de abur, de sare gemă şi de zahăr candel, iar gerul 
tăios seca seva şi îngheţa sîngele în vine. Cum să nu mă poarte gîndul spre 
mările Tropicului, presărate cu insule preafericite, unde petrecusem ani 
întregi la căldură, într-o lumină biruitoare? Dar îngerul cu sabie de foc, 
avînd trăsăturile domnului Fulminet, mă izgonise din acest paradis şi 
chipurile creolelor Eponine şi Valerie se pierdeau într-un trecut aproape la 
fel de îndepărtat, ca şi chipurile gemenelor Line şi Trine. Trebuia să mă 
resemnez. Aveam să-mi revăd tatăl; voi reîncepe să gust din dulceaţa vieţii 
de societate; voi recîştiga favoarea femeilor frumoase. încă nu împlinisem 
treizeci de ani. încă mi se părea că totul este cu putinţă. 

Am intrat în Paris prin Issy şi, după ce am trecut de ziduri, mi s-a oferit 
prilejul să blestem circulaţia din oraş. în ciuda frigului, căruţe şi căleşti, 
litiere şi trăsuri, sacagii, hamali cu steri de lemne în spinare înaintau prin 

zăpada murdară, în mijlocul înjurăturilor şi scîrţlitului de osii. Sena era 
prinsă în gheţuri. Am simţit o înţepătură în inimă cînd am traversat insula 
Notre-Dame prin strada Deux-Ponts. Aici contele de Valbert, orbit de fulger, 
nu ştiuse să-mi pareze lovitura care, costîndu-1 viaţa, mă alungase la 
celălalt capăt al lumii. 

L-am găsit pe tata în camera lui, cuibărit intr-un monumental fotoliu de 
tapiserie, în faţa căminului în care ardea un morman de butuci. Era 
înfăşurat într-o largă mantie verzulie, căptuşită cu blană de veveriţă şi pe 
cap avea o căciuliţă de vulpe, trasă peste urechi. 

Intrasem fără să bat la uşă. 

— Bună ziua, tată. Eu sînt Fortunat, l-am vestit cu glas vesel. 

Marchizul Benigne-Auguste îşi ridică ochii şi mă zări prin oglinda de 
deasupra căminului. Am alergat spre el. Mă strînse în braţe, fără să se 
scoale din fotoliu, şi lacrimile lui îmi scăldară obrajii. Dar îşi reveni repede 
în fire. 

— Iată-1 pe piratul meu. La naiba, era şi timpul, fiindcă femeia cu coasa 
m-a şi tras de cîteva ori de mînecă. Am căzut la învoială cu ea să mă lase 
cel puţin să te mai îmbrăţişez o dată, însă e o persoană destul de puţin 
înţelegătoare faţă de cei pe care-i lasă balamalele... Dar în ce hal arăţi, 
băiete, murdar, ciufulit, cu jaboul sfîşiat şi barba ţepoasă! 

I-am povestit drumul greu de la Nantes pînă aici, o săptămînă întreagă 
în care n-avusesem vreme să-mi scot cizmele, mă culcasem prin grajduri 
alături de calul meu ca să pornesc la drum de îndată ce se sculau argaţii, 
şi-apoi gonisem cît era ziua de lungă prin omăt, degerătura, drumul pierit 
sub gheaţa care pîrîia, murdăria din mahalalele Parisului. 

Luă puţin tutun, îl trase pe nări şi strănută. 

— Asta căleşte tinereţea. Ai ajuns la liman şi nu ceream mai mult. Cerul 
s-a îndurat de mine. Mă pot întoarce împăcat în sinul lui Abraham. 

Şi, îndreptîndu-se brusc din şale, cu fulgere în ochi, îmi spuse: 

— Nu înseamnă că nu te-ai purtat ca un smintit sadea. Aşadar, tu erai 
vestitul căpitan Lafortune? Multe isprăvi ai mai făcut! încă zece piraţi ca 
tine şi negoţul cu negri se ducea pe copcă. Ce te-a apucat să faci pe 
Spartacus, în scopul de a distruge un comerţ în care tatăl tău are nişte 
interese care sînt şi ale tale? Spaima Caraibilor, aşa ţi se zicea în consiliile 
Companiei! Spaima Caraibilor, haida-de! Fortunat-Richard-Felix de la Pree 
de la Fleur! Atîtea prenume aducătoare de bine pe capul unuia care vîntură 
mările! Din fericire, nici unul dintre prietenii mei nu ştiau nimic şi, în 
sfaturile administraţiei, cînd se povestea cîte o ispravă rea de-a ta, mă 
întrebam dacă trebuie să rîd în barbă, să te blestem, sau să mă umflu în 
pene pentru vitejia ta atît de nefiresc folosită. Cînd îmi spuneam: Junia mea 
renaşte în sîngele tău viu, şi cînd: Insulta e mai grea, cu cît mai scump îţi 
este acel ce te insultă 1 . 


1 Corneille, Ciclul, actul I, scena S. în romîneşte de Şt. O Iosif. E.S.P.L.A., 1956. 

Nu-1 uitase pe Corneille. Abia acum îl regăsisem pe tata. Spuse mai 
departe: 

— în cele din urmă mi-am zis că nu-i nimic jignitor, nici caz de 
spînzurătoare, deşi ai fi meritat de o sută de ori să te condamne tribunalul 
la ştreang, ci e vorba doar de aiureală, de o rătăcire trecătoare a unei minţi 
ce se lasă prea lesne înfîerbîntată, în sfîrşit, de un păcat al tinereţii... 

I-am mulţumit din inimă şi l-am rugat să-mi spună cum se scurseseră 
toţi aceşti ani pe care am fost nevoit să-i petrec departe de el. 

— Păi tocmai că n-ar fi trebuit să-i petreci printre străini, fiule, şi cînd 
mă gîndesc la asta simt că-mi ies din ţîţîni. Doar ţi-a spus Fulminet că, 
după povestea cu contele ăla nenorocit, nu s-a făcut nici o plîngere îm¬ 
potriva ta. A doua zi mă aşteptam să vină epistatul de poliţie, dar nici 
vorbă. Mă informez în chip discret şi aflu că înmormîntarea victimei va fi 
celebrată la biserica Notre-Dame. Mă duc acolo şi prezint condoleanţe vădu¬ 
vei, care-ţi rupea inima cînd o vedeai în voaluri cernite, îmi ascultă 
cuvintele bătînd din pleoape şi-mi spune în şoaptă că vrea să-mi facă o 
vizită cît de curînd. Nu mă simţeam deloc în largul meu. îmi aminteam 
încercarea de şantaj, care se isprăvise cu un duel, şi mă întrebam dacă nu 
cumva contesa voia să reînnoiască manevra. Ei bine, mă înşelam. După 
cincisprezece zile - răstimpul scurs mă mai liniştise - mă pomenesc cu 
frumoasa Stephanie. Din prima clipă îmi spulberă îngrijorarea. N-ar putea 
să se plîngă de tine că l-ai trimis pe lumea cealaltă pe soţul ei, deoarece ai 
de partea ta cele mai întemeiate motive din lume: primul, fiind provocat, n- 
ai făcut altceva decît să te aperi; al doilea, răposatul abuza în chip odios de 
autoritatea lui de soţ, mergînd pînă într-acolo încît o ameninţa, pentru a o 
compromite în tertipurile lui ilegale; în sfîrşit, al treilea, avea de gînd să le 
amestece şi pe fete în afacerile lui dubioase, lucru pe care ea nu l-ar fi putut 
îndura. în consecinţă, domnule spadasin, nu vedea în tine un Rodrigue al 
celor două Kimene şi, dacă mai nutreai încă gînduri curate faţă de Line sau 
Trine, era gata să-ţi spună : „Vino în braţele mele, ginere iubit! ” 

O asemenea interpretare a faptelor, cu totul deosebită de versiunea ta 
personală, nu izbuti să mă convingă. Dar, cine ştie? Poate că Valbert o 
înspăimînta atît de tare pe Stephanie, încît ea nu se simţea în stare să i se 
împotrivească şi, în cazul acesta, trebuie să recunoaştem că era mai 
degrabă demnă de plîns, decît de învinuit. 

Adevăr sau minciună, tu însă navigai pe la Petulante de cincisprezece 
zile încheiate şi am înştiinţat-o că, în ipoteza cea mai bună, nu te vei 
înapoia decît peste optsprezece luni. 

— Ce păcat! oftă ea. 

Totuşi înclin să cred că n-avea sufletul atît de curat cît ar fi vrut să mă 
convingă. Urmară alte vizite. Dacă m-aş fi luat după ea, venea doar să afle 
veşti despre tine, deşi i-am dat să înţeleagă, din prima zi, că n-aveam 
aproape nici o perspectivă să primesc vreuna. Curînd, cochetăria ei studiată 
m-a ajutat să-i dibui adevăratele intenţii. Da, dragul meu, Stephanie de 

Valbert juca o carte mare cu bătrînul tău tată. Vedea în mine un eventual 
soţ de-al doilea, foarte potrivit pentru ambiţiile ei. 

Oricît de măgulitoare ar fi fost îmbierile unei femei ca ea, încă plină de 
farmec, pentru un prea de timpuriu bătrîn şubrezit şi puţin atrăgător ca 
mine, nu eram îndeajuns de nebun să mă las prins în laţ. în sfîrşit, într-o 
bună zi se hotărî să-şi dea arama pe faţă. Cum intră în casă, îşi duse mina 
la frunte, apoi îmi tot vorbi, cu glas tînguitor, despre valurile de fierbinţeală 
care, de cîtăva vreme, îi amarau viaţa. Poruncii să se aducă o sticlă de 
maraschino. închinai în sănătatea ei. Prefăcîndu-se că leşină, lăsă să-i 
scape paharul din mină, care se sparse pe parchet. Mirosisem că juca pur 
şi simplu o comedie. Nu m-am sfiit deci să-i trag două, trei palme zdravene, 
care o făcură să deschidă ochii şi să se îmbujoreze la faţă. Atunci îmi apucă 
mina cu care o lovisem şi, strîngînd-o, îmi spuse cu glas pierit: „Ah! prieten 
drag, acum ştiu bine ce-mi lipseşte ca să-mi pot recăpăta sănătatea; un 
bărbat, un bărbat adevărat ca dumneata.” N-am scăpat prilejul să-i 
răspund că îşi face iluzii pe socoteala mea, deoarece pe zi ce trece mă lasă 
puterile, nu mă mai gîndesc decît la pacea sufletului meu şi, îndată după 
întoarcerea ta, aveam de gînd să mă retrag într-o mănăstire. Mă fulgeră cu 
o privire plină de mînie şi plecă. Pe cuvîntul meu! de atunci n-am mai 
văzut-o. Peste un an se mărită cu un contracciu general de biruri, domnul 
de Corneville, căruia, se zice, îi cam pune coarne. Fetele, care, cu cîteva luni 
înaintea ei, îşi găsiseră cîte un bărbat pe măsura lor, au ajutat-o să devină 
bunică. Dacă îţi mai făceai planuri, Fortunat, să ştii că trebuie să-ţi muţi 
gîndul. 

I-am răspuns că de multă vreme nu mă mai gîndeam la Line şi Trine, şi 
sînt gata să mă însor cu oricare domnişoară de neam bun, cu condiţia să fie 
şi el de acord. 

— Minunat, fiule! strigă el. în curînd voi fi un ramolit şi deci trebuie 
neîntîrziat să-mi pun moştenirea în ordine. Bănuiesc că ţi-a pierit cheful de 
militărie, şi pe uscat, şi pe mare. Deocamdată regele Ludovic ne lasă să ne 
bucurăm de pace. Să profităm. Ai adus multe pagube Companiei pentru 
Guineea; pe cinci ani de acum înainte profiturile ei au de suferit; i-ai 
pricinuit multe pierderi. A sosit momentul să dregi ce-ai stricat. M-am 
gîndit să-mi iei locul şi să ne aperi interesele. 

Era prea de tot şi am izbucnit. 

— Dar bine, tată, cum poţi să te gîndeşti cu sînge rece că, de azi pe 
mîine, căpitanul Lafortune poate primi să se preschimbe în neguţător de 
negri? 

Marchizul îşi încruntă sprîncenele. 

— Căpitanul Lafortune nu mai există, apucatule, ci contele Fortunat de 
la Pree de la Fleur, căruia binevoiesc să-i dau un răgaz de gîndire. 

— M-am şi gîndit. 

— Bine! vom mai vorbi despre asta cu mintea limpede, tinere înflăcărat. 
Fiul rătăcitor întors acasă are dreptul la orice îngăduinţă. Mai bine să stăm 

de vorbă despre aceea datorită căreia se va propăşi numele de la Pree de la 
Fleur. Am pus la o parte pentru tine cîteva logodnice posibile. Pe multe 
dintre ele le-am şters de pe listă, fie că s-au măritat, fie că au depăşit vîrsta 
de douăzeci de ani. Au mai rămas cinci, care, după părerea mea, 
îndeplinesc condiţiile cerute: farmec, sănătate, avere... 

— Cum se numesc? 

— Sînt două blonde: Catherine d'Aubigny şi Antoinette de Saint-Aignan; 
o şatenă: Elodie de Janze ; două brunete, o minunăţie de fete, cu ochii 
albaştri, o pieliţă ca laptele şi un mers de zeiţă: surorile Emmanuelle şi 
Bernadette de Rosnay-Charento. 

Am sărit în sus. 

— Gemene? Tata pufni în rîs. 

— Fii liniştit. Doar orfane şi cu o zestre mare. între ele este o diferenţă 
de un an. 

— Uf! răsuflu eu uşurat. 

Trebuia să cred că viaţa mea plină de aventuri se încheiase? 


Sfîrfitul primei p*rfi 

fJSn ziua de marţi 9 noiembrie 1700 s-au petrecut două evenimente, 
Ai din care unul urma să aibă însemnătate în istoria naţiunilor şi 
/^/celălalt în a vieţii mele: pe cînd regele Franţei afla că nepotul său, 
ducele de Anjou, urma să fie suit pe tronul Spaniei, eu primeam 
binecuvîntarea nunţii din mîinile unui preot iezuit. 

Istoria naţiunilor, oricît ar fi de frămîntată, nu are aceleaşi urmări 
pentru toţi oamenii. Nu-mi ţinea nici de cald, nici de frig că, după atîtea 
certuri şi bătălii purtate între casele domnitoare din Franţa şi Austria, ur¬ 
maşul lui Ludovic cel Mare îşi punea coroana regilor catolici. îmi pierise 
pofta de război. Nu mai aveam şaptesprezece ani, cînd slujisem în 
regimentul de dragoni al lui Pomponne. Şapte ani de navigaţie plină de 
primejdii pe mările calde colcăind de corsari şi piraţi, treizeci şi cinci de 
nave capturate prin abordaj şi ameninţarea, înlăturată in extremis, de a fi 
spînzurat de capătul unei vergi, mă lecuiseră de aventurile maritime. Numai 
doi oameni, Aubert Fulminet, care mă învăţase să ţin cîrma în mină pe la 
Petulante, şi domnul Dufourneau, secundul său, ştiau, împreună cu tatăl 
meu, că ultimul vlăstar al familiei la Pree la Fleur - eu însumi - travestit în 
căpitanul Lafortune pe le Fulminant, vînase cu înverşunare corăbiile care 
făceau negoţ cu negri şi înfruntase toate marinele din lume, ajungînd să fie 
poreclit Spaima Caraibilor. 

Acum întorsesem foaia. în ochii societăţii, nu mai eram decît contele 
Fortunat-Riehard-Felix de la Pree de la Fleur, care se îmbarcase la 
nouăsprezece ani spre America, se înapoiase la douăzeci şi şapte, după ce 












fusese capturat pe coasta dominicană de un corsar englez spre a suferi o 
mie de neajunsuri decurgînd din această nenorocire. îmi ţineam gura şi 
aveam toate motivele să nu suflu un cuvînt despre mizeriile îndurate în 
timpul acela. Lumea mă lăuda pentru discreţie, dar adevăratele ei pricini i- 
ar fi uimit pe oamenii cumsecade. Eram admirat şi pentru obrazul meu ars 
de soarele de la Tropice şi repurtam succese uşoare prin saloane, 
împănîndu-mi vorbele cu expresii împrumutate din jargonul Insulelor. 

De la înapoierea mea, marchizul Benigne-Auguste-Urbain nu-şi mai 
ascundea nerăbdarea să mă vadă odată însurat. Ce motiv aş fi putut invoca 
pentru a mă împotrivi unei dorinţe atît de legitime? M-am mulţumit să-i cer 
un mic răgaz. Era o iarnă grea. De ce n-am amina pînă la primăvară? Din 
pricina vieţii agitate pe care o dusesem cită vreme stătusem departe de 
Franţa, pierdusem bunele maniere din lumea nobililor. Simţeam nevoia să 
învăţ din nou cum să-mi rotesc picioarele şi cum să spun vorbe 
meşteşugite. 

— La urma urmelor, adăugasem, nici nu se face să te însori în postul 
mare. 

Tata ridicase din umeri, jumătate în glumă, jumătate în serios. 

— Dacă nu-ţi vîri capul în jug înainte de Crăciun, ştrengarule, îmi las 
toată averea unei mînăstiri. 

Postul cel mare n-a fost pentru mine prilej de pocăinţă şi de privaţiune. 
Casele de joc erau mai înfloritoare ca niciodată. Nu semănau nici pe departe 
cu tripourile din Santo Dominguo. înainte de a lua loc în jurul mesei, 
jucătorii nu se simţeau obligaţi, din măsură de prudenţă, să pună în faţa 
lor un pistol încărcat; cei care pierdeau pînă la ultimul ban nu se apucau, 
într-un moment de furie, să-ţi arunce în obraz un pahar plin cu tafia. Chiar 
şi trişorii aveau onoarea lor şi, dacă erau prinşi în flagrant delict, se lăsau 
bătuţi în duel cu toată cinstea. Mă distram bătînd mingea la „jeu de paume" 
şi eram destul de tare cînd se juca în patru. Dacă cerul era înnourat 
cochetam prin alcovuri. Dacă devenea mai blînd, călăream pe malul Senei 
unde, în spatele geamurilor de la caleştile lor cu blazoane, doamne de cel 
mai înalt rang îmi arătau prin semne bunele lor sentimente. 

Dar, în cîteva luni, această viaţă de huzur începu sa mă apese. Să 
spunem lucrurilor pe nume, mă plictiseam de moarte. Nu duci opt ani de-a 
rîndul o viaţă veşnic ameninţată de furia elementelor naturii şi de 
turburarea oamenilor, ca să te mulţumeşti apoi cu o existenţă ale cărei mari 
zguduituri se rezumă, în zilele bune, la cîştigarea cîtorva sute de ludovici, 
sau la cucerirea unei femei uşoare. 

Tata mă pîndea la cotitură. De cînd mă înapoiasem, nu mă puteam 
plînge de purtarea lui faţă de mine. Nu mă lăsa niciodată cu punga goală şi 
mă sfătuia doar să nu urc mizele la basetă, despre care spunea că este năs¬ 
cocire diavolească, deoarece pierduse o sută de mii de franci într-o noapte. 
Pentru mine jocul era mai degrabă o trecere de vreme, decît o patimă. Aşa 
că pontam fără exagerare şi în general, cîştigurile îmi acopereau pierderile. 

De ce oare într-o zi am uitat de această înţelepciune, şi am topit într-un 
ceas o mie de ludovici? Cîştigasem cinci sute de ludovici în trei mîini. Una 
singură a fost de ajuns să-mi sufle dublul pe cuvînt. 

Cînd i-am mărturisit marchizului că eram curăţat, se încruntă, tuşi de 
mai multe ori ca să-şi dreagă glasul, apoi, privindu-mă drept în ochi, nu se 
mai putu ţine şi izbucni în rîs. Uimit de mărinimia lui, în cele din urmă am 
încercat să-l imit, cu timiditate, dar el îşi încruntă iarăşi chipul. 

— Cum îndrăzneşti să rîzi, băiete? La asta am dreptul numai eu, pe 
care uşurinţa ta mă va duce la ruină dacă te-aş lăsa pe mai departe să-ţi 
faci mendrele, dar tu nu, tu ar trebui să-ţi pui cenuşă în cap. 

Rămăsesem în picioare lîngă el şi îmi venea să intru în pămînt de 
ruşine. Cu un tulpan roşu legat în jurul capului, şedea în fotoliul lui din 
faţa căminului unde ardeau nişte butuci mari, pe care îi scormoni înainte 
de a rosti mai departe: 

— îndrăznesc să sper că cel puţin acum ai înţeles c-a venit timpul să nu 
mai azvîrli banii pe fereastră ca un filfizon fără minte, ci să chiverniseşti un 
capital care nu este numai al meu, nici în subsidiar al tău, ci al tuturor 
urmaşilor neamului de la Pree la Fleur ce au să vină şi cărora risipa ta le-ar 
compromite grav cariera terestră. 

Fiorosul căpitan Lafortune care, la bordul navei sale le Fulminant, băga 
spaima în traficanţii de negri, de la Coasta Sclavilor pînă la marea 
Caraibilor, nu mai era decît un băieţaş sperios la cheremul unui bătrîn 
plăpînd, care îl ţintuia din nou cu o privire grea de reproşuri. 

— Da, domnule, spuse căpitanul cu glas subţiratic. 

— Bine, continuă marchizul. Voi plăti fără să murmur mia de ludovici 
pungaşului de care te-ai lăsat dus de nas. Cu două condiţii totuşi: prima, 
să nu mai pui mîna pe cărţi pînă la cununie, şi-a doua, să te însori înainte 
de Crăciun, cum am mai avut onoarea să te înştiinţez. Nu-ţi voi cere să juri 
pe capul meu, fiindcă nu vreau să risc. îţi cer numai să-ţi dai cuvîntul de 
gentilom. 

— Ti-1 dau, tată. 

— Mă pot deci bizui pe tine. 

Oftă şi o lucire şăgalnică i se aprinse în ochi. 

— Bietul meu Fortunat! Nu-ţi dai seama ce primejdii te pasc? Ştii oare 
că-i mai uşor să comanzi un echipaj întreg de piraţi decît o femeie? 

Rîse iarăşi, se ridică în picioare ajutîndu-se de baston şi începu să se 
plimbe de sus în jos, cuprins de o bruscă însufleţire. 

— Pentru că te văd atît de ascultător, să începem chiar acum studierea 
planurilor, sau, mai degrabă, a terenului. 

Se apropie de o măsuţă de scris încrustată cu sidef, scoase dintr-un 
sertar o cutie de lac din China şi mi-o trecu pe sub nas. 

— Poţi să mă crezi, frumosul meu domn, dacă-ţi voi spune că acest 
obiect reprezintă pentru tine un fel de cutie a Pandorei, întrucît din ea ţi se 
poate trage fericirea sau nenorocirea? 

Am rămas uluit. Se aşeză din nou şi deschise cutia, scoţînd cîteva foi de 
hîrtie acoperite cu binecunoscutul lui scris ascuţit. 

— Hic jacet lepus 1 , dom’le Fortunat. Dar mai bine-aş zice lepos 2 . Da, 
lepos, adică, dacă n-ai uitat bruma de latină pe care ai învăţat-o, graţia, 
farmecul, frumuseţea, mai mult chiar, fons leporum, izvorul bucuriilor, dacă 
ele pot exista în unirea dintre un bărbat şi o femeie. Da, băiete, şi isprăveşte 
odată cu mutra asta pleoştită în care nu-1 mai recunosc pe piratul meu. Las 
pedanteria la o parte şi mă întorc la pricina ce ne interesează. Nu poţi 
tăgădui că, de cînd te-ai întors acasă, te-am lăsat de capul tău. Te-ai 
zbenguit ca un pui de ciută, ţi-ai dai frîu liber tuturor poftelor nelăudabile, 
fără să mă împotrivesc niciodată. Pe scurt, am fost un tată îngăduitor pînă 
la slăbiciune. Să nu mai vorbim despre astea. Şterg totul cu buretele. Dar 
ce făceam eu, cînd tu alergai după fuste şi băteai birlicul? Mă gîndeam la 
viitorul şi la averea ta. Căutam femeia ideală, adică aceea despre care voi 
avea cele mai bune motive să o socot demnă de alianţa cu noi pentru a ţi-o 
vîrî în pat. 

— Şi ai găsit-o? 

— Ia-o mai domol! N-ai uitat desigur că în ziua cînd mi te-ai întors cu 
un chip de corsar şi o înfăţişare sălbatică, la fel ca şi mirosul ce-1 
răspîndeai, ţi-am pomenit de cinci nume ale unor domnişoare de cea mai 
bună viţă, cinci porumbiţe alese pe sprinceană, ştrengarule, două mai mult 
decît a avut Paris, care, pentru a-şi dărui mărul, n-a putut alege decît între 
trei zeiţe. De atunci şi pînă acum a trebuit să şterg una de pe listă, 
Antoinette de Saint-Aignan, care a făcut prostia să rămînă grea cu un argat 
prăpădit şi care îşi ispăşeşte acum păcatul într-o mînăstire. I-a luat locul 
alta, care face cît ea, dacă nu ca neam, cel puţin ca mărime a zestrei. Se 
numeşte Yolande Farinacci d’Ognissanti. Am luat informaţii discrete despre 
flecare dintre aceste nimfe şi am aşternut rezultatul anchetei mele pe aceste 
foi, pe care ţi le voi citi. 

Era un lucru pe măsura lui. Tata, om de finanţe, nu putea fi luat pe 
nepregătite. Nu lăsa nimic la voia întîmplării şi nu judeca decît după dovezi. 

— Te ascult, i-am spus cu un interes colorat cu afectare. 

Prima foaie foşni în mîna lui şi citi: 

— Catherine dAubigny, douăzeci de ani. Păr blond, de culoarea spicului 
de secară. Ochii albaştri ca viorelele. O pieliţă ca laptele. Bine 
proporţionată. Pieptul plin. Nasul uşor cîrn adaugă obrazului o notă plină 
de haz. Voce subţire. Se îmbracă cu mult gust. Cîntă la harpă. 

Coboară în linie directă din regii Scoţiei, prin Robert Stuart, senior 
dAubigny, care s-a luptat în Italia sub Ludovic al XH-lea, a primit bastonul 
de mareşal al Franţei în 1514, a luat parte, sub Francisc I-ul, la victoria de 
la Marignan şi nu mai puţin la dezastrul de la Pavia. 

Semn particular: şchioapătă uşor din piciorul drept. 


1 Aici zace iepurele (lat). 

2 Farmec, graţie (lat). 

Am protestat: 

— O şchioapă! Marchizul dădu din umeri. 

— Nu ştii, zevzesc tînăr ce eşti, că regele Carol al VH-lea s-a îndrăgostit 
de Agnes Sorel, Dame de Beaute, deoarece prima oară cînd a întîlnit-o 
şchiopăta. Pur şi simplu avea o pietricică în pantof. Poate, dacă ar fi mers 
drept ca prima precupeaţă ieşită în cale, nici măcar n-ar fi băgat-o în 
seamă. Era pietricica lui Cupidon. Catherine dAubigny este frumoasă coz şi 
am auzit că schiopătatul, atrăgînd atenţia asupră-i, îi sporeşte farmecul pe 
care i-1 dau graţia naturală, sîngele regal, fără să mai vorbim despre zestrea 
de o sută de mii de scuzi... Să trecem la următoarea. 

îşi trase răsuflarea şi citi a doua foaie. 

— Elodie de Janze, nouăsprezece ani. Păr castaniu, cu reflexe roşcate. 

Nu m-am mai putut stăpîni. 

— îţi baţi joc de mine, tată! O roşcovană! 

Bombăni. 

— Ce rău vezi în asta, domnule smintit? Roşcatele nu fac tot atît de 
bine copii ca şi blondele? De altfel am spus eu că încîntătoarea Elodie este 
roşcovană? Deloc. Părul ei bogat, care împrăştie în jur toate parfumurile 
Arabiei, bate spre ceea ce se numeşte blond veneţian, care a fost obţinut 
încă din veacul al XV-lea de maeştrii peruchieri din Serenissima Republică. 
Metoda prin care le făceau clientelor lor un păr ca... să zicem nişte flăcări 
de catifea au numit-o arte biondeggianle. 

îmi făcu cu ochiul. 

— Mai departe despre Elodie. Ochi aurii, plini de visare. Pieliţă de 
chihlimbar. înaltă, şerpuitoare, legănîn-du-se din şolduri, buze cărnoase. 
Gust pronunţat pentru farafastîcuri şi zorzoane. Cîntă la clavecin, cu suflet. 

Printre strămoşii ei, cam nelegitimi e-adevărat, se numără Francisc al 
II-lea, ultimul duce stăpîn al Bretaniei. Acest duce, de felul lui cam iubăreţ, 
n-a dăruit decît o fată - viitoarea ducesă Anne, de două ori regină a Franţei 
- soţiei sale legitime, Marguerite de Foix. Nu s-a consolat niciodată că n-a 
putut recunoaşte drept fiu legitim pe unicul său bastard, presupus fiu al 
scutierului său Alain de Janze, care a fost despăgubit pentru îngăduinţa sa 
cu o coroană de conte. 

— Oleacă roşcată şi un dram bastardă... 

— Fortunat, nu-mi mai împuia urechile. Sîngele ducilor de Bretania 
curge în vinele Elodiei de Janze, blazonul ei nu este barat, şi două sute de 
mii de scuzi vor fi puşi printre darurile de nuntă. Cu asta ajung la a treia şi 
a patra candidată la unirea cu noi. Le-am pus împreună deoarece sînt 
surori şi au multe trăsături comune. Este vorba de Emmanuelle şi 
Bernadette de Rosnay-Charente, nouăsprezece şi optsprezece ani. Ascultă 
bine: 

Emmanuelle are acelaşi păr ca pana corbului ca şi Bernadette, aceiaşi 
ochi de un albastru închis, aceeaşi pieliţă albă ca migdala, aceleaşi forme 
bine conturate. Foarte vesele din fire, celor două surori nu le scapă nici o 

piesă jucală de Comedienii Francezi, nici un balet de la Operă. Au o voce 
frumoasă şi sînt aplaudate în comediile de salon. Singura deosebire între 
ele: înălţimea. Emmanuelle o întrece pe soră-sa cu un cap. 

— O girafă! 

— Ţi-ai vîrît în minte să găseşti cusur la toate! De fapt, Emmanuelle are 
un port mai nobil, şi Bernadette mai femeiesc. Eu le socot două fete 
desăvîrşite. Singura întrebare este să ştim la ce altitudine îţi fixezi 
preferinţa. 

— La aceea care n-o să mă facă prea caraghios. 

— Deci vei vedea singur. Merg mai departe. Familia de Rosnay-Charente 
are opt generaţii de nobili. Printre ei se numără mulţi marinari, ceea ce nu 
poate să nu fie pe placul unui pirat. Exista un Rosnay-Charente în flota lui 
Leone Strozzi cînd l-a înfruntat în faţa Marsiliei pe amiralul genovez Andrea 
Doria: un altul era secundul lui Durând de Villegagnon, căpitan general al 
galerelor, cînd a întemeiat în Lumea Nouă, Henryville, astăzi San-Sebastian 
de Rio de Janeiro; iar altul a luptat sub comanda lui Duquesne la Augusta, 
unde a fost răpus vestitul Ruyter. 

Tata îşi ridică privirea. 

— Nu-ţi mai vorbesc despre corsarii de tot soiul care le-au îmbogăţit 
familia capturînd galioane şi corăbii de negoţ, şi care i-ar fi dat de furcă 
unui anumit căpitan Lafortune. De unde şi asemenea zestre: două sute de 
mii de livre pentru fiecare. Păcat că nu poţi fi bigam... Să trecem la a cincea, 
al cărei blazon este mai puţin ilustru decît al celorlalte patru, dar care poate 
face să sune alte titluri ce merită consideraţie. 

îşi plimbă privirea pe ultima foaie, dădu din cap de mai multe ori şi 
rosti: 

— Yolande Farinacci. d’Ognissanti, nouăsprezece ani. Brunetă 
arzătoare, ca şi Clorinda lui Tasso, amazoana sarazină. Ochi verzi, focoşi. 
Dinţi strălucitori. Gură lacomă şi pîrguită. Glas din gîtlej, care îţi sfîrtecă 
măruntaiele. Prin pieptul sumeţit, gestul armonios, piciorul care înaintează 
pe sub rochie, flecare mişcare a ei ţi se înfige în inimă. Se dăruie dinir-o 
privire, se refuză dintr-o strîmbătură din nas. La călugăriţe, de unde a ieşit 
de curînd, colegele îi spuneau cînd hurie, de parc-ar fi scăpat din paradisul 
lui Mahomed, cînd Lilit, numele celei de-a doua neveste a lui Adam care, 
din împreunarea cu primul om, a născut o mie de demoni. 

Familie de bancheri florentini veniţi în Franţa odată cu Maria de Medici. 

» » 

Pretinde că numără printre strămoşi pe Prospero Farinacci, vestitul 
juristconsult din Roma, autorul lucrării Praxis et Theoria criminalis (1616), 
carte care îşi păstrează încă şi astăzi autoritatea peste munţi; dar oricît de 
vestit ar fi, un clănţău, rămîne tot un clanţău. Titlul de conte d’Ognissanti 
(de Toţi-Sfinţii), dăruit de papa, este contestabil şi contestat, şi cu asta, 
basta! în schimb, zestrea are greutate: cinci sute de mii de livre după cît se 
spune, poate chiar încă o dată pe-atît. 

— O diavoliţă călărind pe un sac de aur. Tată, crezi c-aş avea în ea o 
femeie la locul ei, şi aurul, chiar dacă bate spre milion, poate ţine în 
cumpănă o drăcovenie de neam prost? 

— De la un milion în sus, fiule, neamul prost se spală cu săpun şi, 
ţinînd seama de farmecul şi renumele persoanei, teama mea s-ar răsfrînge 
doar asupra frunţii tale ameninţată de o încrîngătură vătămătore cinstei. 
Această Yolande, trebuie să ştii, l-ar aduce în păcat si pe un sfînt. Pînă şi 
hoitul meu bătrîn, care nu se mai emoţionează cu una, cu două, a fremătat. 
Acestea fiind spuse, tu mînuieşti destul de bine sabia ca să fii scutit de 
ocară şi n-ai decît să alegi între cele cinci fetişcane pe care ţi le-am înfăţişat. 
Adaug un alt motiv pentru care tînăra Farinacci merită să fie pe listă, acela 
că este singura fiică la părinţi şi, drept urmare, va moşteni una dintre cele 
mai mari averi din ţară. De asemenea se spune despre ea că are o fire 
destul de bănuitoare. în ciuda vîrstei încă fragede, a pus pe goană trei 
pretendenţi: un duce, nu-ţi fie cu supărare, şi doi marchizi. Polexandru, 
Artaban, marele Cirus, sînt eroii care îi populează visele. Să te văd dacă-i 
poţi eclipsa, piratule! 

Degeaba se prefăcea, vedeam eu cum înclină spre italiancă şi felul de a 
vorbi despre ea se învecina cu provocarea. în ce mă priveşte, chiar dacă mă 
străduiam să-mi păstrez mintea limpede, închipuirea mea o luase razna. Mi 
se părea că-s un sultan pe cale să arunce batista în faţa favoritei din ziua 
aceea. 

Eram în aprilie. Tata hotărî să dea o petrecere mare - prima de la 
înapoierea mea - la care să le invite, împreună cu părinţii lor, pe cele cinci 
domnişoare socotite demne a-i dărui urmaşi. încercam un simţămînt 
sfîşietor al scurgerii timpului, auzind, pe la ora şapte seara, cum se opreau 
scîrţîind în faţa palatului nostru primele căleşti! Fără voia mea, gîndurile mi 
se întorceau la cealaltă petrecere, dată în cinstea victoriei de la Steinkerque 
şi care provocase plecarea mea în insulele Americii. în seara aceea le 
cunoscusem pe Emmeline şi Catherine de Valbert du Coudray, Line şi 
Trine, delicioasele şi afurisitele gemene, păzite de mama lor, Stephanie, încă 
şi mai şi, în maturitatea ei împlinită. Două zile mai tîrziu, îl împungeam cu 
sabia pe soţul doamnei, jalnicul conte Athanase. Pe vremea aceea eram încă 
un fluşturatic, în ciuda luptelor la care luasem parte în Flandra şi a rănilor 
mele. De atunci trecuseră opt ani, care îmi tăbăciseră pielea, mă învăţaseră 
să preţuiesc banul şi mă aflam în acelaşi punct: eram nevoit să mă plec do¬ 
rinţei unui tată nerăbdător să mă vadă prins în plasa căsniciei. 

Cu ce se schimbase lumea în aceşti opt ani? în ramele aurite, oglinzile 
din saloane şi galerii reflectau flacăra tremurătoare a aceloraşi policandre, 
sfeşnice şi braţe cu luminări. Femeile purtau aceleaşi bonete, după moda 
ducesei de Fontanges, doar ceva mai înalte, şi volanele înspumate ale 
mînecilor se încolăceau mai bogate în jurul coatelor. Perucile bărbaţilor 
pierduseră din caracterul lor monumental, fiind împărţite în trei smocuri, 
dintre care două cădeau pe umeri. Li se spunea „bineţe”, după numele celui 

care le inventase, Binet, coaforul regelui. Totuşi alte femei şedeau acum 
ţepene în rochiile lor cu volane care, în anotimpul acesta, se purtau mov, 
grena, sau galbene, avînd pe deasupra şorţuleţe, sau laisse tout faire, cu 
picăţele, a căror modă o mirase pe Eponino Cazenave de Saint-Laiy, 
frumoasa mea creolă din Santo Dominguo. Nici bărbaţii nu mai erau 
aceiaşi, în hainele lor cărămizii sau castanii, cu manşete de brocart auriu 
sau argintiu. Dintre negustorii care, înaintea călătoriei mele în Insule, îi 
ţineau de obicei tovărăşie marchizului de la Pree de la Fleur, unii plecaseră 
în lumea umbrelor, alţii fuseseră închişi la Bastilia, şi alţii, în sfîrşit, exilaţi 
la moşiile lor, în provincie. 

Tata, însuşi dragul meu tată, nu mai era acel mîndru gentilom cu 
obrazul plesnind de sănătate, cu ochi sprinţari şi care părea că nu se 
sprijină în bastonul lui lung cu măciulie de fildeş, ca un străjer „elveţian” la 
biserică, decît pentru a-şi face mersul mai solemn. Nu mai vedeam în el 
decît un bătrîn firav, nesigur pe picioare şi pentru care bastonul însemna o 
necesitate. 

Deosebirile faţă de seara aceea îndepărtată de după Steinkerque 
apăreau şi pe cer. Seara în care, spre nefericirea mea, le-am cunoscut pe 
Line şi Trine, era apăsătoare, ameninţată de toate semnele unei furtuni 
vestitoare a încercărilor prin care aveam să trec. Seara aceasta, cînd trebuia 
să aleg o femeie care va fi pentru totdeauna a mea, pogora peste Paris 
blîndă şi înţepătoare, adu cînd cu sine făgăduielile primăverii. Cu toate 
acestea, degeaba mă simţeam mai tînăr ca niciodată, doar trei ani mă mai 
despărţeau de acea cotitură fatală cînd aveam să împlinesc treizeci de ani, 
cînd uşurinţa tinereţii trebuie să facă loc raţiunii reci a maturităţii. 

Era să uit că după tata, vara Apollonie - care, cu obrazul ceva mai 
brăzdat de riduri dar mereu sprintenă şi guralivă, continua să ne conducă 
gospodăria - nu se sfiise să-mi spună ce gîndea cu privire la cele cinci 
domnişoare despre care îi vorbise tatăl meu. Părerile ei erau pe cît ele 
sumare, pe atît de peremptorii. După ea, Catherine d’Aubigny şchiopăta şi 
cu mintea, şi cu piciorul drept, deoarece fizicul se răsfrînge în chip 
obligatoriu asupra moralului; Elodie de Janze nu era decît o cochetă, iar 
părul ei vopsit şi şoldurile unduioase erau menite să dea bătaie de cap unui 
soţ; Emmanuelle de Rosnay-Charente, fiind atît de înaltă, nu-i putea privi 
pe bărbaţi decît de sus; Yolande Farinacci, în sfîrşit, pe lîngă că se trăgea 
din nişte oameni de rînd, mai era şi fudulă din pricina averii părinteşti şi 
intrigantă ca toate italiencele care au în sînge spiritul de aventură. 

După această împătrită execuţie, în ochii Apolloniei de Beloeil singura 
socotită demnă de a fi luată în consideraţie rămăsese doar Bernadette de 
Rosnay-Charente care, mai mică de statură ca şi de vîrstă decît sora ei, nu 
putea fi decît înclinată spre modestie. 

I-am răspuns verişoarei că modestia nu arată adesea decît o lipsă de 
caracter şi, în consecinţă, ca şi tata, nu voi judeca lucrurile decît după 

probe. Dar şireata îmi răspunse - cine are urechi de auzit, să audă - că 

orice dovadă avea două fete. 

» 

înainte de a povesti peripeţiile acestei seri, trebuie să mai spun că, la 
început, invitarea deodată a celor cinci victime propuse poftei mele de lup 
tînăr mi s-a părut nelalocul ei. Domnişoarele acestea, ca şi părinţii lor, nu- 
şi vor da seama oare că erau astfel trase la sorţi? N-aveau dreptul să se 
simtă jignite? Tata respinsese această obiecţie, arătîndu-mi că nu eram 
singurul tînăr care căutam o căsătorie onorabilă în mijlocul celor aproape 
cincizeci de oaspeţi, deoarece avusese grijă să invite printre aceştia şase 
flăcăiaşi ale căror vîrste variau între douăzeci şi douăzeci şi cinci de ani. 

Cînd aceşti băieţandri mîndri, umflaţi în pene, au început să sosească 
unul după altul, am văzut limpede şiretlicul tatălui meu. Fără a vrea să-mi 
dau aere, mărturisesc că nici unul dintre ei nu mi se părea un rival de 
temut. îi întîlnisem pe toţi, nici mai mult nici mai puţin, în casele de joc 
unde, ca şi mine, se încăpăţînau să-şi pape averea încă înainte de a le intra 
pe mină. Aşa stăteau lucrurile cu cavalerul Achille d’Esse, cu viconţii 
Alexandre de Beaupreau şi Augustin de Saint-Saulge, cu contele Henri 
d’Argentiere şi cu marchizul Fabrice de Septsorts. Cel mai tînăr, Augustin 
de Saint-Saulge, un blond spălăcit şi lipsit de haz, cu maniere studiate, 
avea douăzeci de ani; cel mai vîrstnic, Fabrice de Septsorts, un mălai-mare 
cu umeri de hamal şi chip de rîndaş, care se potriveau ca nuca în perete cu 
o voce de scapete, avea douăzeci şi cinci. Ceilalţi trei, despre care voi mai 
vorbi şi care se apropiau de douăzeci şi trei de ani, nu întîrziară să-şi arate 
adîncul firii lor. După ce luară de cîteva ori la dans, de politeţe, pe 
doamnele şi domnişoarele din adunare, dădură fuga în jurul meselor verzi, 
unde s-au lăsat scărmănaţi de bărbaţi în puterea vîrstei, meşteri în arta de 
a da lecţii unor sturlubatici cu caş la gură. 

Pe la ora nouă, petrecerea era în toi. Cei şase muzicanţi, care îşi 
ciupeau instrumentele cu foc, cîntau gavotă după menuet şi cotillon după 
rigaudon. Dacă ţin bine minte, la un menuet de Lully am atacat-o pe 
Catherine d’Aubigny. Acest dans în trei timpi, a cărui mişcare devenise mai 
puţin vie ca la origine, era cu deosebire nimerit pentru o domnişoară care 
şchiopăta mai tare decît mi se spusese. 

Urmaşa îndepărtată a regilor Scoţiei avea, de ce să nu spunem drept, 
foarte multă graţie. Ochii ei albaştri, părul ireal de blond, fineţea pielii şi a 
trăsăturilor îţi dădeau, la prima vedere, simţămîntul unei frumuseţi 
desăvîrşite. De ce oare, pe cînd dansam cu ea, m-am lăsat încetul cu încetul 
năpădit de convingerea că această frumuseţe nu putea decît să mă lase 
rece? Nu din pricina metehnei sale, pe care o biruia voind să n-o bage în 
seamă. Nu se putea pretinde nici că nasul ei, uşor cîrn, o urîţea: 
dimpotrivă, prin aceasta devenea mai umană, însă rafinamentul toaletei 
sale dovedea o frivolitate de nevindecat. Era prea ocupată de persoana ei ca 
să se îngrijească şi de alţii. Desigur, era o plăcere s-o priveşti. Fusta de 
moar alb, ca şi corsajul cu găitane erau împodobite cu broderii de aur şi 

incrustaţii de dantelă. Nu i se putea găsi nici un cusur gustului ei. Te făcea 
să te gîndeşti la o statuetă de porţelan alb, fragilă şi totodată de neatins. 
Vocea-i ascuţită era aproape acră. Întrebînd-o ce aşteaptă de la viaţă, ridică 
o sprinceană şi îmi răspunse cu o mutră uluită: 

— La călugăriţe mi s-a spus că soţul meu o să mă înveţe asta. 

Şchioapă şi prostănacă, paharul era plin, şi mi-am dat seama că nu 
aveam nevoie să ştiu mai multe despre ea. 

Elodie de Janze nu corespundea mai puţin fidel cu portretul care mi se 
făcuse despre ea. Am dansat cu această interesantă fiinţă, dacă nu mă 
înşel, o gavotă de Frangois Couperin, şi pe dată am fost învăluit în mi¬ 
reasma ameţitoare răspîndită de părul ei zulufat. Mi s-a părut că recunosc 
parfumul de lămîiţă, scos din florile de naramz. El acoperea mirosul mai 
amar al pielii de femeie roşcovană. Castaniu-roşcat, spusese tata cu o 
îngăduinţă împotriva căreia se răzvrătea mirosul meu. Adăugase că 
domnişoara cînta cu foc la clavecin. La fel şi dansa. Gavota este o arie în doi 
timpi. Te ridici de la pămînt, ţinînd un picior cu vîrful în jos, pe cînd la 
menuet nu faci decît alunecări sau paşi într-un ritm lent, plin de nobleţe. 
Fata se învîrtea cu uşurinţă în rochia ei lungă verde-deschis din care ieşea 
un condur fin de aceeaşi culoare; scotea suspine foarte bine studiate; îmi 
arunca priviri pe sub coada ochiului. Pe scurt, făcea prea multe. Colac 
peste pupăză, nu ştiu cum potrivi lucrurile şi, prefăcîn-du-se că alunecă la 
un pas mărit, se sprijini cu tot trupul de mine, într-un lung foşnet de satin. 
Această provocare nevinovată mă convinse pe deplin că sîngele ducilor de 
Bretania nu se putea uni cu al marchizilor de la Pree la Fleur... 

Surorile de Rosnay-Charente, în ciuda celor opt generaţii de strămoşi şi 
a tuturor marinarilor din neamul lor, nu mi s-au părut mai nimerite pentru 
a mă căpătui. N-ar fi din cale-afară să spun că Emmanuelle semăna cu o 
girafă, întrucît era cu o jumătate de cap mai înaltă decît mine. în afară de 
asta, nişte tuleie îi întunecau buza de sus, prevestind o femeie bărbătoasă. 
Iar Bernadette nu era decît diminutivul surorii sale mai mari. în sfîrşit, 
femeilor care se simt îndemnate să joace teatru, chiar şi într-un salon, le 
poate veni cheful să-l joace şi în viaţă, spre marea pagubă a domnilor şi 
stăpînilor lor. 

Mai rămînea Yolande Farinacci d’Ognissanti, italianca, şi raportul făcut 
de tata mă înarmase cu o nerăbdătoare curiozitate fată de ea. 

Am văzut-o sosind între părinţii ei, pe cînd eu tocmai terminasem 
dansul cu Bernadette de Rosnay-Charente. Tatăl, bancherul Girolamo 
Farinacci, era un bărbat scund şi uscăţiv, oacheş la faţă, cu ochi iscoditori. 
Deşi nu mai era de mult la modă, purta mustaţă şi bărbişon ascuţit, ca 
Mazarin. Pe haina lui de catifea neagră se legăna un colan, care semăna cu 
cel al Lînii de Aur, numai că în locul berbecului de Bourgogne era un 
elefant de fildeş. Adunase o avere imensă în umbra papei Inocenţiu al XII- 
lea, făcînd demersuri pe lîngă regele Franţei pentru a obţine înapoierea 
oraşului Avignon, şi se spunea despre el că face afaceri cu toţi prinţii din 

Asia. Cel puţin aşa trăsese cu urechea ei cea bună verişoara Apollonie, care 
socotea o erezie şi o uneltire cu diavolul dacă un creştin putea sluji cu 
acelaşi zel şi Sfînta Biserică romană şi pe stîlpii păgînismului. 

Iar soţia lui Girolamo Farinacci. Raffaella pe numele său mic, îmbrăcată 
în tafta argintie, era mai cu seamă remarcabilă prin nemaipomenita ei 
grăsime cu greu stăvilită într-un corset strîns pînă la sufocare. Carnea sa 
generoasă părea că vrea să evadeze prin toate părţile din temniţa-i de stofă. 
Cu toate acestea, deasupra unei maiestuoase bărbii triple se ridica un obraz 
rotund, lucios, rumen, aproape fără nici un rid. în ochii ei întunecaţi lucea 
o lumină blîndă şi zîmbetul fulgerat de strălucirea dinţilor sporea impresia 
de bunătate senină care se desprindea din abundenta sa persoană. 

Cum oare aceste două fiinţe bizar împerecheate au putut aduce pe lume 
o fată care le semăna atît de puţin? Slăbănogul Girolamo era numai 
şiretenie şi dibăcie; îmbelşugata Raffaella nu răspîndea decît sinceritate şi 
blîndeţe. Aşezată între ei, Yolande îi întuneca; n-o mai vedeai decît pe ea. 
Tata mi-o descrisese cu toată exactitatea. Nu era peste măsură să ţi-o 
închipui ca Lilit. Diabolica rivală a primei femei nu putea avea ochii mai 
focoşi, carnea mai pietroasă, tivul sîngeriu al buzelor de o senzualitate mai 
îmbietoare. în afară de asta, Lilit pe care o priveam era strîns înfăşurată 
într-o catifea stacojie, care îi scotea şi mai mult în evidenţă părul negru şi 
culoarea caldă a pielii. 

Tata mă prezentă. Soţii Farinacci nu mai prididiră cu zîmbetele 
încîntate şi plecăciunile. Omul de încredere al lui Inocenţiu al XH-lea nu 
putea fi dus de nas şi, cu toate că, în principiu, familiilor domnişoarelor 
puse în balanţă nu li se spusese nimic pe faţă, încă de la început florentinul 
mă cîntări clipind din ochii lui mici de şobolan. Signora Raffaella dădea 
politicos din capul său angelic înfipt pe un morman de cărnuri. 

Cînd mă înclinasem dinaintea, ei, Yolande nu mă răsplătise cu un 
zîmbet, ce e drept nici cu unul silit, ci cu o mutră ţanţoşă. Pe chipul ei 
semeţia era îndulcită de o uşoară ironie care, mă făcea să cred, nu înlătura 
interesul faţă de mine. Faptul că fiorosul căpitan Lafortune, vestit în toată 
marea Caraibilor, rămase fără glas, chiar şi pentru o clipită, dinaintea unei 
domnişoare de nouăsprezece ani, i-ar fi făcut să rîdă cu lacrimi pe lupii de 
mare albi şi negri de pe le Fulminant, dar ce să-i faci? Mi-a trecut un fior 
prin şira spinării şi încă nu-mi recăpătasem sîngele rece, cînd o droaie de 
curtezani se îngrămădiră în jurul familiei Farinacci, în frunte cu Augustin 
de Saint-Saulge şi Fabrice de Septsorts, care se întreceau în temenele. La 
drept vorbind, frumoasa Yolande nu se purta cu aceşti doi curtezani mai 
bine decît cu mine. După cît se părea, nu le acorda fiecăruia decît un semn 
de atenţie pur convenţional, dar nici spălăcitul, nici mutălăul nu se dădeau 
bătuţi, n-o slăbeau măcar un pas şi îşi încercau norocul pe rînd. Astfel, 
ţintuit locului, i-am văzut cum se îndepărtară, ţinîndu-se scai după ea, 
însoţindu-şi vorbele cu gesturi, ca nişte păunaşi fuduli, pricepuţi nevoie 
mare să-şi înfoaie coada în faţa păuniţei. 

N-am izbutit să-mi vin în fire decît cînd, după ce muzicanţii începură să 
cînte un rigaudon de Philidor, l-am văzut pe pirpiriul Saint-Saulge 
avîntîndu-se pe parchetul cernit cu domnişoara ce pusese stăpînire pe 
gîndurile mele. Atunci o voce îmi şopti la ureche: 

— Verişorule, te credeam mai înfipt la cuceriri. 

Era buna mea vară Apollonie de Beloeil, de nerecunoscut într-o amplă 
mantilă, cum se spunea pe-atunci, de culoare cărămizie, cu o bonetă „ă la 
Fontanges”; amîndouă panglicile îi atîrnau pe piept, iar două bucle lungi de 
păr cărunt erau potrivite frumos pe umeri. 

— Elegantă mai eşti, draga mea! i-am retezat-o eu, deoarece văzusem că 
vrea să lungească vorba. 

— Ce linguşitor neruşinat! îmi spuse ea. Am stat trei ceasuri să mă 
gătesc în faţa oglinzii, fiindcă n-am vrut să te fac de ruşine. 

într-adevăr, îşi dăduse cu puţină pudră şi cu roşu. Pe obrazul stîng îşi 
lipise o muscă ucigătoare. Era pentru prima oară cînd o vedeam folosind 
asemenea artificii şi - culmea cochetăriei! - îşi răsese şi mustaţa. 

M-am frînt de mijloc într-o plecăciune din cele mai simandicoase. 

— îmi acordaţi acest rigaudon, stimată doamnă? 

Izbucni în rîs. 

— Baba-Hîrca şi Făt-Frumos! Grozavă pereche, ce să spun! Vrei să rîdă 
toată lumea de tine, prostuţule? 

— Să îndrăznească numai şi-l spintec îndată, oricine ar fi, i-am răspuns 
luînd-o la dans. 

Văduva căpitanului din regimentul Royal-Champagne rămăsese tot 
sprintenă. îşi ridica iute piciorul şi rîdea într-una cu poftă făcînd paşii 
adunaţi. Apoi se apucă din nou să mă dojenească: 

— Ştiu eu ce te roade, drăguţule. Crezi că n-am văzut cum ţi s-a lungit 
nasul cînd fluşturaticul viconte a răpit-o pe tînăra Farinacci? Ar trebui 
totuşi să-i mulţumeşti. Stricatele astea de italience au viciul în sînge şi cel 
care-şi va lua domnişoara asta pe cap poate să se scarpine la frunte încă de 
pe acum. îţi mai spun încă o dată că micuţa Rosnay-Charente e cea mai 
potrivită pentru line. 

— Dar dacă mie nu-mi zice nimic, verişoară? 

— Pe dracu! Ce, te însori ca să gîngureşti? Parcă eu îl iubeam pe 
bărbatul meu, căpitanul, cînd m-am vîrît în patul lui? Nu-1 văzusem decît o 
singură dată, ceea ce nu m-a împiedicat ca a doua zi după nuntă să fiu 
nebună după el. Spre nenorocirea mea, trei luni mai tîrziu o ghiulea i-a 
retezat capul. Ai grijă, ca să ţi-1 pierzi pe-al tău, n-ai nevoie nici măcar de-o 
ghiulea. 

Dansul se sfîrşise. 

— îţi mulţumesc pentru ţopăit, băieţaş, dar la următorul alege-ţi o iapă 
mai tînără. 

Spunînd acestea, se îndepărtă. Fiind nevoit să-i fac faţă, zeflemeaua ei 
mă scosese puţin din amorţeala în care căzusem la vederea tinerei 

Farinacci. Fata era la cîţiva paşi lingă mine şi Septsorts îi făcea curte. Am 
auzit cum mătăhălosul îi spunea cu glasul lui piţigăiat: 

— îmi îngăduiţi să fiu pe veci sclavul domniei-voastre? 

înainte de a începe să cînte orchestra am putut auzi răspunsul calm al 
frumoasei: 

— Cît timp ţine o gavotă e de ajuns, domnule. 

în clipa aceea mi se păru că întoarce capul spre mine şi îmi aruncă o 
privire binevoitoare. Eram în al nouălea cer cînd, deodată, văzui că se înfige 
în fata mea tatăl celei care mă tulbura atît de mult. 

— Domnule, îmi spuse el fără nici o introducere, sînt foarte încîntat că 
v-am cunoscut. De multă vreme tot aud vorbindu-se despre domnia- 
voastră. Mi s-a spus că după ce aţi slujit cu vitejie în oastea regelui, aţi 
călătorit ani întregi pe mare. Ce minune că v-aţi păstrat chipul unui cadet 
la începutul carierei! Aţi trecut prin încercări care ar fi doborît o inimă mai 
puţin tare. Din modestie, v-aţi ferit întotdeauna să vă trîmbiţaţi faptele. 
După părerea mea asta e dovada unei minţi - dar, ce zic eu? - a unui suflet 
cu totul deosebit. 

Nu mă aşteptam la o intrare în subiect atît de măgulitoare. Bărbatul 
mărunt, care vorbea cu un uşor accent italian, îşi aţintise ochii pătrunzători 
asupra mea cu o ciudată stăruinţă, şi mă simţeam îndemnat să mă întreb 
dacă nu cumva, iscodind pe ascuns, izbutise să afle adevărata identitate a 
căpitanului Lafortune. 

— îmi faceţi o mare cinste, domnule, am răspuns eu, prudent. 

îşi pipăi elefantul de fildeş agăţat la colanul de aur şi dădu din cap. 

— Nu este decît adevărul. în vremea noastră prea mulţi tineri nu se 
gîndesc decît să intre în casele de joc şi în alte locuri încă şi mai urîte, să 
facă toată ziua curte, să-şi risipească avutul în loc să-l sporească. Domnia- 
voastră nu faceţi parte din soiul acesta, slavă Domnului! V-aţi irosit cei mai 
frumoşi ani din viaţă punîndu-vă curajul la încercare şi căutînd să-i 
cunoaşteţi pe oameni. Astfel înveţi să-i şi învingi. 

— Dar, domnule... 

— Nu vă împotriviţi. Sînteţi un om de caracter. De asta-i şi nevoie. 

Zîmbi din colţul gurii. 

— Desigur, după întoarcerea domniei-voastre din Insule v-aţi gîndit că 
aveţi dreptul să răsuflaţi un pic şi nu v-aţi dat în lături de la distracţii. Nu 
voi fi eu acela care să vă învinuiesc pentru asta. Era necesar să vă obişnuiţi 
din nou cu viaţa în lume, chiar şi cu zădărniciile ei. Dar, în ce vă priveşte, 
trecutul este o garanţie pentru viitor şi ştiu de la tatăl domniei-voastre că 
aveţi harul de a vă cîrmi bine barca printre stînci. 

Nu mă lăsam înşelat de aceste vorbe neaşteptate. Ca să-l atragă, tata 

mă descrisese în culorile cele mai ademenitoare. Girolamo Farinacci, fortînd 

* •> 

nota, încerca să-şi facă o părere întemeiată pe judecata lui proprie. 

— Domnule, i-am spus, una este să te baţi cu corsarii, hoţii de mare, 
piraţii englezi, spanioli, olandezi sau portughezi, cu barbarii din Alger sau 

din Sale, şi alta să te tocmeşti, ca negustor, pentru comisionul pe dinăuntru 
de o şesime din capitalul pus la bătaie, şi pentru comisionul în afară de doi 
soli la fiecare livră, fără să mai vorbim despre clauza celor patruzeci de zile, 
nici despre taxa pe dreptul de funcţionare plătibilă o dată la nouă ani, sau 
despre dobînda de opt la sută. 

Farinacci şuieră uşor. 

— Drace! domnule. Cine creşte în bîrlogul ursului, îi cunoaşte toate 
cotloanele. înclin să cred că agiotajul n-are nici o taină pentru domnia- 
voastră, la fel ca şi negoţul cu lemn de abanos. 

— Să nu exagerăm, am spus cu modestie. N-am făcut altceva decît să-l 
ascult pe tata cînd vorbea şi, pe lingă el, nu-s decît un ucenic. 

— Benissimo! murmură bancherul. E un învăţător bun. 

în clipa aceea s-a produs evenimentul care avea să-mi hotărască soarta. 
Muzicanţii cîntau gavota mai departe. Perechea formată din Yolande 
Farinacci şi Fabrice de Septsorts trecea prin faţa noastră. Mi s-a părut mie, 
sau într-adevăr tatăl îi făcu uşor cu ochiul fiicei sale? Oricum ar fi fost, fără 
să mai aştepte terminarea dansului, cu o desăvîrşită lipsă de jenă, 
dansatoarea îşi lăsă cavalerul, făcînd o reverenţă prea în doi peri ca să nu 
fie socotită drept obraznică. 

— Domnule, sluga dumitale. 

Apoi, întorcîndu-se spre tatăl ei şi aruncîndu-mi în trecere un zîmbet 
încîntător, îi puse această stranie întrebare: 

— Tată, dacă dansez cu domnul de-aici, după domnul de colo, 
înseamnă că voi cădea din Scila în Caribda? 

— N-ai decît să-ţi încerci norocul, răspunse netulburat Girolamo 
Farinacci. 

Capitolul 2 



e mai întîlnim noi, domnule, îmi trîntise Fabrice de Septsorts, 
umflîndu-şi pieptul şi aruncînd scîntei din ochi. 


^2/ f"* — Oricînd vă face plăcere, domnule, îi răspunsei luînd mîna 

pe care mi-o întindea Yolande Farinacci. 

— Gentilomul acesta care miroase foarte tare a grajd a învăţat probabil 
să danseze gavota de la sălbaticii din America, spuse ea înaintînd cu graţie. 
Dansează ca un urs. 

Zîmbea mereu. Tata o cîntărise bine. Ochii ei, dinţii, trupul lung si 
mlădios te făceau să-ţi pierzi capul. Parfumul pe care-1 răspîndea în jur mă 
ameţea. Spuse mai departe: 

— Credeam că animalele acelea nu dansează decît cu un belciug în nas. 
Dacă personajul e la fel de nepriceput la duel ca şi la rigaudon nimic nu te 
împiedică să-ţi încrucişezi sabia cu el. 

Am ridicat din sprinceană. 

— Gîndiţi că avem vreo pricină să ne încăierăm? 

— Cum doreşti şi numai dacă socoti că ţi-o cere onoarea dumitale... 
Nimeni nu s-a bătut încă pentru mine. încep să mă tem că nu pot stîrni o 
pasiune adevărată. Nu sînt nici Armida, nici Cleopatra. Nu-i un lucru 
umilitor pentru vîrsta mea? 

Vorbea serios? Mi-am amintit ceea ce îmi spusese tata despre mintea ei 
plină de isprăvi romantice, şi mă năpădiră amintiri întristătoare: cadavrul 
contelui de Valbert întins pe jos în insula Notre-Dame sub o ploaie 
torenţială, leşurile celor doi novios, Gilles Dugain şi Zacharie Pioux, ucişi 
deopotrivă într-o noapte caldă pe o insulă îndepărtată, şi gîtlejul tăiat al 
dragului meu Sosthene, căruia, vai! îi închisesem ochii. Opt ani de viaţă 
deosebit de primejdioasă fuseseră urmarea acestor dueluri în care m-am 
lăsat tîrît de porniri nechibzuite. Aveam să intru o dată mai mult cu capul 
plecat într-o capcană? Justiţia regelui era din ce în ce mai neîndurătoare 
faţă de duelgii. Nu venise oare vremea să-mi agăţ sabia în panoplie? 

— Mi s-a spus că sînteţi un bătăios vestit, un adevărat spadasin, 
continuă partenera mea, clipind din gene. 

Am înţeles că era necesar s-o potolesc pe această fiinţă dezlănţuită. 

— Credeţi-mă că regret din tot sufletul, doamnă. Spadasin înseamnă 
ucigaş cu simbrie şi n-am nici o aplecare spre asasinat. 

— Să nu ne jucăm cu cuvintele, spuse ea strîmbînd din nas. Spune-mi 
numai cîţi adversari ai trimis pe lumea cealaltă. 










Ce stranie înclinaţie pentru vărsările de sînge au făpturile frumoase! 
Căci nu era prima dată cînd auzeam asemenea cuvinte. Mă revedeam sub 
soarele de la Tropice, la promontoriul înşelătoarei. Eponine, doar dacă nu 
cumva fusese Valerie, voia să ştie cîţi duşmani trăsesem în sabie la Fleurus. 
Trei zile după aceea, Sosthene era ucis şi eu deveneam un om în afara legii. 

— Am aflat din sursă sigură, continuă Yolande, că eşti foarte discret 
asupra isprăvilor domniei-tale. Nu trebuie să fii prea de tot dacă vrei să 
fii iubit. Hai să ne aşezăm undeva şi să-mi faci mărturisiri fără să laşi 
nimic la o parte. 

împieliţata! „Dacă vrei să fii iubit.” Cum să rezişti la aşa ceva? 

Ne aşezarăm pe o banchetă şi, pe loc, mă năpădi trecutul. Pe aceeaşi 
banchetă începusem cu primejdioasa Stephanie discuţia fatală care avea 
să-mi dea viaţa peste cap. Mă întrebam dacă nu se petrecuse în ajun, ca şi 
cînd statornicia decorului prefăcuse în stare de vis şirul de aventuri 
extraordinare prin care trecusem. Cu toate acestea, Line şi Trine erau 
măritate de ani de zile. Poate au devenit nişte matroane cu forme 
îmbelşugate şi nici măcar nu le-aş mai recunoaşte. La şase paşi de mine, în 
oglinda înaltă care îmi reflecta chipul, descopeream un vlăjgan lat în umeri, 
cu buze lacome şi, sub peruca buclată, cu obrazul încă ars de soare, ca 
unul ce-a cutreierat oceanele. 

Alături de el, Yolande îmi apărea ca o fiinţă care îţi trezea sfiiciunea mai 
mult decît în realitate. Ochii ei poruncitori aruncau văpăi verzi. Dinţii, 
rînduiţi în două şiruri drepte, sclipeau. Huria din paradisul lui Mahomed, 
diabolica Lilit - aşa spusese tata. Ea singură ar fi vrut să fie Armida sau 
Cleopatra. Catifeaua stacojie care îi învăluia formele se asemăna cu sîngele 
şi flacăra. întrupa ispita, provocarea, primejdia. Line şi Trine, în ciuda gra¬ 
ţiei lor fermecătoare, Eponine şi Valerie, galeşe făpturi din insule, nu-mi 
mai apăreau în minte decît ca nişte schiţe drăgălaşe ale unei desăvîrşiri pe 
care ea o ducea pînă la capăt. 

— Ei bine, domnule, îmi spuse, ţi-a pierit graiul? 

Făcea să-i mărturisesc că numai cît îi auzeam vocea şi mi se tăia 
răsuflarea? Tata îi făcuse un portret fidel. „Un glas din gîtlej care îţi sfîrtecă 
măruntaiele.” Era totuşi ceva mai mult în această voce caldă, ademenitoare, 
care mă dădea gata: nişte inflexiuni grave, ce se topeau în gingăşie, în 
moliciune învăluitoare, ca un pumn izbit în stomac care s-ar preface în 
mîngîiere. 

Am strîns din dinţi, apoi am început să rîd, lucru ce o descumpăni 
destul ca să-mi recapăt dreptul la stima ei. Important era mai cu seamă să 
n-o las să mi se impună. Astfel că am luat tonul firesc al marinarului 
pentru care cele mai dramatice împrejurări din viaţa dusă între cer şi 
valurile mării nu sînt decît nişte incidente de flecare zi. Văzut din această 
perspectivă, atacul dublu prin care am răpus pe rînd pe creolul Gilles 
Dugain, împlîntîndu-i sabia în piept, şi pe amicul lui, Zacharie Pioux, 
tăindu-i beregata, putea fi povestit ca un joc în care un bărbat demn de 




191 






+ jtr 




acest nume n-avea de ce să se teamă că este o fiinţă muritoare. Istoria cu 
răpirea corăbiei Victorious în miez de noapte, în legătură cu care mă feream 
doar să spun că echipajul englez era în lanţuri, lua proporţiile unei isprăvi 
cu atît mai remarcabile cu cit nu făcuse decît o singură victimă. Nu 
ucideam pentru a ucide, ci pentru a învinge. Am căpătat o mulţime de „ah! 
”-uri şi de suspine, iscate mai puţin de emoţie cît de încîntare, pentru 
povestirea capturării navei Santo Francisco de Asis, corabia morţii. A bătut 
din palme aflînd că salvasem cu generozitate viaţa lui Antonio Montemor de 
Oca, chirurgul inimos. Ce păcat, o prudenţă absolut necesară îmi dicta să 
nu-i dezvălui că Fortunat-Richard-Felix de la Pree de la Fleur şi vestitul 
căpitan Lafortune nu erau decît una şi aceeaşi persoană! Nu puteam uita că 
signor Girolamo Farinacci avea şi el partea lui în Compania pentru Guineea 
căreia le Fulminant îi pricinuise pagube foarte mari, dar cît pierdeam şi eu 
din această pricină! 

— Mai povesteşte-mi, îmi spunea Yolande, cu glas gîtuit de emoţie şi 
ochi strălucind de plăcere. 

îmi mai rămînea să-i explic prin ce trădare a soartei am ajuns 
prizonierul negrilor scăpaţi, care făceau piraterie pe o corabie ce se ocupase 
cu traficul de negri şi pe care o capturaseră. A fost singura dată cînd am 
măsluit adevărul. I-am povestit că echipajul nostru, secerat de boală, se 
bătuse unul contra zece şi că era cît pe ce să fiu atîrnat de capătul unei 
frînghii, cînd a sosit la Petulante şi m-a smuls din ghearele unui destin 
ruşinos. 

— Spune mai departe! mă îndemna, gîfîind, domnişoara. 

— Ce să mai spun, i-am răspuns ridicînd din umeri, toate poveştile 
astea se aseamănă între ele. Te aperi cînd eşti atacat. Ucizi spre a nu fi 
ucis. 

Scoase un nou suspin. 

— Ce noroc ai că eşti bărbat! 

în acel moment se pregătea un cotillon şi pirpiriul Saint-Saulge, 
înclinîndu-se dinaintea ei, cu o mutră pierită, murmură: 

— îmi faceţi cinstea...? 

Fără să-i lase timp să termine fraza, îi răspunse rece: 

— Alegerea mea e făcută, domnule. 

Am crezut că spălăcitul se va sufoca. Venindu-şi în fire, îmi aruncă o 
privire întunecată şi mormăi către mine: 

— Complimentele mele, însă... 

Yolande îi tăie vorba pentru a doua oară şi, cu un zîmbet plin de ironie, 
îi spuse: 

— însă îţi poţi încerca norocul în altă parte. El se dădu doi paşi îndărăt, 
se împiedică şi fu cît pe ce să cadă. Cu greu se repuse pe picioare şi l-am 
auzit şuierînd printre dinţi, ca şi Fabrice de Septsorts: 

— Ne mai întîlnim noi, domnule. 

Yolande avu un rîs scurt şi jignitor. După ce nefericitul se îndepărtă, nu 
m-am putut opri să nu constat: 

— Aţi jurat că mă veţi face să caut cearta cu luminarea tuturor 
oaspeţilor din seara asta? 

Mă învălui într-o privire sfidătoare: 

— Te plîngi cumva că eşti preferat între toţi ceilalţi? N-am oare temeiuri 
să te pun la încercare? Sau ar trebui să cred că toate poveştile domniei-tale 
frumoase nu sînt decît nişte vorbe în vînt? Iată-te cu două încurcături pe 
cap. îndrăznesc să sper că te vei descurca în aşa fel încît să-mi îndreptăţeşti 
slăbiciunea. 

Se ridică. 

— Vrei să dansăm? 

îmi acordă toate dansurile pînă la ora înaintată cînd tatăl ei veni să-i 
atragă atenţia, nu lipsit de politeţe faţă de mine, că venise vremea să-şi ia 
rămas bun. Cu cîtva timp mai înainte simţisem că mi-am pierdut busola, în 
pauzele dintre două dansuri, îi făcusem declaraţii peste declaraţii, fără 
înconjur, la care nu răspunsese decît prin zîmbete însoţite de „Ce tot spui 
acolo? ” rostite cu glas istovit. 

în clipa plecării îmi şopti în sfîrşit la ureche: 

— Scapă cît mai repede de cei doi filfizoni care au avut obrăznicia să se 
ia la întrecere cu domnia-ta în ce mă priveşte şi tatăl domniei-tale va putea 
să pună la cale cele cuvenite cu tatăl meu. 

Apoi îmi întoarse spatele, după ce îmi mai zîmbi o dată. 

Parcă pătrunseseră în locaşul zeilor. Nefericiţii mei rivali nu întîrziară să 
mă readucă pe pămînt. Fuseseră jigniţi în public şi eram dator să le dau 
socoteală. Lucrurile luară o întorsătură caraghioasă. Unul, pretinzînd să mă 
provoace înaintea celuilalt, amîndoi începură să-şi arunce ocări în faţă. 
Fiecare voia să-mi facă onoarea de a-şi încrucişa spada cu mine primul, 
spre a fi mai sigur că-mi taie beregata. Septsorts fu de părere că cel mai 
bun mijloc de a pune capăt neînţelegerii era să se lupte mai întîi el cu 
Saint-Saulge, cel învins fiind astfel dat la o parte. Le-am atras atenţia 
cinstit că numitul Septsorts fusese respins cel dintîi de tînăra Farinacci şi, 
în consecinţă, merita să înceapă primul. 

— Foarte bine, domnilor, strigă spălăcitul, roşu la faţă de mînie. Voi 
avea deci privilegiul de a-1 măcelări pe măcelar. 

Aceşti descreieraţi nu se îndoiau că, prin bunele lor servicii, 
înmormîntarea mea nu mai era decît o formalitate. 

— Vă rămîn obligat, domnilor, le-am spus, pentru generoasa 
dumneavoastră silinţă de a-mi răpi lumina zilei, dar veţi socoti, ca şi mine, 
sper, că pentru bunul nostru renume, o partidă atît de promiţătoare nu se 
poate desfăşura fără martori. Avem nevoie de trei, cîte unul pentru fiecare: 
Haideţi să-i căutăm la masa de joc. 

în ciuda furiei lor, mă urmară supuşi. 

Jocul era în toi în salonul cel mic, unde vreo douăzeci de pătimaşi, 
aşezaţi în jurul unei mese mari, vedeau, cu mutre potrivite evenimentului, 
cum se înmulţesc sau scad fîşicurile de galbeni aşezate în faţa lor pe 
postavul verde. La sosirea noastră, cel care ţinea banca trăgea cu grebla 
peste partea din tablou cu litera G. Pe ea se juca cel mai mult şi doi 
pontatori îşi părăsiră locurile înjurînd. îndată, spre uimirea mea, Saint- 
Saulge şi Septsorts ocupară scaunele libere şi mizară, unul pe G, altul pe D. 
La jocul numit „faraon” cînd cel care ţine banca trage două cărţi da aceeaşi 
valoare pentru fiecare tablou, toţi pontatorii pierd mizele. Cum amîndoi 
ucigaşii mei virtuali pontaseră pe tablouri deosebite, bancherul trase un 
şeptar de cupă şi un şeptar de pică, şi luă toate mizele. Apoi aceleaşi culori 
au ieşit de patru ori la rînd cu perechi de aşi, de popi, de dame şi de valeţi. 

— Conte, te-ai înţeles cu diavolul. Mă las păgubaş, strigă un jucător 
către cel care ţinea banca şi dinaintea căruia se adunase un morman de 
ludovici. 

Era ora trei spre dimineaţă. Toţi ceilalţi jucători se ridicară ca unul 
singur. 

— Am pierdut o sută de pistoli, spuse Saint-Saulge aruncîndu-mi o 
privire ucigătoare. 

— Şi eu două sute, zise Septsorts, cu un rînjet care îi descoperi dinţii 
stricaţi. Dar, tot răul spre bine. Nu-i aşa, pierzi la cărţi, cîştigi în dragoste? 
Domnule de la Pree de la Fleur, nu-ţi vei vinde scump pielea. Cu voia 
dumitale, ne vom răfui pe dată. 

îi spuse ceva la ureche cavalerului d’Esse, care se înclină repede, 
arătînd că e gata să-l ajute, pe cînd vicontele de Beaupreau dădu cu 
gravitate din cap la cererea făcută de Saint-Saulge. 

— Şi dumneata, dragă conte, îl întrebai pe domnul d’Argentiere, 
primeşti să-mi fii martor? 

— Ce n-aş face oare spre a-ţi fi de folos? îmi răspunse cu un aer 
mulţumit de sine. 

Băiatul acesta dolofan şi roşu la faţă ţinuse banca şi cîştigase cel puţin 
cinci mii de pistoli. Alcătuia un ciudat contrast cu Achille d’Esse, un 
prichindel negricios cu obrazul plin de coşuri, şi cu Alexandre de 
Beaupreau, galben ca turta de ceară şi cu picioare lungi, care îl făceau 
foarte înalt, de credeai că stă căţărat pe nişte picioroange de lemn. 

— Domnule, reluă vorba Septsorts, propun să ne batem în piaţa Royale. 
E la doi paşi de-aici şi, la ora asta, acolo nu riscăm să fim deranjaţi de 
nimeni. 

Am încuviinţat, m-am dus să-i spun tatălui meu că marchizul de 
Septsorts mă poftise împreună cu cîţiva prieteni să isprăvim noaptea inter 
pocula 1 şi am ieşit. 

Luna plină se ridica la orizont şi întuneca palidele lumini ale felinarelor. 
Mergînd de-a lungul grilajului de fier terminat cu mici suliţe aurite, ne-am 





1 La un pahar de băutură (lat.). 

oprit în faţa porţii de miază-zi, dominată de un ecuson monumental purtînd 
iniţialele înlănţuite ale regelui Ludovic. 

— Domnule, în gardă, şi Dumnezeu să te aibă în pază! lătră Fabrice de 
Septsorts scoţîndu-şi sabia din teacă. 

Prima însuşire a unui duelist este sîngele rege. Al meu fusese pus la 
încercare în împrejurări mai mult decît periculoase, şi mă simţeam foarte 
liniştit. Doar nu era vorba despre altceva decît de a scoate din luptă, fără să 
le pricinuiesc nici cea mai mică zgîrietură, doi prichindei pe care căpitanul 
Lafortune cu greu putea să-i ia în serios. Acestor ageamii, care, nici unul, 
nici celălalt, nu ridicaseră armele împotriva duşmanului şi desigur nu 
auziseră depre expediţiile de corsari decît cîteva vorbe aruncate la băutură, 
le sărise ţandăra prosteşte pentru capriciul unei domnişoare. Merita să 
mori pentru aşa ceva? Aveam să-i hăcuiesc unul după altul ca să mă văd 
din nou silit să părăsesc Parisul şi, de data aceasta, fără speranţă de 
întoarcere? Nu eram chiar atît de nebun. 

Adevărul este că, dacă micuţul Saint-Saulge, uscăţiv cum era, cu 
pieptul îngust şi o pieliţă de fată, la prima vedere nu părea de temut - cu 
toate că m-am ferit întotdeauna de pirpirii ăştia care pot fi iuţi de mînă - în 
schimb Septsorts, mai voinic, deşi manierele lui de bădăran erau tăgăduite 
de vocea-i de scapete, era destul de spătos ca să te îndemne să te păzeşti de 
el. Era omul care ar fi putut încerca să mă ia prin surprindere, atacînd 
orbeşte; va încerca să-mi încurce jocul, fără să bănuiască măcar o clipă că i 
l-aş putea ghici pe-al lui. 

Aşa s-a şi întîmplat. De la început m-am bucurat straşnic în sinea mea 
văzîndu-1 cum se năpusteşte asupră-mi. Mă mulţumeam să-i parez 
loviturile şi să rîd dîndu-i sfaturi ca un frate mai mare şi chibzuit unuia mai 
mic, cutezător, dar nesăbuit. 

— Mai domol, amice! ... Astîmpără-te, cucoane Fabrice! Nu mă crede 
chiar atît de grăbit să mă duc alături de glorioşii mei strămoşi... Din şapte 
soarte 1 nu vrei să mă laşi s-o aleg pe cea mai blîndă? 

Jocul acesta de cuvinte nu păru să-i fie deloc pe plac. Se înverşună şi 
mai tare. Am fost nevoit să admit că a-1 cruţa prea multă vreme însemna să 
primesc o lovitură cruntă dintr-acelea la care sînt expuşi oamenii cei mai 
îndemînatici puşi faţă în faţă cu nepricepuţi care nu cunosc regulile. în 
cîteva rînduri am oprit lupta şi mi-am plecat în jos sabia, lucru care a avut 
drept urmare, de flecare dată, să sporească înverşunarea adversarului meu. 

— Aşadar, şuieră el printre dinţi, nu vrei să te baţi? 

Am pornit atunci un atac de care el s-a ferit cu greutate, am trecut la 
altul şi, puţin cîte puţin, omul meu îşi pierdu controlul asupra actelor sale. 
Dar trebuia să se sfîrşească odată. Se aruncă asupra mea. L-am primit bine 
înfipt pe picioare. Gărzile săbiilor se ciocniră şi, cum ajunsesem aproape 
obraz lîngă obraz, l-am împins cu atîta forţă, încît se dădu îndărăt, îşi 
pierdu echilibrul şi căzu. Totuşi nu-şi lăsase arma din mînă şi, ridicîndu-se 


1 Joc de cuvinte: Septsorts - şapte soarte. 

îndată pe picioare, trecu din nou la asalt. Era momentul să termin treaba. 
Sîcîit de o serie de fente pe care le făceam una după alta fără să ducă la 
nimic, Septsorts, recăpătîndu-şi încrederea în sine, fandă cu tot trupul, dar 
eu am parat atît de tare, încît sabia îi scăpă din mină şi vîrful săbiei mele îi 
atinse pieptul. L-am văzut cum îşi holbează ochii. 

— Domnule, i-am spus atunci, dac-aş fi vrut, ai fi putut muri în clipa 
asta. Nu sînt un ucigaş. Te-ai bătut frumos şi socot că onoarea dumitale 
este nepătată. Prefer să-ţi cruţ viaţa şi să rămînem prieteni. 

Revenindu-şi în fire, se întoarse spre cavalerul d’Esse. 

— Mă voi supune hotărîrii dumitale, îi spuse. Prichindelul plin de coşuri 
îşi ridică bărbia în vînt şi declară către martori: 

— Dacă domnii aceştia împărtăşesc părerea mea, socot că pricina s-a 
încheiat spre satisfacţia părţilor. 

— Fie cum spui, răspunse Septsorts. 

— De minune, spuse la rîndul său Augustin de Saint-Saulge, salutîndu- 
mă după toată cuviinţa, cu tricornul în mină. Sluga dumitale, domnule! 
Deci mie îmi revine sarcina să răzbun jignirea suferită de doi oameni curte¬ 
nitori. Eşti gata? 

îşi scoase sabia din teacă şi trecu pe dată la atac. 

Spre lauda acestui filfizon cu înfăţişare de om plăpînd, trebuie să spun 
că avea o mină bună şi trebuia să te fereşti de el cît puteai. Era un elev 
silitor căruia îi lipsea doar flacăra geniului, căpătată odată cu experienţa 
întîlnirilor. 

L-am amăgit cu cîteva pase rapide, apoi, lăsîndu-1 să se angajeze, i-am 
zburat sabia la cîţiva paşi de el şi mi-am plecat arma. Băiatul rămase 
înmărmurit în faţa mea, cu braţele atîrnînde, aşteptîndu-se la orice. 

— Ei bine, domnule, i-am spus pe cînd îmi viram sabia în teacă, te 
declari şi dumneata satisfăcut? N-ai de ce să te simţi mai jignit decît 
domnul de Septsorts. Sînteţi înzestraţi amîndoi şi veţi fi la fel de buni ca şi 
mine cînd veţi ajunge la vîrsta mea. 

Contele d’Argentiere veni de se aşeză între noi şi rosti cu glas 
împăciuitor: 

— Domnilor, sînt de părere că seara nici nu putea să se termine mai 
bine decît aşa. în lipsa sîngelui, vă propun să vărsăm acum nişte vin. Am 
acasă cîteva sticle de vin grecesc demn de luat în seamă şi, dacă vreţi, vom 
merge să le golim spre a ne pecetlui prietenia. 

— Spre a o boteza, domnule, spuse Septsorts. 

— Fără apă, adăugă Saint-Saulge. 

— Vă rog să mă credeţi, domnilor, am spus la rîndul meu, că nu mi-a 
trecut niciodată prin gînd să vă jignesc. Dacă ar trebui să trag morala 
acestei seri, aş spune că prea adesea frumuseţea ia în braţe capriciul, iar 
noi nu sîntem numai sclavii, ci şi victimele ei. în ce mă priveşte, făgăduiesc 
să nu suflu o vorbă nimănui despre ce s-a întîmpiat în această piaţă şi, 
dacă va răsufla ceva, voi tăgădui pe loc. 

— V-aş fl pe veci îndatorat, domnule, strigă Septsorts. 

Noaptea se termină la chef. în revărsatul zorilor ieşiră pe stradă cinci 
gentilomi clătinîndu-se pe picioare moi şi zbierînd cît îi ţinea gura cîntece 
soldăţeşti. Nu mai ştiu cum am ajuns în casa părintească. Abia pe la orele 
patru după-amiază demna verişoară Apollonie mă trezi dintr-un somn de 
plumb, zgîlţîindu-mă fără cruţare. Mă trîntisem îmbrăcat de-a latul patului, 
cu nasul înfipt în cuvertură. 

— Ce mai curtezan! îmi spuse pe cînd mă frecam la ochi. Pe unde te-ai 
bălăcit de mi te-ntorci acasă în halul ăsta? ... Pfui! domnule, miroşi a 
poşircă. 

M-am ridicat în capul oaselor, am căscat, mi-am trecut degetele prin 
părul zburlit. Mi-am adunat minţile. 

— Află, doamnă, am rostit cu gravitate, că mă voi însura cu cea mai 
frumoasă fată de pe pămînt. 

Ea îşi ridică braţele la cer, îmi aruncă o privire cumplit de zbanghie şi 
izbucni. 

— Ar trebui să fie nebună ca să-şi ia pe cap un stîlp de tavernă. 

Am sărit în picioare şi i-am trîntit pe obraji două sărutări de doică. 
Bombăni: 

— Da, eşti doar o hahaleră şi pe deasupra o mîţă blîndă, ceea ce-i şi 
mai rău. Află că taică-tău nu mai ştie pe ce lume se află, de cînd te-ai trezit. 
L-a apucat iarăşi reumatismul. Nu mai poate să-şi mişte nici picioarele, nici 
mîinile. Şi numai din pricina ta. De trei ori l-a trimis pe Germain să te 
caute. Omul a bătut cu pumnul în uşă şi nimic. De ce dracu ai pus 
zăvorul? Neştiind ce să mai fac, m-am hotărît s-o spargem. Germain şi-a 
rupt umărul şi zgomotul tot nu te-a trezit, burduf de vin ce eşti! 

Abia îşi mai putea ţine firea. Mi-am pus un genunchi în pămînt, i-am 
sărutat mîinile şi, după ce m-am dus la bucătărie să-mi împrospătez ideile, 
vîrîndu-mi capul într-un hîrdău cu apă, am intrat în odaia tatălui meu. 
Dragul de el era cufundat într-un fotoliu mare cu urechi, al cărui spătar 
acoperit cu o tapiserie încadra un chip slăbit de boală. 

— Iată-te la faţă, piratule! spuse oftînd. Zău aşa, mă întrebam dacă n-o 
să fii adus pe năsălie. Mi-am dat seama după mutra ta unde ai şters-o 
noaptea trecută. Am priceput că vrei să ameninţi iarăşi viitorul urmaşilor 
mei. Nu există spadasin care să nu dea într-o bună zi peste unul mai bun 
decît el, fiule, şi ar trebui să mă scuteşti de asemenea emoţii. 

M-am gîndit că, pentru a-1 însenina, puteam să-mi calc făgăduiala pe 
care o făcusem să nu spun o vorbă despre boroboaţa din timpul nopţii. 
Ascultă povestea cu plăcere şi oftă iarăşi, mă sfătui de nu ştiu cîte ori să nu 
pun în primejdie cu uşurinţă viaţa unicului său moştenitor, apoi chipul i se 
lumină. 

— Fortunat, să trecem la lucrurile serioase. Dacă am înţeles eu bine, ai 
făcut alegerea. Signorina Farinacci a ieşit învingătoare. Te înţeleg: e plăcut 
să te joci cu focul! Altă veste importantă: pot să-ţi spun că, dacă fata te-a 

fermecat, în schimb tu l-ai cucerit pe taică-său. Şi totuşi e un vulpoi bărîn. 
Vrei să-mi spui şi mie ce poveşti i-ai turnat că şi vede în tine un viitor 
controlor general al finanţelor? 

I-am repetat cupletul despre comisioane, clauza celor patruzeci de zile, 
dreptul de funcţionare şi alte mofturi. Tata era încîntat. 

— Bravo, băiete. Trebuie să ştii să ţii lupul de urechi, cum spunea 
Terenţiu. Află însă că de la vorbe trebuie să treci la fapte. Girolamo 
Farinacci nu e un copil. Lasă! Am să te învăţ eu şi mă bizui pe şiretenia ta 
că nu te vei bîlbîi. 

Vru să se ridice, îşi înfrînă o strîmbătură de durere, care se prefăcu în 
zîmbet silit. 

— Reumatism 

blestemat! Dar bun e 
Dumnezeu! Va trebui 
totuşi să mă pun pe 
picioare ca să mă pot 
duce să cer cu tot 
dichisul mina Dulcineii 
tale. 

e frumoasă, nunta a fost frumoasă, n-am ce zice, solemnă, 
măreaţă, plină de fală. N-am destule epitete exprimînd luxul şi 
fastul, pentru a descrie culorile vii ale veşmintelor, aurăriile 
caleştilor şi litierelor, interzise totuşi printr-un ordin al regelui, perlele şi 
diamantele care scînteiau pe decolteurile femeilor şi tricornurile împodobite 
cu pene roşii ca focul sau înspicate cu alb, cataramele pantofilor bătute cu 
pietre scumpe şi smalţ. Veniseră gentilomi de modă veche, prieteni cu tata, 
încovoiaţi de vîrstă şi de greutatea perucilor, traficanţi cu îndoielnice titluri 
de nobleţe care, prin bogăţia costumelor, încercau să-şi acopere obîrşia 
joasă; dar nu arareori un duce arată ca un rîndaş. Veniseră veri din 
provincie, aproape cu toţii gentilomi prizăriţi, de care tata avusese 
bunătatea să-şi amintească, şi acum, ieşind din foişoarele lor cu şobolani, 
clipeau din ochi orbiţi de atîtea minunăţii care le sfidau calicia. Venise 
crema saloanelor, alcătuită din domnişori pomădaţi şi plini de ifose, care se 
lăudau că li se deschid toate uşile, şi din cartoforii pe care îi cunoscusem 
prin casele de joc. Veniseră şi amici proaspeţi, ca Fabrice de Septsorts şi 
Augustin de Saint-Saulge, care, fiindcă nu-mi putuseră tăia beregata, nu 
mai pridideau cu dovezile de duioşie. (Meritul lor nu era mic, întrucît chiar 
de-a doua zi curtea şi oraşul întreg erau la curent cu răfuiala noastră. E- 
adevărat, publicasem îndată o dezminţire, pentru care îmi erau 
recunoscători. Totuşi vestea ajunsese la urechile familiei Farinacci şi o 
făcuse pe bruneta Yolande să sară-n sus de bucurie, iai cînd tata s-a dus 
să-i ceară mîna, a fost primit cu mare entuziasm.) 

Ce să mai lungim vorba, în ziua de 9 noiembrie 1700 a fost o nuntă - 
aşa zicea toată lumea - cum nu s-a mai pomenit în toamna aceea. Nu voi 
trece sub tăcere faptul că tatăl meu, ghiduş cum era, le-a invitat împreună 
cu taţii şi mamele lor şi pe cele patru tinere pe care le socotise nişte nurori 
posibile, ca pentru a mă convinge, printr-o ultimă trecere în revistă a 
farmecelor lor, că făcusem o bună alegere. Astfel am fost în stare să mă 
încredinţez pe deplin că sîngele regilor Scoţiei nu putea atîrna mai greu în 
cumpănă decît şchiopătatul şi acra flecăreală a blondei Catherine 
dAubigny, că ducalul sînge bastard pe care îl avea în vine Elodie de Janze 
n-ar fi împrăştiat din nările mele izul de roşcovană, că cele două surori 
Rosnay-Charente, una, Emmanuelle, mustăcioasă şi mai înaltă decît mine, 
m-ar fi făcut caraghios, pe cînd cealaltă, Bernadette, o copie redusă a 
surorii sale, nu avea nimic care să-mi dea ghes. 

Pentru a fi drept cu aceste pretendente refuzate, trebuie să recunosc că 
nu s-au zgîrcit deloc la sclifoseli, ochi daţi peste cap şi chiar o melancolie 
care le aburea privirea. Dragele de ele! Poate, gîndindu-se la viitor, voiau să- 
mi dea de înţeles că, deşi nu mă luaseră de bărbat, puteau să-mi îngăduie, 
după măritiş, unele stăruinţe nelegitime. 

în acest alai clocotitor, în care lumea bună se bălăcea ca broaştele în 
baltă, marele învingător era fără îndoială tatăl meu. îşi atinsese ţelurile: eu 
mă însuram, şi Girolamo Farinacci nu se tocmise asupra zestrei, care 
atingea opt sute de mii de livre. La rostirea acestei cifre, pe marchizul meu 
era gata să-l lovească damblaua şi, cînd s-a întors acasă, am auzit chiar din 
gura lui acest comentariu în stare a face să se răsucească în mormînt cinci 
generaţii de străbuni cu merite cîştigate pe douăzeci de cîmpuri de luptă în 
slujba regelui: 

— Treptele averii, fiule, cînd ajung la asemenea înălţimi, fac cît treptele 
descendentei nobiliare. 

în sacristia bisericii Saint-Louis-des-Jesuites, mă strînse la pieptul lui, 
bîiguind cu lacrimi în ochi: 

— Acum pot să mor liniştit. 

Aşteptînd acest sfîrşit fatal, dădea impresia că şi-a redobîndit, ca prin 
farmec, vigoarea din tinereţe. Avea o privire vioaie, nu îl mai supăra 
reumatismul şi parcă se sprijinea în baston doar dintr-un vechi obicei. 

Signor Farinacci de Toţi-Sfinţii dorea ca unirea dintre mine şi fiica lui să 
fie binecuvîntată de un episcop. Tata atrăsese atenţia că ceremonia, urmînd 
să aibă loc într-o biserică în care slujea unul din membrii Companiei, 
provincialul ordinului era cel mai nimerit s-o oficieze. Se numea Onesime 
Bainvel şi n-am uitat nici azi legămîntul rostit de această fantomă ale cărui 
subţiratice forme trupeşti înotau sub sutană şi sub stihar. Ochii săi, adînc 
înfundaţi în orbitele umbrite de nişte sprîncene stufoase, aruncau fulgere 
pe cînd îşi începu cuvîntarea cu acest citat din Cîntarea cîntărilor: „Quae 
est ista, quae ascendit de deserto, deliciis affluens, innixa super dileclum 
suum? ” 1 Strigă însă îndată, clătinîndu-şi mînecile de dantelă: „Fraţii mei, 
asemenea vorbe ar fi cu dublu înţeles, ba chiar nelegiuite, cu toate că le-am 
luat din Sfînta-Scriptură, dacă ar privi doar ceea ce dintotdeauna doctrina 
Sfinţilor-Părinţi şi tradiţia Bisericii numesc poftele cărnii.” 

Stranie introducere la instruirea unei perechi de creştini, dar cucernicul 
părinte, argumentînd cu subtilitate demnă de ilustrul Bellarmino 2 , zăbovi 
cu bunăvoinţă asupra ruşinoaselor plăceri ale simţurilor, înainte de a le 
proclama „de acelaşi fel în pornirile pe care taina căsătoriei le face legitime, 
ca şi în fornicaţiile neîngăduite.” Glasul strident al iezuitului se străduia să 
demonstreze că cele din primul caz sînt binecuvîntate de Dumnezeu şi cele 
din al doilea caz, insuflate de Diavol şi blestemate, trecînd de la imprecaţii 
şi înfierări furibunde pe socoteala celor înrăiţi în păcate, la inflexiuni moi şi 



1 „Cine-i cea care se-nalţă din pustie, sprijinită de-al său drag? ” (VIII, 5). 

2 Bellarmino (sfintul Robert), teolog şi cardinal italian (1542 — 1621). 

mîngîietoare plutind deasupra creştetului unei tinere perechi pregătite să 
respecte marea lege Crescite et multiplicamini . 1 

în timpul acestei ciudate predici, mi-am tot aruncat ochii pe furiş spre 
mireasa mea aproape de nevăzut şi de neatins în vălurile ei albe. Avea să fie 
a mea şi cu greu mă dumiream ce noroc căzuse pe mine. Spre sfîrşitul 
omiliei, preotul înşiră îndatoririle soţilor; devenise plicticos şi Yolande, 
împărtăşindu-mi după cît se vede gîndurile, dădu uşurel la o parte voalurile 
în care era înfăşurată şi îmi zîmbi lăsînd să i se vadă strălucirea dinţilor şi 
văpaia ochilor ei verzi. O adîncă tulburare mă năpădi. 

La orga mare, vestitul Michel Delalande, organistul regelui, cînta din 
răsputeri pe toate registrele şi răsunătoarele acorduri trimise înapoi de 
bolţile şi hăul cupolei erau în unison cu dorinţa şi nerăbdarea mea. 

Căci ceremonia nu se mai sfîrşea. în pauzele făcute de orgă, scaunele 
scîrţîiau pe lespezi; volanele doamnelor iscau un foşnet nelămurit. Se 
auzeau şi nişte şoapte, strănuturi şi accese de tuse mai mult sau mai puţin 
înăbuşite în podul palmelor sau în batiste, rîsete înfundate, căscături, o 
sabie ciocnită de un scaun. Cînd ţîrîi soneria pentru a vesti lumea să se 
ridice în picioare, unul dintre cei prezenţi, probabil un libertin, nu şi-a 
putut opri un sughiţ neruşinat. 

După slujbă, răbdarea mea a fost iarăşi pusă la încercare de felicitările 
părintelui provincial - care îşi înlocuise cumplitele prevestiri asupra 
nenorocirilor sortite sufletelor păcătoase, cu vorbe mieroase —, de 
strîngerea mîinilor, reverenţe, bunele urări şi alte maimuţăreli de 

circumstanţă. 

î 

La ieşirea din biserică se adunase o grămadă de oameni din popor, 
cărora tata le-a aruncat, după obicei, nişte pumni de bănuţi. Drept urmare 
s-a produs o mică încăierare şi, în pofida celor şase lachei însărcinaţi să ne 
taie drum prin mulţime, mireasa a fost îmbrîncită de un lungan deşelat, 
care îşi ceru scuze hlizindu-se ca un nătărău. Yolande se aşeză în caleaşca 
şi pe dată se bosumflă. 

— Nu mai era mult, domnule, şi mojicul ăsta, care puţea ca toţi dracii, 
m-ar fi doborît la pămînt. Pot trage nădejdea că pe viitor nu vei mai suferi 
să mă vezi supusă unor asemenea comportări? 

Am pus mîna pe portiera pe care tocmai o închisese un lacheu. 

— Doamnă, doriţi să mă duc şi să-l lovesc cu latura săbiei pe mitocanul 
acela? 

îşi dădu voalurile la o parte şi îmi zîmbi în doi peri. 

— Lasă, domnule! în orice altă împrejurare ar fi fost de ajuns a porunci 
oamenilor noştri să-l ciomăgească. Dar azi mă simt topită şi plină de 
îngăduinţă. 

Spunînd acestea, mă ciupi de braţ pînă la sînge, apoi se cuibări în 
fundul caleştii, chicotind. 

Scosesem un ţipăt. Ea ridică din sprinceană. 


1 „ Creşteţi şi vă înmulţiţi” (lat). 












— Ai pielea prea simţitoare? 

îmi veniră în minte nişte versuri de Corneille, pe care le-am auzit 
adesea din gura tatălui meu. Le-am scandat, rar: 

în veci nu simţi pe lume deplină desfătarea; 

în orice bucurie s-amestecă-ntristarea 

Şi cele mai senine a noastre mulţămiri 

Ni-s veşnic tulburate de griji şi-nchipuiri . 1 

îndată am primit şi replica. 

— Cidul, don Diego, actul al III-lea. Le-am învăţat la maici, domnule. 
Trebuie să înţeleg din asta că fericirea domniei-tale n-ar fi deplină? 

— Doar dacă eşti nefericit că nu poţi fi încă şi mai fericit, contesă. 

Mă prinse de mînă şi mă strînse cu toată puterea: 

— Vei fi, Fortunat, iubirea vieţii mele! dacă nu, blestemul să cadă 
asupra capului meu! Pentru gloria mea vei întuneca faptele celor mai vestiţi 
eroi şi răsplata o vei primi din mîinile mele. Voi fi Andromeda ta, Euridice, 
Ariadna. 

I-am spus că exemplele nu mi se păreau prea bine alese, deoarece nu 
voi fi nevoit să o smulg din ghearele vreunui monstru marin, ca pe prima, 
din Infern, ca pe-a doua, din văgăuna Minotaurului, ca pe-a treia. 

— Vei face chiar mai mult, răspunse ea cu glas înfundat. Mă vei smulge 
din ghearele plictisului. 

Am simţit cum îşi înfige unghiile în palma mîinii pe care o strîngea 
mereu. Nici afurisitele gemene din Santo Dominguo n-ar fi făcut mai bine. 

Caleaşca se opri dinaintea fastuoasei locuinţe unde, deasupra porţii 
mari, era o placă de marmură albă pe care sta scris cu litere de aur: Hotel 
d’Ognissanti. 

Nu voi descrie aici cu de-amănuntul covorul roşu, întins pe pămînt din 
stradă pînă la capătul scării, nici cei doisprezece lachei cu peruci şi livrele 
vişinii care îl străjuiau de amîndouă părţile, nici ospăţul ca al lui 
Trimalcion, cu cele opt feluri urmate de un tort monumental, împodobit cu 
două corăbii cu borduri înalte care se înfruntau pe o mare de cremă de 
migdale împănată cu valuri de anghelică. Stăpînul casei, închinînd în sănă¬ 
tatea mirilor, sublinie că această capodoperă fusese pregătită în cinstea 
isprăvilor mele pe mare şi, înainte de a se aşeza, îmi aruncă un zîmbet cu 
subînţeles în care mi s-a părut că desluşesc un gînd ascuns, ironic. 

La masă fuseseră poftiţi numai membrii apropiaţi sau îndepărtaţi ai 
familiei, mai numeroşi din partea mea. Erau vreo treizeci. Pe la ora cinci 
după-amiază, în saloanele cu toate policandrele aprinse intrară vreo două 
sute de oaspeţi de cel mai bun neam şi care nu se sfiiră să se năpustească 
cu mare avînt asupra mîncărurilor şi băuturilor pe care valeţii, mergînd din 
salon în salon, le aduceau pe tăvi de argint. în această înghesuială nu ştiu 


1 Corneille, Cidul, actul II, scena 5. în romîneşte de Şt. O. Iosif. E.S.P.L.A., 1956. 

cum s-a întîmplat că m-am trezit despărţit de Yolande şi înconjurat de un 
roi de femei frumoase, care mă hărţuiră cu laude viclene, vorbe înţepătoare 
şi întrebări indiscrete. Eram felicitat, chiar cu ceva prea multă stăruinţă, că 
sînt un bărbat preafericit, lăsîndu-se parcă să se înţeleagă că nu se poate 
să nu-mi lipsească ceva. Mi se strecură că pentru unii căsătoria era un 
sfîrşit, pentru alţii, mai buni cunoscători ai căilor soartei, ea putea fi un 
început. 

— Ai de gînd să-ţi cumperi un regiment? 

— Dragul meu conte, eu te văd mai degrabă contracciu general de 
biruri. 

— Cu înfăţişarea domniei-tale şi cu restul, poţi ţinti să ajungi consilier 
al regelui. 

Doamnele se învîrteau în jurul meu, îmi aruncau ocheade ucigătoare, 
suspinau de mama focului în spatele evantaielor. 

— Ah! domnule, îmi spuse cu patimă roşcovana Elodie de Janze, mă 
veţi crede dacă vă spun că, fiind dezgustată de lume şi mulţumindu-mă cu 
strictul necesar, mă bate gîndul să mă călugăresc? 

— Cu farmecele pe care le aveţi mă simt îndatorat să vă sfătuiesc să nu 
luaţi o hotărîre atît de drastică, am răspuns curtenitor. 

— Era şi timpul să le vedeţi, mă înţepă ea, cu o privire ucigaşă. 

îmi întoarse spatele şi am părăsit cercul acestor gureşe doamne pentru 
a încerca s-o regăsesc pe aceea care, de cîteva ceasuri, era nevasta mea. 
Aşa cum fusesem eu asediat de sexul slab, fusese şi ea de sexul tare, 
reprezentat de şase gentilomi, printre care puteam recunoaşte cîţiva dintre 
rivalii mei nenorocoşi. Eram gata să ajung lîngă ea, cînd o mînă mi se aşeză 
pe umăr şi o voce cu accent italienesc se făcu auzită. Era socrul meu, 
domnul Girolamo Farinacci d’Ognissanti. Aşa cum cîntărisem şi mai 
înainte, acestui om hotărît în afaceri nu-i plăcea să-şi piardă timpul. 

— Dragă ginere, pot să-ţi spun două vorbe? 

— La ordinele domniei-voastre, domnule. 

— în cazul acesta, fă bunătatea şi vino cu mine în cabinetul meu. E 
timp pentru toate şi, cu firea pe care o ai, dacă nu mă înşel în ce te priveşte, 
nu vei avea de ce să regreţi discuţia pe care cred necesar s-o am încă de pe 
acum cu domnia-ta. 

L-am urmat într-un coridor îngust, apoi pe o scară ascunsă, destul de 
dreaptă, care ne-a condus spre o încăpere luminată de două ferestre înalte. 
Cărţi legate în piele de viţel sau în saftian, dosare groase purtînd pe cotor 
nume de oraşe ca Brest, Nantes, Bordeaux, Saint-Malo, umpleau nişte 
măsuţe şi dulapuri-bibliotecă împodobite cu zăbrele de sîrmă de alamă. Pe 
cămin, un ceasornic de bronz aurit reprezenta Timpul sub înfăţişarea unui 
bătrîn cu barba lungă, înarmat cu o coasă şi sprijinit de cadran. Pe un 
birou mare de stejar, cu picioare arcuite şi marchetat cu bronz, o călimară 
de corn, un mănunchi de pene de gîscă, o cutie cu praf de uscat cerneala şi 






un portofel de marochin roşu cu fir de aur, erau aşezate ca o trupă 
încolonată în linie de luptă. 

Girolamo Farinacci se aşeză la biroul său, într-un fotoliu cu braţe, îmi 
arătă un scaun asemănător şi îmi spuse pe neaşteptate: 

— Ia loc, căpitane Lafortune. 

Chiar dacă trăsnetul ar fî căzut lîngă mine nu mi s-ar fi tăiat mai mult 
răsuflarea. Cu greu am izbutit să înghit în sec, nefîind în stare să rosteasc 
nici un cuvînt. 

— Haide băiatul meu, continuă bancherul cu voce blîndă, vino-ţi în fire. 
Doar n-am să-l denunţ amiralităţii pe ginerele meu, ca pirat şi răzvrătit 
împotriva legii şi regelui. Află că n-am început să te stimez decît din ziua 
cînd am ştiut că vestitul căpitan Lafortune, care a pricinuit atîtea necazuri 
Companiei noastre pentru Guineea, nu era decît una şi aceeaşi persoană cu 
dumneata. Gîndeşte-te oleacă. Cel mai bun şi mai practic mijloc de a-1 face 
pe-un duşman nevătămător, decît să rişti să-ţi scoată maţele, este de-a 
cădea la învoială cu el. Dîndu-ti mîna fetei mele, te-am dezarmat. Sincer 
vorbind, nu cred că mai ai chef să-ţi reiei cariera de profet eliberator al rasei 
negre. La vîrsta domniei-tale ai tot dreptul să doreşti o viaţă mai puţin 
aspră decît aceea pe care ţi-au impus-o nişte împrejurări neprevăzute. 

îmi recăpătasem îndeajuns stăpînirea de sine ca să-l întreb cum de-a 
putut fî atît de bine informat despre activităţile mele. îşi mîngîie barbişonul 
şi zîmbi. 

— Nimic mai simplu. Tatăl domniei-tale mi-a dat să înţeleg prin vorbe 
ocolite despre o alianţă posibilă între familiile noastre. N-aveam oare 
dreptul să mă asigur că, în cazul acesta, nu-mi dădeam fiica pe mîna 
unui aventurier brutal şi desfrînat? Mi s-a părut că marchizul este 
oarecum pus în încurcătură de unele întrebări ale mele. După el, 
domnia-ta ai fî un mic sfînt. Panegiricul său părea prea umflat, fiind 
vorba de un voinic de felul domniei-tale care, vreme de şapte ani, s-a 
vînturat pe mările calde. Am trimis un om de încredere la căpitanul 
Fulminet, care se pregătea tocmai să plece spre Insule. 

— Şi căpitanul şi-a descleştat gura? 

— Hm! nu fără arţag şi scrîşnete din dinţi. îi atrăsesem bine atenţia 
omului meu să-i jure că voi avea gura pecetluită la toate dezvăluirile pe care 
i le-ar putea face. Pentru a-i dezlega limba bunului Fulminet a trebuit totuşi 
să recurg nu mai puţin decît la ameninţarea de a-i lua comanda corăbiei la 
Petulante. La vederea unei misive scrise cu mîna mea şi prin care îl 
asiguram că nu vei păţi nimic, înjurînd şi blestemînd toţi negrii de pe 
pămînt, s-a hotărît în cele din urmă să vorbească, după ce îl preveni pe 
nefericitul mesager că, în cazul cînd cea mai mică indiscreţie ţi-ar dăuna cu 
ceva, va veni la Paris să-i taie urechile. Iată un adevărat prieten. 

— Şi care este concluzia celor aflate, domnule? 

— Ceremonia de astăzi, nu-i aşa? M-am gîndit că eşti soţul potrivit 
pentru fiica mea. Are o închipuire bogată; dovedeşte un cult faţă de eroi şi 

socot că ai fost unul, în felul domniei-tale, dar nu-ţi ascund că i-aş fi 
preferat un altul, mai puţin păgubitor pentru acţionarii Companiei pentru 
Guineea. Fireşte, Yolande ştie tot adevărul despre isprăvile domniei-tale, 
deşi pînă acum, la sfatul meu, s-a ferit să te lase să bănuieşti ceva. Erou 
sau pirat, pentru majoritatea femeilor este totuna, ceea ce dovedeşte 
îndeajuns, dac-ar mai 11 nevoie, că n-au o minte la fel ca a noastră. Mai ai 
încă timp să înveţi, tinere, că femeile n-au nici un fel de morală şi toate 
faptele lor sînt sorocite de toanele momentului. Să trecem însă la lucruri 
serioase. Ce vezi scris pe cotoarele dosarelor înşiruite pe măsuţele de-acolo? 
Nume de porturi. Pentru că eu cred din ce în ce mai mult în viitorul 
comerţului pe căile maritime. îmi vei spune că se află în plină decădere. 
Compania noastră pentru Guineea nu mai bate decît dintr-o aripă, în parte 
datorită domniei-tale, domnule pirat. Compania Indiilor a intrat în agonie şi 
Compania Mărilor Sudului s-ar putea să cunoască în curînd aceeaşi soartă. 
Războiul este pricina acestei deplorabile stări de lucruri. Or, regele a avut 
buna idee să încheie pace. Presupunînd chiar că ea nu va dura decît scurtă 
vreme, ducele de Anjou are să se urce pe tronul Spaniei şi se va încheia cu 
el un tratat privind monopolul asupra negoţului cu negri. Ştiu din sursă 
sigură că se poartă discuţii secrete în această direcţie. Şi asta încă nu e 
totul. Se pot cîştiga averi făcînd negoţ cu piaştri şi lingouri de argint. M-am 
hotărît deci să echipez o navă pe socoteala mea proprie, şi simţeam nevoia 
să am alături de mine un marinar cu experienţă. Puteam visa mai mult 
decît un ginere? Dintr-o lovitură, iată-te pus pe veci la adăpost de orice sur¬ 
priză. Cui îi va trece prin minte să creadă că ginerele meu este acelaşi cu 
necruţătorul căpitan Lafortune? 

Se răsturnă în fotoliu şi îşi frecă mîinile. O ciudată flăcăruie îi licărea în 
ochi. Bizar socru! Se lăuda făţiş că mă ţinea în mînă; nu eram decît un pion 
în jocul lui. Mă credea prizonierul său. Cu toate acestea, n-ar fi oare grav 
compromis dacă s-ar afla că îşi dăduse fiica, cu bună ştiinţă, unui bărbat 
pe care îl socotea hoţ de mare? 

Străbătînd prin pereţi şi tavane, un murmur de viori pătrunsese în 
încăpere. 

— începe balul, spuse el ridicîndu-se. Am prevenit-o pe fiica mea că voi 
avea o discuţie cu domnia-ta, dar o să spună că abuzez. E timpul să te duci 
la ea. Haide, fericit muritor! Frumuseţe, dragoste, avere. Ah! vei avea o viaţă 
foarte interesantă. Şi eu te voi ajuta la asta. 

Nu mă simţeam prea în largul meu, coborînd treptele scării ascunse în 
urma domnului Girolamo Farinacci. Văzut pe la spate, omuleţul acesta 
îngust în umeri, cu sfeşnicul de argint în mînă, nu părea decît un slăbănog 
pe lîngă un anumit căpitan care ajunsese să fie poreclit Spaima Caraibilor. 
De unde venea atunci, dacă nu teama cel puţin jena pe care o simţeam în 
faţa lui? Puteam s-o leg, cred, de ochii lui sfredelitori, ochii unei păsări de 
pradă, sau, mai degrabă, ochi de guzgan care nu clipeau niciodată şi 
păreau că îl măsoară şi totodată îl sfidează pe cel din faţa lor. Aveam să 

înţeleg mai tîrziu că privirea lui rece era a unui om de afaceri, pentru care 
n-au valoare decît bunurile soartei calculate în ludovici de aur şi pistoli 
grei. 

întoarcerea la hărmălaia şi lumina saloanelor îmi mai aduse inima la 
loc. Viorile intonau o gavotă. Sutele de luminări din policandre, sfeşnice şi 
aplice erau reflectate la infinit în oglinzile înalte aşezate faţă în faţă. Pere¬ 
chile se învîrteau şi îşi înmulţeau reverenţele studiate cu o gravitate 
temperată de zîmbete cu gura închisă. 

Soţia mea - făptura aceasta minunată era într-adevăr soţia mea! - îi 
pusese probabil pe goană pe curtezanii prea grăbiţi ca să-i fie pe plac. Şedea 
pe o banchetă între mama ei, buna doamnă Raffaella, gata mai mult ca 
oricînd să se înăbuşe în rochia de catifea grena stînd să plesnească pe ea, şi 
verişoara Apollonie, subţirică în strimta ei rochie albastră, şi pe care 
încîntarea de a lua parte la o asemenea sărbătoare o făcea să se uite cruciş 
cu mare voluptate. Yolande nu voise ca fusta ei de mătase albă, încrustată 
cu dantelă fină din Flandra, să fie brodată cu aur, pentru a se ţine după 
moda curţii unde Doamna de Maintenon predica austeritatea dînd ea însăşi 
exemplu. Un singur şir de diamante cu cele mai frumoase ape strălucea la 
gîtul ei. 

Cînd am zărit-o, îşi ţinea ochii în jos. Apoi i-a ridicat, i-a întîlnit pe-ai 
mei şi, pe cînd obrazul i se împurpura uşor, inima mea bătea gata să-mi 
sară din piept. M-am îndreptat spre ea ca un automat. Verişoara începu să 
rîdă. 

— Ai dat în orbul găinilor, domnule verişor? Sau, pe sfînta mea 
patroană, căreia paginii din Alexandria i-au rupt falca, suferi de o măsea de 
minte care ţi-o fi crescut mai tîrziu şi care ar da o explicaţie căsătoriei tale? 
Mi se pare mie sau nu te ţii prea drept pe picioare şi nu eşti în apele tale? 

Era să protesteze cînd doamna Raffaella, prinzînd să zîmbească angelic, 
ceea ce îi umfla şi mai tare sferele obrajilor, se amestecă blajin în vorbă. 

— Este foarte firesc ca il conte Fortunat să fie tulburat. îmi aminteşte de 
Girolamo al meu în ziua nunţii noastre. Deşi născut în Franţa, unde 
bunicul său venise odată cu regina Maria de Medici, hotărîse să nu ducă în 
faţa altarului decît o italiancă. Un văr de-al lui din Florenţa avea legături de 
afaceri cu tatăl meu, onorabilul Salvatore Creşti, podestat de Arezzo. După 
ce mă văzuse la Sienna, unde venisem pentru cursele de cai, vărul a făcut 
rost, habar n-am cum, de portretul meu în miniatură. L-a trimis lui 
Girolamo, care s-a aprins subito 1 . Acest diavolo pune şaua pe cal, omoară 
sub el alţi zece ca să ajungă mai repede la mio padre 2 . Se jură pe mîntuirea 
sufletului său că dacă refuză să-i dea mina mea, îşi va înfige un pumnal 
drept în inimă. II mio babbo 3 mă cheamă şi îmi spune: „Carissima 4 , îl vezi pe 


1 Pe loc (it.). 

2 Tatăl meu (it.). 

3 Tăticul (it.). 

4 Scumpa mea (it.). 

cavalerul acesta simpatic? Vrea să se omoare dacă nu-1 iei de bărbat.” Era 
să leşin. Abia l-am privit pe Girolamo al meu. Am văzut numai cum tigrul 
îşi ţinea o mină pe minerul jungherului. „N-am ce-i face, îl voi lua de 
bărbat, tată”, i-am răspuns, plecînd nevinovată ochii în pămînt. Cinci¬ 
sprezece zile după aceea s-a făcut nunta şi, la biserică, lui sposo 1 i-a venit 
rîndul să fie mai emoţionat. Cînd mi-a pus în deget verigheta, tremura tot. 
Tigrul se îmblînzise. 

Doamna Raffaella bătu din pleoape şi adăugă suspinînd: 

— Ha un poco cambiato dopo! Ma che! il uomo e l’uomo! 2 

— Da-da, murmură verişoara Apollonie, şi-am fi foarte amărîte să nu fie 

aşa. 

La această cugetare plină de bun simţ, Yolande se ridică şi îmi spuse, 
ţintuindu-mă cu o privire dominatoare: 

— Binevoieşti să-mi acorzi favoarea unui dans, domnule soţ? S-ar părea 
că m-ai făcut să-l aştept. 

Am luat-o în braţe şi am început să dansăm un rigaucLon. Cît a durat 
acest dintîi dans, n-a rostit nici o vorbă. îi strîngeam tare în braţe trupul 
desăvîrşit; ochii ei se pierdeau într-ai mei; îi simţeam răsuflarea pe obraz. 
Mi se părea că mă dizolv, că mă contopesc cu ea. 

Cînd muzicanţii au făcut o pauză, mă duse într-un colţ mascat de nişte 
portocali puşi în hîrdaie de lemn. Mă trase să mă aşez lîngă ea şi îmi prinse 
mîinile în ale ei. 

— Fortunat, îmi spuse, am călcat toate regulile bunei creşteri refuzînd 
să dansez cu vreo şase gentilomi de neam mare, care mă rugau cuviincios. 

— De ce atîta asprime, doamnă? am întrebat-o strîngîndu-i mîinile într- 
ale mele. 

— Frumoasă întrebare, domnule! Fiindcă nu sînt decît a domniei-tale şi 
nu vreau să fiu decît a domniei-tale, toţi ceilalţi bărbaţi mă plictisesc de 
moarte, şi oricine încearcă să-ţi calce drepturile în picioare te jigneşte şi mă 
jigneşte. 

— îti sînt recunoscător, iubita mea. 

— Aşteaptă! Aşa cum eu sînt a domniei-tale, ţin ca şi domnia-ta să fii al 
meu. Din acest motiv am tot dreptul să fiu geloasă pe tatăl meu, care te-a 
ţinut atît de multă vreme în cabinetul lui, şi pe mama care a încercat 
zadarnic să te coboare în ochii mei pe motiv că nu m-ai ameninţat că-ţi vei 
străpunge inima dacă nu te însori cu mine. Sînt de acord că tata a fost un 
tigru. Dar domnia-ta nu eşti un leu? 

Mîinile îi ardeau. Pieptul i se zbătea. I-am arătat că mama ei, pomenind 
despre dragostea pătimaşă pe care soţul a nutrit-o faţă de ea încă din prima 
zi, avusese doar intenţia lăudabilă de a mi-1 da ca exemplu. Am adăugat că 
tatăl ei, voind să mă facă părtaş în afacerile lui spre a-mi asigura averea, 




1 Soţului (it.). 

2 După aceea s-a mai schimbat puţin. Ce mai! Bărbatul e bărbat (it.). 

îmi arăta o încredere pentru care trebuia să-i fiu recunoscător. Atunci ea 
izbucni. 

— Cu mine te-ai însurat, Fortunat, şi nu voi îngădui să te împart cu 
nimeni! N-ai altceva mai bun de făcut decit să iei pildă de la Petru, Pavel 
sau Iacob? Ce mare scofală să speculezi hîrtiile la purtător! Dacă vrei să mă 
faci fericită, va trebui să-ţi muţi gîndul. Eu sînt gata să mă fac mus şi să 
trăiesc pe o corabie de piraţi, dacă e s-o fac cu bărbatul pe care îl iubesc! 

Aluzia era limpede. M-am prefăcut că n-o bag în seamă şi m-am 
mulţumit să spun: 

— Viaţa de matelot este grea şi primejdioasă, Yolande. Aş fi un soţ rău 
dacă mi-ar trece măcar prin minte să ţi-o impun. 

Sări în sus. 

— Mă iei drept o gîscă dintr-aceea care nu ştie să vorbească altceva 
decît despre cîrpe şi preferinţe? Te implor, Fortunat, fii din nou tu însuţi. N- 
ai nimic de ascuns soţiei tale. Mai povesteşte-mi din aventurile tale pe 
mare. 

Tatăl ei mă prevenise: avea desigur o imaginaţie bogată, Yolande 
Farinacci d’Ognissanti, de acum înainte contesă de la Pree de la Fleur. Era 
să-i răspund că i-am dezvăluit partea cea mai atrăgătoare din viaţa mea 
aventuroasă, chiar dacă aveam să fiu învinuit de prefăcătorie, cînd 
zgomotul familiar al unui baston ce se lovea de parchet îmi trezi atenţia. 
Chipul jovial al tatălui meu apăru printre frunzele lucioase ale portocalilor. 

— Faceţi pe misterioşii? spuse el pe ton glumeţ. Aşa vă feriţi voi de 
admiraţia mulţimii? Aveţi o viaţă întreagă dinaintea voastră să vă 
dezmierdaţi. Pînă atunci, lumea vă roagă s-o lăsaţi să admire încă puţin o 
pereche cum nu se poate mai potrivită. 

Yolande se ridică iute şi îi depuse pe obraji două sărutări răsunătoare. 
El îşi trase nasul, tuşi şi începu să rîdă: 

— Ia te uită, cită emoţie pe capul unui om bătrîn ca mine. Frumoasa 
mea, te proclam cea mai bună noră din lume. 

— Ştiu cîte îţi datorez, tată, îi răspunse ea cu aprindere, şi nu voi avea 
niciodată cum să-ţi mulţumesc că ai adus pe lume un fiu ca Fortunat, dar 
află că de acum înainte este al meu. Mi l-ai dat, nu mai poţi să mi-1 iei 
înapoi. Este bunul meu, lucrul meu, zeul meu, în sfîrşit, soţul meu. 

Tata rîse din nou şi îi sărută mina. 

— N-am nimic împotrivă. Marea mi l-a luat aproape opt ani. Mi l-a adus 
înapoi ca să-l dau pe mîinile tale albe unde, sper, va avea mai puţin de 
furcă. 

— Eşti sigur? spuse ea cu o expresie despre care n-aş şti să spun dacă 
era şugubeaţă sau provocatoare. 

El ridică din umeri. 

— Doamne! copila mea, îl cred în stare să se apere de o femeie 
deşteaptă, la fel de bine ca şi de o întreagă escadră engleză. Pînă atunci, 
veniţi să vă mai admire oaspeţii noştri, fie că, purtîndu-vă o prietenie 











adevărată, se bucură din inimă, fie că, învidiindu-vă, crapă de necaz. După 
ce veţi face ocolul celor trei saloane aveţi dreptul să o ştergeţi pe furiş, 
îşi duse o mină la frunte şi bastonul scîrtîi pe parchet. 

— în curînd mă voi duce şi eu acasă. Prea multă bucurie îl macină pe 
om, şi astăzi am întrecut măsura. Vă binecuvîntez pe amîndoi. Să trăiţi 
fericiţi şi să nu vă lipsiţi de nici o plăcere a vîrstei voastre. 

Se îndepărtă, adus de spate. 

Capitolul 4 


r fi o nesocotinţă din partea mea să spun că aş fi fost luat pe 
neaşteptate. Nurii trupeşti ai nevestei mele prevesteau fire 
nepotolită. Ochii ei îmi aminteau de vîrtejurile mărilor, buzele, de 
miezul rodiei; părul ei negru şi lucios parcă arunca scîntei. Mă feresc să 
exagerez. Tata le văzuse şi el, iar pentru a mă încunoştinţa, pusese totul 
negru pe alb. în caleaşca ce ne ducea spre casa noastră, i-am prins mîinile 
prizonierei mele, mîini lungi şi delicate, în mănuşi de piele din Spania. Mi le 
strînse cu putere pe-ale mele, apoi, desprinzîndu-se iute, îmi şopti: 

— Mă scoţi din minţi. 

» î 

Era o noapte întunecoasă. Caleaşca se hurduca în scîrţîit de arcuri şi 
copitele cailor bocăneau pe caldarîmul stricat al străzilor în mijlocul cărora, 
din loc în loc, la douăzeci de picioare deasupra pămîntului, felinarele 
răspîndeau o lumină firavă. Mai mult o ghiceam pe Yolande decît o vedeam, 
şi amuţisem, ameţit de parfumul ei, amestecat cu apă de heruvim şi lapte 
neînceput. Dintr-o pornire proprie îşi scoase mănuşa de pe mîna dreaptă, 
mă prinse de încheietură, îmi frămîntă carnea cu violenţă, o duse la gură şi 
muşcă. Mi-a venit să răspund acestui atac pe negîndite, strîngînd-o în 
braţe, dar caleaşca se opri. 

Yolande se trase repede la locul ei şi îşi puse mănuşa. Lacheul aşezat 
lîngă vizitiu sări jos şi deschise portiera. 

Tata nu făcuse lucrurile pe jumătate. Parterul şi primul etaj al casei 
erau puse la dispoziţia mea. îmi lăsase toate încăperile de primire, 
biblioteca cu două mii de volume, sala de biliard, salonul de muzică şi 
cabinetul de curiozităţi în care se aflau miniaturi făcute de maeştri ai 
picturii, figurine de Tanagra, obiecte de lac, jaduri şi fildeşuri din China, 
cristale veneţiene şi o colecţie de camee şi monezi antice. Mă împotrivisem 
unei generozităţi care îl despuia de bunuri, dar el dăduse din umeri. 

— Nu-i decît un avans asupra moştenirii, fiule. Mai devreme, sau mai 
tîrziu... Mai bine să te bucuri de ele de pe acum. 

Mă rugase doar s-o las pe verişoara Apollonie în odaia ei de la primul 
etaj. 

— Ar fi prea necăjită să-şi schimbe toate obiceiurile. Femeile, 
copilăroase din fire, sînt mai simţitoare decît noi la micile amănunte ale 
vieţii. Eu mă mulţumesc foarte bine cu al doilea cat. Mă simt mai aproape 
de cer, căci a venit vremea să mă gîndesc la el. 

Tata avea doar cinci slugi: în afară de credinciosul Germain, doi lachei, 
un valet şi un bucătar. Yolande hotărîse să-şi aducă cele două cameriste, 









nişte italience, Loretta şi Giuseppina, care în seara aceea ne aşteptau la 
intrarea în saloane, avînd fiecare o făclie în mînă. 

Am pătruns în primul salon, luminat ca de sărbătoare, ţinînd-o pe 
tînăra mea soţie de mîna dreaptă. Solemnitatea clipei mă făcea poate 
scorţos fără voia mea. Gravitatea mi s-a risipit, deoarece, la vederea 
noastră, cele două ragazze scoaseră ţipete de încîntare; un potop de cuvinte 
italieneşti se porni din gura lor cu o nespusă iuţeală; în sfîrşit, se înecau de 
rîs, schimbînd păreri necuviincioase despre cutare sau cutare parte din 
găteala stăpînei lor, pe care le arătau cu degetul. Se întîmplă chiar ca uneia 
din ele, ţinîndu-se cu mîinile de burtă, să-i picure lacrimi pe parchet, lucru 
pentru care Yolande se supără. 

— Basta, Giuseppina, dacă nu vrei să fii biciuită pînă la sînge. 

Zburdalnicele fete încremeniră ca nişte soldaţi la comanda „prezentaţi 
arm'”. 

— Sînt guralive ca nişte coţofene şi vorbesc tare ca toate napolitanele, 
îmi spuse Yolande. Le iert trăncăneala, fiindcă nu există fete mai pricepute 
ca ele să încolăcească părul în bucle şi conduri, dar cîteodată întrec măsura 
şi-atunci sînt nevoită să le închid pliscul. 

Pleoapele i se zbătură. 

— Acum trebuie să mă laşi cu ele, iubitule. 

Mi s-a părut că desluşesc un tremur uşor în vocea ei. Loretta deschise 
uşa cabinetului de lîngă odaia noastră şi o lăsă pe stăpîna ei să intre. Cele 
trei femei dispărură. Prin uşă ajungea pînă la mine rîsul zglobiu al came¬ 
ristelor. 

Mie nu-mi venea deloc să rîd. Yolande avea să fie a mea şi dorinţa pe 
care o stîrnea în mine nu trebuia să mă orbească: eram nevoit să recunosc 
că îmi legasem viaţa de o fiinţă pe care nu o cunoşteam. Preferinţa ei faţă de 
eroii din romane („pentru gloria mea, vei întuneca faptele celor mai vestiţi 
eroi”), declaraţia categorică făcută tatălui meu („este bunul meu, lucrul 
meu”...), pornirile ei bruşte („mă scoţi din minţi”), urma dinţilor ei pe înche¬ 
ietura mîinii mele, o făceau pe cît de atrăgătoare, pe atît de enigmatică. Să 
fie oare cea mai delicioasă, cea mai fermecătoare, sau cea mai cruntă, cea 
mai tiranică dintre femei? 

Am optat fără şovăială pentru delicii, întrucît, la urma urmelor, e o 
tradiţie să începi cu asta, în timp ce aşteptam mereu în odaia noastră, prin 
care mă plimbam în lung şi în lat în costum de fantomă. Covoarele persane 
îmi înăbuşeau paşii. Tata avusese delicata atenţie de a pune să se agate pe 
pereţi tablouri cu scene mitologice: răpirea Europei de zeul-taur; Hercule 
torcînd lînă la picioarele Omphalei; Selene aplecîndu-se drăgăstos spre 
Endymion. Cum eram în 9 noiembrie şi afară se făcuse foarte frig, o 
piramidă de butuci ardea în căminul înalt. Avusesem vreme să văd doi sau 
trei prăbuşindu-se într-o jerbă de scîntei cînd, din cabinetul învecinat, am 
auzit un tropot şi noi rîsete. O uşă se trînti, alta se deschise. Yolande apăru 
în prag, ţinînd în mînă un candelabru cu patru luminări. O cămaşă de 

noapte albă şi lungă, strînsă la gît printr-un şnur cu ciucuri de mătase roz, 
îi ajungea pînă la glezne. Părul ei ca tăciunele îi cădea pe spate şi pe umeri, 
şi cristalele candelabrului prindeau în faţetele lor luciri vii care, ca nişte 
fulgere, i se reflectau în ochi. 

înaintă fără să spună un cuvînt, aşeză candelabrul pe un gheridon şi, 
întorcîndu-se spre mine, se opri locului. în trei paşi am ajuns lingă ea, am 
căzut în genunchi şi am cuprins în braţe această statuie de carne. Simţeam 
cum freamătă sub mătasea uşoară. îmi puse o mină pe creştet, şi mă 
dezmierdă blînd. Apoi am auzit aceste vorbe pe care eram pregătit să le aud: 

— într-adevăr tu eşti căpitanul Lafortune? 

Nu i-am răspuns, dar am strîns-o şi mai tare. Mă prinse cu două degete 
de ureche şi mă ciupi. 

— Vrei să ţi-o răsucesc, căpitane? Ţi-am pus o întrebare. Domnia-ta eşti 
acela care ai luat cu forţa corabia engleză Victorious de la un corsar francez 
care o capturase? 

Nu mai aveam nici un motiv să-i mai ascund ceva. Aşa că am rostit cu 
glas copilăresc şi aproape bîlbîindu-mă: 

— Nu ţi-am mai vorbit despre asta, doamnă? 

Oftă mulţumită. 

— Bineînţeles, căpitane, dar trecînd peste punctul esenţial, adică 
nespunînd că domnia-ta erai acel vestit pirat care, după ce şi-a rebotezat 
captura în le Fulminant, a străbătut marea Caraibilor în fruntea unui 
echipaj de fîoroşi negri scăpaţi. Acum, vreau să ştiu totul. 

Mi-am îngăduit să rîd. 

— Vei şti totul, doamnă. Numai lasă-mi urechea în pace. Şi nici poziţia 
în care stăm acum nu cred că-i prea potrivită, mă tem să nu răceşti. 

— Fie, spuse ea semeaţă. Să stăm la gura sobei. Se aşeză într-un fotoliu 
refăcut de curînd după ultima modă şi care se numea „confesional”, apoi 
continuă: 

— Iată un loc potrivit nu confidenţelor, căpitane, ci mărturisirilor pe 
care mi le vei face. Nu uita c-ar fi ruşinos s-o minţi pe soţia domniei-tale 
chiar în noaptea nunţii, pe soţia domniei-tale căreia pînă acum i-ai măsluit 
cu neruşinare adevărul. Haide! în genunchi! 

M-am supus şi ea îmi opri mîinile ispitite să se rătăcească. Parfumul ei, 
căldura trupului ei mă scoteau din minţi, dar puteam oare să mă 
răzvrătesc, cînd fericirea la care jinduiam, şi de care eram atît de aproape, 
nu depindea decît de capriciul ei? 

— Ei, ce mai aştepţi? Să te-aud! 

Nu-mi rămînea decît să reiau, restabilind exactitatea faptelor, cele 
povestite la prima noastră întîlnire. Mă străduiam să arăt că nu fusesem un 
pirat de rînd, ci un fel de mesia al rasei negre, primul eliberator al sclavilor 
asupriţi. 

— Cine te învinuieşte că ai fost pirat? exclamă ea, de parcă protestul 
meu nu se potrivea cu subiectul. Faptele eroului merită tot interesul, 

oricare ar fi motivele lor. în ce priveşte restul, doar n-ai vrea să mă faci să 
cred că negrii sînt nişte oameni ca şi albii? 

A fost uimită cînd i-am spus că, dacă cercetăm Sfînta-Scriptură, vedem 
că, la început, Creatorul n-a făcut nici o deosebire între Sim, Ham şi Iafet. 
Din aceasta trebuie să socotim că un negru născut în fundul Africii este în¬ 
zestrat cu un trup şi un suflet, la fel ca şi un enoriaş din parohia Notre- 
Dame. A vrut atunci să-mi demonstreze că negrul Polidor, nutrind gîndul de 
a-1 spînzura pe binefăcătorul rasei sale, dădea dovadă de o nerecunoştinţă 
îndoit de neagră, care îi atrăgea osînda lumii creştine. La care i-am răspuns 
că nerecunoştinţa este nedespărţită de firea omului, oricare ar fî culoarea 
pielii, şi că, în insulele Americii, toată recunoştinţa stăpînilor faţă de slugile 
credincioase nu consta adesea decît în a le snopi în bătaie. 

Era o discuţie stranie pentru noaptea nunţii. Chiar şi Yolande şi-a dat 
poate seama de asta. Mă mîngîie din nou pe păr şi îmi spuse cu glas 
schimbat: 

— Fortunat, oricît ai fî de mare prieten al neamului omenesc, fără 
deosebire de culoare, totuşi cu negrii domniei-tale ai ucis un mare număr 
de eretici englezi şi olandezi, ceea ce ar fi o faptă pioasă, dacă printre ei n-ar 
fî fost şi o mulţime de catolici portughezi şi spanioli. 

I-am răspuns că legea firii îl făcea pe cel puternic să-l învingă pe cel 
slab, şi că, viclenia dovedind uneori forţa, în general făcusem astfel încît să 
îmbin una cu cealaltă spre a-mi atinge ţelurile. Această observaţie banală a 
impresionat-o probabil, căci am simţit cum nişte buze fierbinţi se lipesc de 
fruntea mea. M-am ridicat în picioare. Am luat în braţe frumoasa mea 
pradă, care începu să bîiguie: 

— Ah! căpitane Lafortune, căpitanul meu! ... 

O lumină cenuşie se strecura prin draperiile grele de tapiserie cînd am 
auzit sunînd unsprezece bătăi. Monumentalul orologiu de bronz aurit care 
trona pe cămin ne fusese dăruit de socrul meu. înfăţişa o corabie cu bordul 
înalt pe puntea căreia un ofiţer îşi ridica sabia la fiecare bătaie, pe cînd trei 
mateloţi aşezaţi în faţa lui prezentau armele. Girolamo Farinacci, care nu 
făcea nimic fără legătură, voise după cît se vede să-mi arate prin aceasta ce 
aştepta din partea mea. 

M-am dus să trag draperiile şi, ridicînd un colţ al perdelei, am văzut 
curtea de onoare năclăită într-o negură lăptoasă. Deasupra gheretei 
portarului prinse să se zbată clopoţelul; i-am auzit clinchetul înăbuşit. 
Portarul ieşi să deschidă şi în curte intrară doi bărbaţi. Era bravul Germain, 
urmat de un personaj îmbrăcat într-o robă neagră cu jabou alb şi purtînd 
pe cap o pălărie ascuţită. L-am recunoscut pe medicul familiei. 

Nu se arăta prea des în casa noastră, admirabilul doctor Celestin 
Bouffandeau, a cărui elocuţie sentenţioasă stîrnea deopotrivă rîsul celor din 
jur, ca şi reţetele pe care le dădea. Tata nu-1 chema decît în împrejurări 
foarte grave, pe care le califica drept crize de ipohondrie şi ipogastrice, fie 
cînd reumatismul îl supăra prea tare, fîe cînd vreo retenţie supărătoare a 

materiilor îl silea să facă apel la clistirul binefăcător. îl alesese dintre toţi 
confraţii săi de peste un pătrar de veac, pentru că îl văzuse susţinînd 
dinaintea Facultăţii din Paris o teză intitulată De pluribus modis curandi 1 . 
Candidatul expunea în chip strălucit că nu toate bolile pot fi tratate după 
medicina lui Hipocrate şi Galenus, şi că natura face şotii supunînd natura 
umană la nişte boli care îşi văd de treaba lor şi se vindecă de la sine, după 
ce organele au fost curăţate de zemurile stricate. 

După ce a obţinut diploma, doctorul Bouffandeau merse încă şi mai 
departe, ajungînd să susţină, împotriva tuturor confraţilor cu greutate, că 
uleiul de furnici n-avea nici o putere împotriva surzeniei, că găinaţul de 
păun era neputincios împotriva epilepsiei, că era caraghios şi scîrbos să 
pisezi împreună cîrcăiaci şi rîme pentru a îngriji guta, şi ca sămînţa de 
broască rîioasă nu l-a dezumflat niciodată pe un hidropic. Aceste cuvinte 
subversive, dacă ar fi fost luate în serios, ar fi dus fără greş la ruinarea 
onorabilei bresle a spiţerilor. Ameninţat să fie tîrît în faţa justiţiei, Celestin 
Bouffandeau turnă cu înţelepciune apă în vinul său. Recunoscu în chip 
solemn că fiertura de viperă, în care s-a tăiat o inimă de broscoi, redă unei 
femei frigide gustul plăcerilor. Trecînd sub drapelul partizanilor emeticului, 
în cele din urmă a fost iertat. 

Zărindu-1 m-am gîndit că tata, mîncînd ceva mai mult la masa de seară, 
îl chemase pe medicul său curant să-i uşureze intestinul. M-am întors în 
vîrful picioarelor spre patul nupţial, înălţat pe o mică estradă şi avînd 
deasupra un baldachin de satin de culoarea frunzelor uscate. Yolande tot 
mai dormea, cu părul negru răsfirat în jurul ei ca un nor de fum. Gura uşor 
întredeschisă lăsa să i se vadă strălucirea dinţilor. Mă aşezasem pe 
marginea patului şi admiram linia pură a umerilor netezi ca chihlimbarul, 
arcuirea delicată a gîtului. Contemplaţia mea nu dură mult, deoarece nişte 
zorite bătăi în uşă o treziră pe Yolande. Clipi din ochi, se ridică în capul 
oaselor şi un zîmbet îi lumină obrazul, văzîndu-mă aplecat asupra ei. 
Auzirăm noi bătăi în uşă. O umbră îi întunecă fruntea. 

— Ce se întîmplă, Fortunat? 

Se aruncă la pieptul meu şi zîmbi iarăşi. 

— Lîngă tine nu mi-e frică de nimic! 

Am strîns-o în braţe; eram cel mai fericit bărbat. Dar pentru o scurtă 
clipă. în spatele uşii răsună o voce, în care am recunoscut timbrul 
verişoarei Apollonie. 

— Fortunat, băiatul meu, vino repede. Tatăl tău trage să moară. 

— Dio mio! exclamă Yolande, strîngîndu-mă şi mai tare în braţe. 

Apollonie bătea mereu la uşă. Mi-am pus în grabă un halat de catifea 

roşie ca agrişele, care era un dar din partea verişoarei, şi trimiţîndu-i o 
ultimă sărutare din vîrful degetelor, am ieşit. Yolande, în genunchi pe pat, 
ca o bună italiancă, îşi făcea cruci peste cruci. 


1 Despre mai multe modalităţi de vindecare (lat.). 





Verişoara şedea după uşă, cu obrazul desfigurat. Mă luă de braţ şi mă 
împinse spre scara ce ducea la etajul de sus. 

— Ce nenorocire pe capul nostru, Fortunat! Totdeauna mi-a spus 
marchizul: „După ce băiatul se va însura, mă pot duce şi eu alături de 
răposata.” Bine se zice: cine rîde vineri, va plînge duminică. Bietul de el, ieri 
era atît de fericit că trăieşte şi-acum, uite, la ora zece şi un sfert Germain 
l-a găsit horcăind, cu obrazul schimonosit. Am trimis îndată după domnul 
Bouffandeau, care i-a scos doi litri de sînge. 

L-am găsit pe tata în pat, cu boneta de noapte trasă pe sprîncene, cu 
ochii pe jumătate închişi şi gura strîmbă. L-am întrebat din priviri pe medic, 
care dădu din cap şi îmi şopti: 

— Nu se ştie nici cine moare şi nici cine trăieşte, domnule. Dar e-un caz 
serios. Apoplexia nu iartă niciodată. 

Mîinile tatii, galbene ca ceara, pătate, cu vine groase şi albastre, erau 
întinse pe cearşaf. I-am luat una în mîinile mele şi am simţit că mă strînge 
uşor. 

— Tată, i-am spus, mă auzi? 

Buzele i se mişcară, dar din gura lui nu ieşi decît o bolboroseală de 
sunete. Cu toate acestea, mi se păru că îşi învîrte ochii în orbite, cu 
stăruinţă, înspre verişoara noastră. Aceasta se apropie de pat şi mîna tatii 
mă strînse ceva mai tare, pe cînd buzele prinseră iarăşi să se mişte. 

— Linişteşte-te, vere, îi spuse Apollonie de Beloeil cu glas potolit, 
Fortunat va primi mesajul domniei-tale, aşa cum mi-ai cerut. 

De îndată o expresie de mulţumire, destul de nefirească pentru un 
muribund, năpădi chipul răvăşit al marchizului Benigne-Auguste-Urbain de 
la Pree de la Fleur, al unsprezecelea purtător al acestui nume. Apoi mîna i 
se înmuie într-a mea şi privirea îi încremeni. Medicul îşi puse urechea pe 
pieptul lui şi, ridicîndu-se, îi închise pleoapele. 

— Requiescat in paced spuse el. 

— Doamne Isuse Cristoase! strigă verişoara făcîndu-şi semnul crucii, şi 
eu care-am uitat să trimit după popă! 

Aceeaşi biserică Saint-Louis-des-Jesuites în care, la 9 noiembrie 1700, 
tata nu mai putea de bucurie şi mi se părea întinerit ca prin minune - vai! 
înşelătoare părere - în ziua de 13 din aceeaşi lună a fost teatrul unde s-a 
desfăşurat înmormîntarea lui. Veniseră aproape aceiaşi oameni şi se 
purtară la fel, după cuviinţă, doar că feţele încîntate se alungiră, 
condoleanţele luară locul felicitărilor şi cucernicul părinte Bainvel, alegînd 
ca temă pentru omilia sa învierea lui Lazăr, n-avea nici cea mai mică 
speranţă să-l vadă înviat pe răposatul aşezat într-un coşciug de stejar. 

Acest doliu neaşteptat, în afară că mă făcea marchiz, avea să aibă 
asupra vieţii mele conjugale o înrîurire pe care eram departe s-o prevăd. în 
noaptea care urmă după moartea tatii, l-am vegheat, după datină, 


1 Odihnească-se în pace! (lat.). 





împreună cu verişoara Apollonie şi, în a doua noapte, Yolande stătuse la 
rîndul ei de veghe. 

N-aş vrea să fiu socotit drept necuviincios şi neruşinat faţă de moarte, 
stăpîna tuturor oamenilor. Nu doresc altceva decît să povestesc faptele vieţii 
mele aşa cum s-au petrecut şi, astfel, sînt silit să arăt aici că, după noaptea 
nunţii, s-au scurs două nopţi fără să-i pot aduce tinerei mele soţii dovezile 
unei patimi legitime. Or, în seara înmormîntării, cum tocmai terminam cina 
în doi - biata verişoară nu voia să ne tulbure intimitatea - Yolande îmi 
spuse: 

— Vom suferi amîndoi, Fortunat, dar nu ne putem împotrivi voinţei lui 
Dumnezeu. Mama mi-a tot spus mereu că doliul nu înseamnă numai haine 
cernite şi, pe timpul cuvenit, lipsa oricăror plăceri ale vieţii în lume, el 
trebuie să domnească şi în inimi, şi să cuprindă şi ferirea de plăcerile 
îngăduite. Iată de ce ţi-am pregătit patul în odaia unde regretatul tău tată 
şi-a dat duhul. Vei putea astfel să te rogi în tihnă pentru odihna sufletului 
său, fără să fii întrerupt de distracţii profane. 

Mi s-a părut că-mi cade o piatră în cap pe nepusă masă. Nu puteam 
înţelege cum îndreptăţitele elanuri ale unei dragoste binecuvîntate de 
respectabilul părinte provincial al iezuiţilor puteau fi socotite dintr-o dată 
drept o distracţie profană. Dar Yolande vorbea serios. O tristeţe adevărată îi 
adumbrea chipul şi am înţeles că, cel puţin pentru moment, nu voi izbuti 
s-o conving că răposatul tata s-ar îi împotrivit cu siguranţă propunerii ei. Se 
ridică de la masă cu demnitatea unei matroane romane şi, cu ochii plecaţi 
în pămînt, îmi întinse fruntea. Am luat-o în braţe. Şi-a întors capul şi mi-a 
spus: 

— Nu abuza de slăbiciunea mea, Fortunat. Pe mîine. Se desprinse şi se 
feri. Eram încremenit încă de uimire cînd închise uşa în spatele meu. 

în ciuda oboselii din nopţile de veghe, abia am putut adormi în noaptea 
aceea. Cum putea fi viitorul meu de bărbat alături de această femeie care 
îmi inspira o dorinţă atît de aprigă şi care, din prima noapte, mă năpădise 
cu întrebările despre viaţa mea trecută înainte de a răspunde pornirilor 
mele cu aceeaşi patimă ca şi a mea? Mă încurcam în presupuneri, rînd pe 
rînd mă înfuriam şi mă înduioşam. Să se ferească de mine în seara zilei 
cînd tata fusese vîrît în pămînt, gestul venind din partea unei firi ca a ei, 
superstiţioasă şi îndărătnică, era un lucru de înţeles, doar dacă nu ţineam 
seama de ciudatele cuvinte pe care le-a folosit pentru a-şi justifica 
hotărîrea. Mai mult mă neliniştea refuzul pentru nu ştiu cită vreme de a 
împărţi aceeaşi cameră. Doliul oficial, la moartea unui tată sau a unei 
mame, fiind de un an, aveam să oftez neîntrerupt vreme atît de îndelungată 
la uşa unei camere în care nu eram lăsat să intru? 

N-am putut închide ochii pînă în revărsatul zorilor şi tot vara Apollonie 
mă trezi. Nu zăvorisem uşa şi a fost nevoită să mă zgîlţîie pentru a mă 
scoate din toropeală. 



— Hei, scumpule, îmi spuse ea pe cînd căscam şi mă frecam la ochi, 
vrei să ieşi odată din împărăţia umbrelor? De un ceas marchiza cea mică 
scotoceşte prin toată casa, şi socoate că vremea trece repede şi tu te 
grăbeşti încet. Drace! Nu m-am sfiit să-i spun că s-ar fi scutit de grija asta 
dacă şi-ar fi petrecut noaptea în acelaşi aşternut cu tine, aşa cum se cuvine 
unor tineri însurăţei şi, închipuie-ţi, nu i-a căzut bine mustrarea. Ba chiar 
mi-a scos o limbă mare de-un cot. Pfui! Apoi şi-a revenit, explicîndu-mi că 
v-aţi culcat flecare în altă cameră la dorinţa ei, din pietate pentru memoria 
răposatului marchiz. Pfft! I-am aruncat vorba înapoi că pietatea asta 
marchizul ar fi azvîrlit-o pe fereastră, aşa cum doi şi cu doi fac patru, dat 
fiind că în tinereţea lui a fost un ştrengar şi jumătate. Şi dacă i-ar fi spus 
vorbele astea răposatului meu soţ, căpitanul de Beloeil? Ah! sturlubaticul 
n-ar fi suferit să-l scutesc de-o singură oră din noapte. La drept vorbind, te 
credeam croit pe măsura lui. Ar trebui să mai las din preţ? în sfîrşit, e 
treaba ta şi a tinerei Farinacci. Italiencele astea nu sînt nişte femei ca 
celelalte, crede-mă. Vezi tu, ce mă supără e că Yolande a ta n-a venit 
singură să te tragă jos din pat, dacă tu, nătărăule, nu te-ai dus s-o tragi jos 
dintr-al ei... Ştiu bine că nu toată lumea îşi vede tatăl dîndu-şi sufletul a 
doua zi după nuntă şi că este un caz în speţă, cum spun oamenii legii. Ce 
are-a face! Dă-mi voie să-ţi spun că dacă nu pui piciorul în prag, în curînd 
şmechera asta te va duce de nas. 

Doamna Apollonie trase aer pe nări. Cît vorbise, mă ridicasem din pat şi 
îmi pusesem halatul pe mine. Spuse mai departe: 

— Acum, fiule, te las. N-o face pe italiancă să tînjească prea mult după 
tine, deşi ar merita o lecţie. 

— N-o prea iubeşti, verişoară. 

— Iubesc pe toată lumea, zise ea luînd-o la fugă. 

Dar privirea ei crucişă putea da naştere unor îndoieli asupra sincerităţii 
acestei profesiuni de credinţă. 

Capitolul 5 



m rupt cele cinci peceţi pe care era întipărită în ceară stema casei 
noastre, şi am citit: 


Fiul meu drag, 


Cînd vei lua cunoştinţă de această scrisoare, eu voi fi plecat cu 
picioarele înainte, şi gîndul acesta e-al dracului de neplăcut, dar ce să-i faci! 
ne ducem cu toţii. Tu însă urmează să te însori, perspectivă mai 
nebunatică, şi acest lucru mă îndeamnă astăzi să-ţi împărtăşesc cîteva re¬ 
flecţii pe care le-am făcut, odată cu trecerea anilor, despre legăturile dintre 
bărbat şi femeie, care, dacă se va ivi prilejul, îţi pot fî de folos. 

Sfinţia-sa părintele Bainvel, pe care l-am vizitat săptămîna trecută, spre 
a-i cere să binecuvînteze căsătoria ta, mi-a declarat, dintru bun început: 
Optime! apoi, grav, şi-a dat părerea: 

— Naturae ordo exigit ut ad generandum perveniant per coitum 
masculus et femina. 

Şi fiindcă m-am arătat destul de uimit că din gura unui prelat pot ieşi 
nişte vorbe slobode, deşi dibaci îndulcite prin folosirea latinei, a adăugat: 

— Nu zîmbiţi, domnule. însuşi îngerul Şcolii a rostit această formulă 
limpede în a sa nemuritoare Summa theologica, pars prima, quaestio tertia 
nonagesima, şi marele om ştia prea bine ce înseamnă vorbirea. Degeaba 
ţinea de ordinul gălăgios întemeiat de sfîntul Dominic: nu toţi fraţii 
predicatori sînt nişte oi behăitoare, şi Aquinatus avea geniul definiţiilor. 

Să trecem peste asta. Bunul Frangois Rabelais ne învaţă, prin gura lui 
Panurge: „Bărbatul singur nu cunoaşte niciodată desfătarea de care se 
bucură oamenii însuraţi.” Peste cîteva ceasuri vei fi un bărbat însurat. Ce te 
poţi aştepta de la noua ta stare? 

Pe scurt şi brutal, cum a spus-o verde sfîntul Toma, te legi de o femeie 
printr-o unire legitimă ca să faci copii. Prin căsătoria cu îmbietoarea şi 
preafrumoasa Yolande Farinacci d'Ognissanti neamul de la Pree de la Fleur 
se va propăşi. îţi mulţumesc, fiule. Este mîngîietor pentru un bătrîn ca mine 
gîndul că, peste două, trei sute de ani, sau mai mult, un copil care îmi va 
purta numele şi care va fi rodul îndepărtat al mădularelor mele de mult 
putrezite, se va juca la soare. Non moriar. Prin tine nu voi muri cu totul. 
Dumnezeu să te binecuvînteze! 










■ 



Pot să-ţi mărturisesc acum că, dintre toate femeile pe care le-am 
cunoscut, toate acele făpturi la fel de neînţeles pentru bărbat ca şi miriadele 
de stele care spuzesc cerul noaptea, nu mă pot lăuda decît cu una singură, 
şi aceasta este maică-ta. A murit, cum ştii, la un an după naşterea ta. Mi-a 
fost nestrămutat credincioasă şi înseamnă să-i batjocoresc memoria dînd a 
înţelege că, dacă ar fi avut vreme, ca celelalte, ar fi călcat strîmb, ca 
celelalte. Totuşi, cine ştie? 

Mă şi căiesc pentru cele scrise mai înainte, dar nu mă pot preface mai 
bun decît sînt. Singura fiinţă omenească în stare să salveze Sodoma şi 
Gomora era poate o femeie nepătată, şi eu n-am fost deloc un bărbat fără 
vină. N-am ştiut niciodată să rezist unei ocheade provocatoare, unui zîmbet 
plin de făgăduinţi. Cel puţin, atîta vreme cît am fost un om însurat, 
nesăbuinţele mele s-au petrecut rar şi pe ascuns. Soţia mea habar n-a avut 
de ele şi n-a suferit de pe urma lor. Dar nici eu, în ciuda rătăcirilor mele, 
n-am încetat vreodată să tin la ea. Fiul meu, marea nebunie a omului de 
viaţă este că i se pare firesc să fie ibovnicul tuturor femeilor şi să nu-i 
îngăduie femeii lui să aibă nici un ibovnic. 

Rămas văduv, m-aş fî putut însura. Eram încă tînăr, arătam destul de 
bine, dispuneam de o avere frumuşică - iată tot atîtea motive să nu dau 
peste femei crudele. N-am dat, şi n-am rămas surd la avansurile care mi se 
făceau. Pentru unele - din lumea cea mai bună, căptuşite cu soţi desfrînaţi, 
pe care îi răsplăteau cu vîrf şi îndesat - nu însemnam decît un număr pe o 
listă, cu atît mai măgulitoare cu cît se lungea cu trecerea anilor şi nu se 
încheia decît odată cu primele riduri, din trebuinţa pe care o simt aceste 
Mesaline dărîmate de a se gîndi la mîntuirea sufletului lor. 

După cîţiva ani de asemenea viaţă, ţi se-apleacă. Nu izbuteam să scap 
de sila ce mă apuca văzîndu-mă osîndit la monotonia unor îmbrăţişări 
lipsite de duioşie şi a unor plăceri lipsite de dragoste. Nu erau rare 
domnişoarele bine făcute şi de neam bun care, neavînd zestre, nu găseau 
un soţ potrivit pentru ele. Astfel, în copilăria ta, ai putut vedea 
perindîndu-se prin casa noastră multe făpturi drăgălaşe, care prezentau 
dublul avantaj de a face pe guvernantele în timpul zilei şi de a mu ajuta, în 
timpul nopţii, să-mi păstrez echilibrul bunei dispoziţii. Fortunat, să nu vezi 
în asta o socoteală simplă şi nu prea cinstită a unui desfrînat zgîrcit. N-am 
încetai să măresc speranţa că una dintre aceste nimfe va merita într-o bună 
zi să ia locul celei pe care am regretat-o toată viaţa. Ei aş! tuturor acestor 
gîsculiţe nu le stătea mintea decît la moştenirea pe care vor pune mîna 
dacă, izbutind să se mărite cu mine, ar trăi după moartea celui care ar fi 
avut naivitatea să se lase înşelat de mutrele lor galeşe. Nu vedeau în mine 
decît un hodorog cu un picior în groapă şi, în aşteptarea acestui sfîrşit 
fericit, nu se dădeau în lături să mă încornoreze cu tinerii fercheşi ieşiţi în 
cale. Trebuie să spun că, în medie, aveau între zece şi cincisprezece ani mai 
puţin decît mine. Bietele mititele! De îndată ce aveam dovada destrăbălării 

lor, le pofteam să-şi caute norocul în altă parte, nu fără să le fi cadorisit cu 
ceva bănet. 

Fiule, ştii cît îmi plac socotelile, memoriile şi inventarele. Astfel, m-am 
străduit să întocmesc asupra acestor doamne şi domnişoare un şir de mici 
rapoarte amănunţite, pe care, dacă te îndeamnă inima, le vei găsi în caseta 
chinezească din cabinetul meu de curiozităţi, aceeaşi în care am pus 
notiţele despre nevestele tale posibile. Dacă îţi aduci aminte, este o cutie de 
lac şi aur din epoca Ming, al cărei capac înfăţişează decapitarea unei femei 
aşezate în genunchi, de către un monstru cu coarne şi rît de mistreţ, în care 
eşti liber să vezi un simbol. în cazul cînd nu vrei să-ţi spulberi iluziile, pune 
pe foc aceste hîrţoage vechi, fără să le citeşti. în schimb, dacă, într-o bună 
zi, obiectul dragostei tale îţi va inspira vreo bănuială, aruncă-ţi ochii la 
întîmplare peste unele dintre ele. Vei citi acolo pe scurt istoria fără 
înflorituri a celor mai multe dintre patimile omeneşti, care se mistuie cu atît 
mai deplin cu cît au ars mai tare. 

Deoarece toate, în afară de una, înţelege-mă bine, Fortunat, una 
singură, mama ta, toate femeile care mi s-au dăruit, blonde cu ochi 
albaştri, ca şi brunete cu ochi auriţi, sau roşcate cu ochi verzi, fie că pieliţa 
lor era albă, trandafirie, rumenă, arămie, fie că erau plinuţe sau subţirele, 
fie că erau reci sau fierbinţi, că miroseau a spic de grîu, sau a nisip ars de 
soare, fie că aveau gura ca o grotă răcoroasă, sau ca un cuib călduţ, fie că 
răspîndeau mireasmă de migdală, de stînjenel sau de boranţă, că aveau o 
voce gravă sau ascuţită, răsunătoare sau înăbuşită, că la început se 
lăsaseră rugate în genunchi sau mi se aruncaseră în braţe ca nişte căţele, 
toate, află, băiete, toate pînă la una m-au înşelat cu primul căţeluş frezat 
întîlnit în cale. 

Of! Mă întrebam cum voi ieşi din această perioadă infernală. Ar trebui 
să ne punem acum întrebarea de ce am fost - s-o spunem pe şleau - atît de 
cert şi stăruitor încornorat. Să fie oare că, pus la încercare, m-am dovedit 
nu lipsit de geniu - non licet omnibus! - ci un biet cioban? Refuz să admit 
aşa ceva. De altfel e de ajuns să mă uit în jurul meu şi să văd că n-am avut 
o altă soartă decît majoritatea contemporanilor mei. Aşa-i croită lumea, 
asta-i tot. De obicei, despre o femeie uşuratică se spune că are „aventuri”. 
Orice femeie este o aventură, fiule, o aventură bună sau rea, plăcută sau 
sîcîitoare, înălţătoare sau jalnică. Important este să nu fie plictisitoare, şi 
deznodămîntul i se cuvine aventurierului, după meritele sale. 

Fortunat, ai înfruntat o mulţime de primejdii. Nu mai rămînea să te 
pască decît aceea a femeii în viaţa conjugală. înainte de a o porni pe această 
mare furtunoasă, mai învolburată de valuri decît toate ale căror furtuni le-ai 
biruit, am ţinut să te pun în gardă, deoarece vei fl înconjurat de 
corăbii-pirat pe care va trebui să le trimiţi la fund dacă nu vrei să ai soarta 
celor care nu ştiu să se apere. 

Acum, sus pînzele! Călătorie bună şi bun vînt! 



Scrisul apăsat şi ascuţit era greu de descifrat. A trebuit să citesc unele 
pasaje de mai multe ori pînă să le înţeleg. Dar tata se iscălise cu cea mai 
frumoasă caligrafie: 

Benigne-Auguste-Urbain, marchiz de la Pree de la Fleur, 

şi adăugase acest post-scriptum cu altă cerneală: 

în ce priveşte moştenirea, notarul Rigobert Grosbois îţi va da toate 
lămuririle. Eşti unicul meu moştenitor şi n-ai să te temi de nici o surpriză, 
îţi las o avere frumuşică, pe care am sporit-o cît am putut mai bine. Doar 
devotatei noastre verişoare, Apollonie de Beloeil, i-am lăsat o mică pensie 
viageră, drept recunoştinţă pentru zelul şi munca ei dezinteresată, şi 
credinciosului Germain o modestă sumă, spre a-1 ajuta să se căpătuiască. 
Socrul tău, Farinacci, înoată în aur. Totuşi, nu ştiu cum să te sfătuiesc mai 
bine să te fereşti cît poţi de el. Aceşti mari oameni de finanţe sînt obişnuiţi 
să se expună unor riscuri care uneori îi duc la Bastilia. Aşa că, să ai 
întotdeauna spatele acoperit şi îngrijeşte-te să păstrezi în orice împrejurare 
o pară să-ţi ţină de sete. 

Mai mult decît în restul scrisorii, în acest post-scriptum recunoşteam 
stilul tatălui meu. Nici nu mi-aş fi închipui că omul acesta, atît de apropiat 
de mine, în care văzusem totdeauna un epicurian dublat de un sceptic lipsit 
de iluzii, a cunoscut chinurile dragostei. Faptul că s-a gîndit, cu atît de 
puţine zile înainte de a muri, să-şi deschidă sufletul şi să-mi mărturisească 
amărăciunile prin care a trecut, să-mi transmită o experienţă cîştigată cu 
preţul atîtor decepţii, îl făcea în ochii mei mai uman. 

Pe de altă parte, ceea ce mă mira peste măsură era că, împărtăşindu-mi 
propriile necazuri spre a mă lămuri despre nestatornicia femeilor, se ferea 
să facă vreo remarcă despre aceea cu care mă însurasem. Se mulţumea să 
spună că este „îmbietoare şi preafrumoasă”, ceea ce, la urma urmelor, nu 
întregea cu nimic prima părere pe care o avusese despre ea. Fără îndoială 
socotea că o cunoaşte încă prea puţin pentru a spune ceva în legătură cu 
ea. Prefera să rămînă în domeniul generalităţilor ca să mă îndemne la 
prudenţă. Mie îmi rămînea să adulmec ameninţarea, să pun în mişcare 
mijloacele de a preîntîmpina atacul, sau de a-1 stăvili. 

Era aproape ora unsprezece şi încă mai stăteam acolo şi visam la 
scrisoarea care se zbătea lin în mîna mea ca o pasăre rănită, în vreme ce 
Yolande mă aştepta. Fortunat, nu trăieşti cu morţii, şi viaţa nu e vis! 

Cămaşa mea de noapte zbură prin încăpere; mi-am vîrît capul în apă, 
m-am săpunit cu un calup de migdale, după care m-am uns cu un oţet de 
toaletă, apoi mi-am tras pantalonii, vesta şi gherocul de parcă ardea casa, 
înainte de a-mi potrivi cu grijă peruca bogată în bucle, care îmi venea cel 
mai bine. 



în marele salon pustiu, Yolande şedea în faţa clavecinului, cu privirea 
fixă, statuie neagră închinată tăcerii şi neclintirii, în veşmintele ei de doliu. 

Văzîndu-mă, statuia se însufleţi, ochii îi scăpărară. Se ridică, alergă 
spre mine, mă strînse pătimaş în braţe. 

— Fortunat, ce nenorocită sînt, părăsită de Dumnezeu şi de oameni! N- 
am izbutit să închid un ochi toată noaptea. Şi tu ai putut dormi pînă la ora 
asta, ingratule! 

Cu ea, pentru un da sau pentru un nu, doar rareori lucrurile nu luau o 
întorsătură dramatică. Dormisem după o lungă insomnie: eram deci 
vinovat, nu trebuia să mă îndoiesc. Cu toate acestea, mi-am înfipt gura în 
gîtul ei, în părul ei, am muşcat-o de ureche. A gemut. Nu mai ştiam pe ce 
lume mă aflu, ce zi, ce oră era. Buzele ni se împreunară şi m-am prăvălit 
într-un abis mîngîietor şi moleşitor, unde nimic nu conta mai mult decît 
conştiinţa vagă de a trăi. 

Zăngănitul unei legături de chei, făcut parcă înadins, m-a trezit la 
realitate. Yolande mă împinse de lîngă ea. Eram ameţit, răsuflăm greu. O 
voce glumeaţă se auzi: 

— Ei, îmi place mai mult să vă văd aşa. Nu vă deranjaţi din pricina 
mea, copii. Continuaţi. 

Urmă o cascadă de rîs. Era Apollonie, care străbătu odaia cu paşi 
mărunţi şi închise iute uşa în urma ei. La doi paşi lîngă mine, Yolande făcea 
o mutră nehotărîtă şi încîntătoare. 

— N-ar trebui să-mi fie ruşine? spuse ea. 

Şi, cum voiam s-o prind din nou în braţe, rosti mai departe cu glas 
copilăresc: 

— Nu, domnule căpcăun, astăzi n-o vei înghiţi pe micuţa Scufiţa Roşie. 
Curînd va fi ora prînzului. Ai uitat că tata ne-a poftit la el şi nu-i place să 
aştepte? 

Nu ştiam ce să mai cred. N-am ştiut mai mult o săptămînă întreagă. 
Doliul nostru, pe care Yolande nu înceta să-l invoce, ne oprea să ieşim în 
lume, unde n-aş fi avut chef oricum să mă arăt în această lună de miere 
lipsită pentru mine, în chip atît de straniu, de plăceri. Brusc, iarna se 
înteţise. Un vînt de gheaţă sufla pe străzile oraşului, care erau pline cînd de 
polei, cînd de noroi amestecat cu zăpadă murdară. Nu făcea să scoţi nasul 
afară din casă. Principala mea ocupaţie din timpul zilei era să mă duc la 
notarul Grosbois, pentru rînduirea moştenirii, pe cînd Yolande croşeta 
dantelă, fie că se ducea la mama ei, fie că o primea acasă la noi. 

Venea seara, care ne aduna unul lîngă altul, într-o intimitate plină 
pentru mine de o nerăbdătoare speranţă. După cină, slugile dispăreau. 
Yolande se sprijinea de braţul meu pentru a trece în salon, unde se aşeza în 
fata clavecinului la care cînta cu multă simţire. Butucii trosneau în cămin; 
flacăra luminărilor tremura la cîte un firicel de vînt strecurat prin 
crăpăturile ferestrelor. Deodată Yolande spunea: 

— Brr! Mi-e tare frig! 





îi întindeam braţele. Venea la mine. Ne aşezam amîndoi în acelaşi 
fotoliu cu urechi, dinaintea focului. Ne strîngeam unul într-altul, şi se lăsa 
dezmierdată cu cele mai drăgăstoase mîngîieri, pe care mi le înapoia cu 
dobîndă. Cîte un butuc cădea iscînd o jerbă de scîntei. După o jumătate de 
ceas, nici ea, nici eu nu ne mai puteam ţine. Se smulgea din braţele mele 
oftînd, alerga şi trăgea de un cordon. Loretta şi Giuseppina ţîşneau din nu 
ştiu ce ungher. O înconjurau, sărind din stînga şi din dreapta, ca argintul 
viu, turuind o droaie de cuvinte napolitane, din care nu înţelegeam o iotă, 
ceea ce mă înnebunea. Mă înfuriam pe ele. 

— Nu puteţi, drăcoaicelor, să vorbiţi o limbă creştinească? 

Mă priveau speriate, apoi izbucneau în rîs şi sporovăiau mai departe. 
Plictisit peste măsură, le vîram pumnul sub nas, spunîndu-le că-s nişte 
putori. Atunci începeau să ţipe, prefăcîndu-se înspăimîntate, şi se 
ascundeau în spatele stăpînei lor, care se hotăra să-mi traducă ce-au spus. 
Bietele fete erau indignate, mîhnite adînc, rănite că nişte bune catolice, 
apărate de sfîntul Ghenarie, fără să mai vorbim de madona din Piedigrotta, 
pot fi învinuite de păgînism. Nu înţelegeau cum un gentilom de viţă veche 
(galantuomo all’antica), un marchese, a cărui căsătorie cu un îngeraş din 
ceruri fusese binecuvîntată de un preacuvios părinte iezuit (aici făceau de 
trei ori semnul crucii), în sfîrşit soţul legitim al acestei minuni a naturii, 
pentru care ele aveau o inimă de mamă, să aibă răutatea, cruzimea 
(crudeltă) - ah! nu mai puteau respira! - să aibă barbaria, ferocitatea de a 
arunca nişte smerite şi credincioase slujnice în flăcările gheenei. Şi iar 
începeau să se închine ca mironosiţele, şi îşi împreunau mîinile spre a lua 
drept martori toţi sfinţii din rai că aveau gînduri curate. Finita la comedia! 
La rîndul său, Yolande nu se mai putea ţine de rîs, apoi fugea iute cu 
ticăloasele în odaia noastră, unde se încuia. 

O săptămînă - aceste tertipuri, greu de îndurat pentru un soţ tînăr 
foarte îndrăgostit ca mine, au durat o săptămînă întreagă, şi în a opta zi a 
penitenţei mele, nici un semn nu lăsa să li se întrevadă sfîrşitul. 

îmi petrecusem toată după-amiaza în cabinetul tatălui meu cercetînd 
dosarele ţinute de el în chipul cel mai îngrijit, trebuie s-o spun. 
Descoperisem că fusese adjudecător la diferite furnituri şi furaje, muniţii şi 
hrană pentru armată, în spatele mai multor alţi traficanţi, că poseda 
numeroase teancuri de bonuri la purtător în birul extraordinar de război, şi 
că nu se dădea îndărăt să împrumute pe trei luni zece mii de livre, spre a i 
se înapoia douăsprezece, luînd ca amanet moşii sau veselă de argint, îmi 
vîjîia capul de cifre cînd m-am dus la masă. Soţia mea părea să fie în cea 
mai încîntătoare dispoziţie şi îmi zîmbi tot timpul cît am mîncat. Am 
întrebat-o dacă mai lucrase la dantelă şi m-am mirat văzînd-o că scutură 
din cap. Am stăruit. Doar mă vestise că îşi va petrece după-amiaza la 
părinţii ei. 

— Bineînţeles, îmi răspunse ea cu un aer plin de subînţelesuri, am şi 
fost, dar m-am dus şi în altă parte. 



— Unde, doamnă, dacă nu sînt indiscret? 

— Vei afla la timpul cuvenit, domnule. 

Şi, cu zîmbetul cel mai frumos de pe lume, schimbă vorba. Izbutise 
să-mi aţîţe curiozitatea, dar începusem s-o cunosc destul de bine şi m-am 
abţinut să-i mai pun alte întrebări. Abia se atingea de mîncarea din farfurie. 
Se vedea cit de colo că se grăbea să isprăvească. Probabil era la fel de zorită 
să-mi facă mărturisirea, pe cît eram eu s-o ascult. 

Veni şi clipa să ne ridicăm de la masă. Nu se mai sprijini de braţul meu, 
ci mă luă de gît. Ca să nu rămîn mai prejos, am prins-o de mijloc şi, intrînd 
în salon, nu se mai îndreptă spre clavecin, ci drept către fotoliul din faţa 
focului. Ne trîntirăm în el strîns îmbrăţişaţi, apoi acoperindu-mi buzele cu 
mina, îmi spuse: 

— Fortunat, azi m-am dus la spovedit. 

Mut cu forţa, am ridicat doar o sprinceană. Ea spuse mai departe: 

— Aşa cum te-am prevenit, după-masă m-am dus la mama. E o femeie 
cum scrie la carte şi care în viaţa ei l-a iubit numai pe tata. M-a întrebat 
dacă te fac fericit. I-am răspuns că într-o bună zi, cu ajutorul lui 
Dumnezeu, vei putea fi fericit după cum meriţi. - „De ce nu acum? ” mi-a 
spus ea mirată. I-am explicat că, din pricina doliului, ţi-am impus 
abstinenţa. Auzind aşa ceva, a ridicat braţele la cer strigînd: „Dio mio! şi 
soţul tău s-a învoit să fie alungat din letto matrimoniale 1 ? Visez oare? Sau 
fiică-mea e o nebună, sau bărbatul acesta este un sfînt! ” 

Yolande îmi eliberă gura, mi-o dărui pe-a ei şi continuă: 

— Un sfînt, Fortunat, aşa a spus mama. 

— Şi asta-i tot ce-a spus? 

— Ba nu. A mai spus că sînt nu numai nebună, dar şi criminală, 
pentru că datoria conjugală este un act sacru, de care n-are dreptul să se 
ferească nici o femeie. Mi-a poruncit să alerg subito şi să-l implor pe 
confesorul meu să mă ierte de păcate, întrucît era sigur că mă făcusem 
vinovată de un păcat de moarte. 

— Şi ce ţi-a spus confesorul? 

— Mai întîi m-a întrebat dacă, în săptămîna asta, am fost o soţie 
adulteră. 

Am sărit în sus: 

— Spune-mi cum îl cheamă pe nemernicul ăsta să-l înjunghii ca pe un 
porc! 

— Ei, domnule soţ, poţi tăia gîtul unui slujitor al lui Dumnezeu pentru 
că îţi pune întrebări la care îl obligă meseria lui? I-am răspuns că 
întrebarea lui mă jigneşte. Mi-a trintit-o foarte supărat că nu putea fi vorba 
de jignire la tribunalul penitenţei, şi nici de păcat de moarte acolo unde nu 
sînt coarne, că, în asemenea condiţii, nu vedea de ce l-am întrerupt din 
cititul breviarului, că nu sînt decît o smintită căreia i-ar face foarte bine un 


1 Patul matrimonial (it.). 

ceai de spînţ, şi că n-aveam decît să mă întorc acasă în grabă şi să... să te 
fac să-mi uiţi asprimea. 

Clipi din ochi. 

— Lucru pe care sînt gata să-l fac, Fortunat. 


Capitolul 6 


e ţinu de cuvînt şi, în primul an de căsnicie, a fost cea mai 
devotată, cea mai drăgăstoasă şi cea mai fermecătoare dintre 
neveste. Se dusese vestea pînă la Curte despre armonia noastră 
deplină, care în acelaşi timp era luată în batjocură de invidioşi. Dacă tata, 
spre apusul vieţii, nu se mai ducea la Versailles din pricină că-1 dureau 
picioarele şi dintr-o anume mizantropie pe care o căpătase în timpul lipsei 
mele îndelungate de acasă, în schimb socrul meu, prieten şi în al doilea 
rînd tovarăş, în importul de grîne, cu vestitul bancher Samuel Bernard, 
putea intra oricînd acolo. într-o zi, făcîndu-i-se favoarea să fie primit la 
masa de joc a regelui, se lăsase jecmănit de fişicuri întregi de ludovici. 
Suveranul, care urmărea partida, îl interpelă: 

— Domnule d’Ognissanti, am auzit nu numai că fata domniei-tale, a 
cărei graţie este lăudată de toată lumea, s-a măritat cu marchizul de la Pree 
de la Fleur, dar şi că tînăra pereche, prin dragostea ce şi-o poartă unul 
altuia, va intra în legendă. Doamna de Maintenon apreciază eroii virtuoşi. I- 
ar făcea plăcere s-o felicite pe tînăra marchiză. Noi l-am cunoscut bine pe 
răposatul tată al marchizului. Era un om destoinic, dar care, dacă ne-am 
lua după gura lumii, ducea o viaţă nu prea pilduitoare. Ginerele 
domniei-tale are un merit cu atît mai mare că a apucat pe o cale mai 
potrivită cu preceptele moralei. 

Marchiza de Maintenon, care se ţinea scai de rege, austeră, buhăită şi 
palidă în veşmintele ci cernite, se lumină la faţă şi aprobă din cap, pe cînd 
regele adăugă: 

— Domnule, aveţi bunăvoinţa să-i vestiţi pe aceşti Dafnis şi Cloe ai 
domniei-voastre că dorim să-i avem printre noi la viitoarea noastră zi de 
„apartament”. 

Schimbul acesta de cuvinte avusese loc într-o sîmbătă, şi zilele de 
„apartament” erau, în afară de aceasta, lunea şi miercurea. Năucit de cele 
auzite, văzîndu-se de pe acum decorat cu ordinul „Sfîntul-Mihail”, domnul 
d’Ognissanti făcu o plecăciune adîncă şi bîigui: 

— Sire, Majestatea-Voastră le face o cinste prea mare. 

Nu apărusem la curte decît De vreo două, trei ori, împreună cu tata, 
înainte de a mă îmbarca pe la Petulante. Doamna de Maintenon începuse să 
pună stăpînire pe cugetul regelui şi vremea serbărilor galante şi a altor 
plăceri de pe Insula fermecată se dusese de mult. Nu împlinisem, încă 
douăzeci de ani. Adunarea aceea de oameni scorţoşi, grijulii înainte de toate 

faţă de rînduiala precăderilor, mi se păruse foarte plicticoasă. Absenţa mea 
îndelungată, reumatismul tatii şi o anumită bănuială care nu-mi dădea 
pace, anume ca nu cumva căpitanul Lafortune să fie recunoscut în 
persoana mea - toate aceste motive laolaltă mă făcuseră să stau departe de 
palatul pe care toţi îl socoteau buricul lumii. 

De data aceasta, cuvîntase stăpînul şi nu mai putea fi vorba să te 
furişezi. Pentru Yolande şi pentru mine zilele de lapte şi miere durau de un 
an. După ce am ieşit din doliu, am reapărut cîte puţin în saloane, unde nu 
eram văzuţi niciodată unul fără celălalt: de aici şi faima ce ni se crease, 
care, în ciuda falsei cucernicii de rigoare la curte, era socotită ca ceva 
scandalos de către filfizoni şi alţi libertini neruşinaţi. Despre toate acestea o 
înştiinţasem şi pe Yolande, care rîse cu lacrimi: 

— Lasă, dragă Fortunat, toţi oamenii ăştia nu-s decît nişte neputincioşi 
şi nişte geloşi care nu ştiu ce-i dragostea. 

în saloane arăta o asemenea nepăsare faţă de curtoazia celor mai mari 
gentilomi, încît am fost nevoit s-o rog să se prefacă cel puţin că acordă o 
oarecare consideraţie, şi altor reprezentanţi ai sexului tare în afară de mine. 

— Voi încerca, domnule, mi-a răspuns ea vădit nemulţumită, ca şi cum 
i-aş fi cerut un sacrificiu peste puterile sale. 

Cîteva zile mai tîrziu ne-am dus la contele dArgentiere, acelaşi care 
fusese martorul meu în duelul cu marchizul de Septsorts şi vicontele de 
Saint-Saulge. De cîteva luni se însurase cu Elodie de Janze, roşcovana în 
care tata văzuse o eventuală nevastă potrivită pentru mine. Pirpiriul Saint- 
Saulge, pe care îl cruţasem după ce îl lăsasem fără armă, era şi el poftit şi, 
îngîmfat sau prost informat, a crezut pesemne că-i sunase ceasul să-şi 
încerce norocul. A invitat-o pe Yolande la un rigaudon. Ea îşi întoarse 
privirea spre mine, plictisită la culme. Am clipit din ochi, în semn de 
aprobare, în timp ce proaspăta contesă dArgentiere se apropie de mine. Am 
văzut-o pe nefericita mea soţie cum se îndepărtează cu biruitorul Saint- 
Saulge, pe chipul ei citindu-se o resemnare de martiră intrată în arena 
paginilor. 

— în sfîrşit, îmi spuse roşcata, începînd să danseze cu mine, te-am 
regăsit. 

La care am răspuns, rece: 

— M-aţi pierdut cumva? 

— Vai! oftă ea, ştii prea bine, om fără inimă ce eşti! ... Dac-ai fi vrut... 

— Contele dArgentiere este un om de lume, am spus eu pe acelaşi ton, 
care are tot ce-i trebuie să facă fericită o femeie. 

Ochii îi scăpărară de o mînie bruscă: 

— Crezi asta, marchize, sau îţi baţi joc? Cum să fii fericită cu un 
beţivan şi un cartofor care, la o lună după nuntă, m-a şi înşelat cu o 
maimuţă! 

— în cazul acesta, doamnă, nu trebuie să-i rămîneţi datoare. 

— Ah! dragul meu, iată vorbele pe care speram să le aud. Cînd? 




Mă tot strîngea grăitor de mînă. Mi-am amintit cele spuse de tata, cînd 
o pusese pe listă, despre părul ei care răspîndea toate parfumurile Arabiei. 
Mult mai simplu, mi se păruse atunci că simt miros de flori de naramz, pe 
care nu-1 mai recunoşteam acum. 

— Folosiţi alt parfum? am întrebat-o, schimbînd vorba. 

— într-adevăr, mi-a răspuns, şi dacă ai observat înseamnă că nu m-ai 
dat uitării. îţi mulţumesc. Folosesc acum apa de Cordova, pe care o iau, 
bineînţeles, de la Guilleri, ştii, pe strada Tabletterie. E singura apă veri¬ 
tabilă. 

Şi, cu glas scăzut: 

— Deci, cînd? 

Am citit în ochii ei un amestec de speranţă şi descumpănire. Trebuia 
neîntîrziat să tai elanul acestei Menade. 

— Cînd n-o voi mai iubi pe soţia mea, am răspuns eu, cu blîndeţe. 

Dansul se terminase. îmi aruncă mina în lături, cu violentă. 

— Du-te dracului! murmură printre dinţi. 

Chipul ei frumos era descompus de furia femeii umilite, îmi întoarse 
spatele. Am văzut-o pe Yolande cum se îndrepta spre mine, escortată tot de 
Saint-Saulge, care nu-mi păruse niciodată aşa de sfrijit. 

— Vicontele este un dansator excelent, spuse ea. Spălăcitul se înclină, 
încîntat. 

— Păcat, continuă ea pe acelaşi ton egal, că natura s-a arătat atît de 
zgîrcită faţă de el. Uitaţi-vă la soţul meu, domnule de Saint-Saulge: ce 
umeri laţi, ce piept puternic, ce frunte nobilă, ce privire vie. Şi obrazul, ars 
de soare şi de briza mării! într-adevăr, îmi pare rău pentru domnia-voastră, 
dar trebuie să recunoaştem că nu suferiţi comparaţie: un piept slăbănog, 
obrazul gălbicios, ca un nap, ochii, iertaţi-mă, ca de peşte prăjit. Dacă nu 
mă înşel, i-aţi încercat şi puterea braţului. în concluzie, nu vă supăraţi 
dacă vă voi spune că n-am luat nici o clipă în serios vorbele domniei-voastre 
neruşinate despre beţia dragostei vinovate. 

Pirpiriul Saint-Saulge, care totuşi nu era lipsit de curaj, după cum mi-o 
dovedise cu sabia în mînă, acum clănţănea din dinţi. Se frînse de mijloc 
într-o plecăciune adîncă, apoi, puţin cam ţeapăn, rosti cu glas gîtuit: „Sluga 
domniei-voastre, doamnă! ” şi se îndepărtă clătinîndu-se uşor. 

— Eşti mulţumit, iubitule? îmi spuse Yolande învăluindu-mă într-o 
privire drăgăstoasă. 

— Nu, i-am răspuns, ai fost prea aspră cu băiatul ăsta. 

Rîse. 

— Aşa voi face cu toţi cei care vor avea neobrăzarea să-mi vorbească pe 
acelaşi ton. 

Şi, luîndu-mă de braţ: 

— Acum, domnule, îmi vei spune în amănunţime ororile pe care ţi le-a 
turnat cinica Elodie. Ştii ce mi-a povestit despre ea acest ucenic seducător 
de Saint-Saulge, care cel puţin are meritul că mi-a deschis ochii? Că, după 







trei luni de la căsătorie, a ajuns la al treilea ibovnic. Şi-atunci, pot sta 
liniştită? Fortunat, trebuie să-mi spui totul, dacă vrei să capeţi iertarea. 

Aceasta era femeia pe care doamna de Maintenon dorea s-o cunoască şi 
care ar fi putut sluji ca model, la timpul său, soţiei lui Scarron cel bolnav de 
gută, ce nu se dădea în lături să pună mătura pe el. 1 

înainte de a povesti seara de la Versailles, care avea să aibă o mare 
înrîurire asupra vieţii mele, să-l readuc în scenă pe socrul meu. Nu părăsise 
ideea de a mă vedea intrat în afaceri alături de el, deşi de un an, după ce 
îmi dăduse sfaturi utile în ce priveşte urmărirea atentă a socotelilor legate 
de moştenirea mea, nu-mi amintea decît rareori de speranţele pe care şi le 
punea în mine. Or, iată că părea să fi venit vremea. Printr-un contract 
semnat în iunie de regele Spaniei, unei Companii franceze, numită Assiente, 
i se acordase privilegiul vînzării negrilor din Africa în insulele franceze ale 
Americii şi în porturile spaniole din oceanul Atlantic. Bineînţeles, Samuel 
Bernard era amestecat în afacere, unde îl vîrîse şi pe amicul său Farinacci. 
Avusese loc adunarea de constituire a Companiei Assiente, la care socrul 
meu mă rugase să iau parte. înainte de a intra în şedinţă, aflasem din gura 
lui că mă înscrisese pe lista acţionarilor, cu o participare de o sută de mii 
de livre, vărsate prin grija şi din banii lui. 

Cumplită şedinţă! Am auzit, ca prin vis, cum domnul Antoine Crozat, 
vestit traficant de negri, numit director al Companiei, a enunţat cu voce 
neutră, recto tono, că partea regelui Franţei era de trei milioane de livre, că 
Majestatea-Sa Catolică deţinea un sfert din acţiuni, primul punînd la 
dispoziţia Companiei corăbii şi tunuri, al doilea asigurînd un plasament de 
şapte sute cincizeci de mii de livre, în lipsa căruia datoria lui va creşte cu 
opt la sută dobîndă pe an de întîrziere a vărsămîntului. Acelaşi om a 
subliniat că, în cazul cînd Compania se angaja să plătească treizeci şi trei 
de scuzi pe cap de negru exportat, flecare „bucată de abanos” va fi 
revîndută cu trei sute. După el, un calcul rapid îngăduia să arate că o 
încărcătură de negri producea de trei ori mai mult decît o încărcătură de 
zahăr, ţinîndu-se seama de rămăşiţe, adică de o mortalitate evaluată „în 
mare” la douăzeci şi cinci la sută de călătorie. 

L-am ascultat cu sporită indignare pe acest traficant de carne 
omenească. Eu, căpitanul Lafortune, poreclit Spaima Caraibilor, care cinci 
ani în şir, pe corabia le Fulminant, eliberasem o puzderie de sclavi în lanţuri 
zăcînd în duhoarea calelor, eu eram acela care acum primeam, prin tăcerea 
mea, să fiu complicele călăilor lor? 

Nu întîmplător socrul meu mă aşezase în faţa lui. Mă urmărea cu coada 
ochiului, în timp ce, scrîşnind din dinţi şi înflgîndu-mi unghiile în palme, 
mă străduiam să nu las să se vadă nici o tulburare pe chipul meu. A greşit, 


1 Aluzie la faptul că marchiza de Maintenon (1635-1719) a fost căsătorită în tinereţe cu 
poetul Scarron (1610-1660), care şi-a petrecut o mare parte a vieţii ţintuit în pat de dureri 
reumatice. 

















vrînd să mă pună şi mai mult la încercare. Crozat, întrebînd dacă cineva 
din onorata asistenţă are de făcut vreo observaţie, signor Farinacci ceru 
cuvîntul şi spuse: 

— Avem aici printre noi un asociat, care cunoaşte foarte bine toate 
problemele privind negoţul cu negri. Este vorba de marchizul de la Pree de 
la Fleur, ginerele meu, care a călătorit în insulele Antile ca ofiţer la bordul 
corăbiei la Petulante ce transportă negri. Nimeni nu este mai în măsură 
decît el să vă confirme exactitatea cifrelor înfăţişate de colegul nostru. 

Era prea mult şi am luat hotărîrea să răspund la provocare. Greutatea 
consta în a-1 pune într-o situaţie proastă pe purtătorul de cuvînt al 
Companiei fără să mă dau totuşi în vileag. Nu puteam nutri speranţa să fac 
în aşa fel încît Assiente să fie desfiinţată. Dispunea de mijloace solide; cu 
voia sau fără voia mea, le va pune la bătaie spre a-şi duce pînă la capăt 
criminala întreprindere. Dar oare nu-mi stătea în putere, prin locul pe care 
îl ocupam în inima ei, s-o sap oarecum pe dinăuntru şi, pentru început, să 
zdruncin încrederea celor care o conduceau în partea lor de cîştig de pe 
urma acestei specule? 

— Vă ascultăm, domnule, spuse Crozat, adresîndu-mi-se cu o politeţe 
afectată. 

— Fie! am răspuns, luînd pe dată un ton firesc „de sus”, care mi se 
părea potrivit cu rolul ce doream să-l joc. 

în acelaşi timp l-am privit pe Crozat drept în ochi, atît ca să mă impun, 
cît şi ca să ocolesc privirile socrului meu. 

Şi i-am dat drumul: 

— Credeţi-mă, domnilor, că m-aş fi ferit să intervin într-o dezbatere ca 
aceasta, desfăşurată sub cauţiunea unor monarhi iluştri, dacă n-aş fi fost 
poftit. Aşa cum v-a spus contele d’Ognissanti (linguşire poate prea în¬ 
groşată, dar menită să preîntîmpine lovitura pe care aveam s-o dau), am 
navigat multă vreme la bordul unei corăbii care se ocupa cu negoţul de 
negri, unde n-am fost ferit de necazuri. N-aş vrea totuşi să-mi dau aere. 
îmbarcat ca sublocotenent, gradul meu avea să rămînă modest. Cel puţin 
am avut prilejul să observ cum trăiau aceia care în chip obişnuit sînt 
numiţi „bucăţi de lemn de abanos”, deşi sînt făcuţi ca şi noi, domnilor, din 
oase, carne şi sînge. Am putut chiar să văd şi cum mureau. 

Crozat, bărbat burtos, roşu la faţă şi scurt în picioare, clipi din ochi şi 
se crezu dator să facă o precizare: 

— Nu ne interesează atît să ştim cum mor, domnule, cît în ce proporţie. 

— Voi ajunge şi acolo, domnule, am răspuns eu curtenitor. în clipa de 
faţă fiind vorba de apărarea intereselor noastre comune, socot de datoria 
mea să vă declar cinstit de la bun început că informaţia domniei-voastre 
oglindeşte o privire puţin cam superficială asupra realităţii. 

— Ce vreţi să spuneţi? 

— Ca să vorbesc deschis, domnule, mortalitatea despre care aţi 
pomenit, oricît de „în mare” - după cum v-aţi exprimat singur - credeţi că 

aţi calculat-o, poate atinge un procent mult mai ridicat decît douăzeci şi 
cinci la sută... Vă rog, nu mă întrerupeţi... Ea poate ajunge pînă la... Dar, 
înainte de a rosti o cifră, ar trebui să înşirui toate bolile endemice sau 
epidemice, toate frigurile periodice sau palustre, şi dizenteriile, disuriile, 
discraziile, şi bubele rele care fac să putrezească pielea, şi boala somnului, 
fără să mai pomenesc de ciuma neagră, nici de holeră, care răpune un om 
în mai puţin timp decît îţi trebuie să pui şaua pe cal. Adăugaţi la acestea 
moartea voluntară, aproape la fel de frecventă, am zis bine, moartea pe care 
şi-o dau singuri, destul de explicabilă prin condiţiile de viaţă la care sînt 
supuşi aceşti oameni, sau, mai bine spus, această marfă înghesuită în cale 
lipsite de aer şi lumină, unde domneşte o duhoare împuţită care ar fi de 
ajuns, domnilor, să-l doboare mort la pămînt pe cel mai rezistent dintre 
domniile-voastre. 

Mai mulţi dintre ei tuşiră, vădit încurcaţi. Crozat rămase însă neclintit 
şi spuse calm: 

— Lucrurile acestea întunecă desigur tabloul, dacă mai era nevoie. 

Avu îndrăzneala să zîmbească la infamul său joc de cuvinte şi continuă: 

— Nu credeţi însă că vă îndepărtaţi de la subiect? Noi am vrea să ştim 
dacă, aşa cum aţi lăsat să se înţeleagă, mortalitatea la un transport 
depăşeşte douăzeci şi cinci la sută şi, în caz afirmativ, ce cifră poate atinge. 

M-am prefăcut că mă cufund în gînduri înainte de a mă pronunţa. Se 
putea auzi cum zboară o muscă. Am profitat de această pauză şi mi-am 
aruncat ochii înspre socrul meu. Părea cu desăvîrşire încremenit, avea o 
privire fixă şi rece, încordat tot ca o fiară care se pregăteşte să sară asupra 
pradei. După cît se vedea, se aştepta la cele mai rele lucruri şi se pregătea 
să riposteze. Am strîmbat din buze, în semn că stau în cumpănă. 

— Doamne! am zis în cele din urmă, n-aş vrea să fac pe Casandra; dar 
ne aflăm între noi, nu-i aşa, şi mi-aţi cerut să vă dau lămuriri. Lăsaţi-mă 
deci să vă spun mai întîi că orice rău implică un leac, şi pe urmă că, în 
anumite cazuri extreme, mortalitatea negrilor, poate ajunge pînă la sută la 
sută. 

Din toate părţile ţîşniră exclamaţii. Se auziră chiar şi rîsete, pentru a mi 
se da să înţeleg că nu eram luat în serios. Girolamo Farinacci socoti că era 
momentul să intervină: 

— Neajunsul oamenilor de spirit, spuse el, este înclinarea lor spre 
paradox. Dacă ginerele meu ar fi socotit o acţiune, ca cea întreprinsă de 
Assiente, atît de disperată pe cît raportul său ne îndeamnă să credem, 
gîndiţi că ar fl vîrît în jocul acesta o sută de mii de livre? 

Replica era dibace şi i-am adresat socrului meu un zîmbet care echivala 
cu un compliment, înainte de a spune mai departe: 

— V-am vorbit despre cazurile extreme, deoarece îmi amintesc de o 
anumită corabie de negoţ, întîlnită în marea Caraibilor, ai cărei unici 
supravieţuitori erau medicul şi cîţiva oameni din echipaj. (Mă gîndeam la 
Santo Francisco de Asis.) Fără exagerare, şi fără o binecuvîntare deosebită 

din partea cerului, mortalitatea medie, pe navele care fac negoţ cu negri, se 
poate totuşi socoti la patruzeci sau cincizeci la sută. 

— E mult, spuse unul dintre acţionari. 

— E prea mult, spuse altul. 

Crozat ceru să se facă linişte. înmuiase o pană în călimara aşezată 
dinaintea lui şi făcea o socoteală rapidă. Ridică privirea şi spuse: 

— în acest caz, beneficiul de fiecare bucată de abanos ar fi totuşi de cel 
puţin cincizeci de scuzi. Deci, capitalul va rămîne productiv, fără să mai 
punem la socoteală beneficiul obţinut de pe urma mărfurilor aduse la în¬ 
toarcere. îi mulţumesc marchizului de la Pree de la Fleur că s-a ferit să ne 
taie apa de la moară. El ne-a spus că orice rău implică un leac. înseamnă 
că ştie vreunul şi îl rog acum să ne arate cum socoteşte domnia-sa că se 
poate remedia o mortalitate atît de năprasnică. 

Am admirat epitetul. Moartea a mii de făpturi omeneşti, a căror singură 
crimă era aceea de a se fi născut pe continentul african, nu era pentru el 
decît un eveniment năprasnic, o simplă întîmplare neplăcută, singura ei 
urmare demnă de luat în consideraţie fiind aceea că scădea veniturile 

cîtorva oameni de finanţe. 

» 

— Nu voi umbla pe căi lăturalnice, domnule, am spus, mascîndu-mi 
indignarea sub o falsă indiferenţă. Spre a nu vă ascunde nimic, nu cunosc 
decît un singur leac radical la o situaţie atît de dăunătoare intereselor 
domniilor-voastre, şi vă rog să nu vedeţi în asta o glumă la fel de 
năprasnică precum mortalitatea de care este vorba: acest leac ar fi abolirea 
negoţului cu negri. 

Crozat se încruntă şi mi se păru gata să se înfurie. Am ridicat mîna în 
mijlocul unei tăceri dezaprobatoare. 

— Bineînţeles, nu vă voi propune să-l punem la vot. Prefer să vă sugerez 
alt leac, mai puţin eficace, mai puţin suveran, sînt de acord, dar care, dînd 
în acelaşi timp negoţului cu negri o înfăţişare mai umană, ar reduce 
rămăşiţele, după expresia nimerită a domniei-voastre, domnule, la zece sau 
douăzeci la sută. 

— Bravo, exclamă socrul meu, rotind în juru-i o privire triumfătoare. 

— Nu-1 întrerupeţi pe marchiz, spuse Crozat. Apoi mi se adresă, cu un 
zîmbet plin de căldură: 

— Credeţi-mă, domnule, dacă leacul pe care îl veţi propune ne poate 
îngădui să obţinem rezultate atît de convingătoare, dacă va face să scadă la 
un procent atît de rezonabil mortalitatea înspăimîntătoare, pe care o 
deplîngem cu toţii, declar dinainte că voi sprijini proiectul domniei-voastre. 

Hotărît, arsenalul său de epitete era bine garnisit. Dacă îşi închipuia 
însă că-mi aruncă praf în ochi calificînd de înspăimîntătoare mortalitatea pe 
care mai întîi a socotit-o doar năprasnică, speranţa lui într-un procent 
rezonabil spulbera iluzia despre puritatea intenţiilor sale. Chiar din vorba 
lui reieşea că, spre a-i înfrînge trufia, trebuia să-l îngrijorezi şi, în acelaşi 
timp, să-l momeşti. Ceea ce m-am străduit să fac pe dată. 











— Preţuiesc bunăvoinţa domniei-voastre, am spus, şi nu mă îndoiesc că 
deplina înţelegere a situaţiei de care daţi dovadă va aduce după sine 
încuviinţarea tuturor. Adineauri am făcut un tablou sumar al condiţiilor de 

viaţă la care sînt supuşi negrii pe navele de comerţ. Este limpede că o 
îmbunătăţire simţitoare a acestor condiţii ar avea drept consecinţă 
îmbunătăţirea stării sănătăţii celor interesaţi şi, de aici, o viaţă mai lungă. 
Experienţa ne învaţă că, cu cît căpitanii navelor comerciale se poartă mai 
mult sau mai puţin bine cu negrii, le dau o hrană mai bună, îi lasă mai des 
la aer curat, veghează cu mai multă sau mai puţină grijă asupra curăţeniei 
calelor, cu atît aduc un număr mai mare în portul de destinaţie. 

Am simţit o anumită decepţie în rîndurile ascultătorilor mei. Aşteptau 
de la mine un panaceu, iar eu nu propuneam acestor domni decît să-şi 
administreze întreprinderea ca nişte buni taţi de familie. 

Spre deosebire de colegii săi, Crozat părea mai degrabă uşurat. Socoti 
că poate trage următoarea concluzie: 

— Iată un sfat excelent. Vom da toate instrucţiunile necesare pentru a 
se tine seama de el. 

Apoi, de parcă s-ar II răzgîndit deodată, îşi frecă nasul pe care se lăfăia 
un neg buburos, şi îmi aruncă o privire despre care n-aş şti să spun dacă 
era părintească sau provocatoare. 

— Totuşi, înainte de a ridica şedinţa, spuse el mai departe, îmi îngăduiţi 
să fac la rîndul meu o propunere, pe linia celei făcute de domnia-voastră, 
vreau să spun care are drept obiect să o ducă pînă la capăt, dînd Com¬ 
paniei Assiente mijloacele de a face mai productiv negoţul cu negri? 

Am încuviinţat, dînd din cap. 

— Ei bine, marchize, expunerea de motive făcută de domnia-voastră, 
dacă personal m-a convins, nu mi se pare totuşi destul de lămuritoare. Vă 
rog să înţelegeţi prin aceasta că aş fi dorit să fie mai precisă, mai amplă. 
Ne-aţi vorbit, de pildă, despre lipsa de aer şi lumină, despre duhoarea 
nesuferită care domneşte în cale, despre îngustimea locului destinat fiecărei 
bucăţi de abanos. Un raport cuprinzînd o evaluare în cifre a tuturor acestor 
puncte mi se pare absolut necesar. Aţi criticat însuşirea anumitor căpitani 
de a-şi exercita funcţia. Aş vrea să fiu lămurit despre fiecare caz în parte. în 
sfîrşit, insula Santo Dominguo, pe care domnia-voastră, cred, o cunoaşteţi 
foarte bine, reprezintă pentru noi centrul principal de desfacere a lemnului 
de abanos, dar am mai prevăzut instituirea a încă şapte direcţii locale, 
Cartagena, Panama, Lima, Havana, Campeche, Mexico şi Buenos-Aires. 
Porturile spaniole Vera Cruz, Portobello şi Nombre de Dios ne sînt de 
asemenea deschise. Aş dori ca unul dintre noi să se ducă pînă în America 
spre a vedea nemijlocit acest cîmp de acţiune şi a ne descrie toate 
perspectivele pe care le poate oferi activităţii noastre. Pentru o asemenea 
misiune de încredere, marchize, şi avînd în vedere statele domniei-voastre 
de serviciu în armata regelui şi chiar în negoţul cu negri, nimeni nu mi se 
pare mai potrivit decît domnia-voastră. 




Această demonstraţie de şiretenie fu primită cu un murmur aprobator. 
Eram încolţit. Crozat gîndea într-adevăr ce spunea, sau voia doar să se 
scape de o prezenţă supărătoare? Socrul meu îmi veni în ajutor. 

— Dragă prietene, n-ai să mi-o iei desigur în nume de rău dacă invoc 
spiritul de familie pentru a răspunde înaintea ginerelui meu, fiind de la sine 
înţeles că nu voi încerca să-i influenţez hotărîrea. Mă voi limita doar să arăt 
că marchizul de la Pree de la Fleur s-a căsătorit abia de un an şi o 
despărţire care poate dura doi sau trei ani nu mi se pare prielnică fericirii 
fiicei mele. Unii dintre domniile-voastre, mai vechi în branşă, mi s-ar părea 
mai apţi să se împace cu o îndelungată vacanţă conjugală. 

Am auzit nişte rîsete îndată acoperite de vocea seacă a lui Crozat. 

— Sînteţi şi domnia-voastră de aceeaşi părere, marchize? 

Am ridicat din umeri. 

— Pot îndrăzni să spun, domnilor, că viaţa particulară a fiecăruia dintre 
noi nu priveşte deloc Compania Assiente? în acest spirit, cu toată reţinerea 
faţă de o propunere care mă onorează şi totodată cere timp de gîndire, din 
partea domniilor-voastre ca şi din partea mea, v-aş ruga să ne oprim 
deocamdată aici. 

La ieşirea din şedinţă, socrul meu se arătă cam supărat: 

— Care ţi-e jocul ginere? m-a întrebat destul de acru. Crozat este un om 
de temut. Nu sînt deloc sigur că n-ar fi la curent cu isprăvile din trecutul 
dumitale. Şi chiar dacă nu le cunoaşte, ciudata îngăduinţă pe care ai 
arătat-o faţă de lemnul de abanos l-ar putea îndemna să se informeze, şi 
n-ar întîmpina greutăţi mai mari decît mine. Ai risca atunci să ajungi la 
cheremul lui şi este un om care nu se lasă înduioşat. Pînă acum a pus 
cuţitul în beregata mai multora, doar pentru nişte amărîte sute de pistoli. Ia 
închipuie-ţi că se încăpăţînează în ideea de a te trimite în America. Ar 
trebui să treci peste voinţa lui, sau să te laşi întemniţat la Bastilia. 
Gîndeşte-te puţin şi la nevasta dumitale. 

Cincisprezece zile mai tîrziu Majestatea Sa îşi exprimă dorinţa de a mă 
vedea la curte împreună cu soţia mea. Yolande nu se arătă deloc 
entuziasmată la această veste. 

— De ce, iubitul meu, m-aş duce să mă sclifosesc în această trupă de 
pupazzi 1 care se întrec în maimuţăreli dinaintea Sultanului? 

— Crezi, doamnă, că cel despre care te exprimi atît de măgulitor este cel 
mai mare rege din lume? 

— Un rege care a dat numeroase exemple rele supuşilor săi, 
necinstindu-le nevestele şi fiicele. 

— S-a dus vremea aceea, doamnă, şi virtutea domniei-tale nu mai are 
de ce să se teamă. După cît se spune, doamna de Maintenon l-a priponit pe 
monarh şi-l ţine cînd pe scăunelul de rugăciune, cînd cu capul pe pernă. 

— Bine-i face! Oricît ar fi el de rege, dac-ar fi îndrăznit să-mi facă ochi 
dulci, i-aş fi tras două palme să mă ţină minte. 


1 Paiaţe (it.). 

— îţi dai seama ce spui, Yolande? 

— Şi tu, Fortunat, îţi dai seama cine sînt? Din dragoste faţă de tine, 
vreau să fiu urîtă la Versailles, şi atrăgătoare doar pentru tine. 

Era o vorbă greu de ţinut pentru o femeie ca ea, căreia bogăţia stofelor, 
brăţărilor, colierelor, fişiurilor şi altor găteli îi adăuga atît de puţin, încît 
treceai peste ele şi nu te opreai decît la strălucirea pielii şi a ochilor, la 
nobleţea portului. Totuşi, în lunea aceea s-a străduit să-şi ţină făgăduiala 
întrecîndu-se nu în lux, ci în simplitate. Era la modă moarul alb-roze şi 
brocartul vişiniu cu buchete mici din fir de argint, pe care curtenii erau 
nevoiţi să le poarte de altfel fără ostentaţie, pentru a nu-1 irita pe regele 
ţinut în chingi de o bigotă. S-a îmbrăcat cu o rochie de iarnă din mătase 
neagră, cu o palatină de lutru înnodată la gît cît a mers în caleaşcă, şi 
mănuşi lungi de piele din Spania. Corsajul cu găitane îi scotea în evidenţă 
subţirimea mijlocului şi un şirag de perle atrăgea irezistibil privirile asupra 
decolteului oval. 

Cînd, ieşind din odaia ei, cu o undă de pudră de iasomie pe obraz, 
însoţită de chicotelile Lorettei şi Giuseppinei, veni în salonul cel mare şi îmi 
făcu o reverenţă de stil înalt, mi se tăie glasul. 

— Ei, domnule, îmi spuse, eu neputînd să ies din starea de 
contemplaţie, cum ţi se pare găteala mea? Am voit să fie lipsită de orice 
zorzoane, ca să nu atragă privirile. 

— Dumnezeule! doamnă... 

— Bellissima! 1 şopti Giuseppina. 

— Gentilissima! 2 răspunse ca un ecou Loretta. 

— Basta, ragazze! 3 zise Yolande, aruncîndu-le o privire mînioasă. 

Şi, bosumflîndu-se: 

— Nu-ţi plac, scumpule, de stai mut ca un peşte? 

I-am sărutat mîna. 

— Cum să-ţi spun că îmbrăcată toată în negru eşti şi mai frumoasă? 
Dar ce-ai să răspunzi dacă vei fi întrebată după cine porţi doliu, deşi azi 
cenuşiul este culoarea de doliu? 

Rîse : 

— Dacă-i un curtezan, îi voi răspunde: „După iluziile domniei-tale, 
domnule! ” 

— Una madonna! 4 spuse Giuseppina împreunîndu-şi mîinile. 

— Delle selte Gioie 5 întregi Loretta. 

Şi pufniră în rîs. 


1 Ce frumoasă! (it.). 

2 Ce drăguţă (it). 

3 Ajunge, fetelor! (it.). 

4 O doamnă... din Cele şapte Plăceri (Bucurii) (it.); 

5 Aluzie la lucrarea cu mare circulaţie în evul mediu: Le sette Gioie del matrimonio (Cele 


şapte plăceri ale căsătoriei) (it.). 







— Alia cucina, voi altre! 1 ţipă Yolande ridicînd. ameninţătoare mina 
dreaptă. 

Fetele o luară la fugă. 

Nu greşeam întrebîndu-mă ce efect va produce la Versailles un veşmînt 
atît de deliberat auster pe o tînără femeie a cărei avere îi îngăduia orice 
fantezie. 


1 La bucătărie cu voi (it.). 







Capitolul 7 


^^11 incident avea să întîrzie sosirea noastră la palat. Era spre 

f I ^1 sfîrşitul lui noiembrie şi o ceaţă rece pogorîse deasupra 
Parisului. După ploaie, lăsîndu-se ger, o pojghiţă de polei 
acoperea caldarîmul străzilor. Din măsură de prevedere, credinciosul 
Germain înfăşurase în cîrpe copitele cailor. Dar, cînd să ieşim în strada In¬ 
fernului, o trăsură de piaţă, încercînd să ne întreacă, patină pe roate şi se 
frecă de caleaşca noastră. Un cal îşi rupse două picioare şi a trebuit să fie 
deshămat. A fost o întreagă tevatură. 

Pînă s-au dres stricăciunile, ni s-a părut că trece o veşnicie. Jarul din 
sobiţele de încălzit picioarele se stinsese. Yolande, tremurînd şi lipindu-se 
de mine, îşi aminti de superstiţia italienească. îmi spuse că nu vede cum 
s-ar termina cu bine o călătorie care începuse sub auspicii rele şi poate ar fi 
mai înţelept să renunţăm la ea. Greu mi-a fost s-o conving că nu ne puteam 
purta cu regele la fel ca şi cu o rudă din provincie, pe cînd ea ba îi 
bombănea pe toţi sfinţii din paradis, patroni ai familiei sale, ba îi implora să 
ne ia sub aripa lor ocrotitoare. 

„Apartamentul” regelui era deschis între orele şase şi zece seara. N-am 
putut fi acolo decît la opt şi, din întîmplare, Majestatea Sa tocmai terminase 
o partidă de biliard, la care îi bătuse măr pe ducii de Rohan şi de Noailles. 
Astfel, suveranul - îmbrăcat simplu doar într-un gheroc cu brandeburguri, 
de culoarea tutunului spaniol - era voios. Socrul meu, care stătuse ca pe 
ghimpi în aşteptarea noastră, se grăbi să ne prezinte. Am crezut nimerit să 
justific întîrzierea povestind păţania căreia îi căzusem victime. Chiar dacă 
ne-am fi frînt gîtul, am adăugat eu, ar fi însemnat că o făceam în slujba 
celui mai mare dintre domnitori. Un zîmbet nedesluşit flutură pe buzele 
auguste, care rostiră aceste cuvinte: 

— Judecind după lipsa de grabă cu care v-aţi înfăţişat aici, domnule, 
nu v-aş fi crezut un curtean atît de bun. 

Apoi, măsurînd-o pe Yolande, care făcea o plecăciune bine studiată: 

— Fără îndoială, doamnă, marchizul face parte din acea specie de soţi 
care îşi ascund cu zgîrcenie comorile. 

— Marchizul este un soţ foarte bun, sire, răspunse ea. Privirea regelui 
se înăspri: 

— Ar fi de neiertat să nu fie aşa. Şi, întinzîndu-i mîna: 




— Veniţi să vă prezint doamnei de Maintenon. A auzit numai lucruri 
bune despre domnia-voastră şi arde de nerăbdare să vă vadă. 

Marchiza şedea într-un colţ al încăperii, înconjurată de vreo două, trei 
doamne în vîrstă, cărora veşmintele negre şi simple le dădeau o înfăţişare 
înţepată. 

— Iat-o, doamnă, pe tînăra persoană pe care o aşteptai şi ale cărei 
virtuţi sînt lăudate de întreg oraşul. 

— Sînt încîntată, sire, îi răspunse ea, schiţînd un zîmbet de bun venit. 
E foarte frumoasă şi am s-o pun să mi se spovedească spre a şti cum se 
fereşte de diavol, cu asemenea ochi. 

— Ei comedie! continuă cel pe care l-am numit mai sus cel mai mare 
dintre domnitori, dacă nu prin statură, pe care şi-o înălţa cu ajutorul 
tocurilor, cel puţin prin putere şi geniu. Sper că sfaturile domniei-tale n-o 
vor smulge din starea conjugală spre a o face să intre la mînăstire. în ce-1 
priveşte pe soţul ei, îl voi răpi eu. 

Mă luă într-o încăpere învecinată, unde se mînca şi se bea pe săturate. 
Se aduceau tăvi pline cu marţipan, turte şi miez de nucă fiert în apă de 
trandafir, iar vinurile spaniole şi cele de pe Coasta de Aur 1 se întreceau cu 
spumosul de Hautvillers şi de Silleiy. Gloriosul monarh se arăta de o 
familiaritate destul de neobişnuită pentru el. 

— Pe frigul ăsta de-ţi îngheaţă măruntaiele, la Pree la Fleur, nu merge 
decît rachiul cel curat, făcut din sîmburi de piersică şi de caisă, nu lichiorul 
de trandafir, care-i bun pentru femei. 

Un lacheu în livrea albastră, ţeapăn ca un stîlp, îi aduse un pahar mare 
pe care îl dădu peste cap fără să clipească. L-am imitat cu zel şi se minună: 

— Ei, drace, ştii să ţii la băutură, cum spun oamenii din Hale. E- 
adevărat că ai călătorit în Insule, fericitule, pe cînd regii, prin măreţia lor, 
sînt legaţi de ţărm. Unul dintre tovarăşii de navigaţie ai domniei-tale, 
domnul Ducasse 2 , care este un vajnic marinar, mi-a adus odată în dar un 
butoiaş cu cel mai bun rachiu din Jamaica. îl luase de la un corsar englez. 
Am crezut că-mi ia foc cerul gurii. Dar parcă mi s-a spus că ai intrat în 
Compania noastră Assiente? Se intenţiona chiar să ţi se încredinţeze o 
misiune importantă în America, pe care ai refuzat-o, mi se pare. Acum, 
după ce am văzut-o pe marchiză, te înţeleg, ai avut motive sentimentale. 
Dar e vremea să te las slobod, căci îţi faci zece duşmani pe fiecare minut de 
conversaţie cu mine, şi îţi vreau binele. Du-te la masa de joc şi aminteşte-ţi 
că îţi doresc să pierzi. 

Mă lăsă făcîndu-mi un semn cu mîna. Mai mulţi curteni, care nu-1 
slăbiseră din ochi cît stătusem de vorbă, îl şi înconjurară. 

Mă cucerise în cîteva clipe. Mai ştiam şi că, pentru a rămîne în graţiile 
sale, trebuia să mă arăt des la Versailles şi mu întrebam ce va spune 


1 Bourgogne. 

2 Jean-Baptiste DUCASSE (1646-1715), celebru navigator francez care, luînd 


conducerea unor piraţi, a pustiit posesiunile engleze şi spaniole din Antile. 





Yolande despre o atare necesitate. Nu-i puteai ascunde nimic regelui. Mi-o 
dovedise în legătură cu Assiente. De la domnul d'Argenson, 
general-locotenent de poliţie, şi pînă la ultimul epistat, de la domnul 
Chamillart, de curînd numit ministru de război, şi pînă la cel mai umil 
sergent de la ţară, toţi îi erau devotaţi. 

Mă poftise să joc şi dorinţa lui era o poruncă. Am străbătut mai multe 
săli, unde cele mai mari nume ale ţării pontau în jurul meselor. Aici, 
oameni în vîrstă mizau la „hombre” şi la „lăncier”; dincolo, gentilomi mai în 
putere, cu chipuri crispate, se băteau la „faraon”, „basetă” şi „hoca”. 

Mi-am încercat norocul la „fluture”, ajuns de puţin timp la modă, şi 
într-un sfert de oră am pierdut trei sute de ludovici pe care îi luă Delfinul. 
Voiam să continui, cînd o mînă mi se aşeză pe umăr. Am recunoscut în 
ureche răsuflarea onorabilului Girolamo Farinacci. 

— E bine să-i faci curte viitorului rege al Franţei, dar nici aşa. La urma 
urmelor, gîndeşte-te că nevasta tînjeşte poate după domnia-ta. 

I-am răspuns socrului că la curtea Franţei era de prost gust să stai 
nedeslipit de nevastă, totuşi m-am ridicat, adăugind că Yolande era prea 
deşteaptă să se plictisească alături de o femeie ca doamna de Maintenon, 
care probabil avea minte cu carul de l-a putut cuceri pe rege. 

Aceeaşi voce, care devenise un suflu, spuse: 

— Ei! cine-ţi spune că Yolande mai e cu ea? Sînt mai bine de zece 
minute de cînd doamna de Maintenon s-a retras împreună cu Majestatea 
Sa. 

înainte de a istorisi evenimentul capital din acea seară, cred mai 
nimerit să povestesc încă de pe acum, reproducînd cele spuse de ea mai 
tîrziu, ce se întîmplase cu Yolande de cînd o lăsasem lîngă confidenta 
regelui. 

— Doamnă, începu să-i vorbească aceasta, n-am deloc de gînd să te 
sîcîi cu întrebări de prisos. Slăbiciunea mea este că mă interesează cinstea 
pretutindeni unde o întîlnesc, într-o vreme cînd atîţia alţii nu fac decît să se 
dedea viciului. Curiozitatea mea, sper, nu te va supăra. Altminteri te rog să 
mi-o spui deschis. în tot cazul, crede-mă că pentru nimic în lume nu mi-aş 
îngădui să întrec limitele bunei-cuviinţe. 

Yolande zîmbi. 

— Cine n-are nimic de ascuns, doamnă, nu se teme de nimic. 

— Iată cel mai frumos răspuns din lume. Nu mă aşteptam la altceva din 
partea domniei-tale şi, fiindcă te văd bine înarmată, voi trece la atac. De ce, 
atît de tînără şi de o frumuseţe în plină înflorire, ai venit la palat îmbrăcată 
toată în negru? Nu crezi că asemenea port întunecat se potriveşte mai bine 
unor persoane care au trecut de vîrsta bucuriilor? ... 

Şi, zîmbind pe rînd doamnelor care şedeau în jurul ei: 

— Spunînd aceasta n-am vrut să vă jignesc, bunele mele prietene, 
pentru că mă vîr şi pe mine în aceeaşi categorie. 



— întrebarea domniei-voastre, doamnă, spuse Yolande, cere un răspuns 
fără înconjur. Tinereţea, pe care mi-o recunosc, şi frumuseţea, pe care aveţi 
bunătatea să mi-o acordaţi, au un caracter dacă nu agresiv, cel puţin inso¬ 
lent. Socot că, nici una, nici cealaltă nu pierd dacă se îmbină cu modestia. 

Doamna de Maintenon răsuflă uşurată. 

— Ah! copila mea, dacă locul unde ne aflăm nu ne-ar îndemna la 
reţinere, te-aş îmbrăţişa. Mă pot lăuda, cred, că în tinereţea mea eram 
însufleţită de aceleaşi simţăminte, dar meritul meu era mai mic, deoarece 
nu aveam nici pe departe atîta farmec ca domnia-ta. E-un noroc să fi 
îmbucat întîi pîine neagră? Nu ştiu, dar a fost cazul meu. Fără avere, eram 
sortită călugăriei şi am fost salvată de mînăstire în extremis de un nefericit 
care n-avea nimic altceva în afară de minte. Domnia-ta ai avere, un sot 
chipeş şi nobil, pe care îl iubeşti, şi bănuiesc că te temi şi de Dumnezeu; 
iată tot atîtea temeiuri pentru o viaţă fericită. 

Yolande mi-a mărturisit că, în clipa aceea, un fior îi trecu prin şira 
spinării. îşi făcu semnul crucii, şi doamna de Maintenon se arătă îngrijorată 
ca o mamă: 

— Te-ai albit la faţă, frumoasa mea. Ţi-e rău? Yolande îşi reveni îndată. 

— Nu, doamnă, o simplă presimţire, nimic mai mult. Mama, care şi-a 
petrecut toată tinereţea în Italia, susţine că, aşa cum nu trebuie să vorbeşti 
de funie în casa spînzuratului, este mai prudent să nu rosteşti cuvîntul 
fericire în fata oamenilor fericiţi. 

Declaraţia ei fu primită cu o strîmbătură din nas. 

— Doamne! copila mea, eşti oare superstiţioasă? Ce păcat! îngăduie-mi 
să-ţi spun că asemenea trăsnăi sînt nedemne de o minte înţeleaptă ca a 
domniei-tale. Să rezumam: aşa cum le învăţ şi pe fetele mele de la Saint- 
Cyr, pentru o femeie cinstită fericirea nu poate fi despărţită de îndeplinirea 
îndatoririlor fată de tară, cu alte cuvinte de virtute. Mi-ai vorbit de 
prudenţă. Dacă e-adevărat că ea este mama înţelepciunii, aş adăuga că, 
pentru o femeie, virtutea constă mai cu seamă în a fugi de ispită atunci 
cînd crede că n-o va putea învinge. Nu trebuie să-l înfrunţi pe diavol. 

Aici ajunsese conversaţia cînd regele se apropie cu ducele de L... (Nu-1 
pomenesc decît printr-o iniţială, deoarece, avînd să mă plîng de el, numai 
faptul de a-i scrie numele întreg m-ar face să-mi fiarbă sîngele în vine.) 

Doamna de Maintenon se ridicase, ca şi însoţitoarele sale, la vederea 
suveranului, care rostea cu tonul său firesc majestuos: 

— Ei bine, doamnă, eşti mulţumită de noua cunoştinţă de lingă care mă 
mustră cugetul să te smulg? 

— Ah! sire, meritele acestei copile mi-au depăşit speranţele. Să dea 
Domnul ca regatul măriei-tale să nu aibă decît asemenea femei desăvîrşite! 

— Nu-mi vorbi de rău supusele, doamnă. Printre ele există mai multe 
soţii dăruite cu toate virtuţile decît ar putea crede răutatea oamenilor... Dar 
să mergem grabnic să-l întîlnim pe cancelar. 

Şi regele se întoarse spre ducele de L... 


A 










— Cred, domnule, că nu o vei supăra pe marchiza de la Pree de la Fleur 
mai mult decît se cuvine. Cel mai bun lucru pe care l-aţi avea de făcut este 
să o conduceţi lingă soţul ei, căruia îi acordăm înalta noastră stimă. 

Ducele făcu o reverenţă, eu l-am imitat şi regele se îndepărtă, cu 
doamna de Maintenon umblînd cu paşi mărunţi alături de el, în ciuda 
faptului că, îngrăşîndu-se, începuse să fie mai greoaie. 

Nu-1 voi descrie pe ducele de L..., care în seara aceea avea să provoace o 
întîmplare atît de nefericită pentru mine. Domnul de La Bruyere avusese 
grijă s-o facă puţină vreme înainte de a muri, şi, dacă portretul n-a fost 
adăugat la ultima ediţie a Caracterelor, deşi făcea înconjurul saloanelor 
unde stîrnea batjocura celor de faţă, este că era prea asemănător şi editorul 
se temea să nu fie ciomăgit. îl voi reproduce aici: 


Lycidas s-a născut om cu noroc. Nu există favoare pe care să n-o 
socotească sub meritele sale. O prepeliţă să-i cadă din cer gata friptă, că 
începe să strige: „Slabă pricopseală, aş fi avut nevoie de două." Moşteneşte 
o sută de mii de livre de la un văr din provincie şi, pentru a intra în posesia 
averii, trebuie să străbată cincizeci de leghe cu poştalionul, şi iată-1 că se 
văietă: „Ce obrăznicie pe ticălosul ăsta să-şi dea sufletul la o asemenea de¬ 
părtare încît mă face să-mi rup şalele.” Dacă un curtean, care trebuia să 
ţină sfeşnicul la ceremonia pentru culcarea regelui, se fereşte să vină din 
pricina unui afurisit de guturai care l-ar putea face să strănute în obrazul 
Majestăţii Sale, atunci, la vremea potrivită, el se află acolo pentru a primi 
toate laudele. Se mîndreşte de un lucru care pe altul l-ar ruşina; este atît de 
plin de sine încît nu-1 atinge ridicolul; vanitatea lui îl face invulnerabil. Asta 
nu înseamnă că natura l-a încărcai cu darurile sale. Are nasul lung şi 
ascuţit; este mai degrabă scund; îşi umple ciorapii cu păr de cal spre a-şi 
umfla picioarele subţiri ca de cocoş. Se crede însă cel mai seducător dintre 
bărbaţi şi siguranţa lui neclintită îl preface în ceea ce nu este. Iată-1 făcînd 
pe încîntătorul pe lîngă o ingenuă, o cochetă, o mironosiţă. Într-atît de mare 
îi este încrederea în sine încît nici nu-i trece prin minte că ar putea da greş. 
Pînă şi platitudinea cuvintelor lui îl slujeşte, deoarece nu este socotit drept 
primejdios. Dar este, şi doamna îşi dă seama prea tîrziu. Regele îi acordă 
ascultare şi lîngă el face pe sfîntul. Mai e nevoie de altceva? Incapabil să 
facă nici cel mai mic lucru bun, se crede bun la toate. Fălos de nimicnicia 
sa, datorează o fericire insolentă norocului de neînţeles. 


Aşa era prăpăditul eşantion al nobilimii de curte sau, mai bine spus, 
prostul îngîmfat căruia, în termenii cei mai lăudabili faţă de mine, 
suveranul îi încredinţase sarcina de a o conduce pe Yolande lîngă soţul ei. 
însemna să nu-1 cunoşti bine gîndindu-te că îşi va îndeplini rolul ca un om 
bine crescut. Era prea încredinţat că prin stirpea şi geniul său se ridica 
mult peste toţi cei care nu aveau rangul de duce, prea înrădăcinat în 
certitudinea că un bărbat arătos ca el nu putea fi respins de femei, spre a 

nu se fi simţit atins de observaţia regelui prin care i se arăta c-ar putea fi 
supărător. 

în mintea lui i se părea deci nimerit, înainte de toate, să amintească 
acestei neştiutoare soţii a unui neînsemnat marchiz ordinea precăderilor şi 
ierarhia demnităţilor. După care, desigur, dacă ea avea bun simţ, nu putea 
decît să simtă înalta cinste de a se lăsa păpată. 

Voi întregi tabloul adăugind că ducele de L... se apropia de vîrsta 
ingrată de cincizeci de ani, îşi vîrîse în mormînt primele două soţii şi, 
însurat din nou cu o bogată orfană de neam mare, de peste şase luni o 
ţinea pe cea de-a treia victimă închisă în casă, sub pretextul unei sarcini 
greu de suportat. Aş mai putea spune că avea dinţii stricaţi, dar ce 
importanţă are! nimic nu-i face pe viteji să-şi piardă curajul. 

După cum mi-a mărturisit, din clipa în care regele o lăsase cu ducele, 
Yolande avusese presimţirea că se va întîmpla un lucru neplăcut. 
Personajul îşi dădea ochii peste cap în faţa ei, ţîşnindu-şi falca înainte, se 
ridica şi se legăna în vîrful pantofilor, strîmba cu dispreţ din buze şi 
chicotea. Se întoarse la vorbele regelui, răstălmăcindu-le pentru a se umfla 
în pene. 

— Majestatea Sa, spuse el cu glas mieros, nu se înşală niciodată asupra 
meritelor celor care îl slujesc. îl stimează pe soţul domniei-voastre. în ce mă 
priveşte, pe mine mă iubeşte. Hi! hi! 

Acest „hi! hi! ” o izbi atît de mult pe Yolande, încît rămase de gheaţă, pe 
cînd bădăranul continuă, fără să-i pese: 

— Pot spune chiar că se arată îndatoritor faţă de mine peste limita pe 
care cineva ar putea-o bănui. Ce mai încolo şi-ncoace! Mă număr printre 
rarii privilegiaţi ale căror cereri nu prind mucegai în caseta regală. 

Chipul Yolandei rămînea de piatră şi, fără îndoială, ducele văzu în 
tăcerea ei un semn de admiraţie, deoarece socoti că a venit momentul să 
mai facă un pas înainte în atingerea scopului său: 

— Aş îndrăzni să vă spun, doamnă, că cel mai vădit semn care i-a adus 
soţului domniei-voastre stima regelui ţine de faptul că a putut obţine mîna 
unei femei ca domnia-voastră. 

Ridicarea din umeri prin care interlocutoarea sa răspunse la acest 
compliment grosolan nu-1 descurajă, ci, dimpotrivă, avu drept efect să-l facă 
mai îndrăzneţ. 

— Se vede totuşi limpede, continuă el, că farmecul şi strălucirea 
domniei-voastre v-ar fi îndreptăţit să ţintiţi mai sus. 

— Aflaţi, domnule, spuse Yolande, că nu cer nimic mai mult de la viată 
decît să rămîn în starea în care mă aflu. 

— Şi eu, răspunse ducele, cunosc pe cineva care ar fi... 

în clipa aceasta, un firicel de vînt, strecurat prin pervazul unei ferestre, 
îi provocă un strănut straşnic. Scoase o batistă de borangic, tivită cu 
dantelă, îşi vîrî în ea nasul borcănat şi îl şterse cu mare zgomot. 

— Noroc, domnule, rosti Yolande abia ţinîndu-şi rîsul, nerăbdătoare să 
se vadă scăpată de acest pisălog. 

Pentru cele ce au urmat, voi transcrie acum, dacă nu mă înşală 
memoria, istorisirea Yolandei chiar cu vorbele ei: 

— Dumnezeule! ce caraghios era, preaînaltul şi prea-puternicul duce de 
L..., cu batista în mină, cu nasul încă plin, suflîndu-1 şi înăbuşindu-se, 
totuşi fără să se dea bătut şi, în ciuda nenorocitului de guturai înfundat, 
grăbindu-se să prindă mîna de ajutor pe care i-o întinsei cu nevinovăţie! - 
«Norocul meu, spuse el, ah! doamnă, este doar acela de a vă lăuda 
farmecele, de a vă face să gustaţi toate plăcerile pe care un duce şi pair pe 
deasupra le poate dărui, de a vă adora în taină, de a pune să se 
construiască doar pentru domnia-voastră un templu retras închinat 
Amorului, unde, cu îngăduinţa domniei-voastre, voi aduce sacrificii celui 
mai puternic dintre zei. Nimeni nu iubeşte, n-a iubit şi nu va iubi vreodată 
ca mine. Nimeni nu va fi iubită ca domnia-voastră.» Din plicticos, devenea 
odios, şi am socotit că voi ieşi din încurcătură luîndu-1 peste picior. - «Oare 
îmi istorisiţi o poveste, domnule? Dacă-i aşa, aveţi bunătatea şi spuneţi-mi 
cine-i autorul ei. E un om curtenitor, sînt de acord, dar mă tem să nu 
căpătaţi un guturai rebel, care are efectul de a întuneca mintea, aşa că nu 
ştiu cum să vă îndemn mai bine să fugiţi cît mai departe de această 
fereastră, pe unde pătrunde un firicel de aer vătămător.» - «Ce n-aş face să 
vă fiu pe plac? » continuă omul nostru făcînd cîţiva paşi, dar în aşa fel încît, 
aflîndu-mă înghesuită într-un colţ, îmi era cu neputinţă să mă eliberez fără 
a-1 constrînge să dea îndărăt. Atunci, nu mai m-am putut stăpîni şi mi-a 
sărit muştarul. «Uite ce e, domnule, i-am spus cu răceală, guturaiul ăsta vă 
întunecă oare într-atît judecata, încît vă face să vă purtaţi cu mine întocmai 
ca un grăjdar cu o bucătăreasă? » Departe de a-1 potoli, aceste cuvinte par 
să-l incite şi mai tare. Sîngele i se ridică la cap; ochii i se injectează; îmi 
aruncă în obraz o răsuflare urît mirositoare. - « Ah! doamnă, nu vă mai 
apăraţi. Veţi fi a mea, ştiu bine. Ascultaţi-mă cu atenţie. Mîine, la orele 
patru, vă aştept pe aleea de pe malul Senei să ne înţelegem asupra viitoarei 
noastre întîlniri.» O asemenea neruşinare mă lasă fără glas. Izbutesc totuşi 
să-mi revin îndeajuns pentru a-1 înştiinţa că era mai bine să curmăm vorba. 
Pare să nu mă audă. Ochii îi ies din orbite. îmi atinge mîna. Atunci, ce vrei 
dragul meu Fortunat? Nu mă mai pot abţine. Acest duce şi pair, care se 
poartă cu mine ca un mitocan, merită o lecţie. Atingerea mîinii lui umede 
m-a făcut să-mi ies din ţîţîni. Trag bine aer în piept, şi trosc! pleosc! 
preaînaltul şi preaputernicul duce de L... primeşte o admirabilă pereche de 
palme, cu faţa şi cu dosul mîinii. 

Zarurile erau aruncate. Un asemenea tărăboi la Versailles şi încă în 
apartamentul regelui! Mai multe perechi, trecînd prin încăpere, asistaseră 
la scenă. în jur izbucniră exclamaţii. Yolande, dîndu-1 la o parte pe 
curtezanul opărit, străbătu cu capul sus două sau trei săli, zărindu-mă 
cînd mă ridicam de la masa de joc, veni la mine, tremurînd toată, apoi, 

liniştindu-se aproape pe loc, începu să rîdă. Nu rîdea cu gura închisă, ci pe 
faţă, tare, hohotea chiar de rîs, şi nu izbutea să se oprească. O priveam fără 
să înţeleg nimic şi o admiram. Frumoasă mai era, Yolande a mea, în această 
criză de veselie nestăvilită, căruia nu-i găseam nici o explicaţie şi care 
atrăgea toate privirile spre ea! în sfîrşit, cu umerii scuturaţi de un ultim 
hohot, îmi spuse: 

— Adineauri i-am trîntit domnului duce de L... o nemaipomenită 
pereche de palme. 

Nu a socotit de cuviinţă să-mi spună în şoaptă această uluitoare veste, 
aşa incit mai multor persoane din jurul nostru nu le scăpară nici un cuvînt. 
De altfel ea rosti mai departe cu acelaşi ton: 

— Mai e nevoie să adaug că manierele lui grosolane cereau o asemenea 
replică? Am fost grav jignită. Domnule, judecă singur ce urmare vrei să dai 
acestei întîmplări. 

Un murmur străbătu sala. Pînă şi jucătorii de cărţi îşi întrerupseră 
partidele pentru a comenta evenimentul. Cumpănind între mînie şi uimire, 
m-am străduit să-mi păstrez sîngele rece şi să spun: 

— Gîndiţi, doamnă, că trebuie să-i cer socoteală ducelui de L...? 

— Eşti un om de onoare, îmi răspunse ea. 

Şi, arătînd cu bărbia în direcţia pe unde o văzusem venind: 

— îl găseşti acolo. 

Mă pregăteam să pornesc în căutarea lui, cînd am simţit că cineva mă 
trage de mînecă şi îmi şopteşte în acelaşi timp la ureche: 

— Nu face nebunii. E în joc viitorul dumitale. Ducele îi dă agheasmă 
doamnei de Maintenon în fiecare duminică, şi regele nu-i refuză nimic. Ce-ţi 
pasă că i-a spus Yolandei vorbe legănate? Nici nu se sinchiseşte de el, după 
cum a şi dovedit-o. Mai bine spune-i ducelui orice-ţi trece prin minte, că 
soţia domniei-tale este tare de ureche, că nu a înţeles bine ce i-a spus şi că, 
la fel ca şi domnia-ta, este necăjită pentru afrontul făcut. 

Era socrul meu în ochii căruia am văzut o nelinişte care m-a scos din 
sărite. 

— Vă sînt îndatorat, domnule, i-am răspuns, dar chestiunea aceasta nu 
mă priveşte decît pe mine. 

I-am întors spatele. Am străbătut o sală, apoi alta. Pe măsură ce 
înaintam, rumoarea sporea. Prindeam din zbor cîte un: «Sînteţi sigur? ... 
Ducele de L... da! ... Acea micuţă doamnă! ... Nu mai spune! uite-1 pe soţul 
ei...» Tărăboiul devenea un scandal. 

în cea de-a treia sală, nişte gentilomi îl înconjurau pe duce. La sosirea 
mea, cîţiva dintre ei se dădură la o parte, puţind astfel să-l cercetez în voie 
pe prăpăditul erou al clipei. îşi ţinea o batistă pe falca dreaptă. Drace! 
Yolanda mea dragă nu-i trăsese o palmă în glumă. Batista era pătată de 
sînge şi am înţeles că inelul împodobit cu un diamant mare, pe care nu şi-l 
mai scotea din deget de la logodna noastră, pricinuise rana. 






Gloriosul duce de L... nu se mai ţinea atît de ţanţoş în urma încercării 
prin care trecuse şi de care putea fi scutit, dacă ştia să se poarte. Ochii lui, 
de obicei lipsiţi de expresie, aruncau priviri pierdute. îşi clătina capul de la 
dreapta la stînga, întocmai ca un automat, de parcă s-ar fi temut ca nu 
cumva, asmuţită de Yolande, să apară vreo Furie cu şerpi în loc de păr şi cu 
un bici în mînă. Asculta, cu o ureche îngăduitoare şi totodată distrată, 
mărturiile de simpatie ce i se aduceau, cu atît mai nesincere cu cît erau 
călduroase. 

Nu mă cunoştea şi, văzînd că mă apropii, crezu că voiam să-i fiu 
prezentat spre a mă alătura trupei adulatorilor săi. O vagă lucire îi însufleţi 
privirea; îşi umflă pieptul şi îşi luă o poză dintre cele mai trufaşe, 
continuînd să-şi tamponeze cu batista obrazul lovit. Cu toate acestea, dat 
fiind că o tăcere bruscă se aşternu în jurul său, păru tulburat, şi, maşinal, 
se dădu un pas îndărăt. Abia atunci i-am spus, cu glas potolit: 

— Domnule duce, sînt marchizul de la Pree de la Fleur, şi bănuiesc că 
ghiciţi ce aştept de la domnia-voastră. La odioasa purtare pe care aţi avut-o 
faţă de soţia mea, pot spera că nu veţi adăugi jignirea de a-mi refuza o 
reparaţie? 

Bietul om! Provocarea mea era atît de neprevăzută pentru el, încît, fiind 
pe deasupra şi gutunărit, înghiţi în sec şi fu cît pe ce să se înăbuşe. Apoi 
sughiţă, îşi rîcîi gîtlejul, scuipă în batistă, ceea ce îmi îngădui să văd 
tăietura însîngerată de pe obrazul său. în sfîrşit, cu ochii înroşiţi, năucit, 
aruncînd priviri disperate, îşi regăsi un rest de semeţie şi bîlbîi cu glas 
spart: 

— Bine îţi sade, domnule, să iei partea unei scorpii care a vrut să mă 
ucidă. 

La asemenea mîrşăvie, nu m-am putut opri să nu ridic din umeri şi să-i 
răspund pe tonul cel mai rece: 

— Domnule, dacă ridicolul ar ucide, desigur aţi fi de mult mort. 

Obrăznicia îl trezi. 

— Iată un lucru care întrece orice limită, domnule. Veţi fi înştiinţat 
despre dispoziţiile pe care le voi lua, prin domnul conte de Landreville, aici 
de fata. 

— Sluga, domnule duce, am spus pe cînd martorul despre care vorbise 
se înclina. în ce mă priveşte, vă voi transmite condiţiile mele prin marchizul 
de Septsorts, pe care mă grăbesc să-l vestesc chiar acum. 

irolamo Farinacci, care mă urmărea pas cu pas, fusese de faţă la 
isfada mea cu ducele. Fără să sufle o vorbă, se ţinu mai departe 
ca o umbră de mine cînd l-am bătut pe umăr, pentru a-1 ruga să 
mă asiste, pe Fabrice de Septsorts, aşezat la o masă de joc îndepărtată. 
Preacinstitul Fabrice era în cea mai bună dispoziţie de pe lume, deoarece 
tocmai cîştigase cinci sute de pistoli la „faraon” şi obrazul lui lătăreţ, se 
lumină aflînd gîlceava. 

— Pe cinstea mea! va fi primul prilej ce mi se oferă de a fi martorul unui 
prieten într-un duel împotriva unui duce, spuse el. Pe Landreville îl cunosc: 
nu-i decît un fanfaron care se slujeşte de sabie ca de coada unei mături. 
Dacă-i trăsneşte prin cap să se încaiere cu mine, poate să se roage lui 
Dumnezeu pentru iertarea păcatelor. 

Nu era totuşi într-atît de nebun să nu-mi facă această declaraţie decît 
în şoaptă, aruncînd înjur o privire plină de neîncredere. 

— Iar în ce-1 priveşte pe duce, dragul meu, n-aş da o para chioară pe 
şansa pe care ar avea-o faţă de domnia-ta. 

Vorbi şi mai încet: 

— Dar regelui nu-i place să i se calce poruncile în picioare. Mi-e teamă 
că va interzice acest duel şi mai degrabă te vei trezi la Bastilia decît pe 
terenul de luptă... Oricît de mult m-ar costa, marchize, sînt omul 
domniei-tale. Mă duc să stau de vorbă cu Landreville. 

După care se aşeză şi continuă să joace. Socrul meu se înfipse 
dinaintea mea: 

— Ginere, îmi spuse cu o voce care abia se făcea auzită, te-am pus în 
gardă şi totuşi te-apuci să faci pe grozavul cu unul din oamenii cei mai bine 
vîrîţi pe sub pielea regelui. Credeam că te-ai cuminţit. Văd bine că m-am 
înşelat şi bănuiesc că ţi-ai pierdut capul. Ţin însă la fericirea fetei mele şi, 
chiar dacă va trebui să-mi pierd jumătate din avere, îţi jur că nu te vei bate 
în duel. 

Nici el, nici eu nu ne-am dat seama că Yolande se apropiase de noi. 
Avea desigur auzul foarte ascuţit dacă a putut auzi ultimele vorbe rostite de 
tatăl ei, întrucît, luîndu-1 drăgăstos de braţ, îi spuse: 

— Caro babbo 1 , vrei ca fata ta să fie dezonorată, batjocorită, arătată cu 
degetul? Un bărbat a avut faţă de mine o purtare lipsită de respect, şi puţin 


1 Dragă tata (it.). 

îmi pasă dacă este duce, pair, grande al Spaniei, sau dacă poartă 
cingătoarea albastră a nobililor. Soţul meu a fost jignit prin mine. M-am 
măritat cu el deoarece ştiam că nu se teme de nimic, şi ar fi în stare, din 
dragoste faţă de mine, să facă aceleaşi isprăvi ca şi Rolando lui Ariosto şi 
Rinaldo lui Torqualo Tasso. Şi, în clipa cînd trebuie să-mi dea dovada că nu 
m-am înşelat asupra lui, dumneata vrei să-şi plece steagul dinaintea unui 
moşneag libidinos? 

Era atît de sigură de dreptatea ei, incit nici măcar nu ridica tonul. îşi 
rostise pledoaria cu o voce limpede, legată. Patima nu-i aprindea ochii, dar 
o cunoşteam destul de bine pentru a şti că în toată fiinţa ei mocnea flacăra 
mîniei. Nici tatăl ei nu se înşela, fiindcă dădu din cap, grijuliu să n-o 
contrazică. 

— Capito, carrisima! Bene! Benissimo! 1 

Şi, în acelaşi timp, după zîmbetul din colţul gurii, mi-am dat seama că 
era gata să-i facă fiicei sale toate jurămintele din lume, fără să aibă de gînd 
să şi le ţină. 

— Bine, spuse Yolande. Să plecăm. 

Acasă, îmi povesti păţania cu de-amănuntul. Era încredinţată că 
izbutise să cîştige bunăvoinţa doamnei de Maintenon şi aceasta îi va apăra 
cauza pe lingă rege, împotriva tuturor. 

— Fortunat, nu te lăsa călcat în picioare de un nemernic. 

Chiar dacă aş trăi o sută de ani, nu voi uita niciodată noaptea aceea. 
Nu-mi făceam nici o iluzie asupra soartei care mă aştepta, şi n-aş fi jurat 
că, în ciuda siguranţei sale, Yolande îşi făcea vreuna. Era însă de ajuns s-o 
ţin în braţe şi nu mai ştiam pe ce lume mă aflu. 

Dimineaţa următoare avea să se transforme pentru mine într-un 
adevărat torent de evenimente. încă de la ora opt, sosi un valet al socrului 
meu. Aducea o scrisoare prin care eram sfătuit să nu-mi părăsesc 
domiciliul sub nici un motiv, în aşteptarea unor ştiri de mare importanţă. 
Signor conte d’Ognissanti nu-şi pierduse timpul degeaba. Nu i-am 
comunicat Yolandei sfatul lui, deoarece dormea încă. La ora zece, un alt 
valet, trimis de Fabrice de Septsorts, îmi înmînă un bilet prin care eram 
informat că un epistat al poliţiei venise la prietenul meu să-l ducă la 
Bastilia. Prin cîteva rînduri, scrise în grabă pe un colţ de masă, mi se vestea 
că poate nu era încă prea tîrziu sa-mi şterg urma. Nefericitul Septsorts, 
victimă a prieteniei! După o jumătate de oră, un al treilea valet îmi 
transmitea uluitoarele scuze ale contelui de Landreville care, întemniţat şi 
el la Bastilia, îşi exprima regretul că nu-şi va putea îndeplini misiunea pe 
care i-o încredinţase ducele de L... 

Abia atunci m-am crezut dator s-o informez şi pe soţia mea, şi purtarea 
ei a răspuns aşteptărilor mele. La început rămase înmărmurită, apoi mi se 
aruncă la piept, îşi petrecu braţele în jurul gîtului meu şi spuse: 


1 Am înţeles, scumpa mea! Bine! Foarte bine! (it.). 

— Fortunat, Septsorts are dreptate, nu-i nici o clipă de pierdut. Trebuie 
să pleci. 

Voiam să-i răspund că un exil voluntar însemna să mă las izgonit din 
ţară, dar ea îşi aşeză o mînă peste gura mea. 

— Nici o vorbă, stăpînul meu. Ascultă-mă. Regele, curtea, oraşul, tatăl 
meu, soarele şi stelele nu înseamnă nimic pentru mine. Tu eşti inima, 
sîngele, viaţa mea, tot ce am mai scump pe lume ca şi în ceruri. Mai bine să 
mor în clipa asta decît să mă despart de tine o singură zi! Toate 
argumentele pe care le poţi aduce sînt zadarnice. Plec împreună cu tine. 
Fără caleaşca; am pierde prea mult timp. Porunceşte-i îndată lui Germain 
să înşeueze trei cai: doi pentru noi şi unul pentru el. Am să mă pregătesc de 
plecare. Voi lua cu mine diamantele. Tata se va ocupa de treburile noastre. 

îmi eliberă gura şi o întrebai unde ne vom duce. Rîse. 

— Unde altundeva decît în Italia? Acolo am zeci de unchi şi de veri. 
Pune-ţi cizmele. în mai puţin de zece minute trebuie să fim pe cai. 

O priveam cu admiraţie. Nici nu-i trecea prin minte că ideea ei putea fi 
nesăbuită. Mă iubea; nu voia în ruptul capului să fie despărţită de mine; 
cum mă puteam împotrivi? Partea nesocotită din planul ei îmi stîrnea 
gustul de aventură. Nu era ea însăşi o aventură şi încă cea mai 
îmbătătoare? «Orice femeie este o aventură, îmi spusese tata în 
epistola-testament. Important este să nu fie plicticoasă.» Ah! n-aveam de ce 
să mă tem că Yolande ar fi fost plicticoasă, şi, într-adevăr, pe lîngă plăcerile 
pe care mi le dăruia cu prisosinţă, ce însemna oare viaţa nesărată a 
hărţuielilor de la curte, plină de capcane, de zîmbete mieroase şi de purtări 
afectate, în care triumfau înşelătoria şi prefăcătoria? într-o săptămînă sau 
două, am putea ajunge în Italia. Italia! La acest cuvînt, scăldat în soare, pe 
cînd Parisul se bălăcea într-o negură geroasă, închipuirea mi se înfîerbîntă. 

— Mă duc să pregătesc caii, i-am spus. 

Mă îmbrăţişă încă o dată şi îmi şopti: 

— Voglia mi sprona, Amor mi guida e scorge 1 . Caro mio, e din divinul 
Petrarca. Pe curînd, în faţa grajdurilor. 

Tocmai cînd să pun mîna pe clanţa uşii, aceasta se mişcă, uşa se 
deschise şi apăru socrul meu. Yolande alergă îndată spre el şi începu să 
turuie: 

— Spune drept, babbo, tu ai mijlocit ca să împiedici duelul, după cum 
ne-ai prevenit? Dacă-i aşa, deşi te iubesc din inimă, află că te voi blestema. 
Cum de ţi-ai putut închipui că voi accepta să-mi văd soţul întemniţat, 
smuls de lîngă mine pentru luni, sau poate pentru ani de zile? îţi atrag 
atenţia că nu voi îngădui una ca asta. Plecăm amîndoi, chiar în clipa asta, 
şi dacă n-ai să mă mai vezi cît vei trăi, să ştii că-i numai din vina ta. Nu e 
nevoie să te rog să ai grijă de avutul nostru. Asta-i tot ce ştii să faci. 

Girolamo Farinacci nu era omul care să se lase intimidat atît de uşor şi 
răspunse calm: 


1 Dorinţa îmi dă pinteni, Dragostea mă călăuzeşte şi mă poartă (it.). (N. A.). 

— Mai întîi, îmbrăţişează-ţi tatăl. 

însă el fu acela care o îmbrăţişa pe Yolande. 

— Şi pe urmă, cine ţi-a spus că soţul tău va fi aruncat în temniţă? Nici 
vorbă de aşa ceva şi te rog, fetiţa tatii, să-ţi păstrezi sîngele rece. 

Ea se burzului şi îşi dădu frîu liber mîniei. 

— Dar Septsorts, dar Landreville... 

— Copilă dragă, la vîrsta ta ar trebui să ştii că în această lume plină de 
nedreptate există două măsuri şi două greutăţi, după cum eşti bogat sau 
calic, senior sau coate-goale. Figuranţii plătesc pentru cei ce deţin primele 
roluri şi neprihăniţii pentru vinovaţi. Septsorts şi Landreville urmau să fie 
martori, unul, al soţului tău şi, celălalt, al ducelui de L... Ducele e bine 
văzut la curte şi tatăl tău se bucură de mare trecere, fiindcă niciodată nu 
s-a dat îndărăt să satisfacă vreo cerere cînd tezaurul era secătuit. Iată de ce 
nici ducele, nici marchizul nu vor intra în pensiune la Bastilia. Ne-am 
înţeles deci. Recunosc că am intervenit pe lîngă persoane sus puse pentru 
ca acest duel să nu poată avea loc. 

— E una vergogna! 1 strigă Yolande. 

Socrul meu clătină din cap. 

— Gîndeşte-te bine, fata mea. Nu se ştie niciodată, nici cine va trăi, nici 
cine va muri. închipuieşte-ţi că, printr-o nenorocire, soţul tău n-ar fi scăpat 
teafăr din această încăierare. N-ai fi fost oare îndreptăţită să-mi reproşezi că 
n-am făcut nimic să te feresc de văduvie? Admit că Fortunat avea cele mai 
multe şanse să iasă victorios. Dar şi-ar fi pus capul în joc dacă l-ar fi trimis 
pe duce pe lumea cealaltă. N-am vrut să-şi asume asemenea risc. 

— Ai greşit. 

— Haide, haide! Ascultă-mă pe mine. încă de aseară regele a aflat totul 
şi a fost apucat de o furie fără margini. Din fericire, ai ştiut cum s-o farmeci 
pe doamna de Maintenon. Fă un mic efort şi gîndeşte-te bine. Majestatea Sa 
a interzis duelul. Cînd ordinele lui sînt încălcate, suveranul socoate nu 
numai că are dreptul, dar şi datoria să-l pedepsească cu străşnicie pe 
vinovat. Mai întîi rosteşte: «Toţi să fie duşi la Bastilia! » Ducele, intrînd în 
acest grup, şi-a adus aminte la vreme că gherocul lui cu patent îi îngăduie 
să intre la orice oră la rege. După ce şi-a oblojit rănile, s-a folosit de acest 
privilegiu spre a cere audienţă printr-un bilet trimis cancelarului 
Pontchartrain, lucru care i-a fost acordat. S-a prezentat în faţa doamnei de 
Maintenon, cu capul învelit tot în feşi. Cînd l-a văzut, regele, ieşindu-şi din 
reţinerea obişnuită, a izbucnit în rîs. Un rege care rîde este dezarmat. - «Te 
dor cumva dinţii, domnule? » l-a întrebat. - « Nu, sire», răspunde individul, 
în chip firesc, doamna de Maintenon, cancelarul şi chiar scribii au crezut că 
pot rîde într-un singur glas. Dar Ludovic şi-a încruntat sprîncenele şi a 
spus mai departe, cu ton sec: «Mi s-a spus, domnule, că, în ciuda 
poruncilor mele, ai primit să te baţi în duel.» Nefericitul se roşeşte sub 
oblojeală, începe să se bîlbîie, îşi recunoaşte vina, adaugă că ar prefera să-şi 


1 E o ruşine (It.). 

înfigă un pumnal în inimă decît să nu fie pe placul regelui. «în acest caz, 
explică-te, domnule, şi dă-ţi cuvîntul că nu vei măslui adevărul.» 
Tremurînd, ducele se încurcă în încercarea sa de a se justifica, din care 
reiese că marchiza de la Pree de la Fleur s-ar fi supărat degeaba de nişte 
nevinovate cuvinte galante şi că soţul doamnei, alarmat mai mult decît era 
nevoie, l-ar fi provocat aruncîndu-i în faţa cuvinte jignitoare. «Bine, spuse 
regele, dar mi-ai călcat poruncile. Ar trebui să te trimit la Bastilia să 
meditezi în taină la datoriile domniei-tale fată de coroană. Luînd în 
consideraţie căinţa domniei-tale, te voi ruga doar să te retragi la moşie şi să 
aştepţi acolo bunăvoinţa noastră.» Ducele, bolborosind mulţumiri şi asigu¬ 
rări de devotament, dispare, mai mult mort decît viu, şi regele declară 
incidentul închis, poruncind: «Ceilalţi, la Bastilia.» Nu era vreme de stat pe 
loc. Azi, dis-de-dimineaţă, m-am dus la Pontchartrain. îmi povesteşte toată 
scena de ieri şi îmi mărturiseşte că-i pare rău pentru soţul tău, al cărui tată 
i-a fost prieten. îl implor să pună o vorbă bună pentru ginerele meu. La 
început se ascunde pe după degete, dar apoi, cînd să plec, îmi spune că re¬ 
gele fiind furios, numai doamna de Maintenon ar putea să înduplece 
augusta asprime. Alerg la doamna marchiză, care mă primeşte cu cea mai 
mare bunăvoinţă de pe pămînt. «Ducele de L... s-a purtat ca un adevărat 
bădăran, îmi spune ea, este un desfrînat din speţa cea mai rea, dintre aceia 
care se travestesc în oameni cucernici. îmi place cînd virtutea se răzvrăteşte 
împotriva viciului. Poate, pusă în aceeaşi situaţie, aş fi procedat ca şi fiica 
domniei-voastre, pe care m-ar întrista foarte mult s-o văd nefericită pentru 
că s-a apărat împotriva atacurilor unui pehlivan. Vă făgăduiesc că voi vorbi 
cu regele.» Şi i-a vorbit. A căpătat iertarea lui Fortunat. Nu va fi tîrît la 
Bastilia. 

— Ah! babbo, oftă Yolande cu ochii scăldaţi în lacrimi, iartă-mă că 
m-am îndoit de tine. 

— Ei, asta-i! spuse el, bătînd-o uşor pe obraz, dar stai că n-am isprăvit. 
Un duce şi pair este trimis în surghiun. Şi-a meritat soarta. Totuşi, oricît de 
dreaptă ar fi fost cauza, soţul tău este acela care l-a provocat la duel. 
Monarhul nu suferă să nu i se dea ascultare. Gratie doamnei de Maintenon, 
Fortunat a fost lăsat în libertate. Cu toate acestea domnitorul nu-1 socoteşte 
spălat de păcate. Vrea să-l pună la încercare, pentru-a fi sigur de credinţa 
lui. Compania Assiente, prin gura lui Crozat, i-a propus o misiune de 
cercetare în America. Se va duce acolo, va întocmi un raport asupra celor 
văzute, va propune toate reformele pe care le va crede necesare, absolut 
numai în scopul de a reduce mortalitatea captivilor. Majestatea Sa a hotărît 
să i se dea, din caseta sa personală, o sumă de cinci mii de livre, drept 
gratifîcaţie, înainte de plecare, şi aceeaşi sumă la înapoierea lui. Nu e o 
pedeapsă, ci un act de mărinimie! 

La ultimele vorbe rostite de tatăl ei, Yolande se schimbă la fată. îl luă de 
braţ şi îl strînse cu putere. 




— Tată, asta înseamnă că Fortunat va trebui să părăsească Franţa şi eu 
voi fi despărţită de el? 

Girolamo Farinacci îşi ridică ochii în tavan. 

— îţi spun încă o dată, fata mea, că Majestatea Sa îi face soţului tău o 
adevărată favoare. Dacă Fortunat îşi îndeplineşte cu succes misiunea, la 
întoarcere i se va deschide în faţă calea spre cele mai înalte onoruri. 

— Fie! exclamă Yolande, dar dacă soţul meu este nevoit să ia drumul 
mărilor, voi pleca şi eu cu el. l-am spus asta încă înainte de a ne cununa. 

— Din nefericire, lucrul acesta nu este cu putinţă, spuse tatăl ei cu glas 
blajin. O femeie de rangul tău nu e făcută pentru traiul la bordul unei 
corăbii de trafic cu negri. Viaţa ta va fi în primejdie. 

— Ei, puţin îmi pasă dacă mor, strigă ea, măcar sînt lingă soţul meu! 
Tată, nu tu trebuie să hotărăşti lucrul acesta, ci el. 

Bancherul făcu un gest împăciuitor cu mina. 

— Să nu ne certăm fără rost. Am fost pus să făgăduiesc că-1 voi 
conduce pe soţul tău pînă se va îmbarca. Vom fi escortaţi de un epistat şi 
doi arcaşi de strajă. Casa a şi fost pusă sub supraveghere, şi aşa va rămîne 
pînă la plecarea noastră. Dar, cuor mio 1 , poţi merge cu noi pînă la Nantes şi 
să te înapoiezi împreună cu mine. Plecarea este sorocită pentru mîine 

dimineaţă. Mi-am dat cuvîntul că vom trece bariera înainte de amiază. 

î 

Yolande alergă spre mine, mă cuprinse de umeri şi, înfigîndu-şi ochii 
într-ai mei, mă întrebă cu glas înăbuşit: 

— Fortunat, te învoieşti să mă laşi singură? 

— Nu. 

— Ah! ştiam eu. Ascultă-mă, tată. Mă voi duce la doamna de 
Maintenon. Mă voi arunca la picioarele ei. Mă va înţelege. 

— Nu vei face altceva decît s-o mîhneşti, fata mea. Pentru ea, ca şi 
pentru rege, afacerea de la Pree de la Fleur este încheiată. Ar fi primejdios 
s-o mai scormoneşti. Regele a dat dovadă de clemenţă. Vrei să-l socotească 
pe soţul tău un răzvrătit? Gîndeşte-te la soarta acelui biet ministru al 
finanţelor, care a aşteptat douăzeci de ani pînă să moară între cei patru 
pereţi ai temniţei. Dacă Ludovic se supără, iscăleşte ordinul de arestare. 

Yolande îşi ascunse capul în mîini şi şuieră printre degete: 

— Şi dacă-i voi spune marchizei că aştept un copil? 

Girolamo Farinacci mă privi năucit. Şi cu eram la fel. L-am auzit 
spunînd în şoaptă: Dio mio! 2 pe cînd îmi îmbrăţişam soţia, şi mi se păru cu 

avea ochii umeziţi. 

î 

După asemenea mărturii de duioşie, am vrut să aflu data aproximativă 
cînd voi deveni tată. Îngînă ceva nedesluşit despre începutul verii. Eram în 
noiembrie. Răspunsul ei dădea loc unor îndoieli. 

— Yolande, draga mea, eşti sigură de ceea ce spui? Am simţit cum 
trupul i se încrîncenă în braţele mole. 


1 Sufletul meu (it.). 

2 Dumnezeule! (it.). 







— Ţi-ai pierdut cumva încrederea în mine, domnule? 

O îmbrăţişă şi tatăl ei. 

— Cine oare ar putea să n-aibă încredere în tine, bellissima? Lucrul pe 
care ni l-ai dezvăluit mă face să sar în sus de bucurie, mă face să nu ştiu ce 
să mai spun, dar îmi şi dă de gîndit. începutul sarcinii este o perioadă grea 
pentru o femeie. Trebuie să se ferească de orice imprudenţă, de orice 
oboseală, altfel poate pierde copilul. Cît ai fi de nenorocită în cazul cînd, 
crezîndu-te mai puternică decît eşti, ai ajunge aici! Iată de ce mi se pare cu 
neputinţă nu numai să-ţi asumi riscul unei lungi călătorii pe mare, dar şi 
să faci istovitoarea deplasare de la Paris la Nantes în caleaşcă. Ai nevoie de 
linişte, de odihnă. Un an trece repede. Fortunat va face într-un fel să 
scurteze durata şederii lui în America. La întoarcere, un copilaş frumos îşi 
va întinde braţele micuţe spre el şi va putea să-i ceară orice. 

Chipul soţiei mele se crispă. Se desprinse din braţele lui spre a mă privi 
în tăcere, apoi, într-un tîrziu, spuse: 

— Lăsaţi-mă. Da, lăsaţi-mă în pace amîndoi. Simt nevoia să fiu singură. 

Ieşi. Tatăl ei clătină din cap, îşi ţuguie buzele şi şopti: 

— îmi place mai mult cînd sporovăieşte. Să nădăjduim că odată cu 
maternitatea va deveni mai puţin neînduplecată. Ginere, în ce te priveşte, 
iată un motiv în plus să ai grijă de averea domniei-tale, şi cred că vei veghea 
asupra ei, gîndindu-te pe deasupra că a mea va aparţine fiului 
domniei-tale... Mai am să-ţi spun că, din porunca regelui, nu-ţi este 
îngăduit să ieşi din această casă decît pentru a lua calea spre Nantes. Mă 
duc deci chiar acum la Crozat să iau instrucţiunile pe care ţi le dă Com¬ 
pania. Apoi trec iarăşi pe la cancelar, care trebuie să-mi dea brevetul regelui 
prin care eşti trimisul lui acreditat pe lîngă autorităţile spaniole şi celelalte 
din Lumea Nouă. Mă voi înapoia după-amiază. 

îşi răsuci vîrfurile mustăţilor, îşi trecu degetele prin barbişon şi plecă, 
foarte mulţumit de sine. 

Nu aveam aceleaşi motive de desfătare ca şi el. în mai puţin de un ceas, 
am fost purtat de la cea mai nebunească speranţă la cea mai crudă 
realitate. Yolande îmi dovedise tăria dragostei sale, propunîndu-mi să lase 
totul spre a mă urma, şi mă vedeam constrîns să plec departe de ea, fără să 
ştiu cînd aveam s-o mai văd iarăşi. Voi fi tată, şi această veste, care ar fi 
trebuit să mă umple de bucurie, îmi sporea întristarea. Nu-mi voi vedea co¬ 
pilul la naştere. Poate nu-mi va fi dat să-l cunosc vreodată. Ştiam cît de 
multe primejdii pîndeau o călătorie în America şi dacă, timp de şapte ani, 
îmi surîsese norocul, nu era nevoie decît de o întîmplare nefericită ca viaţa 
mea să fie legată de un fir de păr. Din nou marea şi oamenii se vor ridica 
împotriva mea. Războiul era pe cale să izbucnească iarăşi. Voi izbuti oare, şi 
de data asta, să înfrîng soarta care îşi bătea joc de mine? Puteam să păstrez 
dragostea unei femei atît de pătimaşe ca a mea şi pe care n-aş fi părăsit-o 
decît dacă s-ar fi trecut peste trupul meu? O seară fusese de ajuns pentru a 



dărîma edificiul unei fericiri care, cu o zi înainte încă, mi se părea aşezat pe 
temelii solide. Mă dobora sentimentul neputinţei mele. 

în clipa aceea, Loretta şi Giuseppina intrară în salon, mergînd cu paşi 
mărunţi şi şuşotind. Zărindu-mă, îşi iuţiră pasul şi izbucniră în rîs înainte 
de a ieşi din încăpere. 

în spatele uşii închise, li se mai auzea încă rîsul, care apoi se stinse. 
Chiar şi cînd cerul este întunecat, aceste fiice ale soarelui rîdeau de toţi şi 
de toate. Aveau oare dreptate să nu privească viaţa decît ca pe o comedie? 

doua zi, o caleaşca purtînd blazonul contelui d’Ognissanti, care îl 
înfăţişa pe Sfîntul Petru cu cheile raiului, trecu de Versailles pe la 
'ora zece şi o luă pe drumul către Rambouillet. Era atît de frig, 
încît dubla ţîşnitură de aburi formată de răsuflarea cailor se prefăcea îndată 
în cristale de gheaţă care le îmbroboneau boturile. Alături de mine, 
încotoşmănat pînă la urechi într-o şubă moscovită de blană, socrul meu 
bombănea şi suduia la fiecare hurducătură provocată de hîrtoapele 
drumului. 

— Pe toţi sfinţii părinţi, fiule, ai fi putut aştepta măcar pînă venea 
timpul frumos ca să te iei la harţă cu prăpăditul ăla de duce. Oricum ar fl, 
pe un asemenea ger de crapă pietrele, chiar dacă nu voi căpăta o aprindere 
de plămîni, oricum o să-mi rup oasele înainte de a sosi la Nantes. 

Rămîneam surd la văicărelile lui. Prin geamurile aburite, mă uitam la 
copacii despuiaţi de frunze, la pămîntul uscat, la cerul apăsător brăzdat de 
zborul corbilor. Urgia iernii premature se potrivea cu această privelişte 
pustiită. îmi scoteam o mănuşă şi îmi duceam mîna la nări pentru a sorbi 
parfumul de mii de flori pe care Yolande îl folosea de curînd, în locul apei de 
anghel 1 . închideam ochii şi mi se părea că o strîng în braţe. Aş putea uita 
vreodată acea ultimă noapte dinaintea unei despărţiri despre care nu ştiam 
cînd va lua sfîrşit? Nici ea, nici eu n-am închis un ochi şi, în revărsatul 
zorilor, mi-a făcut o mărturisire uluitoare: 

— Fortunat, nu pot să te las să pleci fură să-mi descarc conştiinţa de o 
minciună. Ieri, de faţă cu tata, ţi-am spus că aştept un copil. Nimic nu mă 
îndreptăţea să fac asemenea afirmaţie. Ca să-ţi spun cinstit, nu era ade¬ 
vărat, dar acum sînt sigură că este aşa... Taci... Trebuie să te pregăteşti de 
plecare. Du-te şi nu te mai întoarce în odaia asta. Vreau să iei cu tine 
imaginea femeii ce te iubeşte învăluită într-o penumbră care o 
înfrumuseţează, şi nu pe aceea a unei bocitoare, cu obrazul nepudrat şi 
fără „muscă”, în lumina unei dimineţi tulburi care întunecă tenul. 

Ce să cred despre această sinceritate tîrzie? Aveam să fiu tată, sau nu? 
I-am răspuns, îmbrăţişînd-o pentru ultima dată: 

— Yolande, îmi vei dărui un fiu. 


1 Garoafe (Diantus barbalus). 

Am părăsit odaia şi nu m-am mai întors. în capul scărilor, verişoara 
Apollonie, plîngînd, gemînd şi trăgîndu-şi nasul, juca pentru mine, 
adaptînd-o împrejurărilor, penultima scena din Atalia: 


Vezi, Doamne, cîtă jale şi spaimă m-a lovit; 

Alungă de la dînsul blestemul ei cumplit! 

Babbo, care mă aştepta în călească, îmi spuse, satisfăcut: 

— Grazie al cielo! Fiica mea a înţeles situaţia. Nu mă aşteptam la 
altceva din partea ei, fiindcă o ştiu fată deşteaptă. De altfel, dragul meu, să 
nu te sperie prea tare misiunea asta. Cred că ţi-ai dat scama cît e de 
onorabilă. Pe o corabie cu catarge puternice şi cu vele bune, daca puneţi 
capul drept pe Lumea Nouă, în două luni puteţi ajunge acolo. Să socotim 
trei sau patru luni pînă isprăveşti călătoria de inspecţie, şi două pînă te 
întorci. în mai puţin de un an ai terminat treaba şi vei sosi tocmai la timp 
cînd se va naşte bambino. Dacă te învoieşti să-i fiu naş, îl voi boteza 
Jerome. 

îşi mîngîia barbişonul, încîntat. I-am răspuns sec că n-aveam aceleaşi 
motive ca şi el pentru a deborda de mulţumire, şi mi se părea că merge prea 
departe luînd cu atîta uşurinţă o nenorocire care o lovea şi pe fiica lui. 
Atunci îşi drese glasul şi îmi declară că nu-1 cunoşteam bine, că de multă 
vreme luase hotărîrea să nu se revolte împotriva inevitabilului şi necazul 
lui, oricît de puţin se vedea, nu însemna că este mai mic. 

— înţelege-mă, ginere. De ieri încoace admirabila mea soţie plînge 
într-una de ţi se frînge inima. M-am străduit cît am putut s-o potolesc. A 
hotărît să ţi se citească o slujbă la biserică în fiecare săptămînă cît vei lipsi. 
Aşa e făcută lumea: femeile să se roage, bărbaţii să treacă la fapte. în ce mă 
priveşte, cred că am făcut ce-am putut mai mult să te ajut. 

L-am întrebat dacă ştia pe ce corabie mă voi îmbarca. 

— Nu ştiu nici cu mai mult decît domnia-ta. Vom afla abia la Nantes. 
Am aici trei scrisori cu peceţi care nu trebuie să fie deschise decît de 
agentul Companiei Assiente, cînd vom ajunge acolo. Te aşteaptă o surpriză 
mare: acest agent este un vechi prieten de-al domniei-tale, căpitanul 
Fulminet. Anul acesta soţia lui i-a dăruit un al zecilea urmaş şi acum nu 
mai colindă mările. 

— Păcat! 

Doar atît am spus. Căpitanul Fulminet! încă îl mai auzeam, dragul de 
el, cum mă făcea „pirat sentimental” şi îmi spunea cu o undă de îngăduinţă, 
în care mi se părea că desluşesc un dram de invidie, că ştiusem cum să-mi 
„umplu anii cei mai frumoşi”. Auzindu-i numele, imaginile trecutului îmi 
năvăliră în minte: la Petulante, care ştia atît de bine să ţină piept vîntului, 
Justin Colinet, secundul cel flegmatic, ucis de piraţii din Sale, şi voiosul 
locotenent Pigache, şi Taillebois, chirurgul filozof, amîndoi aruncaţi drept 



hrană peştilor oceanului, şi blondul şi cutezătorul şi veselul Sosthene, 
victimă a urzelilor tenebroase ţesute de perfidele creole Eponine şi Valerie. 

Purtat pe valul amintirilor, n-am mai scos nici un cuvînt pînă la ieşirea 
din Paris, cînd tovarăşul meu de drum rupse tăcerea. 

— în legătură cu Crozat, vreau să-ţi spun că nu m-am înşelat. Ştie cine 
se ascundea sub masca vestitului căpitan Lafortune. Mi-a spus-o cînd mi-a 
încredinţat scrisorile şi m-a lăsat să înţeleg că era pe deplin lămurit la acea 
şedinţă a Companiei Assiente, unde ai pledat cu atîta căldură în apărarea 
cauzei negrilor. Acum pricepi că orice împotrivire din partea domniei-tale ar 
fi fost zadarnică? Mă are la mînă şi domnia-ta n-ai voie să crîcneşti. Mi-a 
vorbit pe şleau. Aşa cum a declarat şi la şedinţa aceea, unde te-ai dat în 
vileag cu atîta imprudenţă, ştie că, prin trecutul domniei-tale, nimeni n-ar fi 
fost mai potrivit să adune informaţiile care vor contribui la bunăstarea 
Companiei. Dacă cearta blestemată cu ducele de L... nu i-ar fi slujit 
intenţiilor sale, era hotărît să te silească la un tîrg: fie să primeşti misiunea 
care ţi se propusese, fie să te demaşte, cu toate consecinţele dezastruoase 
pe care asemenea dezvăluire le putea aduce după sine. N-ai ce să regreţi. 

Mi-am încleştat pumnii. Trebuia să recunosc că situaţia era fără ieşire. 
Dar că n-aveam ce regreta, aici bătrînul o cam lua razna. Drumul devenea 
din ce în ce mai rău. O zdruncinătură mai puternică decît altele îl aruncă 
spre mine. Blestemă, iar eu îl dădui la o parte fără blîndeţe, insinuînd cu 
ipocrizie că dacă Majestatea Sa i-ar fi încredinţat sarcina de administrator 
al întreţinerii drumurilor, riscurile lui de a ajunge zob la Nantes ar fi scăzut 
simţitor. Bombăni şi se încinse într-o tăcere morocănoasă, ruptă doar, din 
cînd în cînd, de cîte un solilocviu în care îşi descărca arţagul. 

O osie ruptă şi un cal rănit la genunchi întîrziară sosirea noastră la 
Nantes. Cînd ajunserăm la porţile oraşului, vremea se îmblînzise. încă din 
ajun, o ploaie subţire şi îndărătnică desfundase drumurile aproape cu 
desăvîrşire. Trecînd prin băltoace, roţile ferecate ale caleştii noastre 
împrăştiau în jur jerbe de apă noroioasă. Pe străzile oraşului, pe malul 
fluviului mîlos, caldarîmul alunecos lucea sub un cer de plumb. 

Aubert Fulminet locuia la capătul insulei Feydeau, într-o casă 
frumoasă, zidită din piatră de talie. Faţada nobilă, împodobită cu ferestre 
înalte şi balcoane de fier forjat, se sprijinea pe un subsol înălţat peste care 
se ridica parterul. Acesta avea trei uşi, sub arcade în plin cintru, cu batanţii 
din mici geamuri dreptunghiulare, deasupra cărora erau nişte mascaroane 
înfăţişînd capete groteşti. Germain, care făcea pe vizitiul, sări de pe capră şi 
deschise portiera. Girolamo Farinacci coborî şi scoase un fluierat de 
admiraţie. 

— Nemaipomenit! Negoţul cu negri e mănos. Desigur, au existat mici 
profituri pe barba Companiei. 

Fostul căpitan al corăbiei la Petulante ne primi în cabinetul său, care 
dădea spre Loara, plină ca un arici de ţepii nenumăratelor catarge ale 
corăbiilor. Cred că voise să-şi reconstituie cabina de comandă întocmai aşa 



cum era ea la bordul corăbiei. Am recunoscut nu fără emoţie astrolabul, 
busola, blana de tigru aruncată pe un fotoliu şi proiecţia lui Mercator 
înfiptă în ţinte pe un perete. Tot acolo mai era şi rastelul pentru arme - 
puşca, pistoalele, sabia şi cornul cu praf de puşcă -, o panoplie unde, în 
jurul unui scut din trestie împletită avînd în mijloc o mască cu coarne şi 
colţi de fiară, erau aşezate arcuri, suliţe, sarbacane şi două săbii cu tăişul 
scurt şi lat, numai bune de retezat capetele, aşa cum văzusem destule la 
regele Lolo. 

Vajnicul căpitan Fulminet mergea spre cincizeci de ani. Se ridicase de la 
masa de stejar sculptat, unde scria cu o pană mare de gîscă şi, pe obrazul 
uscăţiv, în ochii săi ca acvamarina, regăseam acelaşi aer de semeţie calmă 
pe care i-1 văzusem pe mare, în clipele de primejdie. Părul era ceva mai 
cărunt pe la tîmple, decît cu doi ani în urmă, cînd, întors din America, 
dăduse ordin să se lege nava la cheiul Madeleine. Era le fel de înalt, mereu 
drept ca un i, lat în umeri, cu pieptul vînjos. 

Văzîndu-mă, fu cît pe ce să se pornească pe rîs, dar prezenţa jupînului 
Girolamo îl îndemnă să-şi ţină firea, ceea ce şi făcu, tuşind forţat. 

— Dragă marchize, spuse el, - deoarece am aflat de noul titlu pe care îl 
porţi în urma dispariţiei regretatului domniei-tale tată - ce întîmplare 
fericită îmi oferă prilejul de a te revedea? 

îmi întinse amîndouă mîinile. Socrul meu se gîndi că era cazul să reteze 
orice demonstraţie de prisos şi să venim la fapte. îşi înşiră numele şi 
titlurile, spuse că eram ginerele său, că făcea parte din consiliul Companiei 
Assiente, că venise să-l vadă, în persoana căpitanului Fulminet, pe 
delegatul Companiei la Nantes, că la urma urmelor nu era de nici un folos 
să vorbească înflorit şi pe ocolite despre mine, în sfîrşit că, făcînd o poznă la 
Curte, fostul căpitan Lafortune fusese adus la Nantes nu de zeiţa Fortuna. 

— în ciuda acestor lucruri, încheie socrul meu, Majestatea Sa, în marea 
lui bunătate, l-a însărcinat cu o misiune de încredere, care îl va purta din 
nou pe mare. Va fi de ajuns să o ducă la îndeplinire cu zel, spre a recîştiga 
bunăvoinţa domnitorului. 

— Straşnic! spuse domnul Fulminet, sînt convins cu o va îndeplini cu 
fală, întru cît îl cunosc bine. Oamenii sînt plini de slăbiciuni, domnule. A 
mea este că nu încetez să mă interesez de aceia cărora le-am îndrumat 
primii paşi pe puntea unei nave şi care, din această pricină, au fost în 
oarecare măsură fiii mei spirituali. Şi am plăcerea să vă declar că ginerele 
domniei-voastre a fost unul dintre cei mai străluciţi sublocotenenţi ai mei. 

Este un marinar fără pereche, înzestrat cu un simţ deosebit al navigaţiei şi 
care a ştiut repede să comande o corabie fără să aibă nevoie de ajutorul 
cuiva. 

— Făcînd ce ştim cu toţii c-a făcut, îl întrerupse socrul meu, 
încruntîndu-şi sprinceana, mi-ar fi plăcut mai mult să fi fost un nepriceput. 
Dar să lăsăm vorbele deşarte. Iată aici trei scrisori cu peceţi, dintre care 
două mi-au fost date de domnul Crozat şi a treia de cancelar. 




Domnia-voastră trebuie să le deschideţi şi să ne încunoştinţaţi despre 
cuprinsul lor. 

Domnul Fulminet desfăcu peceţile primei scrisori, începu s-o citească, 
ridică sprîncenele şi un val de mulţumire îi năpădi chipul pe măsură ce 
citea mai departe. După ce isprăvi, mă bătu cordial pe umăr. 

— Prietene dragă, dă-mi voie să te felicit, deoarece vei face o treabă 
bună. Asta-i o scrisoare de împuternicire, în formă de memoriu, prin care 
purtătorul ei este autorizat: primo, la o simplă lovitură de tun şi după ce va 
fi arborat pavilionul naţional, să viziteze orice corabie care face negoţ cu 
negri, pentru a verifica dacă toate lucrurile sînt în ordine şi dacă prizonierii 
se bucură de un tratament omenesc; secundo, în cazul cînd întîlneşte în 
cale nave inamice, să tragă în ele cu tunurile, să le abordeze, să le 
captureze, sa le ia încărcătura şi, eventual, să le scufunde fără preget întru 
gloria regelui; tertio, să treacă negreşit atît pe la cele opt direcţii locale ale 
Companiei Assiente, cît şi pe la comisarii generali ai susnumitei companii în 
Indiile Occidentale; quarto, şi în concluzie, să întocmească un raport 
amănunţit asupra rezultatelor misiunii şi să prezinte orice sugestie, 
propunere sau remarcă tinzînd să înlesnească o bună dezvoltare a 
negoţului între regatul Franţei şi America. 

îmi întinse scrisoarea şi adăugă: 

— Iată o misiune pentru care nimeni nu mi se pare mai potrivit decît 
domnia-ta. 

Mai auzisem refrenul acesta şi din gura lui Crozat şi confirmarea nu 
avea darul să mă încînte. 

— Ceea ce mă miră, spuse mai departe fostul meu instructor, este că 
numele domniei-tale nu figurează pe hîrtie. în douăzeci şi cinci de ani de 
meserie, nu-mi amintesc să fi văzut măcar o singură scrisoare de 
împuternicire dată în alb. Bănuiesc că celelalte scrisori vor lămuri enigma. 

A doua, semnată nu de Pontehartrain, ci de Crozat, arăta că, „din 
raţiuni de stat” şi din porunca regelui, pe toată durata călătoriei, marchizul 
de la Pree de la Fleur va adopta numele de război de Le Gendre, viconte de 
Tous-les-Saints. 

— Madonna\ exclamă signor Farinacci cu voce acră. Crozat ăsta crede 
că-şi poate bate joc de mine fără teamă. O să-şi muşte degetele. 

Eu însă preferam să intru pe făgaşul glumei şi, pufnind în rîs, i-am 
atras atentia: 

— Pe toţi dracii, domnule, nu-i prima dată cînd mă voi ascunde sub un 
nume de căpătat şi mi se pare că ai de ce să te mîndreşti. Mă jigneşti făcînd 
pe supăratul. 

Tăcu, înciudat, pe cînd Aubert Fulminet, rupînd peceţile ultimei 
scrisori, mă vesti că urma să mă îmbarc în curînd pe Vulcain, navă de trei 
sute de tone, prevăzută cu treizeci şi şase de tunuri şi un echipaj de o sută 
două zeci de oameni. 

Şi spuse mai departe: 



— Mii de trăsnete! te poftesc să nu te plîngi, marchize dragă. E o 
corabie de patru ani, pîntecoasă atît cît trebuie şi înzestrata cu vele 
frumoase. Nu-i văd bine pe barbarii care ar vrea să o atace. Poate să ia 
murele la babord şi la tribord ca popa şi parcă suflă toţi îngeraşii să-i umfle 
pînzele. Stai! nu ţi-am spus totul. Ţi se acordă dreptul de autoritate asupra 
căpitanului, cu care, de altfel, ai să te înţelegi ca sabia cu teaca, deşi 
odinioară a fost superiorul domniei-tale ierarhic. îi mai ţii minte pe domnul 
Dufourneau? 

Locotenentul Dufourneau! Era într-adevăr o veste bună. Locotenentul 
Dufourneau, cel care mă iniţiase în tainele negoţului cu negri, bărbatul pe 
care obrazul său ciuruit îl făcuse să se închine la altarul lui Venus-cea- 
tuciurie, cel care, prin mijlocirea mulatrului Ovidiu, crezînd că-mi va salva 
viaţa trimiţîndu-mă la scăpaţi, m-a împins pe calea care avea să-l prefacă 
pe un sublocotenent aproape novice în căpitanul Lafortune! în schimb, 
aflînd în amănunţime în ce consta misiunea mea, n-am mai avut motive de 
bucurie. Pentru a duce la capăt o asemenea întreprindere, aveam nevoie nu 
de opt sau nouă luni, cum îi plăcea să creadă vicleanului meu socru, ci de 
cel puţin doi ani, şi poate chiar mai mult. Cum se va împăca Yolande cu o 
despărţire atît de lungă, chiar presupunînd că îmi va dărui un fiu? Veştile 
din Lumea Nouă în Europa soseau rar sau aproape deloc, din pricina 
corsarilor sau a piraţilor, care le făceau calea nesigură. N-ar fi oare 
îndreptăţită să mă vadă înecat, spînzurat de o vergă, torturat, decapitat, 
fript la foc domol, devorat de un trib de canibali? 

M-am hotărît să-mi ascund amărăciunea şi, cum gazda noastră, 
îndeplinind un rit pe care nu-1 uitasem, ne îmbie să ne încălzim cu o rachie 
care, de la început, mi-am dat seama că era amestecată cu praf de 
muschetă, am dat pe gît unul după altul două pahare mari, pe cînd socrul 
meu, încă de la prima înghiţitură, se înecă şi tuşi de-ţi rupea inima. 

Am făcut faţă şi cinei la care domnul Fulminet a ţinut să ne poftească. 
Nouă drăcuşori, din cei zece pe care i-i dăruise soţia lui, Perpelue, aşezaţi în 
jurul mesei după înălţime, oacheşi ca nişte pui de ţigan, se întrecură în a 
imita ţipete de animale. Mai puţin sever decît se arăta cu mateloţii de pe la 
Petulante, tatăl îi lăsa să-şi facă de cap de-ţi venea să crezi că te afli pe arca 
lui Noe. Perpetue era o femeie durdulie, nu numai creolă, ci chiar metisă 
după toate aparenţele. Nu mi s-a părut că are, aşa cum îmi spusese 
Sosthene Goujet la Santo Dominguo, „nişte ochi să scoale un om din morţi”, 
ci mai degrabă o graţie mlădioasă, o lîncezeală blîndă în atitudini şi gesturi, 
în stare să tulbure minţile unui bărbat. înainte de sfîrşitul cinei, cu un 
zîmbet fluturat pe buze se ridică de la masă, unduindu-şi şoldurile de 
matroană, se întoarse cu ultimul născut, a cărui piele mi se păru mai 
tuciurie decît a fraţilor şi surorilor sale, şi începu să-l alăpteze fără nici o 
jenă. îmi amintesc pieptul ei plin, care din pricina şirului de naşteri nu mai 
era obraznic, aureola vineţie a sfîrcului, gura mică şi lacomă a pruncului. 
Cum să nu-mi zboare gîndul spre copilul pe care Yolande poate îl purta în 





pîntece, şi care era al meu? Din fericire, domnul Fulminet avu gîndul cel 
mai bun să-mi umple paharul de îndată ce rămînea gol, şi vinul săltăreţ din 
împrejurimile oraşului Nantes, numit butaş-greu sau viţă-albă, se urcă iute 
la cap şi alungă orice întristare. 

Vulcain era ancorat în rada cea mare de la Paimboeuf şi domnul 
Fulminet îmi propuse să mă ducă să-l vizitez a doua zi dimineaţă. Aveam de 
străbătut douăsprezece leghe, să trecem Loara cu bacul şi scaunul cu două 
roate în care eram purtaţi fu cît pe ce să se răstoarne în fluviul umflat de 
ploi. 

Socrul meu, invocînd cele şase zile de călătorie care îi rupseseră şalele, 
refuză invitaţia şi făcu vînt epistatului şi celor doi arcaşi de pază. Ploaia 
încetase, dar apa năpădise mare parte din cîmpie. Drumul era tăiat în mai 
multe locuri. Am fost nevoiţi s-o luăm pe nişte drumeaguri desfundate. La 
fel de nepăsător faţă de primejdiile uscatului, cît şi faţă de dezlănţuirea 
valurilor, tovarăşul meu, clătinîndu-se la fiece hîrtop ca o barcă pe furtună, 
îmi vorbea despre Vulcain. Corabia, împrumutată de rege, era înarmată 
pentru luptele cu piraţii. împreună cu două nave din Saint-Malo, Saint- 
Charles şi PAimable, se întorsese de curînd dintr-o campanie de optsprezece 
luni în mările sudului, de unde adusese pepite de aur, lingouri de argint şi 
piaştri preschimbaţi în Peru pe pînză din Bretania, oglinzi din Saint-Gobain, 
ceasornice din Blois şi drugi de fler din Normandia. Printre oamenii de la 
bord era şi o companie formată din cincizeci de ostaşi din garda-marină, 
foarte mîndri de uniforma lor albastră, de ciorapii roşii şi de tricornul cu 
pene. De fapt, aproape toţi erau nişte derbedei, care nu ştiau să facă nici cel 
mai mic nod de foarfecă sau să lege volta la baba, pe care ar fi bine să nu-i 
slăbesc din ochi, nişte beţivani, nişte candidaţi la spînzurătoare, avînd doar 
meritul că ştiau să se bată. Singurul mijloc de a-i pune cu botul pe labe era, 
cînd s-ar ivi prilejul, să spînzuri unul sau doi, prinşi în flagrant delict de 
călcare a disciplinei. 

Tot vorbind aşa, ajunserăm la Paimboeuf, care nu era nimic altceva 
decît un sat mai mare, cu cîteva zeci de căsuţe învelite cu ţiglă, nişte 
hambare din scînduri care se foloseau la magaziile pentru mărfuri şi o 
biserică fără stil, totul înşiruit dinaintea unui mic port pe jumătate 
înnămolit. Caii poştalionului nostru se opriră în faţa unui han numit La 
Ursa Mare, din care ajungeau pînă în stradă frînturi de cîntece şi rîsete. Am 
recunoscut melodia pe care o auzisem de atîtea ori pe le Fulminant din gura 
cîrmaciului Jacques Dufour, zis Manila, fugit de pe galere. 

Ce cătai tu la fîntînă? 

Fir-ai să fi, Marion? 

Ce cătai tu la fîntînă, 


Mă dusei ca s-aduc apă. 
Stăpîne, drăguţul meu, 

S-aduc apă din fîntînă. 


Manila, care avea o voce profundă de bas, de zornăiau geamurile, îşi 
punea în cîntec tot sufletul său aspru şi naiv. La „Ursa Mare” nu erau decît 
nişte behăitori îmbuibaţi de vin, aparţinînd echipajelor unor nave aflate în 
radă şi care se îmbătau cu dichis. 

Intrasem în sala înţesată de fum, în urma domnului Fulminet, şi am 
putut vedea pe dată că, deşi nu mai cutreiera mările, „şeful” nu pierduse 
nici un dram din autoritatea lui. Plimbîndu-şi privirea calmă peste capetele 
băutorilor şi fumătorilor de pipă, bătu o dată straşnic cu pumnul în masă, 
făcînd să se clatine paharele şi sticlele. Cei care cîntau în cor amuţiră. Se 
aşternu o oarecare tăcere. 

— Băieţi, întrebă el atunci cu glas tunător, sînt printre voi oameni de pe 
Vulcain? 

Se auziră nişte înjurături şi un om se ridică, se clătină pe picioare, 
sughiţă şi, cu limba împleticită, întrebă: 

— Ce-aveţi cu ăia de pe Vulcain? 

Domnul Fulminet îl apucă de guler. 

— Tu eşti unul dintre ei, ticălosule, şi te datini pe picioare, halal 
matelot pe o corabie a regelui. Am să te pun în lanţuri. 

Alţi trei, îmbrăcaţi doar cu o vestă scurtă, un brîu de lină şi bonetă de 
piele cu boruri mari, se ridicară în picioare. 

— Şi noi, domnule, şi noi sîntem, spuse unul dintre ei, care părea mai 
puţin beat decît ceilalţi. 

— în cazul acesta, urmaţi-mă, toţi patru. Veţi trage tare la lopeţi şi ne 
veţi conduce la bord. 

Oamenii se supuseră mormăind, pe cînd în jurul lor reîncepură rîsetele 
şi cîntecul: 

Dar cine vorbi cu tine? 

Fir-ai să fii, Marion! 

Cine-ti vorbi la fîntînă? 

» 

Vreo douăzeci de bastimente de toate tonajele erau ancorate în rada cea 
mare - nave-barc, brigantine, barchentine, barcazuri, fregate şi chiar o navă 
cu bordul înalt, de vreo cinci sute de tone. începuse refluxul. Apa era 
liniştită. Sub cerul noros, nici un firicel de briză nu legăna pavilioanele care 
cădeau nemişcate de-a lungul saulelor. Pe cînd cei patru vlăjgani vîsleau de 
zor, domnul Fulminet îmi arătă corabia Vulcain. 

— Nu poţi spune că ţi-am îndrugat poveşti, ai? Cu asemenea sculă 
viaţa-i frumoasă. Stă aici de-o lună. I s-au reparat catargele, i s-a curăţat 
puntea. Nu găseşti corabie mai mîndră în toate porturile Franţei şi ale 
Navarrei. A fost vopsită proaspăt şi i s-au primenit velele! Toate manevrele 

la locul lor! O carenă solidă! Ce-ai de zis? Bucuros ţi-aş lua locul, dar 
de-acum înainte sînt osîndit să păşesc in aeternum pe uscat. 

N-am îndrăznit să-i răspund că i-aş fi cedat cu plăcere locul acesta 
blestemat, care avea să mă despartă de femeia pe care o iubeam. Nu m-ar fi 
înţeles, el care, în ciuda celor zece copii, nu cunoştea femeie şi iubită mai 
frumoasă decît marea şi nu simţea că trăieşte cu adevărat decît pe puntea 
dunetei, comandînd manevrele şi dînd ordine prin portavoce. 

Ne apropiam de corabie. Domnul Fulminet avusese grijă să ia o lunetă. 
O desfăcu şi, lipindu-şi ochiul drept de lentilă, îmi spuse: 

— îl zăresc pe domnul Dufourneau. Se plimbă-n lung şi-n lat pe puntea 
pupa. 

îmi întinse instrumentul şi desluşii limpede silueta celui care mă 
scosese din cala Fulminantului, unde mă războiam cu guzganii, în 
aşteptarea unei soarte nemiloase. Mi se păru că nu se schimbase, mereu 
drept ca un băţ şi cu bărbia în vînt. Nu departe de el, cîteva grupuri formate 
din mateloţi şi cei din garda marină discutau cheltuindu-se în gesturi. 
Domnul Dufourneau părea să nu-i ia în seamă, cînd un tunar, în aparenţă 
foarte ocupat cu fixarea unor piese ale afetului, sări asupra lui şi îl trînti la 
pămînt. Dispărură în spatele bordajului, dar mai mulţi oameni veniră în 
ajutor şi vedeam cum sclipesc şi se răsucesc în aer săbii, prăjini, manivele, 
într-o învălmăşeală ameţitoare. La vederea acestui spectacol, vocabularul 
marinăresc îmi veni spontan pe buze: 

— Pe toate tunurile din Brest! am strigat, dar e-o adevărată răscoală! 

Domnul Fulminet lua luneta şi, potrivind-o, şuieră printre dinţi, apoi 
vorbi ca pentru el: 

— Smintiţii! Am spus eu că vreo douăzeci dintre ei voiau să-şi ia 
tălpăşiţa, pasămite că s-ar fi isprăvit croaziera şi cînd colo mai au de făcut 
încă o lună de serviciu. Domnul Dufourneau a refuzat să le plătească restul 
de soldă înainte de a li se termina angajamentul. Jumătate din echipaj este 
pe uscat. Or fi vrut să profite de asta ca să-l silească... Dar sînt nebuni de 
legat! Uite-1 pe unul care ridică o toporişcă de abordaj. O să-l omoare... Ah! 
se amestecă şi preotul. A dat la o parte toporişca zevzecului. Un dominican! 
ce zici de asta? îi îmbrînceşte pe ceilalţi. Ce bărbat! L-a ridicat pe 
Dufourneau. îl reazimă de catargul artimon. Hei, vîsliţi mai repede! ... 
Bătaia e-n toi, dar mă tem să nu ajungem prea tîrziu ca să mai luăm parte 
la serbare. 

Domnul Fulminet, care nu putea fî niciodată luat pe nepregătite, avea 
două pistoale vîrîte la brîu, ca în vremurile bune de pe la Petulante. Nu 
eram mai departe ca la o jumătate de bătaie de puşcă de Vulcain cînd ochi 
şi trase! L-am întrebat asupra cui. 

— în vînt, îmi răspunse el. 

în sfîrşit, ne-am lipit de navă. O scară de funie era agăţată de coastele 
ei. Domnul Fulminet o apucă cu o mînă şi cît ai clipi fu pe punte, unde îl 
urmai. 









Aşa cum prevăzuse, era prea tîrziu pentru a sluji cauza ordinei. Rebelii 
înfrînţi luau drumul calei, unde aveau să fie puşi în lanţuri. Erau doi morţi 
şi vreo zece răniţi. Duhovnicul corăbiei mergea de la unul la altul şi, cu 
toate că scăpase teafăr, sutana lui albă era pătată de sînge. Domnul 
Dufourneau, stînd tot sprijinit cu spinarea de artimon, părea să aibă capul 
spart, şi chirurgul, aplecat deasupra lui, vorbea despre un picior rupt 

făcînd o schimă de nemulţumire. 

î 

— Bietul băiat e rău de tot. Cred că rana de la cap nu va avea urmări 
grave, dar cine poate şti? 

După ce pansă rana, îi dădu să tragă pe nas nişte săruri. Domnul 
Dufourneau deschise în sfîrşit ochii, roti în jur o privire tulbure şi 
murmură: 

— Sublocotenent Lafortune. 

Chipul chirurgului se lumină. 

— Nu vă temeţi, căpitane, vă scăpăm noi de necazuri. Domnul 
Dufourneau îşi duse o mînă la piciorul drept şi făcu o strîmbătură de 
durere. 

— Ai! Piciorul meu! 

— Vă spun încă o dată, rosti chirurgul, n-aveţi de ce să vă bateţi capul. 
Şi eu am avut un picior rupt. Şi ce, şchiopătez? O să vă ducem la spital şi 
într-o lună, o lună şi jumătate veţi fi sprinten ca un ţipar. 

Rănitul zîmbi uşor. Fu coborît în şalupă, împreună cu alţi schilozi. 

Pe cînd ambarcaţiunea se îndepărta pe apa cuprinsă de mrejele 
refluxului, în care se oglindea amurgul, l-am privit pe domnul Fulminet, 
dînd din cap. 

— Nu vi se pare, domnule, că-i un început prost? 

— Important e ca sfîrşitul să fie bun, observă el cu răceală. 

Mă prezentă părintelui dominican, care se numea Cornelius van den 
Broeck şi era din Douai. Acest preot foarte vînjos, cu o barbă roşcată în 
jurul obrazului ars de soare, ridică asupra mea o privire în care se citea o 
curăţenie sufletească lipsită dacă nu de curiozitate, cel puţin de iluzii. Păru 
să arate un oarecare interes aflînd că voi participa la viitoarea croazieră şi, 
ca împuternicit al regelui şi reprezentantul său la bord, voi lua, de comun 
acord cu căpitanul Dufourneau, orice hotărîre privind mersul navei. 

— Vicontele Le Gendre de Tous-les-Saints, spuse mai departe domnul 
Fulminet, este de altfel un remarcabil şi încercat navigator, ale cărui calităţi 
am avut prilejul să le preţuiesc. 

O clipă n-am înţeles că ciudatul nume care fusese rostit se referea la 
mine. Trebuia să mă obişnuiesc. La rîndul său, preotul făcu observaţia că 
era necesar să se întîrzie ridicarea ancorei, prevăzută pentru poimîine, pe 
de o parte din pricina rănilor domnului Dufourneau, doar dacă acesta nu va 
fi înlocuit de un alt comandant, pe de altă parte deoarece echipajul, lipsit de 
răzvrătiţii ce aveau să fie traşi în judecată, urma să fie completat. 

— Regele va fi nemulţumit, spuse domnul Fulminet. 

— Regii, ca şi muritorii simpli, sînt în mîinile Domnului, îşi dădu 
părerea dominicanul, şi e o mare îndrăzneală sa le spui oamenilor că sînt o 
nimica toată, aşa cum a făcut Vulturul din Meaux 1 din înaltul amvonului. 

Nu prea îmi plac predicile şi mi-am exprimat dorinţa de a vizita corabia. 
Ofiţerul-pilot Le Gonidec, un breton scund şi îndesat, cu o claie de păr creţ 
şi ochi albaştri, ne-a condus mai întîi de la castel pupa la puntea teugii, 
pentru a putea admira catargele şi velele, apoi de la tunuri la sabordurile de 
vînătoare şi de retragere şi, în sfîrşit, din fundul calei, unde o mulţime de 
butoaie şi bărdace erau înţepenite bine, la pulberărie şi la magazia de ghiu¬ 
lele. Domnul Fulminet nu mă înşelase. Cu o corabie ca aceasta te puteai 
lua la trîntă şi cu diavolul. 

întrebă pe călăuza noastră de cîtă vreme slujea pe Vulcain. 

— Din fericire, domnule, răspunse omul, de cînd a fost dată la apă şi, 
după zece ani de navigaţie, cît număr acum, n-am văzut încă alta care să 
înghită mai iute bordeele. 

— Dumnezeul ei de treabă! mormăi printre dinţi domnul Fulminet, pe 
cînd ne îndreptam spre uscat în aceeaşi barcă ce ne adusese la bord. Totul 
mergea atît de bine. Şi acum, uite în ce belea am intrat! 

Am ajuns la Nantes abia în puterea nopţii. Aflînd despre încăierarea de 
pe Vulcain, pe jupîn Girolamo era cît pe ce să-l lovească damblaua. 

— Domnule Fulminet, strigă el, trebuie să vă socotiţi răspunzător în 
faţa Companiei şi, drept urmare, în faţa regelui. 

Era prea puţin pentru a scoate din fire un om oţelit ca el. îşi umplu 
liniştit luleaua lungă de argilă, o aprinse cu un tăciune pe care îl luă cu 
cleştele şi spuse rîzînd: 

— Dacă trebuie să mă trimiteţi la galere, vă implor, cel puţin lăsaţi-mă 
să pufăi în tihnă din ultima mea pipă. 

Netulburarea lui îl dezarmă pe socrul meu, care ridică din umeri. 

— Aş vrea doar să vă reamintesc, domnule, că, avînd sarcina să apăraţi 
interesele Companiei Assiente la Nantes, prin aceasta sînteţi obligat să 
asiguraţi plecarea la timpul cuvenit a navelor care îi aparţin. Vulcain trebuie 
să îndeplinească o misiune căreia Majestatea Sa îi acordă o importanţă cu 
totul deosebită şi ducerea ei la bun sfîrşit nu poate fî întîrziată. 

Domnul Fulminet trimise încet spre tavan un mare rotocol de fum şi 
spuse, cu o undă jucăuşă în ochi: 

— N-am mai văzut corabie să ridice ancora fără căpitan. 

— Veţi fi de acord cu mine, continuă pe ton sec socrul meu, că 
domnia-voastră trebuie să îndrepte această lipsă. 

O altă pală de fum, cu măiestrie împărţită în trei rotocoale, se prefăcu 
în mai multe cercuri albăstrii, care se risipiră cu încetineală. 

— Deoarece aveţi bunăvoinţa de a-mi recunoaşte o oarecare pricepere în 
arta navigaţiei, reluă vorba domnul Fulminet cu blîndeţe, vă voi spune 


1 Este vorba de Jacques-Venigne Dossuel (1627-1704), prelat, scriitor şi orator celebru, 
în timpul domniei lui Ludovic al XlV-lea, numit episcop de Meaux în 1681 

cinstit că pentru o corabie de trei sute de tone nu se găseşte un căpitan pe 
toate drumurile. Trebuie să adaug că nu cunosc nici unul, demn de acest 
nume, care să fie liber acum, la Nantes, sau, ba da, cunosc unul, dar... 

— Nu încape nici un dar, domnule. Regelui trebuie să i se dea 
ascultare, şi ne vom folosi de pasărea rară despre care vorbiţi, chiar dacă va 
trebui să mă duc s-o prind singur, tenens lupum auribus . 1 Numele? 

Domnul Fulminet izbucni în rîs făcînd cu ochiul spre mine. 

— Dar bine, domnule, doar stă scris foarte limpede într-una din 
scrisorile pe care mi-aţi făcut onoarea de a mi le înmîna. Nimeni nu ştie mai 
bine decît acest gentilom să despice valurile sau să ia volta sub vînt, şi n-aş 
fi prea mirat chiar să-l întreacă pe diavolul acela de căpitan Lafortune, 
despre care vorbeaţi mai ieri-alaltăieri. Pe scurt, este vorba de ginerele 
domniei-voastre. 

Se lăsă o tăcere apăsătoare. Tatăl dragei mele Yolande părea 
înmărmurit. Apoi începu să-şi învîrtă ochii în orbite; tuşi, îşi frecă nasul, îşi 
scutură peruca. în sfîrşit, mă privi ţintă în ochi, cu o expresie de 
nesiguranţă îmbinată cu teamă. 

— O asemenea reputaţie ţi se pare meritată, domnule întrebă el cu glas 
stins. 

Mi-am stăpînit rîsul, care mă gîdila şi pe mine. Pomenirea căpitanului 
Lafortune, deşi cu o zi mai înainte îi rostise singur numele, trezise în el 
unele bănuieli care, poate, nu se spulberaseră cu totul. Prezenţa 
admirabilului domn Dufourneau la bordul Vulcanului i-ar fi liniştit 
conştiinţa. în schimb, gîndul că eu ar urma să fiu stăpînul deplin al 
corăbiei îi aducea desigur în minte isprăvile făcute cu le Fulminant pentru 
eliberarea negrilor şi putea să se întrebe dacă nu cumva voi cădea iarăşi în 
ispita lor. 

Ar fi fost o cruzime să-l mai fi lăsat în nedumerire. 

— Toate cunoştinţele mele le-am căpătat de la domnul Fulminet, am 
spus cu glas potolit, şi dacă socoteşte că am unele merite, numai lui i le 
datorez. Asta, în ce priveşte navigaţia. în rest, domnule, dacă puneţi la 
îndoială nerăbdarea mea de a o revedea pe fiica domniei-voastre, înseamnă 
că nu mă cunoaşteţi. Voi face totul pentru a scurta dureroasa despărţire 
care mi-a fost impusă. 

Girolamo Farinacci se trăgea nervos de barbison. 

— în cazul acesta, spuse el, Dumnezeu cu mila! 


1 Ţinînd lupul de urechi (lat) - se zice despre cineva aflat intr-o situaţie neplăcută. 

ulcain, învăluit cu totul în pînzele umflate de briza de uscat, 
înainta mîndru spre larg. 


în ultimele două zile, chiţibuşarul meu socru se ţinuse scai 
de mine. Mai întîi a vrut să se asigure de visu că într-adevăr căpitanul navei 
nu era în stare să-i preia comanda. Astfel a trebuit să-l însoţesc, împreună 
cu domnul Fulminet, la spitalul marinei. Bietul Dufourneau zăcea în pat, 
cu capul oblojit şi piciorul drept pus într-o gutieră. Făcea haz de necaz şi, 
zărindu-mă, schiţă un zîmbet care se prefăcu în strîmbătură de durere. 

— Ai! ... Iartă-mă, sublocotenente Lafortune. N-am voie să zîmbesc dacă 
vreau să nu mă împungă rana. Ţi-ar fi trecut prin minte să mă vezi 
preschimbat astfel în şontorog, în has-been 1 , cum spun ticăloşii ăia de 
englezi? Puteau cel puţin să mă lase la bord. Un marinar nu se simte bine 
decît în hamacul său, legănat de hulă. Să stai ţintuit în pat e ca şi cum ai 
zăcea în coşciug. Şi cînd te gîndeşti că Vulcain va ridica ancora fără mine! 

I-am spus că nu va fi înlocuit în funcţia lui de căpitan, ci doar îi voi ţine 
locul, fiindcă aveam de îndeplinit o misiune în Insule. Păru că se înfurie. 

— Să mă bată Dumnezeu! domnule, iată cum pierd ocazia de a-mi lua 
revanşa faţă de dumneata la „biribi”, în taverna tuciuriului Ovidiu. Nu uita 
să-l baţi pe burtă din partea mea pe cîrciumarul acesta deocheat, dacă a 
scăpat cumva de spînzurătoare. Şi dacă ţi se-ntîmplă s-o întîlneşti pe 
Cleomena, care-i singura perlă neagră de la Capul Francez, ţi-o las 
moştenire, cu tot îndemnul s-o primeşti. 

Am crezut de cuviinţă să-l încunoştinţez că mă însurasem şi, de altfel, 
niciodată nu avusesem vreo înclinaţie către domnişoarele cu pielea 
întunecată. Apoi am scos din buzunar o livră de ciocolată, pe care o 
cumpărasem special pentru el. 

— N-am să mă ating de ea, prietene. îngăduie-mi să ţi-o dăruiesc. 

în privirea lui licări o umbră de întristare, şi ironia luă locul nostalgiei. 

— îmi răsuceşti pumnalul în rană, camarade. în blestemata asta de 
ţară a noastră, nu afli nici negrese, nici mulatre, nici metise. Nimic altceva 
decît albe, palide, ca ceara, ca brînza de vaci, ca ciupercile de crescătorie, 
care-mi taie orice poftă. Pfui! 

M-am despărţit de el cu melancolie. A doua zi am petrecut-o făcînd 
pregătirile de călătorie, şi a treia zi, domnul Fulminet, escortat mereu de 


1 Persoană care, în trecut, a avut o situaţie (engl), un „fost”. 

obsedantul Girolamo Farinacci, a rămas pe puntea navei, pînă în clipa cînd 
s-a ridicat ancora. înainte de a părăsi bordul, socrul m-a îmbrăţişat într-un 
chip solemn, care nu se prea potrivea cu felul său de a fi. 

— Fiule, mi-a spus clipind din ochi nu de emoţie, ci de reverberaţia 
soarelui în apa înfiorată de vînt, lasă-mă să te îmbrăţişez pentru fata mea, 
urîndu-ti mult succes în ce ai de făcut. 

Nu mi-a plăcut deloc să-i simt perii ţepoşi cum îmi împungeau obrazul 
şi i-am dat un bilet scris în grabă pentru Yolande, de teamă să nu mă 
părăsească curajul din pricina înduioşării. 

în sfîrşit, cînd barca în care se urcase împreună cu domnul Fulminet 
ajunse la mal, am dat ordin să se ridice velele, hotărît să nu mă mai gîndesc 
de acum înainte decît la drumul de apă verde, la capătul căruia se afla 
America. 

între timp, ajunserăm în larg. în urma noastră, coasta nu mai era decît 
o dungă firavă şi neguroasă. O stranie senzaţie mă năpădi. Cu nouă ani mai 
înainte, mă îmbarcasem pentru întîia oară la Nantes. Pe vremea aceea nu 
eram decît un copilandru care ştia să se ţină în şa şi să se slujească de o 
sabie. Timp de şapte ani în şir mi-am riscat viaţa, fiind gata să mor înecat, 
împuşcat, hăcuit sau spînzurat; ucisesem spre a mă feri să fiu ucis; co¬ 
mandasem abordajul a treizeci şi cinci de nave, ale căror echipaje nu erau 
alcătuite din copilaşi nevinovaţi. Negrii scăpaţi, care mi se supuneau la un 
semn din ochi sau din deget, semănau mai degrabă cu nişte fiare sălbatice 
decît cu oamenii, şi, ajutat de ei, eliberasem din sclavie sute de fraţi 
nenorociţi de-ai lor. Şi apoi, prin mijlocirea domnului Fulminet, soarta mi-a 
zîmbit şi m-am înapoiat în Franţa, spre a mă însura cu o femeie frumoasă 
foc şi, după un an de căsnicie, pasiunea mea faţă de ea în loc să se stingă, 
creştea văzînd cu ochii. La ce altceva puteam să mă mai gîndesc de acum 
înainte decît la întărirea situaţiei mele în lume şi la urmaşi? Şi iată cum, 
aproape de treizeci de ani, dintr-un capriciu de neînţeles al soartei şi 
împotriva voinţei mele, îmi tăiam iarăşi toate punţile. Şi iată cum, la fel ca 
pe vremea cînd număram douăzeci de ani zvăpăiaţi, viaţa mea era 
încredinţată acestei precare îmbinări de scînduri, de pînze şi de funii care 
se numeşte o corabie, şi încă pentru un răstimp a cărui durată nu o 
puteam prevedea. Şi, deodată, mi se păru că ultimii nouă ani, de la 
îmbarcarea mea pe la Petulante, poate nici nu existaseră, poate nu erau mai 
aievea decît un vis de om bolnav. Nu mă aflam oare din nou în acelaşi 
punct, la cîteva leghe de coasta care pierea din ce în ce în zare? Corabia 
care mă purta nu se îndrepta oare, la fel ca atunci, spre vest-nord-vest? 
Văzduhul nu era la fel de limpede? Oare, întorcîndu-mă, n-aveam să aud 
vocea unui bărbat gras, roşu la faţă, care îmi va spune că se numeşte 
Taillebois Joel, chirurg, de fel din Paimpol, şi care îmi va istorisi cu tonul cel 
mai serios păţaniile sale în lupta împotriva şobolanilor? 

Am tras adînc în piept aerul îmbibat de un puternic miros de alge şi 
mi-am lins buzele sărate. Deasupra mea velele pocneau. Puţin cîte puţin, 

cerul se umplea de nori ca funinginea. Un glas din care se desprindea un 
aspru accent provincial spuse în spatele meu: 

— Pă Dumnezeul meu, căpitane, să schimbă vîntul. Crez c-o să 
pornească un gren. 

Trezit din visare, m-am întors şi l-am recunoscut pe ofiţerul-pilot Le 
Gonidec, bretonul scund şi îndesat care mă plimbase prin toată corabia, 
cînd sosisem la bordul lui Vulcain. M-a străbătut un fior. Vai! de multă 
vreme bunul domn Taillebois fusese pus pe o scîndură şi lăsat să alunece în 
marea tropicală. La cîţiva paşi de mine, am zărit un lungan deşelat şi 
smead la faţă, îmbrăcat într-un gheroc albastru, cu sabia la şold. Era 
vicontele de Montgaillard, un provensal, căpitanul gărzii-marine. 

Cînd cerul se întunecă şi vîntul se burzuluieşte, este o nesocotinţă să 
visezi pe o navă de trei sute de tone acoperită cu pînze. M-am dezmeticit şi 
abia am mai avut vreme să învergăm velele pe straiuri, că vijelia se şi 
năpustise asupra noastră şi Vulcain se aplecase pe o coastă, de-am crezut o 
clipă că sîntem pierduţi. 

Din fericire, echipajul meu era alcătuit din mateloţi încercaţi, gata să 
sară la manevre. Corabia s-a redresat tocmai la timp spre a-şi continua 
drumul. Eu era să cad peste bord şi, spunînd o rugăciune, m-am gîndit că 
marea este o iubită supărăcioasă care nu suferă să te arăţi distrat. Cu doi 
ani mai înainte, nu m-aş fi lăsat luat prin surprindere de repeziciunea 
atacului ei, şi brutala chemare la ordine avea să-mi slujească drept lecţie. 

Vremea urîtă ţinu ziua întreagă şi toată noaptea următoare. Vîntul 
turbat mă silise să pun nava la capă. Şi aşa, luînd capa, mergeam de la 
nord-nord-vest la nord-nord-est, şi chiar spre est, şi nu mă amăgeam că 
puteam fi astfel aruncaţi spre coastă. 

Cînd zorile se iviră pentru a doua oară, un cocon de negură cenuşie 
învăluia corabia despuiată de zburătorul artimon, de focul săgeţii şi de 
randă. Marea era tot învolburată. Pusesem să se strîngă zburătorul mare şi, 
gabierul mare fiind sfîşiat de vînt, mă bizuiam doar pe trinchet. în puterea 
dimineţii nici pînzele acestuia nu mai puteau fi mînuite şi am dat comanda 
de terţarolare 1 . La amiază, marea se căscă şi am fost prinşi între doi munţi 
de apă. Nefericitul Vulcain nu se mai lăsa condus de cîrmă. Se culcă pe o 
coastă. însemna oare sfîrşitul? Preotul, în genunchi pe punte, ţinîndu-se 
strîns cu o mînă de cabestan, răsucea în cealaltă mătăniile, cu seninătatea 
unei conştiinţe curate. Trebuia să trecem la măsuri de forţă. Am dat ordin 
să se taie cu fierăstrăul marele catarg, care se prăbuşi într-o larmă 
cumplită, şi cîrma deveni ascultătoare. 

Cu toate acestea nu ieşisem încă din impas. Nava înainta anevoie şi 
făcea apă. O bură de ploaie ne dărui cîteva clipe trecătoare de răgaz, înainte 
ca furtuna să reînceapă cu şi mai mare străşnicie. Vîntul se încăpăţîna să 
ne fie potrivnic. încercarea de a merge în direcţia bună era zadarnică şi 
starea în care se afla marea ne împiedica să schimbăm greementul. 


1 Micşorarea suprafeţei unei vele, atunci cînd vîntul bate cu prea multă tărie. 

Vremea cîinoasă ţinu peste trei săptămîni. Ceaţa, la fel de groasă, mă 
împiedica să cîntăresc toate pierderile. Cînd în sfîrşit cerul se însenină, în 
ziua de Crăciun, n-am fost peste măsură de mirat descoperind că fusesem 
azvîrliţi în largul insulelor Arran, cu falezele lor înalte care străjuiesc golful 
Galway. După ce mi-a atras atenţia că rugăciunile lui ne-au salvat de la 
naufragiu, părintele Cornelius van den Brocck celebră pe covertă o slujbă 
de mulţumire, pe care întreg echipajul o ascultă, cu beretele în mînă. 

Irlandezii sînt oameni de treabă, straşnici băutori şi viteji luptători, care 
întotdeauna s-au arătat prietenoşi faţă de francezi. Ţineau partea 
pretendentului Iacob al III-lea, recunoscut de Regele Soare, împotriva 
pungaşului Wilhelm de Orania. Starea jalnică în care se afla corabia mă 
făcu să poposesc în micul port Galway, pentru a ne repara stricăciunile. 
Ramaserăm acolo o săptămînă întreagă, în timpul căreia, pe străduţele 
întortocheate, ticsite de cîrciumi zugrăvite în culori ţipătoare, o mulţime 
dintre mateloţii mei, bînd fără măsură din scîrbosul rachiu de grîne, căruia 
populaţia din partea locului îi spune whiskey, s-au lăsat ciopîrţiţi în cursul 
unor încăierări aproape zilnice. Acolo am făcut cunoştinţă cu un alderman 1 , 
care scuipa de cîte trei ori de fiecare dată cînd auzea rostindu-se în faţa lui 
numele uzurpatorului. De la omul acesta, cu un chip nobil sub peruca lui 
cu bucle lungi, aflai că Anglia şi Imperiul, unite printr-o ligă cu Danemarca 
şi Provinciile-Unite, nu vor întîrzia să reia ostilităţile împotriva Franţei 
pentru povestea succesiunii la tronul Spaniei. Mă sfătui să privesc cu 
neîncredere toate navele pe care le voi întîlni în apele irlandeze, deoarece 
corsarii englezi puteau foarte bine să pornească la război mai devreme. Apoi 
încheie cu un ultim scuipat: 

— God punish England! 2 

Am dat ordin să se ridice ancora la 3 ianuarie din acel an 1702 care 
avea să fie pentru mine atît de frămîntat. N-am uitat nici limpezimea 
văzduhului din dimineaţa aceea, nici verdele colinelor paşnice, nici batistele 
fluturate pe cheu de irlandezele trandafirii cu corsajul bine arcuit, pentru a 
saluta, cu lacrimi în ochi, plecarea curtezanilor de-o zi. 

Briza era favorabilă şi, urmînd sfatul mîndrului alderman, am ţinut 
drumul îndată spre sud-sud-vest spre a mă îndepărta de coaste. Sfatul era 
bun. Spre amiază, am zărit prin lunetă un vas care nu putea fi decît englez 
şi care era înarmat cu cel puţin cincizeci de tunuri. Din fericire, Vulcain era 
mai bun velier şi, înainte de asfinţitul soarelui, îl şi pierdurăm din ochi. 

Curînd avea să se încheie o lună de la plecarea noastră din Paimboeuf 
şi nu numai că nu înaintasem cu o leghe înspre direcţia cea bună, dar mai 
eram nevoiţi să ne şi întoarcem din drum cu toate pînzele sus pentru a 
intra pe făgaş. Instrucţiunile din scrisoarea mea de împuternicire erau 
precise. Trebuia să vizitez toate corăbiile care făceau negoţ cu negri, pentru 
a constata dacă la bordul lor toate lucrurile erau în ordine. în mare parte, 


1 Staroste, consilier municipal (engl). 

2 Dumnezeu pedepseşte Anglia (engl.). 

acestea porneau din Nantes. Eram deci obligat să mă îndrept cît mai 
grabnic spre sud, ca să ajung dacă nu la gurile Loarei, cel puţin pe drumul 
obişnuit urmat de ele, între Nantes şi La Coruna. 

Ce-i drept, dacă m-aş fî limitat să privesc îngust misiunea mea, aş fî 
putut socoti că va începe doar pe coasta Africii, întrucît primele operaţii de 
culegerea mărfii practic nu aveau loc decît pornind din insulele Bananas. 
Dar căpitanul Lafortune nu murise cu desăvîrşire şi, sub masca numitului 
Le Gendre de Tous-les-Saints, i se oferea o preafrumoasă ocazie să mai 
lupte încă pentru cauza pe care n-ar fi abandonat-o decît dacă s-ar fi trecut 
peste trupul său. Nu avea oare dezlegare să le pună beţe în roate 
traficanţilor de negri? Fiind împiedicat să-i elibereze pe nefericiţii prizonieri, 
ţinuţi în lanţuri în duhoarea calelor, putea cel puţin să le îndulcească 
soarta. 

Vreme de zece zile, am navigat spre sud fără nici o piedică. Bătea un 
vînt rece, cum era şi anotimpul, dar în direcţia bună. Curenţii ne purtau pe 
o mare încreţită de o hulă blîndă şi nu zăream nici o pînză în zare, de-ţi 
venea să crezi că toate flotele Lumii Vechi se scufundaseră în timpul 
furtunii. 

Pe cînd ne apropiam de coastele Spaniei, ne învălui o ceaţă albicioasă, 
care devenea tot mai deasă. Nu vedeai nimic la o bătaie de pistol şi eram 
silit să trag mereu clopotul de ceaţă. 

în ciuda acestor măsuri de precauţie, fiindcă n-am văzut-o decît cînd 
am ajuns lîngă ea, ne-am izbit în coastele unei corvete, Dragon-Volant, de o 
sută de tone şi şase tunuri, care venea din Antile încărcată cu zahăr, indigo 
şi ghimbir. Nava, cu pîntecele spart, se scufundă în cîteva clipe şi a fost o 
adevărată minune că ne-am putut desprinde de ea. 

Din fericire, marea era calmă şi am poruncit pe loc să se coboare o 
barcă şi să se arunce parîme pentru salvarea naufragiaţilor. Spre uimirea 
mea, n-am pescuit decît cinci. Ultimul fu căpitanul, un om din Saint-Malo, 
pe nume Bastard, care, abia scos din apă, ridică din umeri şi-mi spuse: 

— Pe legea mea, domnule, vă rămîn al dracului de îndatorat că m-aţi 
salvat de peştii-fierăstrău care mişună prin partea locului şi te trag în ţeapă 
ca nişte ucigaşi cu simbrie. Dar trebuie să vă spun cinstit că ar fi fost mai 
bine, pentru siguranţa domniei-voastre, dacă m-aţi fî lăsat să mă bălăcesc 
în balta cu scrumbii. 

La protestul meu că o asemenea nepăsare faţă de viaţa altuia nu ar fi 
fost demnă de un creştin, se scutură, ca un cîine murat, strănută, înghiţi 
dintr-o sorbitură paharul de tafia pe care i-1 întinsesem, şi vorbi mai 
departe: 

— Drace, sînteţi un om de inimă, căpitane, dar nu v-aţi întrebat de ce 
n-aţi văzut înotînd decît cinci oameni dintr-un echipaj întreg? Aflaţi că 
aveam cincizeci de băieţi zdraveni la bord, cînd părăsirăm Fort-de-France. 

— Şi ce s-a întîmplat? 

— Fir-ar să fie! îmi pare rău că trebuie să vă vîr spaima-n oase, dar ar fi 
necinstit din partea mea să vă ascund adevărul. Cînd eram la numai două 
zile depărtare de Martinica, musul nostru, un băieţel de treisprezece ani, a 
căzut bolnav; un atac de friguri galbene l-a curăţat în trei zile. Cum s-a 
nimerit, nu ştiu, dar a doua victimă a fost chirurgul. Şi tot aşa, unul după 
altul, oamenii mei se culcau şi nu se mai sculau. în opt, cel mult zece zile, 
buf! s-au dus să dea bineţe peştilor. Colac peste pupăză, am înghiţit cîteva 
furtuni de tipul clasic, care ar fi fost de ajuns să-i dea gata pe cei mai 
neînfricaţi; dar n-ajunsesem la capătul încercărilor. în mijlocul oceanului, 
dă peste noi un uragan. Dar ce mai uragan! Am crezut că nenorocitul 
Dragon-Volant avea să-şi merite numele şi să bată din aripi printre nori. Se 
învîrtea pe valuri ca un dop. Vela cea mare s-a sfîşiat de sus pînă jos, apoi 
marele catarg s-a frînt drept la mijloc. Cuştile cu păsări, pe care le ţineam 
pe punte, măturate de un val, au dispărut în spuma undelor. Manevrele 
curente se desprindeau, se rupeau, şuierau în jurul nostru ca nişte şerpi. 
Una l-a plesnit pe secundul meu peste ochi şi, cum îşi ducea mina la cap, 
urlînd de durere, un alt talaz enorm s-a abătut peste covertă, şi nu l-am 
mai văzut. 

Mă întreb şi astăzi cum de nu ne-am scufundat, oameni şi bunuri 
laolaltă, în valurile dezlănţuite, mari cît un munte. Cîrma fusese smulsă şi 
am mers în derivă timp de o săptămînă, pînă în insulele Acores. Cînd am 
afurcat 1 în faţa insulei San Miguel, în micul port Ponta Delgada, se făcuse 
iarăşi timp frumos. O mare mulţime de oameni veni să caşte gura din 
depărtare la bastimentul nostru pricăjit, care, rămas cu un singur catarg 
improvizat, ajunsese o epavă. 

Ce să mai vorbim de echipaj, bieţii de noi! arătam la fel. După uragan, 
încă zece oameni de-ai mei pieriră. Din cincizeci, ramaserăm treizeci, şi 
chirurgul corăbiei sanitare, descoperind printre supravieţuitori mai mulţi 
bolnavi măcinaţi de friguri şi în articulo morţiş 2 , ne-a oprit să debarcăm. 

Am rămas în radă preţ de vreo trei săptămîni ca să ne reparăm singuri 
corabia. De teama molimei, nu puteam să comunicăm cu indigenii, toţi 
portughezi rumeni la faţă, decît prin portavoce. Lucrurile de care aveam 
urgentă nevoie: catarge, vele, parîme, bărdace de apă, hrană, ne erau aduse 
pe mal, de unde ne duceam să le luăm după ce insularii se îndepărtau. în 
sfîrşit, în ultima zi, depunînd la locul stabilit un săculeţ de pînză doldora cu 
bani de aur, care însumau preţul hotărît pentru furnituri, am văzut mai 
mulţi oameni apropiindu-se cu grijă, dînd foc sacului şi adunînd monezile 
cu cleştii. Cu toate acestea trebuia să le fiu recunoscător pentru ajutorul 
dat şi am aşteptat să ajungem în larg ca să aruncăm în valuri al douăzeci şi 
unulea şi al douăzeci şi doilea cadavru de pe corabie. 

Omul din Saint-Malo, scund, uscat şi spătos, cu privirea pătrunzătoare, 
strănută din nou şi continuă: 


1 A ancora cu două ancore. 

2 Pe moarte (lat.). 




— Mi-aţi salvat viaţa, şi tot ce puteam face drept răsplată era să vă arăt 
că operaţia de salvare ameninţă să se întoarcă împotriva domniilor-voastre. 
Acum, dacă v-a mai rămas un pic de milă creştinească, n-am să vă mai cer 
decît să mă întremaţi cu încă o duşcă de tafia şi să-mi împrumutaţi nişte 
haine uscate, căci zdrenţele mele vechi mi se lipesc de piele şi nu ţin să dau 
ortul popii. 

Era marinar de cursă lungă de cincisprezece ani şi dobîndise filosofia 
meseriei. După ce se îmbrăcă în sfîrşit cu o bluză de matelot, cu dungi albe 
şi albastre, îl întrebai dacă voia să fie debarcat pe coasta spaniolă, îm¬ 
preună cu oamenii lui, sau să meargă cu noi pînă în America. îmi răspunse 
că oamenii lui erau liberi să facă ce-i tăia capul, dar el, fiindcă se însurase 
în Saint-Malo la întoarcerea din călătoria precedentă, era de principiul ca 
virtutea unei femei tinere nu trebuie pusă la încercare prea multă vreme. 
Aşa că prefera să ajungă în Franţa în cel mai scurt timp. Alungai vedeniile 
deprimante pe care asemenea declaraţie le isca în mintea mea şi mă 
îndreptai spre Vigo. 

A doua zi, spre seară, am ancorat într-o radă mare, bine apărată de un 
amfiteatru de dealuri voioase. Aici ne aştepta o surpriză neplăcută. Doi din 
cei patru mateloţi salvaţi de pe Dragon-Volant şedeau culcaţi pe-o rînă încă 
de dimineaţă. Tremurau de friguri şi chirurgul portului, după ce îi examină, 
ne puse să arborăm pavilionul de carantină. Nu aveam de ales decît fie s-o 
petrecem la bord, fie în lazaretul din insula vecină, San Martin. Degeaba 
i-am jurat că nu putea fi vorba de boala siameză, numită şi vomito negro, 
sau tifos american. Cu o indignare demonstrativă, omul îmi reproşa că 
vreau să mă lipsesc de mîntuirea sufletului meu jurînd strîmb şi îmi arătă 
că, dobîndind tichia de doctor la ilustra universitate din Salamanca, era 
îndreptăţit să-mi aducă la cunoştinţă că febra recurentă, de care erau atinşi 
cei doi mateloţi, avea aceleaşi urmări cumplite ca şi frigurile galbene. în 
consecinţă, din înalta sa grijă faţă de salubritatea publică a regatului 
Spaniei, şi îndeosebi din Galicia, era de datoria sa să ne supună la cea mai 
severă carantină, care durează efectiv patruzeci de zile. Am hotărît să rămîn 
la bord, pe cînd căpitanul Bastard, oamenii săi şi mai mult de jumătate din 
echipajul meu au optat pentru lazaret. 

Un marinar se simite stingherit să stea nemişcat pe o corabie la ancoră, 
desfăşurînd pe catargul trinchet pavilionul pătrat de etamină galbenă, care 
arată interdicţia de a lua legătura cu uscatul. De îndată ce pilotul lor îl 
zărea, toate corăbiile care intrau sau ieşeau din golf îşi schimbau aliura de 
marş, pentru a se ţine departe de noi. Nu era zi în care cîte un matelot de-al 
meu să nu fie răpus de molimă, şi cel care, în zori, întîrzia să se scoale din 
hamac, năduşit din cap pînă în picioare şi clănţănind din dinţi, putea să se 
roage lui Dumnezeu pentru iertarea păcatelor, 

Starea noastră era cu atît mai greu de îndurat, cu cît vedeam la o 
aruncătură de băţ frumosul oraş Vigo, care ni se părea că ascunde la tot 
pasul o mulţime de plăceri, înfăţişîndu-ne unele peste altele casele de 



marmură albă, înconjurate de coline. La recomandarea stăruitoare a 
chirurgului, toţi oamenii valizi purtau pe gură un tampon îmbibat în oţet. în 
ciuda acestei precauţii, din cincizeci de oameni rămaşi cu mine, treizeci şi 
doi, printre care şi chirurgul, au trebuit să fie pe rînd aruncaţi peste bord, 
cu un bolovan de picioare. Nu mai rămăsesem decît doar cu optsprezece, 
din care făceau parte părintele Cornelius şi vicontele de Montgaillard, 
acesta din urmă fiind singurul supravieţuitor al companiei de 
gardă-marină. 

în ultima săptămînă s-a nimerit totuşi să nu fie nici o victimă şi, astfel, 
am căpătat încuviinţarea să coborîm pe uscat. Aici am aflat cu uimire că, 
din cei şaptezeci de mateloţi ai mei internaţi în lazaret, doar zece mai erau 
încă în viaţă, în plus căpitanul Bastard. Nu se ştia ce se alesese de o duzină 
dintre cei rămaşi. O luaseră la sănătoasa şi n-au putut fi găsiţi, în afară de 
trei dintre ei care, pentru că jefuiseră un neguţător de mătănii la Sfîntul 
Iacob din Compostella, fuseseră supuşi la tortura prin strîngere de gît. 
Oricum ar fi fost, echipajul meu de o sută douăzeci de oameni fusese redus 
la douăzeci şi opt, şi era cu neputinţă să-mi continui drumul fără a-1 întări. 
Deşi Franţa era aliată cu Spania, la Vigo un asemenea lucru era greu de 
săvîrşit. Se putea concepe oare ca, pe o navă a regelui, francezii să se 
piardă în mijlocul spaniolilor? 

Am luat singura hotărîre cuminte, care era să fac cale întoarsă, 
îndreptîndu-mă spre primul port francez, unde aveam să refac echipajul. 
Acest port era Bayonne. înainte de a ajunge acolo, am fost nevoiţi să mai 
îndurăm o scurtă dar violentă furtună, care putea deveni fatală pentru noi, 
din pricina numărului redus al mateloţilor. 

Cerul era senin şi o uşoară briză răcoroasă ne umfla pînzele cînd 
trecurăm prin strîmtoarea fluviului Adour. Puţin după aceea, Vulcain îşi 
fundarisea ancorele dinaintea cetăţuii Sfîntului-Spirit, dominată de înaltul 
turn pătrat de la Chîteau-Vieux. Mugurii copacilor vesteau primăvara. 
Părăsisem portul Paimboeuf de aproape patru luni. De cel puţin două luni, 
ar fi trebuit să navighez în volte pe Marea Caraibilor, să întrezăresc 
momentul întoarcerii şi, cînd colo, mă aflam aproape în punctul de plecare, 
într-un port din ţara mea. în timpul navigaţiei noastre pline de peripeţii, ca 
şi în timpul carantinei, tribulaţiile la care am fost expus m-au împiedicat 
să-mi aţintesc gîndul la soţia mea, pe care o părăsisem într-o dimineaţă 
sinistră de iarnă. Acum, cînd ar fi fost de ajuns să fac cîteva zile cu 
poştalionul pentru a o strînge în braţe, o groaznică ispită îmi dădea ghes: să 
sar pe cal, să-i dau pinteni pînă la sînge, să galopez în goana mare spre 
Paris. I-am mărturisit părintelui Cornelius tulburarea ce mă cuprinsese, 
sub taina spovedaniei. M-a dojenit cu cea mai mare severitate. Ce-mi 
intrase în cap? Oare nu primisem net din partea regelui sarcina de a înde¬ 
plini o misiune în America? Oare n-aveam datoria să mă supun regelui, ca 
şi lui Dumnezeu? 




Am înghiţit dojana şi m-am dus să-l vizitez pe guvernatorul oraşului. 
Strada, mărginită de arcade, pe care trebuia s-o urc pentru a ajunge la 
palatul său, mirosea a şocolată caldă. Guvernatorul, fost căpitan pe navele 
regelui, era un bătrîn gentilom care slujise în tinereţe sub Domnul 
Duquesne 1 în expediţiile împotriva barbarilor şi a oraşului Genova. Nu păru 
să ia în serios istorisirea necazurilor mele, îmi declară că furtuna este 
şcoala marinarului, că el însuşi naufragiase de trei ori şi îmi oferi să prizez 
tutun. Abia cînd mi-am luat rămas bun de la el, îmi dădui seama că era 
surd de puteai trage cu tunul şi tot n-auzea nimic. 

Am pierdut cîteva săptămîni pînă să-mi realcătuiesc echipajul. între 
timp, îi scrisesem soţiei mele, înştiinţînd-o ce se întîmplă cu mine şi 
rugînd-o să nu-i sufle o vorbă tatălui ei. Am primit de la ea un răspuns, 
care m-a năucit. Nu se înşelase şi acum îmi putea spune cu certitudine că 
aveam să fiu tată. 

Această veste, care ar fi trebuit să mă umple de bucurie, izbuti să mă 
întristeze. Vai! copilul meu se va naşte cînd mă voi afla la celălalt capăt al 
lumii. Oare mi-era dat să-l văd vreodată? Chibzuind la rece, oare ce sfîrşit 
bun putea avea o călătorie care începuse atît de prost? 

Vulcain n-a fost în stare să ridice ancora decît pe la jumătatea lunii 
aprilie. La 4 mai, regele Angliei şi împăratul aveau să declare război regelui 
Franţei. 


1 Abraham Duquesne (1610-1688), ilustru marinar francez. A comandat nenumărate 
campanii, dar cea mai însemnată rămîne aceea în care l-a înfrînt pe unul dintre cei mai 
vestiţi marinari ai timpului, amiralul olandez Michiel Ruyter (1007-1678), la Stromboll, 
dAgosta şi Palermo (1678). A bombardat porturile Tripoli, Alger şi Genova (1684). 

Capitolul 11 



lungasem oare soarta potrivnică? Timpul rămînînd frumos de la 
plecarea noastră din Bayonne, în mai puţin de-o lună am ajuns 
'în dreptul coastei Sierra Leone. Cu cîteva zile mai înainte, zărind 
stînca Tenerife, am simţit o înţepătură în inimă. De data asta, pentru nimic 
în lume n-aş fi făcut popas la Santa Cruz. Era oare cu putinţă să fi trecut 
atîţia ani din ziua în care dragul meu prieten Sosthene jurase mulatrei 
Consuela s-o ia de nevastă la următoarea trecere a lui pe-acolo? Moartea îl 
împiedicase să-şi calce jurămîntul. Şi ce făcea oare sora Consuelei, 
graţioasa Juanita, care avusese o slăbiciune faţă de mine? Ceasurile acelea, 
a căror dulceaţă o păstram în amintire, nu se petrecuseră oare într-o altă 

viată? 

» 

între insulele Capului Verde şi Capul Tangrin am luat la bord un 
nefericit agăţat de un poloboc şi care, ajuns la capătul puterilor, era gata să 
se înece. Se născuse la Dieppe şi fusese încărcător pe brigantina Atlante, pe 
care, în ajun, un corsar englez o trimisese în fundul mării. Aşa am aflat că 
reîncepuse războiul. 

Am primit această veste, care ar fi trebuit să mă întristeze, cu un soi de 
uşurare. Viaţa la bord este monotonă cînd nu se vede nici o pînză în zarea 
deşertului marin, şi vizitarea corăbiilor de trafic cu negri, la care mă 
constrîngea scrisoarea de împuternicire, din moment ce nu era legată de 
eliberarea captivilor n-avea decît un interes de principiu. în stare de război, 
orice navă engleză sau olandeză devenea pentru mine un vînat, pe care 
aveam dreptul să-l hăituiesc, să-l atac, să-l distrug fără milă. Această 
perspectivă îmi inspiră o cuvîntare destul de bine venită, pe care echipajul 
meu, alcătuit în bună parte din basci căliţi în luptele pe mare, o primi cu 
nenumărate strigăte de „ura! ” şi cu beretele aruncate în aer. 

Avînd Africa în faţa noastră, am navigat cu vînt de travers spre a ne 
apropia de uscat şi a ne spori astfel şansele de a întîlni în cale corăbii de 
negoţ cu negri. Cînd nu ne mai despărţea nici o milă de coastă, pe o vreme 
închisă şi umedă, nava a fost dintr-o dată înconjurată de un fel de nor, care 
era făcut parcă din fulgi mici de omăt. în cîteva clipe, puntea, greementul, 
echipajul şi eu însumi am fost acoperiţi cu totul. Dar, în loc să ne răco¬ 
rească, această zăpadă tropicală ne înţepa cumplit şi ne umplea pielea de 
băşicuţe. Era un roi de insecte alungate de vînt la mari depărtări, aşa cum 
se întîmplă uneori în zona tropicală. Gîzele semănau cu nişte purici albi şi 
turtiţi. Rareori mi-a fost dat să aud un asemenea concert de înjurături, în 






timp ce oamenii mei se plezneau cu palmele peste obraji, peste mîini şi 
peste picioare, de obicei goale. Părintele Cornelius, deşi nu rămînea mai 
prejos şi îşi aplica acelaşi tratament, totuşi se văita şi nu mai contenea cu 
mustrările vehemente adresate mateloţilor, pe care îi vedea mistuiţi de 
flăcările gheenei pentru că luau în batjocură numele Domnului. 

Astfel, care mai de care, am fost înţepaţi, muşcaţi, străpunşi de 
pumnale minuscule, timp de zece minute bătute pe muchie, la capătul 
cărora soarele, sfîşiind pînza groasă a norilor, ne-a răsplătit cu razele sale 
fierbinţi. Cît ai clipi din ochi, blestematele insecte pieriră, în afară de cele 
care, vîrîndu-se pe sub hainele noastre, continuau să ne sugă sîngele. 
Rezultatul acestui atac neobişnuit a fost că tot echipajul se scarpină două 
zile întregi, pradă unor mîncărimi violente. 

Am continuat să cabotăm, pînă cînd, la mai puţin de o săptămînă după 
aceea, la căderea nopţii am zărit luminile unei nave venind în vînt spre noi. 
Am vrut să fac volta în vînt pentru a-i tăia calea, dar întunericul se lasă 
repede în regiunile din apropierea Ecuatorului, apoi ne mai înconjură şi o 
ceaţă groasă, care mi-o ascunse privirilor. Briza era slabă. Mi-a venit ideea 
să pun nava în pană. 

Spre uimirea mea, în zorii zilei, am descoperit mult mai aproape decît 
bănuiam o navă care, evident, era aceeaşi din ajun! Căpitanul ei chibzuise 
probabil la fel ca şi mine. Puteam vedea cu ochiul liber că tonajul său era 
aproape egal cu al meu. 

Luînd iniţiativa să ne atace, trase în vînt o salvă de tun pentru a nu-şi 
dezminţi pavilionul. Era o navă engleză şi, pe deasupra, am bănuit că făcea 
negoţ cu negri. La rîndul meu, am desfăşurat pavilionul şi am comandat 
începerea luptei. Eram, cred, la fel de bine înarmaţi. Hotărîrea mea era tot 
atît de nestrămutată ca pe vremea cînd navigam pe le Fulminant şi nu mă 
îndoiam că îmi voi pune duşmanul cu botul pe labe, dacă echipajul se va 
arăta la înălţimea speranţelor mele. 

Căpitanul englez, al cărui vas se numea Furious, era, contrar acestui 
nume promiţător, un om cu sînge rece şi un remarcabil cunoscător al 
manevrelor. Mi-a dat curînd dovada, care ar fi putut să mă coste scump. 
Am văzut cu uimire că mă aştepta pe loc - fără nici o iluzie şi nici o teamă 
asupra posibilităţilor mele de a mă apropia - cu velele mici strînse şi cu 
gabierul mare pe catarg. Nu-mi rămînea decît să-l menţin sub vînt pentru 
a-1 aborda dintr-o coastă. Haida-de! îndată ce bompresul meu ajunse de-a 
curmezişul pupei lui, ridică pînzele trinchetului, trecu prin vînt cu pînzele 
din faţă, trase grandeea marginii de întinsură pe gabierul mare, şi veni atît 
de iute încît, în ciuda atenţiei cu care îl observam, n-am putut evita să 
nu-mi prind bompresul în şarturile lui superioare. 

Mă lăsasem prins în capcană şi greşeala făcută mă punea într-o situaţie 
proastă, deoarece nu puteam folosi împotriva adversarului decît cele două 
tunuri din faţă, pe cînd el dispunea împotriva mea de toată artileria. I-am 
primit salva care îmi răpuse vreo zece oameni şi provocă la bord o mare 


neorînduială. Gabierul trinchet se prăbuşi, ucigîndu-mi un mus. Din toate 
părţile nu auzeam decît scîrţîitul vergilor şi şuieratul straiurilor rupte. Fără 
îndoială că aş fi fost pierdut dacă, pe loc, n-aş fi dat ordin întregului echipaj 
să sară la bordul inamicului. 

Nu mă înşelam pe socoteala lor: bascii mei nu ştiau ce-i frica. într-o 
clipită coborîră din zbor pe puntea navei engleze, cu sabia în mînă, ca nişte 
îngeri aducători de moarte. 

în învălmăşeala luptei care a urmat, am fost nevoit să recunosc cinstit 
că aveam - e-adevărat cu foarte puţin - doar o superioritate numerică. (N- 
am aflat decît mai tîrziu că pe Vulcain nu rămăseseră decît părintele 
Cornelius şi timonierul.) 

Trebuie să spun drept că englezii ştiu să se bată şi, tăria lor de caracter 
şi siguranţa cu care ochesc, deşi sînt lipsiţi de iuţeala barbarilor, fac din ei 
nişte adversari de temut. 

După ce am lăsat din mînă funia care mă trecuse prin aer pe puntea 
dunetei vasului inamic, întîmplarea a vrut să mă trezesc nas în nas cu 
căpitanul său. Era un diavol înalt şi osos, cu un chip de pirat sub tricornul 
negru de piele scorţoasă. într-o mînă ţinea un pistol şi în cealaltă o sabie. 
Eu nu eram înarmat decît cu sabia. Văzîndu-mă cum pic din cer la doi paşi 
de el, îşi ridică deodată amîndouă armele. Ar fi avut timp berechet să apese 
pe trăgaciul pistolului, ca să scape de mine fără prea multă ceremonie. 
Totuşi se mulţumi să pareze bota cu care am trecut la atac, vîrîndu-şi 
totodată arma de foc în cingătoare. îmi recunoscuse rangul, deoarece 
începu să rîdă, dezvelindu-şi dinţii de lup, şi mă întrebă: 

— Cap tain, sir? 

— Yes, sir. 

— Well then, side arms. 

Cu alte cuvinte, pentru ca lupta să se desfăşoare corect, socotea de 
datoria lui să ne înfruntăm mînuind armele albe. 

Am priceput îndată că nu era un gest înfumurat din partea lui. Rîdea 
mereu batjocoritor şi folosea pe rînd, cu calmă siguranţă, de parcă ar fi vrut 
să-mi dea o lecţie, cele mai clasice figuri de scrimă: dreaptă, poantă, împun¬ 
sătură cu tăişul, atac de flanc, mulinetă, octavă, şi celelalte. Trecu la atac, 
fentă, făcu o botă, mă încolţi, apoi făcu o voltă, se îndreptă şi îmi trînti o 
fulgerătoare contră de cvartă. M-am ferit la timp de o lovitură de răspuns, 
care fusese dată după toate regulile artei, am parat la fel o lovitură în 
coastă şi un contraatac la manşetă şi, în cele din urmă, l-am dezarmat. 

N-aveam nici un chef să-l ucid pe acest gentleman care, privindu-şi 
pumnul drept însîngerat, dădea cu obidă din cap. Lupta noastră, după cum 
mi s-a spus mai tîrziu, durase aproape o jumătate de ceas. Deşi eram cu 
totul absorbit de ea, auzeam totuşi în jurul meu ciocniturile săbiilor, 
împuşcăturile, strigătele şi gemetele răniţilor sau ale muribunzilor, dar nu 
puteam să văd nimic şi pierdusem noţiunea timpului. 



Abia cînd bătăuşul cu sabia se opri să mai clatine din cap şi îşi salută 
învingătorul, ridicîndu-şi tricornul cu mîna stîngă, îmi dădui seama că 
lupta încetase, Furious era al nostru. Mi-am plimbat privirea pe punte. 
Oamenii mei ridicară săbiile în sus şi strigară: 

— Trăiască regele! 

Mateloţii englezi rămaşi în viaţă îşi depuseseră armele, ca şi căpitanul 
lor. îl întrebai pe acesta din urmă dacă avea captivi la bord, aşa cum se 
simţea după miazmele fetide ce răbufneau prin tambuchi. 

— Two hundred, sir . 1 

îl rugai să mă conducă la ei. Făcu o strîmbătură, dar se stăpîni. Mi-a 
fost dat să constat că englezii practicau negoţul cu negri în condiţii încă mai 
neomenoase decît noi. Legaţi în lanţuri, negrii zăceau în murdărie, puroi şi 
o duhoare în stare să ucidă muştele. 

M-am hotărît repede. Instrucţiunile îmi impuneau să vizitez toate 
corăbiile care făceau negoţ cu negri, dar, de fapt, nu era vorba decît de 
navele franceze ale Companiei Assiente. Nu se prevedea inspectarea 
corăbiilor engleze, nici ce aveam de făcut, dacă era cazul, cu captivii aflaţi la 
bordul lor. în schimb, se arăta că puteam hotărî singur, şi întru slava 
regelui, scufundarea fără milă o oricărei nave duşmane. Soarta captivilor 
era deci lăsată la cheremul aceluia care, încetînd nu de bunăvoie să mai fie 
căpitanul Lafortune, era pe deplin întemeiat să-şi reamintească de vocaţia 
lui dintîi. 

I-am convocat în cabina mea pe domnul Jaureguy, secundul meu, pe 
locotenenţii Iturri şi Lissagaray, pe ofiţerul-pilot Le Gonidec, pe vicontele 
Montgaillard şi pe părintele Cornelius van den Broeck, cărora le-am adresat 
următoarele cuvinte: 

— Domnilor, captura făcută ridică o problemă delicată, pe care trebuie 
s-o rezolvăm neîntîrziat, pentru a ne întări hotărîrea pe viitor, dacă se va 
mai ivi cazul. Furious transportă două sute de captivi cu destinaţia 
Jamaica. Mai sînt şi acum în pîntecele corăbiei. Ce facem cu ei? Misiunea 
care mi-a fost încredinţată nu ne îngăduie să-i luăm în grijă, chiar dacă de 
pe urma lor ar profita Compania Assiente. Nu putem nici să amarăm nava, 
din pricina depărtării la care ne aflăm de coastele Franţei. Nu ne rămîne 
altceva de făcut decît s-o scufundăm. 

— Este cea mai bună soluţie, spuse Montgaillard, răsucindu-şi încîntat 
mustăcioara. S-o scufundăm, cu negri şi cu englezi, cu tot! Sînt nişte păgîni 
şi nişte eretici! Mai devreme sau mai tîrziu, tot îi aşteaptă iadul. Să-i ia 
dracu! 

Duhovnicul îşi mîngîie barba şi, cuprins de o dreaptă mînie, îi 
răspunse: 

— Fiule, iată un gînd plin de cruzime, împotriva căruia sînt dator să mă 
ridic cu toată tăria. Păgînii au şi ei un suflet nemuritor, şi ereticii nu sînt 
decît nişte oi rătăcite cărora, prin mila lui Dumnezeu, le este îngăduit să se 


1 Două sute, domnule (engl). 

întoarcă iarăşi în sînul sfintei noastre biserici. Deci, mi-ar plăcea să trag 
nădejdea că bravul căpitan Le Gendre, care, din fericire, stă sub oblăduirea 
Tuturor-Sfînţilor 1 , le va da acestor nefericiţi putinţa de mîntuire. 

Domnul Jaureguy şi locotenenţii îşi manifestară acordul dînd din cap. 
Toţi trei semănau în chip ciudat; uscăţivi, cu o faţă ascuţită şi arsă de 
soare, ochii negii şi strălucitori ca măslinele marinate, glezne sprintene de 
oameni de la munte. Nu prea vorbeau mult, dar erau înarmaţi cu dîrzenie şi 
ştiau să se facă ascultaţi. 

— Şi dumneata, Le Gonidec? l-am întrebat pe ofiţerul pilot. 

Ochii albaştri ai bretonului îi luminară obrazul întunecat. 

— Pe legea mea, spuse el, eu, cel puţin, cred că asta-i treaba 
căpitanului. 

Montgaillard săltă din umeri. 

— La ce bun să căutăm nod în papură? Dăm foc prafului de puşcă, şi 
cu asta basta! 

Mi-am dat seama că trebuia să-mi spun cuvîntul. 

— Domnilor, mi se pare că duhovnicul nostru a vorbit după preceptele 
milei creştineşti. Noi nu facem negoţ cu negri şi nu avem împuternicirea 
să-l facem. Deci vom scufunda nava engleză. Totuşi, mai înainte de asta, 
nefîind în stare să-i luăm la bordul nostru pe cei două sute de nenorociţi, 
pe care duşmanii noştri îi sortiseră sclaviei, îi vom debarca pe pămînt 
african, de unde au fost cumpăraţi ca nişte vite. Le vom da cîte ceva de-ale 
gurii şi îi vom lăsa în seama îndurării cereşti. 

Părintele Cornelius clătină din cap, şi din gura acestui slujitor al lui 
Dumnezeu ieşi o cugetare ciudată: 

— Căpitane, prin persoana domniei-voastre aduc omagiu nobilei 
intenţii, dar papa, sfîntul nostru părinte, nu vă cere chiar atît de mult. Să 
nu uităm că Roma n-a interzis sclavia. De ce? Pentru că sălbaticul, deşi 
este alcătuit dintr-un trup şi un suflet, ca domnia-voastră şi ca mine, 
rămîne un sălbatic, iar captivitatea poate fi pentru el o cale spre izbăvirea 
sufletului. Lăsînd corabia Furious să plutească alături de noi cîtva timp, aţi 
avea şansa să-i revindeţi pe negri unei nave franceze de negoţ, şi banii astfel 
obţinuţi ar putea sluji la gloria regelui şi a bisericii. 

— Părinte, i-am răspuns, desigur nu se poate să nu-mi daţi dreptate, 
tocmai domnia-voastră, care, îmbrăcînd sfintele odăjdii, aţi renunţat la 
lume, nu, nu se poate să nu fiţi de acord cu mine dacă vă voi spune că, 
peste trufia bunurilor trecătoare, eu aşez împăcarea conştiinţei curate. Ca 
un credincios supus al regelui ce mă aflu, sînt obligat să-i dau ascultare - 
iertaţi-mi formula, care nu aparţine ordinului domniei-voastre - perinde ac 
cadaver. 2 Luînd parte la negoţul cu negri fără îngăduinţa sa, chiar şi printr- 


1 Să nu uităm că noul său nume de împrumut era vicontele „de Tous-les-Saints”. 

2 Ca un cadavru (lat.). - formulă lansată de Ignaţiu de Loyola, regula de căpetenie a 
iezuiţilor. Se referă la supunerea oarbă pe care trebuie să o dovedesacă membrii ordinului 
faţă de superiorii lor ierarhici. 


















o întîmplare fericită, mi-aş asuma un risc pe care n-aş vrea să-l iau 
asupră-mi. Cei două sute de captivi vor fi deci repuşi în libertate. în ce 
priveşte prizonierii englezi, îi vom debarca pe insula Goreea, unde îi vom 
lăsa în mîinile guvernatorului. 

Duhovnicul mă privi cu o expresie stranie. 

— De ce nu i-am încredinţa şi captivii, căpitane? 

— Pentru că nu sînt un neguţător de carne vie, părinte. Avu un gest de 
nemulţumire, care mă făcu să-mi măsor imprudenţa şi continuai pe dată. 

— Vreau să spun, şi insist asupra acestui lucru, pentru că negoţul cu 
negri nu ţine de specialitatea mea. Eu trebuie doar să mă încredinţez că 
este practicat în condiţii omenoase. 

Adăugai pe un ton sec, spre a arăta că nu înţelegeam să mai lungesc 
vorba: 

— Vă mulţumesc, domnilor. Sînteţi liberi. Domnule Jaureguy, aveţi 
bunăvoinţa să puneţi capul îndată pe Gran Mesurade. După părerea mea, 
nu putem fi prea departe. 

Peste cîteva ore, am ancorat în rada portului Saint-Paul. Mă temeam să 
nu aflu aici, trasă la dană, vreo corabie de-a Companiei Assiente, deoarece, 
în acest caz, mi-ar fi fost greu să-mi justific hotărîrea de a-i elibera pe 
captivi. Din fericire, rada era pustie. în grupuri de cîte douăzeci, cei două 
sute de negri au fost conduşi pe uscat în şalupa noastră. Primii debarcaţi 
nu-şi veneau în fire văzîndu-se fără lanţuri şi lăsaţi fără pază pe nisipul 
golfului. Se aşteptau la cine ştie ce surpriză rea şi priveau înspăimîntaţi 
cînd la corabia pe care o părăsiseră, cînd la o perdea de cocotieri care, fiind 
situată la mică distanţă, le-ar fi putut acoperi fuga. 

Şalupa a făcut, de zece ori drumul, dus şi întors, de la Vulcain la mal. 
La fiecare debarcare, cîţiva captivi, mai hotărîţi decît ceilalţi, văzînd că nici 
un om de-al meu nu rămînea pe plajă pentru a-i supraveghea, îşi luau 
picioarele la spinare şi dispăreau printre cocotieri. 

Am ţinut să intru în ultima şalupă, în care poruncisem să se încarce şi 
cîţiva saci de orez, luaţi din proviziile de pe Furious. Patru mateloţi făceau 
parte din expediţie şi, punînd piciorul pe uscat, luară sacii la spinare şi îi 
depuseră în faţa negrilor. Astfel aceştia din urmă vor avea hrana asigurată 
pentru cîteva zile. 

Aş fi vrut să însoţesc această dărnicie cu un discurs explicativ, dar cum 
să mă fac înţeles altfel decît prin gesturi? Iar ei, cum s-ar fi putut aştepta la 
cel mai mic bine din partea unuia dintre călăii albi, care îi trataseră 
totdeauna ca pe nişte vite? Le-am arătat sacii, apoi, ducîndu-mi mina la 
burtă, mă făceam că mestec cu încîntare. Stînd cu gura căscată, braţele 
atîrnînde şi ochii bulbucaţi, se întrebau desigur la ce chinuri vor fi supuşi 
după ce se vor termina maimuţărelile cu care mă dădeam în spectacol. 

Trebuia să sfîrşesc odată. Le-am ordonat oamenilor mei să împingă 
şalupa în apă şi, cînd începu să plutească, am sărit în ea ultimul. Captivii 
redaţi vieţii libere, nemişcaţi, înmărmuriţi, ne priveau cum plecam. în 

picioare la coada şalupei, le făceam semne de adio. Atunci, pe cînd ne 
îndepărtam, pricepură deodată însemnătatea evenimentului. Erau eroii 
unei aventuri ieşite din comun, aşa cum nu ţinea minte nici un negru să se 
mai fi întîmplat vreodată (deoarece faptele trecute ale căpitanului Lafortune 
nu ajunseseră desigur pînă la urechile lor): aduşi în sclavie de nişte albi 
asemănători cu toţi albii, adică nesimţitori faţă de suferinţele negrilor, iată 
că un alt alb, venit şi el de pe mare, îi smulgea din jalnica lor condiţie. Fiind 
atît de deosebit de albii răi, acesta nu putea fi decît un zeu. 
Îndepărtîndu-mă, îi mai auzeam încă schimbînd cuvinte de neînţeles şi 
scoţînd strigăte. în sfîrşit, unul dintre ei căzu în genunchi, ceilalţi se luară 
după el şi toţi laolaltă, prosternîndu-se, ridicîndu-şi şi plecîndu-şi braţele, 
începură să bată mătănii cu fruntea pe nisipul fin. Mi se închinau ca unui 
zeu binefăcător. 

întregul echipaj de pe Vulcain, aplecat peste platbord sau agăţat ca 
ciorchinii de parîme, asistase cu uimire la scenele ce se desfăşuraseră sub 
ochii lor. Urcarea mea pe punte fu întîmpinată cu o mare tăcere. Mi-am 
rotit privirea în jur, prefăcîndu-mă că nu observ nimic nefiresc, şi am 
început să dau ordine: 

— Toţi oamenii la posturile lor! Vira la pic! 

Toţi se grăbiră să execute manevra. Duhovnicul se apropie de mine şi 
îmi spuse: 

— Căpitane, nu ştiu dacă mărinimia de care aţi dat dovadă v-a fost 
inspirată de Dumnezeu sau de diavol. Negrii captivi pot fi convertiţi la 
învăţăturile Evangheliei. Lăsaţi pradă instinctelor, nu mai sînt decît nişte 
sălbatici dedaţi cu totul celor mai cumplite superstiţii şi capabili să ucidă 
aşa cum respiră, după pilda pe care ne-o dau scăpaţii. 

Eram destul de stăpîn pe mine ca să nu mi se clintească un muşchi. 
Ah! dacă părintele Cornelius ar fl ştiut! ... M-am mulţumit însă să-i 
răspund, fără a clipi măcar: 

— Fiecăruia după faptele sale, părinte. 

Şi, pretextînd că trebuia să supraveghez cîrma, i-am întors spatele. 

Cînd am ajuns la o bună distanţă de coastă, am pus corabia în pană şi 
am poruncit să se transporte armele, proviziile şi muniţiile de pe Furious la 
bordul nostru. Toţi mateloţii englezi luaţi prizonieri fuseseră închişi în cală, 
în afară de căpitan, care avu privilegiul să asiste la dispariţia corăbiei sale. 
O ghiulea înroşită, în foc, din singura bordee trasă de noi, căzu pe magazia 
de muniţii de pe Furious şi toate butoaiele de praf de puşcă pe care le 
lăsasem acolo săriră în aer în acelaşi timp. O imensă jerbă de flăcări şi de 
fum se ridică. După ce se risipi, văzurăm cum vîrful artimonului se cufunda 
în valuri. 

— Good business! 1 spuse flegmatic englezul. 

Am avut un gest de uimire. Mă privi, şi ridică din umeri. 


1 Bună treabă (engl.). 

^^.ntre Capul Mesurade şi insula Goreea am întîlnit în cale o navă de 
linie care făcea negoţ cu negri. Se numea la Leonore, era din Saint- 

^J Malo şi avea douăsprezece tunuri. Pe coasta Senegalului îmbarcase 
o sută de captivi. Căpitanul său, pe nume Yves Le Guen, un haidamac rău 
de gură, mă anunţă fără ocol că mai avea nevoie să facă rost de cincizeci de 
negri spre a-şi completa încărcătura, pe care urma s-o ducă în portul de 
destinaţie Cartagena. Se arătă destul de înciudat cînd îmi văzu scrisoarea 
de împuternicire şi începu să bombăne şi să mîrîie că era doar o pierdere de 
timp, că toţi negrii seamănă unii cu alţii şi acela care a văzut unul 
înseamnă că i-a văzut pe toţi, dar în cele din urmă catadicsi să mă lase să 
vizitez depozitele de sub punte, condus de secundul său, un lungan deşelat, 
cu ochi bănuitori şi care părea la fel de bădăran ca şi el. 

— Cu tot respectul, îmi spuse acesta din urmă trăgînd zăvorul la 
tambuchi, aveţi desigur nasul înfundat dacă vă face plăcere să coborîţi în 
cocina asta de porci. E-o putoare de te lasă lat. 

într-adevăr, aşa era. Pînă şi locul în care fuseseră ţinuţi captivii pe 
Furious, în ciuda faptului că era îngust şi împuţit, putea părea un rai pe 
lîngă spectacolul care mi se oferea. Cei o sută de negri nefericiţi, înghesuiţi 
ca scrumbiile în butoi, nu puteau să se mişte mai mult de-o palmă fără să 
se lovească unii de alţii. în afară de pecetea Companiei, C.A., pusă pe piept, 
mai purtau pe spinare, sub formă de cicatrice umflate şi vineţii, şi iniţialele 
căpitanului, Y.L.G. Am mai observat că, în pofida regulei separării sexelor, 
într-un colţ şase negrese îşi holbau albul ochiului. Am întrebat care era 
motivul acestei încălcări a obiceiurilor. Secundul aruncă un scuipat lat, 
care nimeri pe ţeasta creaţă a unui captiv. 

— Lipsă de spaţiu, spuse el. 

— în cazul acesta, am reluat eu vorba, unde vrea domnul Le Guen să 
pună la putrezit cele cincizeci de bucăţi de abanos pe care are de gînd să le 
mai cumpere? 

— Treaba lui, răspunse omul. Pfui! Tot moare unul din trei înainte de 
sosire, şi morţii fac loc viilor. 

în clipa aceea am zărit un negru, cu înfăţişarea destul de tînără, care, 
horcăind, cu spumă la gură, părea că trage să moară. 

— De pildă, acela, am spus arătînd înspre el. 

— Ha! ha! Aveţi ochiul deprins. 











Deşelatul, stîlcind în trecere picioarele goale şi lovind cu cizmele în 
dreapta şi în stingă, fără nici o cruţare, se îndreptă spre bolnav, care, drept 
orice medicament, primi două sau trei lovituri de gîrbaci. Desigur n-avea 
nevoie de mai mult ca să-şi dea sufletul, deoarece ochii i se căscară, 
deveniră ficşi şi sticloşi, apoi bărbia îi căzu în piept. 

— Să ieşim de-aici, spuse călăul. Trebuie să aruncăm zdreanţă asta în 
mare, fără să ne mai pierdem timpul. 

Un zgomot uşor, ritmat, ca nişte unghii care bat darabana pe un geam, 
alterna în acest domeniu al morţii cu cel al lanţurilor mişcate. N-a fost greu 
să descopăr de unde venea: toţi negrii, de teamă sau de friguri, sau din 
amîndouă pricinile laolaltă, clănţăneau din dinţi. 

M-am urcat pe punte şi i-am comunicat căpitanului hotărîrile pe care, 
din ordinul regelui, rezultatele anchetei mele mă îndreptăţeau să le iau. 
Primo, numărul captivilor la bord pe la Leonore, neputînd depăşi o sută, i se 
interzicea să continue tranzacţiile de cumpărare; secundo, aşa cum 
prevedea regulamentul navelor care făceau negoţ cu negrii, bărbaţii 
trebuiau să fie separaţi de femei, separare care va avea loc de îndată; tertio, 
murdăria din cală era o cauză evidentă a mortalităţii captivilor, şi astfel, în 
fiecare dimineaţă, podeaua acesteia va fi frecată şi spălată cu apă îndoită cu 
oţet, cum se proceda şi cu puntea. 

Toate acestea le-am rostit pe un ton rece, nici mai mult, nici mai puţin 
ca un procuror care dă citire unui proces-verbal de inventariere. Am văzut 
cum ochii domnului Le Guen se injectează şi mîinile încep să-i tremure. 

— Asta-i o nebunie, domnule, spuse el în sfîrşit strîngîndu-şi pumnii. 

— Nu uitaţi, căpitane, am continuat cu aceeaşi voce de gheaţă, că staţi 
de vorbă cu reprezentantul regelui şi, în interesul domniei-voastre, vă 
poftesc să vă măsuraţi cuvintele. 

Destul de colorat de felul lui, sub claia de păr roşcovan, obrazul i se 
făcu stacojiu. Izbucni: 

— Dacă trebuie să mă conformez instrucţiunilor domniei-voastre, 
domnule trimis al regelui, nu voi debarca cincizeci de negri la Cartagena. 

— în tot cazul, veţi avea meritul că n-aţi omorît o sută, şi, în scopul 
acesta, vă poruncesc să vă îndreptaţi pe dată spre Noua-Grenadă. Vă previn 
că, în două sau trei zile, voi avea grijă să înmînez un raport guvernatorului 
insulei Goreea, care îl va trimite cancelarului regatului. Adaug că mă voi 
duce la Cartagena după domnia-voastră, Unde voi cere să mi se raporteze 
starea captivilor debarcaţi de pe la Leonore. 

Omul scrîşni din dinţi, apoi strigă: 

— Să vă ia dracu! 

Mi-am dus alene mina la sabie. 

— Dacă n-am fi amîndoi în slujba Majestăţii Sale, domnule, şi dacă 
n-aş socoti angajamentul luat, de a îndeplini conştiincios misiunea 
încredinţată, mai presus decît rănirea amorului propriu, v-aş vîrî aceste 
cuvinte înapoi în gît. 

Era el căpitanul Le Guen un mitocan, dar nu se lăsa orbit de furie. 
Cinci mateloţi solizi, înarmaţi fiecare cu o sabie de abordaj şi cu două 
pistoale, mă însoţiseră pe la Leonore, şi un duel de artilerie între 
douăsprezece tunuri împotriva a treizeci şi şase ameninţa să sfîrşească rău 
pentru el. Mormăi: 

— Bine, bine, mă plec în faţa forţei, dar dacă vă veţi încăpăţîna să vă 
exercitaţi funcţia, nici nu va trece bine un an şi Compania va da faliment. 
Eu unul, mă spăl pe mîini. Am să întocmesc şi eu un raport. Sluga, 
domnule. 

Mi-am scos pălăria şi, întorcîndu-mă pe Vulcain, am tras o bordee de la 
babord, spre a-i dovedi arţăgosului Le Guen că nu-mi ardea de glume. îmi 
răspunse la salut descărcînd un singur tun şi pe dată schimbă direcţia spre 
largul mării, arătînd astfel că pricepuse situaţia. 

Două zile mai tîrziu ancoram în faţa insulei Goreea, al cărui guvernator, 
domnul de Couhe-Verac, gentilom din Poitou, ne primi cu braţele deschise. 
Cu greu îşi ascunse mirarea cînd l-am înştiinţat că îi las la bunul său plac 
pe toţi prizonierii de pe Furious. 

— N-aţi vrea cel puţin să-i dăm căpitanului putinţa să se răscumpere? 
mă întrebă el. 

— Las acest lucru în grija şi profitul domniei-voastre, domnule 
guvernator. 

— Ce să vă dau deci în schimb, domnule? 

— Ei! domnule, să nu vorbim despre aşa ceva. Aş dori să vă încredinţez 
doar o scrisoare, pe care v-aş ruga s-o trimiteţi cu primul vas soţiei mele, 
care - îmi place să cred - se topeşte de dorul meu. 

— Slavă Domnului, căpitane, şi slavă dragostei! Vă puteţi bizui că-mi 
voi da toată osteneala, dar făceţi-mi hatîrul să rămîneţi aici două săptămîni. 

N-am rămas decît timpul necesar să refac proviziile de apă şi de 
alimente. Domnul de Couhe-Verac părea mirat că mă grăbesc să iau largul, 
împinse îndatoririle de gazdă pînă într-acolo, încît puse să danseze pentru 
mine şase negrese, în costumul Evei, şi mă încunoştinţă în taină că erau 
din regiunea Cantory, unde există cei mai cruzi bărbaţi şi cele mai focoase 
femei din Africa. Spectacolul fusese organizat noaptea, sub ramurile 
arborilor de cauciuc şi la lumina torţelor. Miresme tulburătoare pluteau în 
văzduh, împinse de briza marină. Mlădierile diavoliţelor, care se întreceau 
în a-şi pune în valoare farmecele pînă sub nasul meu, nu izbutiră totuşi să 
mă emoţioneze şi, cînd gazda mă întrebă care din ele a dobîndit favoarea de 
a-mi stîrni interesul, îi răspunsei că nu voiam să nedreptăţesc pe nici una 
dintre favoritele sale. Nu fu prea supărat şi îmi declară că soţia mea era, se 
vede, cea mai seducătoare femeie din Franţa, dacă izbutise să-mi insufle o 
pasiune atît de exclusivă. 

După această bacanală fără urmări i-am scris Yolandei. Mă despărţisem 
de ea de peste cinci luni. Cu cîteva săptămîni în urmă primisem din partea 
ei o scrisoare, la Bayonne. Unde mă voi afla oare în clipa cînd avea să 














nască? La Cartagena din Indiile Occidentale, la Campeche, la Havana, la 
Panama? în toate aceste porturi Assiente îşi instalase direcţiile locale, pe 
care eram obligat să le vizitez. 

Nu-mi mai amintesc cu precizie cuvintele pe care i le-am scris, dar ştiu 
bine că o rugam să trimită neîntîrziat la Nantes, îndată după naşterea 
copilului, un om de încredere cu sarcina să înmîneze tuturor căpitanilor 
care urmau să plece spre America un mesaj cu text identic pe adresa mea. 

Noaptea era apăsătoare, năclăioasă şi năduşeam cumplit în odaia cu 
pereţii văruiţi, de la ultimul cat al fortăreţei, în care guvernatorul mă poftise 
să stau. O puzderie de efemere zburau în jurul flăcării celor trei luminări 
înfipte intr-un sfeşnic de argint. Uneori, vrăjită, cîte o gîză se apropia prea 
mult de ele, aripile-i luau foc pe dată şi, după un scurt sfîrşit, o geană de 
pulbere neagră cădea pe hîrtie. Nu era oare mai fericită decît mine, această 
făptură minusculă care pierea în starea ei de vrajă? 

Tocmai isprăvisem să pun peceţile de ceară roşie, cînd un vîrtej de vînt, 
năpustit printr-o fereastră îngustă ce dădea spre mare, suflă în acelaşi timp 
în cele trei luminări. Afară se dezlănţuise furtuna şi mă trecu un fior la 
această prevestire a soartei, care mă arunca în ghearele neliniştii iscate de 
întuneric, îndată după ce închisesem scrisoarea. 

A doua zi pornirăm la drum pe un vînt bun. Domnul de Couhe-Verac 
părea îndurerat de plecarea mea. Cu puţin înainte de a ridica ancora, sosi 
într-o barcă să mă mai îmbrăţişeze o dată şi puse să se ridice la bord un 
butoi cu cel mai bun vin de Madera, numit sercial, despre care pretindea că 
ar fi fost contemporan cu regele Ludovic al XlII-lea. 

— în fiecare dimineaţă, cînd mă scol, beau cîte un păhărel din vinul 
ăsta, sau dintr-un „jerez” aproape la fel de venerabil, spuse el. După mine, 
nu există mai bun fel de a-1 proslăvi pe Dumnezeu pentru operele sale şi 
nu-ţi trebuie nimic mai mult ca să prinzi curaj pe meleagurile astea 
blestemate. Gustaţi-1 şi îmi veţi spune părerea la viitoarea trecere a 
domniei-voastre pe-aici. Adio, căpitane. 

Avea lacrimi în ochi. Cînd ajunse pe mal, după ce arborasem pavilionul 
nostru, am ordonat să se tragă o salvă de artilerie în cinstea sa, pe cînd cele 
şase negrese din Cantory ţopăiau în jurul lui ca nişte maimuţele. 

Partea următoare a călătoriei noastre, care cuprinde traversarea 
oceanului cel mare, a fost lipsită de orice incident demn de a fi povestit. De 
la Goreea la Antilele Mici am navigat timp de aproape două luni şi jumătate, 
fără să descoperim nici o pînză la orizont. Am trecut prin perioade de calm 
plat, cînd, vreme de două sau trei zile în şir, sub un soare ucigător, 
nefericitul Vulcain plutea ca o epavă pe o mare încremenită. Părintele 
Cornelius care, de cînd îi eliberasem gratuit pe captivii de pe Furious 
lăsîndu-i pe pămînt african, nu mai contenea să se tot întrebe ce-o fi cu 
mine, avea grijă să-i pună în genunchi, dimineaţa şi seara, pe toţi membrii 
echipajului, în afară de omul de veghe şi de timonier, pentru a le citi rugă¬ 
ciunile. (Ba chiar mergea pînă acolo încît îşi ridica ochii la cer spre a se 

încredinţa că omul de veghe îşi scosese boneta! ) Luam parte, cum este de 
la sine înţeles, la ceremonie, împreună cu toţi şefii din echipaj (bascii sînt 
cucernici), deşi am fost dintotdeauna un creştin foarte neatent faţă de 
rînduieli. De la ploaia de gîze, care ne-a chinuit atît de îngrozitor, 
dominicanul nostru devenise neînduplecat în privinţa credinţei, în aşa hal 
încît, dacă auzea vreun matelot înjurînd de toţi Dumnezeii pentru un fleac, 
cerea să fie pus îndată în lanţuri. Cu toate acestea, decît să citesc Noul- 
Testament sau De Imitatio Christi, aşa cum îmi prescria el ca leac împotriva 
melancoliei, preferam lecturile din Don Quijote, a cărui filozofie, mascată de 
extravaganţa situaţiilor, mi-o revelase Antonio Montemor de Oca, bunul 
chirurg de pe Santo Francisco de Asis. Faptele mele nu purtau oare pecetea 
aceleiaşi absurdităţi profunde, ca şi ale iscusitului hidalgo? El se lupta cu 
duşmani închipuiţi pentru a creşte în ochii unei părelnice prinţese cu faţa 
lată şi nasul turtit, şi eu fugeam pe calea apei de soţia mea legitimă, care 
era una dintre cele mai frumoase femei din regatul Franţei. Luasem 
hotărîrea să mă răzvrătesc împotriva năpăstuirii rasei negre de către rasa 
albă, şi mă aflam în slujba unei Companii a cărei unică raţiune de a fi era 
să cumpere negri şi să-i revîndă ca pe nişte vite. 

în fiecare zi, înainte de cină, făceam exerciţii de scrimă cu vicontele de 
Montgaillard, care era un duelgiu straşnic, aşa cum făcusem odinioară pe la 
Petulante cu dragul meu prieten Sosthene. Noaptea, mateloţii aprindeau 
opaiţe şi dansau sub cerul liber, în sunetele unui cimpoi. 

Ajuns aproape la jumătatea drumului între Africa şi Insule, mi-am dat 
seama că la prima noastră escală, care trebuia să fie Capul Francez, riscam 
să fiu recunoscut. Trecuseră mai bine de nouă ani de la răpirea prin 
abordaj a corăbiei Victorious de către o bandă de negri scăpaţi, sub 
comanda mea. Privindu-mă în oglindă, puteam admite că, la treizeci de ani, 
eram mai bine legat şi aveam mai multe încreţituri pe obraz, dar nu într-atît 
încît să nu pot fi recunoscut. Fără îndoială, sublocotenentul Lafortune se 
preschimbase în vicontele Le Gendre de Tous-les-Saints şi o scrisoare de 
împuternicire îi statornicea calitatea de trimis extraordinar al Companiei 
Assiente. Dar, tocmai în temeiul acestei calităţi, guvernatorul coloniei se va 
simţi obligat să dea în cinstea mea o recepţie, la care aveau să fie poftite 
toate notabilităţile din oraş şi din împrejurimi. Printre oaspeţi se va număra 
desigur şi familia Cazenave, zisă de Saint-Lary, şi dacă Augustin, tatăl, cu 
un nas ascuţit pe care îl ţineam minte, asemănător cu nasul secundului 
meu, domnul Jaureguy, şi dacă mama, Soledad, spaniola cea grasă, s-ar fi 
putut să nu-şi mai amintească trăsăturile chipului meu, fiindcă mă 
văzuseră doar foarte puţin, în schimb Eponine şi Valerie, după toate 
probabilităţile, vor fi mult mai agere. 

într-o seară, pe cînd mă înfruntam cu Montgaillard, mi se făcu lumină 
în cap. Am fost chiar atît de întors pe dos, încît, cu mintea aiurea, mi-am 
plecat în jos sabia tocmai cînd partenerul meu făcea o fandare. Dacă ar fi 
fost mai puţin stăpîn pe mina lui, m-ar fi trimis negreşit pe lumea cealaltă. 








— în numele cerului, amice, aţi înnebunit? strigă el. Era gata să vă 
ucid. 

I-am rîs în nas. 

— Nici o teamă. Aveţi o mustaţă mult prea frumoasă. 

— A, aşa! acum vă bateţi joc de mine? 

Mi-am vîrît sabia în teacă. 

— Departe de mine gîndul acesta, domnule de Montgaillard. Mi-a trecut 
numai prin gînd, deodată, că „atotputernicia stă în barbă” cum spune 
nemuritorul Moliere, ergo că nu sîntem deloc bine inspiraţi cînd o tăiem, şi 
pe urmă că, pentru a juca renghiul unei mode, pe care aveţi toată dreptatea 
s-o dezaprobaţi, eu am s-o las să crească. 

— Primul meu gînd era bun: v-aţi pierdut minţile. Nu-mi mai rămîne 
decît să mă rog lui Dumnezeu să mai ştiţi încă a guverna o corabie printre 
stînci. 

Am încheiat pace cu el destupînd un şip de tafia şi ciocnind în 
sănătatea regelui şi a femeilor frumoase. 

Începînd de a doua zi, spre uimirea bascilor, toţi cu obrazul bine 
bărbierit, n-am mai folosit briciul. în opt zile aveam fălcile albăstrii. în trei 
săptămîni începu să crească părul. După o lună făcui o stranie descoperire: 
cu mustaţa şi barbişonul tăiate după moda lui Mazarin, semănăm 
întrucîtva cu socrul meu, vicleanul Girolamo Farinacci, afară doar că 
n-aveam ochi iscoditori, ci larg deschişi asupra lumii, şi că îl întreceam cu 
un cap în înălţime. Oricum ar fi fost, dacă m-aş fi văzut într-o oglindă, 
mi-aş fi scos tricornul în faţa necunoscutului chipeş reflectat în persoana 
mea. 

Insula Barbados a fost primul uscat întîlnit în cale după traversarea 
aceea fără de sfîrşit. Era o posesiune engleză şi, chiar dacă nu mă temeam 
de întîlnirile neplăcute, n-aveam totuşi nici un chef să le provoc. N-am 
încercat deci să mă apropii de ţărm. Deoarece curenţii băteau spre vest, 
mi-am făcut planul să intru între Guadelupa şi Marie-Galante, ca să ajung 
apoi drept în Santo Dominguo, ocolind astfel salba de insule 
anglo-olandeze. 

Pe cînd ne aflam în largul insulei Dominica apăru o pînză de care, 
împinşi de vînt, nu ne-a fost greu să ne apropiem. Era o navă engleză de o 
sută de tone şi opt tunuri, Endeavour, care mergea din Faial la Antigua, 
încărcată cu stafide şi vinuri de Pico, cele mai bune din Agores, numite 
passados. Nici vorbă să ne opună rezistenţă cu cei treisprezece oameni din 
echipaj. Astfel, de la prima bordee, îşi plecă pavilionul şi se lăsă capturată, 
ca şi cum ar fi făcut un gest firesc pentru a ne ţine de urît. Portul său de 
destinaţie era Cardiff, şi n-am uitat nici numele căpitanului: Joe 
Mackworth. Oare să fi fost din pricina bărbii mele proaspete? în orice caz, 
acest galez bărbos şi păros ca un urs mi-a fost simpatic din prima clipă şi, 
cînd mi se plînse amar că de cincisprezece zile nu mai are pic de mahorcă 

pentru pipă, i-am dat din belşug un excelent tutun de Spania, din care îmi 
făcusem o provizie serioasă la Vigo. 

O săptămînă mai tîrziu zăream la tribord, nu fără o înţepătură în inimă, 
intrarea în pasa care ducea la Capul Francez. Era o dimineaţă însorită, cu 
cerul străveziu; nici o fîşie de ceaţă nu plutea deasupra uscatului. La prima 
lovitură de tun sosi şi pilotul în barca lui. Buna mea memorie mi-ar fi 
îngăduit aproape să mă lipsesc de el. Ştiam că trebuia să ocolim 
Promontoriul înşelătoarei, să lăsăm la babord colţul Grand Mouton şi la 
tribord recifele care se întind pînă în insulele Carenage. 

Mă lăsam năpădit de o amară melancolie, iscată de conştiinţa bruscă a 
trecerii neiertătoare a timpului. Părăsisem aceste meleaguri, care îşi 
desfăşurau din nou sub ochii mei toate farmecele, ca un om în afara legii, 
nesigur de soarta care mă aştepta cu un echipaj pentru care asasinarea 
albilor era un act pios şi din partea căruia mă puteam teme de orice. Mă 
întorceam aici ca trimis al regelui, însărcinat cu o misiune de către 
Compania Assiente, purtător al unui permis cu toate peceţile şi semnăturile 
pe o hîrtie frumoasă avînd în filigran stema Franţei. O navă inamică pe care 
o capturasem mergea în faţa corăbiei mele. Mai multe bastimente de tonaj 
diferit spaniole sau franceze, erau ancorate în radă. De data aceasta, nu voi 
mai fi nevoit să răpesc unul pentru a scăpa de o tristă soartă. Voi avea 
dreptul la toate onorurile. Şi totuşi, nu eram acelaşi? 

Cînd am dat ordin să se îmbine lanţurile celor două ancore prin cheia 
de afurcare pentru a pregăti o bună fundarisire, un stol de papagali 
gălăgioşi trecu pe deasupra noastră, sus de tot în văzduhul străveziu. Se 
duceau ca de obicei în fiecare dimineaţă spre insula Tortue, de unde se 
înapoiau seara. 

Mi-a plăcut să văd în ei o prevestire bună. 

Capitolul 13 


archizul Xavier de Roberval de la Touche, guvernator în numele 
regelui al insulei Tortue şi al Coastei Santo Dominguo, cavaler 

^ ^^al ordinului Sfîntul-Ludovic, fusese timp de douăzeci de ani 
ofiţer în marina regală. După ultima sa expediţie, pe le Bouillant, fregată de 
patru sute cincizeci de tone şi patruzeci de tunuri, se însurase cu o 
domnişoară din Martinica, Alexandrine de Laiguillon, creolă din mica 
nobilime şi de o mare frumuseţe. înainte de căsătorie, fata pusese două 
condiţii: prima, viitorul soţ va făgădui să nu mai vînture mările; a doua, va 
face în aşa fel încît să fie numit guvernator într-unul din raiurile de pe 
pămînt pe care Dumnezeu le-a presărat în marea Antilelor sub numele de 
Insulele Vîntului, sau Sub-Vînt. El avea patruzeci de ani; ea, douăzeci. Bine 
văzut la curte şi posesor al unor strălucite state de serviciu, domnul de 
Roberval de la Touche îndeplinise fără prea mare greutate dorinţele 
frumoasei. Era guvernator de şase ani, timp în care devenise tatăl a patru 
copii, iar acum galeşa marchiză se pregătea să aducă pe lume un al cincilea 
prunc. 

La plecarea mea din Nantes, aflasem cu un suspin de uşurare că insula 
Santo Dominguo nu mai avea acelaşi guvernator de pe vremea primei mele 
treceri pe acolo. Fără îndoială, de cînd intrase în funcţie, noul guvernator 
avusese vreme berechet să i se împuie urechile cu isprăvile scandaloase ale 
căpitanului Lafortune. Dar ce legătură, aparent raţională, se putea face 
între un apucat care îi stîrnea pe negii la revoltă, şi vicontele Le Gendre de 
Tous-les-Saints, însărcinat să supravegheze navele care făceau negoţ cu 
negri? Piratul nu dispăruse doar, în chip misterios, pe mare? De peste doi 
ani, ba chiar trei, nimeni nu mai auzise vorbindu-se de el. Nu se abătuse 
oare mînia cerească asupra acestui nelegiuit care, împotriva oracolului de la 
Roma, nega caracterul legitim al sclaviei negrilor din Africa? 

De îndată ce am debarcat, am vrut să mă duc la palatul guvernatorului, 
împreună cu domnul de Montgaillard, şi, străbătînd oraşul, mi-am dat 
seama că suferise mai puţine schimbări decît cele petrecute în inima mea. 
Lungiţi pe cheu, nişte negri pe jumătate goi sforăiau, ca tuburile de orgă, cu 
o pălărie de pai pe faţă, spre a-şi feri obrazul de soare. Negrese şi mulatre, 
înveşmîntate în indian înflorat, umblau mişcîndu-şi şoldurile alene, îşi 
frecau dinţii strălucitori cu rădăcini de ghimber şi agăţau trecătorii cu 
ocheade pline de făgăduinţi voluptoase. Mă puteam crede întors în acea zi 

pierdută în trecut, cînd locotenentul Dufourneau, uşurat de provizia de 
şocolată necesară activităţilor sale galante, mă dusese la Ovidiu. 

Prima surpriză avea să-mi vină de la dispariţia hanului ţinut de gazda 
scăpaţilor. în locul lui era un maidan pe care se vedeau ici şi colo cîteva 
grinzi pîrjolite de foc. M-am oprit o clipă, uluit de acest spectacol. Domnul 
de Montgaillard mă bătu pe umăr: 

— Amintiri amoroase? îmi spuse cu un ton zeflemitor. 

Ridicai din umeri. O mulatră, care de cîtva timp mergea în dreptul 
nostru, străduindu-se să-şi pună în valoare crupa îmbelşugată, pufni în rîs, 
apoi, fericită să poată intra în vorbă, prinse grai: 

— Dom căptan, ici negru rău ierea, ligat la toartă cu scăpaţi cari tăia 
căpăţîn la domnii albi. îi zicea Ovidiu, nu rău, el mînă tăiat, şi tot, hi! hi! 
După aia el spînzurat şi casa ars din orden dom guvirnator, hi hi! 

Domnul de Montgaillard îi făcu semn fetei să-şi ia valea şi trase 
concluzia: 

— Deci, nu-i o amintire amoroasă. 

N-aveam să rostesc un discurs funebru în amintirea lui Ovidiu, care îşi 
bătuse joc de încrederea mea. 

— Nu, îi răspunsei cu un glas poate ceva mai lipsit de siguranţă. Doar 
că pe locul ăsta, ras de incendiu, era o tavernă cu firma La bunul colon, pe 
jumătate han, pe jumătate tripou, unde se bea zdravăn. îmi amintesc că, 
odată, am cîştigat aici patruzeci de pistoli. Patronul era un mulatru mult 
prea şiret ca s-o sfîrşească bine. 

Domnul de Montgaillard rînji: 

— Patruzeci de pistoli! Ei, drăcie! I-aţi putea pune nişte flori pe 
mormînt. 

în clipa aceea îmi dădui seama ce imprudenţă făcusem, dezvăluindu-i 
că mai fusesem la Capul Francez. Trebuia să preîntîmpin neîntîrziat efectele 
posibile ale acestei nechibzuinţe. 

— Domnule, i-am spus, îngăduiţi-mi să vă fac o mărturisire. Odinioară 
am avut aici o afacere de onoare cu un colon, care, de altfel, a şi murit. 
Pentru liniştea sufletului meu, ar fi mai bine să nu răscolesc amintirea 
acestei poveşti de demult nici faţă de guvernator, nici faţă de alţi oameni 
din partea locului cu care s-ar putea să ne întîlnim. De altminteri, de atunci 
încoace s-a schimbat şi guvernatorul. Au trecut anii. Lumea o fi uitat pînă 
şi de numele meu. Pe vremea aceea nu eram decît un mic sublocotenent la 
începutul carierei. îmi daţi cuvîntul domniei-voastre? 

— Bineînţeles, răspunse ofiţerul. Care dintre noi n-a avut asemenea 
istorii! în ce mă priveşte, să vedeţi... hm! Mă rog, ce să mai lungim vorba, vă 
înţeleg. 

Şi, cu două degete, îşi ferchezui vîrful mustăţilor. 


Palatul guvernatorului semăna, în mai mare, cu locuinţa familiei 
Cazenave, prin frontonul în stil antic sprijinit pe coloane dorice. Era aşezat 






în vîrful unei coline verzi. Deasupra uşii de la intrare, stema Franţei, 
albastră cu trei flori de crin aurite, arăta rangul reprezentantului lui 
Ludovic cel Mare. 

Fostul ofiţer din marina regală ne făcu o primire dintre cele mai 
călduroase. Era un bărbat înalt, cu umeri de hamal, cărunt pe la tîmple, cu 
obrazul tăbăcit, iluminat în chip ciudat de nişte ochi albaştri ca porţelanul, 
care răspîndeau cumsecădenie şi, totodată, dîrzenie. Purta o haină brodată 
de un roşu-deschis, cu nasturi auriţi. Pe pieptul sting avea crucea 
Sfîntului-Ludovic şi la şold o sabie. 

După prezentările şi plecăciunile de cuviinţă, îmi strînse cu putere 
mina, de-am crezut că mi-o frînge, şi dădu drumul unui torent de felicitări. 
Avea un puternic accent gascon şi vorbele lui ţîşneau ca dintr-un izvor 
nesecat. 

— Pe legea mea, domnilor, parcă mai era nevoie să-mi fluturaţi prin faţa 
ochilor nişte scrisori în toată regula ca să văd cu cine am de-a face. Se 
spune că nu haina face pe om, dar eu sînt de altă părere: totul depinde de 
felul cum este purtată. Nu faceţi parte din acei gentilomi pe hîrtie, cum se 
fabrică pe-aici cu zecile, ai căror bunici erau negustori de vite, mărunţişari, 
sau argaţi la hanuri, şi bunicile bucătărese, mijlocitoare sau telăliţe. Fiţi 
binevenit şi bateţi palma, ce dracu! 

De data asta, invitaţia se adresa domnului de Montgaillard, care întinse 
o mină neştiutoare şi ţipă cînd i se sfărîmară falangele. 

— Mii de ghiulele! ce mină grea, domnule! 

Guvernatorul izbucni în rîs şi îl bătu pe umăr. 

— Doamne! sînteţi pe placul meu. Spuneţi-mi acum ce-aţi venit să 
uneltiţi în văgăuna asta. 

Trase de un şnur de tapiserie şi un negru în livrea cafenie aduse mai 
multe sticle pe o tavă de argint. 

— Dar mai întîi să ciocnim un pahar, spuse el mai departe fără să ne 
lase timp să scoatem o vorbă. Ce vreţi să beţi? Iată o problemă gravă. 
Tequila din Mexic, aguardiente din Panama, sau pisco din Peru? Toate 
aceste ţării le am de la capturarea unei brigantine engleze, al cărui armator, 
fără doar şi poate, cînd se apropia de foc, arunca flăcări pe gură ca un 
balaur din basme. Rămîne între noi, eu prefer rachiul nostru curat, făcut la 
Sfîntul-Toma din zeamă de trestie de zahăr strivită. E un nectar fără 
pereche, distilat în golful Acul, căruia Cristofor Columb, cînd a debarcat 
aici, i-a pus numele de golful Sfîntului-Toma, ceea ce era mai cinstit şi 
totodată, mai creştinesc. 

Rîse din plin. 

— Ultimul dar pe care mi l-a făcut bietul Cazenave, unul dintre cei mai 
bogaţi plantatori din insulă, Cazenave de Saint-Laiy. La dracu! Era la fel de 
nobil cum sînt eu papă. Fiul unui negustor de vite! Se vede că supsese prea 
mult nectar dintr-ăsta cînd a căzut ţeapăn lingă alambic. Atacul de 
apoplexie nu iartă niciodată. Un sfîrşit frumos, dacă vreţi. Dar şi urmarea a 




fost la fel. Nevastă-sa, o spanioloaică sclintită, aşa cum sînt aproape toate, 
şi-a înfipt un pumnal în inimă, peste sicriul lui. Ce întîmplare! Bineînţeles, 
popa n-a vrut să îngroape în pămînt creştin o făptură a Domnului care şi-a 
luat singură viaţa. Şi asta încă nu-i nimic. Soţii aveau două fete, gemene, 
măritate amîndouă. L-au ameninţat pe popă că-i vor scoate ochii dacă 
părinţii lor nu vor fi vîrîţi în mormînt împreună. în concluzie, soţii Cazenave 
au fost îngropaţi pe proprietatea lor, fără liturghie, ca nişte cîini. 

Ascultasem, cu dinţii încleştaţi, această poveste din care aflam că 
n-aveam să mă mai tem de întîlnirea cu soţii Cazenave şi, în acelaşi timp, 
că Eponine şi Valerie se căpătuiseră fiecare. Netulburat, guvernatorul 
istorisi mai departe: 

— în treaba asta, lumea bună din oraş s-a împărţit în două tabere. Unii 
au întors spatele acestor fete neruşinate, care cu bună ştiinţă lipsiseră 
resturile pămînteşti ale tatălui lor de a fî stropite cu agheasmă, lucru la 
care aveau dreptul. Ceilalţi le-au aplaudat hotărîrea luată, pe motivul că 
nici măcar biserica nu poate despărţi ceea ce Dumnezeu a împreunat. Ei 
bine, în cele din urmă, fetele au ieşit învingătoare. Mai întîi au pus să se 
facă în fiecare zi cîte o slujbă „într-un scop personal” asupra căruia preotul 
se înşela mai puţin decît oricare. La stăruinţele lor, a trimis chiar o 
scrisoare la Roma, în care spunea că răposata doamnă Cazenave, bună 
catolică, nu se putea să fi săvîrşit actul său de disperare decît într-o criză 
de nebunie. Sfîntul părinte a binevoit să admită explicaţia. Cadavrele au 
fost deshumate solemn şi nu s-a văzut înmormîntare mai frumoasă la 
Capul Francez. 

Domnul de Montgaillard bău dintr-o sorbitură paharul cu rachiu de 
Sfîntul-Toma, plescăi cu limba în cerul gurii şi rosti grav: 

— Domnule guvernator, nu ştiţi şi nişte istorioare mai vesele? 

Guvernatorul oftă şi spuse mai departe: 

— V-am povestit toate astea ca să vă pun la curent cu ciudăţeniile 
locale. Excesul lor se datorează în parte climei. Nouă luni din douăsprezece, 
zăpuşeala umedă îţi biciuie nervii. Ţînţarii de tot soiul nu-ţi dau pace. Aerul 
stătut ajunge de nerespirat. Te simţi ars de un foc lăuntric. Nu poţi dormi 
decît cu un ochi. Dacă nu eşti un om solid, un pahar în plus te scoate din 
minţi. Pe cît bărbaţii sînt de o gelozie feroce, pe atît femeile îşi pierd mai 
uşor capul. Negrii se bat cu cuţitele şi albii cu săbiile. Mi s-a spus că 
înaintea sosirii mele aici, gemenele Cazenave găseau o plăcere răutăcioasă 
în a semăna ceartă între pretendenţii lor şi aveau mai mulţi morţi pe con¬ 
ştiinţă. Acum, aceste făpturi puţin obişnuite sînt ţinute în frîu de soţii lor, 
care au ales calea să le toarne copii, fără să le mai lase timp să spună 
măcar „uf’. Trei luni de răgaz, şi altul la rînd! Cine seamănă, ajunge 
departe! Este singura soluţie cuminte pe meleagurile astea. Doamna de 
Terrasson, Eponine pe numele mic, are şase copii; soră-sa, Valerie, adică 
doamna de Capefîgue, cinci. Amîndouă se întrec în fapte bune, lucru pe 




care li-1 îngăduie şi averea, atunci cînd starea lor nu le sileşte să stea 
culcate pe sofa. 

Guvernatorul mă prinse de braţ. 

— Mi se pare că visaţi cu ochii deschişi, domnule. 

Am protestat, spunînd că, departe de a pierde firul povestirii uluitoare 
pe care ne-o spusese, dimpotrivă, fusesem atît de mişcat, încît continuam 
să meditez la ea. Era timpul să adaug: 

— Vina o poartă doar căldura cu care ne-aţi primit, domnule 
guvernator, dacă pînă acum nu v-am înfăţişat misiunea pe care Majestatea 
Sa mi-a încredinţat-o prin mijlocirea Companiei Assiente. 

în ciuda mişcărilor sale aparent fireşti, domnul de Roberval de la 
Touche cercetă cu atenţie hîrtiile pe care i le înmînai. Cînd sfîrşi treaba, 
dădu din cap, pătruns de gravitate. 

— Deci augustul nostru suveran s-a hotărît să se aplece asupra soartei 
negrilor. Bunătatea sa, ca şi aceea a lui Dumnezeu, trebuie să cuprindă 
firea întreagă. Şi totuşi, ticăloşii ăştia îmi dau mereu bătaie de cap. în 
sfîrşit, facă-se voia sa! Misiunea domniei-voastre este delicată, domnule. Fiţi 
sigur că mă voi strădui din răsputeri să vă înlesnesc îndeplinirea ei. Santo 
Dominguo este centrul vital, nodul negoţului cu negri în această parte a 
lumii. Sclavii noştri trăiesc bine, dacă muncesc cu puţin sîrg. Păcat că 
înclină prea des spre lenevie, aşa încît moliciunea lor din născare e mai tare 
decît teama de bici. 

Se opri o clipă, apoi continuă, cu o expresie de uşurare: 

— De altfel, dacă ştiu să citesc bine, nu vă interesează soarta sclavilor 
de pe plantaţii, ceea ce ar însemna o încălcare a atribuţiilor mele. 
Domnia-voastră vă veţi ocupa doar cu inspectarea navelor care transportă 
negri şi cu desfăşurarea normală a operaţiilor de vînzare. în prezent se află 
în port două corăbii de negoţ cu negri, sosite de cîteva zile: Saint-Felicien şi 
Bonne-Etoile. Dacă pe nişte nave cu asemenea nume de botez captivii nu 
trăiesc ca în puf, atunci nu te mai poţi bizui pe îndurarea cerului. încă de 
ieri, patru sute de negri se răcoresc în „savana” lor. O încărcătură 
frumuşică. Doar o sută cincizeci au murit pe drum. Proporţia este deci 
relativ modestă. 

Mi-am stăpînit un gest de mînie. Domnul de Roberval de la Touche, aşa 
cumsecade cum părea, era la fel ca şi cei de-o seamă cu el. Pentru el negrii 
nu erau nişte oameni ca ceilalţi. 

Se ridică în picioare. 

— Trebuie să vă rog să mă iertaţi, viconte. E ora cînd îmi fac plimbarea 
mea călare de fiecare zi. Aici, ca să rămîi sănătos şi voios, fără să te îngraşi, 
trebuie să iei aer şi să faci mişcare. Cel dinaintea mea a murit de dropică. 

Nu tin deloc să-l imit. 

» 

Bătu din palme şi apăru acelaşi servitor în livrea cafenie, care adusese 
tava cu băuturi. Acum îşi ţinea braţele lipite de-a lungul trupului şi îşi rotea 
ochii albi pe faţa neagră. 






— Aiax, îi spuse, adu-mi cizmele. Negrul ieşi. Stăpînul adăugă: 

— Omul ăsta mi-e credincios ca un cîine. S-ar lăsa tăiat în bucăţele 

î 

pentru mine, şi eu îl socot ca făcînd parte din familie. El mi-a povestit 
originea deosebirii dintre rasa albă şi cea neagră, după mitologia lui, care e 
la fel de interesantă ca oricare alta. Explicaţia e simplă. Cînd Dumnezeu l-a 
creat pe om, l-a făcut alb. Diavolul, care îi pîndea probabil în spatele 
arborelui cunoaşterii binelui şi răului, n-a vrut să rămînă mai prejos. A 
modelat o făptură, asemănătoare întru totul cu cea care ieşise din mîinile 
divine, dar, cînd isprăvi treaba, se dovedi că-i neagră. Dumnezeu, care le 
vede pe toate, nu putea îngădui ca opera lui să fie confundată cu cea a 
împieliţatului. Atunci, tartorul, furios, îi dădu o palmă creaturii lui, care 
căzu cu faţa la pămînt. Iată de ce, după chipul primului negru, toţi urmaşii 
lui au nasul turtit şi buzele groase. 

Aiax apăru din nou şi, punînd un genunchi la pămînt, îl ajută pe 
guvernator să-şi tragă cizmele. în timpul acestei operaţii, stăpînul îi smucea 
urechea. 

— Bunule Aiax, nu-i aşa că n-ai vrea să pleci de la mine? 

— O! nu. Dom guvirnator bun cu negru sărman. 

— Ştii că te iubesc ca pe un fiu, Aiax. 

— O! da, dom guvirnator. 

— Dragul meu Aiax! 

Şi ridicîndu-se, domnul de Roberval de la Touche îşi abătu o mină - cu 
a cărei putere făcusem cunoştinţă - pe umărul credinciosului servitor, care 
se clătină şi fu gata să cadă cu capul înainte. 

Desigur că asemenea chelfăneală era un lucru obişnuit pentru el 
deoarece rîdea în hohote. Aiax se pregătea şi el de rîs. Ieşind din încăpere, 
îmi aruncă o privire spre a fi sigur că şi eu gustam această glumă bună. 

— Domnilor, zise atunci atotputernicul reprezentant al regelui pe 
teritoriul insulei Santo Dominguo, potrivindu-şi tricornul în faţa unei oglinzi 
baroce după gustul spaniol, rămîne să ştiu, şi domniile-voastre îmi veţi 
spune, cît timp credeţi că veţi sta la Capul Francez. Pentru oamenii de-aici 
sînteţi ceea ce ar putea fi Sultanul turcilor sau Hanul tătarilor la Paris. 
Societatea bună, sau cea care se ţine ca atare, nu m-ar ierta dacă n-aş oferi 
în cinstea domniilor voastre o serată strălucită, care să rămînă în anale. 
Plantatorii noştri, chiar şi numai pentru a-şi uita originea joasă, au 
pretenţia să dea recepţii fastuoase. Mai aflaţi pe deasupra că veţi avea parte 
de zîmbetele, ocheadele înamorate, fandoselile şi suspinele stupide ale 
nevestelor lor. Majoritatea acestora îl au pe dracu în ele. 

îi răspunsei că şederea noastră la Capul Francez nu va putea dura mai 
mult de o săptămînă. Protestă că într-un răstimp atît de scurt nu se putea 
curaţi o navă care străbătuse oceanul. Văzînd că hotărîrea mea era 
nestrămutată, plesni cu cravaşa pe carîmbul cizmei. 




— în cazul acesta, recepţia mea va avea loc în ajunul plecării domniilor- 
voastre, la 5 august, de ziua Sfîntului Abel. Să nădăjduim că nu se va afla 
vreun Cain. 

L-am văzut cum încalecă pe un roib frumos şi cum porni în galop, 
urmat de două străji cu galoane, ale căror săbii băteau crupa cailor. 

Cu toate că această escală în Santo Dominguo nu era ameninţată de 
greutăţile la care mă aşteptam, iar riscul de a face vreo apropiere între 
vicontele Le Gendre de Tous-les-Saints şi sublocotenentul sau căpitanul 
Lafortune părea practic înlăturat, am preferat să mă pun la adăpost de 
orice surpriză şi să nu întărit soarta. Am început deci prin a mă achita de 
obligaţii, vizitînd agentul Companiei şi negrii proaspăt debarcaţi. 

Agentul nu era decît un scrib cu privirea piezişă, fost slujbaş la fisc, 
exilat în colonii pentru deturnare de fonduri publice şi care, după ce 
scăpase ca prin urechile acului de galere, prin influenţe oculte, unde cred 
că se amestecase şi mina lui Crozat, continua să aducă sacrificii duhului 
fraudei măsluind registrele. Nu mi-a fost greu să-i descopăr 
matrapazlîcurile şi l-am ameninţat cu ştreangul în cazul cînd nu-şi va pune 
catastifele în ordine într-o săptămînă. 

în „savana” lor, captivii erau îndopaţi şi împodobiţi, după obicei, în 
vederea vînzării apropiate. Li se dădea să mănînce nu numai manioc şi 
patate dulci, dar şi crabi de baltă, papagali la frigare şi peşti prăjiţi între 
două pietroaie încinse. Dimineaţa şi seara erau învioraţi cu cîteva degete de 
tafia pentru ca, după infernul de pe nava de negoţ, să se creadă ajunşi în 
pragul paraclisului pe pămînt care le fusese făgăduit la plecarea din Africa. 
Acest tratament de vită la îngrăşat nu era nou pentru mine. Mă încrîncena 
neputinţa de a-i ajuta pe aceşti nenorociţi şi era cît pe ce să-l dojenesc pe 
părintele Cornelius, care, însoţindu-mă în „savană”, îi punea să 
îngenuncheze dinaintea lui, spre a le da în chip solemn binecuvîntarea. 

După patru zile isprăvisem cea mai mare parte din treburile mele. 
Refuzasem invitaţia guvernatorului care îmi oferise ospitalitate în palatul 
său. în flecare seară mă întorceam cu barca la locuinţa mea plutitoare, pe 
care călăfătuitorii o meremetiseau într-o nesuferită miazmă de seu şi 
gudron. Mă gîndeam la Yolande, care în curînd avea să nască. Pentru a-mi 
alunga amărăciunea ce mă năpădea la imaginea ei, citeam din Don Quijote 
şi mă minunam că insula Baralaria, al cărei guvernator efemer fusese 
Sancho, ar fi avut, contrar insulei Santo Dominguo şi celorlalte obişnuite, 
uimitorul privilegiu de a nu fi înconjurată de apă. Dar eroicele năzdrăvănii 
ale celui mai fără de prihană dintre cavalerii rătăcitori încetau repede să-mi 
farmece mintea. Gîndul mi se îndrepta spre dragul Sosthene, de-atît amar 
de vreme îngropat în pămîntul roşu al colinei care domina golful Acul. în 
realitate, amintirea lui m-a urmărit încă din clipa cînd, în lumina mijită a 
zorilor, am văzut desenîndu-se în depărtare coastele străvezii ale insulei. 
Parcă mai auzeam încă ultimul dialog din noaptea fatală, care pentru el 






avea să fie cea de pe urmă. Vorbeam despre duelul cu acei novios, Valerie 
anunţîndu-ne tocmai că nu mai putea fi înlăturat, şi i-am spus: 

— Dacă înţeleg bine, această aventură trebuie să se termine cu moarte 
de om. 

— Şi cum ai vrea dom’le să se termine? mi-a răspuns el, încrezător în 
focul tinereţii lui. 

Vai! dragul meu Sosthene, care îmi spuneai atît de nostim „frate Felix”! 

Am făcut o imprudenţă pe care nici o nălucă nu m-ar fi putut împiedica 
s-o săvîrşesc. M-am hotărît să-i aduc un omagiu prietenesc, mergînd să mă 
reculeg la mormîntul lui. Nu puteam iscodi pe nimeni despre locul unde se 
află, fără să trezesc, dacă nu bănuieli, cel puţin curiozităţi nedorite. Cît am 
regretat atunci că nu-1 întrebasem la vremea potrivită pe domnul Fulminet, 
care îndeplinise desigur demersurile necesare pe lingă autorităţile civile şi 
religioase pentru înmormîntarea sublocotenentului său! Cum de nu mi-a 
venit ideea, cînd mă salvase de la spînzurătoare şi mă luase pe la Petulante 
după trădarea infamului Polidor, şi apoi la Nantes? 

Ca măsură de prevedere, l-am pus pe secundul meu să închirieze un cal 
şi am pornit pe drumul spre Acul într-o după-amiază, la ceasul cînd, 
stăpîni şi sclavi, temîndu-se de arşiţa zilei, se lasă toropiţi de somn. Străzile 
oraşului erau pustii sub cerul de plumb pe care nu-1 tăia nici un zbor de 
pasăre. Mersesem pe aceeaşi cale şi cu Sosthene care, plîngîndu-se de 
mîrţoaga lui, îi tot dădea pinteni şi îmi vorbea ca în delir despre Eponine şi 
Valerie, pe care îmi propunea să le tragem la sorţi. Şi recunoşteam umbrele 
arborilor styrax din care se scoate smirna, de ramurile cărora atîrnă lianele 
cu pureci, torţele verzi ale cactuşilor candelabru, lopăţelele cu spini ale 
nopalilor, măcrişul iepurelui cu florile lui galbene şi, ici şi colo, cîte o 
orhidee albă cu punctuleţe roşii, desfoiată ca o carne ce se dăruie. 

După o goană călare, ce mi s-a părut fără sfîrşit, cînd să intru pe o 
potecă transversală, la dreapta mea, am zărit o plăcuţă de lemn vopsit în 
alb, bătută în cuie pe un ţăruş înfipt în pămîntul roşu. Sub o cruce neagră, 
se putea citi aceste trei litere: R.I.P. Nu încăpea nici o îndoială. Asta 
însemna Requiescat in pace, şi cărarea ducea probabil spre locuinţa 

morţilor. 

» 

Am ajuns acolo în cîteva minute. Vegetaţia se rărea şi am descoperit 
incinta funerară pe o bătătură de pămînt deasupra mării. Era împrejmuită 
cu un gard viu de bambuşi şi, în mijlocul ei, o cruce mare de abanos îşi 
întindea braţele. Inima începu să-mi bată mai tare. 

m legat calul şi am intrat. Nu erau mai mult ca o sută de 
morminte, avînd fie o lespede de granit, fie îngeri de ipsos roşi de 
'umezeala mării şi care arătau cerul cu degetul, fie, în sfîrşit, cîte 
o cruce simplă. Cel mai pretenţios monument, care bătea la ochi de de¬ 
parte, reprezenta un bărbat şi o femeie, ţinîndu-se de mînă şi privindu-se în 
ochi. M-am apropiat de el. O inscripţia arăta: Familia Cazenave de Saint- 
Laiy. Urmau patru nume. Aici erau îngropaţi fostul negustor de vite, 
întemeietorul dinastiei, nevasta lui, fiul şi „senora Soledad-Pilar-Conception 
de Mora, soţia lui Augustin Cazenave de Saint-Lary. Am fost nevoit să dau 
în lături braţele de flori care acopereau o parte din lista răposaţilor pentru a 
o putea citi în întregime. 

Deşi, pe moment, simţisem o oarecare contracţie a epigastrului, totuşi 
nu asta venisem să caut. Rătăcind de la un mormînt la altul, citeam nume 
care, aproape toate, presupuneau o obîrşie nobilă. Cimitirul era rezervat 
acelora care făceau parte din „lumea bună”, după expresia domnului de 
Roberval de la Touche. 

Cercetasem astfel aproape toate mormintele şi pierdusem nădejdea să-l 
găsesc pe cel al prietenului meu cînd, pe o cruce de lemn aplecată uşor 
într-o parte, probabil în urma unei alunecări a terenului, citii în sfîrşit: 


Aici se odihneşte 

SOSTHENE-YVON-PLACIDE 

GOUYET 

Sublocotenent pe corabia la Petulante 
1673-1699 


Mi-am descoperit capul. Nici o floare nu împodobea mormîntul, dar de 
ce m-ar fi mirat, cînd Sosthene nu cunoştea pe nimeni la Santo Dominguo 
în afară doar de aceea din pricina căreia murise şi care îl dăduse repede 
uitării? Dacă amintirea morţilor nu îşi află sălaş în inima celor vii, atunci 
nu sălăşluieşte nicăieri, şi florile nu sînt altceva decît trufie aruncată peste 
trufia rămăşiţelor topite în pămîntul nesimţitor. Cel puţin eu păstrasem 
amintirea aceluia care fusese cel mai bun tovarăş şi mă voi gîndi la el pînă 
în ultima mea clipă. Sub soarele arzător al verii tropicale, care făcea să 



trosnească gardul viu de bambuşi, m-am pornit să stau de vorbă cu el, dar, 
vai! eu puneam întrebările şi tot eu trebuia să răspund: 

— Sosthene, prietene, a trebuit să vii atît de departe din ţara ta ca să te 
întîlneşti cu moartea. Tu, care erai atît de vioi, de ani de zile, iată, stai 
nemişcat. Tu, care te bucurai să spui cuvinte dulci şi năstruşnice sub cerul 
blînd, iată-te acum pentru totdeauna tăcut şi grav în adîncul pămîntului. 
Tu, care afirmai cu atîta entuziasm că viaţa e frumoasă, abia ai avut vreme 
să întrezăreşti ceea ce doreai cu străşnicie să capeţi de la ea. Şi pentru ce, 
şi pentru cine, Doamne sfinte! Pentru o făptură uşuratică, demnă doar să-ţi 
desfacă şireturile de la pantofi, pentru o frumuseţe trecătoare, care se juca 
cu dragostea cum făcea şi cu cravaşa, fără să-i pese c-ar fi putut să joace 
jocul morţii. Ce gîndeşti tu astăzi, Sosthene, cu un prenume atît de straniu 
ca Placide, tocmai tu care nu erai decît vioiciune şi înflăcărare, ce gîndeşti 
tu astăzi despre păpuşa asta fără minte care, silindu-te să te baţi, te 
osîndea să ucizi sau să fii ucis? Eu te-am răzbunat, dar răzbunarea e un 
lucru de nimic, care nu-i învie pe morţi. 

La poalele colinei, valurile se sfărîmau de stînci şi legănau odihna 
veşnică a sublocotenentului Goujet. M-am închinat, am spus o rugăciune şi 
m-am închinat încă o dată. 

După-amiaza era pe sfîrşite. Trebuia să mă înapoiez în oraş. Mi-am pus 
tricornul pe cap şi, cînd să mă îndrept spre ieşire, am zărit o femeie în faţa 
monumentului familiei Cazenave. Pămîntul moale din cimitir, care înăbuşea 
zgomotul paşilor, mă împiedicase s-o aud venind şi, de altfel, perechea 
încremenită în piatră se afla la o oarecare depărtare de mormîntul lui 
Sosthene. 

Privirile ni se încrucişară o clipă şi ea îşi plecă grabnic ochii în jos, apoi 
îşi împreună mîinile, dar, pentru a ieşi din cimitir, eram nevoit să trec pe 
lîngă ea. La prima vedere, era o femeie destul de grasă, îmbrăcată toată în 
negru, cu o mantilă de dantelă, după moda spaniolă, care îi acoperea în 
parte chipul. La doi paşi de ea, m-am oprit puţin, mi-am ridicat tricornul şi 
i-am făcut o plecăciune. Ea îmi acordă o privire fugară şi dădu uşor din 
cap, înainte de a recădea în rugăciune. Mi-am văzut de drum. 

Oricît de scurtă fusese privirea ce mi-o aruncase, era totuşi de ajuns 
să-mi provoace o emoţie puternică. în chipul acesta buhăit de grăsime, în 
acel început de guşă dublă, în culoarea întunecată a tenului, ca şi în silueta 
greoaie în care se mistuia o tinereţe sfîrşită timpuriu, recunoscusem fără 
nici o urmă de îndoială sosia senorei Soledad-Pilar-Conception de Mora, 
răposata soţie a lui Augustin Cazenave. Dar culoarea ochilor era alta, ori¬ 
ginalul îi avusese de un negru-strălucitor, copia de un albastru-spălăcit. Nu 
putea încăpea altă confuzie: aşa cum se întîmplă de obicei, fiica era o 
reproducere a mamei. Această femeie dolofană, al cărei trup năpădit de 
grăsime mai păstra urme de frumuseţe, nu putea fi decît una din 
încîntătoarele gemene Cazenave: Eponine sau Valerie, cu alte cuvinte, după 




mărturisirile guvernatorului, doamna de Capefigue, mamă a cinci copii, sau 
doamna de Terrasson, care adusese pe lume un al şaselea moştenitor. 

La poarta cimitirului, o iapă pîntecoasă era înhămată la o trăsurică 
uşoară cu două roţi. între acest animal, care mesteca frunze de fistic 
bălăngănindu-şi struna, şi roaibele nărăvaşe care, odinioară, galopau pe 
drumul spre promontoriul înşelătoarei, era aceeaşi deosebire ca şi între 
zburdalnicele amazoane de atunci, îmbrăcate în rochii de un galben ca 
lămîia, şi trista matroană în negru, îngenuncheată astăzi lîngă un mormînt. 

Mi-am dezlegat calul, am săltat în şa şi, de cum am intrat pe drumul 
mare, am dat pinteni animalului, care porni în galop. 

Era prea puţin probabil ca Eponine - doar dacă nu cumva o fi fost 
Valerie - să mă fi recunoscut, şi puteam să mă felicit că-mi prefăcusem 
chipul lăsînd să-mi crească barba. Totuşi, doamna în negru - cum puteam 
oare s-o numesc altfel? - mă văzuse dinaintea mormîntului lui Sosthene, 
care nu primea vizitatori prea des. Nu se poate să nu se fi întrebat cine o fi 
acest necunoscut. Vorbele se împrăştie repede în Insule. Desigur îi va 
spune surorii ei despre misterioasa întîlnire. Nu aveam să le văd însă pe 
amîndouă la recepţia dată de guvernator? Destul! Voi avea vreme să iau o 
hotărîre. Nu eram oare acoperit de hîrtiile cele mai oficiale cu putinţă? 
Totuşi era mai bine să nu mă arăt prea mult la faţă. Nu ne mai despărţeau 
decît trei zile pînă să pornim spre Portobello, care va fi viitoarea mea escală. 
Pînă atunci n-aveam decît să rămîn la bordul navei, împreună cu 
călăfătuitorii pe care îi voi struni ca să sfîrşească mai repede treaba. 

Aşa am şi făcut, renunţînd la plimbările călare în mijlocul naturii 
luxuriante, care, după pelerinajul la mormîntul prietenului meu, n-ar fi 
putut decît să-mi reînvie amărăciunea amintirilor. 

Veni şi serata guvernatorului. Aşa cum mă vestise, ea se prefăcu 

într-un mare concurs al lumii bune din colonie. Plantatorii, flancaţi de 

nevestele şi de fiicele lor nobile, veniseră de la cinci leghe împrejur, de la 
Limonade ca şi de la Plaisance, de la Bourg-du-Trou ca şi de la golful 
Gonaives, de pe Canalul Vîntului. înfăţişarea şi purtările lor nu se 
schimbaseră prea mult de la prima mea călătorie. Bărbaţii, făloşi, îşi 
clătinau spuma manşetelor de dantelă, îşi scoteau fără rost ceasornicele de 
aur şi email ca să le ducă la ureche, în chip vădit stînjeniţi de perucile grele 
pe care nu erau obişnuiţi să le poarte, care le gîdilau obrajii şi sub care 
năduşeau din gros. Femeile, grase, avînd pomeţii sulemeniţi peste măsură 
cu un roşu-incendiar, se mişcau greoi în rochiile lor cu volane de culoarea 
guşei porumbelului, verde ca migdala, roz-bonbon sau galben-canar, a 
căror croială, la fel ca şi coafurile piramidale, rămăseseră în urmă cu mai 
multe favorite regale. Fiicele arătau cum fuseseră mamele lor cu douăzeci 
de ani mai înainte. Ele aveau însă graţia, sfîrşeala, strălucirea tinereţii care 
aşteaptă şi speră. Cu toate acestea, devenisem oare mai pretenţios, sau, 
sătul de farmecele antileze, mă feream să fiu cucerit? Privirile lor 
stăruitoare, zbaterea pleoapelor, mutrele şi rîsetele în cascadă, care făceau 



să palpite decolteurile de culoarea chilimbarului, aveau asupra mea efectul 
unui spectacol dat pe o altă planetă, la care nu mai eram chemat să iau 
parte. 

Domnul de Roberval de la Touche, solemn în gherocul de catifea 
verde-măsliniu cu nasturi de argint, îşi îndeplinea îndatoririle de gazdă şi 
de reprezentant al celui mai mare dintre regi cu o trufie care îi măsura 
zîmbetele şi curtenia, după rang şi avere. Mai întîi m-a prezentat soţiei sale, 
o făptură mică, blondă şi ştearsă, care bîigui cîteva cuvinte de bun venit. 
Era numai ochi faţă de soţul şi stăpînul ei, căruia îi putea fi recunoscătoare 
pentru o a cincea sarcină destul de înaintată, motiv care o făcu să se scuze, 
roşindu-se, că va trebui să se retragă foarte repede. Auzeam cu o ureche 
distrată nume cu particule nobiliare, care dezvăluiau o origine joasă încă 
necioplită, cum ar fi Dupont de la Riviere, Colardeau de la Roche, Maugiron 
du Pîtis, sau, şi mai pitoresc, Laplace du Trou. Aceste personaje umflate de 
importanţa ce şi-o dădeau, pentru care ciomăgeala, biciuirea sau faptul de 
a reteza o ureche dintr-o singură lovitură de cuţit de casap reprezentau 
practici curente faţă de sclavii lor, treceau, cu bărbia în vînt, între două 
şiruri de servitori negri în livrea albă cu nasturi de sidef, care purtau 
sfeşnice aurite cu cîte cinci luminări. 

în sfîrşit, majordomul, un mulatru înalt şi spătos, a cărui funcţie 
superioară era marcată printr-o haină verde-deschis cu nasturi auriţi, 
anunţă cu glas cam acru: 

— Musiu şi Medam de Terrasson de Saint-Lary. 

Am tresărit. O vedeam dinaintea mea pe doamna în negru din cimitir. 
De altfel îşi lăsase veşmintele îndoliate şi se îmbrăcase cu o rochie grena, 
dintr-o muselină uşoară care flutura în jurul formelor ei planturoase. îşi 
fardase cu grijă obrazul, dar nici laptele neînceput, nici fiertura de rădăcini 
de crin, nici alifia de migdale dulci, nici pudra de orez cu şofran, nici florile 
de frangipan macerate în ulei de floarea soarelui nu-i dădeau înapoi tenul 
cald şi totodată suav, pe care Sosthene - nu uitasem asta - îl celebra poetic, 
asemuindu-1 cu un fruct plin de sevă, copt la soarele tropicelui, „între 
sapotier şi caisă”. Faptul că, în atît de puţini ani, o frumuseţe desăvîrşită a 
putut să se veştejească în asemenea hal, mă umplea de o tristeţe vecină cu 
spaima. în ciuda răului pe care mi-1 făcuse această femeie, în ciuda morţii 
tragice a lui Sosthene şi a celor doi novios, mă pomenisem c-o deplîng. Cum 
să-i reproşezi frumuseţii capriciile sale crude, cînd pedeapsa se abate 
asupra ei atît de repede prin pierderea de neînlăturat a puterii sale asupra 
victimelor? Ah! nefericită frumuseţe, cu o domnie mult prea scurtă! 

Auzindu-1 pe guvernator că mă prezintă drept vicontele Le Gendre de 
Tous-les-Saints, Eponine a ridicat imperceptibil sprinceana, apoi a schiţat o 
reverenţă de „bon ton” şi, îndreptîndu-şi spinarea, a făcut o strîmbătură, 
care era poate un zîmbet, şi, deodată, am avut senzaţia că o regăsesc. 

Acela care desăvîrşise pierderea farmecelor ei n-o slăbea nici un pas. 
Domnul (de) Terrasson semăna cu o maimuţă. Era destul de scund, roşu la 








faţă, pîntecos, cu nişte ochi rotunzi şi boboşaţi, şi o atitudine silită. Rînji 
slugarnic cînd îmi strînse mina. Avea o mină moale. Biata Eponine! 

Puţin după aceea apăru şi Valerie cu domnul (de) Capefigue. Tot mai 
semăna cu sora ei geamănă, doar că formele îi crescuseră cu mai puţină 
dărnicie. Mi se păru mai înţepată, aproape băţoasă, şi mă privi cu ceva mai 
multă stăruinţă decît Eponine. 

Soţul ei era o prăjină de om, încruntat la chip, cu nişte ochi răi. 
Obrazul sting îi era brăzdat de o cicatrice lungă. îmi strînse mîna, ca să 
îndeplinească ritualul cuvenit, cu o nepăsare care se apropia de duşmănie. 

După ce perechile s-au îndepărtat, domnul de Roberval de la Touche 
îmi spuse la ureche: 

— Ele sînt cele două surori despre care v-am vorbit, acelea care l-au 
făcut de rîs pe bietul preot. Despre doamna Terrason nu se poate spune 
prea multe: odată cu fiecare moştenitor, mai ia cîteva livre, şi cum în fiecare 
zi doarme ceva mai mult după-amiază şi nu umblă decît cu trăsura, pînă la 
urmă o să plesnească. Cu doamna Capefigue este o altă poveste. într-o 
bună zi, soţului ei îi trăsni prin cap proasta idee de a-i da o pereche de 
palme pentru nu ştiu ce fleac. Atunci blinda făptură puse mîna pe un 
gîrbaci, şi poc! îl trînteşte cu toată puterea şi cu toate şuviţele şuierînd, în 
obrazul brutalului. Sîngera ca un bou. A stat trei săptămîni în casă, fără să 
scoată nasul afară şi, cînd s-a arătat la faţă, avea nişte semne ciudate, aşa 
cum aţi văzut. De atunci e numai miere cu jumătatea lui, dar se poartă mai 
crud ca niciodată cu sclavii. Nu-1 mai vezi pe plantaţie decît cu gîrbaciul în 
mînă şi a pus să fie ars de viu un negru prins într-o discuţie galantă cu o 
negresă, cu care se cam încurcase. 

Povestea asta îmi reaminti întîmplarea cu lovitura de cravaşa trasă de 
aceeaşi Valerie pe braţul lui Sosthene, la promontoriul Limonadei, şi am 
zîmbit cam în doi peri. 

— Frumoase obiceiuri, domnule guvernator! Credeţi că oamenii aceştia 
se pot numi civilizaţi? 

— Ce vreţi, clima e de vină! Soarele le sfărîmă ţeasta, cum zic ei, şi 
diavolul îşi vîră coada. 

între timp serata se însufleţea. Servitorii aduceau pe tăvi mîncăruri şi 
băuturi de la gheaţă, asemănătoare cu cele servite în „casa cea mare”, în 
acea seară îndepărtată cînd cele două surori gemene suciseră minţile a doi 

tineri sublocotenenţi care nu erau în stare să le deosebească una de alta. 

» 

Nu lipsea decît rachiul. Guvernatorul mă prevenise. „N-am să le servesc 
tafia. Nimic altceva decît răcoritoare, care nu fac rău nici unui copil de ţîţă. 
Invitaţii mei ştiu asta. îi cunosc prea bine şi nu vreau tărăboi în casa mea.” 

Bărbaţii mîncau, beau, rîdeau zgomotos, se băteau cu palma pe spinare 
şi fumau puros. Femeile ronţăiau, trăncăneau, cloncăneau, îşi făceau vînt 
cu evantaiul, la adăpostul căruia nu se sfiau să arunce ocheade ucigaşe, şi 
mă gîndeam că în Santo Dominguo epitetul îşi păstra sensul deplin. 

Amfitrionul deschise balul cu o bătrînă văduvă, despre care îmi 
strecurase la ureche, în clipa cînd făcuse prezentările, că era singura mare 
doamnă din insulă şi figura în toată legea în armorial. 

— Marchiza de Hautvallon, născută de Ferebrianges, arc într-adevăr 
sînge albastru în vine, dragul meu. Soţul ei, general de brigadă, a venit să 
moară aici la întoarcerea din expediţia în Cartagena. Această Baucis a luat 
prima corabie care pleca din Nantes, ca să îngrijească mormîntul soţului ei. 
Refuză orice invitaţie şi nu se învoieşte să vină decît la mine. Toţi bădăranii 
ăştia îmbogăţiţi din trestia de zahăr nu îndrăznesc să-i mai adreseze o 
vorbă de cînd unul dintre ei, pentru a-i intra pe sub piele, i-a trimis un 
polobocel cu cel mai bun rachiu, pe care un negru, servitor al marchizei, i-1 
adusese îndărăt, cu aceste cuvinte: „Medam stăpîn marchiza de... de... de... 
de... zice nu cunoaşte dumneavoastră alb mic. Ea nu vrei otrava...” Să se 
lase insultat de un negru şi - ultimă umilinţă - să nu-1 poată biciui pînă 
rămîne mort! Bietul om, l-a lovit damblaua. A rămas în viaţă, dar de atunci 
nu mai poate mişca nici piciorul, nici laba. Da, i-au paralizat membrele 
inferioare. 

într-adevăr marchiza de Hautvallon avea o tinută maiestuoasă în rochia 
sa cu găitane şi cu mîneci „Amadis” gri-cînepiu, şi sub coroana de păr alb 
împletit în cosiţe. Dansa menuetul cu o nobilă încetineală, după moda din 
tinereţea ei. Am băgat de seamă că domnul de Montgaillard a fost primul 
care a urmat pilda guvernatorului, luînd la dans o tînără creolă dintre cele 
mai nostime, în rochie vişinie, care îl sorbea din ochi. 

Saloanele dădeau spre grădină unde, din loc în loc, pe marginea aleilor, 
pe sub manghieri şi magnolii, tremurau mici flăcărui în boluri de sticlă 
colorată. Noaptea era apăsătoare. Miresme puternice şi amestecate parfu¬ 
mau întunericul, la fel ca odinioară, cînd Sosthene îmi spunea că se 
hotărîse să se „însoare”, fără să ştie cu care. Nu doream deloc să iau parte 
la agitaţia acestei „societăţi” întemeiate pe sete de cîştig, pe înşelătorie, şi 
stăpînită de o vanitate comică. Am coborît pe furiş treptele peronului şi am 
intrat în grădină ca să mă bucur de puţină linişte, în aşteptarea 
momentului cînd voi putea să plec. 

O puzderie de stele sclipeau pe cer. Tocmai era să intru pe o alee, 
întunecoasă cu desăvîrşire din pricina cupolei de ramuri, cînd o voce mă 
opri: 

— Domnule de Tous-Les-Saints, ati avea bunătatea să-mi oferiţi braţul 
domniei-voastre? Mă tem să nu-mi scrîntesc un picior. 

Am recunoscut glasul Eponinei. Deci, mă pîndise, mă urmărise. Ce voia 
de la mine? în orice caz, nu era cu putinţă să dau îndărăt. Ori eşti un om 
politicos, ori nu eşti. M-am înclinat, pe cînd ea rostea mai departe: 

— E prea multă lume şi poţi să mori de căldură şi-apoi, pentru mine, 
dansul, astăzi... Mă rog, mă sufocam şi am simţit nevoia să iau puţin aer. 

îşi trecu braţul sub al meu. Nu ştiam ce să spun şi eram ferm hotărît să 
nu las să-mi scape nici o confidenţă, dar ea atacă dintru bun început: 













— N-aţi mai venit niciodată în Santo Dominguo, domnule? 

— Niciodată, doamnă. 

— într-adevăr? Cînd v-am văzut zilele trecute, la cimitir, m-am gîndit 
că... 

— V-aţi înşelat, doamnă. Deşi sînt marinar, sînt şi călăreţ, şi de cîte ori 
cobor pe uscat, profit de împrejurare ca să-mi îndeplinesc dorinţa de a 
călări. Aşa am pornit-o drept înainte, la întîmplare şi am văzut o inscripţie 
care arăta calea spre cimitir. Aceasta-i explicaţia. 

— Vă plac cimitirele? 

Rostise fraza aproape cu nepăsare. Dar eu, care ştiam ce-i poate pielea, 
aveam chef s-o bat. M-am mulţumit să-i răspund pe negîndite: 

— Ce fel de om trebuie să fie acela care să iubească moartea? 

Nu-şi pierdu cumpătul şi urmă pe acelaşi ton firesc: 

— E frumos, nu-i aşa? Trist şi frumos. La malul mării. Un cimitir 
pentru marinari. Cred că acolo se simt în largul lor, de nici nu le vine să 
creadă că sînt morţi de-adevărat. 

Bună invenţie! Cum să îndur asemenea vorbă? Ea continuă : 

— M-aţi văzut la mormîntul părinţilor mei, pe care i-am pierdut acum 
trei ani. A trecut timpul de doliu, dar cînd mă duc acolo e ceva mai presus 
de forţele mele, mi se pare că au murit ieri: mă îmbrac toată în negru şi îmi 
pun mantila. Mama era de origine spaniolă. 

Am lăudat-o pentru pietatea filială de care dădea dovadă. Scoase un 
suspin, apoi şopti: 

— Ah! domnule, viaţa nu-i întotdeauna veselă pe-aici. 

N-am mai putut să mă reţin. 

— Viaţa este aşa cum şi-o face omul, doamnă, adică, în general aceea 
pe care o merită, i-am spus pe ton sec. 

Mina i se crispă pe braţul meu. 

— Ah! domnule, am visat o altă viată. 

Vocea îi tremură, căpătă un ton plîngăreţ. îşi închipuia că mă va 
înduioşa? 

— Cred, i-am răspuns pe acelaşi ton, că ar fi mai înţelept să ne 
întoarcem. Soţul domniei-voastre ar putea să fie îngrijorat. 

Sări ca arsă, în pragul furiei. 

— Soţul meu! Cred că vă bateţi joc. Am şase copii şi arăt cu zece ani 
mai mult decît vîrsta mea. Am ajuns o femeie bătrînă. Cine s-ar mai 
interesa de mine? 

Dintr-un rest de politeţe, am protestat, moale: 

— Ei, nu vorbiţi aşa! sînteţi încă tînără. 

— Tînără! strigă ea mînioasă. Ca vîrstă, poate, dar nu-mi fac nici o 
iluzie: aflu în flecare zi privindu-mă în oglindă. Ah! iertaţi-mă, domnule, 
dacă vi se pare că sînt puţin cam nebună. Cînd v-am văzut la cimitir, am 
avut impresia că v-am mai întîlnit cîndva. Semănaţi nespus cu cineva pe 
care l-am cunoscut şi care este aproape de vîrsta domniei-voastre. Era 








sublocotenent pe o corabie care făcea negoţ cu negri. Se numea Felix 
Lafortune. Nişte împrejurări nefericite ne-au despărţit. Aţi putea fi rude. 
Numele acesta nu vă spune nimic? 

— în familia mea nu se află oameni de rînd, doamnă. 

îşi retrase mina de pe braţul meu. 

— N-am vrut să vă jignesc. Se poate să semănaţi fără... 

De data asta era în adevăr gata să plîngă, dar de ce mi-ar fî fost milă de 
femeia asta grasă şi dărîmată? Ei îi fusese milă de mine? Nu s-ar fi putut 
ca, din pricina ei, să zac în clipa asta culcat la zece picioare sub pămînt, ca 
Sosthene, în micul cimitir unde, după părerea ei, nu te simţeai mort 
cu-adevărat? 

— Să sfîrşim vorba, doamnă, am spus. Discuţia noastră a rămas fără 
obiect. Să ne întoarcem. 

Ajunsese la capătul puterilor. Fu cutremurată de un suspin, şi în clipa 
aceea nu m-am putut împiedica să nu mă gîndesc că venea cu o întîrziere 
de şapte ani. „Vă rog să credeţi că regret cele întîmplate” - e tot ce a putut 
găsi să spună atunci pentru moartea a trei oameni. 

— Doamnă, am adăugat cu răceală, vi se vor înroşi ochii. Veniţi-vă în 

fire, sau toată lumea va crede că ati fost bătută. 

* •> 

Bîigui, hohotind, cu gura înfundată în batistă. 

— De ce sînteţi atît de rău? Cu ce v-am greşit? N-aţi iubit oare 
niciodată? 

Mă cuprinse o dorinţă nebună să-i dezvălui că eu eram acel Felix 
Lafortune pe care nu-1 uitase. Mi-am strîns pumnii, mi-am înfipt unghiile în 
podul palmelor şi am izbutit să mă stăpînesc. Nu-mi dictase oare ea singură 
răspunsul nimerit pentru a curma asemenea copilării? 

— Ba da, doamnă, am spus fără grabă. Am iubit, iubesc încă şi mereu 
mai mult femeia cu care m-am însurat. 

Suspinele ei sporiră. Scena durase prea mult. M-am înclinat. 

— Adio, doamnă. îngăduiţi-mi să vă las pradă sensibilităţii 
domniei-voastre excesive. Sluga! 

în vreme ce ea îşi sufla nasul şi îşi ştergea ochii, m-am întors în 

saloanele scăldate în lumină. Petrecerea era în toi. Viorile scîrtîiau, tobele 

•> ' 

bubuiau, dansatorii alunecau ritmic pe parchetul cernit, care duduia sub 
tălpile lor. Uneori, cîte un muzicant negru începea să scoată nişte strigăte, 
care accelerau mişcarea şi îţi aminteau că nu te afli la Versailles. O mînă se 
aşeză pe umărul meu. L-am recunoscut pe guvernator. 

— Unde dracu aţi fost, dragă viconte? V-am căutat pretutindeni. Fac 
prinsoare cu aţi avut o aventură galantă. Aşa-i? Ah! seducătorule! Tocmai e 
aici o persoană drăgălaşă care arde de nerăbdare să vă cunoască mai bine. 
V-o las în grijă şi, mai ales, să n-o răpiţi cumva. M-aţi vîrî în mare 
încurcătură. 

Drăgălaşa persoană era doamna de Capefigue, acea Valerie care ştia atît 
de bine să se slujească de cravaşa şi de gîrbaci. Mă privea zîmbitoare şi 



304 



văzui îndată că zîmbetul ei era silit. Am mai observat că ochii, la fel de 
albaştri ca ai surorii ei, aveau o strălucire mai rece, strălucirea tăioasă a 
sticlei. Eponine, roabă a unei lenevii întrerupte de mînii bruşte, se 
îmblînzise. Valerie, dimpotrivă, lăsînd la o parte grăsimea, era parcă pietri¬ 
ficată în îndîrjire. Ea a fost aceea care, în noaptea dramei, aşa cum îmi 
aduceam bine aminte, îl anunţase pe Sosthene că, pentru a o lua de 
nevastă, trebuia mai întîi să-l ucidă pe novio. Ea luase iniţiativa întîlnirii. 
Eponine se mulţumise s-o urmeze. în străfundul firii sale era numai 
uscăciune. Pentru a-i tine intenţiile în frîu, nu trebuia să-i las nici cel mai 
mic avantaj. 

— Dansaţi, domnule? mă întrebă Valerie. Dansasem şi în „casa cea 
mare” şi îşi amintea de asta. 

— N-am fost niciodată îndemînatic la acest exerciţiu, doamnă, i-am 
răspuns cu o abia schiţată expresie de regret. 

Spuse cu glas plin de dulceaţă: 

— Ce păcat pentru domnia-voastră, domnule! Cu ţinuta pe care o aveţi, 
cu siguranţa în gesturi, aş fi jurat... 

în momentul acesta, domnul de Montgaillard trecu foarte la timp prin 
faţa noastră. I se lungise falca. L-am tras de mînecă şi i-am spus: 

— Dragă prietene, aţi fost desigur prezentat doamnei de Capefigue? 

— Bineînţeles, dragul meu, şi profit de acest prilej ca să-i aduc din nou 
omagiile mele călduroase. 

Deşi păru sîcîită de intervenţia unei a treia persoane, îşi făcu vînt cu 
evantaiul şi răspunse ceva cam prea repede: 

— O femeie cinstită primeşte întotdeauna cu plăcere dovezile de 
curtenie ale unui bărbat politicos, domnule, chiar dacă nu se aştepta la ele. 

Replica era cam dură, şi Montgaillard o privi pe doamnă cu uimire, dar 
eram hotărît să nu-i las timp de gîndit. 

— Dragă viconte, i-am spus, îmi daţi voie s-o înştiinţez pe doamna de 
Capefigue că dansaţi ca un zeu, aşa cum am văzut şi adineauri? 

Fruntea căpitanului din garda-marină se întunecă. 

— Să nu mai vorbim, strigă el cu o voce atît de răsunătoare, încît am 
fost obligat să-i fac semn să vorbească mai încet, ceea ce de altfel făcu pe 
dată. Scuzati-mă, doamnă, dacă mă veţi socoti înfumurat. Bineînţeles, 
domnul de Tous-les-Saints exagerează, după cum i-e obiceiul. Nu am 
pretenţia că strălucesc ca o stea de prima mărime în arta dansului şi n-am 
avut niciodată ambiţia să-mi isprăvesc zilele în pielea unui maestru de 
balet, dar, în sfîrşit, mă descurc la rigaucLon la fel de bine ca oricare altul. 
Or, închipuiţi-vă, acum cîteva clipe credeam că, prin darurile mele atît 
naturale cît şi căpătate, aş fi meritat nu zic favorurile - nu sînt un libertin - 
nici măcar favoarea, dar, să zicem... simpatia unei tinere persoane ale cărei 
farmece îmi păruseră demne de a reţine atenţia unui gentilom de rangul 
meu. Am dansat deci cu ea acel rigaudon care, aşa cum am mai avut 








cinstea să vă spun, constituie partea mea tare în muncile Terpsihorei, cînd, 
mă prind că nu ghiciţi... 

Făcu o pauză ca să respire înainte de a continua: 

— La dracu! după ce s-a terminat dansul, am ars la picioarele 
domnişoarei tămîia celor mai bine ticluite complimente pe care le ştiu, şi 
părea că-i face plăcere să mă audă. Ceva mai mult: extazul, zic bine, extazul 
i se întipărise pe faţă. Bun! Se organizează o gavotă. Mă pregătesc în chip 
firesc să culeg roadele elocinţei mele, să supun la o a doua probă succesul 
meu pe lîngă frumoasa fată. O rage, 6 desespoir 1 etc... Iată că se apropie un 
prichindel, fără altă recomandare decît mutrişoara lui, pe care l-aş fi putut 
duce în braţe fără greutate ca să-l pun la fiert în cazan. O ia de mînă pe fata 
cucerită de mine şi îmi spune cu un glas mieros, care nici măcar nu i s-a 
zugrăvit pe mutră: „Iertaţi-mă, eu sînt el novio, domnule.” Nu ştiam ce vrea 
să zică acest puişor cu caş la gură, cînd obiectul disputei interveni cu un 
zîmbet foarte graţios. „Este logodnicul meu, domnule. Vă mulţumesc că 
m-aţi luat la dans cît timp l-am aşteptat.” Şi uite-aşa dispar amîndoi. Fir-ar 
să fie! Vicontele Anicet-Blaise-Valentin de Montgaillard, ai cărui strămoşi au 
luat parte la lupta de la Bouvines, să slujească drept dublură unui 
ţafandache fără obîrşie, abia ieşit din fustele doicii! Nici nu mi-am venit încă 
în fire. în orice alt loc m-aş fi aflat, îl spintecam în două. 

Bravul Montgaillard! Se făcuse stacojiu pînă peste urechi. Iar doamna 
Capefigue, cu nedezminţitul ei suflet bun, îşi muşca buzele ca să n-o 
bufnească rîsul. 

— Bine aţi făcut, domnule, că v-aţi stăpînit furia, zise ea. Aceşti novios 
de prin partea locului sînt foarte bănuitori, au sîngele iute, şi lupta ar fi fost 
inegală între domnia-voastră, bărbat de arme, şi un creol mititel şi turbat. 
De cele mai multe ori, asemenea poveşti se termină cu moartea unui om, 
adesea chiar a doi, trei. 

— Doi sau trei, cum aşa? 

— Pentru că un novio nu se bate niciodată singur, domnule. Este 
asistat de un prieten. Dacă e ucis, celălalt îşi face o cinste din a-i lua locul 
în încăierare. 

Deşi i se adresa lui Montgaillard, Valerie mă privea într-una din colţul 
ochiului, iar eu mă arătam şi interesat şi uşor detaşat faţă de cele povestite. 
Deodată îşi înclină capul într-o parte, privindu-1 pe căpitan eu o expresie de 
galeşă visare, care îi aparţinea fostei Valerie, aceea pe care o cunoscusem 
cu opt ani mai înainte. 

— Cel mai limpede lucru din toată povestea asta, domnule, este că n-aţi 
putut face demonstraţia talentelor domniei-voastre în materie de gavotă. 


1 O rage, 6 desespoir! O vieillessa ennemie! 

O cruel souvenir de ma gloire passee! 

(Turbare! Deznădejde! Duşmane bătrîneţi, / Acesta-i dar sfîrşitul frumoasei mele vieţi? 
), monoloqul lui Don Dieqo din Cidul de Corneille, actul I , scena 5. în romîneşte de St. O. 
Iosif, E.S.P.L.A., 1956. 

Montgaillard era un bărbat prea politicos spre a se da în lături de la o 
invitaţie atît de străvezie. 

— Dacă ati vrea să-mi faceţi cinstea, doamnă... 

Valerie îmi aruncă o altă ocheadă batjocoritoare, înainte de a începe 
dansul cu el. Deşi se îngrăşase, îşi păstrase o bună parte din graţia de 
odinioară şi dansa de minune. 

— Ei, bine! Ei, bine! viconte, rosti în spatele meu vocea jucăuşă a 
guvernatorului, l-aţi lăsat să v-o sufle pe doamna de Capeflgue. Aveţi 
dreptate, nu mai e în prima tinereţe, femeile de-aici se trec iute, dar cred că 
e focoasă. E-adevărat că aveţi timpul măsurat: mîine ridicaţi ancora şi n-aţi 
avea răgazul necesar să-i puneţi coarne lui Capefigue care, fie vorba între 
noi, e-un sălbatic sadea şi ar merita-o cu vîrf şi îndesat. Ah! fericit om, că 
puteţi porni din nou pe mare! Dragostea m-a făcut să renunţ la ea şi trebuie 
să mărturisesc că nu regret deloc. Soţia mea e-un înger cu chip de om. O să 
vedeţi, veţi ajunge şi domnia-voastră aici. Vine o clipă cînd le sună ceasul şi 
celor mai înrăiţi necredincioşi - nu fac nici o aluzie! - şi cînd înţeleg nevoia 
de a se căpătui. Umblînd creanga, nu-ţi afli mîntuirea. 

Nu-i spusesem că eram însurat. Se făcuse tîrziu. L-am întrebat dacă 
pregătise un joc de artificii, aşa cum auzisem că se obişnuia în insulă. 

— Pentru numele lui Dumnezeu, strigă el, nu-mi vorbiţi de obiceiul ăsta 
afurisit. Ultima oară cînd am dat aici un joc de artificii, anul trecut, s-a 
iscat un foc pîrdalnic. Au fost distruse douăzeci de colibe, şi două negrese 
au ars de vii ca şoarecii. Ar fi putut să cuprindă întreg oraşul. De-atunci am 
interzis jocurile de artificii pe întreaga insulă Santo Dominguo, în afară de 
cazurile cînd se cere o autorizaţie specială, pe care însă refuz categoric s-o 
dau. 

între timp, mă uitam cum dansa, în mijlocul rochiilor pestriţe şi al 
surtucelor brodate, perechea alcătuită de Valerie şi Montgaillard. Statura 
impunătoare a ofiţerului îmi îngăduia să nu-1 scap din ochi. O vedeam pe 
Valerie cum îi vorbea fără întrerupere. Nu era nevoie să mă întreb ce i-ar 
putea spune. Desigur îl încolţea cu întrebări meşteşugite despre mine. Mă 
felicitam că-mi dăduse prin minte să-l previn să nu scoată o vorbă. Dar nu 
va izbuti ea oare să-i înlăture discreţia şi să-i smulgă unele mărturisiri, care 
îi vor risipi orice urmă de îndoială? Ce se va întîmpla atunci? îl va înştiinţa 
pe guvernator? îl va demasca pe un anume Felix Lafortune, vinovat de a-i fi 
ucis pe cei doi novios, Gilles Dugain şi Zacharie Pioux, a căror moarte 
trebuia răzbunată? 

— Ah! reluă vorba domnul de Roberval de la Touche, neştiutor faţă de 
aceste urzeli, să nu credeţi că rolul de guvernator e liniştit într-o insulă ca 
asta, care, prin bogăţiile sale naturale, reprezintă o pradă grasă pentru 
duşmanii hrăpăreţi. Acum, cînd războiul a început din nou, sîntem expuşi 
la o debarcare a englezilor. După ultimele veşti, două nave mari ar fi sosit în 
Jamaica, cum s-ar zice la două aruncături de praştie, şi ar fi ambosat la 
Port-Royal, spre răsărit. Şi nu mai vorbesc de piraţii aceia blestemaţi, care 

nu fac decît să arunce gaz peste foc, oricare ar fi ţara lor de baştină. De ce 
să nu rămîneţi într-un loc sigur, cu cele treizeci şi şase de tunuri, sau, cel 
puţin, să socotiţi Capul Francez drept port de legătură! M-aş simţi mai 
liniştit... Ei! dar să nu ne facem idei negre! Dacă vom fi atacaţi, ne vom 
apăra; la nevoie, vom lua chiar iniţiativa... Cum îndrăznim oare să ne 
gîndim doar la răni şi cucuie, cînd o fiinţă încîntătoare ca doamna de 
Terrasson vine cu atîta graţie să ne ţină tovărăşie? 

în adevăr, Eponine apăruse în faţa noastră. Se vedea că se străduise, 
dar nu izbutise decît pe jumătate, să-şi repare obrazul răvăşit. Era trasă la 
faţă. O dungă amară i se săpase în colţul buzelor. 

— O stea urmează alteia, spuse curtenitor guvernatorul. Acum o clipă 
am stat de vorbă cu doamna de Capefîgue. 

Ea se clătină deodată pe picioare, şi el o sprijini. 

— Ce aveţi, scumpă doamnă? Vă supără ceva? 

— Iertaţi-mă, spuse ea, desfăcîndu-şi evantaiul şi lăsînd să se vadă 
doar ochii, care aruncau priviri rătăcite. Mă înăbuşeam de căldură şi am 
ieşit o clipă. Acum mă simt mai bine. Nu vă faceţi griji din pricina mea. 

— Dragă prietenă, continuă el, ştiu ce vă trebuie. Tafia, dacă e de bună 
calitate, şi se consumă cu moderaţie, reprezintă un tonic admirabil. în doi 
timp şi trei mişcări, poate învia omul din morţi. Vă cer doar să păstraţi 
secretul acestui leac, deoarece ştiţi că, aici... Ssstt! 

Duse un deget la buze, făcu un semn majordomului şi îi spuse ceva la 
ureche. Mulatrul zîmbi şi se înclină. 

Gavota se terminase. Montgaillard veni spre noi cu Valerie, care arbora 
un aer triumfător. 

— Aveţi dreptate, îmi spuse ea. Prietenul domniei-voastre este un 
excelent dansator. Şi ce om de spirit! Era cît pe ce să uit un pas, atît de 
mult am rîs la o vorbă a lui de duh. 

— Povestiţi-ne şi nouă, spuse guvernatorul. 

— La drept vorbind, domnilor, a-1 imita ar însemna să stric totul, şi ar fi 
îndreptăţit să mă creadă o neroadă. 

Montgaillard îşi răsuci mustaţa. 

— Domnule guvernator, doamna vă spune toate acestea doar pentru a 
mă consola de vorbele aspre pe care mi le-a adresat. 

— Vorbe aspre, domnule? 

— Pentru care nu vă port pică, frumoasă doamnă. Nu m-aţi întrebat 
domnia-voastră dacă e o nouă modă la Paris să porţi mustaţă? 

— Şi domnia-voastră mi-aţi răspuns că e doar o tradiţie, pe care o poţi 
urma sau nu, a ofiţerilor din garda marină. 

— Şi nu mi-aţi întors vorba că există unele tradiţii prea puţin 
recomandabile? 

— M-am limitat să observ că nişte gentilomi cu trăsături regulate, ca 
domnia-voastră sau ca domnul de Tous-les-Saints, puteau foarte bine să 
renunţe la această podoabă de prisos. 

Montgaillard dădu din cap. 

— în ce mă priveşte, aşa cum am avut onoarea să vă spun, nu ştiu dacă 
aveţi dreptate. Am lăsat să-mi crească mustaţa de cum am intrat în slujbă. 
Cu vicontele de Tous-les-Saints este altceva. Nu s-a hotărît la asta decît în 
timp ce străbăteam oceanul. Cuprins de un subit spirit de întrecere, a vrut 
chiar să-şi arate superioritatea faţă de mine, lăsînd să-i crească şi 
barbişonul care îl face să semene cu răposatul rege Ludovic al XlII-lea, dacă 
nu chiar cu cardinalul Richelieu. 

Guvernatorul izbucni în rîs. Căpitanul rîse şi el din toată inima, şi 

veselia sinceră a celor doi bărbaţi contrasta izbitor cu rîsetele silite ale 

î 

Eponinei şi Valeriei, în ochii acesteia din urmă sclipea o voioşie suspectă. în 
cei ai surorii ei, citeam un fel de spaimă. 

Majordomul veni purtînd o tavă cu un pahar de tafia, pe care Eponine îl 
luă îndată şi îl bău cu mici înghiţituri. 

— Acum vă simţiţi ceva mai bine, scumpă doamnă? 

— Mii de mulţumiri, domnule guvernator, răspunse ea cu glas stins. Mă 
simt chiar atît de bine incit parcă am nişte furnicături în picioare şi aş vrea 
să dansez... 

— Straşnic! 

— ...cu domnul de Tous-les-Saints. 

— Vicontele nu dansează, zise Valerie cu acreală în glas. M-a refuzat 
adineauri, şi mi-a declarat că nu se pricepe la dans. 

— Pe mine nu mă va refuza, răspunse Eponine, deoarece eu am să-l 
conduc. 

îmi aruncă o privire atît de rugătoare, incit m-am temut să nu 
izbucnească în plîns dacă m-aş fi încăpăţînat să refuz. 

— Pe riscul domniei-voastre, îi spusei, ridicînd din umeri. 

Greu pentru mine era să mă prefac stîngaci şi în acelaşi timp să mă 
feresc să fiu ridicol. Nu ştiu dacă am izbutit, căci abia făcusem cîţiva paşi, 
şi îmi şopti fără să mă privească: 

— V-am recunoscut din prima privire. Aşadar, domnia-voastră sînteţi 
domnul Lafortune, sublocotenent pe bordul corăbiei la Petulante. 

— Nu e numele meu, îi răspunsei calm. 

Ea suspină şi rosti mai departe: 

— Nu ştiu de ce l-aţi schimbat şi nici nu vreau să aflu care este cel 
adevărat. Aflaţi numai că nu trebuie să vă fie teamă de nimic, nici de 
Valerie, nici de mine. Trecutul este îngropat, şi nu ne stă în putere să 
înviem morţii. Amîndouă sîntem măritate, avem copii. Scandalul pe care am 
izbutit să-l evităm, acum opt ani, n-a mai fost scormonit. De altfel am fi 
primele care am suferi de pe urma unui asemenea lucru. Soţii noştri ar fi în 
stare să ne ucidă. 

— în cazul acesta, de ce mă mai întrebaţi? 

— S-a spus că vestitul căpitan Lafortune, Spaima Caraibilor, şi 
domnia-voastră, sublocotenentul cu acelaşi nume, nu erau decît una şi 
aceeaşi persoană. E-adevărat? 

— Sînt vicontele Le Gendre de Tous-les-Saints, reprezentant oficial al 
Companiei Assiente şi trimis al regelui. 

— Nu vreţi să spuneţi nimic... Ah! îmi pierd minţile. Cred c-am să 
înnebunesc. Nu există femeie mai nenorocită decît mine. 

— Aveţi şase copii. 

— Cu ce tată! 

— Nu spuneţi mai mult. Aţi fost foarte frumoasă. Dansăm ca nişte 
prieteni buni, cel puţin fără ranchiună, dacă nu chiar fără remuşcări. 

în clipa aceea am privit-o. Chipul i se luminase. 

— în sfîrşit! spuse ea foarte încet, cu glas tremurător, aţi mărturisit că 
m-aţi cunoscut pe vremea cînd toţi bărbaţii erau la picioarele mele. 
Mulţumesc! Acum e-un sfîrşit frumos... Dumnezeu să vă aibă în pază, 
domnule! 

Am condus-o lîngă sora ei, care îşi păstrase atitudinea sfidătoare. 

— Nu ştiu cui să-i fac complimente, surorii mele, sau domniei-voastre, 
îmi spuse ea. V-aţi descurcat destul de bine pentru un începător, viconte, şi 
alcătuiţi împreună o pereche potrivită de minune. Sper că n-o să-mi refuzaţi 
şi gavota aceasta, cum aţi făcut adineauri. 

N-aveam de ce să mă mai tem de ea. Am dansat gavota cu Valerie. N-a 
scos o vorbă cît a durat dansul, dar nu s-a sfiit să mă strîngă de mînă cu 
înţeles şi să se lipească de mine. 

Muzicienii îşi lăsau instrumentele şi ea îmi şopti la ureche: 

— Aţi remarcat unghiile mele, sublocotenent Lafortune, care aţi fost 
avansat în grad, motiv pentru care vă felicit din toată inima? Nu mai sînt 
ascuţite, tăioase ca briciul. Vremurile s-au schimbat. Nu mai am nevoie de 
ele ca să le scot ochii îndrăzneţilor. Am încetat să mai fiu o femeie 
primejdioasă. 

Avu un rîs care m-a îngheţat. 

— Ţineam să vă mai spun un lucru. Am regretat într-adevăr, pe 
vremuri, ce s-a întîmplat cu nefericitul prieten al domniei-voastre, 
sublocotenentul.... ah! îmi scapă numele... Un băiat atît de atrăgător! 
Trebuie să mă înţelegeţi: cum mi-ar fi putut trece prin minte că un tînăr 
ofiţer ca el, obişnuit cu mînuirea armelor, avea să se lase ucis de unul ca 
Zacharie Pioux? Zacharie Pioux! Era încă şi mai prost decît Capefigue! 

îmi venea s-o strîng de gît. 

şadar, dragă prietene, v-aţi dat bătut în faţa doamnei de 
Capefigue, care, din motive necunoscute, dar certe, avea un dinte 
împotriva bărbii domniei-voastre. Ce folos dobîndiţi de pe urma 


acestei capitulări? Recunoaşteţi că rezist mai bine decît domnia-voastră la 
atacurile persoanelor de sex opus. 

Domnul de Montgaillard îmi vorbea astfel pe coverta corăbiei Vulcain, 
cînd tocmai ieşeam din canalul Capului Francez şi, ajutaţi de un vînt 
prielnic, ne îndreptam spre larg. îşi răsuci mîndreţea de mustaţă, 
lăsîndu-se în acelaşi timp pe vine, ca un călăreţ care, coborînd de pe cal, 
încearcă să-şi dezmorţească articulaţiile. 

— Drace! urmă el, fie vorba între noi, şi fără s-o bîrfesc pe această 
persoană plină de gust, care mi-a dat o mulţime de semne măgulitoare cu 
piciorul, n-aş fi deloc mirat dacă i-ar lua fustele foc. Păcat că n-am 
cunoscut-o decît în ajunul plecării: mi-a vorbit despre soţul ei cu nişte 
cuvinte! Un bădăran, un porc mistreţ care le pune jos pe toate negresele de 
pe plantaţia lui şi are vreo patruzeci de bastarzi cafea cu lapte! Se vede c-a 
fost foarte drăguţă şi mai păstrează încă resturi de frumuseţe. Ar fi fost o 
faptă bună... Basta! încă una care nu-şi va potoli foamea! ... Eraţi ocupat 
cu manevra şi eu priveam pe cheu prin lunetă. Ei bine, şedea acolo, 
împreună cu sora ei, care avea o lunetă, şi nu mai voia s-o lase din mină, 
încît erau cît pe ce să se ia la bătaie. Aşa sîntem noi. 

Mă bărbierisem şi ştiam de ce Eponine refuzase să-i dea surorii ei 
luneta. Nu se mai sătura să-l vadă iarăşi pe Felix Lafortune, aşa cum îl 
cunoscuse, şi îl va revedea astfel tot restul vieţii. 

Noaptea trecută, la puţină vreme după ce dansasem cu doamna de 
Capefigue, l-am vestit pe domnul de Roberval de la Touche că îi lăsam 
dreptul de proprietate asupra navei Endeavour, cu toată libertatea de a cere 
răscumpărarea căpitanului ei. Era să cadă pe spate. 

— O captură de asemenea valoare! Cred că glumiţi. 

— Nu sînt corsar, dragă domnule guvernator, şi socot că interesele 
regatului trebuie să treacă înaintea intereselor Companiei. V-aţi exprimat 
temerea faţă de un posibil atac al englezilor asupra insulei. Puneţi un 
echipaj bun la bordul lui Endeavour, şi cele opt tunuri ale sale nu vor 
prisosi să vă apere. Vă cer doar ca, în amintirea mea, să-l rebotezaţi 
Tous-les-Saints, şi să-l uşuraţi în folosul meu de cîteva butoaie de vin de 
Pico, din care am gustat cu multă plăcere. 




Se crăpa de ziuă cînd guvernatorul sosi într-o şalupă cu şase poloboace 
din vinul acela vulcanic, la care, în semn de mulţumire, mai adăugase unul 
cu cea mai bună tafia. în sfîrşit. înainte de a părăsi bordul corăbiei mele, 
făcu semn majordomului care îl însoţea, şi acesta îmi înmînă un pachet 
lunguieţ, bine legat cu sfoară. 

— E o altă amintire, viconte. Nu-1 deschideţi decît după ce veţi ridica 
pînzele, şi aflaţi că vă socot un om de onoare. 

După care, mă îmbrăţişa. 

Am dus pachetul în camera mea şi m-am întors să-l desfac, după ce 
domnul de Montgaillard isprăvise, de povestit aventura cu Valerie. Conţinea 
o sabie în teaca ei, şi o scrisoare, pe care am păstrat-o. Iată textul: 

Dragă domnule viconte, îngăduiţi-mi să vă ofer această sabie. A aparţinut 
unui sublocotenent care a servit pe la Petulante, corabie de negoţ cu negri. 
Nefericitul băiat, care se numea Sosthene Goujet, s-a stins din viaţă, acum 
opt ani, în împrejurări care n-au putut fi lămurite niciodată şi în care şi-au 
aflat moartea şi doi fii ai unor plantatori bogaţi. De altfel, aceştia din urmă 
erau nişte netrebnici, ca mulţi dintre fiii acestor negustori de vite, care nu s-au 
dezbărat încă de originea lor joasă, şi, desigur, ei purtau toată vina. Arma a 
rămas aici drept corp delict. Cred că de acum înainte nu se va putea afla în 
mai bune mîini decît ale domniei-voastre. 

Vă rog să credeţi, dragă domnule viconte, în sentimentele mele, prin care 
am onoarea să fiu al domniei-voastre prea plecată slugă. 

Xavier, 

marchiz de Roberval de la Touche, 

guvernator al insulei Tortue 

şi al Coastei Santo Domiguo. 

Aşadar ştia totul despre mine şi păstrase o deplină tăcere. Cum fusese 
oare informat? Prin surorile Cazenave? Nimic nu lăsa să se presupună acest 
lucru. Prin curierul Companiei Assiente, sosit înaintea mea în Santo 
Dominguo? Crozat, păstrînd sentimentul de neîncredere faţă de mine, o fi 
vrut să-l prevină pe guvernator, spre a-1 pune în gardă. Pe de o parte, mi se 
dăduse o misiune de încredere, şi, pe de altă parte, se luau măsuri împo¬ 
triva unor posibile abateri. La ceasul acesta, poate, marchizul Xavier de 
Roberval de la Touche întocmea un raport, în care arăta că vicontele Le 
Gendre de Tous-les-Saints, ex-sublocotenent Felix Lafortune, putea fi 
socotit un supus credincios al regelui. Dar nu mi se părea că Crozat ar fi 
putut să meargă pînă acolo încît să dezvăluie că sublocotenentul şi 
căpitanul fuseseră una şi aceeaşi persoană. 

Oricum ar fi fost, de acum înainte întorsesem o pagină. Santo 
Dominguo nu mai reprezenta o primejdie pentru mine. Adio, Eponine! Şi, 

sucind şi răsucind în mîini sabia prietenului meu, îmi spuneam că acum 
murise a doua oară. 

Trecurăm fără peripeţii prin Canalul Vîntului şi intrarăm în marea 
Antilelor, care ne-a primit cu o căldură de cuptor. Dacă guvernatorul nu se 
înşelase asupra celor două nave engleze ancorate la Port-Royal, era mai 
bine pentru mine să mă ţin cît mai departe cu putinţă de Jamaica. N-aveam 
de ce să caut cu luminarea o luptă inegală. Soarta nefericită a vrut ca după 
două zile de calm plat, cînd marea părea o oglindă netedă sub un soare de 
plumb, să fim prinşi de un uragan, însoţit de o ploaie torenţială şi de un 
vînt atît de puternic, încît era cu neputinţă să ţii cîrma. Doi dintre bascii 
mei au fost aruncaţi în mare, fără să le putem da vreo mînă de ajutor. 
Părintele Cornelius, ridicînd braţul pentru a-i binecuvînta, era să aibă 
aceeaşi soartă. Starea mării şi a cerului nu îmi îngăduia să măsor 
pierderile. Aveam impresia că nefericitul Vulcain, azvîrlit în toate părţile ca o 
coajă de nucă, făcea apă şi se învîrtea în jurul său. 

în sfîrşit, cînd vîntul încetă, în zorii tulburi ai unei zile, am zărit 
uscatul. Fusesem tîrîţi spre ţărmul insulei Jamaica, şi cele două nave, pe 
care voisem să le evit, se îndreptau asupra noastră, cu toate pînzele sus. 

Dacă nu izbuteam să le întorc spatele, lupta promitea să fie 
înverşunată. îmi amintesc că atunci m-am uitat la ceas: era ora şase 
dimineaţa. Pînă la ora unsprezece, întinzînd toate velele, am păstrat 
nădejdea că voi scăpa neatins. Pe la ora prînzului, am fost nevoit să renunţ 
la această idee. Urmăritorii mei fiind Ruby, care purta şaptezeci de tunuri, 
şi Kingly, cu cincizeci de tunuri, trebuia să mă hotărăsc să întorc cele 
treizeci şi şase de care dispuneam, împotriva celor o sută douăzeci de guri 
de foc ale duşmanului. Am observat prin lunetă că Ruby avea la bord un 
amiral, aşa cum arăta pavilionul său alb. Ca să mă intimideze? Mai 
vedeam, în afară de echipaj, o mulţime de soldaţi în uniformă roşie, care se 
plimbau agale pe puntea superioară, ca şi cum lupta ce avea să urmeze 
n-ar fi reprezentat pentru ei decît o simplă formalitate. Atunci, am strigat de 
pe puntea dunetei: 

— Prieteni, milorzii ăştia umflaţi vor să-şi bată joc de noi. Aproape 
jumătate din sabordurile lor sînt căptuşite cu tunuri de lemn. O să le 
arătăm noi că n-au de-a face cu nişte laşi. 

Cu toate acestea vasul amiral a tras primul în noi, nimic mai puţin decît 
o bordee din tribord, în vreme ce acolitul său ne ataca din coastă, şi mă 
întreb ce sfînt ne luase sub ocrotirea sa de-i făcuse pe tunarii englezi atît de 
nedibaci. Numai două lovituri atinseră arborada, una nimerind în catargul 
mare şi cealaltă în arborele artimon. în schimb, o ghiulea reteză capul 
secundului meu, bravul Jaureguy, şi alta, care trecuse printre picioarele 
mele, căzu peste pulberărie, de unde izbucni în curînd o pală de fum gros. 
Părintele Cornelius, care nu se lăsa lesne descumpănit, îşi citea breviarul la 
doi paşi de mine, ca şi cînd nimic nu se întîmpla. 







l 


■ 





— Părinte, îi spusei, daţi o mină de ajutor. Dumnezeu însuşi vă cere, 
prin netrebnica mea gură, să vă duceţi grabnic să stingeţi focul de la 
pulberărie. Dacă nu, vom arde cu toţii în purgatoriu. 

— Ziceţi asta numai despre domnia-voastră, îmi răspunse el, încruntînd 
din sprîncene. 

Totuşi dispăru iute prin gura unui tambuchi, stinse focul şi se urcă pe 
punte, cu chipul şi cu sutana înnegrite de fum. Tocmai cînd dădea să-şi 
deschidă iarăşi breviarul, o ghiulea înroşită trecu şuierînd pe lîngă bărbia 
lui, îi aprinse barba şi căzu apoi în mare. în orice altă împrejurare, ar fi fost 
un spectacol hazliu să-l vezi pe acest slujitor al Domnului ridicînd poalele 
anteriului şi vîrîndu-şi capul în el, lăsînd să i se vadă astfel nădragii; dar 
situaţia era prea tragică şi n-aveam nici un chef să rîd. Trebuia să ţin ochii 
bine deschişi spre a evita, prin bruşte schimbări de cîrmă, să intrăm sub 
focul artileriei inamice. între timp briza se înteţea. Am poruncit să se tragă 
asupra navei Ruby cu ghiulele legate cu lanţuri şi, din două lovituri bune, 
am avut norocul să-i dobor catargul mare. Vedeam bine că pretenţiosul 
amiral ar fi vrut să mă abordeze, ca să-şi arunce toţi soldaţii la bordul 
vasului meu şi să ne strivească prin număr. O nouă salvă îi dărîmă 
bompresul. Cu greu mai putea face o manevră, şi-atunci am putut să mă 
ocup de Kingly, care se apropia în chip primejdios. 

Planul meu se inspira din viclenia care îl ajutase atît de bine pe Furious 
împotriva noastră, în largul coastei africane, şi care, fără îndoială, ne-ar fi 
sortit pieirii, fără vitejia echipajului meu. Aşadar, m-am prefăcut c-o iau la 
fugă. Kingly insistă, ajunge în apropierea noastră, vrea să ne abordeze pe la 
spate. Cel puţin aşa crede căpitanul său. Error, sir! Stau lîngă timonier, ţin 
cîrma împreună cu el, şi Vulcain, scîrţîind din toate mădularele, se supune 
comenzii. îşi schimbă brusc direcţia, cam un sfert de învîrtitură de cîrmă, în 
aşa fel încît duşmanul, venind drept spre el, îl împunge de-a curmezişul. 
Zdruncinătura nu pricinuieşte stricăciuni serioase şi englezul se află într-o 
situaţie proastă. Aşa cum prevăzusem, bompresul lui a intrat în şarturile 
mele, şi nu poate folosi bateriile împotriva noastră, pe cînd toate tunurile 
mele de la tribord şi bombardele îl ciuruiesc cu ghiulele. 

Lupta fu scurtă. Pentru a întregi distracţia, unii dintre mateloţii mei 
azvîrleau grenade - şi, în această specialitate, bascii nu sînt întrecuţi de 
nimeni - alţii, cu puşca la ochi, trăgeau tacticos ca la ţintă. Cu siguranţă 
am fi putut pune mîna pe această navă frumoasă, dar tovarăşa ei, Ruby, 
era încă la prea mică distanţă şi putea să ne ofere surprize urîte. 

Am avut atunci prilejul să admir curajul unui gabier englez care, stînd 
călare pe arborele bompres, reteză partea de dinaintea lui cu o lovitură de 
toporişca, apoi tăie manevrele fixe care se încurcaseră în şarturile noastre. 
Brav matelot! Am îndepărtat flinta unuia dintre ai mei, care îl ochea şi, 
desigur, nu l-ar fi scăpat, Datorită lui Kingly a putut ieşi din neplăcuta 
situaţie în care se afla, iar eu m-am grăbit să ies în larg. 







Pierderile noastre erau mari: cinci morţi, în afară de bietul Jaureguy. 
Catargul cel mare, fiind lovit, ameninţa să se prăbuşească, şi velatura, 
ciuruită de mitralii, ne împiedica să luăm viteză. Din fericire, inamicul era 
mai lovit decît noi şi cînd vîrful catargelor lui dispăru la orizont, părintele 
Cornelius declară că se cuvenea să dăm ultimele onoruri morţilor. îşi recită 
rugăciunile cu solemnitatea obişnuită, deşi urmele carbonizate ale bărbii şi 
sutana lui murdară îl făceau să pară mai degrabă pirat decît preot. 

A doua zi am întîlnit în cale o fregată din Vlissingen 1 , înzestrată cu 
optsprezece tunuri. Căpitanul ei nu era lipsit de îndrăzneală, sau, poate, 
crezu că eram prea prăpădiţi să-l înfruntăm. Pe scurt, avu obrazul să ne 
atace. Ne-am ciorovăit timp de aproape un ceas, la capătul căruia, cu 
greementul distrus cum era, am fi binevoit să-l iertăm, dacă s-ar fi predat. 
Dar nu făcu asta şi, fiind greu lovit în opera vie, se scufundă în cîteva clipe, 
cu pavilionul sus. 

Planul meu dintîi era să ajungem la Portobello. Ne aflam la începutul lui 
septembrie şi ar fi trebuit să-mi amintesc că această perioadă a anului este 
cea mai primejdioasă pentru navigaţia în marea Antilelor. Nu numai că, din 
mai pînă în noiembrie, plouă aici fără întrerupere, dar mai şi eşti nevoit să 
mergi împotriva curenţilor şi să navighezi în volte, sau să te războieşti cu 
vîntul de apus. 

Dacă l-aş fi lăsat să-şi facă de cap, vîntul ăsta blestemat m-ar fi alungat 
pînă în Africa. Am luat hotărîrea înţeleaptă de a ne îndrepta spre 
Cartagena, unde am ajuns după trei săptămîni. 

Cartagena - Cartagena Indiilor, cum spun spaniolii - este un fel de 
Saint-Malo de la tropice, cu centura sa de ziduri înalte. Dacă ele ar fi fost 
terminate, în 1697, baronul de Pointis 2 n-ar fi luat atît de repede în 
stăpînire cetatea. Trecuseră şase ani de la această faptă de arme şi echipe 
de negri încă mai lucrau, sub ameninţarea biciului, la întărirea zidurilor. 

Mai întîi i-am făcut o vizită directorului Companiei Assiente, cavalerul 
Calixte de Larieu, care, în principiu, era tare şi mare peste agenţii din 
Panama şi din Peru. Era un gentilom din Bearn, lung şi gălbejit ca o 
luminare de Paşti. Mă uimi din prima privire prin luxul costumului său. 
Purta un minunat gheroc roşu ca focul, cu volane plisate şi mîneci bufante, 
o cravată de borangic alb cu bobiţe de aur şi un inel cu un smarald imens 
în deget. După ce m-a îmbiat să iau un pahar de jerez, începu să se 
văicărească de soarta nenorocită care îl azvîrlise în Noua-Grenadă. 

— Ah! domnule, desigur că, în ziua cînd am primit să vin în ţara asta 
blestemată, nu eram în toate minţile, îmi fusese zugrăvită drept un adevărat 
rai pe pămînt. Fir-ar să fie! Clima e la fel de îngrozitoare ca şi oamenii. 
Guvernatorul, don Miguel Gome de Pimienta, dracu să-l ia! face pe marele 
senior. Ar fi şi prost să n-o facă. Madridul e departe, şi aproape tot argintul 


1 Port olandez, la Marea Nordului. 

2 Jean-Bernard de Pointis (1645-1707), marinar francez care, în 1697 a cucerit portul 
Cartagena, din America. 

scos din minele de la Santa Fe intră în buzunarul lui. Majestatea Sa 
Catolică abia dacă primeşte doi reali dintr-un piastru. Şi-atunci eu, 
reprezentantul celui mai mare rege din lume, aş putea să duc un trai de 
sărăntoc? Cinci mii de piaştri abia mi-ar fi de ajuns pentru a-mi acoperi 
cheltuielile. Compania îmi dă doar jumătate. Pe vremea cînd portughezii se 
ocupau de negoţul cu negri, vindeau una peste alta, fie anul bun sau rău, 
între o mie două sute şi o mie cinci sute de bucăţi de abanos. Odată cu 
războiul, corăbiile s-au rărit, şi Compania Assiente n-o să-mi mărească 
simbria pentru trei sute de negri cu cîte trei sute de piaştri unul. S-ar părea 
că întreg negoţul cu negri între Vera Cruz şi Peru ar trebui să fie supus 
controlului meu. Adevărul este că fiecare caută să tragă spuza pe turta sa. 

I-am răspuns că, în aceste condiţii, ar fi mai bine să se desfiinţeze 
factoria din Cartagena şi că e de datoria mea să propun acest lucru 
Companiei. Mă privi pieziş şi spuse mai departe: 

— Să nu faceţi una ca asta, domnule. Unde legi capra, acolo trebuie să 
pască. Ce-aţi fi făcut în locul meu? între mine şi don Miguel nu se dădea o 
luptă egală. Cum să restabilesc echilibrul? Avea o fată, Conchita, zbanghie 
şi şchioapă, care nu găsea pe nimeni s-o ia. M-am însurat cu ea, domnule. 
Cu zestrea ei, îl ţin pe socru în frîu. întrucîtva e o luptă pe viaţă şi pe 
moarte. Va învinge acela care va da cele mai strălucite fiestas. Cum el are 
cu douăzeci de ani mai mult decît mine, trag nădejdea să cînt recviemul pe 
sicriul acestui hidalgo înainte de a-mi toca ultimul dublon. 

Spunîndu-mi acestea, mă pofti în ziua următoare la cină, unde avea să 
fie de faţă şi socrul guvernator. 

Am primit şi m-am dus să vizitez rezervaţia de negri. Era o baracă 
împuţită, la marginea unei bălţi. Vreo zece negri, cu obrazul pămîntiu, 
scuturaţi de friguri, aşteptau să-şi dea sufletul în mîinile diavolului. Cel 
puţin aşa credea vătaful care, cu biciul la brîu, îi supraveghea ţinîndu-se de 
nas. Acest personaj, care avea un picior de lemn, se crezu dator să-mi 
istorisească viaţa lui. Fusese boţman pe Saint-Esprit, corabie cu cincizeci de 
tunuri şi, în 1692, în lupta de la Hougue, un catarg, în cădere. îi zdrobise 
piciorul. 

— Domnul de Tourville a fost trădat, domnule. Dacă n-ar fi fost aşa, aş 
fi rămas cu piciorul teafăr şi n-aş fi fost silit să-mi părăsesc slujba. Ah! ce 
blestem! după ce ai avut sub comandă nişte marinari bravi, să te vezi acum 
mărginit, drept orice distracţie, să mîngîi spinările negrilor ăstora împuţiţi. 

Ilustrîndu-şi vorba cu fapta, îşi ridică biciul şi-l repezi pe coapsele goale 
ale unui captiv nenorocit, care părea să fi intrat în agonie şi care, după o 
ultimă tresărire, înţepeni pentru totdeauna. 

— Unul mai puţin, spuse el rînjind. 

L-am întrebat cu răceală care e numele şi prenumele lui. 

— Coquebert Jean-Baptiste, îmi răspunse, rînjind într-una. 




/ 

— Află deci, Coquebert Jean-Baptiste, că negrii nu sînt nişte vite pe 
care să le chinui după plac. Eşti concediat şi şterge-o îndată, dacă nu vrei 
să-ţi mîngîi coastele cu sabia mea. 

Mi-am scos sabia din teacă. M-a privit cu o mutră uluită. 

— Haide, ticălosule, şterge putina dacă ţii la viaţă. I-am zgîriat bărbia 
cu vîrful armei. Se dădu îndărăt, încă nesigur, apoi o luă la sănătoasa. Am 
zărit atunci în uşa barăcii un mulatru care îşi holba ochii pieriţi de frică. 
Era ajutorul de supraveghetor, care îmi spuse că se numeşte Epiphane, şi, 
cu toate că era un om liber, cînd se îmbăta, Coquebert nu se lăsa pînă nu-1 
biciuia şi pe el. 

— Epiphane, i-am spus, de-acum înainte tu vei fi vătaful rezervaţiei de 
negri, dar trebuie să-mi făgăduieşti că nu-i vei biciui niciodată pe captivi. 

Mă privi, cu braţele atîrnînd de-a lungul trupului. 

— Hei, ai înţeles? 

7 j 

Bîigui: 

— Da, domnule. 

— Bine! Acum spune-mi ce corabie a putut aduce aici nişte negri în 
halul ăsta. 

— La Leonore, domnule. Au fost debarcaţi treizeci de negri. Doar cinci 
au putut fi vînduţi. Cinsprezece au murit. Cei care au rămas nu-s nici ei 
mai breji. La Leonore a plecat de mai bine de-o săptămînă. 

La Leonore, căpitanul Le Guen. O întîlnisem între capul Mensurade şi 
insula Goreea. Păstram în minte imaginea negrilor înghesuiţi în duhoarea 
calei. Clănţăneau din dinţi la vederea secundului, care se distra strivindu-le 
picioarele sub cizmă. Căpitanul şi acolitul său aveau de dat socoteală 
pentru multe. Dacă se va ţine seama de raportul meu, acestor brute li se va 
lua comanda pentru totdeauna. 

Cina de a doua zi, la care fusesem poftit, s-a desfăşurat aşa cum mă 
aşteptam. în faţa locuinţei domnului de Larieu erau straturi de nalbe, 
orhidee şi canele. Şase sclavi negri, în livrele purpurii, erau înşiruiţi de-o 
parte şi de alta a treptelor de la intrare. în sufragerie, masa în formă de 
potcoavă, acoperită cu o faţă de masă din damasc, de o albeaţă 
strălucitoare, scînteile aruncate de cristaluri, vesela de argint, numărul 
impresionant de luminări, toate arătau dorinţa de a scoate ochii. Guver¬ 
natorul avea să mă uimească însă şi mai mult. 

înaintea lui sosiră mai întîi doisprezece servitori îmbrăcaţi în roşu şi 
verde, ca dragonii regelui, cu muscheta la umăr şi sabia în şold. Se rînduiră 
în jurul încăperii spre a veghea asupra preţioasei persoane a cărei apărare o 
aveau în grijă. 

Apoi apăru însuşi don Miguel Gomez de Pimienta, încadrat de doi 
ofiţeri, cu coif pe cap şi pieptul încins într-o cuirasă de oţel. Era un andaluz 
smead la faţă, cu ochi negri unsuroşi, care năduşea şi gîfîia sub peruca 
grea, acoperită de un tricorn tivit cu pene. Burta lui enormă ieşea ascuţită 

ca un promontoriu sub gherocul din ţesătură de aur cu nasturi de diamant. 
O săbiuţă de curte, cu minerul bătut în nestemate, sălta la şoldul lui sting. 

— Buenas noches, mi yemo 1 spuse el prăvălindu-se într-un fotoliu, cu o 
mutră abătută. 

Iar cînd domnul de Larieu mă prezentă ca viconte, adăugă: 

— Soy de Voi, senor vizconde. Tanto gusta en conocerle, pero no estoy 
en si. 

Ceea ce voia să spună că se declara sluga mea, că era încîntat să mă 
cunoască, dar că nu se simţea în apele sale. Adăugă că răul i s-ar trage, cu 
oarecare probabilitate, din atmosfera apăsătoare datorată furtunei care 
ameninţa să se dezlănţuie, şi, cu o probabilitate accesorie, foamei care îi 
chinuia măruntaiele şi setei care îi uscase gîtlejul. Ginerele îl întrebă cum 
se simte senora. Ridică ochii în tavan şi declară, oftînd, că făcea o novenă 
Sfintei-Fecioare-a-îndurării, spre a obţine vindecarea unor hemoroizi 
îndărătnici, şi că nu-şi părăsea odaia de rugăciuni. 

După aceea apăru şi doamna de Larieu, care îşi cinsti tatăl cu o 

reverenţă. Domnul de Larieu nu mă mintise cînd îmi descrisese farmecele 

î » 

soţiei sale. Conchita nu era numai zbanghie, dar mai avea şi nişte ochi mici, 
ciacîri, unul cenuşiu ca inul şi celălalt verde ca pelinul, înfundaţi într-un 
obraz buhăit. Din pricina şchiopătatului făcea nişte sărituri la dreapta şi la 
stînga de o asemenea întindere, încît îţi dădea impresia că se mişcă cît 
arcul întreg al unei pendule şi, la fiecare pas, părea că stă să se împiedice 
în rochia ei de brocart cu crengi. 

Gazda bătu din palme şi ne aşezarăm la masă. M-am pomenit la 
dreapta acestei estropiate, care întîi îşi făcu semnul crucii. Am imitat-o. în 
jurul mesei se auzi murmur de rugăciuni, şi don Miguel ţipă că, dacă nu i 
se aduce îndată de băut, ginerele avea să dea socoteală pentru această lipsă 
de atenţie. Un sclav cum nu se poate mai negru veni grabnic şi aşeză în faţa 
lui două şipuri, unul cu blanco şi altul cu clarete. îşi turnă pe rînd, cînd 
dintr-unul, cînd din celălalt, apoi sorbi cu mare zgomot supa de broască 
ţestoasă, înghiţi pe nerăsuflate o limbă de rechin marinată, o ciozvîrtă de 
vacă cu sos de piper, doi pui de potîrniche în zahăr ars şi un cocoş de Indii 
cu prune uscate. în tot acest răstimp, nu scoase un singur cuvînt şi nu îşi 
recapătă graiul decît pentru a cere mai întîi un muscat de Candia, despre 
care îl acuza pe ginerele lui că vrea să-l ţină în chip egoist pentru uzul său 
personal, apoi un amontillado, despre care pretinse că trebuie neapărat să 
ţină tovărăşie dulceţii de flori de cassia. 

Domnul de Larieu încercă zadarnic să lege o conversaţie între două 
feluri: netulburat, guvernatorul continua să-şi ude gîtlejul şi să-şi pună pe 
lucru fălcile. La stîngă mea, fiica lui dădea dovadă de aceeaşi poftă zdra¬ 
vănă de mîncare. Era la fel de tăcută. Întrebînd-o dacă preferă bucătăria 
franceză, celei spaniole, îmi răspunse, între două înghiţituri, întorcînd capul 
spre mine, dar părînd că priveşte în altă parte: 


1 Bună seara, ginere (sp.). 

— No deseo nada ajeno. 

Nimic nu putea fi bun din ce era străin de ţara ei. Bună spaniolă în 
această privinţă, ţinu să mă informeze că dulceaţa de flori de cassia era 
făcută de evreii veniţi din Spania, marranes 1 , ceea ce îi dovedea calitatea. 

Atunci se produse evenimentul pe care prodigioasa lăcomie a domnului 
gobemador îl putea lăsa să se prevadă. Năduşea straşnic şi, deodată, se 
înfurie, luînd drept martor cerul, că amontillado era cald de-ţi venea să verşi 
şi socotea acest lucru drept o jignire personală, deoarece într-o casă care se 
respectă, trebuie băut rece, ca toate vinurile numite jerez 2 , fie că sînt aduse 
din Machamudo, din Anina, din Balbaina sau din Carrascal. 

Don Miguel Gomez de Pimienta era un fin cunoscător. După ce îşi 
isprăvi lecţia cu un răsunător madre de Dios! îşi dădu ochii peste cap, gura 
i se strîmbă, bărbia i se lăsă moale în piept şi alunecă înainte, cu nasul - ca 
o ultimă favoare, sau batjocură - în paharul de amontillado, care se sparse. 

Doamna de Larieu scoase un ţipăt şi se năpusti spre tatăl ei, 
legănîndu-se. Soţul se ridicase şi el de pe scaun şi se străduia să pară 
îndurerat. Servitorii alergau în toate părţile, în cea mai mare neorînduială, 
agitîndu-şi braţele în aer. 

După două zile, domnul de Larieu cînta cu evlavie prohodul - aşa cum 
nădăjduise - în biserica Santo-Dominguo, dinaintea unui catafalc îngropat 
sub flori. în ziua următoare ridicam pînzele spre Portobello. 

Am părăsit rada pe o vreme închisă. O negură deasă plutea pe marea 
abia încreţită de o briză slabă. Portobello e la optzeci de leghe sub vînt de 
Cartagena şi, pe timp favorabil, între noiembrie şi iunie, nu-ţi trebuie mai 
mult de trei sau patru zile ca să dai de uscat. Mi s-a spus că, în trecut, o 
flotă de galioane a făcut şaptezeci de zile pînă să ajungă acolo. Am ridicat 
ancora la 1 octombrie. Am acostat la 15, după o navigaţie îngreunată de 
acele vijelii, obişnuite în vecinătatea ecuatorului, care sînt numite grenuri 
albe. 

Oare prin antifrază au botezat spaniolii locul acela îngrozitor, cu numele 
de Portobello? Acolo totul supără firea omenească. în aerul apăsător şi 
lipicios plutesc miazme care îţi întorc maţele pe dos. Roiuri întregi de 
insecte rod şarpantele caselor, care se prăbuşesc peste ocupanţii lor. 
Aligatorii îşi saltă corpul lung şi solzos deasupra apei înverzite a rîurilor. 
Din ramurile şiroind de apă, cad peste om şerpi mititei, care muşcă de 
moarte. 

Slujbaşul Companiei la Portobello se numea Ravoisier. Era un normand 
şiret, cu privirea nesinceră şi buza răsfrîntă. Spera că Vulcain îi va aduce 
captivi şi cu greu îşi ascunse nemulţumirea aflînd de misiunea pe care o 
aveam. Mai întîi se plînse că negrii debarcaţi în ultimele luni nu 
corespundeau îndeajuns calităţilor cerute de cumpărători. Aceştia căutau 


1 Marrano, în vechea limbă spaniolă = evreu trecut la catolicism. 

2 Vinuri renumite în toată lumea, produse de viile din Jerez, sau Xeres, în provincia 
Cadix, din Andalusia (sudul Spaniei). 

îndeosebi negri din triburile arada, mondongo şi de la Capul Verde, care 
sînt cei mai buni pentru munca pe plantaţii. Li se ofereau mai ales aşanţi, 
care erau nişte leneşi, sau bauali, care nici nu-şi scoteau hrana. 

— Domnul îmi va îngădui să subliniez cu foarte mult respect că eu nu 
mă gîndesc decît la interesul Companiei, al cărei modest slujbaş sînt. 
Debitul este slab la Portobello. Abia dacă se vînd între douăzeci şi treizeci de 
negri pe an. Toate transporturile se duc la Panama, unde stă directorul 
regional, domnul Le Cordier. El are sarcina să le îndrepte spre Lima, sau 
dacă preferaţi spre Los Reyes, care este numele adevărat al capitalei din 
Peru. 

I-am retezat flecăreala, cerîndu-i să mă conducă la rezervaţia negrilor. 
Am mers acolo călare. Situată pe malul unei lagune bîntuite de ţînţari, 
cuprindea două sau trei sute de captivi pe picior de plecare spre Panama. 

Cel puţin o jumătate dintre nefericiţii culcaţi pe nişte scînduri aşezate la 
jumătatea înălţimii unui om erau măcinaţi de boală. Bubele rele şi 
dizenteria îi sleiau pe unii, alţii tremurau de friguri, de origine palustră. 

Acest spectacol nu era înzestrat să îmi îmbunătăţească părerea pe care 
mi-o făcusem de la început despre slujbaş. 

— Domnule, i-am spus pe ton sec, va trebui să schimbi toate acestea. 
Negrii nu sînt cîini. Trebuie să fie trataţi ca nişte oameni. Voi însoţi pînă la 
Panama convoiul care se pregăteşte. Doresc ca, la întoarcerea mea, 
rezervaţia asta să dispară şi să cauţi alta, într-un loc mai sănătos, sau în 
orice caz, de ajuns de îndepărtat de lagună. Dacă nu, mă voi vedea obligat 
să-i dau foc eu însumi. 

îmi aruncă o privire înveninată. 

— Această rezervaţie de negri nu ne aparţine, domnule. Ea a fost 
construită de portughezi şi noi o închiriem de la ei cu o mie de scuzi pe an. 
în orice caz, răspunderea o poartă domnul Le Cordier. 

— Va fi înştiinţat despre hotărîrea mea, iar pe dumneata te-am prevenit. 
Dacă vrei să-ţi păstrezi slujba, treci la îndeplinirea ei. Acum, să cercetez 
registrele. 

Mi le arătă în biroul lui, care nu era altceva decît o baracă şubredă de 
scînduri, după ce mă prevenise că abia se sculase după boală şi nu avusese 
încă vreme să-şi pună socotelile la zi. Am priceput îndată că aveam de-a 
face cu un ticălos în stare de orice pungăşie. îngreţoşat, mă pregăteam să-i 
pun în vedere concedierea lui, fără nici un fel de ceremonie, cînd îmi spuse 
cu o voce mieroasă: 

— Uitam să vă spun, domnule viconte, că acum cîteva zile, ultima 
corabie cu negri mi-a adus o scrisoare pentru domnia-voastră. 

Am sărit ca ars, l-am luat de guler şi l-am sgîlţîit zdravăn. 

— Ticălosule, ai merita să fii spînzurat. 

Horcăia, cînd m-am învrednicit să-i dau drumul. 

— Dacă mă spînzuraţi, domnule, spuse el gîfîind, nu veţi mai căpăta 
scrisoarea. 




Mi-o înmînă. Recunoscui scrisul Yolandei şi, pe dată, în jurul meu totul 
dispăru: aerul umed, muştele mari bîzîind în odaia care mirosea a lemn 
putred, cîntecul unui negru pe cheul portului, chiar şi mîrşavul Ravoisier, 
care îşi freca gîtul aruncîndu-mi priviri pe sub ochi. 

Scrisoarea aceasta am păstrat-o mereu cu grijă asupra mea. Iată şi 
conţinutul ei: 

La 2 septembrie 1702 

Marchize, 

Fiul domniei-tale, Jerome, s-a născut ieri în zori, la ora şase, ceea ce, 
dacă este adevărat că cine se scoală de dimineaţă, departe ajunge, îi 
prevesteşte un mare noroc. Este un băieţel frumos, voinic, neastîmpărat, un 
adevărat drăcuşor cu corzi vocale puternice. Loretta şi Giuseppina au şi 
înnebunit după el şi nu mi-au ascuns că va fi, ca şi tatăl lui, un mare 
seducător. Aceste două pieze-rele nu scapă nici un prilej pentru a mă face 
să crăp de ciudă. 

Aşa cum mă rugai în scrisoarea trimisă din nu mai ştiu care ţară 
africană, îţi trimit acest bilei printr-un mesager care va pleca chiar azi la 
Nantes şi îl va înmîna căpitanilor corăbiilor ce se pregătesc să pornească 
spre Indiile Occidentale. Nu te supăra prea tare dacă e scurt, călăule, 
întrucît trebuie să-l scriu de cinci ori, spre a fi sigură că-1 vei primi, la 
Cartagena, la Panama, prin Portobello, la Campeche, la Vera Cruz, sau la 
Havana. Chiar şi departe de mine, domnule, abuzezi de slabele mele puteri, 
şi dacă socoţi că vei descoperi în America o femeie care să mă întreacă în 
merite, înseamnă că eşti un monstru ce nu-i vrednic să mai facă umbră 
pămîntului. 

La drept vorbind, nu mă tem că vei fi în stare de o nerecunoştinţă atît 
de cumplită, dragul meu Fortunat, şi, oricît de puternică ar fi emoţia ta, 
nu-ţi pierde cumpătul cînd vei citi mîzgălelile astea, deoarece soţia ta a 
îndurat cu bărbăţie încercarea de a aduce pe lume un prim-născut. Mamma 
tot nu se poate dumiri. Dă-mi voie doar să-ţi reamintesc că, făcînd 
legămîntul de a pune să se citească atîtea slujbe cîte săptămîni vei lipsi, 
pentru a te întoarce mai repede, admirabila mea mamă a ajuns la a treizeci 
şi şaptea slujbă, şi a început să intre la bănuială că preotul nu le-ar face cu 
tragere de inimă. 

Grăbeşte-te, dacă nu vrei să mor. 

Yolande 

Scrisoarea tremura în mîinile mele. Mi-am ridicat ochii. Ravoisier citise 
se vede pe chipul meu sentimentele ce mă cuprinseseră cît mă cufundasem 







în lectură, deoarece un zîmbet pe jumătate slugarnic, pe jumătate speriat, îi 
flutura pe buze. 

— Veşti bune, domnule viconte? îndrăzni el să mă întrebe cu o voce 
spartă. 

Am săltat din umeri. Dispreţul meu faţă de el nu se micşorase, dar 
nepăsarea luase locul iritării. Făcea parte dintr-o lume în care domneau 
lăcomia, minciuna, reaua-credinţă, invidia, toate formele josniciei. Eu însă 
ţineam de o lume în care strălucea zîmbetul ameţitor al Yolandei. Prezenta 

j î ? 

mea la Portobello se datora unei întîmplări nefericite. N-aveam nimic comun 
cu natura aceasta înveninată, cu oamenii grosolani, brutali sau pur şi sim¬ 
plu amărîţi, care foiau în jurul meu, ca într-un vis. Aegri somnia 1 ... 

Da, pungaşul ăsta de Ravoisier pricepuse că citirea scrisorii mă 
dezarmase. N-aş fi vrut să rămînă cu credinţa că de-acum înainte era scos 
basma curată, dar nici nu mă simţeam în stare să-i vorbesc mai departe pe 
un ton ameninţător. Mă cuprinsese deodată o poftă nebună să rîd, să sar în 
sus, să dau frîu liber bucuriei. Mă încruntai; încercam să-mi ţin firea. La 
naiba cu slăbiciunea! Trebuia să uit pentru cîteva clipe vestea care mă 
năucise, să uit că eram soţul fericit al preafrumoasei Yolande, tatăl copleşit 
al năzdrăvanului Jerome. (Să uit toate astea! Ce nebunie! ) 

Am tuşit, ca să-mi dreg glasul şi i-am spus: 

— Vezi-ţi de treaba dumitale, Ravoisier, şi adu-ţi aminte că necinstea 
sfîrşeşte totdeauna fie în temniţă, fie la galere. 

Vorbele mele sunau fals şi smintitul o simţea bine, întrucît îmi 
răspunse cu o mutră de cîine bătut: 

— Ah! domnule, ceea ce se numeşte necinste poate fi condamnabilă, 
cînd e singurul mijloc de a te ţine în viaţă? 

Neruşinarea cuvintelor lui mă ajută să-mi recapăt prezenţa de spirit. 

— Ravoisier, dacă mai adaugi şi cinism la pungăşiile dumitale, izbucnii 
prefăcîndu-mă că-mi scot sabia, am tot ce-mi trebuie ca să-ţi bag minţile în 
cap. Mîine în zori plec spre Panama, împreună cu convoiul de negri. 
Bineînţeles, bolnavii vor rămîne aici, şi vreau să primească toate îngrijirile 
necesare stării lor. îi voi vedea la întoarcere, şi va fi vai de pielea dumitale 
dacă îmi voi da seama că au fost chinuiţi. 

— O să fac tot ce-mi porunciţi, domnule, zise el făcînd o plecăciune 
adîncă. 











Capitolul 16 


f}.ntre Portobello şi Panama sînt douăzeci şi şase de leghe şi, în chip 

A\ obişnuit, e nevoie de cinci zile pentru a le străbate. Noi am făcut 
J şapte. O călăuză zambo 1 mergea în capul coloanei. După el urmau, 
în picioarele goale, o sută cincizeci de negri, escortaţi de trei păzitori 
înarmaţi. Eu încheiam convoiul, pe cal. Captivii nu erau legaţi în lanţuri, 
aşa cum se obişnuieşte în insulele franceze. Pe meleagurile acestea 
proporţia este de douăzeci de negri la un alb, şi negrii eliberaţi, destul de 
numeroşi, sînt în stare să se revolte. 

în primele două zile, plouă fără întrerupere. Rîurile ieşiseră din albie şi 
apa ajungea pînă la chinga calului meu. Negrilor le venea pînă la brîu. Se 
întîmpla ca unul din ei să se împiedice de o tulpină sau să se încurce în 
vreo liană nevăzută şi dispărea într-o bulbuceală miloasă. Făceam popas 
noaptea, în adăposturi improvizate, aşezate pe mici ridicături de pămînt, 
unde eram oarecum feriţi de umezeală. Puneam la încălzit, în nişte cazane 
ruginite, o fiertură prăpădită de grîu din Turcia. Fiecare captiv primea, 
într-un blid de lemn, cîte o raţie de două polonice, după care se culca pe 
pămîntul bătut. 

După cîmpia năpădită de ape, dădurăm de munţi cu făgaşuri 
bolovănoase, făcute de capre, unde am fost nevoit să cobor din şa, deoarece 
calul putea să se poticnească şi să se prăvălească în fundul prăpastiei. 
Picioarele negrilor erau zdrobite şi pline de sînge. O tînără negresă căzu şi 
se răni la genunchi. Nu mai putea umbla. Spre uimirea fraţilor ei de sînge, 
am urcat-o în şa şi am continuat drumul ţinînd calul de căpăstru. Cînd am 
ajuns la destinaţie şi mi-am numărat oamenii, am văzut că zece dintre ei 
lipseau. 

Domnul Le Cordier, directorul Companiei la Panama, era un om de 
treabă, rătăcit în această parte a lumii unde mişună tot felul de puşlamale. 
Avea vreo cincizeci de ani, părul cărunt, o statură frumoasă şi purtări 
elegante. A vrut să mă găzduiască în casa lui modestă, dar construită din 
piatră, spre deosebire de majoritatea celorlalte case din oraş care, după 
jefuirea lui de către piraţii lui Morgan, fusese reconstruit din lemn. 

— Panama, îmi spuse el, nu este decît umbra a ceea ce a fost. Aproape 
toţi spaniolii care vin în Indii sînt nişte oameni sărmani, care crăpau de 
foame la ei acasă, îşi închipuie că vor duce aici o viaţă de plăceri, că-şi vor 


1 Metis din tată negru şi mamă indiancă. (N.A.). 

umple pungile de galbeni şi că toate femeile li se vor arunca de gît. Mă rog, 
trec oceanul para buscar la vida, „pentru a căuta viaţa”, cum zic ei. Abia 
sosiţi, două treimi din ei mor, sleiţi de puteri. Cei rămaşi în viaţă se risipesc 
prin cîmpiile din împrejurimi, se încurcă cu indience sau mulatre, pe care le 
stîlcesc în bătăi, şi trăiesc cu ele în cea mai neagră mizerie. Iar ofiţerii, pe 
care Regele Catolic îi trimite să-i guverneze provincia, sînt atît de prost 
plătiţi, încît se cred îndreptăţiţi în chip tacit să se căpătuiască. Şi-aşa încep 
fraudele. Le fac înlesniri traficanţilor de negri, sau, cum le spun ei, 
metedores. Aceştia îşi aduc marfa de pe coasta Atlanticului, pe nişte 
drumuri anevoioase, printre flori carnivore, mărăcini şi cactuşi ţepeni ca 
luminările şi plini de spini, cărora indigenii le zic „suspinul fecioarei”. De pe 
munte fac semnale, cum s-au înţeles, către navele de contrabandă, şi 
lemnul de abanos este îmbarcat noaptea, la cîteva leghe mai spre sud de 
Panama. De aici, se duc la Payta, unde trebuie să plătească o taxă de cinci 
piaştri şi jumătate pentru flecare negru mort pe mare, chiar dacă leşul a 
fost aruncat în valuri. De la Payta la Lima, mai au de străbătut, pe uscat, 
un drum de două sute cincizeci de leghe. Călătoria durează două luni. Pe 
mare, ar avea nevoie de şase sau opt luni, ba chiar un an, din pricina 
vînturilor potrivnice care te obligă să navighezi în volte, cu vînt de bulină şi 
cît mai la adăpost de vînt. Preţul curat al întreţinerii unui negru de la 
Panama la Los Reyes ajunge la şaizeci şi opt de piaştri şi trei reali. Dar el a 
fost cumpărat pe sub mînă cu o sută cincizeci de piaştri, şi este vîndut în 
Peru cu şase pînă la şapte sute, aşa că beneficiul e pe măsura riscului. 
Cîştigul poate fi socotit la cel puţin trei sute de piaştri de fiecare bucată de 
abanos. 

Domnul Le Cordier oftă. Părea deznădăjduit. Spuse mai departe: 

— Şi înşelătorii, domnule, au complici unde nu te aştepţi. Pe orice 
marfă de contrabandă se poate pune poprire, în orice loc ar fi. Unde credeţi 
domnia-voastră că traficantul îşi lasă în siguranţă captivii, dacă nava care 
trebuie să-i ia întîrzie să se arate? Nu veţi ghici niciodată. La preoţi, 
domnule, chiar aşa, în casele parohiale sau în mînăstiri, unde bieţii negri 
sînt stropiţi cu agheasmă, contra cost. Care guvernator, ca să nu spun care 
vice-rege ar fl îndeajuns de îndrăzneţ să forţeze uşa unui om al bisericii, în 
ţară spaniolă? 

După această declaraţie, mi-am dat seama că domnul Le Cordier era în 
străfundul inimii lui ostil negoţului cu negri şi l-am întrebat dacă nu-1 
socotea împotriva doctrinei evanghelice. 

— Pot să mă bizui, domnule, spuse el, că ce vorbim rămîne între noi? 

— I-am dat cuvîntul meu de onoare şi el clătină din cap. 

— în acest caz, domnule, am să vă mărturisesc că starea acestor 
bărbaţi, femei şi copii, din nefericire smulşi cu forţa din ţara lor şi care sînt 
puşi să treacă oceanul pentru a fl vînduţi la mezat, îmi frămîntă neîncetat 
conştiinţa şi întotdeauna m-am străduit să le îndulcesc soarta. N-am înţeles 



niciodată de ce papa nu numai că îngăduie, dar şi aprobă o asemenea 
siluire a condiţiei umane. 

— Şi cu toate acestea sînteţi în slujba Companiei. 

— Fără îndoială, dar contrabandiştii se poartă cu negrii mai rău decît 
oamenii noştri de la Assiente. Aici cel puţin, eu sînt cu ochii în patru. 

Lăsînd la o parte cîteva cugetări ale răposatului locotenent Pigache, era 
pentru prima dată cînd auzeam un om în toată firea vorbindu-mi despre 
negoţul cu negri însufleţit de principiile raţiunii, fără să înăbuşe glasul 
inimii. Mă prinse dorinţa să-l întreb dacă a auzit vorbindu-se de un 
oarecare căpitan Lafortune şi ce gîndea despre el. Prudenţa m-a făcut să mă 
stăpînesc şi l-am întrebat doar ce motive îl îndemnaseră să primească acest 
post. Dădu din cap. 

— Domnule, aş putea să vă răspund: sila de lume, aşa cum e făcută de 
cei care ne guvernează. Dar, pe de o parte, sînt un supus credincios al 
regelui şi, pe de altă parte, popoarele au şefii pe care îi merită. De altfel, de 
ce m-aş feri să nu spun că viaţa la Paris, unde am petrecut patruzeci de 
ani, este, în ciuda tuturor lucrurilor, mai veselă decît la Panama? Supărător 
este doar că oamenii se lasă uşor înşelaţi, şi nu deosebesc ceea ce este 
important de ceea ce nu este. Francezul, şi mai mult încă francezul din 
Paris, e uşuratic, domnule. Ce mai la deal la vale, la şaisprezece ani am 
intrat la banca lui Samuel Bernard, unde am ajuns repede unul dintre prin¬ 
cipalii ei comişi. Acest mare om de finanţe, pe care regele avea să-l facă în 
curînd cavaler, mă stima şi voia să-mi înlesnească reuşita. Aveam toate 
motivele să văd viitorul în cele mai ademenitoare culori, aveam o soţie pe 
care o iubeam şi un fiu care făcea studii strălucite la colegiul Harcourt. 
Amîndoi au murit în două luni de vărsat-negru, şi, în scurtă vreme, n-am 
mai putut să îndur spectacolul pe care mi-1 oferea oraşul unde fusesem atît 
de fericit. Mă revedeam pretutindeni împreună cu cei dragi pe care îi 
pierdusem. Cînd mă întîlneam cu un prieten însoţit de nevasta lui, fugeam 
unde vedeam cu ochii. Mă simţeam un străin în propria mea ţară. Nu după 
mult m-am gîndit că singurul leac pentru ipohondria mea ar fi să plec 
undeva departe. Cavalerul Bernard pregătea atunci, cu încuviinţarea 
regelui, întemeierea Companiei Assiente. M-a trimis aici, unde mă strădui 
să mă port ca un om de omenie. 

I-am strîns mîna cu căldură. M-am gîndit la Yolande, la Jerome. Şi ei 
erau la bunul plac al unei lovituri a soartei. Despărţit de ei prin luni de 
navigaţie plină de primejdii, puteam dispărea fără să-mi revăd soţia, fără 
să-mi cunosc fiul. în ceasul acesta, cînd stăteam de vorbă în tihnă cu bunul 
domn Le Cordier, bînd suc de guana-bana, lăptos şi dulce, poate o 
primejdie de moarte plutea deasupra capetelor celor dragi mie. 

— Dacă v-am înţeles eu bine, i-am spus, aş avea nevoie de patru luni ca 
să ajung în Peru şi să mă întorc. 

Le Cordier ridică braţele la cer. 

— Socoteala nu e bună. Cel puţin şase luni, domnule, deoarece cinci 
sute cincizeci de leghe despart oraşul Panama de Lima, care se află la 
douăsprezece grade şi jumătate latitudine sudică. Mai întîi trebuie să 
debarcaţi la Payta, înainte de a coborî de-a lungul coastei, drum pe care vă 
pot aştepta surprize neplăcute. Uneori puteţi întîlni în cale munţi de nisip, 
pe care veţi fi nevoit să-i ocoliţi la o distanţă respectabilă, întrucît se 
întîmplă ca nisipul să alunece brusc în mare şi aţi risca să vă acopere cu 
totul. 

— Domnule, nişte evenimente neprevăzute au produs o întîrziere 
serioasă în itinerariul meu. După Panama venea pe listă oraşul Lima. Ceea 
ce mi-aţi spus mă face să socot mai puţin arzătoare necesitatea unei 
asemenea călătorii. 

Zîmbi. 

— Vă înţeleg şi, dacă îmi îngăduiţi să vă dau un sfat, iată ce vă sugerez 
să raportaţi la Paris. în cazul în care Compania va lua hotărîrea să 
întemeieze o factorie la Lima, cel mai sigur lucru ar fi să trimită acolo nave, 
pe care le va pune să treacă prin strîmtoarea Magellan. Fiindcă în Peru nu 
poate fi vorba să se poată construi nici cea mai mică lotcă de pescari. Mai 
departe, pentru a se realiza un profit însemnat, este absolut necesar să se 
asigure transportul a cel puţin o mie cinci sute de negri pe an. 

Hotărîrea mea era luată. Nu mă mai gîndeam decît la drumul de 
întoarcere. Oceanul Pacific îşi desfăşura în faţa mea nesfîrşita-i pînză 
albastră, deplin neclintită sub muşcătura soarelui. 

— Domnule Le Cordier, vă rog să mă credeţi că vă rămîn îndatorat. 
Mîine voi pleca spre Portobello. Mai am de luat o hotărîre în privinţa 
slujbaşului Companiei, asupra căruia mi-ar plăcea să cunosc şi părerea 
domniei-voastre. 

— Ah! domnule, îmi răspunse el, acest Ravoisier este un adevărat 
candidat la spînzurătoare, asupra căruia nu mi-am făcut niciodată vreo 
iluzie. Ştiu că, din fiecare încărcătură cu lemn de abanos, ia trei dintre cele 
mai frumoase negrese, cu care trăieşte în concubinaj pînă la sosirea 
corăbiei următoare, cînd are putinţa să le înlocuiască. Mai reţine şi captivi, 
pe care îi vinde în folosul său şi îi trece apoi în registru precum că ar fi 
murit în timp ce erau transportaţi spre rezervaţie. E foarte greu să-l poţi 
controla, într-atît de viciat este locul acela. 

— De ce atunci, ştiind cine este, să nu-i tăiem acestui ticălos calea de a 
mai face vreun rău? 

— Am scris Companiei şi am semnalat jafurile la care se dedă. Mi s-a 
răspuns să-l dau afară de îndată ce îi voi găsi un înlocuitor. N-am pus încă 
mîna pe asemenea pasăre rară. Iar în ce priveşte rezervaţia de negri, 
Ravoisier a primit în mai multe rînduri ordinul de a o strămuta departe de 
lagună. De flecare dată pretinde că nu poate găsi ceva mai bun. 

I-am împărtăşit domnului Le Cordier intenţia de a da foc cu mîna mea 
acelei rezervaţii, dacă la întoarcere o voi găsi tot acolo. 

— Feriţi-vă să faceţi una ca asta, strigă el. Negrii vor dormi atunci sub 
cerul liber. Pe meleagurile astea am învăţat că oricînd poate fi şi mai rău 
decît este. Iată de ce şovăi mereu în clipa cînd trebuie să schimb cel mai 
mic lucru. 

Mă privi drept în ochi. 

— Credeţi poate că e o dovadă de laşitate? 

Şi adăugă, cu glas scăzut: 

— Sea lo que fuere! 1 

La Portobello l-am revăzut pe Ravoisier fără nici o plăcere. Se gudura 
mai mult ca oricînd. Lipsisem cincisprezece zile şi începu prin a-mi atrage 
atenţia că nenorocirile vin pe capul omului pe nepusă masă şi că o bruscă 
epidemie de tifos a dat iama în rezervaţia de negri, chiar a doua zi după 
plecarea mea. Pe scurt, din cei cincisprezece negri pe care îi lăsasem mai 
mult sau mai puţin atinşi de boală, nici unul - dacă te luai după el - nu 
scăpase. 

în călătoria mea la Panama nu fusesem însoţit nici de părintele 
Cornelius, nici ele domnul de Montgaillard. îi lăsasem puteri depline 
acestuia din urmă, rugîndu-1 să supravegheze în chip discret rezervaţia de 
negri. Astfel a putut să observe că, dacă la patru zile după plecarea mea, 
trei negri se săvîrşiseră neîndoios din viaţă, în schimb cei doisprezece 
rămaşi, care păreau să se întremeze, dispăruseră cu toţii într-o noapte. 

L-am luat cu mine în baraca lui Ravoisier, pe care l-am întrebat pe 
negîndite cum se putea ca doisprezece negri, în aparenţă sănătoşi, să 
moară şi să fie îngropaţi într-un timp atît de scurt. 

Slujbaşul se schimbă la faţă şi bîigui: 

— Dar, domnule viconte, aici se moare mai repede ca în altă parte. 

— într-adevăr, asta s-ar putea să ţi se întîmple şi ţie, ticălosule, i-am 
spus punînd mîna pe sabie. Acum ai să vii cu noi la rezervaţie, noi pe cal, şi 
tu în faţa noastră, pe jos. 

Străbăturăm Portobello în această formaţie. Negrii, care alcătuiesc trei 
sferturi din populaţia oraşului, ne priveau trecînd cu gura căscată şi, în 
spatele nostru, izbucneau în rîs şi se băteau peste şolduri. 

Rezervaţia era goală. După ce am cercetat-o în toate ungherele, i-am 
poruncit lui Ravoisier să pună foc în cele patru colţuri ale aşezării. Se 
supuse, cu capul plecat şi fălcile încleştate. Focul se aprindea încet, 
deoarece abia se isprăvise anotimpul ploios şi toate casele erau îmbibate de 
umezeală. Dar, în ziua aceea, soarele ardea puternic. După un ceas, 
întreaga rezervaţie era cuprinsă de flăcări. 

— Să te socoti un om fericit, i-am spus slujbaşului înspăimîntat, că nu 
arzi şi tu odată cu ea, aşa cum ai merita. Cei doisprezece negri pe care i-ai 
sustras Companiei ţi-ar fi adus un cîştig de trei mii şase sute de piaştri. Vei 
da această sumă pentru construirea unei rezervaţii noi, situate într-un loc 
mai puţin insalubru. Peste puţină vreme domnul Le Cordier va controla 


1 Fie ce-o fi (spân.). (N.A.). 

dacă ordinele mele au fost aduse la îndeplinire. Dacă nu, vei fi tras în ju¬ 
decată. Şi acum, du-ne acasă la tine. 

Şi casa lui Ravoisier era de lemn, dar, înăuntru, mobile spaniole, bogat 
sculptate, covoare, obiecte de aramă şi cositor dovedeau că profitase din 
plin de pe urma furtişagurilor. L-am întrebat dacă are slujnice negrese. 
Ochii îi scînteiară; avu un zîmbet mîrşav. 

— îndată, domnule viconte. 

Dispăru cîteva clipe. Se întoarse împingînd înaintea lui trei tinere 
negrese moarte de frică, foarte nurlii şi purtînd pe cap tulpane colorate. Ne 
priveau pe sub gene, legănîndu-şi şoldurile. 

— La dispoziţia domniei-voastre, domnule viconte. Vă asigur că nu veţi 
avea să vă plîngeţi de ele. 

— Ţi le-ai însuşit pe nedrept, i-am spus. De acum încolo vor fi libere. Le 
voi duce la Vera Cruz, unde îşi vor putea cîştiga traiul ca slujnice. Să nu te 
mai apuci să furi cu neruşinare Compania, dacă nu vrei s-o sfîrşeşti cu 
ştreangul de gît. 

Am ridicat ancora a doua zi, luîndu-le pe cele trei negrese, Putheria, 
Erifîla şi Ifîgenia. Pînă la Vera Cruz, părintele Cornelius avea să păzească 
domnişoarele. în flecare dimineaţă le învăţa catehismul, şi în fiecare seară 
le punea să repete cele zece porunci, stăruind asupra însemnătăţii celei 
de-a şasea şi a celei de-a noua, înainte de a închide uşa, învîrtind de două 
ori cheia, pe care o păstra în buzunar. Astfel, mateloţii, cărora le ieşeau 
ochii din cap cînd treceau fetele pe lîngă ei, fulgeraţi de privirea cumplită a 
dominicanului, rămîneau cu buzele umflate. 

Perioadele de calm se îmbinau cu cele de vînt contrar. Am navigat astfel 
patruzeci şi cinci de zile. Abia pe la jumătatea lui decembrie am ajuns în 
portul Vera Cruz, fără să fi zărit vreo pînză. Rada, dominată de fortăreaţa 
Santiago, nu e bine adăpostită şi a trebuit să afurcăm zdravăn ca să nu ne 
ia vîntul. 

Comisul Companiei, Lalagade, nu îşi luase postul în primire decît de o 
lună şi nu se gîndea decît cum să plece mai repede. Acest om din Landes, 
lung şi uscat ca un ciomag, cu o bărbie ascuţită şi pricăjită la înfăţişare, 
semăna cu un bîtlan. îmi spuse de cum mă văzu că doar un nebun sau un 
om blestemat de soartă putea trăi la Vera Cruz. în toată provincia nu se 
putea vinde mai mult de două sute de negri pe an, deoarece aceste locuri 
sînt împînzite de indieni care, pentru un taler, primeau să muncească o 
săptămînă întreagă. Pe deasupra, pămîntul era sărac, şi captivii nu puteau 
fi daţi la un preţ mai mare de trei sute de piaştri, plătibili în coşenile. 

— De altfel, continuă el, de cînd am sosit aici n-a acostat nici o corabie 
cu negri şi rezervaţia mea e goală. 

Nu părea să fie un om rău. I se aprinseră ochii cînd i-am prezentat 
neagra trinitate alcătuită din Pulheria, Erifila şi Ifîgenia, atrăgîndu-i atenţia, 
că nu erau de vînzare, ci de închiriat. Pînă atunci avusese ca slujnică o 



indiancă bătrînă, care îl ţinea numai în tortilla cu chile, de-i lua foc cerul 
gurii. 

— Am s-o dau afară pe baba asta care vrea să mă otrăvească, şi sînt 
gata să le angajez pe cele trei micuţe, dacă n-au pretenţii prea mari, spuse 
el înveselit, dar vă rog din suflet, spuneţi-le acelor domni că cea mai 
modestă slujba de scrib pe strada Quincampoix mi-ar conveni mai mult 
decît aceea pe care o am aici. 

N-aveam motive să rămîn mai mult la Vera Cruz, unde n-am stat decît 
patru zile. înainte de a ajunge în Franţa, nu trebuia să ne mai oprim decît 
la Havana, şi gîndul acesta mă îmbăta. Aveam însă de străbătut trei sute de 
leghe, într-un anotimp nu prea propice, cînd vîntul suflă tot mereu dinspre 
nord. Vreme de trei săptămîni a trebuit să navigam cu vînt de travers prin 
golful Campeche şi cînd, în sfîrşit, am înconjurat capul Catoche, părintele 
Cornelius făcu pe punte o slujbă de mulţumită. Totuşi ne-au mai trebuit 
încă cincisprezece zile pînă să ajungem în raza capului San Antonio, 
punctul cel mai dinspre apus al Cubei, şi aproape o săptămînă pînă să 
trecem prin faţa turnului crenelat care străjuieşte portul Havana. 

Directorul Companiei în insula cea mare era domnul de Beaugiron, un 
gentilom scurt de statură, din Saintonge, care, întorcîndu-se din Italia, 
unde avusese merite deosebite în lupta de la Marsala, sub conducerea 
mareşalului Catinat, îşi găsise soţia ţesînd o intrigă amoroasă cu un vecin, 
pe care l-a expediat repede pe lumea cealaltă dintr-o lovitură de sabie. 
Arestat şi surghiunit, scăpase doar prin mijlocirea unei verişoare 
îndepărtate, prietenă cu doamna de Maintenon, cu condiţia totuşi să nu se 
mai audă niciodată vorbindu-se de el. Se îmbarcase atunci în portul La 
Rochelle, pe o fregată cu numele de la Vierge-de-Bon-Port, ceea ce n-o 
împiedicase să eşueze pe coasta Masulipatnam. Capturat de mahraţi, 
evadase şi, mergînd de-a lungul coastei Coromandel, străbătînd o regiune 
cumplită, plină de bălţi, ajunse la Pondichery, unde izbuti să se îmbarce 
spre Franţa şi, de aici, spre Cuba, unde spera să-şi refacă viaţa. 

Aveam unele puncte comune cu domnul de Beaugiron, soldat, apoi 
marinar, şi eram făcuţi să ne înţelegem. Aşadar, ne-am simpatizat pe dată. 
Era un bărbat cu faţa rotundă, obrazul trandafiriu şi nişte ochi albaştri 
care puteau trage omul pe sfoară. L-ai fi crezut un visător, dacă din cînd în 
cînd nu i-ar fi fulgerat în priviri o licărire ce dovedea un suflet dîrz. Întîi îmi 
povesti, de parcă ar fi fost cel mai simplu lucru din lume, cum omorîse cu 
mîna lui, în urmă cu două zile, doi hidalgos care, ieşind de la o cină 
îmbelşugată, i-au cerut socoteală că se uită prea îndeaproape la nevestele 
lor. 

— Mi-a venit să cred că ei nu se mai uitaseră la aceste vieţuitoare din 
ziua cununiei. Erau nişte babe mustăcioase, una pîntecoasă ca o butie, 
cealaltă lungă cît o zi de post, cărora, doar dacă nu chiorîsem, nu le puteam 
adresa cu sînge rece decît nişte zîmbete de politeţe compătimitoare. Totuşi, 



din pricina lor, oamenii au primit şase degete de fier în coaste şi în prezent 
slujesc drept hrană peştilor din port. Spaniolii ăştia sînt încă şi mai nebuni 
decît noi, domnule, aşa cum o dovedesc prin luptele cu taurii. Le place să 
vadă cum curge sîngele, chiar dacă e al lor. 

Domnul de Beaugiron îmi făcu cinstea să mă primească în casa lui, 
vastă şi mobilată cu gust. N-am scăpat prilejul să-l felicit, şi îmi spuse 
rîzînd că era plin de datorii, dar, pentru a insufla încredere creditorilor, 
trebuia să trăiască pe picior de mare boier. 

Era un bărbat ciudat acest domn de Beaugiron. Interesele Companiei 
nu păreau să-l preocupe peste măsură. îmi mărturisi totuşi, cu o candoare 
desăvîrşită, că în Cuba se puteau plasa şase sute de negri pe an şi că îşi 
aranja unele cîştiguri oneste de pe urma mărfurilor exotice transportate în 
Franţa, cum ar fi zahărul alb şi cenuşiu, tutunul, pielăria, lemnul de 
Campeche şi arama extrasă dintr-o mină situată la şaizeci de leghe de 
Havana. 

Mă luă să ne plimbăm călare prin ogoarele de trestie de zahăr, care se 
întindeau cît vezi cu ochii, îmi dădu să beau un rachiu care aluneca pe gît 
ca o pulbere de foc, mîngîie fără gînduri rele sînii cîtorva negrese rezemate 
de gard, care gînguriră de plăcere, şi dădu, în ajunul plecării mele, o mare 
masă cu douăzeci şi cinci de tacîmuri, la care fu invitat guvernatorul, un 
grăsun cu o lăcomie la fel de mare ca şi colegul său din Cartagena. 

A doua zi, în zori, era pe cheu pentru a-şi lua rămas bun şi a-mi dărui o 
cutie de lemn de cedru, cu o livră de tutun de prizat. 

— Veţi fi obligat să vă gîndiţi la mine de fiecare dată cînd veţi strănuta, 
îmi spuse el. 

— într-un cuvînt, i-am spus după ce i-am mulţumit, sînteţi un om 
fericit. 

Dădu din cap. 

— Ca să fie fericit, domnule, înţeleptului îi este de ajuns să trăiască de 
parc-ar fi. 

Această cugetare plină de bun-simţ îmi rămase în minte pînă în clipa 
cînd se pierdură în depărtarea valurilor, turnul portului, clopotniţele 
bisericilor şi muntele care domină oraşul Havana. Nu-mi mai rămînea decît 
să străbat miile de leghe de apă sărată care despart Antilele de Franţa. 
Totuşi nu-mi sta în putinţă să mă opresc în Agores, cum aş fi făcut dacă 
Portugalia nu s-ar fî aliat cu Anglia şi Imperiul. M-am hotărît să ajung în 
Guadelupa înainte de a pluti spre insulele Canare. 

Am stat trei zile la Pointe-ă-Pitre, pentru a ne reface proviziile de apă, de 
lemne şi de hrană. Extrag din jurnalul de bord că încărcătura se compunea 
din două sute de bărdace cu apă, opt sute de baniţe de porumb, patru sute 
de baniţe de orez şi cîteva butoaie cu carne de vită sărată. Cu aceeaşi ocazie 
am îmbarcat şi un chirurg de treizeci de ani, domnul Auguste Goffin, 
născut în Dunkerque, care, îmbolnăvindu-se de pojar, fusese lăsat pe uscat 
cu două luni mai înainte de o navă care făcea negoţ cu negri. Era o 




binecuvîntare, deoarece eram lipsiţi de un om al artei. E-adevărat că 
părintele Cornelius ţinea locul de medic, dar era mai grijuliu să trimită 
bolnavii la ceruri, decît să le prelungească şederea în această vale a 
plîngerii. 

Cu ajutorul timpului rău, nu ne-a trebuit mai puţin de două luni bătute 
pe muchie ca să ajungem în insula Palma, cea mai înspre apus din Canare, 
şi niciodată nu mi s-a părut o navigaţie mai lungă. Cinci mateloţi au murit 
de scorbut înainte de sosirea noastră în port. Şi mie, ca şi întregului 
echipaj, mi se mişcau dinţii şi aveam ulceraţii la gingii, semne certe ale 
acestei boli ucigătoare. Domnul Goffin ţinu să ne arate că nu era un chirurg 
de ocazie şi ne obligă să facem o cură de banane, de lămîi şi de vin grecesc, 
timp de zece zile cît am stat ancoraţi. Am profitat de acest răgaz pentru a 
pune să se cureţe corabia, care era la fel de încercată ca şi oamenii. 

Am avut o briză bună de est-sud-est, începînd din Palma şi pînă în 
apropiere de Madera, pe care era mai prudent să o ocolim, deoarece 
portughezii sînt marinari vestiţi, care nu se tem de nimeni. La cîteva leghe 
în largul insulelor Desertas se stîrni un gren de o rară violenţă. Cum as fi 
putut să nu-mi amintesc de furtuna îndurată de la Petulante în aceleaşi 
locuri, pe vremea cînd nu eram decît un novice la prima traversare? 
Pe-atunci, veselul Sosthene, plin de viaţă, nu mă părăsea o clipă, Sosthene 
care acum nu mai era decît un nume pe o cruce de lemn, într-un mic 
cimitir din Santo Dominguo, la poalele căruia valurile mării se sfărîmau de 
stînci, Sosthene-Yvon-Placide Goujet, a cărui sabie o aduceam în ţară. 

După ce se potoli vîrtejul, nu mai întîmpinarăm decît vînturi contrarii 
şi, dacă am fost scutiţi de orice întîlnire cu vreo navă inamică, în schimb 
marea, foarte agitată o zi din două, nu ne-a îngăduit să ajungem în dreptul 
insulei Noirmoutier decît în zorii primei zile din luna iunie. 

Mateloţii, văzînd pămîntul Franţei, începură să salute sfîrşitul 
încercărilor prin care trecuseră. Unii fredonau, ba chiar cîntau cît îi ţinea 
gura; alţii dansau jota, în sunetele scoase de tehirola, care este un fel de 
flaut cu trei oriflcii, instrument specific meleagurilor basce. 

Această veselie, la care luam şi eu parte, fu de scurtă durată. Mă 
bărbieream în cabina mea şi aveam obrajii plini de săpun, cînd boţmanul 
îmi bătu la uşă. 

— Căpitane, pînză la tribord. O navă mare de cel puţin cincizeci de 
tunuri. Probabil de-a englezilor. 

Am alergat pe punte, încă mînjit de clăbuc, şi am cercetat corabia cu 
luneta. Nu încăpea nici o îndoială: aveam în faţa noastră o navă de linie, 
străpunsă de şaizeci de saborduri, din care îşi scoteau gîtul nu nişte tunuri 
de lemn, ci nişte ameninţătoare guri de bronz. Se vedea bine că nutrea 
intenţii duşmănoase, deoarece venea spre noi cu toate pînzele desfăşurate, 
îşi ridică pavilionul. Boţmanul nu se înşelase. Am desluşit numele: Seven 
Stars. 

Poziţia sa între noi şi uscat îi înlesnea planul. Sufla un vînt puternic de 
răsărit şi, pentru a ne îndepărta de ea, nu puteam decît să ne întoarcem în 
larg. Nu ţineam deloc să mă expun unor primejdii, cînd ajunsesem atît de 
aproape de ţel, dar, într-un sfert de ceas, se apropiase la o bătaie de tun şi 
ne trimise prima salvă care, din fericire, nu ne pricinui stricăciuni grave. 

Văduvit de catarge, Vulcain s-ar fi aflat într-o situaţie proastă, deoarece 
era de ajuns ca Seven Stars să profite de superioritatea artileriei sale pentru 
a ne trimite la fund. Am avut atunci prilejul să-i mulţumesc în străfundul 
inimii mele căpitanul Fulminet, pentru lecţiile admirabile pe care mi le 
dăduse: „Adu-ţi aminte, domnule sublocotenent, velele bine orientate permit 
o întoarcere de şaizeci de grade sub vînt. Nu uita regula navigaţiei în volte: 
de două ori drumul şi de trei ori timpul. Te aşezi în vînt şi vii peste inamic, 
cu vîntul în spate, sau scapi de el în direcţia voită.” 

Schimbîndu-şi direcţia, la ordinul meu, Vulcain avu norocul să nu se 
aleagă decît cu o duzină de ghiulele în cocă, înainte de a ieşi din bătaia 
tunurilor. Ultima ghiulea, la capătul traiectoriei, avea să mă aleagă din 
nefericire drept ţintă. După ce sări pe puntea superioară, mă atinse în 
mijlocul coapsei stîngi, şi îmi pierdui cunoştinţa. 

Cînd mi-am venit în fire, domnul Goffîn mă pansa. îmi zîmbi cu 
blîndete, văzînd că deschid ochii. 

— Nu vreau să vă ascund nimic, căpitane. V-aţi rupt piciorul, dar ce-are 
a face! O să-l vindecăm noi! 

Domnul Itturi, secundul meu, se apropie şi el. 

— Ne-au plătit-o scump, domnule, îmi spuse. Le-am doborît trinchetul 
şi acum nu mai sînt în stare să ne ajungă din urmă. 

Am mai avut puterea să glumesc. 

— Domnilor, mi-am rupt piciorul drept pe uscat, acum, cel stîng pe 
mare. Ca să nu stîrnim gelozii! 

Părintele Cornelius se aplecă spre mine. 

— Aveţi încredere în bunătatea lui Dumnezeu, fiule. 

— Amin, părinte. 

La lăsarea serii ancoram în rada portului Paimboeuf. 

^mi venise şi mie rîndul să stau lungit într-un pat al spitalului 
>J| marinei, la Paimboeuf, aşa cum păţise căpitanul Dufourneau, cu 
/^/nouăsprezece luni mai înainte. Ca şi el, aveam piciorul drept pus 
într-o gutieră. La debarcare, aş fi vrut să mă arunc într-o caleaşcă, să alerg 
la Paris. Domnul Goffin, făcînd uz de calitatea sa de chirurg cu răspundere, 
se împotrivise. Dacă nu aşteptam pînă ce se lipea osul, riscam, după 
părerea lui, să rămîn şchiop tot restul zilelor mele. Amintirea tatii cu un 
picior mai scurt, mă îndemnase să fiu ascultător. 

După ce mi s-a pus la loc osul cu dubla lui fractură, primul meu gînd a 
fost, bineînţeles, să-i scriu soţiei mele, rugînd-o să vină la Nantes cît mai 
repede. Atrăsesem atenţia curierului, trimis special pentru a-mi duce mesa¬ 
jul la destinaţie, că eu însumi deşelasem sub mine şase cai, făcînd acelaşi 
drum, şi dacă el nu va deşela zece înseamnă că e un păcătos. 

Voinicul nu speti decît cinci cai, şi ajunse la Paris în patru zile, lucru ce 
putea fi socotit o faptă mai măreaţă decît a solului de la Maraton. Yolande, 
luînd cu ea un copil de zece luni, într-o caleaşca trasă de şase cai, făcu 
acelaşi drum în şase zile. Astfel, la zece zile după operaţie, cum tocmai 
isprăvisem de scris raportul către Compania Assiente şi, prin fereastra 
deschisă spre arşiţa lui iunie şi mirosul mării, priveam pescăruşii 
rotindu-se deasupra estuarului şi scoţînd ţipete ascuţite, uşa camerei se 
deschise şi, în spatele călugăriţei care se dădu la o parte pentru a o lăsa să 
treacă am zărit-o pe soţia mea, ţinîndu-1 în braţe pe fiul meu. 

Nu se schimbase prea mult, draga mea Yolande, în nouăsprezece luni 
de despărţire. „Bruneta focoasă”, „amazoana sarazină”, după definiţia tatii, 
avea acelaşi foc verde în priviri, aceeaşi strălucire a dinţilor, aceeaşi arcuire 
a bustului, care mă făcuseră s-o îndrăgesc atît de mult. Mi se părea însă că 
maternitatea îi adăugase un dram de gravitate. înainta spre mine şi aşeză 
copilul pe pat, spunîndu-mi cu glas pierit: 

— Iată-1 pe fiul domniei-tale, domnule. 

Era un copil frumos, cu ochi întunecaţi, brunet ca mama lui şi care 
promitea să aibă tărie de caracter, deoarece mă privea cu o calmă 
curiozitate. Cînd să-l strîng în braţe, numai ce văd că soseşte în goană 
Giuseppina, dacă nu cumva o fi fost Loretta, dînd drumul unui torent de 
proteste, pe italieneşte: «E un bambino molto fragile. Lasciatemi questo 
angelo, brutto padre!» 




Mi-1 răpi pe Jerome şi o luă la fugă. Uşa se închise în urma ei şi mă 
întrebai dacă prefăcuta cameristă nu ticluise dinadins lucrurile ca să mă 
lase singur cu Yolande. 

Acum Yolande mă strîngea pe mine în braţe. Şedeam pe pat. Piciorul 
rupt nu-mi îngăduia efuziunile îndelung aşteptate, dar răsuflarea noastră 
se împletea, inimile noastre băteau una lîngă alta, nările mi se umpleau de 
parfumul acela de mii de flori, pe care îl păstrasem în palme după ultima 
noapte petrecută în braţele ei. 

Cît timp dură această fericire tăcută? Nu ştiu, dar cînd Yolande se 
desprinse de mine, o făcu doar pentru a mă întreba, cu ochii aţintiţi în ochii 
mei: 

— Cum ai fost rănit, Fortunat? 

Am fost nevoit să-i povestesc întîlnirea neaşteptată cu Seven Stars, cînd 
nici măcar nu isprăvisem să mă bărbieresc, săritura ghiulelei pe puntea 
superioară, mirarea chirurgului cînd, după ce am fost rănit, l-am rugat mai 

înainte de toate să-mi tină loc de bărbier. 

» 

— Aşa eşti tu, te recunosc, eroul meu. 

I-am declarat că nu eram un erou, ci un comandant de corabie, care se 
străduia să-şi facă bine meseria. 

— Pe mare, draga mea, lucrurile sînt simple: e sau nu e vînt. Dacă e 
lipsă la apel, aştepţi pînă începe să sufle. Dacă bate, manevrezi în direcţia 
lui, determini punctul unde te afli. Şi pe urmă dai de nave inamice, pe care 
le ataci, sau de care te aperi. Mai bine vorbeşte-mi despre tine. 

Scutură din cap şi îmi spuse că, în timpul sarcinii, socotise de cuviinţă 
să nu apară în lume, şi nu se dusese decît de două ori la Versailles, 
împreună cu tatăl ei. Şi încă nu s-ar fi dus, dacă n-ar fi stăruit doamna de 
Maintenon, care continua să-i arate prietenie. A doua oară o vestise pe 
confidenta regelui că starea ei o va sili de acum înainte să stea în casă pînă 
cînd va naşte. Doamna de Maintenon încuviinţă, făgăduindu-i că se va ruga 
pentru ea. După aceea, pe cît o bucuraseră scrisorile mele din Bayonne şi 
din Goreea, pe atît o îndurerase de moarte lunga mea tăcere din timpul 
traversării oceanului. 

în sfîrşit, Jerome venise pe lume şi, odată cu îndatoririle de mamă, îşi 
recăpătase şi încrederea. 

O licărire de voioşie îi străluci în ochi. 

— Ai fi vrut, domnule, ca o femeie al cărei soţ înfruntă primejdii la mari 
depărtări să primească la ea în casă nişte darnicele şterse sau nişte libertini 
cinici? Nici nu mi-a trecut prin cap una ca asta. Tata a dat cîteva recepţii, la 
care ţinea să vin şi eu. M-am dus, fără nici o plăcere. Printre invitaţi era şi 
prietenul dumitale Saint-Saulge, care a devenit prudent şi respectuos de 
nu-1 mai recunoşti, şi mulţi alţii care, după timide încercări, curmau vorba 
la prima mea încruntare din sprîncene, deoarece palma pe care i-am tras-o 
ducelui de L... a intrat în anale, dragul meu. Ştii că regele l-a lăsat pe 
nefericitul acela să dospească un an întreg la moşia lui? Şi încă nici acum 

nu se bucură de favoruri ca altădată. De altfel, de şase luni a rămas văduv 
şi se zice că, disperat de dizgraţia în care a căzut, s-ar gîndi să intre la 
mînăstire. Cam asta-i tot în materie de intrigi amoroase. 

— Yolande, vorbeşte-mi acum şi despre tatăl tău. 

— Nu s-a schimbat deloc. Vinde, dă în schimb, cumpără, speculează, 
face afaceri, şi eşti prezent în proiectele lui. Te şi vede contracciu general de 
biruri şi s-a supărat foc pe Crozat care zicea să te facă guvernator la Santo 
Dominguo. Pentru nimic în lume n-ar mai vrea să te ştie departe de el. 
Nepoţelul l-a scos din minţi. Vrea să-l facă ministru. Mie însă prea puţin îmi 
pasă dacă voi trăi în Africa, în Asia, sau în America, numai să fiu cu tine, şi 
sînt gata să-l trimit în iad pe cel care ar vrea să ne despartă, 
îmi luă mîinile într-ale sale şi adăugă: 

— Ce mai, îţi jur că n-am să mai pălmuiesc nici un duce. 

— Era şi timpul, i-am spus, zîmbind. 


Paris. Mamaia. Szigliget. 

